Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Ναυτιλίας και Νησιωτικής Πολιτικής: «Κύρωση συμφωνίας τροποποίησης της από 24-6-2016 Σύμβαση Παραχώρησης που τιτλοφορείται «Σύμβαση Παραχώρησης σχετικά με τη χρήση και την εκμετάλλευση ορισμένων χωρών και περιουσιακών στοιχείων εντός του Λιμένος Πειραιώς» μεταξύ του Ελληνικού Δημοσίου και της «Οργανισμός Λιμένος Πειραιώς Α.Ε.». Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Σας ενημερώνω ότι θα συζητηθούν τέσσερις ερωτήσεις. Επίσης, δεν θα συζητηθούν κατόπιν συνεννόησης η υπ' αριθμ. 1083/23-9-2021 του κ. Βασιλείου Κεγκέρογλου προς την Υπουργό Πολιτισμού, η υπ' αριθμ. 1088/24-9-2021 του κ. Κρίτωνα Αρσένη προς τον Υπουργό Προστασίας του Πολίτη, η υπ' αριθμ. 1095/27-9-2021 του κ. Νικολάου Καραθανασόπουλου προς τον Υπουργό Οικονομικών, η υπ' αριθμ. 1085/23-9-2021 του κ. Αναστάσιου Δημοσχάκη προς τον Υπουργό Περιβάλλοντος και Ενέργειας, η 1099/27-9-2021 της κ. Χαράς Καφαντάρη προς τον Υπουργό Προστασίας του Πολίτη, η υπ' αριθμ. 1096/27-9-2021 του κ. Νίκου Καραθανασόπουλου προς τον Υπουργό Εθνικής Άμυνας και τέλος δεν θα συζητηθεί λόγω κωλύματος του Βουλευτή η υπ' αριθμ. 3423/21-7-2021 αναφορά του κ. Βασιλείου Κεγκέρογλου προς τον Υπουργό Υγείας. Οι δύο πρώτες ερωτήσεις θα συζητηθούν ταυτόχρονα γιατί είναι το ίδιο θέμα, διατηρουμένων των χρόνων των συναδέλφων. Είναι η δεύτερη με αριθμό 1079/20-9-2021 επίκαιρη ερώτηση πρώτου κύκλου του Βουλευτή Α΄ Αθηνών του ΣΥΡΙΖΑ - Προοδευτική Συμμαχία κ. Νικόλαου Φίλη προς την Υπουργό Παιδείας και Θρησκευμάτων, με θέμα: «Κατάφωρη αδικία σε βάρος των υποψηφίων που θα κληθούν να εξεταστούν στο μάθημα των Λατινικών στις πανελλήνιες εξετάσεις 2022 ενώ δεν το έχουν διδαχθεί» και η τέταρτη με αριθμό 1094/27-9-2021 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Την ισότιμη μεταχείριση των αποφοίτων της Ομάδας Προσανατολισμού Ανθρωπιστικών Σπουδών των σχολικών ετών 2019-2020 και 2021-2022 στις πανελλαδικές εξετάσεις». Θα συζητηθούν ταυτόχρονα χωρίς να επηρεάζονται τα δικαιώματα των ομιλητών ως προς τον χρόνο ομιλίας τους σε εφαρμογή της διάταξης της παραγράφου 4 του άρθρου 131 του Κανονισμού της Βουλής. Ξεκινάμε με τον κ. Φίλη.
Ευχαριστώ πολύ, κύριε Πρόεδρε. Κυρία Υπουργέ, το κλίμα στα σχολεία είναι βαρύ αυτή την περίοδο. Η πανδημία εξαπλώνεται. Το ένα στα τρία κρούσματα που ανακοινώνει ο ΕΟΔΥΥ είναι από παιδιά και εφήβους και τα μέτρα στα σχολεία δεν υπάρχουν. Εννοώ την αραίωση του μαθητικού πληθυσμού, τα rapid test να γίνονται με ευθύνη του ΕΟΔΥΥ. Αυτά δεν υπάρχουν. Ταυτοχρόνως έχουμε την τιμωρητική αξιολόγηση που προωθεί το Υπουργείο. Αναστατώνει την εκπαιδευτική κοινότητα, δημιουργεί επιβαρύνσεις στην εκπαίδευση. Το 92% των εκπαιδευτικών ψήφισαν εναντίον αυτού του μέτρου που αναστατώνει την εκπαίδευση και δημιουργεί παιδεία πολλών ταχυτήτων. Και σαν να μην έφταναν όλα αυτά έχουμε και την τσαπατσουλιά, τη σκοπιμότητα με βάση την οποία προσπαθείτε να αλλάξετε τον τρόπο εισαγωγής στα πανεπιστήμια, διώχνοντας παιδιά από εκεί. Φέτος με νέα προβλήματα που έχουν να κάνουν με το ζήτημα της διδασκαλίας της Κοινωνιολογίας. Βγάλατε αυτό το μάθημα κι έχετε βάλει τα Λατινικά. Έχετε βάλει έξι ώρες Λατινικά στην Γ΄ λυκείου και δύο ώρες στη Β΄ λυκείου. Τα παιδιά που δεν έχουν διδαχθεί Λατινικά αναγκάζονται να δώσουν Λατινικά για να μπουν στις ανθρωπιστικές σχολές. Αυτό είναι κατά τη γνώμη μας διπλό πρόβλημα. Πρώτα - πρώτα αντίκειται στην αρχή της ίσης μεταχείρισης, καθώς οι υποψήφιοι αυτοί θα εξεταστούν σε ένα απαιτητικό μάθημα, όπως είναι τα Λατινικά, που χρειάζεται οκτώ ώρες συστηματικής διδασκαλίας, όπως για δύο χρόνια βάζετε, όταν οι συνυποψήφιοί τους το διδάχθηκαν από πέρυσι. Και δεύτερον, είναι το άρθρο 16 του Συντάγματος, η ισότητα: το θεμελιώδες δικαίωμα των πολιτών να απολαμβάνουν δωρεάν εκπαίδευση. Και τώρα τι λέτε εσείς; Τα παιδιά που δεν διδάχθηκαν Λατινικά στο σχολείο να πάνε φροντιστήριο για να τα μάθουν. Υπήρχε απλή λύση. Να δώσουν εξετάσεις, όπως είχε γίνει και παλιότερα. Να δώσουν Λατινικά ή Κοινωνιολογία. Να επιλέξουν τα παιδιά. Και να μπουν στα πανεπιστήμια όσοι θα πετύχαιναν στα μαθήματα αυτά. Είχε γίνει στην προηγούμενη αλλαγή. Οι εισαγωγικές εξετάσεις θέλουμε να είναι προέκταση της σχολικής διδασκαλίας. Εσείς κατοχυρώνετε με τη βούλα το φροντιστήριο. Αυτό κάνετε τώρα. Πρέπει να γνωρίζουμε ότι κατά το παρελθόν, που υπήρξε αντίστοιχη αλλαγή στο σύστημα εξετάσεων, οι υποψήφιοι έδωσαν Λατινικά και όχι Κοινωνιολογία. Ήταν σωστή αυτή η επιλογή. Τώρα που αλλάζει το σύστημα πρέπει να μπορούν να δίνουν Κοινωνιολογία και όχι Λατινικά. Κύριε Πρόεδρε, τελειώνω. Το ζήτημα δεν έχει τόση μεγάλη σημασία, θα μπορούσε να πει κάποιος, γιατί αφορά ένα μικρό αριθμό παιδιών. Αλλά και ένα παιδί να αφορά, ενός παιδιού να αμφισβητούνται τα δικαιώματα, αυτό είναι ένα μείζον ζήτημα γιατί είναι ένα ζήτημα εκπαιδευτικών και κοινωνικών αποκλεισμών στην εκπαίδευση. Γι' αυτό ζητάμε εξηγήσεις για το τι θα κάνετε, ώστε τα παιδιά που είναι απόφοιτοι και συμμετείχαν στις πανελλήνιες εξετάσεις πέρυσι να εξεταστούν στο μάθημα της Κοινωνιολογίας που έχουν διδαχθεί και όχι στα Λατινικά που δεν έχουν διδαχθεί. Το βαρύ κλίμα στην εκπαίδευση δυστυχώς επιβαρύνεται κι απ' αυτά που έγιναν χτες στη Σταυρούπολη Θεσσαλονίκης. Φασιστικές συμμορίες με ορμητήρια σχολεία της Σταυρούπολης επιτέθηκαν σε φοιτητές. Περιμένουμε μια καταδίκη από το Υπουργείο. Το ξαναλέω. Μια καταδίκη, ένα μέτρο. Να δούμε τι έχει συμβεί ακριβώς. Εμείς περιμένουμε να υπάρξει μια απάντηση αν έχει γίνει διοικητική έρευνα για το πώς διέρρευσαν τα προσωπικά δεδομένα των νηπίων τα οποία δημοσιοποίησε κατά τρόπο προκλητικό και αναίσχυντο ο κ. Μπογδάνος. Ευχαριστώ.
Για το ίδιο θέμα, τον λόγο έχει ο κ. Δελής.
Ευχαριστώ πολύ, κύριε Πρόεδρε. Κυρία Υπουργέ, στη Βουλή πρέπει να αντανακλάται και η επικαιρότητα. Αυτή τη στιγμή που μιλάμε στο ΕΠΑΛ της Σταυρούπολης γίνονται νέες επιθέσεις φασιστικών ομάδων στους συγκεντρωμένους φοιτητές και τους μαθητές. Νομίζω ότι είναι καιρός πια το Υπουργείο και η κυβέρνηση να πάρουν θέση και κυρίως να αναλάβει τις ευθύνες της. Δεν μπορεί να συνεχιστεί αυτό το πράγμα. Ως προς την ερώτηση νομίζω ότι όλοι συμφωνούμε, κάθε λογικός άνθρωπος, ότι δεν νοείται εξεταστικό σύστημα χωρίς να υπάρχει ισότιμη μεταχείριση όλων των υποψηφίων. Είναι το βασικό. Το βασικότερο απ' όλα. Αυτό συζητάμε σήμερα με την ερώτηση μας. Αυτό θέτουμε ακριβώς. Φέτος, λοιπόν, οι υποψήφιοι των πανελλαδικών εξετάσεων από την κατεύθυνση των ανθρωπιστικών σπουδών εξετάστηκαν στα γνωστά μαθήματα της Νεοελληνικής Γλώσσας και Λογοτεχνίας, των Αρχαίων Ελληνικών, της Ιστορίας και της Κοινωνιολογίας. Σύμφωνα με τον νόμο που ψήφισε η κυβέρνηση πέρυσι τον Ιούνιο, τον ν.4692 περί αναβάθμισης του σχολείου - τέλος πάντων, κατ' ευφημισμόν - από τη φετινή σχολική χρονιά το μάθημα της Κοινωνιολογίας αντικαθίσταται από το μάθημα των Λατινικών. Άρα αυτό το μάθημα θα δοθεί στις πανελλαδικές εξετάσεις που θα γίνουν τον Ιούνιο ή τον Ιούλιο του 2022, στο τέλος της σχολικής χρονιάς, δηλαδή. Στον νόμο αυτόν, όμως, δεν είχε προβλεφθεί, δεν γίνεται καμμία αναφορά αν αυτή η αντικατάσταση θα ισχύσει για τους φετινούς αποφοίτους ή και τους παλαιότερους οι οποίοι εξετάστηκαν στο μάθημα της Κοινωνιολογίας και επιθυμούν να λάβουν ξανά μέρος στις εξετάσεις, όπως έχουν αυτό το δικαίωμα φυσικά. Εάν δεν υπάρξει κάποια ρύθμιση και τελικά ισχύσει αυτό που λέει μέσα ο νόμος δημιουργείται πρόβλημα σοβαρό στους υποψηφίους των προηγουμένων ετών, καθώς θα πάνε να εξεταστούν σε ένα μάθημα το οποίο δεν έχουν διδαχθεί καθόλου, το μάθημα των Λατινικών. Προκύπτει, λοιπόν, σοβαρό ζήτημα ίσης μεταχείρισης. Είναι σοβαρότατο και αυτονόητο. Βέβαια προκύπτει ζήτημα για τον ίδιο τον ρόλο του σχολείου, τον μορφωτικό του ρόλο και την προετοιμασία των υποψηφίων για τις πανελλαδικές εξετάσεις. Για την παροχή των δυνατοτήτων δηλαδή, των ίσων δυνατοτήτων, των ίσων ευκαιριών που πρέπει να παρέχει η εκπαίδευση. Σας ρωτάμε τώρα. Έχετε δύο επιλογές. Θα λάβετε, θα ψηφίσετε, θα προβείτε σε μεταβατικές ρυθμίσεις έτσι ώστε να μπορέσουν οι υποψήφιοι αυτοί που είχαν επιλέξει τα προηγούμενα χρόνια την κοινωνιολογία, να συνεχίσουν στις πανελλαδικές εξετάσεις με την κοινωνιολογία; Σε περίπτωση που επιμείνετε στη ρύθμιση σας για τα λατινικά, τι μέτρα θα πάρετε έτσι ώστε αυτά τα παιδιά αυτοί οι υποψήφιοι να προετοιμαστούν, βεβαίως χωρίς κανένα δικό τους έξοδο, αλλά με μέριμνα της πολιτείας, στη νέα εξεταστέα ύλη των λατινικών; Περιμένουμε να σας ακούσουμε, όπως περιμένουν και τα ίδια τα παιδιά να ακούσουν.
Κυρία Υπουργέ, έχετε τον λόγο για έξι λεπτά.
Ευχαριστώ πολύ, κύριε Πρόεδρε. Πράγματι υπάρχει και η επικαιρότητα εκτός από την ερώτηση. Επειδή καταλαβαίνω ότι οι συνάδελφοί μου κυρίως στην επικαιρότητα εστιάζουν και τα άλλα τα λένε κυρίως για λόγους πολιτικής αναγκαιότητας κι όχι σκοπιμότητας, θα μιλήσω κι εγώ επιγραμματικά για τα μέτρα που έχουμε πάρει για την πανδημία και την αξιολόγηση - το ανέφερε ο κ. Φίλης - καθώς και για τις καταλήψεις. Ξεκινώ από το δεύτερο που το θέσατε και οι δυο συνάδελφοι. Το Υπουργείο μας καταδικάζει απερίφραστα κάθε προσπάθεια παράνομης διακοπής των μαθημάτων. Δεν υπάρχει καμμία αμφιβολία γι' αυτό. Νομίζω ότι είναι κάτι γνωστό και ως εκ περισσού το επαναλαμβάνω και από το Βήμα της Βουλής. Σε ό,τι αφορά στην πανδημία, κύριε Υπουργέ, κύριε Φίλη, πράγματι η πανδημία είναι ένα θέμα το οποίο απασχολεί την Κυβέρνησή μας πάρα πολύ. Είμαι σίγουρη ότι παρακολουθείτε τα μέτρα που έχουμε λάβει. Είναι τα αυστηρότερα. Να ακούει και ο Υπουργός, κ. Πλεύρης. Είμαι σίγουρη ότι παρακολουθείτε και τις εισηγήσεις των ειδικών. Είναι τα αυστηρότερα μέτρα που έχουν ληφθεί σε ευρωπαϊκό, αλλά ενδεχομένως και σε παγκόσμιο επίπεδο. Δεν είναι ελληνική πρωτοτυπία η αυξημένη εξέταση είτε με rapid είτε με self test. Είναι οι οδηγίες που δίνει η ιατρική επιστήμη. Εμείς το κάνουμε σε βαθμό σχεδόν καθημερινό για στενές επαφές των κρουσμάτων και σίγουρα πολύ πιο αυξημένα απ' ό,τι άλλες χώρες, χωρίς να υπολογίζουμε τη δαπάνη του ελληνικού κράτους. Θέλω να πω επίσης, ότι τα κρούσματα που μέχρι τώρα έχουν παρουσιαστεί στις σχολικές μονάδες με την εξέταση που γίνεται είτε με self είτε με rapid test είναι λιγότερα από εκείνα που είχαν σημειωθεί κατά τον μήνα Αύγουστο που τα παιδιά κυκλοφορούσαν χωρίς μέτρα και βεβαίως και ο έλεγχος ήταν πολύ πιο περιορισμένος. Σε ότι αφορά την αξιολόγηση, θα πω μόνο μία κουβέντα. Δεν είναι τιμωρητική. Η αξιολόγηση σε εκείνους που θα κριθούν ότι δεν έχουν ικανοποιητική απόδοση έχει ως αποτέλεσμα μόνο την επιμόρφωση και τίποτα άλλο. Στο θέμα μας, λοιπόν, που είναι σοβαρό και σημαντικό θα πω, κύριοι συνάδελφοι, ότι κάθε χρόνο λίγο πριν αρχίσουν οι πανελλαδικές εξετάσεις ο χρόνος μετρά αντίστροφα για τους υποψήφιους και είναι μια περίοδος αρκετά στρεσογόνος κατά την οποία και οι μαθητές και οι μαθήτριες, αλλά και οι απόφοιτοι των περασμένων ετών, πρέπει να διαχειριστούν την πίεση, το άγχος, αλλά και τον φόβο της αποτυχίας και μαζί με εκείνους, βεβαίως, οι γονείς και οι κηδεμόνες, αλλά και η ευρύτερη οικογένεια. Για κάποια από τα παιδιά τα πράγματα είναι ευκολότερα γιατί δεν τους καταβάλει το άγχος, για άλλα παιδιά, όμως, η κατάσταση είναι πιο δύσκολα διαχειρίσιμη και πολλές φορές δεν μπορούν να συγκεντρωθούν και χάνουν τους στόχους τους. Είναι, λοιπόν, η Γ΄ λυκείου μια απαιτητική χρονιά, χρειάζεται ψυχική δύναμη, υπομονή, επιμονή και σωστή καθοδήγηση. Γι' αυτό λοιπόν και δικό μας πρώτιστο μέλημα είναι να λάβουμε μια σειρά από ουσιαστικά μέτρα, ενεργά, να στηρίξουμε όσο το δυνατόν περισσότερο και να διευκολύνουμε τους υποψήφιους και κυρίως να τους στηρίξουμε ψυχοσυναισθηματικά. Έτσι, λοιπόν, το Υπουργείο μας για τη χρονιά που πέρασε παρείχε οδηγίες για τη μαθησιακή και ψυχοκοινωνική προσαρμογή των υποψηφίων ως αντιστάθμισμα στις δύσκολες συνθήκες της πανδημίας. Επιπλέον, μερίμνησε και στήριξε τους υποψήφιους και τις οικογένειές τους με τις γραμμές ψυχολογικής υποστήριξης για τις πανελλαδικές εξετάσεις, που λειτούργησαν σε όλες τις περιφερειακές διευθύνσεις εκπαίδευσης της χώρας. Μέσω αυτών των γραμμών οι υποψήφιοι και οι γονείς τους πήραν πληροφορίες, απαντήσεις, συμβουλές από ειδικούς για τη διαχείριση της κρίσιμης περιόδου των πανελλαδικών. Και παράλληλα μειώσαμε και την εξεταστέα ύλη για την εισαγωγή στην τριτοβάθμια εκπαίδευση με αναλογική μείωση σε όλα τα πανελλαδικώς εξεταζόμενα μαθήματα στην Γ΄ τάξη του συνόλου των γενικών και επαγγελματικών λυκείων της χώρας, σύμφωνα με την πρόοδο που είχε πραγματοποιηθεί στη διδασκαλία της ύλης μέχρι την ημερομηνία που ανεστάλη καθολικά η διά ζώσης λειτουργία των σχολείων. Τώρα θα έρθω σε αυτό που ο κ. Φίλης απεκάλεσε «τσαπατσουλιά» αλλά για εμάς είναι μια πολύ μεθοδική και επιβεβλημένη διαχείριση, πολιτική, αλλά και εκπαιδευτική. Οι περίπου ογδόντα χιλιάδες απόφοιτοι του γενικού λυκείου της χρονιάς που μας πέρασε στις πανελλαδικές εξετάσεις του Ιουνίου εξετάστηκαν στην Κοινωνιολογία, μάθημα το οποίο με την απόφαση της κυβέρνησης ΣΥΡΙΖΑ - ΑΝΕΛ αντικατέστησε τα Λατινικά για μια διετία. Στις εξετάσεις του '22 όσοι θα δοκιμάσουν την τύχη τους εκ νέου θα εξεταστούν στα Λατινικά. Το ΙΕΠ, που είναι ο επιστημονικός βραχίονας του Υπουργείου μας, εισηγήθηκε το '20 τα νέα ωρολόγια προγράμματα βάσει της πράξης 28 στις 5-6-20 του Δ.Σ.. Έτσι, τα ισχύοντα πλέον ωρολόγια προγράμματα του γενικού λυκείου επανακαθορίστηκαν με τον ν.4692/20 και εξειδικεύτηκαν με τη σχετική υπουργική απόφαση που υπογράφηκε από την προκάτοχό μου, κ. Σοφία Ζαχαράκη, δημοσιεύτηκε στις 15-6-20 στο ΦΕΚ και σύμφωνα με το άρθρο 7 του ν.4692 οι υποψήφιοι της Ομάδας Προσανατολισμού Ανθρωπιστικών Σπουδών εξετάζονται υποχρεωτικά στα μαθήματα Νεοελληνική Γλώσσα και Λογοτεχνία, Αρχαία Ελληνικά, Ιστορία και Λατινικά. Σύμφωνα με το πέμπτο κεφάλαιο με τις μεταβατικές και καταργούμενες διατάξεις του πρώτου μέρους και συγκεκριμένα στο άρθρο 61 παράγραφος 3 αναφέρεται ότι «από το σχολικό έτος '21- '22 οι υποψήφιοι για την εισαγωγή στην τριτοβάθμια εκπαίδευση της Ομάδας Προσανατολισμού Ανθρωπιστικών Σπουδών εξετάζονται στα μαθήματα της παραγράφου 7 του ν.4692/20 και δεν υπάρχουν περαιτέρω μεταβατικές διατάξεις για το υφιστάμενο θέμα». Στη συγκεκριμένη πολιτική απόφαση η ηγεσία του ΥΠΕΘ οδηγήθηκε λαμβάνοντας υπ' όψιν μία σειρά από παιδαγωγικούς λόγους, όπως το ΙΕΠ υπέδειξε. Υπάρχουν πολλοί ουσιαστικοί λόγοι που κλίνουν υπέρ αυτής της απόφασης και δεν άπτονται αποκλειστικά της χρησιμότητας του επιλεγέντος μαθήματος σε σχολές, αλλά συνδέονται με τη γενικότερη ανάγκη για αναβάθμιση των κλασικών γραμμάτων. Τα νέα ωρολόγια προγράμματα ήταν αποτέλεσμα συνειδητής προσπάθειας και στροφής προς τα κλασικά γράμματα για την κλασική παιδεία με όρους που θέτουν πάντα στο επίκεντρο τον μαθητή. Στο πρόγραμμα σπουδών μέσω της επιχειρούμενης αυτής στροφής δίνεται έμφαση στην καλλιέργεια της δημιουργικότητας, της φαντασίας, των αξιών της δημοκρατίας και της ισότητας, των εννοιών του πολίτη και της πολιτείας, της αειφορίας, της αλληλεγγύης, της ενσυναίσθησης, αλλά και της αποδοχής της διαφορετικότητας και της ανάπτυξης της ευρωπαϊκής συνείδησης με τη σε βάθος γνωριμία της ευρωπαϊκής ιστορίας και του πολιτισμού και ενισχύεται η γλώσσα, όχι μόνο ως βασικό μέσο επικοινωνίας μεταξύ των ανθρώπων, αλλά και ως υπόβαθρο για την κατάκτηση δεξιοτήτων, αξιών και στάσεων. Τα Λατινικά μαζί με τα Αρχαία Ελληνικά αποτελούν τη βάση του ευρωπαϊκού πολιτισμού και μέσα από αυτά ο μαθητής και η μαθήτρια αποκτούν μια ολοκληρωμένη αντίληψη για τις δύο γλώσσες που συνδιαμόρφωσαν τα ευρωπαϊκά γράμματα. Ωστόσο, το ΙΕΠ, αναγνωρίζοντας την αξία των μαθημάτων των κοινωνικών επιστημών - έχω απαντήσει και σε σχετική ερώτηση - επεκτείνει το μάθημα της Κοινωνικής και Πολιτικής Αγωγής της Γ΄ γυμνασίου κατά μία ώρα, ώστε να διδάσκεται συνολικά κατά τρεις ώρες. Δεν επιμένω άλλο σε αυτό το θέμα, για να μην παίρνω περισσότερο χρόνο από την ομιλία μου. Θα ήθελα να επικεντρωθώ - τελειώνοντας - στους προβληματισμούς σας για τη δυνατότητα εξέτασης στο μάθημα της Κοινωνιολογίας αντί των Λατινικών στις πανελλαδικές εξετάσεις του '22 για τους αποφοίτους προγενέστερων ετών. Είναι γεγονός ότι την προηγούμενη φορά το '20 που άλλαξε το σύστημα οι υποψήφιοι είχαν κατηγοριοποιηθεί στους απόφοιτους παλαιότερων ετών που εξετάστηκαν με το προηγούμενο σύστημα και σε εκείνους με το νέο, με πολλούς - γονείς και μαθητές - να διαμαρτύρονται ότι αδικήθηκαν στην κατανομή των θέσεων στα ΑΕΙ. Τέτοια φαινόμενα δεν θέλουμε και υποθέτω δεν θέλετε κι εσείς να επαναληφθούν. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Συνεπώς νέες νομοθετικές προβλέψεις δεν μπορούν να ληφθούν, προκειμένου οι απόφοιτοι να εξεταστούν στο μάθημα της Κοινωνιολογίας που έχουν ήδη διδαχθεί γιατί η απόφαση αυτή, κύριε Φίλη - θα αντιστρέψω το δικό σας επιχείρημα - θα δημιουργούσε υποψηφίους δύο ταχυτήτων στην εξέταση γιατί είναι πάρα πολύ πιθανό να ανακύψει θέμα ισότητας ως προς την πρόσβαση στην τριτοβάθμια εκπαίδευση, εφόσον οι υποψήφιοι θα εξετάζονται σε διαφορετικά μαθήματα με διαφορετικό θεματικό αντικείμενο. Σημαίνει ότι τα θέματα σε ένα από τα δύο μαθήματα μπορεί να κριθούν ευκολότερα σε σχέση με το άλλο μάθημα και να φανεί πως η δοκιμασία είναι ευνοϊκότερη για κάποιους υποψήφιους έναντι των άλλων. Για λόγους ίσης μεταχείρισης, λοιπόν, θα πρέπει και οι νυν υποψήφιοι και οι απόφοιτοι να εξεταστούν στο μάθημα των Λατινικών. Άλλωστε, ψηφίστηκε διάταξη πριν από δύο χρόνια και είναι κάτι το οποίο ήταν γνωστό. Η υποχρέωση της πολιτείας είναι να προετοιμάζει τους υποψήφιους μαθητές και τις μαθήτριες για τα εξεταζόμενα μαθήματα, είναι η προέκταση της σχολικής διδασκαλίας, όπως είπε verbatim ο κ. Φίλης. Και να θυμίσω - τελειώνοντας - ότι πολλοί απόφοιτοι έχουν εξεταστεί στη διάρκεια των ετών σε πολλά και ετερόκλητα ζητήματα εισαγωγής στα πανεπιστήμια και δεν είναι κάτι που συμβαίνει πρώτη φορά. Ευχαριστώ, Πρόεδρε, για την υπομονή.
Κύριε Φίλη, έχετε τον λόγο.
Περίμενα μία ρητή και απερίφραστη καταγγελία για τη φασιστική επιδρομή στη Σταυρούπολη. Βγήκαν από το σχολείο με καδρόνια τραμπούκοι, με τις ευλογίες της Χρυσής Αυγής. Έβγαλε ανακοίνωση η Χρυσή Αυγή για το θέμα. Άκουσα μια γενικόλογη τοποθέτηση από την κυρία Υπουργό ότι καταδικάζει οποιαδήποτε διακοπή μαθήματος. Αυτό συνέβη στη Σταυρούπολη; Διακοπή μαθήματος; Δεν είδε φωτογραφίες; Δεν είδε στα μέσα ενημέρωσης, στις τηλεοράσεις κ.λπ. τι έγινε; Δεν έχετε την τόλμη να καταδικάσετε μία κίνηση η οποία έγινε με τις ευλογίες της Χρυσής Αυγής, έναν τραμπουκισμό, που σήμερα είναι σε εξέλιξη, όπως ακούσαμε πριν λίγο και από τον κ. Δελή; Τόσο πολύ είσαστε, λοιπόν, προσδεμένοι στο άρμα της ακροδεξιάς για τα ψηφουλάκια; Αυτή είναι η πολιτική σας; Αρνείστε να πείτε κάτι για τον Μπογδάνο; Αρνείστε να πάρετε τα νόμιμα μέτρα να δείτε πώς διέρρευσαν τα στοιχεία των νηπίων και πώς τα αξιοποίησε ο Μπογδάνος; Δεν καταλαβαίνω. Εσείς τι διασφαλίζετε ακριβώς; Η δημοκρατία στο σχολείο είναι πρωταρχικό στοιχείο και δυστυχώς δεν κάνετε τίποτα. Αφήνετε τους τραμπούκους και τη Χρυσή Αυγή να αλωνίζουν. Ντροπή, ντροπή, ντροπή! Σχετικά, τώρα, με τα ευχολόγια που είπατε για την πανδημία. Ακούνε οι γονείς. Ξέρουν τι έγινε πέρυσι ή μάλλον τι δεν έγινε, τι τράβηξαν οι άνθρωποι με την ιστορία της Cisco και τα άλλα ζητήματα. Άρα μη μας λέτε τώρα για ψυχοσυναισθηματική υποστήριξη. Τα καταβαραθρώσατε τα παιδιά. Ξέρουν όλοι οι ψυχίατροι, οι παιδοψυχίατροι και οι ψυχολόγοι πως εκτοξεύτηκε η επισκεψιμότητα των παιδιών με διάφορα ζητήματα αναγκαίας ψυχικής υποστήριξης. Με τα μαθησιακά κενά, τα καταστρέφετε τα παιδιά τώρα που μετατρέπονται τα σχολεία ξανά από φέτος σε εξεταστικά κέντρα. Αντί να έχουμε έμφαση στο μάθημα, έχουμε έμφαση στις εξετάσεις. Σχετικά τώρα με το θέμα των Λατινικών. Μας είπατε ότι δεν θα εφαρμοστεί φέτος αυτό που έγινε σε προηγούμενα χρόνια, Λατινικά ή Κοινωνιολογία, αναλόγως ποιο μάθημα έχουν διδαχθεί τα παιδιά στο σχολείο, για να μην κατηγοριοποιηθούν τα παιδιά και για λόγους ίσης μεταχείρισης. Ακούστε κάτι, από διαφορετικές δέσμες δίνουν εξετάσεις τα παιδιά σε διαφορετικά μαθήματα και μπαίνουν σε ίδιες σχολές. Το ξέρετε αυτό; Εκεί δεν υπάρχει θέμα κατηγοριοποίησης; Δεν υπάρχει θέμα πολλών ταχυτήτων; Αφήστε, λοιπόν, τις φθηνές δικαιολογίες που δεν έχουν καμμία, μα καμμία βάση. Θέλετε να καταργήσετε τα μαθήματα κοινωνικού προβληματισμού και δημοκρατικής διαπαιδαγώγησης στο σχολείο. Αυτό κάνετε. Τα έχετε καταργήσει στην ουσία στην Α΄, Β΄ και Γ΄ λυκείου και υπάρχει διεθνής αντίκτυπος από αυτή την ενέργειά σας. Η Ένωση Κοινωνιολόγων της Βρετανίας έστειλε επιστολή σε εσάς που σας λέει μέσα στην πανδημία, που υπάρχει ανάγκη το παιδί να καταλάβει την κοινωνία, να καταλάβει την εξέλιξη των προβλημάτων των μεγάλων, εσείς επιλέξατε να καταργήσετε τα μαθήματα κατανόησης της κοινωνίας. Αυτό κάνετε. Αυτό το σχολείο θέλετε, ένα σχολείο τιμωρίας, εξεταστικό κέντρο, ένα φθηνό σχολείο. Αυτό κάνετε. Όταν βγάζετε από τα σχολεία τη δημοκρατική κοινωνική διαπαιδαγώγηση, τι μήνυμα στέλνετε στους χρυσαυγίτες; Σε ποιους υποκλίνεστε με αυτή την κίνηση σας; Τι μήνυμα στέλνετε; Βεβαίως, να έχετε τα Λατινικά, εναλλακτικά όμως, ένα μάθημα, το οποίο θα μπορεί να διαλέγει το παιδί και να δίνει εξετάσεις. Επαναλαμβάνω όμως, εναλλακτικά και όχι έξι ώρες Λατινικά στην Γ΄ λυκείου και δύο στην Β΄ λυκείου, οκτώ ώρες. Και αντί των οκτώ ωρών που διδάχθηκε ένα παιδί σήμερα για τα Λατινικά για να δώσει εξετάσεις, τι κάνει το άλλο παιδί; Του λέτε να πάει στο φροντιστήριο; Αυτό είναι ισότητα; Αυτό δεν είναι κατηγοριοποίηση; Είναι υποβάθμιση του δημόσιου σχολείου. Λυπούμαι. Καλύπτετε την Χρυσή Αυγή, πετάτε την Κοινωνιολογία από την εκπαίδευση και χωρίζετε τα παιδιά με τον τρόπο που ξέρετε εσείς.
Κύριε Δελή, έχετε τον λόγο.
Κυρία Υπουργέ, δεν μιλάμε για μια απλή διακοπή μαθημάτων στη Σταυρούπολη αυτή τη στιγμή. Αυτή τη στιγμή, σας το ξαναλέμε, δεν μιλάμε για επεισόδια. Μιλάμε για επιθέσεις φασιστικών ομάδων ενάντια σε φοιτητές και μαθητές. Και πρέπει η Κυβέρνηση, το Υπουργείο σας - διαλέξτε ποιος θα είναι αυτός - να πάρει θέση. Θα περιμένουμε και στην δευτερολογία σας. Κύριε Πρόεδρε, είναι γνωστό ότι κάθε λίγο και λιγάκι όλες οι κυβερνήσεις κάνουν αλλαγές στις πανελλαδικές εξετάσεις και την πληρώνουν συνήθως τα παιδιά, τα οποία μένουν ξεκρέμαστα. Κάθε δύο, τρία χρόνια έχουμε αλλαγές. Να θυμίσω ότι το μάθημα των Λατινικών υπήρχε. Ήλθε ο ΣΥΡΙΖΑ, το έβγαλε αφού το κατηγόρησε και το αντικατέστησε με την Κοινωνιολογία. Δεν θα μπούμε εμείς σε αυτή την άγονη συζήτηση αντιπαράθεσης ανάμεσα στα μαθήματα, γιατί θεωρούμε εξίσου χρήσιμα και τα δύο. Και να γιατί. Τα Λατινικά θα σε βοηθήσουν να κατανοήσεις καλύτερα τις κοινωνίες, την κοινωνία εκείνης της εποχής, τις κοινωνικές και πολιτικοκοινωνικές συνθήκες. Αυτό όμως, θυμίζει κοινωνιολογία και αμέσως μας δείχνει πόσο χρήσιμο είναι και το μάθημα της Κοινωνιολογίας. Αντί λοιπόν, να αντιπαρατίθενται αυτά τα δύο μαθήματα, μπορούν μια χαρά να λειτουργήσουν και τα δύο μέσα στο σχολικό πρόγραμμα. Όσο για το ΙΕΠ, το Ινστιτούτο Εκπαιδευτικής Πολιτικής, ανάλογα με το τι παραγγέλνουν οι κυβερνήσεις σερβίρει και αυτό. Άλλη φορά να φύγουν τα Λατινικά, άλλη φορά να φύγει η Κοινωνιολογία. Θα επαναφέρουμε μια πρόταση που είχαμε κάνει και τότε για να τελειώσει και αυτή η άγονη κόντρα. Μπορούν και τα δύο μαθήματα να ενταχθούν στα πανελλαδικώς εξεταζόμενα, ανάλογα βέβαια με το τμήμα ή με τη σχολή που επιλέγει ο μαθητής. Αλλού θα χρειάζεται η κοινωνιολογία, αλλού θα χρειάζονται τα Λατινικά. Ήταν μία πρόταση που την κάναμε και πέρυσι στο Υπουργείο Παιδείας, αλλά δυστυχώς δεν έγινε δεκτή. Την επαναφέρουμε και θεωρούμε ότι είναι μια δίκαιη πρόταση. Κυρία Υπουργέ, να το πούμε απλά. Η Κυβέρνηση σας βάζει τα παιδιά των προηγούμενων ετών να εξεταστούν σε ένα μάθημα, στο μάθημα των Λατινικών, το οποίο δεν έχουν διδαχθεί. Πώς μπορεί να γίνει αυτό; Πού ακούστηκε αυτό; Να μιλήσουμε για την ανισοτιμία της πρόσβασης; Νομίζω είναι λίγο αυτό που θα πούμε. Να μιλήσουμε για το ότι ενισχύετε με αυτόν τον τρόπο τις διακρίσεις; Τα βάζετε δηλαδή αυτά τα παιδιά των δύο, τριών προηγούμενων ετών που δεν είχαν διδαχτεί τα Λατινικά να μπουν στον κόπο και στα έξοδα μέσα σε πέντε, έξι μήνες να μάθουν διδακτέα ύλη δύο ετών για να πάνε να δώσουν πανελλαδικές εξετάσεις, επειδή αρνείστε να κάνετε μία μεταβατική ρύθμιση; Τρία ήταν τα βασικά σας επιχειρήματα. Νομίζουμε ότι δεν αντέχουν στην κριτική, για να μην πούμε ότι και ορισμένα από αυτά είναι προκλητικά. Όπως ας πούμε αυτό που λέτε ότι θα ετίθετο εάν γινόταν η μεταβατική ρύθμιση ζήτημα ίσης μεταχείρισης. Ακριβώς το αντίθετο. Δεν εξετάζονται μαθήματα στις εξετάσεις, κυρία Υπουργέ. Εξετάζονται παιδιά, εξετάζονται μαθητές. Αν λοιπόν ένας μαθητής δεν έχει διδαχθεί ένα μάθημα, πώς μπορεί να εξεταστεί σε αυτό; Δεν μπορώ να το καταλάβω, αδυνατώ. Όσο για την υποχρέωση του κράτους που είπατε ότι οφείλει να προετοιμάζει τα παιδιά στα πανελλαδικά εξεταζόμενα μαθήματα, ελάτε τώρα. Η δική σας η Κυβέρνηση είναι αυτή - όχι ότι και η προηγούμενη δηλαδή έκανε πολύ δουλειά γι' αυτό - που ένα σωρό ειδικά μαθήματα δεν τα διδάσκει στο δημόσιο σχολείο και ταυτόχρονα αυτά εξετάζονται στις πανελλαδικές εξετάσεις. Θέλετε να σας μιλήσω για το σχέδιο, για τη μουσική; Να μην προχωρήσω. Όσο για το ότι «ο νόμος έχει ψηφιστεί εδώ και δύο χρόνια και άρα το ήξεραν», τι θα πει αυτό; Τι θα πει αυτό για τους μαθητές, για τα παιδιά αυτά; Ότι θα έπρεπε να αλλάξουν δηλαδή τις επιλογές τους και ξαφνικά εκεί που προετοιμάζονταν τα προηγούμενα χρόνια να πάνε σε μία κατεύθυνση, έπρεπε να την αλλάξουν; Τίποτε από αυτά δεν ισχύει. Η ουσία είναι ότι χιλιάδες παιδιά αγωνιούν, ταλαιπωρούνται, ξοδεύονται. Θα το ξαναπούμε: οφείλετε, έχετε την υποχρέωση απέναντι σε αυτά τα παιδιά να προχωρήσετε σε μια δίκαιη μεταβατική ρύθμιση.
Ελάτε, κύριε Δελή.
Τέλος, θέλουμε να επαναφέρουμε - και τελειώνω - και την πρόταση που λέμε και ξαναλέμε - και στην προηγούμενη κυβέρνηση τη λέγαμε και την απέρριψε - για την κατοχύρωση της βαθμολογίας σε ορισμένα μαθήματα, κάτι που υπήρχε παλιότερα και καταργήθηκε με τον γνωστό νόμο Αρσένη.
Μη βάλετε όλα τα θέματα της παιδείας τώρα.
Η πρόταση αυτή συγκεντρώνει δύο πλεονεκτήματα.
Άλλη είναι η ερώτηση.
Κύριε Πρόεδρε, είναι σχετική με την ερώτηση. Πρώτον, εξασφαλίζει σε μεγάλο βαθμό τη δυνατότητα του υποψηφίου να εισάγεται στη σχολή της πρώτης του προτίμησης - και αυτό δεν είναι λίγο, πιστέψτε με - και δεύτερον, αποτελεί και μια μορφή προστασίας και δικαιοσύνης απέναντι σε τέτοιες ρυθμίσεις που φέρνουν συνεχώς οι κυβερνήσεις. Το ζήτημα, η ουσία είναι ότι η πολιτική σας προκαλεί αντιδράσεις. Τροφοδοτεί αγωνιστικές κινητοποιήσεις στους εκπαιδευτικούς, στους γονείς αλλά και στους μαθητές.
Κυρία Υπουργέ, ορίστε.
Ευχαριστώ, κύριε Πρόεδρε. Θα πω κι εγώ δύο κουβέντες για τις καταλήψεις μιας και η δευτερολογία είχε αυτή την αναφορά. Και θα αναφερθώ κυρίως στον κ. Φίλη, θεωρώντας ότι απερίφραστα καταδίκασα, ίσως όχι με τον τρόπο που θα θέλατε εσείς ή με τις λέξεις που θέλατε να χρησιμοποιήσω. Δεν χαρακτήρισα ατολμία τη δικιά μου δήλωση. Είμαι άκρως προνοητική ως δικηγόρος και ξέρω σε ποιον μιλώ, γιατί δεν θέλω να πάρω θέση για πράγματα τα οποία δεν γνωρίζω από μέσα. Ήμουν απερίφραστη και υποθέτω η κατηγορία σας για συμπόρευση με τη Χρυσή Αυγή ή με κάποιους άλλους δεν έχει αποδέκτη εμένα.
Υπάρχει ανακοίνωση της Χρυσής Αυγής. Δεν την διαβάσατε;
Δεν έχει αποδέκτη εμένα η συμπόρευση. Είμαι σίγουρη ότι δεν το είπατε για μένα. Αν κάνω λάθος, διορθώστε με και θα επανέλθω. Εξήγησα νομίζω σαφώς στην πρωτολογία μου τους λόγους για τους οποίους η Υπουργός και το Υπουργείο μας αποφάσισε να προβεί σε αυτή τη ρύθμιση. Μετά από εισηγήσεις του ΙΕΠ, επειδή γνωρίζει ότι πρέπει τα παιδιά που είναι προετοιμασμένα για δύο χρόνια να εξεταστούν ισότιμα. Δεν χρειάζεται να επανέλθω, γιατί θα συμφωνήσω, κύριε Δελή, ότι είναι ένα ευαίσθητο θέμα. Τα παιδιά έχουν αγωνία. Περιμένουν οι γονείς και οι οικογένειες. Αν επιμείνουμε περισσότερο, νομίζω ότι δημιουργούμε περισσότερο άγχος. Είπατε και οι δύο συνάδελφοι ότι είναι και επικαιρότητα η διεξαγωγή αυτής της κοινοβουλευτικής διαδικασίας. Θα σας πω και εγώ λοιπόν - λόγω της επικαιρότητας ότι ενάμιση χρόνο τώρα με αντίξοες συνθήκες εν μέσω πανδημικής κρίσης με τον κ. Φίλη να μας κατηγορεί χωρίς στοιχεία πως ήλθαμε στη διά ζώσης εκπαιδευτική διαδικασία, χωρίς να έχουμε λάβει τα ανάλογα μέτρα, ξεχνώντας ότι πέρυσι, μετά το Πάσχα, που λειτουργήσαμε πάλι διά ζώσης δεν επιβάρυνε η λειτουργία των σχολείων τη δημόσια υγεία, αλλά το αντίθετο, το self - testing που δοκιμάστηκε πρώτα στα σχολεία ήταν και οδηγός και για τις άλλες επαγγελματικές και επιστημονικές τάξεις, και επειδή δεν λέτε κανέναν καλό λόγο, απλώς μας κατηγορείτε - , τα εξής: είχαμε δράσεις που θωράκισαν τη νέα γενιά και τη χώρα και αντιμετωπίσαμε τις προκλήσεις στις πρωτόγνωρες συνθήκες της παγκόσμιας υγειονομικής κρίσης. Δώσαμε στα παιδιά, άσχετα από τις οικονομικές δυνατότητες και την προέλευσή τους ίσες ευκαιρίες και εφόδια. Υλοποιήσαμε την εξ αποστάσεως εκπαίδευση που επιβλήθηκε αναγκαστικά και βεβιασμένα λόγω των υγειονομικών συνθηκών - σε κάποια στιγμή και καθολικά - και κράτησε ζωντανή και λειτουργική την εκπαιδευτική διαδικασία. Αναβαθμίσαμε και ρυθμίσαμε το δημόσιο σχολείο, καλύπτοντας όλα τα επίπεδα της νηπιακής, της πρωτοβάθμιας και της δευτεροβάθμιας εκπαίδευσης. Εκσυγχρονίσαμε την ιδιωτική εκπαίδευση και το ιδιωτικό σχολείο. Ενδυναμώσαμε την αρχική επαγγελματική εκπαίδευση, την κατάρτιση και τη διά βίου μάθηση. Δημιουργήσαμε έξι πρότυπα ΕΠΑΛ. Εφαρμόσαμε το παράλληλο μηχανογραφικό για να έχουν εναλλακτικές οι νέοι μας. Καθολική δίχρονη προσχολική εκπαίδευση στο νηπιαγωγείο: τίποτα από την κυβέρνησή σας, κύριε Φίλη στο θέμα αυτό. Αναβαθμίσαμε μεθοδικά το σύγχρονο σχολείο με ανανεωμένο περιεχόμενο και φιλοσοφία, εισάγοντας εκατόν είκοσι τρία νέα προγράμματα σπουδών, εντάσσοντας τα εργαστήρια δεξιοτήτων για τα οποία έχουμε βραβευθεί στο υποχρεωτικό ωρολόγιο πρόγραμμα και την αγγλική γλώσσα στο νηπιαγωγείο, για την οποία επίσης επαινεθήκαμε. Οργανώσαμε σύγχρονα πρότυπα και πειραματικά σχολεία, τα διπλασιάσαμε. Επενδύσαμε στο ανθρώπινο δυναμικό, στους εκπαιδευτικούς, τους επιμορφώσαμε οριζόντια. Διορίσαμε έντεκα χιλιάδες επτακόσιους εκπαιδευτικούς, τους πρώτους μετά από δώδεκα ολόκληρα χρόνια, τεσσεράμισι χιλιάδες πέρυσι, τους πρώτους στην εκπαιδευτική διαδικασία στα ειδικά σχολεία. Εφαρμόζουμε τη σχολική αυτονομία, την ενδυνάμωση των δομών υποστήριξης του εκπαιδευτικού έργου, την αξιολόγηση και τη βελτίωση των εκπαιδευτικών, των στελεχών της εκπαίδευσης. Εφαρμόζουμε την τράπεζα θεμάτων. Και, κύριε Φίλη, κάνουμε ενισχυτική διδασκαλία για όλα τα πανελλαδικώς εξεταζόμενα μαθήματα και στο σχέδιο που αναφερθήκατε και στη μουσική και στις ξένες γλώσσες μέσα στις σχολικές μονάδες. Και παροτρύνουμε και πείθουμε με επιχειρήματα - γιατί για τον εμβολιασμό δεν άκουσα κάτι εδώ πέρα και γενικώς θεωρώ ότι στην προσπάθεια αυτή θα έπρεπε να συνεισφέρετε και εσείς με πειθώ, με ενιαίο λόγο, με επιχειρήματα - κάνουμε έκκληση στους εκπαιδευτικούς, τους ελάχιστους, αλλά σημαντικό αριθμό για εμάς που δεν έχουν εμβολιαστεί να το κάνουν. Κάνουμε έκκληση στους γονείς να προχωρήσουν στον εμβολιασμό των παιδιών από δώδεκα ετών και πάνω σε συνεννόηση με τους γιατρούς. Έχουμε κάνει ήδη ένα σεμινάριο διαδικτυακό με ενημέρωση της κ. Θεοδωρίδου και της κ. Παπαευαγγέλου που είναι στη διάθεση όλων και απάντησε στις ερωτήσεις χιλίων γονέων. Έχουμε ήδη πάρει πρωτοβουλία να γίνει συνεργασία με δύο νέες ενημερώσεις με τους δήμους και τις σχολικές μονάδες. Νομίζω ότι σε όλα αυτά τα θέματα και πολιτικές που ξεπερνούν τις αντιπαραθέσεις μας, τις διαφορετικές αφετηρίες μας, θεμιτές, γνώστες, ενδεχομένως και αγεφύρωτες, αλλά γι' αυτό το συγκεκριμένο θέμα πιστεύω ότι πρέπει να έχουμε ένα γόνιμο και εποικοδομητικό διάλογο, ουσιαστικό, να μην είναι στείρος και εμπαθής και να μην επισκιάζεται από μικροπολιτικές αντιπαλότητες και αντιπαραθέσεις. Ευχαριστώ πολύ.
Ευχαριστούμε. Συνεχίζουμε με την πρώτη με αριθμό 7820/6-7-2021 ερώτηση του κύκλου των αναφορών και ερωτήσεων του Βουλευτή Ρεθύμνου του ΣΥΡΙΖΑ - Προοδευτική Συμμαχία κ. Ανδρέα Ξανθού προς τον Υπουργό Υγείας,με θέμα: «Παράνομη και εκδικητική πειθαρχική δίωξη γιατρού από τον Ιατρικό Σύλλογο Αθηνών (ΙΣΑ)». Ορίστε, κύριε Ξανθέ, έχετε τον λόγο.
Ευχαριστώ, κύριε Πρόεδρε. Κύριε Υπουργέ, θεώρησα σκόπιμο να καταθέσω ως επίκαιρη ερώτηση μία γραπτή ερώτηση, η οποία δεν είχε απαντηθεί από την προηγούμενη πολιτική ηγεσία του Υπουργείου και η οποία αφορά κατά την άποψή μου μια πολύ προκλητική περίπτωση αυθαίρετης και παράνομης απόφασης του διοικητικού συμβουλίου του μεγαλύτερου ιατρικού συλλόγου της χώρας, του Ιατρικού Συλλόγου Αθήνας, του οποίου μάλιστα Πρόεδρος είναι ο Περιφερειάρχης Αττικής. Σύμφωνα, λοιπόν, με την απόφαση του Ιατρικού Συλλόγου Αθήνας ασκήθηκε πειθαρχική δίωξη και ζητήθηκε πειθαρχικός έλεγχος απέναντι στον συνάδελφο γιατρό, πνευμονολόγο - εντατικολόγο, διευθυντή ΕΣΥ στη ΜΕΘ στο Νοσοκομείο «Άγιος Ανδρέας» Πάτρας, του Τάκη Γεωργακόπουλου, ο οποίος το διάστημα '15 έως '19 υπηρέτησε ως Αντιπρόεδρος του ΕΟΠΥΥ. Προσέξτε, λοιπόν. Βγαίνει ο Ιατρικός Σύλλογος Αθήνας και ασκεί πειθαρχική δίωξη σε ένα μη μέλος του - ο κ. Γεωργακόπουλος είναι μέλος του Ιατρικού Συλλόγου Αχαΐας - αυτεπάγγελτα, χωρίς να υπάρχει καμμία καταγγελία και κυρίως για ένα θέμα που δεν έχει σχέση με τον κώδικα ιατρικής δεοντολογίας, με την άσκηση του ιατρικού έργου, αλλά με την άσκηση διοίκησης σε έναν εποπτευόμενο από το Υπουργείο φορέα, όπως είναι ο ΕΟΠΥΥ. Τον κατηγορεί, λοιπόν, ο ΙΣΑ για υπέρβαση καθήκοντος, επειδή λέει άκουσον - άκουσον έλεγξε τα πορίσματα ελέγχου που είχαν διενεργήσει οι υπηρεσίες του ΕΟΠΥΥ, ζήτησε έγγραφες εξηγήσεις και επέβαλε τα κατά νόμο πρόστιμα, πειθαρχικές ποινές σε παρανομούντες και υπερσυνταγογραφούντες γιατρούς. Αυτή είναι η κατηγορία. Θεωρώ ότι πραγματικά είναι πρόκληση, είναι όνειδος για τον ιατρικό συνδικαλισμό αυτή η απόφαση. Το σήμα είναι ότι ο Ιατρικός Σύλλογος Αθήνας υπερασπίζεται όχι τα καλώς νοούμενα επαγγελματικά συμφέροντα των γιατρών, αλλά πρακτικές παραβατικότητας, μη τήρησης του νόμου, μη τήρησης των κανόνων ορθής ιατρικής πρακτικής, τεκμηριωμένης ιατρικής. Νομίζω, λοιπόν, ότι το πρόβλημα το πολιτικό βεβαίως προκύπτει από το γεγονός ότι κάνει ο κ. Γεωργακόπουλος ιεραρχική προσφυγή, αίτηση θεραπείας στον Υπουργό τον αρμόδιο, ο οποίος εποπτεύει την λειτουργία κατά νόμο των ιατρικών συλλόγων και ο Υπουργός δεν απαντά, αφήνοντας ουσιαστικά ακάλυπτο το συνάδελφο βορά σε μία προσπάθεια σπίλωσης και κυρίως εκφοβισμού. Πραγματικά θέλω μία σαφέστατη και κατηγορηματική απάντηση σήμερα ότι αυτή η υπόθεση θα πάει στο αρχείο. Είναι ανεπίτρεπτο και μόνο το γεγονός ότι υπάρχει ως εκκρεμότητα και ότι ο Υπουργός Υγείας θα εγκαλέσει και θα ελέγξει ως προϊστάμενος ιεραρχικά του Ιατρικού Συλλόγου Αθήνας αυτούς που πήραν αυτή την κατάπτυστη απόφαση.
Ορίστε, κύριε Πλεύρη, έχετε τον λόγο.
Πραγματικά μου προκάλεσε έκπληξη η ερώτηση, η οποία κάνατε και θα σας πω γιατί. Αυτή τη στιγμή στην πραγματικότητα μεταφέρουμε μια εικόνα των αρμοδιοτήτων που έχει ο Υπουργός ως προς τον έλεγχο αποφάσεων του Νομικού Προσώπου Δημοσίου Δικαίου του Ιατρικού Συλλόγου. Εάν μπούμε στη λογική την οποία φέρνετε σήμερα στο Κοινοβούλιο στην πραγματικότητα ο Υπουργός είναι ένα δευτεροβάθμιο όργανο, το οποίο δεν κρίνει επί της νομιμότητας των πράξεων, αλλά κρίνει επί της ουσίας. Και θα σας πω συγκεκριμένα, εγώ διάβασα όλο το σκεπτικό και έχω και άποψη και ακούω αυτά που λέει ο κ. Γεωργακόπουλος κατά πόσο αυτά τα οποία έχει κάνει, τα έχει κάνει με την ιδιότητά του ως Αντιπρόεδρος του ΕΟΠΥΥ και αν μπορεί να ελεγχθεί ως ιατρός. Είναι δουλειά του Υπουργού αυτή; Διότι αν θεωρήσετε ότι αυτή είναι δουλειά του Υπουργού σημαίνει ότι οποιοδήποτε πειθαρχικό αν κάνει ο Ιατρικός Σύλλογος και κάποιος θεωρεί ότι θίγεται θα κάνει μια ιεραρχική προσφυγή στον Υπουργό και ο Υπουργός, ο οποίος εποπτεύει τον Ιατρικό Σύλλογο, θα παίρνει θέση για θέματα ουσίας. Το αν τυχόν προσβάλλει ο κ. Γεωργακόπουλος με τις πράξεις το ιατρικό επάγγελμα καίτοι εκείνη τη χρονική στιγμή ήταν Αντιπρόεδρος του ΕΟΠΥΥ είναι κάτι το οποίο είναι θέμα ουσίας. Διότι και εγώ τελώ σε αναστολή, κύριε Ξανθέ, αλλά είμαι μέλος του δικηγορικού συλλόγου και ο δικηγορικός σύλλογος έχει τη δυνατότητα να παρέμβει σε εμένα, παρ' όλο που αυτή τη στιγμή δεν ασκώ στον σκληρό πυρήνα το επάγγελμα του δικηγόρου. Ξέρετε, όμως, ποιο είναι το εντυπωσιακό, κύριε Ξανθέ; Να προσχωρήσω, λοιπόν, στη δική σας θέση ότι εγώ αυτή τη στιγμή ως Υπουργός ελέγχω τις αποφάσεις του Ιατρικού Συλλόγου και αυτός ο έλεγχος μου δεν χρειάζεται ιεραρχική προσφυγή, γίνεται αυτεπαγγέλτως. Ο κ. Γεωργακόπουλος μου ζητά να ανακαλέσω δύο αποφάσεις του Ιατρικού Συλλόγου ως παράνομες. Η μία είναι 24-4-2018 επί υπουργίας σας, κύριε Ξανθέ. Η πρώτη απόφαση της δίωξης είναι 24-4-2018. Η ιεραρχική προσφυγή γίνεται το '21, αλλά εσείς ως Υπουργός αυτεπαγγέλτως ελέγχετε τις αποφάσεις του Ιατρικού Συλλόγου. Αν προσχωρήσουμε στη θέση σας δεν λέει πουθενά ότι οι αποφάσεις του Ιατρικού Συλλόγου ελέγχονται κατόπιν προσφυγών, λέει ότι ο Υπουργός εποπτεύει τον Ιατρικό Σύλλογο. Από τις 24-4-2018 που βγήκε η απόφαση του πειθαρχικού ελέγχου της αυτεπάγγελτης πειθαρχικής διαδικασίας του Ιατρικού Συλλόγου Αθηνών μέχρι τον Ιούλιο του '19 δεν είδατε αυτή την παράνομη απόφαση για την οποία σήμερα κάνετε ερώτηση, ώστε ως Υπουργός να κάνετε αυτό που μου ζητάτε σήμερα να κάνω εγώ; Η δεύτερη είναι 19-9-2019. Αλλά ευθέως σας ρωτώ. Επί ενάμιση χρόνο υπήρχε τέτοια παράνομη απόφαση του Ιατρικού Συλλόγου και εσείς ως Υπουργός δεν ασκήσατε τα καθήκοντά σας; Διότι η ιεραρχική προσφυγή προσχηματικά γίνεται τρία και δυόμιση χρόνια μετά τις πράξεις. Για να μπορέσετε σήμερα εσείς να κάνετε ερώτηση και να μιλήσετε για τυχόν διώξεις και εγώ σας ερωτώ ευθέως αποδεχθήκατε επί υπουργίας σας δεκαέξι μήνες να υπάρχει παράνομη απόφαση του Ιατρικού Συλλόγου - αν υπάρχει - και δεν ασκήσατε εσείς τα καθήκοντά σας ως Υπουργός, αυτά που μου ζητάτε σήμερα; Διότι και το άρθρο 290, που λάθος το αναφέρει εδώ πέρα στην αίτηση, γιατί αναφέρεται στον έλεγχο στα οικονομικά του Ιατρικού Συλλόγου, αλλά και το άρθρο 309, παράγραφος 2 αναφέρεται στον έλεγχο του Υπουργού για τις αποφάσεις του Δ.Σ.. Εάν είχατε αρμοδιότητα να ελέγξετε, όπως λέτε σήμερα, τότε εσείς για δεκαέξι μήνες δεν κάνατε τίποτα, για δεκαέξι μήνες. Ξέρετε, όμως, ότι δεν είχατε θέμα να ελέγξετε, γιατί ο Υπουργός δεν μπορεί να ελέγχει την ουσία και δεν θέλουμε έναν Υπουργό που θα πηγαίνει στα όργανα και θα παίρνει τις πειθαρχικές διαδικασίες και θα λέμε πως θα κάνει τον πειθαρχικό έλεγχο. Αν ο κ. Γεωργακόπουλος έχει δίκιο σε αυτά τα θέματα τα οποία λείπουν και λέει ότι είναι θέματα ουσίας, δεν είναι δουλειά του Υπουργού να κρίνει. Είναι δουλειά του Ιατρικού Συλλόγου με τα πειθαρχικά του όργανα.
Κύριε Ξανθέ, ορίστε έχετε το λόγο.
Κύριε Υπουργέ, εκπλήσσομαι πραγματικά. Εκπλήσσομαι πραγματικά! Έρχεστε εδώ πέρα τώρα και προσπαθείτε με νομικισμούς να αποφύγετε την ουσία. Προφανώς, δεν είχα γνώση αυτής της απόφασης του Ιατρικού Συλλόγου Αθήνας γιατί δεν είχε κάνει προσφυγή και αίτηση θεραπείας ο εν λόγω γιατρός. Προφανώς, δεν είχα γνώση. Και είναι ντροπή, κλήθηκε σε απολογία εν μέσω πανδημίας. Ένας γιατρός της πρώτης γραμμής, άνθρωπος που έχει δώσει μάχη στην εντατική του Νοσοκομείου «Άγιος Ανδρέας» της Πάτρας, καλείται εν μέσω πανδημίας σε απολογία, επειδή δεν προστάτευσε τους συναδέλφους του και δεν προσέφερε ασυλία σε παρανομούντες γιατρούς. Αυτή είναι η κατηγορία. Επ' αυτού του θέματος θα πάρετε θέση ή θα καλύψετε τον κ. Πατούλη και τη γαλάζια πλειοψηφία του Διοικητικού Συμβουλίου του Ιατρικού Συλλόγου Αθήνας; Αυτό είναι το μήνυμα που στέλνετε, κύριε Υπουργέ; Αυτή είναι η μηδενική ανοχή απέναντι στην κατασπατάληση του δημόσιου χρήματος, στην προκλητική ζήτηση, στη σπατάλη και στη διαφθορά; Υπάρχει ή δεν υπάρχει ζήτημα ηθικοποίησης στο σύστημα υγείας στη χώρα μας; Και με τέτοια στάση της πολιτικής ηγεσίας ποιο είναι το μήνυμα που δίνουμε; Ότι οι παρανομούντες θα έχουν ασυλία. Είναι πρόκληση η στάση του Ιατρικού Συλλόγου, αλλά νομίζω ότι είναι διπλή πρόκληση η δική σας στάση σήμερα. Πραγματικά το να νίπτετε τας χείρας σας αυτή τη στιγμή, όταν είναι εν γνώσει σας αυτό το θέμα, θεωρώ ότι είναι εκτός πολιτικής λογικής. Πρέπει να τοποθετηθείτε με σαφήνεια. Είναι λάθος σήμα αυτό το οποίο δίνετε και απέναντι σε μια μειοψηφία. Δεν ήταν η πλειονότητα των γιατρών, μειοψηφία ήταν αυτοί οι συνάδελφοι, οι οποίοι μάλιστα είχαν και εκκρεμότητες από πριν, από την προηγούμενη περίοδο που υπήρχαν τα ασφαλιστικά ταμεία προ ΕΟΠΥΥ. Ελέγχθηκαν από τις αρμόδιες υπηρεσίες του ΕΟΠΥΥ. Εισηγήθηκε η αρμόδια υπηρεσία το κατά νόμον πρόστιμο. Ο κ. Γεωργακόπουλος τους κάλεσε να δώσουν εξηγήσεις. Σε κάποιες περιπτώσεις που υπήρχε τεκμηριωμένες αντίλογος, μπήκε η υπόθεση στο αρχείο. Όμως, όπου υπήρχε οφθαλμοφανής παρανομία, επιβλήθηκαν τα απαραίτητα πρόστιμα. Πού είναι, λοιπόν, ο ψόγος; Πραγματικά, τι δεν καταλαβαίνετε από όλο αυτό το χειρισμό; Περιμένω μια σαφέστατη και κατηγορηματική δήλωση ότι δεν είναι ανεκτές τέτοιου τύπου συμπεριφορές και μάλιστα από το μεγαλύτερο Ιατρικό Σύλλογο της χώρας, του οποίου ηγείται, εξακολουθεί να ηγείται ένα σημαίνον στέλεχος της κυβερνητικής παράταξης.
Ορίστε, κύριε Υπουργέ, έχετε τον λόγο.
Κύριε Υπουργέ, υπήρξα σαφέστατος και δεν μπορείτε να μιλάτε για άγνοια, τη στιγμή που τον κ. Γεωργακόπουλο εσείς τον είχατε βάλει στη θέση του Αντιπροέδρου του ΕΟΠΥΥ. Δεν γνωρίζατε, λοιπόν …
Και είμαστε υπερήφανοι γι' αυτό!
Βεβαίως!
Εσείς είστε υπερήφανοι για τη στάση των γαλάζιων συνδικαλιστών σας;
Ένα λεπτό! Ωραία, είστε υπερήφανοι, αλλά μη διακόπτετε.
Υπερήφανος να είστε, λέτε όμως στην Εθνική Αντιπροσωπεία ότι γι' αυτόν που είχατε διορίσει στον ΕΟΠΥΥ δεν γνωρίζατε ότι η πειθαρχική δίωξη ξεκινάει επί υπουργίας σας, από τις 24-4-2018. Και γιατί έρχεται ο κ. Γεωργακόπουλος να κάνει αίτηση θεραπείας τρία χρόνια μετά; Και γνώση είχατε και καλή γνώση είχατε, αλλά ξέρατε ότι ως Υπουργός δεν έχετε αρμοδιότητα να κάνετε αυτά που λέτε σήμερα. Εάν είχατε αρμοδιότητα, κύριε Ξανθέ, τότε ο ψόγος είναι σε εσάς. Διότι όλα αυτά που περιγράφετε για τον κ. Γεωργακόπουλο ως θετικά, εσείς τα επιτρέψατε. Διότι από τις 24-4-2018 και εντεύθεν θα μπορούσατε ως Υπουργός, αν είχατε την αρμοδιότητα, να ελέγξετε την απόφαση του Ιατρικού Συλλόγου και να πείτε: «είναι παράνομη η απόφαση». Δεν κάνατε τίποτα. Τίποτα δεν κάνατε! Και επικαλείστε άγνοια. Ο Υπουργός Υγείας επικαλείται άγνοια για ένα τέτοιο κομβικό θέμα ως Υπουργός και επικαλείται γνώση ως Βουλευτής που ερωτά τον Υπουργό. Με τον κ. Γεωργακόπουλο, που τον είχατε διορίσει, δεν μιλούσατε; Δεν σας είχε πει ότι έχει ξεκινήσει η αυτεπάγγελτη δίωξη επί υπουργίας σας; Γιατί η ουσία είναι - και εδώ πέρα είναι η διαφορά μας, κύριε Ξανθέ - ότι εσείς και τώρα επιθυμείτε αυτό που διαχρονικά έδειξε η κυβέρνηση του ΣΥΡΙΖΑ: τον Υπουργό να κάνει το δικαστή! Ο κ. Γεωργακόπουλος έκανε κάποιους ελέγχους. Από αυτούς τους ελέγχους, που τους είπατε όλους επιόρκους, υπάρχει κόσμος που έχει πάει στα δικαστήρια και έχει δικαιωθεί, κύριε Ξανθέ. Άρα προφανώς γι' αυτούς οι έλεγχοι δεν ήταν σωστοί. Προφανώς, θα έκανε και ελέγχους οι οποίοι ήταν σωστοί. Εάν κατά τη διάρκεια των ελέγχων έχει σφάλει, θα τον ελέγξω εγώ ως Υπουργός; Βλέπετε δεν παίρνω θέση για τον κ. Γεωργακόπουλο. Έχω άποψη, δεν παίρνω θέση. Είμαι ο Υπουργός Υγείας. Έρχεστε, λοιπόν, εδώ πέρα και ζητάτε από τον Υπουργό Υγείας να πάρει θέση ότι οι έλεγχοι που έκανε ο κ. Γεωργακόπουλος ήταν σωστοί, ότι αυτοί που πήγανε στα δικαστήρια και δικαιώθηκαν, κακώς δικαιώθηκαν στα δικαστήρια αφού ήταν οι έλεγχοι σωστοί, και αν κατά τους ελέγχους προσέβαλε ή όχι το ιατρικό επάγγελμα επειδή ήταν σε αναστολή. Όλα αυτά είναι θέματα ουσίας. Αν θέλετε ο Υπουργός Υγείας να παρεμβαίνει στα πειθαρχικά των οργάνων, να παρεμβαίνει στις διαδικασίες και μάλιστα να κάνει και αυτό το οποίο ζητάτε στην προσφυγή, δηλαδή να ελέγξω πειθαρχικά τα όργανα και τα διοικητικά συμβούλια που αποφασίζουν αν η απόφαση του Ιατρικού Συλλόγου είναι λανθασμένη και παράνομη, στο κομμάτι της ουσίας θα δικαιωθεί ο κ. Γεωργακόπουλος και θα μπορέσει και να την προσβάλλει, όπως ξέρετε. Όμως, επιμένω σε αυτό, κύριε Ξανθέ. Και εδώ πέρα δεν με πείθετε. Εσείς ως Υπουργός επειδή ακριβώς ξέρατε ότι η ερώτηση που κάνετε σήμερα δεν έχει έρεισμα στο νόμο, δεν κάνατε τίποτα.
Τι λες τώρα;
Δεκαέξι μήνες υπήρχε ισχυρή αυτή η απόφαση, μιλούσατε με τον κ. Γεωργακόπουλο, την ξέρατε. Ως Υπουργός δεν κάνατε αυτό το οποίο μου ζητάτε σήμερα. Και έρχεται ο κ. Γεωργακόπουλος τρία χρόνια μετά, αποκλειστικά και μόνο για να δημιουργηθεί ένα θέμα υποτιθέμενης δίωξης, να κάνει ιεραρχική προσφυγή στον προηγούμενο Υπουργό, στον κ. Κικίλια.
Κλείστε, κύριε Υπουργέ. Τα είπατε.
Γιατί δεν την έκανε το 2018; Γιατί αυτεπαγγέλτως δεν ελέγξατε τις αποφάσεις, κύριε Ξανθέ;
Τα έχετε πει αυτά, μην τα επαναλαμβάνουμε.
Νομίζω ότι είναι ξεκάθαρο ότι πάτε στην πραγματικότητα να δημιουργήσετε ένα πολιτικό ζήτημα που, αν υπάρχει, ευθύνεστε εσείς πρώτος γιατί δεκαέξι μήνες το επιτρέψατε.
Ωραία εντάξει.
Είναι ξεκάθαρη η πολιτική στρεψοδικία σας. Αυτό είναι ξεκάθαρο!
Κυρίες και κύριοι συνάδελφοι, στο σημείο αυτό έχω την τιμή να ανακοινώσω το δελτίο επικαίρων ερωτήσεων της Παρασκευής 1ης Οκτωβρίου 2021. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 1084/23-9-2021 επίκαιρη ερώτηση του Βουλευτή Ηλείας της Νέας Δημοκρατίας κ. Ανδρέα Νικολακόπουλο προς τον Υπουργό Υποδομών και Μεταφορών, με θέμα: «Έγκριση από την Γενική Διεύθυνση Ανταγωνισμού της Ε.Ε. για τον αυτοκινητόδρομο Πάτρα - Πύργος και χρονοδιάγραμμα κατασκευής του έργου». 2. Η με αριθμό 1086/24-9-2021 επίκαιρη ερώτηση του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Το ακριβές ποσό του αποθεματικού της “ΑΤΤΙΚΟ ΜΕΤΡΟ Α.Ε.”». 3. Η με αριθμό 1080/20-9-2021 επίκαιρη ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Υποδομών και Μεταφορών, με θέμα: «Ποιο είναι το ακριβές χρονοδιάγραμμα εργασιών του Πάτρα - Πύργος;». 4. Η με αριθμό 1093/27-9-2021 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εσωτερικών, με θέμα: «Άστεγα το 1ο και το 2ο Γυμνάσιο του Δήμου Λαγκάδα στην ΠΕ Θεσσαλονίκης». 5. Η με αριθμό 1090/26-9-2021 επίκαιρη ερώτηση της Βουλευτού Β΄ Πειραιώς του ΜέΡΑ25 κ. Φωτεινής Μπακαδήμα προς τον Υπουργό Ανάπτυξης και Επενδύσεων, με θέμα: «Διεθνές Κέντρο Θαλάσσιας Τεχνολογίας και Καινοτομίας στη Σύρο». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 1087/24-9-2021 επίκαιρη ερώτηση του Βουλευτή Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Νικόλαου Παππά προς τον Υπουργό Υποδομών και Μεταφορών, με θέμα: «Η Ν.Δ. «πάγωσε» τα μεγάλα έργα στη Θεσσαλονίκη και σήμερα τα επανεξαγγέλλει. Μεγάλες καθυστερήσεις και υψηλό κόστος για τους φορολογούμενους πολίτες». 2. Η με αριθμό 1082/22-9-2021 επίκαιρη ερώτηση του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Υποδομών και Μεταφορών, με θέμα: «Αντιπλημμυρική θωράκιση της Ολυμπιάδας Χαλκιδικής». 3. Η με αριθμό 1098/27-9-2021 επίκαιρη ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Σωκράτη Βαρδάκη προς τον Υπουργό Υποδομών και Μεταφορών, με θέμα: «Να αποσαφηνίσει η κυβέρνηση τις προθέσεις της, για την αξιοποίηση της έκτασης του αεροδρομίου Ηρακλείου “Ν. Καζαντζάκης”». 4. Η με αριθμό 1097/27-9-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Αξιοποίηση του αεροδρομίου “Ν. Καζαντζάκης” προς όφελος της τοπικής κοινωνίας». 5. Η με αριθμό 1100/27-9-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Άμεσα μέτρα ανακούφισης των πληγέντων στην ευρύτερη περιοχή του Δήμου Μινώα Πεδιάδας από τον σεισμό των 5,8 ρίχτερ». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 7382/17-6-2021 ερώτηση του Βουλευτή Φθιώτιδας του ΣΥΡΙΖΑ - Προοδευτική Συμμαχία κ. Ιωάννη Σαρακιώτη προς τον Υπουργό Υποδομών και Μεταφορών, με θέμα: «Υποβάθμιση της Φθιώτιδας μέσω της μη εκτέλεσης σειράς δρομολογίων στο σιδηροδρομικό δίκτυο της - Χαρακτηριστικά τα παραδείγματα της υπολειτουργίας σε Μπράλο, Μώλο, Στυλίδα». 2. Η με αριθμό 7686/30-6-2021 ερώτηση του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Κλιματικής Κρίσης και Πολιτικής Προστασίας, με θέμα: «Το πρόβλημα πυροπροστασίας στο Σέιχ Σου θέλει άμεση λύση και όχι διαγκωνισμούς αρμόδιων και αναρμόδιων». 3. Η με αριθμό 7797/651/5-7-2021 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Κλιματικής Κρίσης και Πολιτικής Προστασίας, με θέμα: «Στο Εθνικό Πάρκο Σχινιά - Μαραθώνα συντελείται ακόμη ένα έγκλημα σε βάρος του περιβάλλοντος και της προστασίας της βιοποικιλότητας». Κύριοι συνάδελφοι, μένει μία επίκαιρη ερώτηση και επειδή ήδη ήρθε να αναλάβει υπηρεσία ο συνάδελφος ο κ. Κωνσταντινόπουλος, να σας ενημερώσω ότι δεν θα υπάρξει διακοπή ούτε πεντάλεπτη. Παρακαλώ τις Κοινοβουλευτικές Ομάδες να στείλουν εισηγητές και Κοινοβουλευτικούς Εκπροσώπους γιατί θα μπούμε αμέσως στη συζήτηση του νομοσχεδίου μετά την τελευταία ερώτηση.
Συνεχίζουμε με την πρώτη με αριθμό 1089/24-9-2021 επίκαιρη ερώτηση δεύτερου κύκλου του Βουλευτή Χανίων της Νέας Δημοκρατίας κ. Μανούσου - Κωνσταντίνου Βολουδάκη προς τον Υπουργό Μετανάστευσης και Ασύλου, με θέμα: «Υπάρχει πρόθεση συγκρότησης “Μηχανισμού Εποπτείας Ανθρωπίνων Δικαιωμάτων” στα σύνορα;». Κύριε συνάδελφε, έχετε τον λόγο.
Ευχαριστώ, κύριε Πρόεδρε. Πριν μπω στο θέμα, λαμβάνοντας τον λόγο σε αυτή την Αίθουσα σήμερα, αισθάνομαι την ανάγκη να εκφράσω - με τη συντριπτική πλειοψηφία των Ελλήνων πιστεύω - τον ενθουσιασμό μου για τη νέα μας αμυντική συμμαχία με τη Γαλλία, μια συμμαχία - σε συνδυασμό με το εξοπλιστικό πρόγραμμα που τη συνοδεύει - η οποία μας επιτρέπει να κοιτάζουμε το μέλλον με μια νέα εθνική αυτοπεποίθηση. Έρχομαι τώρα στο θέμα. Πριν μερικές μέρες, κύριε Υπουργέ, διαβάσαμε ανάρτηση της Ύπατης Αρμοστείας του ΟΗΕ για τα ανθρώπινα δικαιώματα, στην οποία εκφραζόταν ικανοποίηση γιατί - όπως ισχυρίστηκε η Ύπατη Αρμοστεία στην ανάρτηση αυτή - η ελληνική Κυβέρνηση προτίθεται να δημιουργήσει στα σύνορά μας έναν μηχανισμό εποπτείας των ανθρωπίνων δικαιωμάτων. Η ανάρτηση συνοδευόταν με ένα έγγραφο, στο οποίο υπάρχουν υποδείξεις προς την ελληνική Κυβέρνηση δέκα σημείων για το πώς ακριβώς πρέπει να είναι και να λειτουργεί αυτός ο μηχανισμός. Ο μηχανισμός που περιγράφεται έχει ευρύτατες αρμοδιότητες, ευρύτατες παρεμβατικές αρμοδιότητες. Ουσιαστικά, αν υπήρχε, θα ήταν ένας μηχανισμός που θα βρισκόταν μόνιμα στα σύνορά μας ή θα είχε δυνατότητα απροειδοποίητων επισκέψεων, ώστε να ελέγχει όλες τις υπηρεσίες και αρχές που σήμερα εμπλέκονται στη διαχείριση του μεταναστευτικού. Αυτό προκαλεί ανησυχίες προφανείς, κυρίως γιατί στην ίδια την ανάρτηση συνδέεται η πρόταση για τον μηχανισμό αυτό με την εν εξελίξει διαπραγμάτευση γύρω από το νέο σύμφωνο για το άσυλο της Ευρωπαϊκής Ένωσης. Για την ακρίβεια, πρόκειται για ένα σχέδιο συμφώνου με πολλά προβλήματα για την πατρίδα μας, που έχουμε αναδείξει στη Βουλή, που βρίσκεται, όμως, εν εξελίξει, δεν έχει καταλήξει ακόμα. Προκαλεί, λοιπόν, κατάπληξη η βιασύνη του ΟΗΕ να προκαταλάβει τις αποφάσεις των ευρωπαϊκών οργάνων. Με αυτά τα δεδομένα, ρωτώ, κύριε Υπουργέ: Υπάρχει πράγματι βούληση της Κυβέρνησης να δημιουργήσει έναν μηχανισμό όπως τον περιγράφει η Ύπατη Αρμοστεία του ΟΗΕ για τους πρόσφυγες στα σύνορά μας; Επιπροσθέτως, ρωτώ: Έχει γίνει τέτοια συζήτηση στο πλαίσιο της διαπραγμάτευσης για το νέο σύμφωνο για το άσυλο, μιας που το νέο σύμφωνο για το άσυλο πράγματι προβλέπει έναν τέτοιο μηχανισμό, αλλά αφήνει τη νομοθέτηση στη διακριτική ευχέρεια του κράτους - μέλους, με κατευθυντήριες γραμμές που θα εκδοθούν; Σας ευχαριστώ και θα επανέλθω στη δευτερολογία μου.
Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Κύριε συνάδελφε, ευχαριστώ για την ερώτηση. Διάβασα κι εγώ αυτό το δημοσίευμα. Η πραγματικότητα είναι ότι, αφ' ενός, η χώρα μας φυσικά φυλάσσει τα σύνορά της. Η Ελλάδα έχει χερσαία και θαλάσσια σύνορα. Υπάρχουν ευρωπαϊκοί κανονισμοί που διέπουν τον τρόπο προστασίας και ασφάλειας των συνόρων και η χώρα μας φυλάει τα σύνορά της με απόλυτο σεβασμό στο ελληνικό, ευρωπαϊκό και Διεθνές Δίκαιο. Ως αποτέλεσμα μιας συνολικής πολιτικής που έχουμε για τη μείωση των μεταναστευτικών ροών σήμερα μιλάμε για μείωση 90% στις ροές σε σχέση με το 2019. Αφ' ετέρου, η Ελλάδα τηρεί απολύτως και απαρέγκλιτα τις διατάξεις για την προστασία των θεμελιωδών δικαιωμάτων ως μέρος του ευρωπαϊκού κεκτημένου, ως μέρος της Συνθήκης της Γενεύης, ως μέρος διεθνών συμφωνιών και συνθηκών για την προστασία της ανθρώπινης ζωής στη θάλασσα. Από εκεί και πέρα, η Ευρωπαϊκή Επιτροπή πράγματι τον Σεπτέμβριο του 2020 πρότεινε ένα πακέτο κανονισμών τα οποία ονομάστηκαν «Το νέο Σύμφωνο Μετανάστευσης και Ασύλου». Είμαστε αρκετά νωρίς ακόμα στη διαπραγμάτευση και δεν ξέρω πόσα χρόνια θα χρειαστούν τελικά για να καταλήξουμε σε μια συμφωνία. Σε αυτή τη συμφωνία δεν υπάρχει πρόταση για μηχανισμό ελέγχου συνόρων. Υπάρχει μια πρόταση στον κανονισμό του ελέγχου των συνοριακών διαδικασιών να υπάρχουν μηχανισμοί ελέγχου της διαδικασίας ασύλου μετά την άφιξη κάποιου στο ευρωπαϊκό έδαφος. Αλλά, και αυτό ακόμα δεν έχει τύχει της έγκρισης των κρατών - μελών. Δεν έχει τύχει της έγκρισης του Ευρωπαϊκού Κοινοβουλίου. Κατά συνέπεια δεν αποτελεί μέρος της ευρωπαϊκής νομοθεσίας. Διαβάζω σκέψεις και προτάσεις που έρχονται από μη κυβερνητικές οργανώσεις αναφορικά με το πώς η Ελλάδα πρέπει να φυλάει τα σύνορά της. Και βλέπω και κάποιες νομοθετικές ακροβασίες οι οποίες προσπαθούν να πουν ότι τα κράτη δεν έχουν σύνορα. Αυτές δεν είναι οι απόψεις της ελληνικής Κυβέρνησης, δεν είναι οι απόψεις όλων των κρατών - μελών της Ευρωπαϊκής Ένωσης. Οι χώρες έχουν σύνορα και υπάρχουν διαδικασίες για να έρθει κάποιος σε αυτά. Από κει και πέρα, ως προς τον έλεγχο της Κυβέρνησης και ως προς τον έλεγχο των Ενόπλων Δυνάμεων και των Σωμάτων Ασφαλείας, στα δημοκρατικά πολιτεύματα αυτό δε γίνεται με έκτακτες ειδικές επιτροπές στις οποίες συμμετέχουν εκπρόσωποι οργανώσεων ή άλλων φορέων είτε διεθνών είτε της κοινωνίας των πολιτών. Κάτι τέτοιο θα αντίβαινε την έννοια της εθνικής κυριαρχίας. Ο έλεγχος των κυβερνήσεων σε ένα ευνομούμενο δημοκρατικό πολίτευμα γίνεται από την ανεξάρτητη δικαιοσύνη, από τις αρχές της δικαιοσύνης, οι οποίες έχουν το καθήκον να ελέγχουν οποιαδήποτε καταγγελία, να κάνουν τις απαραίτητες ανακρίσεις και, αν χρειαστεί, να φέρουν υποθέσεις έμπροσθεν των δικαστηρίων. Αυτό γίνεται, λοιπόν, στη δημοκρατία. Άρα δεν θεωρώ ότι η χώρα μας έχει κανένα λόγο να προχωρήσει στη δημιουργία οποιουδήποτε έκτακτου ειδικού μηχανισμού. Σας λέω και πάλι ότι δεν υπάρχει συγκεκριμένη σχετικά με αυτό νομοθετική πρωτοβουλία της Ευρωπαϊκής Επιτροπής που αφορά όλα τα κράτη - μέλη. Αν υπάρξει πρόταση που αφορά όλα τα κράτη - μέλη, η Ελλάδα θα το συζητήσει στο πλαίσιο του Συμβουλίου της Ευρωπαϊκής Ένωσης. Εμείς μόνοι μας να κάνουμε κάτι για ένα θέμα που εμείς δεν θεωρούμε ότι υπάρχει αντιλαμβάνεστε ότι δεν είναι στις προτεραιότητές μας.
Κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, ευχαριστώ για τη σαφέστατη και καθαρή απάντηση ότι δεν υπάρχει τέτοια πρόθεση και ότι δεν υπάρχει καν τέτοια συζήτηση. Ιδιαιτέρως χαιρετίζω την επισήμανσή σας ότι στις δημοκρατίες ο έλεγχος επί των πεπραγμένων των υπηρεσιών δεν γίνεται από έκτακτες επιτροπές και μηχανισμούς σαν αυτούς που περιγράφονται ούτε από τις μη κυβερνητικές οργανώσεις, τις διεθνείς ή άλλες που μπορεί να εμπλέκονται, αλλά από την οργανωμένη πολιτεία, όπως πολύ σωστά αναφέρατε. Κύριε Υπουργέ, είναι γεγονός ότι τα δύο τελευταία χρόνια έχει συντελεστεί ένας πραγματικός άθλος στην πατρίδα μας σε σχέση με τη διαχείριση της παράνομης μετανάστευσης. Αναφέρατε τη μείωση κατά 90% των ροών. Θυμόμαστε όλοι την κρίση του Έβρου που απετέλεσε σημείο καμπής, πιστεύω, και στην επιτυχή της αντιμετώπιση και στο τι ακολούθησε. Αυτά όλα μας κάνουν να αισθανόμαστε την ανάγκη ότι πρέπει πολλές φορές στον έξω κόσμο και σε κάποιες ισχυρές πολιτικές δυνάμεις να ξεκαθαρίσουμε μερικά πράγματα αυτονόητα. Και είναι μια καλή αφορμή αυτό το έγγραφο και αυτή η τάση που φαίνεται να υπάρχει και στην Ύπατη Αρμοστεία του ΟΗΕ για τα ανθρώπινα δικαιώματα. Υπάρχει σήμερα ένα ολόκληρο οικοσύστημα, ένα πολύ ισχυρό οικοσύστημα από διεθνείς οργανισμούς, πολιτικές δυνάμεις, μη κυβερνητικές Οργανώσεις που πιέζουν προς μια κατεύθυνση ουσιαστικά των ανοιχτών συνόρων. Το είδαμε να λειτουργεί αυτό το οικοσύστημα ασκώντας πίεση στην πατρίδα μας. Είδαμε καταγγελίες κατά της πατρίδας μας και κατά της FRONTEX, του Ευρωπαϊκού Οργανισμού Φύλαξης των Συνόρων, οι οποίες κατέπεσαν βεβαίως. Είδαμε καταγγελίες για παραβίαση των ανθρωπίνων δικαιωμάτων, οι οποίες σε πολλές περιπτώσεις είχαν αφετηρία τους την παραπληροφόρηση τουρκικών υπηρεσιών στην περίπτωσή μας. Ελέγχθηκαν οι καταγγελίες αυτές από ειδική επιτροπή του Ευρωκοινοβουλίου στην οποία μετείχαν και αυτοί που μας κατήγγειλαν και δεν προέκυψε τίποτα, γιατί η πατρίδα μας σέβεται πραγματικά τα ανθρώπινα δικαιώματα. Η πατρίδα μας, κύριε Υπουργέ, όπως και εσείς αναγνωρίζετε, έχει μια ιδιαιτερότητα. Στα σύνορά της δεν υφίσταται μόνο την πίεση του μεταναστευτικού, στα σύνορά της υφίσταται απειλές της κυριαρχίας της. Ακόμα, στα σύνορά της υφίσταται συχνά υβριδικές απειλές, όπως η εργαλειοποίηση του μεταναστευτικού και των μεταναστευτικών ροών από την Τουρκία. Αυτά τα μηνύματα θα πρέπει, κύριε Υπουργέ, να τα διαβιβάσετε και στον ΟΗΕ και στην Ύπατη Αρμοστεία για τα Ανθρώπινα Δικαιώματα και στην Ευρωπαϊκή Ένωση, στην οποία υπάρχουν πολλές φωνές προς την κατεύθυνση την οποία ανέφερα και πριν, προς την κατεύθυνση της πίεσης για τα ανοιχτά σύνορα. Και τις βλέπουμε τις φωνές αυτές και στις ευρωπαϊκές υπηρεσίες και στην επιτροπή την ίδια και στο Ευρωκοινοβούλιο. Η Ελλάδα, κύριε Υπουργέ, κυρίες και κύριοι συνάδελφοι, σέβεται τα ανθρώπινα δικαιώματα, έχει, όμως, δικαίωμα να προστατεύει και τα σύνορά της. Αυτό το δικαίωμα το ασκεί και θα το ασκεί. Σας ευχαριστώ.
Κύριε Υπουργέ, έχετε τον λόγο.
Σας ευχαριστώ, κύριε Πρόεδρε. Κάνατε δύο πολύ σωστές παρατηρήσεις στη δευτερολογία σας. Πράγματι, υπάρχει ένα οικοσύστημα οργανώσεων οι οποίες συντηρούνται από τη διατήρηση της μεταναστευτικής κρίσης. Η πραγματικότητα, όμως, είναι ότι για τη χώρα μας το μεταναστευτικό αποτέλεσε ένα ιδιαίτερο βάρος από το 2015 μέχρι και το 2019. Η χώρα μας είπε ξεκάθαρα ότι «δεν θέλουμε να είμαστε η πύλη εισόδου για τα κυκλώματα λαθροδιακινητών που εμπορεύονται τον ανθρώπινο πόνο» και βάλαμε ως Κυβέρνηση δύο συγκεκριμένους και μετρήσιμους στόχους: Πρώτον, την ουσιαστική μείωση των ροών. Σας είπα τα αποτελέσματα: 90% μείωση των ροών φέτος σε σχέση με το 2019. Και δεύτερον, τον δραστικό περιορισμό των επιπτώσεων της κρίσης στις τοπικές κοινωνίες, όπου από εκατό είκοσι μία δομές που λειτουργούσαν στη χώρα μας πέρυσι σήμερα έχουμε τριάντα πέντε. Κλείσαμε τη δομή στη Σάμο που ήταν μέσα στην πόλη και παραδίδεται στον Δήμο της Ανατολικής Σάμου την Παρασκευή. Αυτό είναι ένα παράδειγμα πώς η νέα πολιτική προστασίας της χώρας μας επηρεάζει πλέον θετικά τον τρόπο ζωής στις τοπικές κοινωνίες. Το δεύτερο σημείο που θίξατε και μας βρίσκει απολύτως σύμφωνους, είναι ότι υπάρχει και μια αλλαγή της φύσης του μεταναστευτικού. Πλέον, βλέπουμε σε πολλές περιπτώσεις την εργαλειοποίηση του μεταναστευτικού, την εργαλειοποίηση ανθρώπων για πολιτικούς λόγους, όπως έγινε πέρυσι στη χώρα μας, όπως γίνεται φέτος από τη Λευκορωσία προς Πολωνία, Λιθουανία, Λετονία. Και αντίστοιχα, έχουμε δει περιπτώσεις στη Μεσόγειο. Αυτό σημαίνει ότι η Ευρώπη πρέπει να δει διαφορετικά πλέον τη μεταναστευτική κρίση. Υπήρξε πρόσφατα μια επιστολή έξι Υπουργών Εσωτερικών με κοινή πρωτοβουλία της Ολλανδίας και της Ελλάδος προς την Ευρωπαϊκή Επιτροπή, καλώντας την Ευρωπαϊκή Επιτροπή να αναλογιστεί αυτό το νέο πλαίσιο που έχει δημιουργηθεί στην ευρωπαϊκή ήπειρο καθώς προχωράει σε νομοθετικές πρωτοβουλίες για το νέο σύμφωνο. Πιστεύω ότι το νέο σύμφωνο είναι μια μεγάλη ευκαιρία να θωρακίσουμε την Ευρώπη και να δείξουμε ένα καθεστώς έμπρακτης αλληλεγγύης στα κράτη - μέλη. Για μας αυτά τα δύο είναι βασικά σημεία και στο πλαίσιο της συμμαχίας των χωρών της Μεσογείου η χώρα μας παίζει πλέον έναν καταλυτικό ρόλο στη διαπραγμάτευση. Σας ευχαριστώ πολύ.
Ευχαριστούμε. Κυρίες και κύριοι συνάδελφοι, στο σημείο αυτό θα διακόψουμε τη συνεδρίαση για λίγα λεπτά και θα συνεχίσουμε με νομοθετική εργασία.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση συμφωνίας τροποποίησης της από 24.6.2016 Σύμβασης Παραχώρησης που τιτλοφορείται «Σύμβαση Παραχώρησης σχετικά με τη χρήση και την εκμετάλλευση ορισμένων χώρων και περιουσιακών στοιχείων εντός του Λιμένος Πειραιώς» μεταξύ του Ελληνικού Δημοσίου και της "Οργανισμός Λιμένος Πειραιώς Α.Ε."». Ειδικότερα, ως προς την οργάνωσή της συζήτησης, προτείνεται εκτός από τους εισηγητές, ειδικούς αγορητές, Κοινοβουλευτικούς Εκπροσώπους, καθώς και τους Υπουργούς, ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα, καθώς και δύο δωδεκαμελείς κύκλους ομιλητών με αναλογία έκαστος: Πέντε από τη Νέα Δημοκρατία, τρεις από τον ΣΥΡΙΖΑ, ένας από το Κίνημα Αλλαγής, ένας από το Κομμουνιστικό Κόμμα Ελλάδας, ένας από την Ελληνική Λύση και ένας από το ΜέΡΑ25, που θα συμμετέχουν στη συζήτηση με φυσική παρουσία. Ομοίως κατανεμημένη σε έναν δωδεκαμελή κύκλο θα είναι και οι Βουλευτές που θα συμμετέχουν με τηλεδιάσκεψη ή και με φυσική παρουσία. Το νομοσχέδιο θα συζητηθεί σε μία συνεδρίαση ενιαία επί της αρχής, των άρθρων και της τροπολογίας. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές. Συμφωνεί το Σώμα;
Το Σώμα συνεφώνησε.
Κύριε Πρόεδρε, θα ήθελα τον λόγο.
Παρακαλώ, κύριε Σαντορινιέ.
Σας ευχαριστώ πολύ, κύριε Πρόεδρε. Σας ενημερώνω ότι καταθέτουμε αίτημα ονομαστικής ψηφοφορίας βάσει του άρθρου 72 του Κανονισμού της Βουλής επί του νομοσχεδίου που τιτλοφορείται: «Σύμβαση Παραχώρησης σχετικά με τη χρήση και την εκμετάλλευση ορισμένων χώρων και περιουσιακών στοιχείων εντός του Λιμένος Πειραιώς» μεταξύ του Ελληνικού Δημοσίου και της "Οργανισμός Λιμένος Πειραιώς», ούτως ώστε κάθε ένας και κάθε μία από εμάς να πάρει θέση απέναντι σε μία τέτοια ντροπιαστική τροποποίηση της σύμβασης. Ευχαριστώ πολύ.
Ευχαριστούμε, κύριε Σαντορινιέ. Να ενημερώσω το Σώμα, επειδή δεν γνωρίζουμε τι ώρα θα τελειώσει όλη αυτή η διαδικασία και για να υπάρξει μια διευκόλυνση όλων μας, ότι η ονομαστική ψηφοφορία, όπως και οποιοδήποτε άλλο αίτημα για ονομαστική κατατεθεί από οποιοδήποτε άλλο κόμμα, θα γίνει αύριο στις 12: 00΄ αμέσως μετά την ολοκλήρωση της συζήτησης του νομοσχεδίου και πριν την έναρξη του νομοσχεδίου του Υπουργείου Εργασίας. Ευχαριστώ πάρα πολύ. Τον λόγο έχει ο εισηγητής της Νέας Δημοκρατίας κ. Βασίλειος Γιόγιακας. Ελάτε, κύριε συνάδελφε.
Κύριοι Υπουργοί, κυρίες και κύριοι συνάδελφοι, δεν μπορώ να μην αναφερθώ στην εξαιρετική συμφωνία της πατρίδας μας με τη Γαλλία για την αμυντική συμφωνία και τον επαναπροσδιορισμό της θέσης της Ελλάδος στην γεωπολιτική σκακιέρα, τη στιγμή που παραδοσιακές συμμαχίες αναδιατάσσονται και δημιουργούνται νέοι πόλοι ισχύος. Είναι, λοιπόν, πράγματι μία σημαντική συμφωνία για τα εθνικά μας συμφέροντα. Πάμε τώρα στο νομοσχέδιό μας. Με τη συμφωνία τροποποίησης της σύμβασης παραχώρησης μεταξύ του ελληνικού Δημοσίου και του Οργανισμού Λιμένος Πειραιώς διευθετείται το ζήτημα των καθυστερήσεων στην υλοποίηση συγκεκριμένων επενδύσεων, όπως αυτές προβλέπονται στη σύμβαση παραχώρησης του 2016. Παράλληλα, ανοίγει ο δρόμος για τη μεταβίβαση ενός επιπρόσθετου 16% των μετοχών του ΟΛΠ από το ΤΑΙΠΕΔ στην «COSCO», έναντι τιμήματος 88 εκατομμυρίων ευρώ. Προϋπόθεση για την απόκτηση αυτού του δεύτερου πακέτου μετοχών ήταν η ολοκλήρωση συγκεκριμένων υποχρεωτικών επενδύσεων μέσα στην πρώτη πενταετία από τη μεταβίβαση του αρχικού 51% του μετοχικού κεφαλαίου. Tο πρόγραμμα υποχρεωτικών επενδύσεων της πρώτης περιόδου περιλάμβανε έργα με συνολικό κόστος αναφοράς 293,8 εκατομμυρίων ευρώ. Μεταξύ αυτών ήταν η επέκταση του νοτίου επιβατικού λιμένα, η βελτίωση και συντήρηση διαφόρων υποδομών στο λιμάνι, η κατασκευή νέου προβλήτα πετρελαιοειδών και η βελτίωση υποδομών της ναυπηγοεπισκευαστικής ζώνης. Οι επενδύσεις συμβατικού αντικειμένου που έχουν ολοκληρωθεί μέχρι σήμερα, σύμφωνα με τα στοιχεία που κατέθεσαν οι κύριοι Υπουργοί στην αρμόδια επιτροπή, ανέρχονται στα 99.000.000 ευρώ. Να σημειωθεί εδώ, ότι από αυτά, τα 51.000.000 αφορούν την τριετία καλοκαίρι 2016- καλοκαίρι 2019, δηλαδή επί διακυβέρνησης ΣΥΡΙΖΑ και τα 48.000.000 την τελευταία διετία, επί διακυβέρνησης Νέας Δημοκρατίας και, μάλιστα, εν μέσω πανδημίας. Έχοντας δεδομένη την καθυστέρηση της υλοποίησης των συμφωνημένων υποχρεωτικών επενδύσεων της πρώτης πενταετίας, υπήρχαν δύο επιλογές, δύο δρόμοι. Ο ένας ήταν αυτός της συνεννόησης, της συνδιαλλαγής με σκοπό να διασφαλιστεί η συνέχιση και η ολοκλήρωση των επενδύσεων. Ο άλλος ήταν αυτός της διαιτητικής επίλυσης των διαφορών και της δικαστικής διένεξης, στον οποίο θα οδηγούσε αναπόφευκτα η ενεργοποίηση των προβλεπόμενων ποινικών ρητρών από το ελληνικό δημόσιο. Αυτό - το αντιλαμβανόμαστε, νομίζω, όλοι - θα προκαλούσε νέες καθυστερήσεις και παρατεταμένη αβεβαιότητα στην υλοποίηση του προγράμματος υποχρεωτικών επενδύσεων. Προκειμένου να αποτραπεί αυτός ο κίνδυνος, επιλέχθηκε ο πρώτος δρόμος, η διαπραγμάτευση των δύο μερών και η συμφωνία τους για την τροποποίηση συγκεκριμένων διατάξεων της σύμβασης, τροποποιήσεις με τις οποίες αποσαφηνίζονται με ακρίβεια οι όροι εκπλήρωσης του συνόλου των υποχρεώσεων του επενδυτή και με τις οποίες διασφαλίζεται ότι αν και η μεταβίβαση του δεύτερου μετοχικού πακέτου, του 16%, γίνεται πριν ολοκληρωθούν οι προβλεπόμενες στη σύμβαση παραχώρησης υποχρεωτικές επενδύσεις, λαμβάνεται ειδική πρόνοια για την προστασία συμφερόντων του ελληνικού δημοσίου. Με τη συμφωνία τροποποίησης παρατείνεται για πέντε χρόνια από τη μεταβίβαση του επιπρόσθετου 16% των μετοχών το χρονικό διάστημα για την ολοκλήρωση των υποχρεωτικών επενδύσεων της πρώτης περιόδου. Το χρονικό αυτό διάστημα μπορεί να παραταθεί μέχρι άλλα πέντε έτη μόνο για περιορισμένους και εξαιρετικούς λόγους, οι οποίοι εμποδίζουν την πρόοδο των έργων και είναι πέρα από το πεδίο ευθύνης του ΟΛΠ και της «COSCO», η λεγόμενη αναστολή περιόδου υλοποίησης. Η αναστολή θα δίνεται μόνο όταν συντρέχουν σαφώς προσδιορισμένοι λόγοι εκτός της σφαίρας επιρροής του ΟΛΠ και της «COSCO», οι οποίοι σχετίζονται με ήδη αδειοδοτημένα έργα των πρώτων υποχρεωτικών επενδύσεων και μπορεί να επιφέρουν μερική ή ολική αναστολή της πορείας υλοποίησης τους. Στους λόγους αυτούς τα λεγόμενα γεγονότα αναστολής, περιλαμβάνονται δικαστικές αποφάσεις που προκαλούν αναστολή εργασιών ή ακυρώνουν αποφάσεις διοικητικών οργάνων ως μη νόμιμων, τροποποίηση όρων και προϋποθέσεων του υφιστάμενου πλαισίου, η εύρεση αρχαιοτήτων κατά την υλοποίηση μιας πρώτης υποχρεωτικής επένδυσης, η εκτέλεση μιας επένδυσης σε γειτνιάζον μνημείο. Ο συνολικός χρόνος αναστολής για όλα τα γεγονότα αναστολής δεν μπορεί να διαρκέσει για περισσότερα από πέντε χρόνια. Η παρακολούθηση ενός γεγονότος αναστολής, καθώς και η εκτίμηση και η αξιολόγηση της επίδρασης του στην υλοποίηση των επενδύσεων, θα πιστοποιείται από ανεξάρτητο μηχανικό που θα συντάσσει τριμηνιαία αναφορά. Προκειμένου να επιλύονται τυχόν διαφωνίες κατά την υλοποίηση των πρώτων υποχρεωτικών επενδύσεων λόγω των γεγονότων αναστολής, προβλέπεται κλιμακούμενη διαδικασία διαβούλευσης φιλικού διακανονισμού και διαιτησίας ανάμεσα στο ελληνικό δημόσιο και τον ΟΛΠ. Σε κάθε περίπτωση - και αυτό είναι ιδιαίτερα σημαντικό - αναφέρεται ρητά ότι καμμία από τις προτεινόμενες ρυθμίσεις που αποσκοπούν στην αντιμετώπιση του ζητήματος, δεν μπορεί να οδηγήσει στην απαλλαγή του ΟΛΠ από τη συμβατική υποχρέωση ολοκλήρωσης των πρώτων υποχρεωτικών επενδύσεων. Επίσης, δίνεται η δυνατότητα να ξεκινήσει η υλοποίηση των υποχρεωτικών επενδύσεων της δεύτερης περιόδου και πριν από τη δέκατη επέτειο της ημερομηνίας έναρξης ισχύος της τροποποιημένης σύμβασης παραχώρησης, δηλαδή πριν τη συμπλήρωση των πέντε συν πέντε χρόνων. Κριτήριο για αυτό είναι η διαλειτουργικότητα των δεύτερων με τις πρώτες υποχρεωτικές επενδύσεις και εφόσον το επιτρέπει η πρόοδος υλοποίησης των τελευταίων. Επιπλέον, οι μη υποχρεωτικές επενδύσεις στο εξής θα μπορούν να αξιοποιούν κατά αναλογία τη διαδικασία fast track, που προβλέπεται στη σύμβαση παραχώρησης, για την αδειοδότηση των υποχρεωτικών επενδύσεων. Κυρίες και κύριοι συνάδελφοι, στις συνεδριάσεις της αρμόδιας επιτροπής αναφερθήκαμε τόσο εγώ, όσο και οι συναρμόδιοι Υπουργοί, σε μία σειρά προβλέψεων εκτός της υπό κύρωσης συμφωνίας τροποποίησης, με τις οποίες προστατεύεται το συμφέρον του ελληνικού δημοσίου και οι οποίες λειτουργούν ως κίνητρο για την έγκαιρη ολοκλήρωση των συμφωνημένων επενδύσεων. Πρώτον, η μεταβίβαση του 16% τελεί υπό διαλυτική αίρεση της μη υλοποίησης των πρώτων υποχρεωτικών επενδύσεων με υπαιτιότητα της «COSCO» ή του ΟΛΠ μέσα στα επόμενα πέντε χρόνια ή μέσα στα επόμενα δέκα χρόνια αν προκύψουν λόγοι εκτός ελέγχου του ΟΛΠ και της «COSCO» και δοθεί περίοδος αναστολής. Με τη διαλυτική αίρεση τα αποτελέσματα της δικαιοπραξίας - στην περίπτωσή μας η μεταβίβαση των μετοχών - παράγονται αμέσως, αλλά ανατρέπονται και επανέρχεται αυτοδικαίως η προηγούμενη κατάσταση εάν πραγματοποιηθεί το μελλοντικό και αβέβαιο γεγονός, δηλαδή η μη υλοποίηση των πρώτων υποχρεωτικών επενδύσεων. Αυτές, μάλιστα, θα πρέπει να έχουν ολοκληρωθεί σε ποσοστό τουλάχιστον 98% του συνολικού τους προϋπολογισμού και κατά 95% του προϋπολογισμού της κάθε υποχρεωτικής επένδυσης. Δηλαδή, αν μέσα στο προβλεπόμενο χρονικό διάστημα δεν πραγματοποιηθούν οι επενδύσεις στο βαθμό που ορίζεται και για αυτό ευθύνεται η «COSCO» ή ο ΟΛΠ, τότε το 16% των μετοχών επιστρέφεται αυτομάτως στο ΤΑΙΠΕΔ και το ΤΑΙΠΕΔ επιστρέφει το τίμημα των 88.000.000 ευρώ. Δεύτερον, εισάγεται η υποχρέωση κατάθεσης της «COSCO» πρόσθετης εγγυητικής επιστολής υπέρ του ΤΑΙΠΕΔ για τη μεταβίβαση του 16% των μετοχών. Το ύψος της εγγυητικής επιστολής είναι στα 29.000.000 ευρώ και αντιστοιχεί στο 1/3 του προϋπολογισμού των ανεκτέλεστων πρώτων υποχρεωτικών επενδύσεων κατά το μέρος του ποσοστού συμμετοχής του ΟΛΠ. Να σημειωθεί εδώ, ότι η εν λόγω εγγυητική επιστολή έρχεται να προστεθεί στην εγγυητική επιστολή ύψους 15.000.000 ευρώ, που έχει ήδη χορηγηθεί υπέρ του ελληνικού δημοσίου στο πλαίσιο της σύμβασης παραχώρησης. Σε περίπτωση μη υλοποίησης των επενδύσεων της πρώτης περιόδου στους προβλεπόμενους χρόνους και στα προβλεπόμενα ποσοστά και για αυτό ευθύνεται ο ΟΛΠ και η «COSCO» είτε αποκλειστικά είτε πάνω από 90%, η εγγυητική επιστολή καταπίπτει σε βάρος της «COSCO» και υπέρ του ΤΑΙΠΕΔ. Τρίτον, για όσο χρονικό διάστημα εκκρεμεί η πλήρωση της διαλυτική αίρεσης προβλέπεται δικαίωμα αρνησικυρίας, δηλαδή άσκησης βέτο εκ μέρους του ΤΑΙΠΕΔ σε αποφάσεις που συνδέονται με την ολοκλήρωση των πρώτων υποχρεωτικών επενδύσεων και οι αποφάσεις που θα οδηγούσαν σε αποδυνάμωση της θέσης του ΤΑΙΠΕΔ στον ΟΛΠ. Αντισταθμίζεται, έτσι, η μείωση του αριθμού των μελών του ταμείου από τρεις σε έναν λόγω της μείωσης της συμμετοχής του ταμείου στο μετοχικό κεφάλαιο του οργανισμού. Κυρίες και κύριοι συνάδελφοι, με το σύνολο των ρυθμίσεων που αποτυπώνονται στην τροποποιημένη σύμβαση παραχώρησης και στη συνακόλουθη σύμβαση αγοραπωλησίας μετοχών προκύπτουν συγκεκριμένα οφέλη τα οποία και αξίζει να επισημάνουμε. Αποσοβείται, όπως είπαμε, ο κίνδυνος καθυστερήσεων λόγω προσφυγής των συμβαλλομένων μερών στη διαιτητική επίλυση των διαφορών τους. Περιορίζεται η πιθανότητα γενικευμένης αντιδικίας μέσω της κλιμακούμενης διαδικασίας επίλυσης κάθε διαφωνίας χωριστά. Υποστηρίζεται η ταχύτερη δυνατή ολοκλήρωση του υποχρεωτικού επενδυτικού προγράμματος με τον προσδιορισμό των λόγων αναστολής και τη συνδρομή ανεξάρτητου μηχανικού για την επιβεβαίωσή τους. Η «COSCO», αποκτά μεν το 16% του μετοχικού κεφαλαίου του ΟΛΠ, πριν την υλοποίηση των πρώτων υποχρεωτικών επενδύσεων, αλλά με αυξημένη προστασία του δημοσίου συμφέροντος, ενώ το ΤΑΙΠΕΔ εισπράττει κανονικά το τίμημα των 88 εκατομμυρίων ευρώ. Το ενδεχόμενο πλήρωσης της διαλυτικής αίρεσης και της κατάπτωσης της εγγυητικής επιστολής παρέχει στον ΟΛΠ ισχυρό κίνητρο για την υλοποίηση των πρώτων υποχρεωτικών επενδύσεων. Διατηρείται η υποχρέωση του ΟΛΠ και της «COSCO» για την υλοποίηση των πρώτων υποχρεωτικών επενδύσεων, ανεξάρτητα αν πληρωθεί ή όχι η διαλυτική αίρεση. Διασφαλίζεται η υλοποίηση των πρώτων υποχρεωτικών επενδύσεων, χωρίς χρονικό περιορισμό με την παροχή νέας εγγυητικής επιστολής, η οποία αντιστοιχεί στο σύνολο της αξίας των ανεκτέλεστων επενδύσεων. Ακόμα, προστατεύονται τα απομένοντα μετοχικά δικαιώματα του ΤΑΙΠΕΔ στον ΟΛΠ και ενισχύεται η επιρροή του στη λήψη αποφάσεων σχετικά με την υλοποίηση των πρώτων υποχρεωτικών επενδύσεων. Έχουμε, λοιπόν, μία συμφωνία από την οποία κερδίζουν και τα δύο μέλη. Η ομαλή συνέχιση ενός φιλόδοξου επενδυτικού προγράμματος σημαίνει την αναβάθμιση των υποδομών και υπηρεσιών του μεγαλύτερου λιμένα της χώρας και άρα την ενίσχυση του ρόλου του διεθνούς του κέντρου κρουαζιέρας και διαμετακομιστικού εμπορίου, με θετικό αποτύπωμα στην εθνική οικονομία, στην απασχόληση, στη γεωπολιτική σημασία της χώρας μας. Παράλληλα στέλνουμε ένα ισχυρό μήνυμα προς τη διεθνή επενδυτική κοινότητα ότι το ελληνικό κράτος καταβάλλει διαρκή προσπάθεια για την προώθηση των ξένων επενδύσεων στη χώρα μας. Επομένως, κυρίες και κύριοι συνάδελφοι, το κρίσιμο ερώτημα παραμένει: Θέλετε να στηρίξετε την επένδυση στον Πειραιά με όποια οφέλη αυτό συνεπάγεται ή μας λέτε να τα τινάξουμε όλα στον αέρα; Τα υπόλοιπα είναι είτε εκτός θέματος είτε προφάσεις εν αμαρτίαις. Σας ευχαριστώ.
Ευχαριστούμε και για τον χρόνο. Τον λόγο τώρα έχει ο κ. Σαντορινιός από τον ΣΥΡΙΖΑ για δεκαπέντε λεπτά με ανοχή.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, πριν μπω στην ουσία της συζήτησης του νομοσχεδίου, θα ήθελα να τοποθετηθώ επί της τροπολογίας που αναλαμβάνουμε σήμερα την πρωτοβουλία να καταθέσουμε. Καταθέτουμε, λοιπόν, μία νομοθετική ρύθμιση για την έκτακτη μείωση του ειδικού φόρου κατανάλωσης στα καύσιμα, διότι αυτή τη στιγμή έχουμε μία Κυβέρνηση η οποία παρίσταται και χαιρετίζει. Βλέπει το κύμα ακρίβειας να διαλύει τους οικογενειακούς προϋπολογισμούς, να οδηγεί τις μικρομεσαίες επιχειρήσεις σε απόγνωση και δεν παρεμβαίνει με κανένα ουσιαστικό μέτρο για την ανάσχεση του κύματος ακριβείας. Ξεπουλά τα φυσικά μονοπώλια της ενέργειας, ξεπουλά τη ΔΕΗ - το μόνο εργαλείο που θα μπορούσε να έχει αυτή τη στιγμή για να ανασχέσει αυτό το κύμα ακρίβειας - και δεν παρεμβαίνει στα κερδοσκοπικά παιχνίδια που παίζονται αυτή τη στιγμή. Καταθέτουμε, λοιπόν, αυτή την τροπολογία η οποία μπορεί να αποτελέσει ανάσα στα νοικοκυριά για τη θέρμανση, για την ακρίβεια στους προϋπολογισμούς, ανάσα στις μικρομεσαίες επιχειρήσεις, ιδίως τις βιοτεχνίες ή τις βιομηχανίες που μεγάλο μέρος του λειτουργικού τους κόστους είναι τα καύσιμα. Προσπαθούμε να συγκρατήσουμε την ακρίβεια με αυτή τη νομοθετική και ζητάμε να την κάνετε αποδεκτή, για να συγκρατηθεί το κύμα ακρίβειας που ωθείται και από το αυξημένο κόστος ενέργειας και καυσίμων. Η πρόταση είναι στα κατώτατα όρια των συντελεστών ειδικού φόρου κατανάλωσης της Ευρωπαϊκής Ένωσης. Ανάλογες μειώσεις και πρωτοβουλίες παίρνουν οι κυβερνήσεις σε όλη την Ευρωπαϊκή Ένωση, όπως για παράδειγμα οι Ισπανοί. Περνώ τώρα στο κυρίως θέμα της συζήτησης. Κύριε Υπουργέ, πέρασαν τρεις συνεδριάσεις επιτροπών, τρεις τοποθετήσεις Υπουργών - δύο δικές σας και μία του Υπουργού Οικονομικών - για να ακούσουμε τίποτα! Κρυφτήκατε αναμασώντας συγκεκριμένα «τσιτάτα» και δεν μπορείτε να πείσετε κανέναν για αυτό το οποίο έρχεστε σήμερα και ζητάτε από τη Βουλή να ψηφίσει. Δεν μπορείτε να πείσετε την κοινωνία ούτε τους φορείς. Το είδαμε χθες στη διαβούλευση των φορέων. Σχεδόν το σύνολο των φορέων είναι απέναντι σε αυτή την τροποποίηση την οποία φέρνετε σήμερα. Να δούμε αν θα καταφέρετε να πείσετε και τους Βουλευτές. Θα τους ακούσουμε το επόμενο χρονικό διάστημα στη συζήτηση. Είναι μία τροποποίηση η οποία χαρίζει - σας το αποδείξαμε στις επιτροπές, θα το αποδείξω και τώρα - στον ΟΛΠ έως και 90 εκατομμύρια ευρώ! Αθωώνει τον ΟΛΠ για τις ευθύνες που έχει για τη μη υλοποίηση συγκεκριμένων υποχρεωτικών επενδύσεων, τις οποίες ζήτησε το ελληνικό κράτος να υλοποιήσει. Αλλιώς δεν γινόταν αυτή η σύμβαση. Υποτίθεται ότι αυτή η σύμβαση έγινε γιατί θα έπρεπε να αναβαθμιστεί το λιμάνι του ΟΛΠ μέσα από συγκεκριμένες επενδύσεις. Έγιναν; Πόσες έγιναν από αυτές; Μέσα σε πέντε χρόνια έγιναν επενδύσεις 90 εκατομμυρίων ευρώ, από τα 290 εκατομμύρια ευρώ, όταν μάλιστα τα 130 εκατομμύρια ευρώ είναι από το ΕΣΠΑ. Και σε αυτά τα 90 εκατομμύρια ευρώ, τα 20 εκατομμύρια ευρώ είναι και πάλι από το ΕΣΠΑ. Έχει καθυστερήσει να υλοποιήσει κρίσιμες υποδομές για το λιμάνι, τις οποίες όπως γνωρίζουμε - και ακούσαμε χθες από τους φορείς - έχουν ανάγκη οι μικρομεσαίες επιχειρήσεις, έχει ανάγκη η ναυπηγοεπισκευή. Είναι επενδύσεις που έχουν ανάγκη οι χρήστες του λιμανιού και η εθνική οικονομία. Αντί να εφαρμόσετε τη σύμβαση που έχετε στα χέρια σας και έχει προβλέψει αυτά τα σενάρια, εσείς επιλέγετε να μεταφέρετε το φταίξιμο στο δημόσιο και στους πολίτες. Αθωώνετε τον ΟΛΠ και λέτε ότι δεν έχει ευθύνη. Μα σε μία σύμβαση που είναι δύο εταίροι, αν ο ένας δεν έχει ευθύνη που δεν υλοποιήθηκε η σύμβαση, τότε ποιος έχει ευθύνη; Ο άλλος! Εκτός αν έχει κάποια θεομηνία, αν έχει ευθύνη ο θεός! Έρχεστε, λοιπόν, και κατηγορείτε το δημόσιο και τους πολίτες ότι δεν επέτρεψαν στον ΟΛΠ πέντε χρόνια να κάνει αυτές τις έντεκα υποχρεωτικές επενδύσεις! Σας το επεσήμαναν όλοι οι φορείς! Επεσήμαναν τις κραυγαλέες καθυστερήσεις. Μάλιστα, επεσήμαναν και κάτι άλλο οι φορείς. Επεσήμαναν ότι ενώ εμείς το 2016, σε μία σε μία δύσκολη κατάσταση κληθήκαμε να υπογράψουμε αυτή τη σύμβαση, μία σύμβαση που μας αφήσατε που δεν προστάτευε ούτε τους φορείς ούτε τις μικρομεσαίες επιχειρήσεις ούτε παραχωρούσε χώρους στην τοπική αυτοδιοίκηση ούτε προστάτευε την κοινωνία και εμείς προσπαθήσαμε μέσα από συνεχή διαβούλευση με τους φορείς και την «COSCO» να μετατρέψουμε αυτή τη σύμβαση σε μία σύμβαση η οποία θα μπορούσε να υλοποιηθεί και να έχει αποτέλεσμα και συμφέρον για τον Πειραιά και την εθνική οικονομία, εσείς κάνατε αυτή την τροποποίηση χωρίς να ενημερώσετε κανέναν! Κανέναν! Κι ακόμα χειρότερα, κύριε Υπουργέ. Ειλικρινά περίμενα ότι θα καταλαβαίνατε κάτι από αυτά που είπαμε αυτές τις μέρες. Κι άκουσα αυτό το θλιβερό χθες, θλιβερό πραγματικά, να έρχεστε και να προσπαθείτε να τεκμηριώσετε φταίξιμο στις υπηρεσίες. Ήρθατε να μας πείτε ότι για τρία έργα, που πήραν περιβαλλοντική αδειοδότηση το 2019- και θα εξηγήσω γιατί πήραν περιβαλλοντική αδειοδότηση το 2019- συνολικού ύψους 26,5 εκατομμυρίων, δηλαδή λιγότερο από το 10% της συνολικής επένδυσης, φταίει το ελληνικό δημόσιο που καθυστέρησε και όχι ο ΟΛΠ. Και άρα γι' αυτό δεν πρέπει να ψέξουμε τον ΟΛΠ και να του δώσουμε δέκα χρόνια παράταση, μπας και προλάβει να υλοποιήσει τις επενδύσεις. Ταυτόχρονα, ψέγετε τους πολίτες κι αυτό είναι χυδαίο. Είναι χυδαίο να ψέγετε τους πολίτες, γιατί θέλουν να προστατέψουν το περιβάλλον από τις παράνομες βυθοκορήσεις. Είναι χυδαίο να ψέγετε τους πολίτες, γιατί θέλουν η μελέτη περιβαλλοντικών επιπτώσεων να προβλέπει ότι δεν θα υπάρχει επιβάρυνση στον αέρα, επιβάρυνση στο κυκλοφοριακό της πόλης. Σας ρώτησα χθες και δεν μου απαντήσατε. Ελπίζω να μου απαντήσετε σήμερα. Πόσες μέρες καθυστέρηση προκλήθηκε σε ένα από αυτά τα έντεκα έργα από τις αντιδράσεις των πολιτών; Μία βδομάδα; Ένας μήνας; Δύο μήνες; Για δύο μήνες τους δίνετε δέκα χρόνια καθυστερήσεις. Αλλά ξέρετε κάτι; Για το συγκεκριμένο θα σας πω. Το 2016, όταν ζήτησε ο ΟΛΠ να κάνει ανανέωση των περιβαλλοντικών όρων, είχε ενημερωθεί ότι θα πρέπει να γίνει μια συνολική ανανέωση για όλες τις επενδύσεις. Το 2016. Ξέρετε πότε κατέθεσε για αυτές τις επιπλέον τρεις επενδύσεις - γιατί οι προηγούμενες, όπως θα σας εξηγήσω στη συνέχεια, είχαν περιβαλλοντική αδειοδότηση; Τον Οκτώβρη του 2019, τρία χρόνια και δύο μήνες αφότου ενημερώθηκε ότι πρέπει να καταθέσει μελέτες περιβαλλοντικών επιπτώσεων. Τότε! Ποιος φταίει γι' αυτή την καθυστέρηση; Το δημόσιο, οι πολίτες ή η θεομηνία; Για να ξέρουμε τι λέμε εδώ μέσα! Και μονολογείτε, ψευδώς, ότι η μόνη λύση είναι να βρούμε συμβιβαστική λύση, γιατί αλλιώς θα έχουμε νομικά προβλήματα, Ε, όχι, κύριε Υπουργέ! Δεν είναι η μόνη λύση. Διότι η σύμβαση έχει συγκεκριμένες ρυθμίσεις. Το ‘χει προβλέψει. Επιβάλλετε τις ποινικές ρήτρες. Συνεχίζεται η σύμβαση. Δεν κατάλαβα, αν επιβάλλει κάποιος ποινικές ρήτρες, και έστω κι αν προσφύγει η «COSCO» στη διαιτησία, σταματάνε οι συμβάσεις ξαφνικά; Τι έγινε; Ξαφνικά δηλαδή όλες οι συμβάσεις, επειδή θα έχουμε μια δικαστική διαμάχη με τον άλλο φορέα, θα σταματήσει η σύμβαση; Ας σταματήσει να υλοποιεί τα έργα. Ξέρετε τι σημαίνει αυτό; Ότι στη δεκαετία οι ποινικές ρήτρες, που τώρα θα είναι 20% επί του ανεκτέλεστου, θα είναι 120% επί του ανεκτέλεστου. 120% επί του ανεκτέλεστου! Ας πάει, λοιπόν, να πληρώσει τώρα τα 40 εκατομμύρια και ας μην κάνει τα υπόλοιπα 200 και να πληρώσει μετά και άλλα 240 εκατομμύρια στη δεκαετία. Αυτό είναι. Λέτε ψέματα ότι θα σταματήσουν οι επενδύσεις. Δεν θα σταματήσουν οι επενδύσεις. Εσείς καθυστερείτε τις επενδύσεις, γιατί τους δίνετε δέκα χρόνια τράτο, για να ολοκληρώσουν - πέντε συν πέντε είναι, κύριε Μαρκόπουλε - κρίσιμες επενδύσεις, που έπρεπε να είχαν ολοκληρωθεί στις 11/8. Επιβραβεύετε με αυτόν τον τρόπο ποιον; Τον ασυνεπή εταίρο. Ταυτόχρονα υποβαθμίζετε το λιμάνι από τη μη έγκαιρη υλοποίηση των επενδύσεων. Υποβαθμίζεται από τη μη επαρκή παροχή υπηρεσιών. Ακόμα κι αυτό παρατείνετε, τον χρόνο που μπορεί ο ΟΛΠ να μην παρέχει επαρκείς υπηρεσίες στους φορείς. Και τι σημαίνει αυτό; Τα έλεγε χθες ο κ. Κανακάκης από τους ναυπηγοεπισκευαστές. Σημαίνει ότι δεν έχουν καν ρεύμα σε μερικές επιχειρήσεις. Αυτό σημαίνει. Κι εσείς το δέχεστε αυτό! Το δέχεστε αυτό και το παρατείνετε κιόλας. Μπράβο, συγχαρητήρια! Υποβαθμίζετε ταυτόχρονα την ανταγωνιστικότητα των υπηρεσιών του λιμανιού. Και κάνετε και κάτι άλλο, κάτι άλλο ακόμα χειρότερο. Τους δίνετε τη δυνατότητα να τροποποιήσουν ακόμα κι αυτές τις επενδύσεις οι οποίες θεωρούνται κρίσιμες για το λιμάνι, με διάφορα νομικά τερτίπια που θα βρούνε, ότι δεν μπορούν να υλοποιήσουν την τάδε επένδυση ή αυτή μπορούν να την υλοποιήσουν μερικά. Για παράδειγμα, δεν έχουν ολοκληρώσει τις υποδομές στην ναυπηγοεπισκευή και μπορούν να πουν «Βρήκαμε προβλήματα, δεν μπορούμε να το ολοκληρώσουμε όλο και άρα σταματάμε εδώ.» και θα κάνουν επενδύσεις αντίστοιχου ύψους - δεν λέμε ότι δεν θα είναι αντίστοιχου ύψους - αλλά αυτές που θέλουν αυτοί και όχι αυτές που θέλει το δημόσιο συμφέρον, αυτές που θέλει το λιμάνι, αυτές που θέλει η κοινωνία, αυτές που θέλουν οι φορείς. Και ποιες θα είναι αυτές, κύριε Υπουργέ, το mall ή ο προβλήτας 4, ο οποίος θα καταστρέψει το Κερατσίνι και το Πέραμα; Αυτό θέλετε; Αυτό τους δίνετε, λευκό χαρτί να κάνουν τον προβλήτα 4; Τόσες μέρες σας καταγγέλλουμε συγκεκριμένα και σας λέμε ότι επί πενήντα μέρες, από τις 11 Αυγούστου, που δεν έχετε επιβάλει όσα προβλέπονται στη σύμβαση, διαπράττετε αδικήματα, παράβαση καθήκοντος και μάλιστα βαρύτατη, βλάβη των συμφερόντων του δημοσίου και συνολικά βλάβη στο δημόσιο, η οποία μπορεί να φτάσει μέχρι και 90 εκατομμύρια ευρώ, εάν πάμε στο ακραίο σενάριο της δεκαετίας. Και σας το εξήγησα και θα σας το εξηγήσω και τώρα. Ποινικές ρήτρες 40 εκατομμύρια, το 20% των 200 εκατομμυρίων υπολειπόμενων επενδύσεων. Κι ενώ εμείς είχαμε την αναβλητική αίρεση ότι όταν τελειώσουν τις επενδύσεις θα πάρουν το 16%, εσείς βάζετε κάτι άλλο. Βέβαια δεν μας έχετε δώσει τη συμφωνία αγοραπωλησίας μετοχών να το δούμε, μας το λέτε. Άλλο ένα κρίσιμο ζήτημα. Λέτε «Θα σας δώσουμε το 16% και άμα δεν κάνετε τις επενδύσεις, θα καταπέσει μια εγγυητική επιστολή τότε και ταυτόχρονα θα πάρετε τώρα τις μετοχές.». Τι σημαίνει όμως ότι θα πάρουν τις μετοχές; Σημαίνει ότι για δέκα χρόνια θα παίρνουν 5 εκατομμύρια ευρώ τον χρόνο, 40 εκατομμύρια, λοιπόν, τις ποινικές ρήτρες και 5 εκατομμύρια τον χρόνο από τα κέρδη, ίσον 50, δηλαδή 90 εκατομμύρια ζημιά. 90 εκατομμύρια, που θα έμπαιναν ζεστά στα δημόσια ταμεία. Αυτό είναι η βλάβη του δημοσίου που προκαλείτε. Και λέτε παραπλανητικά ότι θα πάμε σε διαμάχες και επομένως θα σταματήσουν τα έργα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα μου επιτρέψετε να πάρω και μέρος της δευτερολογίας μου. Ευχαριστώ πολύ. Σας λέμε, λοιπόν, ότι η λύση είναι απλή. Σας τα λέω με βήματα για να μην μπερδευτείτε. Επιβάλλονται οι ποινικές ρήτρες, 40 εκατομμύρια, μεταφέρεται η υποχρέωση από την πρώτη στη δεύτερη επενδυτική περίοδο της υλοποίησης των υποχρεωτικών συμβάσεων και αν και τότε δεν υλοποιηθούν, τότε για το υπολειπόμενο ποσό οι ποινικές ρήτρες είναι 120%, όχι 20%, αλλά 120%, βάσει του παραρτήματος 16.2 της σύμβασης. Δεν τους δίνετε το 16% των μετοχών. Άρα το δημόσιο για κάθε χρόνο που δεν έχουν υλοποιήσει τις επενδύσεις παίρνει 5 εκατομμύρια ευρώ τον χρόνο, χρήμα στο ταμείο, για να ξέρουμε ακριβώς τι λέμε. Και επιβάλλετε και ποινικές ρήτρες, γιατί δεν έχουν τα ελάχιστα επίπεδα υπηρεσιών. Και όταν λέμε ελάχιστα επίπεδα υπηρεσιών δεν είναι κάτι θεωρητικό, δεν είναι κάτι αόριστο. Οι υπηρεσίες που πρέπει να παρέχουν είναι υπηρεσίες για να μπορούν να λειτουργούν οι μικρομεσαίες επιχειρήσεις, άσχετα που θέλουν να τις πετάξουν τις μικρομεσαίες επιχειρήσεις και να κάνουν δικές τους θυγατρικές. Το είπε χθες ο Κορκίδης αυτό, οποίος κατά τα άλλα ήταν στο αφήγημά σας. Είπε όμως ότι ο ΟΛΠ θέλει να πετάξει τις ελληνικές μικρομεσαίες επιχειρήσεις από το λιμάνι και εσείς τον κάνετε πανίσχυρο για να πετάξει τις ελληνικές επιχειρήσεις από το λιμάνι. Αυτό κάνετε με την τροποποίηση της σύμβασης που καταθέτετε σήμερα. Και, επειδή δεν θέλω να κρατήσω πάρα πολύ επιπλέον το χρόνο, κύριε Πρόεδρε, και σας ευχαριστώ για την ανοχή, θα σας πω μερικά πράγματα. Υπήρξαν καθυστερήσεις στις αδειοδοτήσεις; Όχι, δεν υπήρξαν διότι σχεδόν το σύνολο των έντεκα έργων καλύπτεται από την περιβαλλοντική μελέτη και την αντίστοιχη απόφαση έγκρισης περιβαλλοντικών όρων, η οποία τροποποιήθηκε και παρατάθηκε το 2018. Για ποια έργα δεν υπήρχαν; Για αυτά τα τρία που ανέφερε ο κύριος Υπουργός, που σας είπα ότι καθυστέρησε τρία χρόνια ο ΟΛΠ να φέρει τις μελέτες. Χρειαζόταν το master plan; Διότι χθες μας είπε ο κύριος Υπουργός ότι «κάναμε το master plan βοηθήσαμε την επένδυση». Δεν χρειαζόταν. Γιατί με τον ν.4504 άρθρο 86- τον οποίο εσείς τον παρατείνατε μετά - δεν χρειάζεται το master plan για αυτές τις επενδύσεις. Μπορεί κάθε μία από αυτές να έχει από μόνη της άδεια έγκρισης. Και σας έφερα ένα παράδειγμα: Οι βελτιώσεις υποδομών ναυπηγοεπισκευής είχαν αδειοδοτήσεις από το 2017. Ξεκινήσανε πότε; Το 2020. Και χθες μας είπε ο πρόεδρος των ναυπηγοεπισκευαστών ότι είναι δύο άνθρωποι εκεί από τον Φεβρουάριο και χτυπάνε ένα σφυρί. Αυτό γίνεται! Έτσι γίνονται τα έργα! Έτσι γίνονται αυτές οι μεγάλες επενδύσεις! Γι' αυτό τους δίνετε και δέκα χρόνια τράτο. Γιατί δυο άνθρωποι να χτυπάνε ένα σφυρί θέλει χρόνο για να ολοκληρωθεί αυτή η επένδυση. Κλείνω λοιπόν. Κυρίες και κύριοι συνάδελφοι, όταν εμείς υποχρεωθήκαμε να υπογράψουμε αυτή τη σύμβαση φέραμε μία σύμβαση η οποία προστάτευε τα συμφέροντα του ελληνικού δημοσίου. Αποδεικνύεται σήμερα πόσο καλή ήταν η σύμβαση και τι ρήτρες είχε μέσα για να προστατεύσει τα συμφέροντα του ελληνικού δημοσίου. Φέραμε μία σύμβαση η οποία ήταν σε συνεχή διαβούλευση με τους τοπικούς φορείς, με την τοπική αυτοδιοίκηση, με τις επιχειρήσεις του Πειραιά για να μπορέσουμε να προστατεύσουμε τις επιχειρήσεις του Πειραιά, να μπορέσουμε να πάρουμε τα μέγιστα για τους τοπικούς φορείς. Και πήραμε τα λιπάσματα, πήραμε χώρους για την τοπική αυτοδιοίκηση για να ανασάνουν οι πολίτες του Πειραιά. Πήραμε εγγυήσεις ότι θα μπορέσει να γίνει το μεγαλύτερο λιμάνι της χώρας ένα, πραγματικά, ανταγωνιστικό λιμάνι. Δεν υλοποιήθηκαν αυτές οι εγγυήσεις και εσείς αντί να ζητήσετε να υλοποιηθούν τους χαρίζετε λεφτά και τους δίνετε παράταση. Με αυτόν τον τρόπο δεν βοηθάτε το επιχειρηματικό κλίμα στη χώρα. Με αυτόν τον τρόπο δημιουργείτε ένα επιχειρηματικό κλίμα το οποίο δεν αντιστοιχεί σε ευρωπαϊκή χώρα, αλλά σε μια χώρα του τρίτου κόσμου, αντιστοιχεί σε μπανανία. Και εμείς μπανανία την Ελλάδα δεν τη θέλουμε. Σας ευχαριστώ πολύ.
Θέλω να σας πω για να γνωρίζετε ότι έχουν απομείνει δύο λεπτά για τη δευτερολογία σας.
Ναι, κύριε Πρόεδρε.
Τον λόγο έχει ο κ. Μπιάγκης.
Ευχαριστώ πολύ, κύριε Πρόεδρε. Κύριε Υπουργέ, κύριε Υφυπουργέ, θα μου επιτρέψετε πριν ξεκινήσω να δώσω ένα δεδομένο, μια διάσταση που έχουμε δει περίτρανα τις τελευταίες μέρες. Όλη η κριτική από όλες τις παρατάξεις, από όλα τα μέρη της Βουλής έχει να κάνει με το αν είναι ή δεν είναι προς όφελος του δημοσίου η συγκεκριμένη τροποποίηση της σύμβασης. Ο αντίλογος από τη μεριά τη δική σας είναι ότι υπάρχει μια διαλυτική αίρεση και ότι υπάρχει μια επιπλέον εγγυητική η οποία έρχεται και καλά να ισοσκελίσει τα όποια προβλήματα εμείς - οι υπόλοιπες παρατάξεις - λέμε και έχουμε καταλογίσει σε αυτή την τροποποίηση. Και για πρώτη φορά ενώ το ζητάμε το σύνολο μετά το αίτημα του εισηγητή του ΣΥΡΙΖΑ, το έχουμε ζητήσει σχεδόν το σύνολο των παρατάξεων, δεν είχατε την ευγένεια θα έλεγα, τίποτα περισσότερο, να μας προσκομίσετε το συγκεκριμένο έγγραφο το οποίο αποδεικνύει την ύπαρξη ή όχι της διαλυτικής αίρεσης, αποδεικνύει την ύπαρξη ή όχι μεγαλύτερης εγγυητικής, αποδεικνύει όλα αυτά τα οποία λέτε. Εμείς, λοιπόν, μιλάμε με τα δεδομένα που έχουμε και με τα δεδομένα που έχετε γνωστοποιήσει σε εμάς και ευρύτερα στην κοινωνία. Τα άλλα τα κρατάτε μυστικά. Ποιος ξέρει τι άλλο μπορεί να κρατάτε. Αυτό επιτρέψτε μου σαν αρχή για να μπορέσουν, πραγματικά, να καταλάβουν και όσοι μας ακούνε τη διάσταση του θέματος και τι παίζεται πάνω από το τραπέζι και τι ίσως προφανώς κάτω από το τραπέζι θα έλεγα εγώ. Κύριε Πρόεδρε, κύριοι Υπουργοί, κυρίες και κύριοι συνάδελφοι, προτού περάσω στο πολιτικό κομμάτι του παρόντος νομοσχεδίου, θα ήθελα δύο λεπτά και μόνο να σταθώ σε αυτό που ζήσαμε εδώ και δύο συνεχόμενες μέρες. Κατά την επεξεργασία του παρόντος νομοσχεδίου παρακάμφθηκαν πλήρως οι αρχές και οι κανόνες του νομοθετείν. Μέσα σε δύο μέρες τρέχαμε πανικόβλητοι από τη μια αίθουσα στην άλλη, μπαίναμε - βγαίναμε. Ο λόγος; Άγνωστος, ακόμα δεν τον ξέρουμε. Περιμένουμε απαντήσεις. Η μόνη απάντηση που έχουμε στον ισχυρισμό μας και στην κριτική την οποία κάνουμε να μας φέρετε σαν παράδειγμα τον τρόπο με τον οποίο νομοθέτησε τη συγκεκριμένη σύμβαση το 2016 η κυβέρνηση του ΣΥΡΙΖΑ και λέτε, «επειδή αυτοί νομοθέτησαν έτσι, εμείς κατ' έτι παραπάνω άρα είμαστε στην καλή κατεύθυνση». Όχι, κύριε Υφυπουργέ. Σε καμμία περίπτωση αν θέλετε ακόμα και τα όποια κακώς κείμενα είχε η διακυβέρνηση του ΣΥΡΙΖΑ και δη στη συγκεκριμένη σύμβαση δεν δημιουργούν εθιμικό δίκαιο για να έρθετε και να κρυφτείτε πίσω από αυτό για τα κακώς κείμενα του τρόπου με τον οποίο νομοθετείτε σήμερα. Να το ξεκαθαρίσουμε και αυτό. Κύριοι Υπουργοί, κυρίες και κύριοι συνάδελφοι, η παράταξή μας από την πρώτη στιγμή είχε ταχθεί υπέρ της παραχώρησης επιμέρους δραστηριοτήτων του λιμένα του Πειραιά χωρίς πώληση του πλειοψηφικού πακέτου των μετοχών, με ύπαρξη αποτελεσματικού θεσμικού πλαισίου για την εξασφάλιση συνθηκών υγιούς ανταγωνισμού, παρακολούθηση δε τήρησης των όρων των συμβάσεων παραχώρησης και φυσικά για τη διασφάλιση της προστασίας του φυσικού περιβάλλοντος. Θεωρούσαμε και θεωρούμε πάντα αυτονόητη την ύπαρξη ισχυρής Ρυθμιστικής Αρχής Λιμένων στα πρότυπα της Ρυθμιστικής Αρχής Ενέργειας, μιας πραγματικά ανεξάρτητης και με ουσιαστικές ρυθμιστικές και ελεγκτικές αρμοδιότητες αρχής, η οποία να παρακολουθεί την αγορά και τις λιμενικές δραστηριότητες. Μια αρχή που εσείς θεωρήσατε ότι δεν λειτουργεί σωστά και άρα όχι να διορθώσετε τα κακώς κείμενα αλλά ουσιαστικά να την καταργήσετε. Στο πλαίσιο αυτό, λοιπόν, θα μπορούσε κάλλιστα η συγκεκριμένη αρχή να ασκεί και τις αρμοδιότητες του ανεξάρτητου μηχανικού μέσω κατάλληλα καταρτισμένων στελεχών της. Δυστυχώς όμως, αγαπητοί συνάδελφοι, η σύμβαση παραχώρησης του ΟΛΠ, όπως ψηφίστηκε και λειτούργησε την τελευταία πενταετία, δημιούργησε ένα καθεστώς ιδιότυπου ιδιωτικού μονοπωλίου χωρίς ουσιαστικό και συνεχή έλεγχο της λειτουργίας του. Συνέπεια αυτού στο τέλος της πρώτης επενδυτικής περιόδου με ευθύνη των πρόσφατων κυβερνήσεων έχουμε φτάσει στη θλιβερή διαπίστωση ότι ο ανάδοχος δεν έχει υλοποιήσει τις συμβατικές του υποχρεώσεις, όπως την ολοκλήρωση βασικών επενδύσεων υποδομών αξίας αρκετών εκατοντάδων εκατομμυρίων ευρώ. Πού θα αντανακλούσαν όλες αυτές οι επενδύσεις; Πού θα ωφελήσουν; Την τοπική κοινωνία. Και ενώ από την υφιστάμενη σύμβαση παραχώρησης υφίσταται τουλάχιστον η ασφαλιστική δικλίδα των αναβλητικών αιρέσεων για τη μεταβίβαση του επιπλέον ποσοστού του 16% των μετοχών λόγω μη υλοποίησης των συγκεκριμένων επενδύσεων και ενώ από την υφιστάμενη σύμβαση παραχώρησης υφίσταται η δυνατότητα επιβολής των προβλεπόμενων οικονομικών ρητρών της τάξης δεκάδων εκατομμυρίων εντούτοις η Κυβέρνησή σας, κύριε Υφυπουργέ, δεν το εκμεταλλεύεται, προκειμένου να διαπραγματευτεί. Και εδώ αν θέλετε, επιτρέψτε μου, είναι αλήθεια ότι η σύμβαση του 2016 όπως είχε υπογραφεί θα έφερνε αργά ή γρήγορα τον Δήμο του Πειραιά να μην έχει εκπρόσωπο στο διοικητικό συμβούλιο. Είναι αλήθεια. Μετά τη πώληση και τη μεταβίβαση και του 16% ο εκπρόσωπος πλέον του ΤΑΙΠΕΔ θα ήταν ένας και όχι τρεις που είναι σήμερα και άρα μέσα από αυτόν τον αριθμό ήταν και ο εκπρόσωπος του Δήμου του Πειραιά. Μπορούσατε, όμως, μέσα από τη γενόμενη πρακτική της εταιρείας να το διαπραγματευθείτε αυτό, έτσι ώστε, τουλάχιστον, στο μεγαλύτερο λιμάνι της πατρίδος μας ο δήμος να είχε τον εκπρόσωπό του. Ούτε αυτό δεν κάνατε! Ούτε σε αυτή τη διαδικασία τουλάχιστον δεν κερδίσατε! Εντούτοις, η Κυβέρνηση όχι μόνο δεν εκμεταλλεύεται προκειμένου να πετύχει τους καλύτερους όρους, τουλάχιστον της εξασφάλισης της υλοποίησης των επενδύσεων, όχι μόνο δεν προσέφυγε σε διαιτησία, όπως η ίδια παραδέχεται, επειδή θεωρεί, όπως αναφέρει στην ανάλυση συνεπειών, ότι από αυτό θα προκαλούσε άδηλες οικονομικές συνέπειες και ανεπιθύμητες πρόσθετες καθυστερήσεις - προδικάζοντας, δηλαδή, αρνητικό αποτέλεσμα - όχι μόνο δεν παρουσιάζει σαφή και επαρκή τεκμηρίωση για όσα δεν κάνει, αλλά και για αυτά που αποφασίζει να πράξει μέσω του εν λόγω νομοσχεδίου, ενώ θα μπορούσε να ζητήσει, όπως και όφειλε να κάνει οποιαδήποτε χρηστή διοίκηση. Αυτό θα έκανε, σχετική γνωμοδότηση από τη ΡΑΛ, κύριε Υφυπουργέ, όχι μόνον σε σχέση με τους θεσμούς και αποκρύπτοντας την όποια πραγματικότητα, με συνέπεια ακόμα και στην έκθεση του Γενικού Λογιστηρίου του Κράτους να αναφέρεται ότι σύμφωνα με τους επισπεύδοντες, δηλαδή την Κυβέρνηση, δεν προκαλείται δαπάνη σε βάρος του κρατικού προϋπολογισμού από την εν λόγω ρύθμιση, που αποτελεί και έμμεση αμφισβήτηση από τον αρμόδιο για τον εν λόγω έλεγχο κρατικό φορέα. Προχωρά, όμως, σε μια προφανώς αντίθετη με τα συμφέροντα του ελληνικού δημοσίου σκανδαλώδη ρύθμιση. Τροποποιεί την υφιστάμενη σύμβαση παραχώρησης μονομερώς υπέρ των συμφερόντων του αναδόχου και χωρίς κανένα απολύτως κέρδος για το ελληνικό δημόσιο. Με την εν λόγω τροποποίηση το ελληνικό δημόσιο απεμπολεί τα ελάχιστα διαπραγματευτικά του όπλα, όπως τη μεταβίβαση του 16% των μετοχών του ΟΛΠ, χωρίς τουλάχιστον να εξασφαλίζει ότι οι οφειλόμενες εδώ και πέντε έτη από την «COSCO» επενδύσεις θα πραγματοποιηθούν όχι στα επόμενα δέκα ή δεκαπέντε χρόνια, αλλά όσο γίνεται πιο γρήγορα. Άραγε, αν οι σαφώς ευνοϊκότεροι όροι που προβλέπονται στο εν λόγω σχέδιο νόμου είχαν ταχθεί εξαρχής στην προκήρυξη, μήπως θα υπήρχε δυνατότητα για επιπλέον οφέλη για το δημόσιο ή ακόμη και για κάποιον άλλο ανάδοχο; Λέω εγώ, ερωτήματα που προκύπτουν. Μήπως το ελληνικό δημόσιο θα είχε μεγαλύτερα οφέλη από αυτά που απομένουν για να προσδοκά; Κύριε Υπουργέ, δεν μπορούμε, πραγματικά, να παρακολουθήσουμε το πιο βασικό σας επιχείρημα, με το οποίο ισχυρίζεστε ότι αν δεν προχωρήσετε στην εν λόγω ρύθμιση, δεν θα πραγματοποιηθούν οι οφειλόμενες από την «COSCO» επενδύσεις. Πώς το προδικάζετε αυτό, κύριε Πλακιωτάκη, κύριε Υφυπουργέ; Μήπως έχετε κάποια πληροφόρηση από την αντισυμβαλλόμενη εταιρεία την οποία εμείς δεν γνωρίζουμε; Στη χθεσινή σας, μάλιστα, τοποθέτηση θεωρήσατε ως δεδομένο ότι υπό τις παρούσες συνθήκες η αντισυμβαλλόμενη εταιρεία δεν πρόκειται να αποδεχθεί τις ποινικές ρήτρες που της αναλογούν και θεωρήσατε μάλλον ως δεδομένη την αναστολή της σύμβασης και την προσφυγή σε διαιτησία. Σπεύσατε, μάλιστα, να αποδεχθείτε ότι το ελληνικό δημόσιο έχει αν όχι την πλήρη, τουλάχιστον μέρος της ευθύνης για την καθυστέρηση υλοποίησης των υποχρεώσεων της «COSCO». Αντιλαμβάνεστε τον ρόλο και την ευθύνη σας ως επισπεύδοντα Υπουργό της ελληνικής Κυβέρνησης, που έχει ως καθήκοντα τη διασφάλιση των συμφερόντων του ελληνικού δημοσίου; Γιατί με την παρούσα τροποποίηση, αλλά δυστυχώς και με αυτά που δηλώνετε ενώπιον του Κοινοβουλίου - λυπάμαι που το λέω - δημιουργείτε εντυπώσεις προς όφελος της «COSCO». Αναφερθήκατε δε και στο ρίσκο που εμπεριέχει η διαιτησία. Αυτό το αντιλαμβανόμαστε, κύριε Υπουργέ, με την Κυβέρνησή σας ως αντίδικο από την πλευρά του δημοσίου σε τυχόν μια διαιτησία που δεν μπορείτε πραγματικά να στηρίξετε. Άραγε, κύριε Υπουργέ, όπως συνάγεται από την τοποθέτησή σας και προκύπτει από τις διατάξεις της υπό συζήτηση ρύθμισης, όταν κάποιος αντισυμβαλλόμενος με το ελληνικό δημόσιο δεν τηρεί τα συμφωνηθέντα από μια δεσμευτική σύμβαση, από την οποία έχει ήδη σαφώς επωφεληθεί και μάλιστα μονοπωλιακά για μεγάλο χρονικό διάστημα, θα πρέπει να αναστέλλει τις υποχρεώσεις ή τις προβλεπόμενες ποινικές ρήτρες με δική του ιδίως πρωτοβουλία και για χρονικό διάστημα στα μέτρα του ιδιώτη, με προϋποθέσεις μάλιστα και επιπλέον επιμήκυνσης. Ακόμη και αν παραβλέψουμε, λοιπόν, την προφανή απαράδεκτη για τα συμφέροντα του ελληνικού δημοσίου μεθόδευση, πώς είστε σίγουρος, κύριε Υπουργέ, ότι η ανάδοχος θα αντεπεξέλθει στις υποχρεώσεις της ακόμη και μετά τα χρόνια που της δώσατε, δέκα, δεκαπέντε και έχει ο θεός; Τι θα τον υποχρεώσει τον ανάδοχο να τις τηρήσει αυτή τη φορά; Οι ποινικές ρήτρες που εξακολουθούν να ισχύουν ίσως; Μα, αυτές υπάρχουν και σήμερα και ο ανάδοχος τις αγνόησε! Γιατί, λοιπόν, να μην τις αγνοήσει και στο μέλλον, όταν μάλιστα τα επόμενα δέκα, δεκαπέντε χρόνια θα έχουν πολλαπλασιαστεί τα κέρδη τους και θα έχουν ισχυροποιηθεί περαιτέρω, μιας και η θέση τους, όπως είπαμε, είναι δεσπόζουσα και μονοπωλιακή; Μήπως θα τον προβληματίσει η ενδεχόμενη αποφασιστική στάση της ελληνικής Κυβέρνησης που δεν διεκδικεί τις όποιες ποινικές ρήτρες; Μα, ήδη θα έχει αντιληφθεί ότι οι ενδοτικές κυβερνήσεις, όπως η δική σας, δεν μπορούν να εμπνεύσουν τον σεβασμό ως προς την επιβολή των αντίστοιχων κυρώσεων. Τι δεν θα εμποδίσει τον ανάδοχο να σκεφτεί ότι η ελληνική Κυβέρνηση θα του προτείνει στο μέλλον και άλλη παράταση και άλλη και άλλη και άλλη; Μήπως, λοιπόν, έτσι όχι μόνο ο συγκεκριμένος αλλά τυχόν και άλλοι ανάδοχοι αντίστοιχων συμβάσεων θα σκεφτούν κάτι ανάλογο; Κινδυνεύουμε, λοιπόν, να υποστούμε στραπάτσο, θα έλεγα, το αντίθετο από αυτό που εσείς λέτε, δηλαδή και να μην πραγματοποιηθούν οι οφειλόμενες επενδύσεις και να δημιουργηθεί ένα κακό προηγούμενο για τις μελλοντικές συμβάσεις του ελληνικού δημοσίου σε όλους τους τομείς. Αγαπητοί συνάδελφοι της Πλειοψηφίας, έχετε μήπως αναλογιστεί καθόλου τι αποδέχεται η Κυβέρνησή σας με τη μονομερή της υποχώρηση; Μα, βεβαίως, αποδέχεται όλα τα επιχειρήματα και τις αιτιάσεις της αναδόχου, ότι δήθεν η καθυστέρηση ολοκλήρωσης των επενδύσεων δεν οφείλεται σε δικές της παραλείψεις, αλλά σε εξωγενείς παράγοντες, όπως για παράδειγμα - κοιτάξτε! - οι προσφυγές πολιτών ή φορέων στη δικαιοσύνη και η καθυστέρηση έκδοσης δικαστικών αποφάσεων. Και πώς αποτυπώνει την αποδοχή της αυτή; Η Κυβέρνηση τι κάνει; Όχι μόνο με την απευθείας παροχή χρονικής παράτασης ολοκλήρωσης των οφειλομένων, αλλά και συμπεριλαμβάνοντας τη λίστα δυνατών αιτιάσεων καθυστέρησης του αναδόχου μέσω του νέου παραρτήματος 7.2.α. που τιτλοφορείται «Πίνακας Γεγονότων Αναστολής Πρώτης Επενδυτικής Περιόδου». Και φυσικά, για να θολώσει τα νερά, προβλέπει τη γνωμοδότηση του λεγόμενου «ανεξάρτητου μηχανικού», ο οποίος, βέβαια, πώς μπορεί να θεωρείται ανεξάρτητος, όταν στεγάζεται στα γραφεία του ΟΛΠ και αμείβεται από αυτόν τον ΟΛΠ; Ενδεικτικά μόνο να αναφέρουμε στον κύριο Υπουργό ότι η πρώτη προκήρυξη του ΟΛΠ πριν από δύο, τρία χρόνια που αφορούσε την υλοποίηση επενδύσεων στο λιμάνι του Πειραιά κρίθηκε ως καταχρηστική από το Συμβούλιο της Επικρατείας, γιατί δεν συμμορφωνόταν η εταιρεία, η «COSCO», με τις σχετικές διατάξεις της κείμενης νομοθεσίας. Άραγε, της έφταιγε το ελληνικό δημόσιο της αναδόχου εταιρείας για τη σκόπιμη ή μη από την πλευρά της παράλειψη συμμόρφωσης με την κείμενη νομοθεσία στον χώρο, στο κράτος, στην πατρίδα που ήρθε να επενδύσει; Μήπως πιστεύετε, κύριε Υπουργέ, ότι η μη συμμόρφωση με το Εθνικό Δίκαιο είναι λόγος αποδοχής ως δικαιολογημένα καθυστερημένης της οφειλόμενης επένδυσης; Κύριε Υπουργέ, μπορούμε να αναφέρουμε πλήθος περιπτώσεων καθυστερήσεων με αποκλειστική υπαιτιότητα της «COSCO», όπως όταν προσπάθησε να εντάξει στο master plan που εκπόνησε τη διενέργεια ναυπηγοεπισκευαστικών δραστηριοτήτων, οι οποίες ρητώς δεν προβλέπονται από τη σύμβαση παραχώρησης και, βεβαίως, δεν έγινε επιτρεπτό. Από ποιον; Από την Επιτροπή Σχεδιασμού και Ανάπτυξης Λιμένων, την ΕΣΑΛ και μετά από αντιδράσεις επαγγελματιών, φορέων και μετά από ανάδειξη το θέμα πήρε τη σωστή του λύση. Και φυσικά, έχει προλειάνει η Κυβέρνηση της Νέας Δημοκρατίας τον ολισθηρό δρόμο της απαράδεκτης μεθόδευσης που επιχειρεί. Με τον ν.4720/2021 άρθρο 51 έχει επιφέρει τον ευνουχισμό ως προς τις αρμοδιότητες και τις δυνατότητες ουσιαστικής παρέμβασης της μάλλον ενοχλητικής για τις πρακτικές της Ρυθμιστικής Αρχής Λιμένων. Αντί να ενισχύσει την ανεξαρτησία και τον θεσμικό ρόλο της, αντιθέτως, κατάργησε όλες τις κανονιστικές ρυθμίσεις και εποπτικές αρμοδιότητές της και παράλληλα, ενίσχυσε τις δυνατότητες ανεξέλεγκτων τουλάχιστον θεσμικά παρεμβάσεων από τη μεριά του Υπουργείου. Στη βιασύνη της δε - ή με έντεχνη σκοπιμότητα - ξέχασε να καθορίσει ποιος είναι πλέον αρμόδιος για την επιβολή και επιμέτρηση ποινικών ρητρών σε βάρος του ΟΛΠ, σύμφωνα με την απόφαση ΦΕΚ 4892/Β, για να φαίνεται ότι αποτυπώνουμε την πραγματικότητα, κύριε Υπουργέ, μετά την αφαίρεση της αρμοδιότητας αυτής από τη ΡΑΛ. Προφανώς, στην Κυβέρνηση θεωρούν αδιανόητη την περίπτωση καταλογισμού ποινικών ρητρών στον συγκεκριμένο ανάδοχο ή σε άλλους αντίστοιχους στο μέλλον. Χαρακτηριστική είναι η αναφορά της ΡΑΛ - και πρέπει να το επισημάνουμε - στο υπόμνημα που κατέθεσε στο πλαίσιο ακρόασης των φορέων χθες στην τρίτη συζήτηση της Επιτροπής Παραγωγής και Εμπορίου, όπου δηλώνει το εξής εκπληκτικό, ακούστε το, κύριοι συνάδελφοι: «Μέχρι τη σύνταξη της παρούσης» - χθες δηλαδή - «η Ρυθμιστική Αρχή Λιμένων δεν έχει καταστεί γνώστης ή αποδέκτρια του εισαγόμενου κείμενου της τροποποίησης σύμβασης παραχώρησης». Μετά και την ακρόαση, κυρίες και κύριοι συνάδελφοι, των εκπροσώπων της τοπικής αυτοδιοίκησης και των παραγωγικών και επαγγελματικών φορέων και επιμελητηρίων διαπιστώσαμε σύσσωμα ότι η συντριπτική τους πλειοψηφία συμμερίζεται τις προτάσεις μας για το ποιο θα ήταν το βέλτιστο μοντέλο λειτουργίας του λιμανιού, αλλά και για την υλοποίηση λιμανιών της χώρας για το δημόσιο συμφέρον και τις τοπικές κοινωνίες. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Στον βαθμό που θα χρειαστεί, κύριε Πρόεδρε, πάρτε και από τη δευτερολογία μου. Ευχαριστώ πολύ. Ομόφωνα η τοπική αυτοδιοίκηση και οι φορείς συνομολογούν τα σημεία κριτικής και τα επιχειρήματα που έχουν διατυπώσει έναντι του παρόντος σχεδίου νόμου. Στο σύνολό τους επιβεβαιώνουν την παντελή έλλειψη προσπάθειας διαλόγου της Κυβέρνησης με αυτούς κατά την εκπόνηση του εν λόγω σχεδίου νόμου, όπου αγνοήθηκαν οι σαφώς διατυπωμένες και γνωστές θέσεις. Στο σύνολό τους οι εκπρόσωποι της τοπικής αυτοδιοίκησης δηλώνουν ότι δεν γνωρίζουν ή δεν αναγνωρίζουν υπαιτιότητα του ελληνικού δημοσίου για τις καθυστερήσεις ολοκλήρωσης των υποχρεωτικών επενδύσεων της «COSCO». Αντιθέτως, μιλούν για βεβαιωμένες περιβαλλοντολογικές παραβάσεις της αναδόχου και αδυναμία ανεξάρτητου μηχανικού παρακολούθησης του χρονοδιαγράμματος υλοποίησης των έργων αλλά και των περιβαλλοντικών επιπτώσεων εν γένει. Ο εκπρόσωπος δε του Δικηγορικού Συλλόγου Πειραιά εκφράζοντας τη νομική του γνώση επιχειρηματολόγησε αμφισβητώντας την άποψη περί μη ουσιώδους αλλοίωσης της αρχικής σύμβασης παραχώρησης που διατυπώνει η Κυβέρνηση με βάση τη σχετική απόφαση του Ελεγκτικού Συνεδρίου. Τι είπε; Σημείωσε σε απάντηση της χθεσινής σχετικής αποπροσανατολιστικής παρέμβασης του Υπουργού Οικονομικών ότι το Ελεγκτικό Συνέδριο εκτελεί προσυμβατικό έλεγχο, με βάση, όμως, τα στοιχεία που του διατίθενται μεταξύ των οποίων και η παραπειστική άποψη της Κυβέρνησης περί ευθύνης του ελληνικού δημοσίου. Αυτά ήταν τα δεδομένα που δώσατε στο Συμβούλιο της Επικρατείας και αυτά είναι τα δεδομένα που δώσατε στο Ελεγκτικό Συνέδριο. Επισημάνθηκε, επίσης, η χαμένη ως φαίνεται ευκαιρία επαναδιαπραγμάτευσης καλύτερων όρων της σύμβασης παραχώρησης με δεδομένη την παραβίαση των όρων από την «COSCO» και την ύπαρξη ακόμη του διαπραγματευτικού ατού της αναβλητικής αίρεσης μεταβίβασης του 16% των μετοχών του ΟΛΠ. Σημαντική είναι και η επισήμανση των εκπροσώπων των παραγωγικών φορέων της ναυπηγοεπισκευαστικής ζώνης ότι η παράταση που δίνεται για ολοκλήρωση των έργων που μπορεί να φτάσει υπό προϋποθέσεις τα πέντε, δέκα και δεκαπέντε χρόνια, αποτελεί ουσιαστικό καίριο πλήγμα για την ανάπτυξη και βιωσιμότητα των επιχειρήσεών τους και ανασταλτικό παράγοντα νέων επενδύσεων που έχουν ήδη κάνει. Απαρνείται, λοιπόν, η Κυβέρνηση με το παρόν σχέδιο νόμου αν μη τι άλλο, μη επαρκώς τεκμηριωμένα, θα έλεγα εγώ, αν όχι σκοπίμως, τη διεκδίκηση και διασφάλιση των συμφερόντων του δημοσίου από τη μονομερή αθέτηση βασικότατων όρων της σύμβασης από τον ανάδοχο. Επιχειρεί να προχωρήσει περαιτέρω σε σκανδαλώδη ρύθμιση υπέρ των συμφερόντων του ίδιου υπονομεύοντας το μέλλον του μεγάλου λιμανιού του Πειραιά και των όμορων δήμων της ευρύτερης οικονομικής δραστηριότητας, των εργαζομένων, του περιβάλλοντος. Κύριε Υφυπουργέ, είναι υπόλογοι η Κυβέρνησή σας και οι αρμόδιοι Υπουργοί και θα συνεχίσετε να είστε υπόλογοι ακόμη και μετά την ψήφιση του συγκεκριμένου νομοσχεδίου. Κυρίες και κύριοι συνάδελφοι, κύριο συστατικό των προπαρασκευαστικών χειρισμών της Κυβέρνησης και ειδικότερα των νομοθετικών πρωτοβουλιών του Υπουργού Ναυτιλίας και Νησιωτικής Πολιτικής είναι η αποφυγή ευρείας ανοιχτής και ειλικρινούς διαβούλευσης με τους κοινωνικούς και οικονομικούς εταίρους, η νομοθετική αιφνιδιασμοί των κομμάτων και των Βουλευτών, η μη τήρηση των βασικών αρχών της αρχής νομοθέτησης και η συγκεντρωτική αντίληψη άσκησης της εξουσίας, ιδιαίτερα σε θέματα λιμενικής πολιτικής. Η Κυβέρνηση και ο αρμόδιος Υπουργός χαρακτηρίζεστε από μια πλήρη έλλειψη κεντρικού σχεδιασμού και στρατηγικής αλλά και από αποσπασματικές προσπάθειες κάλυψης ή συγκάλυψης των λανθασμένων επιλογών ή της αδράνειας. Γι' αυτό, λοιπόν, και λέμε όχι στο παρόν νομοσχέδιο και καλούμε την Κυβέρνηση να αποσύρει την απαράδεκτη αυτή ρύθμιση, να προχωρήσει σε κάθε νόμιμη ενέργεια που απορρέει από τις διατάξεις της υφιστάμενης σύμβασης παραχώρησης και της κείμενης νομοθεσίας, να διαπραγματευτεί τυχόν τροποποίηση της σύμβασης λαμβάνοντας υπ' όψιν τα όποια διαπραγματευτικά πλεονεκτήματα κατόπιν σοβαρής μελέτης και τεκμηρίωσης με γνώμονα τα συμφέροντα του ελληνικού δημοσίου και μόνο και με τη βοήθεια και τη γνωμοδότηση της αρμόδιας Ρυθμιστικής Αρχής Λιμένων, τις προτάσεις των κοινωνικών και οικονομικών εταίρων, της τοπικής αυτοδιοίκησης, των επαγγελματιών και των επιστημονικών φορέων της περιοχής. Είναι πολιτικό έγκλημα πια να περνάμε νομοσχέδια για τόσο κρίσιμα ζητήματα από την πίσω πόρτα της Βουλής με πλήρη κυβερνητική υπαγωγή και με μηδενική κοινωνική ενημέρωση και ανοχή. Δεν θα ήθελα να συμπληρώσω κάτι περισσότερο, σεβόμενος και τον χρόνο που μου δώσατε, κύριε Πρόεδρε. Θα ήθελα να σας ευχαριστήσω επιφυλασσόμενος για τη συνέχεια και ό,τι άλλο χρειαστεί.
Εγώ δεν δίνω παραπάνω χρόνο. Τον χρόνο σας πήρατε, όπως και Σαντορινιός και έχετε άλλα δυόμισι λεπτά. Θα ήθελα να σας ενημερώσω ότι και το Κομμουνιστικό Κόμμα Ελλάδας κατέθεσε αίτηση ονομαστικής ψηφοφορίας επί της αρχής του σχεδίου νόμου και, όπως είπαμε νωρίτερα, η ψηφοφορία θα διεξαχθεί μαζί με την ονομαστική ψηφοφορία που έχει καταθέσει ο ΣΥΡΙΖΑ αύριο στις 12.00΄ αμέσως μετά την ολοκλήρωση της συζήτησης του νομοσχεδίου και πριν το σχέδιο νόμου του Υπουργείου Εργασίας, όπως έχουμε πει. Και όποιος άλλος καταθέσει, το ίδιο θα συμβεί. Συνεχίζουμε τώρα με την κ. Μανωλάκου από το Κομμουνιστικό Κόμμα Ελλάδας.
Με αυτή την κύρωση τροποποίησης της σύμβασης του 2016 η Κυβέρνηση της Νέας Δημοκρατίας παίρνει τη σκυτάλη από την προηγούμενη κυβέρνηση του ΣΥΡΙΖΑ που είχε δώσει το 51% των μετοχών του ΟΛΠ στην «COSCO». Μιλάμε για το μεγαλύτερο λιμάνι της χώρας και το μεγαλύτερο της Ανατολικής Μεσογείου που είναι ιδιαίτερης γεωστρατηγικής σημασίας. Υπήρχε δέσμευση ότι θα υλοποιούσε το κινεζικό μονοπώλιο υποχρεωτικά έργα και τότε θα έπαιρνε και ένα 16%, δηλαδή, συνολικά 67%. Τι μας είπε η Αξιωματική Αντιπολίτευση; Ότι οι υποχρεωτικές επενδύσεις τέθηκαν για να λειτουργήσει πιο σωστά το λιμάνι και να γίνει πιο καλή η επένδυση. Έλεος! Να πάτε να τα πείτε στους εργαζόμενους στο λιμάνι που βιώνουν τη μπότα της «COSCO», στο Κερατσίνι με τη σκόνη από τα εργοτάξια της να τους πνίγουν και κυρίως να τα πείτε στους κατοίκους της περιοχής της Πειραϊκής. Μια περιοχή ιδιαίτερου κάλλους με πολιτιστική κληρονομιά, χώρους αναψυχής για όλο το Λεκανοπέδιο, αλιείας, κολύμβησης, πολιτιστικών εκδηλώσεων καταστρέφεται ήδη από το στάδιο της κατασκευής της. Μετατρέπεται σε βιομηχανική ζώνη και θα παίρνουν πούλμαν, φορτηγά, θα έχει καυσαέρια από κρουαζιερόπλοια, γίγαντες, ηχορύπανση και άλλα. Δίκια προκάλεσε οργή αγανάκτησης στους κατοίκους του Πειραιά και κανονικά θα έπρεπε να έχει σταματήσει, αφού είναι δεδομένα και διαπιστωμένα η περιβαλλοντική καταστροφή της Πειραϊκής για το κέρδος του κινέζικου κεφαλαίου. Μάλιστα κατασκευάζεται με τσάμπα χρήμα, λεφτά του ΕΣΠΑ. Εγκρίθηκε η χρηματοδότηση του από την περιφέρεια επί Δούρου χωρίς να έχει συζητηθεί, χωρίς να έχει εγκριθεί η στρατηγική μελέτη περιβαλλοντικών επιπτώσεων, ούτε οι χρήσεις γης και οι όροι δόμησης που εκκρεμούσαν. Δόθηκαν περιβαλλοντικές εκπτώσεις το 2018 από το Υπουργείο Περιβάλλοντος. Δηλαδή όλες οι Κυβερνήσεις - ΠΑΣΟΚ, ΣΥΡΙΖΑ, Νέα Δημοκρατία - έχετε βάλει πλάτη για την «COSCO». Η περιφερειακή αρχή του κ. Πατούλη έδωσε και την πρώτη δόση για να καταστραφεί η Πειραϊκή ολότελα. Έχετε σύμπνοια στην ενίσχυση του κινέζικου μονοπωλίου. Την αξιοποιεί στο έπακρον. Ακόμα και τον Μάρτιο του 2020, εν μέσω πανδημίας του κορωνοϊού, ξεκίνησε βυθοκορήσεις και απόρριψη των βυθοκορημάτων μεταξύ Αίγινας και Σαλαμίνας προκαλώντας διαμαρτυρίες και καταγγελίες γιατί υπήρχαν αναλύσεις από το Εθνικό Μετσόβιο Πολυτεχνείο και από το Ελληνικό Κέντρο Θαλάσσιας Έρευνας. Εντοπίστηκαν ιζήματα με υψηλές συγκεντρώσεις επικίνδυνων βαρέων μετάλλων. Βλέπετε, οι καταστροφικές συνέπειες εκδηλώνονται στη φάση κατασκευής και υπάρχουν αποδεικτικά στοιχεία. Υπήρξαν και καταδίκες και πρόστιμα από την περιφέρεια κατόπιν αυτοψίας για μη τοποθέτηση πλωτών φραγμάτων προστασίας στο ταφικό μνημείο του Θεμιστοκλή, για επιχωματώσεις, για μεταφορά υλικών από βαριά οχήματα χωρίς άδεια από το Δήμο του Πειραιά που περνούσαν μέσα από την πόλη. Το μονομελές πρωτοδικείο απαγόρευσε τις επιχωματώσεις στη θάλασσα και επέβαλε ασφαλιστικά μέτρα. Αλλά και το Συμβούλιο της Επικρατείας με προσωρινή διαταγή απαγόρεψε βυθοκορήσεις και απόρριψή τους στον Σαρωνικό Κόλπο. Αυτά είχατε εγκρίνει και όταν ζητάμε να πραγματοποιηθούν οι αναγκαίοι έλεγχοι από το ΕΛΚΕΘΕ για την προστασία του θαλάσσιου περιβάλλοντος λένε ότι τέτοια αρμοδιότητα έχει μόνο ο ΟΛΠ και η «COSCO». Δηλαδή ο ελεγκτής είναι και ελεγχόμενος σύμφωνα με τη σύμβαση του 2016 επί κυβερνήσεως ΣΥΡΙΖΑ. Έτσι πνίγετε τα δικαιώματα στην προστασία της δημόσιας υγείας και του περιβάλλοντος, κύριοι του ΣΥΡΙΖΑ και της Νέας Δημοκρατίας, που αντάμα τα εφαρμόζετε. Για τα δικαιώματα, τις συνθήκες δουλειάς, τρομοκρατίας, για την αγωνία για το μεροκάματο, τα εργατικά ατυχήματα εργαζομένων στην «COSCO» τα περιέγραψε στην ακρόαση ο πρόεδρος του Εργατικού Κέντρου Πειραιά. Τα αναφέρω γιατί μέσα από τους ψευτοκαυγάδες σας προσπαθείτε να κάνετε διαγωνισμό μοντέλων καλύτερης ιδιωτικοποίησης όταν είσαστε συνυπεύθυνοι γι' αυτά που τραβάει ο λαός και η χώρα. Ποιο είναι το άλλοθι σας; Προστατεύετε το δημόσιο συμφέρον, δηλαδή την «COSCO» που όλα αυτά τα χρόνια σπάει το ένα ρεκόρ μετά το άλλο κερδοφορίας. Ορίστε και για τα Πρακτικά τα κέρδη πρώτου εξαμήνου ανεβασμένα και συνεχίζει την κατασκευή της προβλήτας κρουαζιέρας στην Πειραϊκή και επιδιώκει την 4η προβλήτα για τα εμπορευματοκιβώτια που αυξάνονται. Αυτή την κερδοφορία τη χτίζει πάνω στην ένταση της εκμετάλλευσης των λιμενεργατών και συνολικά των εργαζομένων στο λιμάνι που επικρατούν εργολαβικές σχέσεις - κεφάλια μετράνε, όχι ανθρώπους - , τα ελλιπή μέτρα υγείας και ασφάλειας που είναι ακόμα πιο οξυμένα σε περίοδο πανδημίας, με εντατικοποίηση δουλειάς, εργοδοτική τρομοκρατία, στοχοποίηση πρωτοπόρων συνδικαλιστών εργατών, ενώ τα δικαιώματα του λαού του Πειραιά για καλύτερη ποιότητα ζωής, για λιμενικές υπηρεσίες που να καλύπτουν τις ανάγκες του για πρόσβαση στη θάλασσα και ελεύθερους χώρους για αναψυχή, για προστασία του περιβάλλοντος και του φυσικού τοπίου ασφυκτιούν κάτω από τη μετατροπή του λιμανιού του Πειραιά σε ένα τέρας με κοντέινερ και κρουαζιερόπλοια δίπλα στις ήδη επιβαρυμένες λαϊκές συνοικίες που υπάρχουν καζάνια πετρελαιοειδών και παντελής έλλειψη ελεύθερων χώρων. Ωστόσο και σε αυτά που δεσμεύτηκε εκεί εντοπίζει ο ΣΥΡΙΖΑ ότι η «COSCO» δεν υλοποίησε τις επενδύσεις που έχει δεσμευτεί, όταν μαζί της υπέγραψε την εξευτελιστική συμφωνία του 2016. ΄Ομως, ακριβώς αυτές οι επενδύσεις είναι που συνθλίβουν τα δικαιώματα και τις ανάγκες των εργατικών λαϊκών στρωμάτων. Η αλήθεια είναι ότι ακόμα και το 100% να υλοποιούσε πάλι για τους εργαζόμενους στις προβλήτες θα σήμαινε εντατικοποίηση και σκληρή εκμετάλλευση, προβλήτα κρουαζιέρας στην Πειραϊκή, καζάνια δίπλα στο λιμάνι. Το λιμάνι θα μετατρεπόταν σε ένα τέρας από κοντέινερ και κρουαζιερόπλοια και οι ανάγκες του λαού δεν θα ικανοποιούνταν. Γιατί τροποποιείτε σήμερα τη σύμβαση παραχώρησης του 2016; Μα θέλετε να μην επιβληθούν οι ποινικές ρήτρες στο κινεζικό μονοπώλιο από τις καθυστερήσεις υλοποίησης των υποχρεωτικών έργων και να την μπουκώσετε με το 16% των μετοχών, ενώ δεν το δικαιούται και να την απαλλάσσετε από τις παραβάσεις που έχουν προκαλέσει λαϊκές αντιδράσεις και μαζικές κινητοποιήσεις σωματείων, συλλόγων, συνδικάτων με τον συντονισμό του Εργατικού Κέντρου Πειραιά. Όλα αυτά εσείς τα πετάτε στη θάλασσα, γιατί αφορούν λαϊκές ανάγκες και συμφέροντα και προχωρήσατε στη μεταβίβαση του 16% των μετοχών στην «COSCO» και πριν έξι μέρες υπογράψατε, αν και δεν πληρούσε τις προϋποθέσεις. Με διαδικασίες fast track φέρνετε τους νέους όρους της νέας σύμβασης. Με τέτοιες ταχύτητες δεν κινείστε ούτε για την αποκατάσταση των πυρόπληκτων, που πολλοί έχασαν σπίτι και εργασία, δεν έχουν πού την κεφαλήν κλίναι, ούτε καν για πρόχειρα αντιπλημμυρικά έργα σε καμένες περιοχές, ούτε για τους σεισμοπαθείς της Κρήτης που αρχίζουν αύριο και οι μεγάλες βροχές και είναι μέσα σε σκηνές. Εάν κάποιο λαϊκό νοικοκυριό ή μικρομάγαζο δεν θα τηρούσε τις οικονομικές του υποχρεώσεις - από αδυναμία, όχι από επιλογή - τότε ούτε παρατάσεις, ούτε συμφωνίες, ούτε άλλες ευκαιρίες, αλλά ηλεκτρονικός πλειστηριασμός. Κι αν υπάρχει κινητοποίηση διαμαρτυρίας τότε ποινικοποιείται σύμφωνα με τον νόμο του ΣΥΡΙΖΑ που εφαρμόζει και η σημερινή Κυβέρνηση. Έτσι είναι το αστικό κράτος. Με κάθε ευκαιρία τσακίζει μισθούς και λαϊκό εισόδημα, εκτοξεύει φοροληστεία, είναι το ίδιο κράτος που σηκώνει τα χέρια ψηλά μπροστά στην ακρίβεια και τις ανατιμήσεις προϊόντων, γιατί εκεί κυριαρχούν οι νόμοι της ελεύθερης οικονομίας και αγοράς, δηλαδή η κερδοφορία του κεφαλαίου. Γι' αυτό καταθέσαμε τροπολογία κατάργησης του ΦΠΑ και ειδικών φόρων σε ρεύμα, νερό, τηλέφωνο και κατάργηση του ΕΝΦΙΑ. Μικρή ανακούφιση εάν θα περάσει, όμως σας καλούμε να την ψηφίσετε. Ποια είναι τελικά η ουσία μέσα από την κύρωση της τροποποίησης; Ότι δίνει νέα προνόμια, πλεονεκτήματα και πάρα πολλές διευκολύνσεις στην «COSCO» για την κερδοφορία του και βεβαίως είναι ήδη η συνέχεια της σύμβασης που είχε υπογράψει o ΣΥΡΙΖΑ και την ψηφίσατε όλοι εκτός από το KKE. Είναι σε βάρος των συμφερόντων της χώρας και του λαού και βαριές θα είναι οι επιπτώσεις οι οποίες ήδη έχουν ξεκινήσει και είναι εμφανείς στον πειραιώτικο λαό. Γι' αυτό δεν υπάρχει καλή και κακή σύμβαση. Είναι μια στρατηγική που ευνοεί το μονοπώλιο της «COSCO». Εμείς επιβεβαιωθήκαμε. Το 2016 καταψηφίσαμε και σήμερα θα καταψηφίσουμε, αλλά βλέπουμε ότι με φωτογραφικές διατάξεις νομιμοποιούνται ακόμα και αυτές οι παρανομίες και παρατυπίες και μας λέτε ότι δεν φταίει για τις καθυστερήσεις το κινεζικό μονοπώλιο. Πείτε μας τότε, ποιος φταίει; Όχι ότι θα άλλαζε τη ζωή του πειραιώτικου λαού και στη χώρα κάτι, αλλά αυτός που χρεώνεται τις χρονικές καθυστερήσεις έχει και ποινικές ρήτρες και δεν θέλετε να τις βάλετε. Τροποποιείτε τους χρόνους προ της επενδυτικής περιόδου, από πέντε που ήταν σε δεκαπέντε χρόνια. Ωστόσο δεν μας είπατε, ποιος θα είναι αυτός που θα εκτιμάει τον χρόνο παράτασης ή ακόμα για μερικό ή ολικό ανασταλτικό αποτέλεσμα; Ποιος θα το ορίζει; Δίνετε τη δυνατότητα νέας διαπραγμάτευσης της συμφωνίας και ορίζετε και μεσολαβητή. Ο χρόνος διαμεσολάβησης θα θεωρείται χρόνος αναστολής. Δεν θα υπολογίζεται. Δίνετε τη δυνατότητα να γίνει αντικατάσταση της πρώτης υποχρεωτικής επένδυσης με άλλο έργο ή εξεύρεση κοινά αποδεκτής λύσης και θα είναι στη συμβατική υποχρέωση του «ΟΛΠ - COSCO» και στο πλαίσιο της σύμβασης. Αυτό ουσιαστικά αποτελεί δυνατότητα νέας διαπραγμάτευσης της συμφωνίας χωρίς να είσαστε υποχρεωμένοι να την περάσετε από τη Βουλή. Θέλει 4η προβλήτα η «COSCO»; Θα τη δώσετε και εμείς εδώ μέσα δεν θα ξέρουμε τίποτα. Δώσατε τη δυνατότητα η δεύτερη επενδυτική περίοδος να ξεκινήσει νωρίτερα, όμως, δημιουργείται ένα εύλογο ερώτημα. Όταν η πρώτη περίοδος λήγει στα δεκαπέντε χρόνια πώς είναι δυνατόν και η δεύτερη κυβερνητική περίοδος να φτάσει δεκαπέντε χρόνια; Εγκρίνετε και προσθέτετε με fast track διαδικασία και για τις μη υποχρεωτικές επενδύσεις. Το πιο ουσιαστικό είναι ότι με τις ποινικές ρήτρες φροντίσατε να απαλλάξετε με διάφορα άλλοθι και δικαιολογίες το κινεζικό μονοπώλιο. Διαφορετικά μάς λέτε ότι θα ερχόταν ο κατακλυσμός του Νώε, όλα θα ισοπεδώνονταν. Κοιτάξτε να σας πω, τέτοιο φιλέτο το μονοπώλιο δεν θα το έβρισκε ξανά, γιατί είναι η είσοδός του προς την Ευρωπαϊκή Ένωση και τη μεγάλη αγορά. Επίσης, εξασφαλίζετε ότι δεν θα ενεργοποιήσετε καταβολές ποινικών ρητρών, ούτε θα οδηγήσετε σε καταγγελία της παρούσας σύμβασης. Είναι απαράδεκτο και προκλητικό, αφού δίνετε εγγυήσεις ότι δεν πρόκειται να παρέμβετε για όλες τις παραβάσεις στον «ΟΛΠ - COSCO» έως το 2022, δηλαδή δεν θα υπάρξει καταβολή ποινικής ρήτρας. Τους επιβραβεύετε πολλαπλά. Κάνουν ό,τι θέλουν και εσείς τους εξυπηρετείτε. Αναφέρεται ακόμα ότι μετά από δέκα με δώδεκα χρόνια ίσως μπορεί να επιβληθούν ποινικές ρήτρες, ωστόσο λέτε ότι αν το κάνετε, θα είναι με κάθε επιφύλαξη και με πολύ δυσκολία. Το παράρτημα που ο πίνακας γεγονότων αναστολής της πρώτης επενδυτικής περιόδου είναι φωτογραφικό περιλαμβάνει και αναφέρει ό,τι παρανομίες και παρατυπίες έχουν συμβεί και υπάρχουν μάλιστα και ποινές. Ωστόσο τα ονομάζετε γεγονότα αναστολής για να υπάρχει παράταση χρόνου και να μην καταλογιστούν οι ποινικές ρήτρες. Φτάνετε στο σημείο ακόμα και οι εργασίες που πρέπει να γίνουν από τον «ΟΛΠ - COSCO», όπως ναυάγια ή εκτέλεση υποχρεωτικών έργων σε γειτνίαση με μνημείο - ήταν και δεν κρατούσε μέτρα προστασίας - και αυτά να θεωρούνται γεγονότα αναστολής προκειμένου να υπάρχει παράταση χρόνου. Τελικά και αυτή η κύρωση συμφωνίας τροποποίησης που προτείνει η Κυβέρνηση της Νέας Δημοκρατίας, όπως και η προηγούμενη σύμβαση παραχώρησης του ΟΛΠ του 2016, τα συμφέροντα του μονοπωλίου εξυπηρετούν και όχι του ελληνικού λαού. Γι' αυτό είναι απορριπτέες. Είναι καταδικαστέες και βεβαίως εμείς τις καταψηφίζουμε. Δίκαια τα εργατικά συνδικάτα του Πειραιά οργανώνουν σήμερα συλλαλητήριο ενάντια στην απόφαση της Κυβέρνησης να παραχωρήσει ένα επιπλέον 16% των μετοχών του ΟΛΠ στην «COSCO». Μια εξέλιξη που χαρακτηρίζουν και είναι ενάντια στις ανάγκες των εργαζομένων των αυτοαπασχολουμένων και της νεολαίας του Πειραιά. Γι' αυτό τα αιτήματά τους είναι όλα για το λαό. Τα καταθέτω στα Πρακτικά. Απαιτούν να μην προχωρήσει η υλοποίηση του master plan της «COSCO». Τα έργα της κρουαζιέρας στην Πειραϊκή, η επέκταση στο μόλο της ΔΕΗ και της προβλήτας στον Αρμό να μην προχωρήσουν. Όπως και στη βιομηχανική λιμενική ζώνη του Πειραιά με τη δημιουργία του ναυπηγείου στην ακτή Περάματος που μπορεί να αποτελέσει μια νέα ωρολογιακή βόμβα στην πόλη. Οι παρεμβάσεις σε εγκαταλελειμμένα βιομηχανικά κτήρια και αποθήκες να μην αλλάζει τους όρους δόμησης και να μην απαγορεύει την πρόσβαση του λαού του Πειραιά στη θάλασσα. Να γίνεται σεβαστό το περιβάλλον, η ιστορική και πολιτιστική κληρονομιά της πόλης και βεβαίως ζητούν και δίκαια οι ελεύθεροι χώροι να αποδοθούν στον λαό του Πειραιά ενάντια σε όλους τους επιχειρηματικούς σχεδιασμούς που επιβαρύνουν την περιοχή, μεγαλώνουν την εκμετάλλευση, οδηγούν σε νέους κινδύνους για τη ζωή, την εργασία και τα δικαιώματα των εργαζομένων. Καταψηφίζουμε και δεν θα πάψουμε μαζί με τον πειραιώτικο λαό να διεκδικούμε λιμάνι στην υπηρεσία του λαού και όχι στην κερδοφορία του κεφαλαίου. Κανένας συμβιβασμός με αυτή την κατάσταση εκμετάλλευσης που προωθούν οι αστικές κυβερνήσεις και είναι στην υπηρεσία των μονοπωλίων.
Ευχαριστούμε. Συνεχίζουμε, τώρα, με τον κ. Βασίλειο Βιλιάρδο.
Ευχαριστώ πολύ, κύριε Πρόεδρε. «Ξεπουλάει τη ΔΕΗ η Κυβέρνηση», είπε ο εισηγητής του ΣΥΡΙΖΑ. Δεν γνωρίζει, πως το 34% της ΔΕΗ έχει μεταφερθεί από το δικό του κόμμα στο Υπερταμείο των ξένων, ενώ το 17% στη θυγατρική του, στο ΤΑΙΠΕΔ, το 2012; Ο ΣΥΡΙΖΑ δεν ίδρυσε, το 2016, το Υπερταμείο των ξένων, που ήταν προαπαιτούμενο του τρίτου μνημονίου, το οποίο υπέγραψε μαζί με τη Νέα Δημοκρατία και το ΚΙΝΑΛ; Δεν είναι ντροπή να εμπαίζει τους Έλληνες, να λέει, πως ξεπουλιέται, κάτι που δεν τους ανήκει, αφού έχει ήδη παραχωρηθεί έναντι του χρέους, ενός χρέους που δεν παύει να αυξάνεται; Στο θέμα μας τώρα, το λιμάνι του Πειραιά είναι το μεγαλύτερο της Ελλάδας, ένα από τα είκοσι μεγαλύτερα της Ευρωπαϊκής Ένωσης, όσον αφορά στη διακίνηση εμπορευμάτων, καθώς επίσης, ένα από τα δέκα μεγαλύτερα στην Ευρώπη σε σχέση με την επιβατική κίνηση, με οκτώ εκατομμύρια επιβάτες το 2016. Θα καταθέσουμε, φυσικά, γι' όλα πίνακες στα Πρακτικά. Εκτείνεται σε ακτογραμμή μήκους άνω των είκοσι τεσσάρων χιλιομέτρων και σε συνολική έκταση της τάξης των πέντε χιλιάδων στρεμμάτων, δίπλα στον αστικό ιστό στον Πειραιά, με καλή συγκοινωνιακή δομή, που αναβαθμίζεται με νέα γραμμή μετρό και με απευθείας σύνδεση με το αεροδρόμιο. Αυτός είναι ο λόγος που μπορούν να αναπτυχθούν και άλλες δραστηριότητες εκεί, όπως άλλωστε σχεδιάζουν οι Κινέζοι, δηλαδή, εμπορικό κέντρο, ξενοδοχεία και ναυπηγείο. Επομένως, είναι κάτι παραπάνω από μία απλή επιχείρηση, εκτός από τη στρατηγική σημασία του λιμανιού για την ασφάλεια της χώρας μας και για την οικονομία. Το λιμάνι, τώρα, το διαχειρίζεται ο ΟΛΠ, που έχει το δικαίωμα χρήσης και εκμετάλλευσης του, έως τις 13 Φεβρουαρίου του 2052, ενώ μέσω της απόκτησης των μετοχών του ο έλεγχος του λιμανιού έχει μεταφερθεί στην κινεζική «COSCO». Ο συνολικός κύκλος εργασιών του ΟΛΠ, ο ετήσιος τζίρος του, δηλαδή, ήταν 132 εκατομμύρια το 2020, ενώ το 2007, πριν την παραχώρηση, ο κύκλος εργασιών ήταν 171 εκατομμύρια. Το 2019, πριν την πανδημία ήταν 149 εκατομμύρια. Η πρώτη μας απορία, λοιπόν, ήταν πώς είναι δυνατόν να έχει μειωθεί ο κύκλος εργασιών παρά την άνοδο της κίνησης από την «COSCO». Πόσω μάλλον όταν έχουν προστεθεί τα έσοδα από την υπό παραχώρηση των προβλητών 2 και 3 στην «COSCO» από τον ΟΛΠ, σε σχέση με πριν το 2008, ειδικά όταν έχει υπάρξει αλματώδης αύξηση των διακινούμενων κοντέινερ. Λογικά, επομένως, ρωτήσαμε εάν έχει ληφθεί υπ' όψιν το καταγεγραμμένο λαθρεμπόριο από την «COSCO» στο λιμάνι της Νάπολης που διαχειρίζεται, όπως θα καταθέσουμε βέβαια στα Πρακτικά. Πόσω μάλλον, όταν η OLAF στην Ελλάδα της έχει επιβάλλει πρόστιμο 200 εκατομμύρια ευρώ για φοροδιαφυγή μέσω του λιμανιού. Διεξάγεται δε, έρευνα για παράνομη εισαγωγή υποτιμημένων κλωστοϋφαντουργικών προϊόντων με απώλεια δασμών από τα τελωνεία ύψους 202,3 εκατομμύρια ευρώ, όπως, βέβαια, θα καταθέσουμε στα Πρακτικά. Ρωτήσαμε γενικότερα εάν γίνονται σοβαροί έλεγχοι στον Πειραιά στην «COSCO» για λαθρεμπόριο, χωρίς όμως να πάρουμε καμμία απάντηση. Από γεωπολιτικής πλευράς, τώρα, το λιμάνι του Πειραιά βρίσκεται σε μια πολύ σημαντική στρατηγική θέση, στο σταυροδρόμι θαλάσσιων οδών που συνδέουν την Ασία, μέσω του Σουέζ, την Αφρική και τη Μέση Ανατολή με την Ευρώπη, όπως επίσης, με τη Μαύρη Θάλασσα. Ο Πειραιάς συμμετέχει δε στον νέο Δρόμο του Μεταξιού της Κίνας, που έχει πλέον εξελιχθεί σε γεωστρατηγικό σχηματισμό, ο οποίος, περιλαμβάνει εκατόν σαράντα χώρες στον δρόμο από την Κίνα έως την Ευρώπη αλλά και στη Λατινική Αμερική, με την Κίνα να υπόσχεται επενδύσεις συνολικού ύψους 100 δισεκατομμυρίων δολαρίων. Οφείλουμε να σημειώσουμε, εδώ, πως η διαδρομή μέσω του Σουέζ και της Ελλάδας είναι κατά τέσσερις ημέρες συντομότερη από αυτή του Ατλαντικού για τα πλοία από την Κίνα. Αναπτύσσονται, βέβαια, εναλλακτικές διαδρομές μεταξύ της Κίνας και της Ευρώπης, όπως η χερσαία σιδηροδρομική σύνδεση της Κίνας με τη Γερμανία, διαρκείας δέκα έως δώδεκα ημερών, καθώς επίσης, η Βόρεια Θαλάσσια, που με το λιώσιμο των πάγων θα ανοίξει σε σταθερή βάση για εκμετάλλευση, έως το 2030. Τέλος, ο ΟΛΠ διαθέτει ικανότητα ναυπηγοεπισκευής σε δικές του εγκαταστάσεις με δύο σταθερές δεξαμενές και τρεις πλωτές, συνολικά, εκατόν σαράντα πέντε χιλαίδων τόνων, έναντι εκατόν δέκα πέντε χιλιάδων τόνων της Σύρου, διακοσίων δώδεκα χιλιάδων τόνων της Ελευσίνας και εννιακοσιών δώδεκα χιλιάδων τόνων του Σκαραμαγκά. Συνεχίζοντας με το ιστορικό της σύμβασης, η προσέγγιση της Κίνας με τον Πειραιά ξεκίνησε το 2006, ενώ υπεγράφη η συμφωνία εκμετάλλευσης του σταθμού εμπορευματοκιβωτίων στις προβλήτες 2 και 3, το 2008. Ο στόχος ήταν να αυξηθεί η δυναμικότητα από ενάμισι εκατομμύριο κοντέινερ στα τέσσερα εκατομμύρια επτακόσιες χιλιάδες εκατομμύρια κοντέινερ το 2015. Στόχος που έχει πλέον επιτευχθεί. Το 2011, τώρα, αφού είχε οδηγηθεί η Ελλάδα στο ΔΝΤ από το ΠΑΣΟΚ - θυμίζοντας, πως η Ελλάδα είναι η πρώτη χώρα που χρεοκόπησε έχοντας χρήματα στους οργανισμούς του δημοσίου, από 20 έως 40 δισεκατομμύρια ευρώ, κωμικοτραγικό, προφανώς, σύμφωνα με το ΔΝΤ - το 74% του ΟΛΠ μεταφέρθηκε στο ΤΑΙΠΕΔ ενώ το 26% διατέθηκε στο χρηματιστήριο. Αργότερα, το 2016, η «COSCO» αποφάσισε να αγοράσει το 67% των μετοχών του ΟΛΠ σε δύο δόσεις, η πρώτη με 280,5 εκατομμύρια ευρώ για το 51% και η δεύτερη 88 εκατομμύρια ευρώ για το 16%, με την προϋπόθεση διεξαγωγής επενδύσεων ύψους 293,8 εκατομμυρίων, έως τον Αύγουστο του 2021. Έτσι, υπέγραψε τη σύμβαση με τον ΣΥΡΙΖΑ, ο οποίος, μετά το 2015 είχε σκύψει το κεφάλι και έκανε ό,τι του έλεγαν οι Γερμανοί, επικαλούμενος μνημόνια, προαπαιτούμενα κ.λπ., χωρίς καμμία ντροπή. Παρά το ότι, τώρα, τα 130 εκατομμύρια ευρώ θα προέρχονταν από ευρωπαϊκή χρηματοδότηση, τα μισά δηλαδή περίπου, όπως άλλωστε συμβαίνει και με τη «FRAPORT», επενδύθηκαν μόλις περί τα 100 εκατομμύρια ευρώ, επειδή, σύμφωνα με την «COSCO», γεγονότα αναστολής συνέβαλαν στην καθυστέρηση της υλοποίησής τους, για τα οποία δεν ήταν ουσιαστικά - κατά την ίδια - υπαίτιος αυτή αλλά το δημόσιο, οι πολίτες δηλαδή. Δυστυχώς, είναι σύμφωνη με την άποψη της «COSCO» και η ελληνική Κυβέρνηση, αφού της μεταβιβάζει το συμφωνηθέν 16% του ΟΛΠ έναντι 88 εκατομμυρίων ευρώ, παρά το ότι δεν τηρήθηκε η συμφωνία, δίνοντάς της επιπλέον παράταση για τη διεξαγωγή των επενδύσεων, χωρίς τη νόμιμη πληρωμή ρητρών της τάξης των 40 εκατομμυρίων ευρώ. Τα χρήματα αυτά, βέβαια, θα τα εισπράξει το ΤΑΙΠΕΔ για να τα συμψηφίσει με το δημόσιο χρέος μας, ένα χρέος, που συνεχίζει να αυξάνεται ανεξέλεγκτα, έχοντας υπερβεί τα 387 δισεκατομμύρια ευρώ, παρά το ξεπούλημα και την κατάρρευση του βιοτικού επιπέδου των Ελλήνων με τα συνεχή μνημόνια. Σε κάθε περίπτωση, εμείς τονίσαμε, πως η συγκεκριμένη μεταβίβαση μετοχών αποτελεί ευθεία παραβίαση καθήκοντος από τους αρμόδιους Υπουργούς, δηλαδή, ποινικό αδίκημα. Εύλογα, αφού εκτός από τη ζημία που προκαλείται στο δημόσιο συμφέρον, με την απώλεια της ρήτρας και με τη μη είσπραξη μερισμάτων έως ότου διενεργηθούν οι επενδύσεις, η τροποποίηση αποτελεί δεδικασμένο, το οποίο θα εκμεταλλεύονται στο μέλλον όλοι όσοι διενεργούν ανάλογες συναλλαγές με το κράτος μας. Εν προκειμένω, το μήνυμα που στέλνει η Κυβέρνηση στους Έλληνες πολίτες και στους εγχώριους ή ξένους επενδυτές είναι το ότι, δεν είναι απαραίτητη η τήρηση των συμβατικών υποχρεώσεών τους απέναντι στο κράτος μας, πως στην πορεία της υλοποίησης των επενδυτικών σχεδίων μπορούν να αλλάξουν οι όροι και οι προϋποθέσεις της αρχικής συμφωνίας, χωρίς να επιβάλλονται οι συμφωνηθείσες ποινικές ρήτρες στους υπεύθυνους με το πρόσχημα των γεγονότων αναστολής. Συνεχίζοντας με τη σύμβαση, έχει ως νόμος, δύο άρθρα, όπου το πρώτο περιλαμβάνει τις αλλαγές στη συμφωνία του 2016 και το δεύτερο αναφέρεται στην έναρξη ισχύος. Εν προκειμένω, οι βασικές αλλαγές είναι οι εξής: Πρώτον, με τις παραγράφους 1 και 2 γίνονται αλλαγές διατύπωσης στο προοίμιο, λόγω της παράτασης των ημερομηνιών, καθώς επίσης, στους ορισμούς. Δεύτερον, με την παράγραφο 3, αλλάζει το άρθρο 7, όπου παρατείνεται για πέντε έτη η περίοδος για τις υποχρεωτικές επενδύσεις, χωρίς να αλλάζει κάτι σε αυτές ή στο κόστος, που παραμένει το ίδιο, ενώ ανάλογα παρατείνεται και η δεύτερη περίοδος στα δέκα χρόνια. Παρέχεται, επιπλέον, η προσφυγή σε ανεξάρτητο μηχανικό και σε διαμεσολάβηση, σε περίπτωση επέλευσης γεγονότων αναστολής των επενδύσεων, όταν καθυστερούν, δηλαδή, οι επενδύσεις, καθώς επίσης, η δυνατότητα τροποποίησης τους. Δεν διευκρινίζεται, όμως, με ποια κριτήρια θα επιλέγεται ο ανεξάρτητος μηχανικός που αναφέρεται, αυτός που αναλαμβάνει σοβαρές αρμοδιότητες, όπως το να διαπιστώνει τα γεγονότα αναστολής, να προσδιορίζει τη διάρκεια του ανασταλτικού αποτελέσματός τους, καθώς επίσης να συντάσσει και να υποβάλλει τριμηνιαία έκθεση προόδου, χωρίς κανέναν απολύτως έλεγχο. Είναι τουλάχιστο απαράδεκτο. Τρίτον, με την παράγραφο 4 τροποποιείται το άρθρο 8 της σύμβασης με τον επιμερισμό των ευθυνών για τη διευκόλυνση των επενδύσεων. Τέταρτον, στην παράγραφο 5, τροποποιείται το άρθρο 16, όπου το δημόσιο παραιτείται από ρήτρες, κάτω από ορισμένες συνθήκες. Τέλος, στην παράγραφο 6, αναφέρεται η ανανέωση της εγγυητικής επιστολής και με την παράγραφο 8, προσκομίζεται το παράρτημα 7.2 με τα γεγονότα αναστολής των επενδύσεων της πρώτης επενδυτικής περιόδου. Περαιτέρω, η μη υλοποίηση των επενδύσεων, χωρίς την πληρωμή της νόμιμης ρήτρας, δεν είναι η μόνη πηγή ανησυχιών για τη συγκεκριμένη σύμβαση. Θα παραθέσω μερικά από τα προβλήματα που έχουν ενσκήψει: Πρώτον, ο ΟΛΠ έχει δρομολογήσει μια προκήρυξη για τη σύνταξη μητρώου αναδόχων στη ναυπηγοεπισκευαστική ζώνη του Περάματος, κάτι που έχει δημιουργήσει πολλές αντιδράσεις, με την έννοια, πως προσπαθεί να ελέγξει, ποιος δραστηριοποιείται εκεί ενώ δεν είναι, φυσικά, μέρος της αρμοδιότητάς του. Δεύτερον είχε εγκριθεί, απαράδεκτα από τον ΣΥΡΙΖΑ, σχέδιο του ΟΛΠ για τη μετατροπή της παγόδας και δύο αποθηκών σε ξενοδοχεία, στο πλαίσιο μιας επένδυσης ύψους 110 εκατομμυρίων ευρώ, όπως θα καταθέσουμε στα Πρακτικά, ενώ πάγωσε λόγω της πανδημίας η κατασκευή εμπορικού κέντρου και τεσσάρων πολυτελών ξενοδοχείων στον Πειραιά. Εδώ πρόκειται, σαφώς, για τουριστικές επενδύσεις, που αλλάζουν εντελώς τη μορφή της σύμβασης, ενώ θα αφαιρέσουν τζίρο από την υπόλοιπη περιοχή, τουλάχιστον όσον αφορά στο εμπορικό κέντρο, το mall. Εάν παρ' ελπίδα συμβεί, τότε θα πρέπει τουλάχιστον, να αλλάξει η αποτίμηση του ΟΛΠ, αφού έχει άλλη αξία ένα εγκαταλελειμμένο κτήριο στο λιμάνι ως αποθήκη και άλλη, εάν πουληθεί για να γίνει ξενοδοχείο. Περαιτέρω, επειδή θέλουμε να είμαστε εποικοδομητικοί ως Ελληνική Λύση, εκτός από τη γεωπολιτική σημασία της συνεργασίας με την Κίνα, θεωρούμε, πως θα πρέπει τουλάχιστον να την εκμεταλλευτούμε για την προώθηση επενδύσεων εκ μέρους των Κινέζων, εκτός τουρισμού - αρκετά με τον τουρισμό - δηλαδή σε υποδομές και στην παραγωγή, όπως άλλωστε δρομολογεί η Κίνα στην Κεντρική Ευρώπη και στις άλλες χώρες, του Δρόμου του Μεταξιού. Ακόμη περισσότερο, θα πρέπει να επιδιώξουμε να συμβάλλει η Κίνα, με την παρούσα άκρως προνομιακή σύμβαση, γενικότερα, στην ανάπτυξη του ναυτιλιακού συμπλέγματος του Πειραιά, σε συνεργασία με τα ναυπηγεία Ελευσίνας και Σκαραμαγκά για την εξυπηρέτηση της ποντοπόρου ναυτιλίας, ελληνόκτητης και κινεζικής. Ειδικότερα, όπως είναι γνωστό, η Ελλάδα έχει τεράστια παρουσία στον ναυτιλιακό τομέα και μεγάλη παράδοση στον ναυπηγοεπισκευαστικό, οι οποίοι μαζί με τον εφοδιασμό και τα logistics θα μπορούσαν να αποτελέσουν την κινητήρια δύναμη για ολόκληρο τον χώρο της εξυπηρέτησης της ναυτιλίας, καθώς επίσης για την οικονομία. Όπως καταθέσαμε στα Πρακτικά ο ΕΒΕΠ εκτιμά ότι, το παραπάνω σύμπλεγμα του Πειραιά μπορεί να προσθέσει στην οικονομία 18 δισεκατομμύρια ευρώ, ενώ η «ERNST & YOUNG» αυξάνει τις εκτιμήσεις της για το ναυτιλιακό σύμπλεγμα της Ελλάδας, συνολικά, στα 25,9 δισεκατομμύρια με πεντακόσιες πενήντα χιλιάδες θέσεις εργασίας. Όπως σωστά αναφέρεται, θα μπορούσε το σύμπλεγμα του Πειραιά, σε συνδυασμό με την αναβάθμιση της σιδηροδρομικής υποδομής που έχουμε κάνει τα τελευταία χρόνια, να είναι ανταγωνιστικό με άλλες πύλες εισόδου της Ευρωπαϊκής Ένωσης, όπως του Ρότερνταμ ή της Ιταλίας, όπου ήδη, οι Κινέζοι έχουν κάνει συμφωνία και με την Τεργέστη, εκτός από τη Νάπολη. Αξίζει να σημειώσουμε, εδώ, πως το ολλανδικό σύμπλεγμα, με έξι λιμάνια, αλλά κυρίως με αυτό του Ρότερνταμ, έχει κύκλο εργασιών, τζίρο, δηλαδή, ετήσιο, 59 δισεκατομμύρια ευρώ, το 2019, όπως θα καταθέσουμε στα Πρακτικά. Έχει 59 δισεκατομμύρια, όταν ο Πειραιάς έχει μόλις 149 εκατομμύρια ευρώ. Είναι αδιανόητο. Με δεδομένο δε, το ότι ο ελληνόκτητος στόλος είναι πολύ μεγαλύτερος του ολλανδικού, θεωρούμε, πως το σύμπλεγμα του Πειραιά έχει πολύ μεγάλα περιθώρια ανάπτυξης αρκεί να υπάρξει, επιτέλους, μια κυβέρνηση με όραμα που θα έχει αυτούς τους στόχους και όχι απλά να αναπροσαρμόζει συμφωνίες εις βάρος της Ελλάδας και προς όφελος των εκάστοτε ξένων. Τέλος, βλέποντας την απαράδεκτη σημερινή σύμβαση - που ασφαλώς θα καταψηφίσουμε - θα θέλαμε να επιστήσουμε την προσοχή στα άλλα δέκα σημαντικά λιμάνια της χώρας μας, που έχουν παραχωρηθεί στο ΤΑΙΠΕΔ, ενώ προωθείται, επίσης, η εκποίησή τους παρά το ότι αποτελούν στρατηγικό κεφάλαιο για μια ναυτική και νησιωτική χώρα, όπως είναι η Ελλάδα. Εκτός αυτού, υπάρχει μια μεγάλη οικονομική παρατυπία, για να μην την χαρακτηρίσουμε διαφορετικά. Ειδικότερα, τα λιμάνια, όπως και όλα τα πάγια που μεταφέρθηκαν στο Υπερταμείο των ξένων, οδηγήθηκαν εκεί χωρίς καμμία απολύτως αποτίμηση, κάτι που έχει τονιστεί και από το Ελεγκτικό Συνέδριο στον απολογισμό του κράτους. Με βάση τη λογιστική τους αξία - όπως θα καταθέσουμε στα Πρακτικά - ακριβώς όπως αναφέρεται στον απολογισμό του κράτους το 2018 εκτιμώνται και τα δέκα λιμάνια στα 112 εκατομμύρια ευρώ περίπου. Μόλις στα 112 εκατομμύρια τα δέκα μεγάλα λιμάνια της Ελλάδας, κάτι που είναι αδύνατο να ισχύει, πόσω μάλλον αφού είναι κερδοφόρα, αν και τέτοιου είδους υποεκτιμήσεις έχουμε δει σε πολλά άλλα πάγια του δημοσίου. Σε κάθε περίπτωση, θα πρέπει να γίνει σωστή αποτίμησή τους, όπως και για όλα τα περιουσιακά στοιχεία του δημοσίου, που μεταφέρθηκαν στο Υπερταμείο των ξένων. Επίσης, να μας παρασχεθούν τα οικονομικά τους στοιχεία, που δεν είχαμε, για παράδειγμα, όσον αφορά στα δεκατέσσερα αεροδρόμια της «FRAPORT» πριν την παραχώρηση - δεν τα είχαμε - τα οποία κυριολεκτικά τα χαρίσαμε στους Γερμανούς με μία σκανδαλώδη - κυριολεκτικά σκανδαλώδη σύμβαση - και με την επιπλέον χρηματοδότησή τους από τις δικές μας τράπεζες και από τα δικά μας ΕΣΠΑ, δωρίζοντάς τους, πρόσφατα, επιπλέον, 177 εκατομμύρια για την πανδημία. Δεν είναι ντροπή; Κλείνοντας, φυσικά, καταψηφίζουμε το νομοσχέδιο, ενώ θεωρούμε, εντελώς, απαράδεκτη τη διαδικασία που ακολουθήθηκε. Σας ευχαριστώ πολύ.
Ευχαριστούμε. Έχω να ανακοινώσω προς το Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού. Συνεχίζουμε με τον κ. Γεώργιο Λογιάδη από το ΜέΡΑ25. Θα θέλαμε να μεταφέρει τα θερμά συλλυπητήρια όλων μας για την απώλεια του πατέρα του, στον Γενικό Γραμματέα, τον κ. Βαρουφάκη. Παρακαλώ, κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Πρώτα απ' όλα θα ήθελα και εγώ να εκφράσω τα θερμά μου συλλυπητήρια στον Πρόεδρό μας, τον Γιάνη τον Βαρουφάκη, ο οποίος σήμερα έχασε τον πατέρα του. Να είναι καλά να τον θυμάται, όπως, επίσης, και τη μητέρα του. Ως Βουλευτής Ηρακλείου θα ήθελα να αναφερθώ κατ' αρχάς στους πρόσφατους, μεγάλους και καταστροφικούς σεισμούς στην περιοχή του Καστελλίου Ηρακλείου στον δήμο όπου κατασκευάζεται το νέο διεθνές αεροδρόμιο. Ενώ η σεισμική διέγερση είχε ξεκινήσει εδώ και μήνες στην περιοχή αυτή, δίνοντας πολλούς καθημερινούς σεισμούς της τάξης των 3,5 περίπου ρίχτερ, δεν έγινε καμμία προετοιμασία όλον αυτόν τον καιρό για την έλευση ενός αναμενόμενου και πολύ μεγαλύτερου σεισμού. Κραυγαλέα είναι, επίσης, η απουσία κοινωνικών δομών για την ψυχολογική υποστήριξη των πολιτών. Αυτό όφειλε να είναι το πρώτιστο μέλημα, διότι αυτό που χρειάζεται ένας σεισμόπληκτος, του οποίου το σπίτι έχει ουσιαστικά καταρρεύσει, το πιο ιερό του στοιχείο, είναι η ψυχολογική του υποστήριξη και συμπαράσταση. Και δεν είδα τίποτε απολύτως σε όλον αυτόν τον δήμο σχετικά με αυτό το θέμα. Σε άλλα θέματα υγιεινής, οι τουαλέτες και οι ντουζιέρες είναι ανύπαρκτες, όπως επίσης μέχρι χθες βράδυ υπήρχε έλλειψη σε ράντζα και στρώματα, σε αυτονόητα πράγματα, δηλαδή. Από την άλλη, βέβαια, είναι συγκινητική και συγκλονιστική η συμμετοχή και ο εθελοντισμός των πολιτών και των επιχειρήσεων για να πράξουν το αυτονόητο ή ό,τι άλλο το κράτος δεν έπραξε. Από καθαρή τύχη δεν θρηνήσαμε νεκρούς διότι ο σεισμός έγινε στις 9.20΄ το πρωί. Εάν είχε συμβεί νύχτα θα είχαμε πάρα πολλούς καταπλακωμένους και θύματα. Πού είχε γίνει τόσον καιρό προσεισμικός έλεγχος από την πολιτεία, παρά τους πολλούς σεισμούς; Πουθενά. Στον δήμο αυτόν, όπου τώρα χτίζεται το νέο αεροδρόμιο Ηρακλείου, υπάρχει μόνο ένας - τονίζω, μόνο ένας - πολιτικός μηχανικός στην πολεοδομία του δήμου. Αυτή είναι η απαξίωση των δήμων ως αποτέλεσμα των μνημονίων, που υπέγραψαν και οι τρεις κυβερνήσεις ΠΑΣΟΚ - ΚΙΝΑΛ, Νέας Δημοκρατίας και ΣΥΡΙΖΑ. Είναι μνημόνια που επιβάλλουν τεράστια και δυσβάσταχτα πρωτογενή πλεονάσματα τα οποία για να επιτευχθούν, συν τοις άλλοις, όλος ο δημόσιος τομέας είναι πλήρως υποστελεχωμένος και απαξιωμένος. Και τώρα έρχονται οι αρχηγοί των κομμάτων αυτών, για καθαρά και μόνο επικοινωνιακούς λόγους, δήθεν, για να συμπαρασταθούν στον λαό, αυτοί που τον έφεραν εδώ στην κατάσταση που είναι υπογράφοντας τα μνημόνια. Και οι τρεις έρχονται με κροκοδείλια δάκρυα και εμπαιγμό της νοημοσύνης. Κλείνοντας για το θέμα του αεροδρομίου, θέλω να τονίσω τα εξής: Πρώτον, εκκρεμούν ακόμη οι δικαστικές αποφάσεις της ενέργειας των κατοίκων του Καστελλίου κατά της εταιρείας «ΤΕΡΝΑ», του εθνικού εργολάβου που κατασκευάζει το αεροδρόμιο, για περιβαλλοντικούς λόγους. Δεύτερον, ο σεισμολόγος και διευθυντής του γεωδυναμικού ινστιτούτου Αθηνών, ο κ. Άκης Τσελέντης, επισημαίνει στην πολιτεία και στην κατασκευάστρια εταιρεία του νέου αεροδρομίου την ανάγκη για αναβάθμιση της αντισεισμικής θωράκισης και όχι εκείνη που αφορά οποιαδήποτε συμβατική κατασκευή, βάσει των υφιστάμενων αντισεισμικών κανονισμών, διότι η περιοχή γειτνιάζει με δύο ενεργά ρήγματα. Και τι κάνει η πολιτεία για τα δύο αυτά θέματα; Απολύτως τίποτα. Ο κύριος Πρωθυπουργός έριξε χθες με τις δηλώσεις του την ευθύνη, πάλι, στους πολίτες. Για το πρώτο θέμα, εκκρεμούν και χρονίζουν δικαστικές αποφάσεις. Για το δεύτερο, καμμία περαιτέρω ενέργεια αναβάθμισης της αντισεισμικότητας του νέου αεροδρομίου δεν έχει γίνει. Τώρα, το σημερινό σχέδιο νόμου αφορά την κύρωση συμφωνίας για την τροποποίηση της σύμβασης παραχώρησης, που είχε γίνει στις 24 Ιουνίου του 2016, μεταξύ του ελληνικού δημοσίου και της «ΟΛΠ Α.Ε.». Ο ΟΛΠ, το λιμάνι του Πειραιά, το μεγαλύτερο λιμάνι της χώρας, ως δημόσια περιουσία έχει παραχωρηθεί από το Υπερταμείο στην «COSCO». Έχει ιδιωτικοποιηθεί, έχει ξεπουληθεί. Η σημερινή συμφωνία έγινε μεταξύ των συναρμόδιων Υπουργών και της κινεζικής «COSCO» όπου όλοι οι φορείς αγνοήθηκαν, όπως ανέφερε ο Πρόεδρος του Συνδέσμου Επιχειρήσεων της Ναυπηγικής Βιομηχανίας κ. Βασίλης Κανακάκης. Πρόκειται για μια συμφωνία τεράστιας σημασίας, με πάρα πολλές επιπτώσεις, αλλά πάλι έρχεται με εξπρές διαδικασίες και - τονίζω - εν κρυπτώ από την Ολομέλεια της Βουλής. Η σύμβαση αυτή έχει υπογραφεί από την ελληνική Κυβέρνηση και τη «COSCO» και η Βουλή σήμερα καλείται μόνο να την επικυρώσει ή να μην την επικυρώσει, για τίποτε άλλο. Σημειώνω ότι η «COSCO» το 2016 είχε υποσχεθεί επενδύσεις ύψους άνω των 600 εκατομμυρίων ευρώ στο λιμάνι του Πειραιά, εκ των οποίων οι μισές ήταν υποχρεωτικές και οι άλλες μισές προαιρετικές. Αλλά τελικά είναι ζήτημα αν μέχρι σήμερα οι επενδύσεις της ξεπέρασαν τα 100 εκατομμύρια ευρώ. Μάλιστα, ορισμένες από αυτές, που έχουν ήδη ολοκληρωθεί, έχουν αμφισβητηθεί από τους χρήστες του λιμένα ως προς το πραγματικό ύψος της επένδυσης, ως προς το πραγματικό ποσό. Όσο πιο σπουδαία η σημασία της συμφωνίας, τόσο πιο γρήγορες οι διαδικασίες. Τον λόγο τον αντιλαμβάνεται ο καθένας μας ακόμη και ο πιο απλός πολίτης. Εμείς, το ΜέΡΑ25 θεωρούμε τις θέσεις της εκάστοτε τοπικής κοινωνίας ακρογωνιαίο λίθο για κάθε συμπολίτη. Σχετικά ο Δήμαρχος Πειραιά, κ. Μόραλης, ανέφερε ότι το λιμάνι εκτείνεται σε τέσσερις δήμους. Και οι τέσσερις δήμοι ήμασταν αντίθετοι με την ιδιωτικοποίηση του λιμανιού και με τον τρόπο που έγινε αυτή. Ο Δήμαρχος Κερατσινίου - Δραπετσώνας, κ. Χρήστος Βρεττάκος, τόνισε ότι απλά γίνεται για διαβούλευση και δεν είναι τίποτε άλλο παρά μία διαβούλευση για τα μάτια της υποχρέωσης που έχουμε. Επίσης, είπε ότι δεν ακούτε τίποτα. Ο Δήμαρχος Περάματος, κ. Ιωάννης Λαγουδάκης εξέφρασε κι αυτός την αντίθεσή του να μεταβιβάσει η Κυβέρνηση επιπλέον 16% των μετοχών του ΟΛΠ στην κινέζικη «COSCO», η οποία θα κατέχει πλέον το 67% του ΟΛΠ. Αυτή η τροποποίηση της παραχώρησης είπε είναι μόνο προς όφελος της «COSCO» και εις βάρος των συμφερόντων του δημοσίου. Και τέλος, ο Δήμαρχος Σαλαμίνας, κ. Παναγόπουλος στο ίδιο μήκος κύματος, αναφέρθηκε στην προστασία του αρχαιολογικού χώρου όπου έγινε η Ναυμαχία της Σαλαμίνος από τα έργα επέκτασης της «COSCO» μέσα σε αυτόν τον αρχαιολογικό χώρο. Οι φορείς ανέδειξαν επίσης, πως εκχωρείτε τη λιμενική αρχή στον επενδυτή, στην κινέζικη «COSCO» ενώ θα έπρεπε να διατηρηθεί η κρατική εποπτεία της ρυθμιστικής αρχής λιμένος, η οποία δεν έχει καταστεί γνώστης ή αποδέκτρια του κειμένου της συμφωνηθείσας τροποποίησης της σύμβασης - παραχώρησης όπως το επεξεργάστηκαν τα αρμόδια υπουργεία με επίσπευση των διαδικασιών. Η ΡΑΛ δεν τοποθετήθηκε επί της συμφωνίας αυτής. Το ίδιο όμως ακριβώς κάνατε ως Κυβέρνηση και με τα αεροδρόμια, όπου δώσατε στους ιδιώτες, στη «FRAPORT», τον πολύ ευαίσθητο τομέα της ασφάλειας των αεροδρομίων, νομοσχέδιο το οποίο το ΜέΡΑ25 επίσης καταψήφισε. Η ασφάλεια των αεροδρομίων και των λιμανιών πρέπει να τελεί υπό κρατικό έλεγχο, για εθνικούς λόγους στο κρίσιμο στρατηγικό γεωγραφικό σημείο της Ελλάδας. Αυτές οι ανεξάρτητες αρχές, μόνο ανεξάρτητες δεν είναι. Είναι καθαρά εξαρτώμενες από τον κάθε ιδιοκτήτη τους, όπως για παράδειγμα η ΑΑΔΕ από την τρόικα, η Αρχή Πολιτικής Αεροπορίας από τη γερμανική «FRAPORT», η Ρυθμιστική Αρχή Λιμένων από τη «COSCO» και πάει λέγοντας. Κράτος ΙΧ, Βουλή ΙΧ, Μητσοτάκης Α.Ε.. Όλη αυτή η σημερινή συμφωνία, αλλά και κάθε συμφωνία - σύμβαση του Υπερταμείου, του ΤΑΙΠΕΔ με τον εκάστοτε ιδιώτη, στον οποίο παραχωρεί το ΤΑΙΠΕΔ δημόσια περιουσία τελεί υπό τη ρήτρα της εμπιστευτικότητας, την οποία εσείς έχετε όλοι υπογράψει το 2016. Άρα, ποτέ ο ελληνικός λαός δεν θα μαθαίνει τι γίνεται πίσω από την πλάτη του, στα κρυφά. Και επειδή πάλι μπορεί να πείτε ότι για όλα φταίει ο Βαρουφάκης, ο οποίος, βεβαίως, δεν έχει υπογράψει τίποτε από όλα αυτά, κανένα μνημόνιο, καμμία κρυφή συμφωνία, σας προκαλούμε να φέρουμε όλοι μαζί τον φάκελο της χρεοκοπίας του 2015 στη Βουλή για να μάθουμε τι ακριβώς έγινε τότε. Αν δεν το κάνετε, φοβάστε, δειλιάζετε. Γιατί άραγε; Ως Βουλευτής Κρήτης θα ήθελα να επισημάνω ότι ο Υπουργός Ναυτιλίας και Νησιωτικής Πολιτικής ήλθε πρόσφατα στην Κρήτη και εξήγγειλε τη χρηματοδότηση έργων ελληνικής υποδομής. Τα λιμάνια ως δημόσια περιουσία έχουν παραχωρηθεί, δεσμευθεί, στο Υπερταμείο, όπως γνωρίζουμε. Άρα ο ελληνικός λαός, ο φορολογούμενος πολίτης θα πληρώνει για την αναβάθμιση περιουσιακών στοιχείων τα οποία στην πραγματικότητα δεν του ανήκουν, αφού ανήκουν στο Υπερταμείο και μετά αυτά θα τα πουλάει σε ιδιώτες. Αυτό γίνεται. Ως ΜέΡΑ25 δεν θα σταθώ περαιτέρω στα αρνητικά, στα άρθρα της συμφωνίας αυτής που συζητάμε, αν είναι καλή ή κακή, προφανέστατα χείριστη και αχαρακτήριστη. Γιατί ευθύς εξ αρχής είμαστε ουσιαστικά οι μόνοι που δεν έχουμε υπογράψει μνημόνια και παραχώρηση δημόσιας περιουσίας σε κανέναν. Την ιδιωτική του περιουσία, κυρίες και κύριοι, μπορεί ο καθένας μας να την κάνει ό,τι θέλει. Τη δημόσια όμως, περιουσία μας για την οποία όλοι οι πρόγονοί μας έχουν χύσει το αίμα τους δεν έχει κανείς το δικαίωμα να την παραχωρήσει. Να υπογραμμίσουμε ότι η φράση «παραχώρηση των δημοσίων εκτάσεων της χώρας» έχει αυστηρώς νομικό περιεχόμενο και χαρακτήρα και σημαίνει δεσμευτική παραχώρηση της αποκλειστικής χρήσης και οικονομικής εκμετάλλευσης της δεσμευμένης έκτασης μόνο από το ΤΑΙΠΕΔ το οποίο έχει δικαίωμα επ' αυτής, δηλαδή, είναι αποκλειστικά αρμόδιο με μονομερή εξουσία του να κάνει χρήση και οικονομική αξιοποίηση, εκμετάλλευση της έκτασης όπως αυτό κρίνει, χωρίς να δεσμεύεται από κανέναν δήμο και καμμία άλλη δημόσια αρχή. Συνεπώς, εν προκειμένω η παραχώρηση αποτελεί συγκεκαλυμμένη μορφή υποθήκευσης, υποδούλωσης της ελληνικής δημόσιας έκτασης. Η παραχώρηση αυτή αποτελεί οιονεί απεμπόληση της δημόσιας περιουσίας και της εθνικής κυριαρχίας και παραπέμπει σε αδίκημα εθνικής προδοσίας. Για μας το ΜέΡΑ25 η μοναδική λύση είναι η ρήξη, το βέτο, το όχι. Το βέτο όπως είναι θεσμοθετημένο από την Ευρωπαϊκή Ένωση. Όχι, λοιπόν, στο σημερινό σχέδιο νόμου, το οποίο καταψηφίζουμε. Ευχαριστώ πολύ.
Ευχαριστούμε πολύ. Έχει ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ, κ. Ιωάννης Ραγκούσης. Ορίστε, κύριε Ραγκούση.
Ευχαριστώ, κύριε Πρόεδρε. Σε συνέχεια όσων έχουμε πει στη διάρκεια συνεδριάσεων των επιτροπών και όσων είπε και σήμερα ο εισηγητής μας, ο κ. Σαντορινιός, θα ήθελα να ξεκινήσω, κυρίες και κύριοι συνάδελφοι της Πλειοψηφίας και μέλη της Κυβέρνησης, απευθυνόμενος στον κ. Σταϊκούρα και στον κ. Πλακιωτάκη, λέγοντάς τους πως νομίζω ότι μετά τις συνεδριάσεις των επιτροπών μετά τα όσα είπαμε εκεί ταιριάζει απόλυτα αυτό που ο λαός μας λέει, ότι είσαστε «άξιοι της μοίρας σας». Σας είπαμε χωρίς ίχνος διάθεσης ποινικοποίησης της πολιτικής ζωής του τόπου, πάρτε πίσω αυτή τη σύμβαση «απάτη» για το ελληνικό δημόσιο, για την πειραϊκή κοινωνία, για τους εργαζόμενους, για τις επιχειρήσεις. Αλλά εσείς εκεί - εδώ δηλαδή, στην Ολομέλεια σήμερα - , για κύρωση αυτής της σύμβασης «απάτης». Ταιριάζει και το άλλο που λέει ο λαός μας, «κακό του κεφαλιού σας». Ποια είναι, κυρίες και κύριοι συνάδελφοι της Ολομέλειας του Κοινοβουλίου και πρωτίστως της Πλειοψηφίας, τα πραγματικά περιστατικά επί των οποίων συζητούμε σήμερα την κύρωση τροποποίησης αυτής της σύμβασης; Μια διαφανής σύμβαση του 2016, που έθετε έναν καθοριστικό όρο για να μπορέσει να αποκτήσει η «COSCO» τον πλήρη έλεγχο του λιμανιού του Πειραιά. Ποιος ήταν αυτός ο ένας και καθοριστικός όρος; Θα υλοποιήσει μέσα σε μία πενταετία, πέντε χρόνια συγκεκριμένα δηλαδή και όχι περισσότερα, έντεκα υποχρεωτικές επενδύσεις. Το αποτέλεσμα; Απογοητευτικό. Με ποιανού την ευθύνη το κρίσιμο θέμα, η ταμπακιέρα; Με ποιανού την ευθύνη; Σας είπαμε ότι όχι με βάση αυτά που λέμε εμείς, αλλά με βάση αυτά που έχουν πιστοποιήσει οι εκθέσεις του ανεξάρτητου μηχανικού και άλλων υπηρεσιών, την αποκλειστική ευθύνη για τη συντριπτική πλειοψηφία των επενδύσεων που δεν έγιναν, έχει η «COSCO», ο «ΟΛΠ - COSCO» και κανείς άλλος. Ούτε το δημόσιο, ούτε ο θεός ο ίδιος, ούτε η ανωτέρα βία, ούτε πολύ περισσότερο οι πολίτες. Πώς αυτό αποδεικνύεται; Αποδεικνύεται με όλες τις εκθέσεις του ανεξάρτητου μηχανικού σε ανύποπτο χρόνο για την πορεία των υποχρεωτικών επενδύσεων και την ευθύνη του «ΟΛΠ - COSCO»: «Αδυναμία μέχρι σήμερα του ΟΛΠ να προχωρήσει στην προσωρινή παραλαβή», για την επένδυση νούμερο 2. Για την επένδυση, την υποχρεωτική νούμερο 3, ο ανεξάρτητος μηχανικός σε ανύποπτο χρόνο: «Η σημαντική καθυστέρηση στη λήψη τελικής απόφασης από τον ΟΛΠ». Νούμερο 4: «Η σημαντική καθυστέρηση του ΟΛΠ στην εκπόνηση των τελικών τευχών δημοπράτησης», «Η καθυστέρηση του ΟΛΠ στην αξιολόγηση των προσφορών», για την υποχρεωτική επένδυση νούμερο 5 κ.ο.κ.. Τα καταθέτω στα Πρακτικά. [[Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Υπάρχει μόνο ο ανεξάρτητος μηχανικός που το πιστοποιεί αυτό; Για την αθλιότητα που διαπράξατε, να φέρετε στη Βουλή το δήθεν ψευτοεπιχείρημα της ευθύνης των πολιτών για τις καθυστερήσεις που εσείς έχετε στο δικό σας κεφάλι σαν να έχουν γίνει; Για τα θέματα που είπατε και ο κ. Σταϊκούρας και ο κ. Πλακιωτάκης, απόφαση της Περιφέρειας της Αττικής στις 27 Ιανουαρίου του 2021. Τίτλος: «Επιβολή διοικητικών κυρώσεων στην ΟΛΠ Α.Ε.». Από την περιφέρεια του 2021, δηλαδή από την περιφέρεια Πατούλη,πού τι αποφάσισε τον Ιανουάριο του 2021; «Σύμφωνα με όσα ορίζουν σχετικώς οι διατάξεις του άρθρου 30 του ν.1650/1986 όπως τροποποιήθηκε με το άρθρο 21 του ν.4014/2011 και ισχύει, αποφασίζουμε την επιβολή διοικητικών κυρώσεων (προστίμου) ύψους 6 χιλιάδων ευρώ (6.000€) στην ΟΛΠ Α.Ε. για παραβάσεις της περιβαλλοντικής νομοθεσίας». Το καταθέτω στα Πρακτικά. [[Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι ισχυρίζεται η Κυβέρνηση και πώς εξαπατά και την πειραϊκή κοινωνία και τη Βουλή και το Ελεγκτικό Συνέδριο; Ισχυρίζεται oτι δεν φταίει η «COSCO». Δεν φταίει, γι' αυτό και μπορέσετε να φτάσετε σήμερα στην υποβολή αυτής εδώ της σύμβασης. Από την ώρα, όμως, που σας ενημερώσαμε και γι' αυτά τα έγγραφα στην επιτροπή, ακριβώς γιατί δεν θέλουμε την ποινικοποίηση της πολιτικής ζωής του τόπου και θέλαμε να σας προλάβουμε από την οριστική και με απόδειξη του δόλου που έχετε για τη διάπραξη αυτών των ποινικών αδικημάτων, τότε δεν υπάρχει πια στην πλευρά σας καμμία απολύτως δικαιολογία. Και πώς το λέτε; Το λέτε στη σύμβαση και το είπατε και στο Ελεγκτικό Συνέδριο. Και μάλιστα, όταν σας το θέσαμε υπ' όψιν σας στην επιτροπή για να προλάβουμε το κακό που πάτε να κάνετε στον Πειραιά, στην Α΄ και Β΄ Πειραιά, εσείς αντιδράσατε με ένα πολιτικό επιχείρημα που αξίζει τον κόπο να το αντιλέξει κανείς - και θα το κάνω στη συνέχεια - αλλά και με δύο παροιμιώδεις αντιδράσεις μία προερχόμενη από τον κ. Πλακιωτάκη και μία εχθές από τον κ. Σταϊκούρα σε αυτή εδώ την Αίθουσα. Τι είπε ο κ. Πλακιωτάκης, προσπαθώντας να αμυνθεί σε αυτή την βαρύτατη κατηγορία ότι έχετε εξαπατήσει το Ελεγκτικό Συνέδριο, ότι έχετε εξαπατήσει την κοινωνία και τώρα πάτε να εξαπατήσετε και τους Βουλευτές; Λέει: Ποιος σας είπε ότι μπορείτε - απευθυνόμενος σε μένα - να αποφανθείτε ότι φταίει η «COSCO»; Τέτοιες αποφάσεις παίρνει μόνο το διαιτητικό δικαστήριο. Μα, αν παίρνει τέτοιες αποφάσεις μόνο το διαιτητικό δικαστήριο, τότε πώς αποφανθήκατε εσείς ότι η ευθύνη δεν υπάρχει σε καμμία περίπτωση στην πλευρά της «COSCO»; Η δεύτερη αντίδραση, που βέβαια ομολογώ, κύριε Πλακιωτάκη, ότι ξεπέρασε και τη δική σας αντίδραση, ήταν του κ. Σταϊκούρα, ο οποίος εχθές είπε το εξής παροιμιώδες. Όταν διάβασε ξανά το απόσπασμα της απόφασης Ελεγκτικού Συνεδρίου το οποίο τι αναφέρει κυρίες και κύριοι συνάδελφοι; Επαναλαμβάνω, τώρα, κυρίες και κύριοι συνάδελφοι, γιατί είμαστε στην Ολομέλεια και πολλοί συνάδελφοι αυτά δεν τα έχουν ξανακούσει τι αναφέρει η απόφαση του Ελεγκτικού Συνεδρίου. Αναφέρει επιλέξει: «Εν όψει της λήξης της ανωτέρω περιόδου πενταετούς διάρκειας δεν έχει ολοκληρωθεί από την «ΟΛΠ Α.Ε,'» δηλαδή από την «COSCO», η υλοποίηση του συνόλου των ανωτέρω συμφωνημένων επενδύσεων, έντεκα τον αριθμό, χωρίς υπαιτιότητα της εταιρείας» - γράφει η απόφαση - «όπως συνομολογεί το ελληνικό δημόσιο». Και έρχεται τώρα εδώ ο Υπουργός Οικονομικών χθες, κυρίες και κύριοι συνάδελφοι, και τι λέει παροιμιώδες; Λέει ότι αυτή είναι αξιολογική κρίση του δικαστηρίου. Μα, δεν ντρεπόσαστε καθόλου πια; Δεν ντρεπόσαστε καθόλου; Δικαστική απόφαση που αναφέρει ότι έχει συνομολογήσει το δημόσιο ότι δεν ευθύνεται η «COSCO», εσείς την χαρακτηρίζετε ως αξιολογική εκτίμηση του δικαστηρίου; Αυτό που έκανε ο Υπουργός Οικονομικών της χώρας δεν πρέπει να έχει προηγούμενο, κυρίες και κύριοι συνάδελφοι. Αν κύριε Σαντορινιέ, έχετε κανέναν στη Ρόδο, ο όποιος φάει καμμία ποινή δέκα χρόνια, να μην πει ότι τον καταδίκασε το δικαστήριο. Να πει, έλα μωρέ, αξιολογική κρίση του δικαστηρίου ήταν. Τι συμβαίνει; Τίποτα δεν συμβαίνει. Και είναι αλήθεια αυτό που είπε πέραν του ότι είναι παροιμιώδες και πραγματικά φτάνει στα όρια της γελοιότητας ο κ. Σταϊκούρας ή είναι και ψέματα ταυτόχρονα πέραν από το γελοίο; Είναι και ψέματα. Γιατί; Πρώτον, στην απόφαση 381 του καλοκαιριού τι αναφέρει το Ελεγκτικό Συνέδριο; Επαναλαμβάνω τι αναφέρει στην απόφασή του; «Στην προκειμένη περίπτωση από τα στοιχεία του φακέλου προκύπτουν τα ακόλουθα: Εν όψει της λήξης της ανωτέρω περιόδου πενταετούς διάρκειας, χωρίς να έχει ολοκληρωθεί από την «ΟΛΠ Α.Ε.» η υλοποίηση του συνόλου των ανωτέρω συμφωνημένων επενδύσεων λόγω εξωγενών παραγόντων (βλέπε την ανωτέρω γνωμοδότηση).» Άρα υπάρχει και γνωμοδότηση που έχει κατατεθεί στο Ελεγκτικό Συνέδριο από το δημόσιο είτε από το Υπουργείο είτε από το ΤΑΙΠΕΔ «που δεν ανάγονται στη σφαίρα επιρροής της εταιρείας». Και αυτά είναι στοιχεία του φακέλου λέει η δικαστική απόφαση. Και έρχεται εδώ ο παροιμιώδης Υπουργός Οικονομικών και λέει: «Έλα μωρέ τι είναι αυτό; Μια αξιολογική κρίση του δικαστηρίου». [[Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και επειδή είπατε και κάτι άλλο, κύριε Πλακιωτάκη. Το Ελεγκτικό Συνέδριο έχει δώσει την έγκρισή του στο πλαίσιο του προσυμβατικό ελέγχου για τη σύμβαση που σήμερα ζητάνε οι Βουλευτές της Νέας Δημοκρατίας μόνοι τους και απομονωμένοι να κυρώσουν; Την έχει δώσει; Δεν την έχει δώσει και το έχετε αποκρύψει από τους Βουλευτές σας αυτό. Έχει κυρώσει μόνο στο πλαίσιο του προσυμβατικού ελέγχου τη σύμβαση μεταξύ «COSCO» και ΤΑΙΠΕΔ. Τη σύμβαση που εσείς σήμερα ζητάτε να πάρετε την ψήφο των Βουλευτών σας δεν την έχει κυρώσει το Ελεγκτικό Συνέδριο, γιατί όταν τέθηκε υπόψη του το θέμα, αλλά είσαστε τόσο πρόχειροι, τόσο ανεύθυνοι και τόσο ανεπαρκείς να υπηρετείτε το δημόσιο συμφέρον που όταν σας τα δίνουμε - σας τα δώσαμε στην επιτροπή - δεν σας ενδιαφέρει καν να τα διαβάσετε. Τι λέει η απόφαση 382 του Ελεγκτικού Συνεδρίου γι' αυτή εδώ τη σύμβαση που πάει να κυρώσει σήμερα η Βουλή; «Για τους λόγους αυτούς απαραδέκτως εισάγεται ενώπιον του κλιμακίου για έλεγχο το υποβληθέν (με αριθμό πρωτοκόλλου 40416) έγγραφο του Γενικού Γραμματέα Οικονομικής Πολιτικής του Υπουργείου Οικονομικών, σχέδιο σύμβασης». Απαραδέκτως εισήχθη και σας το επέστρεψε και δεν δέχτηκε να δώσει τη σύμφωνη γνώμη στο πλαίσιο του προσυμβατικού ελέγχου. Καταθέτω για τα Πρακτικά την απόφαση 382 του Ελεγκτικού Συνεδρίου. [[Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μην το παιδεύουμε, κυρίες και κύριοι συνάδελφοι, συνειδητά και χωρίς καμμία δικαιολογία μετά την ενημέρωση που σας κάναμε από τις επιτροπές έχετε διαπράξει βαρύτατα ποινικά αδικήματα. Και τώρα θα ήθελα να περάσω πέρα από αυτό το σκέλος και στο πολιτικό επιχείρημα με το οποίο έχετε προσέλθει σε αυτή τη συζήτηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ λίγο χρόνο και από τη δευτερολογία μου, κύριε Πρόεδρε. Ποιο ήταν το βασικό σας πολιτικό επιχείρημα, το οποίο το έχετε διατυπώσει κατ' επανάληψη όλοι σας; Ότι είχαμε δύο δρόμους. Ο ένας δρόμος είναι αυτός εδώ με αυτή τη σύμβαση, απάτη που την χαρακτηρίζουμε εμείς. Ο άλλος δρόμος ήταν να μπλέξουμε, να μπλέξουμε δικαστικά, να μπλέξουμε με καθυστερήσεις, κ.λπ.. Είναι αλήθεια ότι υπήρχαν μόνο δύο δρόμοι; Παραμύθια της Χαλιμάς. Ψέματα λέτε. Γιατί; Γιατί υπήρχε τρίτος δρόμος. Και ποιος ήταν αυτός ο τρίτος δρόμος; Ήταν απλούστατα να δείτε με φιλική διάθεση τις καθυστερήσεις, ναι, να διαπραγματευτείτε παράταση ενδεχομένως για την υλοποίηση των επενδύσεων αυτών ιδίως εκεί που θα μπορούσαν πράγματι να υπάρχουν και επενδύσεις που δεν προχώρησαν, όπως προχώρησαν χωρίς υπαιτιότητα της «COSCO». Αλλά ποιος ήταν ο τρίτος δρόμος; Να μην τους εκχωρήσετε το 16% των μετοχών. Αυτός ήταν ο τρίτος δρόμος που μπορούσε να υπηρετήσει το δημόσιο συμφέρον και δεν τον ακολουθήσατε. Μπορούσατε να διαπραγματευτείτε τις παρατάσεις, μπορούσατε να διαπραγματευτείτε φιλικά και να κρατήσετε το 16% για το ελληνικό δημόσιο. Γιατί είναι κρίσιμο το 16% για το δημόσιο; Γιατί, κυρίες και κύριοι συνάδελφοι, η «COSCO» μετά το 2016, αφού υπέγραψε τη συμφωνία, εκδήλωσε κάποιες πάρα πολύ σοβαρές επεκτατικές διαθέσεις, βλαπτικές για το δημόσιο συμφέρον το οικονομικό και το κοινωνικό και του λιμανιού και της πόλης, οι οποίες δεν είχαν κανένα έρεισμα στη σύμβαση και τις οποίες τις πάλευε και τις παλεύει και θα τις παλεύει συνέχεια. Εμφάνισε την επιθυμία και την επιδίωξη να φτιάξει ναυπηγείο, να φτιάξει mall, να φτιάξει τέταρτο προβλήτα. Έδειξε παντελή αδιαφορία για την προστασία του περιβάλλοντος και των αρχαιολογικών χώρων και βεβαίως και παντελή αδιαφορία για τις συνθήκες ανταγωνισμού, έστησε διάφορα μονοπώλια. Τι σημαίνει να φτιαχτεί mall από τον ΟΛΠ; Έτσι το λέμε να φτιαχτεί mall; Σημαίνει καταστροφή όλης της μικρομεσαίας επιχειρηματικότητας και των εργαζομένων που εργάζονται σε αυτές τις επιχειρήσεις του Πειραιά και της ευρύτερης περιοχής και της Β΄ Πειραιά. Τι σημαίνει να κάνει ναυπηγείο η «COSCO» που επιδιώκει; Σημαίνει καταστροφή της ναυπηγοεπισκευής, δεν είναι άντε να κάνουμε ένα ναυπηγείο. Καταστρέφει την ναυπηγοεπισκευή, το κλαδί πάνω στο οποίο κάθεται η βασική οικονομία του Πειραιά δεκαετίες τώρα. Τι σημαίνει να κάνει τέταρτη προβλήτα; Σημαίνει τέλος το Κερατσίνι, όποιος μένει, εκεί θα σηκωθεί να φύγει. Θα απαξιωθούν οι περιουσίες του κόσμου. Και σημαίνει επίσης ότι θα καταστραφεί και για ένα παραπάνω λόγο η ναυπηγοεπισκευή, η οποία απασχολεί χιλιάδες εργαζόμενους. Γι' αυτό είναι απολύτως κρίσιμο το 16% που έπρεπε να κρατήσει το δημόσιο στον έλεγχό του, γιατί ήταν η τελευταία ασπίδα με την οποία μπορούσε να αμυνθεί η κοινωνία, η Κυβέρνηση, η Βουλή, οι φορείς απέναντι σε αυτές τις βλαπτικές, τις ζημιογόνες επεκτατικές μονοπωλιακές διαθέσεις της «COSCO». Άρα παραδίδοντας το 16%, στην πραγματικότητα, παραδίδετε το μοναδικό και τελευταίο όπλο, πυρηνικό όπλο, που είχε στα χέρια της η κοινωνία και οι πολιτικές δυνάμεις του τόπου. Ουσιαστικά, παραδίδετε το τελευταίο κυριαρχικό μας δικαίωμα. Γι' αυτό, κυρίες και κύριοι της Κυβέρνησης και, κατά την ταπεινή μου γνώμη, κυρίες και κύριοι συνάδελφοι Βουλευτές της Συμπολίτευσης, την ύστατη ώρα έχετε μία δυνατότητα, την ύστατη ώρα, για να υπηρετήσετε το δημόσιο συμφέρον: να αποσύρετε αυτή τη σύμβαση - απάτη, να επαναδιαπραγματευτείτε με την «COSCO», να δείτε τις ημερομηνίες και, για να φέρετε μια συμφωνία που θα τους εκχωρεί το 16% στη βάση της συμφωνίας του 2016, να εξασφαλίσετε από την «COSCO» νομικά, κύριε Πλακιωτάκη: Πρώτον, ότι δεν θα διεκδικήσει την κατασκευή ναυπηγείου. Δεύτερον, για να της δώσετε το 16%, θα δεσμευτεί ότι δεν θα διεκδικήσει τον τέταρτο προβλήτα. Τρίτον, ότι δεν θα διεκδικήσει την κατασκευή mall. Με νομικές δεσμεύσεις οι οποίες θα διατυπωθούν είτε από την «COSCO», όχι από εσάς τώρα, φληναφήματα, να βγουν εδώ οι Υπουργοί και να λένε δεν θα αφήσουμε να γίνει το ένα, δεν θα αφήσουμε να γίνει το άλλο. Μιλάμε για νομικές δεσμεύσεις της εταιρείας μέσα ή έξω από τη σύμβαση, που θα τη δεσμεύουν και για το ότι δεν θα κάνει mall και για το ότι δεν θα κάνει ναυπηγείο και για το ότι δεν θα προχωρήσει στον τέταρτο προβλήτα και για το ότι θα σεβαστεί τους αρχαιολογικούς χώρους, το περιβάλλον και θα πάψει να στήνει μονοπώλια. Αν θέλετε να υπηρετήσετε το δημόσιο συμφέρον, αυτή τη στρατηγική θα ακολουθούσατε. Θα λέγατε: Είμαστε υπέρ της επένδυσης. Υπάρχουν μεικτές οι ευθύνες. Είμαστε εδώ να τις ξεπεράσουμε, να τους δώσουμε παράταση, γιατί τις θέλουμε τις επενδύσεις και ό,τι καλό αυτές φέρνουν, αλλά, κύριοι της «COSCO», θα δεσμευτείτε για όλα εκείνα που είναι εκτός της σύμβασης του 2016 και τα οποία επιδιώκετε ότι θα πάψετε να τα επιδιώκετε. Αυτό, μάλιστα, θα υπηρετούσε το δημόσιο συμφέρον. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Γι' αυτό, κυρίες και κύριοι συνάδελφοι - και κλείνω με αυτή την αναφορά - δεν υπάρχει καμμία απολύτως αμφιβολία ότι για ό,τι καταστροφικό συμβεί από εδώ και στο εξής στο Δήμο Κερατσινίου και στο Δήμο Περάματος με την κατασκευή και από την κατασκευή τέταρτου προβλήτα, με ό,τι καταστροφικό συμβεί για τη ναυπηγοεπισκευή, με το ενδεχόμενο η «COSCO» να προχωρήσει στον τέταρτο προβλήτα ή να φτιάξει ναυπηγείο, με ό,τι καταστροφικό συμβεί για τον εμπορικό κόσμο, για τη μικρομεσαία επιχειρηματικότητα και τους χιλιάδες εργαζόμενους από την κατασκευή mall, για ό,τι συμβεί σε βάρος των αρχαιολογικών χώρων της Σαλαμίνας, του Πειραιά, αλλά και του περιβάλλοντος, αποκλειστικά μα αποκλειστικά υπεύθυνη θα είναι η Κυβέρνηση του Κυριάκου Μητσοτάκη και η κύρωση αυτής της συγκεκριμένης συμφωνίας, που ξεπουλάει κυριολεκτικά το ένα και μοναδικό όπλο που είχαμε στα χέρια μας, για να υπερασπιστούμε το δημόσιο συμφέρον. Σας ευχαριστώ πολύ.
Ευχαριστούμε, κύριε Ραγκούση. Τον λόγο έχει τώρα ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.
Κύριε Πρόεδρε, μετά θα μπούμε στον κατάλογο των ομιλητών;
Αμέσως μετά, ναι, ανοίγει ο κατάλογος των ομιλητών. Και βέβαια ενδιάμεσα μπορούν να μιλήσουν όσοι Κοινοβουλευτικοί Εκπρόσωποι δεν έχουν μιλήσει. Ορίστε, κύριε Πρόεδρε, έχετε τον λόγο.
Ευχαριστώ πολύ, κύριε Πρόεδρε. Θα ήθελα προκαταβολικά να αναρωτηθώ, ρε παιδί μου, σε τι χώρα ζούμε. Είναι απίστευτο αυτό που συμβαίνει με τους τρεις συνενόχους των μνημονίων. Οι τρεις «εγκληματικές ομάδες» - εντός εισαγωγικών το «εγκληματικές ομάδες», για να μη κοροϊδευόμαστε, αναφέρομαι στην πολιτική τους διάσταση - μαλώνουν σήμερα γι' αυτά που ψηφίζουν οι ίδιοι. Δηλαδή, τι συζητάμε σήμερα; Για την παραχώρηση του 16% του Οργανισμού Λιμένος Πειραιώς από τη Νέα Δημοκρατία στην «COSCO», δηλαδή, στους Κινέζους, μη κοροϊδευόμαστε. Όμως, η ουσία είναι ότι το 74% έχει δοθεί από το ΠΑΣΟΚ το 2011 στο ΤΑΙΠΕΔ των ξένων - αυτή είναι η αλήθεια - που πούλησε το 51% το 2016 επί ΣΥΡΙΖΑ στους Κινέζους. Κρατηθείτε λίγο. Ενθυμούμαι τον Γιώργο Παπανδρέου επί Καραμανλή, αν δεν κάνω λάθος, που έκανε πορείες ο ίδιος, ο Παπανδρέου του ΠΑΣΟΚ - μια ζωή άδεια είναι τα έδρανα, δεν ξέρω, πού έχουν πάει, ψηφίζουν, έχουν συνέδριο; - έκαναν, λοιπόν, πορείες οι ίδιοι και όταν έγιναν κυβέρνηση, πούλησαν το λιμάνι! Ξέρετε, αυτή είναι η τραγικότητα και επιδεικνύετε μία αλαζονική στάση και θέση, που ειλικρινά είναι η επένδυση στην κοντή μνήμη των Ελλήνων. Και αναφέρομαι στους συριζαίους του ΣΥΡΙΖΑ και τους πασόκους. Εδώ βγήκε ο Κυβερνητικός Εκπρόσωπος, ο κ. Οικονόμου, προχθές και μας είπε: «Ο Τσίπρας ψήφισε να πουλάμε για να πηγαίνουν τα λεφτά στους δανειστές.». Δήλωση του Κυβερνητικού σας Εκπροσώπου είναι αυτή. Την έκανε σε κανάλι. Δηλαδή, επειδή ο Τσίπρας ψήφισε… ΣΥΡΙΖΑ, να 'χαμε να λέγαμε και δαύτοι. Σήμερα βγαίνουν πάνω στα έδρανα και φωνάζουν, ότι πουλάτε, κάνετε. Μα, αυτοί τα υπογράψανε! Δηλαδή, αυτοί υπογράφουν, οι άλλοι πουλάνε. Ενοχλούνται μάλλον γιατί πουλάνε οι άλλοι και δεν πούλησαν αυτοί. Τι λογική, πραγματικά, του παραλόγου είναι αυτή, που δεν μπορώ να την καταλάβω! Και βέβαια δεν φταίνε αυτοί. Φταίνε οι πολίτες που δεν καταλαβαίνουν ότι ΣΥΡΙΖΑ, ΝΔ και ΚΙΝΑΛ είναι η ίδια τρόικα εσωτερικού που ψηφίζει μαζί τα πάντα! [[Χειροκροτήματα από την πτέρυγα της Ελληνικής Λύσης]] Απλά ο ένας υποδύεται το ρόλο της αντιπολιτεύσεως όταν είναι στην αντιπολίτευση και όταν γίνεται κυβέρνηση, υποδύεται το ρόλο της κυβέρνησης. Μιλάμε για ηθοποιούς, πραγματικά για ηθοποιούς και με ενοχλεί και το λέω αβίαστα. Βέβαια στην πολιτική χρειάζεται και η υποκριτική δεινότητα, αλλά έχετε ξεπεράσει και τον καλύτερο ηθοποιό του Χόλυγουντ εσείς εδώ! Σήμερα διαμαρτύρονται οι του ΣΥΡΙΖΑ γιατί πουλάει η Νέα Δημοκρατία. Αν ήταν η Νέα Δημοκρατία αντιπολίτευση, θα διαμαρτυρόταν γιατί πουλάει ο ΣΥΡΙΖΑ. Ε, δεν είναι λογικές αυτές. Ας δούμε λίγο τα γεωπολιτικά παιχνίδια και τα γεωοικονομικά. Ας μπούμε λίγο στις ειδήσεις πραγματικά. Τι συμβαίνει με το λιμάνι; Γιατί οι Κινέζοι θέλουν το λιμάνι; Έχετε καταλάβει ποτέ τι σημαίνει «λιμάνι του Πειραιά»; Δεν το κατάλαβε ποτέ κανένας σας εδώ μέσα ή δεν θέλετε να το καταλάβετε. Το λιμάνι του Πειραιά είναι η πύλη για την Ευρώπη για τα εμπορεύματα των Κινέζων. Γιατί μέχρι να κάνουν το δρόμο του μεταξιού οι Κινέζοι, χρειάζονται ένα λιμάνι για να μεταφέρουν τα εμπορεύματά τους και κοντινότερο σημείο από τον Πειραιά από το Σουέζ δεν υπάρχει άλλο, βρε παιδί μου. Τι να κάνουμε τώρα; Και αντί αυτό να το εκμεταλλευθεί η Ελλάδα ως ατού, ως άσσο για να εκβιάζει την Κίνα αν θέλει κάτι να επενδύσει στην Ελλάδα πραγματικά και όχι να εξαγοράσει φθηνά, εμείς τα δίνουμε τζάμπα, για να κάνουμε τους Κινέζους μάγκα με τα μαϊμού προϊόντα και οτιδήποτε άλλο. Τι να πω τώρα; Δεν ξέρω, δηλαδή κάποια στιγμή, το πρόβλημα είναι η επιφάνεια των θέσεων, απόψεων, αντιλήψεων του γεωοικονομικού, γεωπολιτικού περιβάλλοντος παγκοσμίως. Έχουμε μια σύγκρουση τεράστια Ηνωμένων Πολιτειών και Κίνας. Αφού έχετε ταχθεί με την Αμερική, γιατί πουλάτε στους Κινέζους το λιμάνι; Αφού είστε στοιχισμένοι πίσω από τα αμερικάνικα κελεύσματα, γιατί πουλάτε τζάμπα το λιμάνι στους Κινέζους; Έτσι δημιουργείται και πρόβλημα στις ελληνοαμερικανικές σχέσεις που εσείς επαίρεστε ότι είναι σημαντικές και ταυτοχρόνως δίνετε τζάμπα στους Κινέζους, χωρίς να πάρουμε μία επένδυση πραγματική στη χώρα από την Κίνα. Πού είναι ο άσσος στο μανίκι της χώρας μας; Θα μπορούσα να μιλάω ώρες ατελείωτες για το μεγάλο αυτό θέμα, αλλά έτσι κι αλλιώς δεν είμαστε κυβέρνηση. Γιάννης κερνάει, Γιάννης πίνει. Είστε ΣΥΡΙΖΑ - Νέα Δημοκρατία το ίδιο πράγμα. Ψηφίζει ο ΣΥΡΙΖΑ περίπου το 60% των νομοσχεδίων της Νέας Δημοκρατίας και κάνει αντιπολίτευση! Όταν ψηφίζεις το 60% των νομοσχεδίων της Νέας Δημοκρατίας και το ΠΑΣΟΚ το 80% των νομοσχεδίων της Νέας Δημοκρατίας, σημαίνει ότι έχουμε μια καλή κυβέρνηση, μια καλή, αλλιώς δεν μπορεί να τους κάνετε κριτική. Αφού είναι καλή η Κυβέρνηση, πώς τους κάνετε κριτική; Ενώ εμείς ψηφίζουμε το πολύ το 35% -40%, αλλά με διάθεση εποικοδομητικής κριτικής και προτάσεων. Έχουμε κάτι που έγινε πρωί πρωί και πρέπει να το αναλύσουμε. Σήμερα το πρωί το Στέιτ Ντιπάρτμεντ ανακοίνωσε επ' αόριστον χρονική παράταση της αμυντικής συνεργασίας Ελλάδος - Ηνωμένων Πολιτειών για τις βάσεις. Για πρώτη φορά στα χρονικά, κύριοι της Νέας Δημοκρατίας, η αμερικανοδουλεία επιβεβαιώνεται με το χείριστο τρόπο. Η συμφωνία για τις βάσεις γινόταν κάθε φορά κατά ένα έτος. Τώρα εσείς ως Κυβέρνηση του κ. Μητσοτάκη, η Νέα Δημοκρατία, δεσμεύετε τη χώρα για τα επόμενα - δεν ξέρω πόσα, πέντε, δέκα, δεκαπέντε - χρόνια, επ' αόριστον, για τις αμερικανικές βάσεις, χωρίς να κερδίσει τίποτα η χώρα μας. Τους δίνετε βάσεις σε Αλεξανδρούπολη, σε Καβάλα, σε νησιά, στη Σούδα, τους τα δίνετε όλα στους Αμερικανούς και δεν παίρνετε το παραμικρό! Είστε η ντροπή του loser! Είστε losers! [[Χειροκροτήματα από την πτέρυγα της Ελληνικής Λύσης]] Δεν είστε win - win και αυτό με εξοργίζει! Και επειδή τέλειωσαν τα πυροτεχνήματα και έπεσε το σκοτάδι για την περιβόητη αμυντική συμφωνία με τους Γάλλους που πρώτη η Ελληνική Λύση και προσωπικά ο Πρόεδρός της επεσήμαναν στον Πρωθυπουργό της χώρας να αγοράσει Rafale και πήρε… [[Χειροκροτήματα από την πτέρυγα της Ελληνικής Λύσης]] …που πρώτη η Ελληνική Λύση και προσωπικά ο Πρόεδρός της επεσήμαναν στον Πρόεδρο της Νέας Δημοκρατίας να πάρει τα γαλλικά πλοία που είναι καλύτερα και αρτιότερα γιατί τα ήθελαν οι ναύαρχοί μας, σας έλεγε «πάρτε τα», όμως τώρα έρχεται να σας πει τα κενά που έχει αυτή η ιστορία. Εμείς ως Ελληνική Λύση μαθαίνουμε διαβάζοντας και διαβάζουμε και μαθαίνουμε. Εσείς εδώ μέσα με πυροτεχνήματα ασχολείστε. Άλλο «συμφωνία» με Γαλλία και άλλο «συνθήκη» ή «διεθνείς όροι». Τελείως διαφορετικός όρος η «συμφωνία» και τελείως διαφορετικός όρος η «συνθήκη». Ακούστε τώρα τη φράση ένα στη Συμφωνία Ελλάδος - Γαλλίας. Άρθρο 1: «Για την πλήρη εφαρμογή τους…». Αυτό είναι αμφισημία, τι θα πει «την πλήρη εφαρμογή των όσων συμφωνήσαμε»; Μπορούμε, λοιπόν, συμπερασματικά να πούμε ότι υπάρχουν μέσα στη συμφωνία δημιουργικές ασάφειες. Δεν είναι ξεκάθαρη η συμφωνία και θα σας τα πω με πραγματικά περιστατικά σε λίγο. Ακούστε, όμως, το χειρότερο, γιατί εδώ μπαίνει η ουσία των πραγμάτων. Λέει η συμφωνία ότι συνεργάζονται οι δύο χώρες. Το αντιλαμβάνομαι. Αυτή είναι η συμφωνία. Θα την παραθέσω στα Πρακτικά, για να την καταθέσω εδώ για να υπάρχει στην ιστορία. Η συμφωνία δεν βεβαιώνει αμυντική συνδρομή της Γαλλίας σε περίπτωση επιθέσεως από νατοϊκή χώρα. Γιατί στο άρθρο 3 και στο άρθρο 8 είναι ξεκάθαρη, ρητή η δέσμευση Ελλάδος και Γαλλίας ότι προκρίνουν πρώτα το ΝΑΤΟ για οποιαδήποτε εμπλοκή, παρά την κοινή συμφωνία των δύο μερών Γαλλίας και Ελλάδος. Δηλαδή, αν η Τουρκία, χώρα - μέλος του ΝΑΤΟ, επιτεθεί στην Ελλάδα, δεν δεσμεύεται η Γαλλία, ενώ παίρνει περίπου 10 δισεκατομμύρια από τους Έλληνες, να συνδράμει αμυντικά. Και αυτό είναι προσωπική αποτυχία του Πρωθυπουργού της χώρας, ο οποίος δεν έκανε τίποτα ώστε να δεσμεύσει τους Γάλλους. [[Χειροκροτήματα από την πτέρυγα της Ελληνικής Λύσης]] Εγώ αυτό του ζητούσα, όχι να πάρω όπλα σαν ιθαγενής, χωρίς να έχω αμυντική συνδρομή. Δεν υπάρχει πουθενά. Όπου εμπλέκεται το ΝΑΤΟ υπάρχει πρόβλημα. Υπό αίρεση είναι η συμφωνία, γιατί το ΝΑΤΟ είναι παγιωμένος βραχίονας. Καταλάβετέ το. Μην κοροϊδεύετε τον κόσμο. Ο ίδιος ο Πρωθυπουργός την ώρα που χειροκροτούσαν οι νεοδημοκράτες, τα τρολ, στο Twitter και το Facebook για τη μεγάλη συμφωνία, που κάνατε μιλάει και επιμένει σε διαφορές για θαλάσσιες ζώνες. Μέσα στις θαλάσσιες ζώνες, κύριε Πρωθυπουργέ και κύριε Πλακιωτάκη, περιλαμβάνονται η αιγιαλίτιδα ζώνη, αέρας και θάλασσα. Αν περιλαμβάνεται και η αιγιαλίτιδα ζώνη, είναι μονομερώς ασκούμενο δικαίωμα της χώρας και δεν το διαπραγματεύεσαι με κανέναν. Πώς κάνει τέτοιες δηλώσεις ο Έλληνας Πρωθυπουργός; Δεν διαπραγματεύεσαι μονομερή δικαιώματα. [[Χειροκροτήματα από την πτέρυγα της Ελληνικής Λύσης]] Ο ίδιος ο Πρωθυπουργός στη γαλλική τηλεόραση μίλησε για υποχωρήσεις την ώρα που παίρναμε τα πλοία και ήμασταν έτοιμοι να γίνουμε «Μιαούληδες», «Κανάρηδες», να γίνουμε όλοι ναύαρχοι μαζί με τους Γάλλους, «Ελλάς - Γαλλία Συμμαχία», «θα ξιφουλκήσουμε εναντίον των Τούρκων». Την ίδια ώρα ο Πρωθυπουργός στη γαλλική τηλεόραση μιλάει για μονομερείς κουβέντες και κυρίως για αμοιβαίες υποχωρήσεις. Και ρωτώ εγώ σας. Παίρνω όπλα για να κάνω υποχώρηση; Σε τι πράγμα θα κάνω υποχώρηση; Στη μειωμένη επήρεια που επικαλούνται οι Τούρκοι; Εκεί θα κάνετε υποχώρηση; Και να μία ακόμη δικαίωση της Ελληνικής Λύσης. Μιλούσαμε και καταψηφίσαμε αυτή την ιστορία για την Αίγυπτο και την Ιταλία. Δώσατε μειωμένη επήρεια, δηλαδή μειωμένη εθνική κυριαρχία σε Ιταλούς και Αιγύπτιους. Τι λένε οι Τούρκοι τώρα; Με βάση αυτή τη συμφωνία που υπογράψατε, ελάτε να κάνουμε συνυποσχετικό και να πάμε στη Χάγη για μειωμένη επήρεια Καστελόριζου. Αυτό λέγεται με δύο λέξεις «εθνική προδοσία». Όποιος το καταλαβαίνει, το καταλαβαίνει. Λέγεται «εθνική προδοσία»! [[Χειροκροτήματα από την πτέρυγα της Ελληνικής Λύσης]] Ζητά ο Πρωθυπουργός υποχωρήσεις. Σε τι πράγμα; Μας είπε; Οι Τούρκοι διεκδικούν. Πού θα υποχωρήσουμε; Επίσης, το χειρότερο όλων. Γιατί έχετε όλα τα μέσα μαζί σας. Τους «λαδώνετε» όλους, τους «γρασάρετε» όλους για να σας «λιβανίζουν». Και το λέω ωμά. Αποκρύπτει η ελληνική Κυβέρνηση, αποκρύπτει ο Πρωθυπουργός ότι έχει νομιμοποιηθεί από το «παράθυρο» το παράνομο τουρκολιβυκό σύμφωνο μεταξύ Τουρκίας και Λιβύης. Ο λόγος, λοιπόν, της υποτονικής αντίδρασης ανατολικά της Κρήτης τις τελευταίες μέρες οφείλεται εκεί. Στον πίνακα του ΟΗΕ των καταχωρήσεων επισήμως στο buletin 104221 του ΟΗΕ στο Τμήμα Ωκεανογραφικών Υποθέσεων και Δικαίου της Θάλασσας και του Γραφείου Νομικών Υποθέσεων είναι αναρτημένη επίσημα η τουρκολιβυκή συμφωνία. Θα την καταθέσω στα Πρακτικά. Κύριοι της Νέας Δημοκρατίας, θα σας πω ακόμα μία φορά, ότι είστε ψεύτες. Είστε ψεύτες! [[Χειροκροτήματα από την πτέρυγα της Ελληνικής Λύσης]] Λέτε ψέματα στον ελληνικό λαό, γιατί δεν αμύνεστε, γιατί δεν κάνετε το παραμικρό. Λέτε ψέματα, δυστυχώς. Και δεν αναφέρομαι στους Βουλευτές. Ξέρω ότι οι Βουλευτές εμφορούνται από πατριωτικά συναισθήματα, πολλοί εκ των Βουλευτών. Αλλά, φοβούνται την απλή αναλογική. Αν γίνουν εκλογές, οι εβδομήντα θα μπουν στη Βουλή. Και οι υπόλοιποι τι θα κάνουν; Αυτό είναι το πρόβλημά τους. Η κομματική τους πειθαρχία δημιουργεί μία ψυχική αναταραχή στα εθνικά τους πατριωτικά αισθήματα. Τους παρακαλώ: Μην ψηφίζετε ό,τι σας φέρνει η Κυβέρνηση. Σας λένε ψέματα. Κάνετε εθνικά εγκλήματα. Τον προκάλεσα εδώ τον Έλληνα Πρωθυπουργό και του είπα: «Πες μου, συμφωνείς με τη δήλωση Δένδια ότι η Ελλάς δε θα κάνει εξόρυξη;» και δεν μου απάντησε. Πήγε, όμως, στον ΟΗΕ στις Ηνωμένες Πολιτείες και είπε το εξής: «Τα πετρέλαια είναι διαμάχη του περασμένου αιώνος για ένα αγαθό που χάνει την αξία του». Ο άνθρωπος αυτός, ο Έλληνας Πρωθυπουργός, έχει πραγματικά κακούς συμβούλους. Δεν μπορεί Έλληνας Πρωθυπουργός να λέει ότι το φυσικό αέριο χάνει την αξία του, που είναι το μεταβατικό φυσικό ορυκτό εναντίον του διοξειδίου του άνθρακα. Και τον ρωτώ: Δεν ξέρει την έκθεση του Ευρωπαϊκού Κέντρου Αριστείας που είναι κατατεθειμένη στην Deutsche Bank και ομιλεί για 300 δισεκατομμύρια ευρώ δυνητικά κέρδη για τη χώρα από την εξόρυξη φυσικού αερίου; Έγγραφο σοκ. Θα την καταθέσω στα Πρακτικά. Η έκθεση της «DEUTSCHE BANK», της γερμανικής τράπεζας είναι εδώ. Όποιος θέλει να τη διαβάσει. Όταν χαρίζει Έλληνας Πρωθυπουργός 300 δισεκατομμύρια την ώρα που πεινάει ο ελληνικός λαός, την ώρα που ο Έλληνας δεν έχει μεροκάματο, δεν παίρνει τη σύνταξή του, την ώρα που δεν πληρώνουμε συντάξεις στους συνταξιούχους μας, όταν κάνει κάτι τέτοιο αδειάζοντας 300 δισεκατομμύρια συν 270 δισεκατομμύρια για τους λιγνίτες - είναι περίπου 570 δισεκατομμύρια ευρώ, χρήματα των Ελλήνων - και τα πετάει στα «σκουπίδια», τότε διαπράττει εθνικό έγκλημα. Τίποτα περισσότερο, τίποτα λιγότερο. [[Χειροκροτήματα από την πτέρυγα της Ελληνικής Λύσης]] Έχω εξοργιστεί. Θα το πω ευθέως. Ίσως είναι η ιδεολογική διαφορά μας. Είστε απαρχαιωμένα κόμματα. Λειτουργείτε με βάση τη λογική του '80 και του '90, με βάση την αντίληψη «Ανήκομεν εις τη Δύσιν». Αυτή η αντίληψη δεν είναι ρεαλιστική, αλλά δεν είναι και πολιτική αντίληψη. Είναι λαθεμένη αντίληψη. Είναι μια συμπεριφορά, που προέρχεται από ένα ζωώδες παρελθόν μεταξύ δύο πόλων: Της Σοβιετικής Ενώσεως και των Αμερικανών του Ψυχρού Πολέμου. Αυτή η αντίληψη του «Ανήκομεν εις την Δύσιν» ανήκει πραγματικά στην άρνηση της σκέψης. Αρνείται τη σκέψη, υπονομεύει την προσπάθεια προσαρμογής στο πραγματικό διεθνές περιβάλλον που έχει αλλάξει. Δεν υπάρχουν δύο πόλοι, υπάρχουν πολύ πόλοι. Ναι, υπάρχουν σχέσεις ετεροβαρείς. Οι ισχυρές χώρες, όπως η Αμερική και η Γερμανία, έχουν ετεροβαρείς σχέσεις με χώρες όπως η Ελλάδα. Δεδομένο. Αλλά τώρα υπάρχει και η Ινδία και η Κίνα και η Γαλλία. Δεν είναι μονοπολικό το σύστημα, δεν είναι διπολικό, είναι πολυπολικό. [[Χειροκροτήματα από την πτέρυγα της Ελληνικής Λύσης]] Μην ανήκετε σε καμμία δύση. Θα ανήκετε, όπως λέει η Ελληνική Λύση, όπου ανήκει το εθνικό συμφέρον του τόπου, το εθνικό συμφέρον της πατρίδος, το εθνικό συμφέρον των Ελλήνων. Δεν γίνεται αλλιώς. [[Χειροκροτήματα από την πτέρυγα της Ελληνικής Λύσης]] Και φοβούμαι ότι η βασική προτεραιότητα του ελληνικού πολιτικού συστήματος δεν είναι η ακεραιότητα και η εδαφική κυριαρχία της πατρίδας μας. Δυστυχώς, το λέω. Αλλά είναι με κάθε τίμημα η επιβίωση των ίδιων σε υπουργικές καρέκλες, σε θώκους βουλευτικές, για να μπορούν να βιοπορίζονται ή για να υπάρχουν πολιτικά. Δεν είναι αυτοσκοπός η πολιτική, δεν είναι ζητούμενο μια καρέκλα Βουλευτού ή Υπουργού. Αυτό το αυτονομημένο από τα προβλήματα της κοινωνίας σύστημα πρέπει να αλλάξει χθες. Εμείς είμαστε το καινούργιο, είστε το απαρχαιωμένο. Εμείς θα αλλάξουμε όλο το σύστημα, θα το κάνουμε καινούργιο, γιατί το απαρχαιωμένο ανήκει στο χθες. [[Χειροκροτήματα από την πτέρυγα της Ελληνικής Λύσης]] Κύριοι συνάδελφοι, οι Βουλευτές δεν επιλέγονται και εκλέγονται από τον ελληνικό λαό για να αντιπροσωπεύουν τον ελληνικό λαό. Κάνετε λάθος. Γιατί εσείς οι Βουλευτές των κομμάτων γίνεστε πρώτα εκπρόσωποι των κομμάτων σας και μετά γίνεστε αντιπρόσωποι του λαού. Κάνετε λάθος. Οι Βουλευτές εκλέγονται, όχι για να αντιπροσωπεύουν τους Έλληνες και την Ελλάδα, αλλά για να εκπροσωπούν τον κάθε Έλληνα ξεχωριστά, για να εκπροσωπούν τους Έλληνες και την Ελλάδα. [[Χειροκροτήματα από την πτέρυγα της Ελληνικής Λύσης]] Αυτή είναι η διαφορά της δικής μας φιλοσοφίας και απευθυνόμαστε στον κάθε Έλληνα ξεχωριστά: Έλληνα, είναι πολιτική παράνοια να επιμένεις στο ίδιο λάθος περιμένοντας άλλο αποτέλεσμα. Συνέλληνά μας, είναι λάθος να κάνεις το ίδιο ακριβώς συνεχώς, να ψηφίζεις το λιγότερο κακό. Είναι λάθος να επιλέγεις αυτόν, για να μην βγει ο άλλος. Έλληνα, περιμένεις ένα καλύτερο αποτέλεσμα που δεν έρχεται ποτέ, γιατί έρχεται το χειρότερο και μετά σκοτάδι. Γι' αυτό έχουμε αναπαραγωγή του φαύλου, του απαρχαιωμένη πολιτικού συστήματος. Ήρθε, λοιπόν, η λύση, η μοναδική λύση, η ελληνική λύση, η πατριωτική λύση, η Ελληνική Λύση των Ελλήνων, που θα δώσει διέξοδο σε αυτή τη σκοτεινή διαδρομή. [[Χειροκροτήματα από την πτέρυγα της Ελληνικής Λύσης]] Εμείς ζητάμε, λοιπόν, από το 55% των Ελλήνων που δεν ψήφισαν ανθρώπους, που είναι απογοητευμένοι, που είναι αδικημένοι, που είναι στεναχωρημένοι, που είναι πελαγωμένοι, να πάνε μία Κυριακή, μία Κυριακή να χαρίσουν στον εαυτό τους και στα παιδιά τους, και θα τους χαρίσει η Ελληνική Λύση χιλιάδες μέρες, χρόνια, καλύτερες μέρες, ευτυχισμένες μέρες για τον Έλληνα και την Ελληνίδα. [[Χειροκροτήματα από την πτέρυγα της Ελληνικής Λύσης]] Και θέλω να κάνω μία μικρή παρένθεση πριν κλείσω. Καταγγέλλω σήμερα όλα τα κόμματα του ελληνικού Κοινοβουλίου γιατί ουδέποτε άκουσαν την Ελληνική Λύση. Σας έχουμε πει, κύριοι συνάδελφοι των κομμάτων, κυρίως της Αριστεράς και της ψευτοαριστεράς: Σταματήστε να πηγαίνετε στα σχολεία! Σταματήστε να ελέγχετε τα σχολεία! Έξω τα κόμματα από τα σχολεία! Έξω τα κόμματα, έξω από ψευτοϊδεολογίες από τα σχολεία! [[Χειροκροτήματα από την πτέρυγα της Ελληνικής Λύσης]] Το σχολείο είναι χώρος μάθησης, διαπαιδαγώγησης και αγωγής. Δεν είναι χώρος κομματικής συναλλαγής. Είτε δημοτικό σχολείο, είτε γυμνάσιο, είτε λύκειο, είτε πανεπιστήμιο, έξω τα κόμματα από τα σχολεία το φωνάζουμε! Είδαμε τα τραγικά αποτελέσματα. Τι καταφέρατε; Αναγεννήσατε από τις στάχτες του τον φοίνικα, τα ναζισταριά! Με κακές επιλογές και με το να μοιράζετε κομματικά φυλλάδια αναγεννήσατε τους ναζιστές! Εσείς φταίτε! Ρίχνετε λάδι στη φωτιά, κύριοι της Αριστεράς! Κάνετε κομματικό προσηλυτισμό. Επωάζεται το αυγό του φιδιού και αναγεννάται ο ναζισμός στη χώρα μας! Μακριά από την Ελλάδα ολιγαρχικά, απολυταρχικά, φασιστικά, ναζιστικά καθεστώτα! [[Χειροκροτήματα από την πτέρυγα της Ελληνικής Λύσης]] Πρέπει να ντρέπεστε! Βγάλτε τα κόμματα από τα σχολεία και τα πανεπιστήμια, φωνάζει η Ελληνική Λύση από την πρώτη στιγμή. Ντροπή σε όλους σας είναι να βγαίνουν τα ναζισταριά και να χαιρετάνε ναζιστικά. Μπράβο σας! Μπράβο σας! Το κατορθώσατε κι αυτό. Τους εξαφάνισε ο ελληνικός λαός και τους εμφανίζετε ξανά από τα παράθυρα εσείς. Και βγαίνουν δημοσιογράφοι από το πρωί και αναφέρονται σε μερικούς νέους ναζιστές. Να σοβαρευτούμε όλοι. Τέρμα η πλάκα. Τα κόμματα μακριά από τα οποιαδήποτε πανεπιστήμια και σχολεία. Όταν κυβερνήσει η Ελληνική Λύση - και εκείνη η μέρα είναι κοντά - κι όταν ανατείλει πραγματικά ο ήλιος της αισιοδοξίας για την Ελλάδα, τα κόμματα θα ξηλωθούν από τα σχολεία και τα πανεπιστήμια! Δεν θα υπάρχει ούτε μία παράταξη. [[Χειροκροτήματα από την πτέρυγα της Ελληνικής Λύσης]] Θα ήθελα λίγο να μιλήσω και για την οικονομία. Ένα κράτος, κύριοι συνάδελφοι, για να θεωρείται σοβαρό, εύρωστο και στιβαρό, πρέπει να έχει βασικούς κανόνες: Πρέπει να έχει ένα ΑΕΠ δυνατό και ισχυρό, ισοζύγιο εμπορικών συναλλαγών θετικό, ενεργειακή αυτάρκεια, αυτάρκεια τροφίμων, κόκκινα δάνεια επιχειρήσεων και ιδιωτών ανύπαρκτα, ελλείμματα ελάχιστα και δημόσια περιουσία. Πείτε μου το κράτος της Νέας Δημοκρατίας, του ΚΙΝΑΛ και του ΣΥΡΙΖΑ τι απ' όλα αυτά έχει για να θεωρείται κράτος εύρωστο και ισχυρό; Εξευτελίσατε την Ελλάδα, εξευτελίσατε τους Έλληνες, εξευτελίσατε όλο αυτό το έθνος των Ελλήνων με λάθος οικονομικές επιλογές και συνεχίζετε να κάνετε λάθη. Το κακό, όμως, είναι ότι έχετε τα Μέσα μαζί σας. Παραπλανάτε τον κόσμο με πληρωμένα Μέσα εκατομμυρίων. Τα κανάλια έχουν πάρει 200-300 εκατομμύρια μέχρι σήμερα, τώρα που μιλάμε. Να το μάθει ο ελληνικός λαός. Έχουν πάρει λεφτά για να μπορούν να λιβανίζουν τον κ. Μητσοτάκη και τους Υπουργούς του και κάθε μέρα να βλέπω στασίδι Υπουργούς από το πρωί μέχρι το βράδυ στα κανάλια. Πώς το κάνουν αυτό; Υπάρχουν δέκα τρόποι παραπλάνησης: Τρόπος πρώτος. Αντιστροφή της προσοχής ή παραπλάνησης. Σκόπιμες ειδήσεις που παρουσιάζονται ως ειδήσεις για να έρθει μετά η λύση. Δηλαδή, τι κάνετε; Διογκώνετε ένα πρόβλημα στα μέσα ενημερώσεως ότι υπάρχει και την επόμενη μέρα έρχεται ο Υπουργός και δίνει τη λύση. Και λέμε τι ωραίος ο Υπουργός, τι ωραία η Κυβέρνηση! Δεύτερον, σκόπιμη δημιουργία προβλημάτων με ταυτόχρονη παροχή λύσεων από τον ίδιο τον Πρωθυπουργό. Έμαθα ο Πρωθυπουργός αυτό, έδωσε τη λύση. Γιατί; Αυτή είναι η επικοινωνιακή πολιτική όλων των αυταρχικών κρατών τύπου Βόρειας Κορέας. Καταλάβετέ το! Στα μυαλά των ψηφοφόρων της Ελληνικής Λύσης δεν περνάνε αυτά! [[Χειροκροτήματα από την πτέρυγα της Ελληνικής Λύσης]] Τρίτον, κάνετε διαβάθμιση δυσάρεστων ειδήσεων, ώστε η μάζα να ελπίζει. Θα περάσει κι αυτό μωρέ. Θα περάσει κι αυτό και θα γίνουν καλύτερα τα πράγματα. Τέταρτον, μετάθεση επιδιωκόμενων αλλαγών στο μέλλον. Αυξάνεται η πιθανότητα έτσι αποδοχής επειδή ο πολίτης συνηθίζει στην ιδέα, όπως έγινε με την πανδημία. Η πανδημία - μεγάλο πρόβλημα - θα περάσει. Συνηθίσαμε την ιδέα, θα κάνουμε το εμβόλιο, θα κάνουμε και πέμπτο εμβόλιο και έκτο εμβόλιο και όγδοο εμβόλιο, ξεχνώντας ότι δεσμεύτηκε με διάγγελμα του ο Πρωθυπουργός ότι με ένα εμβόλιο τελειώσαμε. Τώρα έχουμε και τρίτο και τέταρτο και πέμπτο. Έτσι λειτουργεί η Νέα Δημοκρατία. Θυμίζει, θα το πω ευθέως πλέον, απολυταρχικά καθεστώτα. Πέμπτον, η ομιλία στις μάζες σαν να πρόκειται για μικρά παιδιά. Νιώθουν ανάλογα ασήμαντοι και είναι ευκολότερο κάποιος να τους δυσαρεστήσει. Φέρεστε στον ελληνικό λαό σαν να είναι ένα χαζό παιδάκι. Ξέρω εγώ, το κράτος, καλύτερα από σένα. Ξέρω εγώ ο Υπουργός και Πρωθυπουργός καλύτερα από εσένα. Ξέρει ο επιστήμονας καλύτερα από εσένα. Θα κάνεις αυτό που σου λέμε. Ο επιστήμονας, όμως, λαδώνεται. Όταν μπαίνεις στη «ΔΙΑΥΓΕΙΑ» βλέπεις 1 εκατομμύριο ο ένας, 700 χιλιάδες ο άλλος, 500 χιλιάδες ο άλλος, μόνο και μόνο για να κάνουν τη βρώμικη δουλειά τη δική σας. Έκτον, έμφαση σε συναίσθημα, όχι σε λογική. Έτσι εμποδίζεται η κριτική σκέψη. Διατήρηση της κοινωνίας και των πολιτών σε άγνοια. Οι μάζες δεν πρέπει να είναι σε θέση να κατανοούν. Όλα αυτά, λοιπόν, γιατί παραπλανάτε με τα πληρωμένα ΜΜΕ τους Έλληνες. Όγδοον, χειραγώγηση σκέψης λαού ώστε να πειστεί ότι είναι μετριότητα ο Έλληνας. Το έκανε το ΠΑΣΟΚ κατά το παρελθόν. «Μαζί τα φάγαμε». Έδωσες το ενοχικό σύνδρομο στον Έλληνα ότι τα έφαγε μαζί σου. Δεν τα έφαγε μαζί σου ο Έλληνας. Αν από τα 100 ευρώ έφαγε 10 ο Έλληνας, τα 90 τα φάγανε οι κολλητοί σας και του ΣΥΡΙΖΑ και της Νέας Δημοκρατίας και του ΚΙΝΑΛ. Η οικονομοπολιτική ελίτ του Κολωνακίου που εκεί μοιράζει δισεκατομμύρια ευρώ των Ελλήνων πρέπει να ξηλωθεί αύριο το πρωί! [[Χειροκροτήματα από την πτέρυγα της Ελληνικής Λύσης]] Ένατον, μετάλλαξη της αντίστασης σε συναίσθημα κακής συνείδησης. Χωρίς καμμία ενέργεια δεν υπάρχει καμμία άμυνα. Όταν η κοινωνία πείθεται συλλογικά ότι είναι ανόητη, διεφθαρμένη και ανίκανη, άρα ένοχη για τα δεινά, εξουδετρερώνεται πλήρως. Αυτό κάνατε. Εξουδετερώσατε τις αντιστάσεις της κοινωνίας. Έχετε κάνει τον Έλληνα ενοχικό. Τον έχετε κάνει τον Έλληνα μικροαπατεώνα - είσαι απατεώνας, είσαι λωποδύτης, είσαι κλέφτης - και αισθάνεται ενοχή. Όλα αυτά, μαζί με το δέκατο που είναι γνώση των ανθρώπων καλύτερα από τους ίδιους. Εδώ, φίλες και φίλοι, θα μείνω λίγο σε κάτι που το προσπερνάμε όλοι μας και κλείνω, κύριε Πρόεδρε. Χθες το βράδυ άκουσα με τα ίδια μου τα αυτιά τον Πρόεδρο των μικρών σουπερμάρκετ - όχι των μεγάλων - τον κ. Γιάννη Πηλίδη να λέει το εξής: «Οι πολυεθνικές εταιρείες που έχουν άσυλο και ασυλία στην Ελλάδα πουλάνε 15% πιο ακριβά τα ίδια τρόφιμα στην Ελλάδα, απ' ό,τι στη Γερμανία, στη Γαλλία και στην Αγγλία. Αντί να σηκώσει ο Υπουργό το τηλέφωνο, ο ίδιος ο Πρωθυπουργός - γιατί 15% πιο αυξημένα στο σουπερμάρκετ σημαίνει 40% -50% τοις εκατό στο πορτοφόλι του Έλληνα - και να ψάξει να βρει το θέμα. Δεν μπορεί να πωλούνται προϊόντα ομοειδή στην Ελλάδα ακριβότερα κατά 70% και 80% απ' ό,τι στη Γερμανία, στη Γαλλία, στην Ιταλία. Βάλτε τέλος την αισχροκέρδεια! Βάλτε τέλος στα καρτέλ! Βάλτε τέλος στις πολυεθνικές! Δεν γίνεται να συνεχίζεται αυτή ιστορία! [[Χειροκροτήματα από την πτέρυγα της Ελληνικής Λύσης]] Πεινάει ο Έλληνας και δεν μπορεί να πάρει γάλα για το παιδί του γιατί είναι πιο ακριβό από τη Γερμανία. Στη Γερμανία το γάλα κάνει 0,70 και 0,80 και 0,90 και κάνει 1,30 και 1,40 και 1,50, όπως θέλει ο καθένας. Αν τα παίρνουμε από την πολυεθνική 15% πιο ακριβά σου λέει το σουπερμάρκετ απ' ό,τι οι Γερμανοί, δεν θα βάλουμε κι εμείς ένα 30% επάνω; Πού να ξέρουν, όμως, οι άνθρωποι από οικονομία; Σπάνε ουσιαστικά την οικονομική δομή της χώρας. Μόνο πεντακόσιες πενήντα επιχειρήσεις στην Ελλάδα απασχολούν διακόσιους πενήντα εργαζόμενους, κύριε Υπουργέ μόνο. Μόνο πεντακόσιες πενήντα, όχι παραπάνω. Το 95% απασχολούν κάτω από εννέα. Αυτά τα λέει ο κ. Χατζηθεοδοσίου. Σκοτώνουν τις μικρομεσαίες επιχειρήσεις και βγαίνει ο Υπουργός και χαίρεται. «Δεν θα δώσουμε δάνεια στους μικρούς. Είναι λίγοι. Θα δώσουμε στους πολλούς». Ποιοι είναι οι πολλοί; Λίγοι είναι οι πολλοί, με περισσότερο χρήμα στην τσέπη. Και προκαλεί πραγματικά γέλιο, θυμηδία, να ακούς Υπουργούς να είναι τόσο αδαείς. Δήλωση Υπουργού της Νέας Δημοκρατίας: «Υπάρχουν εργαζόμενοι που θέλουν να είναι ελεύθεροι συνεργάτες. Τους έχω συναντήσει». Να είναι ελεύθεροι συνεργάτες, να μην έχουν δηλαδή σύμβαση. Κάτι εξωγήινοι φαντάζομαι, απ' τον Άρη. Δεύτερη δήλωση Υπουργού: Βγαίνουν στα κανάλια και τα λένε κιόλας. «Απορρόφηση των ανατιμήσεων με μείωση φόρων και εισφορών». Κι ο φτωχός που δεν πληρώνει φόρους ή αυτός που δεν έχει να πληρώσει την ασφαλιστική εισφορά; Με τους ανέργους τι θα γίνει; Δήλωση τρίτη από Υπουργό, «παπαγαλάκι» των δανειστών: «Μιλήσαμε για μη χρηματοδότηση μικρών επιχειρήσεων και κλείσιμο». Ο Χριστός και η Παναγία! Υπουργός στη σπονδυλική στήλη της ελληνικής οικονομίας, στις μικρομεσαίες επιχειρήσεις, μίλησε, λέει, ο ίδιος για μη χρηματοδότησή τους. Αντί να χρηματοδοτήσουν τις μικρομεσαίες επιχειρήσεις, να δώσουν κίνητρα για να δουλέψουν, να πάρουν εννέα, δέκα, έντεκα, δεκαπέντε εργαζόμενους για να υπάρχει οικονομία, αυτοί τους κολλητούς τους, τους πεντακόσιους πενήντα ολιγάρχες! Αν δεν προσέξει τους πεντακόσιους πενήντα ολιγάρχες, ποιους θα προσέξει η Νέα Δημοκρατία, όπως και τα υπόλοιπα κόμματα που έχουν σχέση με τους ολιγάρχες;
Ολοκληρώστε, κύριε Πρόεδρε, σας παρακαλώ.
Δύο λεπτά ακόμα, κύριε Πρόεδρε, σας παρακαλώ. Λέω, λοιπόν, το εξής: Ο Πρόεδρος της Ελληνικής Λύσης δεν συναντήθηκε ποτέ με κανέναν ολιγάρχη, με κανέναν εφοπλιστή, με κανέναν καναλάρχη. Ας το πουν και οι υπόλοιποι Πρόεδροι των κομμάτων εδώ μέσα, ότι δεν συναντήθηκαν ποτέ και δεν ήπιαν καφέ, ούτε έφαγαν μαζί τους. Και δεν θα το κάνω ποτέ! Είναι αδιανόητα αυτά που συμβαίνουν στην ελληνική κοινωνία. [[Χειροκροτήματα από την πτέρυγα της Ελληνικής Λύσης]] Κλείνοντας να πω, ότι υπάρχει και δήλωση τέταρτη, κύριε Υπουργέ. Υπουργός: «Δεν υπάρχουν διαφορές μεγάλες μεταξύ Ελλάδας και Ευρωπαϊκής Ενώσεως.» Υπουργός είπε ότι εμείς δεν έχουμε διαφορές με την Ευρωπαϊκή Ένωση. Έχει πάει ποτέ στην Ευρώπη ο άνθρωπος; Έχει βγει να δει πώς ζουν οι ευρωπαίοι και πώς ζουν οι Έλληνες; Δήλωση πέμπτη: «Το δημόσιο χρέος μας αυξήθηκε μόνο ως ποσοστό του ΑΕΠ.» Καλά, αυτά ποιος τα μαθαίνει, ρε παιδιά; Ας τους πάρει ο Σταϊκούρας να τους κάνει κανένα σεμινάριο. Λέει ότι το δημόσιο χρέος μας αυξήθηκε μόνο ως ποσοστό του ΑΕΠ. Δεν έχει δει ότι χάσαμε 70 δισεκατομμύρια; Δεν το καταλαβαίνει; Δεν τα αντιλαμβάνονται οι άνθρωποι; Υπουργός: «Η πετυχημένη οικονομική πολιτική της Κυβέρνησης οδηγεί σε αύξηση τιμών». Πού το έχετε δει αυτό γραμμένο; Σε ποιο οικονομικό βιβλίο; Να μου πείτε κι εμένα. Η χώρα, λοιπόν - και κλείνω - βυθίζεται στα χρέη, στα ελλείμματα. Η Κυβέρνηση αναφέρεται σε θριαμβολογίες και είναι μια κυβέρνηση που θυμίζει τον «Τιτανικό». Στον «Τιτανικό», λοιπόν, πριν τη σύγκρουση με το παγόβουνο - στην πρώτη θέση ήταν όλοι οι καλοί, ξέρετε, όπως οι Υπουργοί εδώ - έπιναν σαμπάνιες με τον πλοίαρχο, έκαναν αστειάκια, χαμογελούσαν, λέγανε τα δικά τους και δεν κατάλαβαν ότι βυθίστηκαν. Έτσι και η Κυβέρνηση. Και στις επόμενες εκλογές θα βυθιστεί αυτή η Κυβέρνηση. Γι' αυτό τους έχουν διασωληνωμένους τα μέσα ενημέρωσης και όποτε χρειάζεται, πετούν και μία δημοσκόπηση. Διότι η διασωλήνωση χρειάζεται καλό οξυγόνο, οξυγόνο για να υπάρχουν οι δημοσκοπήσεις και τα παπαγαλάκια οι δημοσιογράφοι που τους χαϊδεύουν όλη μέρα. Κλείνοντας, θα πω το εξής: Κάνατε την Ελλάδα την ακριβότερη χώρα στην Ευρώπη. Σας λέγαμε για αποθήκευση πετρελαίου ή για αγορά πετρελαίου πριν ενάμιση χρόνο. Το έλεγα εγώ εδώ. Εδώ! Το έλεγα! Τώρα το πετρέλαιο καλπάζει. Αν κάνατε το αυτονόητο και αγοράζαμε πετρέλαιο νωρίτερα, μαζί με φυσικό αέριο και αποθήκευση, θα είχαμε υπεραξία κέρδους. Όμως, είστε τόσο αφελείς, είστε τόσο αδαείς, είστε τόσο ανίκανοι που δεν ξέρετε τι σημαίνει επιχειρηματικότητα. Γιατί «επιχείρηση» σημαίνει ότι στις δύσκολες στιγμές προετοιμάζομαι, ώστε όταν έρθουν οι ευκολότερες στιγμές, να κερδίσω.
Ευχαριστούμε.
Έτσι πρέπει να ασκηθεί η διοίκηση. Ακριβότερο ρεύμα στην Ευρώπη, ακριβότερο web στην Ευρώπη, ακριβότερο κινητό στην Ευρώπη, το πιο αργό internet στην Ευρώπη, ακριβότερα ρούχα και παπούτσια, ακριβότερα όλα τα είδη διατροφής, ακριβότερα δέκα βασικά ψώνια του σουπερμάρκετ. Είστε ακριβοί. Κοστίζετε πολύ ακριβά στους Έλληνες ως διοίκηση.
Ωραία. Ευχαριστώ.
Είστε μία κυβέρνηση των υπηρετών, των ολιγαρχών, της οικονομικοπολιτικής ελίτ. Κοιτάτε την τσέπη τη δική σας και την τσέπη των φίλων σας και όχι την τσέπη του Έλληνα. Εμείς απαιτούμε, φωνασκούμε, αλαλιάζουμε: Πρώτα οι Έλληνες, πρώτα η Ελλάδα, μία τετραετία και θα τα αλλάξουμε όλα. [[Χειροκροτήματα από την πτέρυγα της Ελληνικής Λύσης]] Θα επανιδρύσουμε, πραγματικά, ένα κράτος ελληνικό, ένα κράτος Ελλήνων, ένα κράτος που θα έχει Έλληνες, οι οποίοι θα προστατεύονται από το ίδιο το κράτος που σήμερα το κράτος Νέας Δημοκρατίας τον έχει παγιδεύσει και τον έχει οδηγήσει στην πενία και στη φτώχεια.
Ωραία. Ευχαριστώ, κύριε Πρόεδρε.
Να είστε καλά, κύριε Πρόεδρε, και ευχαριστώ για τις παρενοχλήσεις.
Εισερχόμαστε τώρα στον κύκλο των ομιλητών με φυσική παρουσία. Πρώτος είναι ο κ. Γιάννης Κεφαλογιάννης από τη Νέα Δημοκρατία και αμέσως μετά ο κ. Tρύφων Aλεξιάδης από τον ΣΥΡΙΖΑ. Ορίστε, κύριε Κεφαλογιάννη, έχετε τον λόγο.
Ευχαριστώ πολύ, κύριε Πρόεδρε. Προτού εισέλθω στα του νομοσχεδίου, θα ήθελα να παρακαλέσω τον Πρόεδρο της Κοινοβουλευτικής Ομάδας της Ελληνικής Λύσης να πάψει να παραβιάζει κατά συνήθεια, κατά συρροή και κατ' επάγγελμα τον Κανονισμό της Βουλής, διότι είναι άλλο πράγμα να υπάρχει ανοχή δύο, τριών λεπτών και άλλο αντί για δεκαπέντε λεπτά να μιλάει είκοσι εννέα. Αυτό είναι προσβολή προς τους συναδέλφους Βουλευτές που τον άκουγαν τόση ώρα. Θα αναφερθώ, όμως, και στο ζήτημα της Συμφωνίας Ελλάδας - Γαλλίας, γιατί, δυστυχώς, παρέθεσε ψευδή γεγονότα. Αναφέρομαι στο άρθρο 2- επί λέξει - της συμφωνίας, το οποίο λέει τα εξής: «Τα μέρη παρέχουν το ένα στο άλλο βοήθεια και συνδρομή με όλα τα κατάλληλα μέσα που έχουν στη διάθεσή τους και εφόσον υφίσταται ανάγκη με τη χρήση ένοπλης βίας, εάν διαπιστώσουν από κοινού ότι μία ένοπλη επίθεση λαμβάνει χώρα εναντίον της επικράτειας ενός από τα δύο, σύμφωνα με το άρθρο 51 του Χάρτη των Ηνωμένων Εθνών.» Αυτό, κυρίες και κύριοι συνάδελφοι, είναι μια κλασική ρήτρα αμοιβαίας αμυντικής συνδρομής. Και, βεβαίως, πουθενά δεν αναφέρεται καμμία προαίρεση, καμμία αίρεση και πουθενά δεν προβλέπεται ότι αν υπάρχει επιθετικότητα από πλευράς Τουρκίας, δεν θα υπάρξει η αντίστοιχη αμοιβαία συνδρομή από πλευράς Γαλλίας. Επομένως, καλό θα είναι όταν μιλάμε ιδιαίτερα για ζητήματα εθνικής ασφάλειας, εξωτερικής πολιτικής, να μην παραπλανούμε τον ελληνικό λαό. Όσον αφορά το νομοσχέδιο, κυρίες και κύριοι συνάδελφοι, νομίζω ότι οι περισσότεροι σε αυτή την Αίθουσα θα συμφωνήσουμε ότι επιθυμούμε να υλοποιηθούν όλες οι αναγκαίες, υποχρεωτικές επενδύσεις, που προβλέπει ο ν.4406/2016, ο οποίος ψηφίστηκε από την κυβέρνηση ΣΥΡΙΖΑ και Ανεξαρτήτων Ελλήνων. Η μεν παράταξη της Νέας Δημοκρατίας διαχρονικά έχει θετική στάση στο συγκεκριμένο ζήτημα και ως Κυβέρνηση - μην ξεχνάτε ότι επί κυβέρνησης του Κώστα Καραμανλή ήρθε αυτή η μεγάλη επένδυση στη χώρα μας - και από την άλλη, βεβαίως, και ο ΣΥΡΙΖΑ, φαντάζομαι, ότι ως κυβέρνηση η οποία ψήφισε τον νόμο, θέλει να προχωρήσουν οι αμοιβαίες και οι αναγκαίες, αν θέλετε, υποχρεώσεις που προκύπτουν από τη συμφωνία αυτή. Πού διαφωνούμε; Διαφωνούμε, στην ουσία, στον ενδεδειγμένο τρόπο προκειμένου αυτές οι επενδύσεις να υλοποιηθούν το συντομότερο δυνατό και, βεβαίως, σύμφωνα με τα προβλεπόμενα στην υφιστάμενη σύμβαση. Η Αξιωματική Αντιπολίτευση, δια του εισηγητή της, θεωρεί πως πρέπει να καταλογιστούν ποινικές ευθύνες και ποινικές ρήτρες και στον βαθμό, μάλιστα, που αυτές δεν έχουν καταλογιστεί - το είπε και ο Κοινοβουλευτικός Εκπρόσωπος - έχουν βγάλει ήδη δικαστική απόφαση για παράβαση καθήκοντος και για απιστία κατά δημοσίου. Ειπώθηκε, μάλιστα, από τον εισηγητή της Αντιπολίτευσης και από τον συνάδελφο - αν θυμάμαι καλά - τον κ. Δρίτσα - το είπε ευθέως - ότι η «COSCO» εσκεμμένα καθυστέρησε τις επενδύσεις, ποντάροντας σε μία πιο ευνοϊκή σε αυτήν μελλοντική κυβέρνηση, η οποία θα αλλάξει τους όρους της σύμβασης προς το ευνοϊκότερο. Όμως, ας υποθέσουμε ότι έστω η Κυβέρνηση καταλογίζει ποινικές ρήτρες. Θεωρείτε, κυρίες και κύριοι συνάδελφοι, πραγματικά, ότι με αυτό τον τρόπο θα προχωρήσουν ταχύτερα και θα ολοκληρωθούν οι επενδύσεις; Η απάντηση, βεβαίως, είναι «όχι» και για τυπικούς και για ουσιαστικούς λόγους. Στο μεν τυπικό κομμάτι η ίδια η σύμβαση στο άρθρο 16 θέτει συγκεκριμένες προϋποθέσεις για την επιβολή ποινικών ρητρών. Η επιβολή τους προϋποθέτει ότι η μη έγκαιρη υλοποίησή τους εξαρτάται από γεγονότα που ήταν υπό τον έλεγχό του ΟΛΠ. Μπορείτε να αποδείξετε, κυρίες και κύριοι της Αντιπολίτευσης, ότι αυτό συνέβη; Μπορεί να το αποδείξει ο ανεξάρτητος μηχανικός; Αναφέρθηκε, μάλιστα από προηγούμενους ομιλητές. Αυτό δεν είναι στη δικαιοδοσία του. Ο ανεξάρτητος μηχανικός μπορεί να διαπιστώσει μόνο το ποσοστό υλοποίησης των επενδύσεων και όχι τον λόγο για τον οποίο αυτές δεν έχουν υλοποιηθεί. Μπορεί, τέλος, να το αποδείξει ελληνική κυβέρνηση, δηλαδή ο άλλος αντισυμβαλλόμενος;
…(Δεν ακούστηκε)
Θα σας πω, κύριε συνάδελφε. Ξέρετε πολύ καλά ότι σε ένα κράτος δικαίου αυτός ο όποιος αποφαίνεται επί των διαφορών των δύο μερών είναι μόνο το δικαστήριο και, βεβαίως, όχι ένας εκ των δύο αντισυμβαλλόμενων. Και όταν το δικαστήριο αποφανθεί, τότε προφανώς και επιβάλλει τις όποιες ποινικές ρήτρες. Το πραγματικό, όμως, ερώτημα είναι αν πρέπει να φτάσουμε εκεί και αν με αυτό τον τρόπο, ξεπερνούνται τα πραγματικά εμπόδια στην υλοποίηση των επενδύσεων, που σε τελική ανάλυση, κυρίες και κύριοι συνάδελφοι, είναι και το πραγματικό συμφέρον του ελληνικού δημοσίου και της ελληνικής κοινωνίας. Νομίζω ότι σε αυτό το ερώτημα έρχεται να απαντήσει η νομοθετική πρωτοβουλία της Κυβέρνησης. Ο νομικός μας πολιτισμός ξέρετε, πολύ καλά, ότι διαθέτει πάρα πολλούς τρόπους για να εγγυηθεί κανείς την καλή εκτέλεση μιας σύμβασης. Και, βεβαίως, δεν είναι πάντοτε ο πιο αποτελεσματικός η επιβολή ποινικών ρητρών. Όταν, για παράδειγμα, προβλέπεις στη νέα σύμβαση ότι στην περίπτωση που, πρώτον, οι υποχρεωτικές επενδύσεις δεν υλοποιηθούν σε ποσοστό τουλάχιστον 98% του συνολικού προϋπολογισμού εντός χρονικού ορίου πέντε ετών από την μεταβίβαση των μετοχών και, δεύτερον, όταν αυτό συμβεί με υπαιτιότητα του ΟΛΠ, τότε η κυριότητα των μετοχών επανέρχεται στο ΤΑΙΠΕΔ, τότε, βεβαίως, έχουμε βάλει μία πολύ ισχυρή ρήτρα. Πάμε, όμως, και στους ουσιαστικούς λόγους αυτής της σύμβασης. Την τελευταία εικοσαετία όλες οι κυβερνήσεις ανεξαιρέτως - συμπεριλαμβανομένης, βεβαίως, και του ΣΥΡΙΖΑ - έχουν επιλέξει και έχουν στηρίξει - με τις όποιες, ίσως, επιμέρους διαφορετικές προσεγγίσεις - μία στρατηγική συμμαχία με οικονομικές και γεωπολιτικές προεκτάσεις: αυτή της Ελλάδας και της Κίνας, κυρίως, μέσα από την ανάπτυξη του λιμανιού του Πειραιά και τη μετατροπή του σε πύλη της Ευρώπης για τα εμπορεύματα της Ασίας. Το λιμάνι του Πειραιά σήμερα προσφέρει συντομότερο ταξίδι κατά τουλάχιστον πέντε ημέρες για τα φορτία που έρχονται από το Σουέζ, σε σχέση με το Ρότερνταμ που αποτελεί μέχρι και σήμερα την κύρια πύλη εισόδου για την Ευρώπη. Ο Πειραιάς είναι το πιο ταχέως αναπτυσσόμενο λιμάνι της Μεσογείου και υπό προϋποθέσεις μπορεί να απειλήσει την κυριαρχία των λιμανιών της βορείου Ευρώπης ως προς την είσοδο των εμπορευμάτων. Επιθυμούμε, κυρίες και κύριοι συνάδελφοι, ως έθνος αυτή την εξέλιξη; Επιθυμούμε τα επόμενα δέκα χρόνια ο Πειραιάς να γίνει η κεντρική πύλη εισόδου για τα εμπορεύματα της Ασίας προς την Ευρώπη; Έχουμε σκεφτεί τι συνεπάγεται για την οικονομία της χώρας, τις εμπορευματικές μεταφορές, την ανάπτυξη του σιδηροδρόμου, την εφοδιαστική αλυσίδα; Έχουμε συνειδητοποιήσει τι σημαίνει αυτό ως προς την γεωπολιτική αναβάθμιση της χώρας; Αν ναι, θα πρέπει πραγματικά να πιστέψουμε σε αυτήν τη στρατηγική επιλογή, τη στρατηγική συμμαχία με τη χώρα της Κίνας, μια συμμαχία η οποία δεν μπορεί να χτιστεί πάνω σε ανέξοδες καταγγελίες, συνωμοσιολογικές προσεγγίσεις και λύσεις επιλογής οι οποίες θα λύσουν ως διά μαγείας όλα τα προβλήματα. Βεβαίως δεν μπορεί να κτιστεί και σε οβιδιακές μεταμορφώσεις συναδέλφων που άλλα λένε ως αντιπολίτευση, άλλα πράττουν όταν έρχονται στην κυβέρνηση και βεβαίως μεταβάλλουν εκ νέου άποψη όταν επανέλθουν στην αντιπολίτευση. Σας ευχαριστώ πολύ.
Κι εγώ ευχαριστώ, κύριε συνάδελφε, ειδικά και για την τήρηση του χρόνου. Ο κ. Τρύφων Αλεξιάδης έχει τον λόγο και αμέσως μετά θα πάρει τον λόγο ο Υπουργός Ναυτιλίας και Νησιωτικής Πολιτικής. Ορίστε, κύριε Αλεξιάδη, έχετε τον λόγο.
Ευχαριστώ, κύριε Πρόεδρε . Σήμερα συζητάμε κάτι το οποίο δεν θα το ακούσουμε ούτε σε ραδιόφωνο ούτε σε τηλεοράσεις, ούτε θα το διαβάσουμε σε εφημερίδες, αλλά σήμερα αυτό που συζητάμε στη Βουλή, είναι στην ουσία ένα πειρατικό ρεσάλτο στο λιμάνι του Πειραιά, ένα πειρατικό ρεσάλτο το οποίο δεν έχει μόνο από την πλευρά των πειρατών συμμάχους, αλλά έχει και κάποιους οι οποίοι θέλουν να ενεργοποιούνται σε αυτήν την περιοχή. Κύριε Γιόγιακα, όπως χθες σας εξέφρασα τα συγχαρητήριά μου, μπράβο σας και σήμερα που είστε εδώ! Υπερασπιστήκατε επάξια δύο μέρες το νομοσχέδιο της Κυβέρνησης. Δύο Βουλευτές της Νέας Δημοκρατίας από την περιοχή του Πειραιά είναι αυτή τη στιγμή στην Αίθουσα. Οι άλλοι απουσιάζουν από την Αίθουσα. Δεν ξέρω αν θα μιλήσουν όλοι. Απουσίασαν δυο μέρες και από τη διαδικασία της συζήτησης στην επιτροπή. Δεν ακούσαμε τοποθετήσεις τους. Ορισμένοι δε από αυτούς, ούτε μία ερώτηση δεν έκαναν στους φορείς του Πειραιά, για τους οποίους τόσο πολύ καίγονται ή για τις μικρομεσαίες επιχειρήσεις και όλα αυτά. Και αντί, κύριε Γιόγιακα, σήμερα να είστε στην όμορφη Παραμυθιά, είστε εδώ και δίνετε μία μάχη πολιτική, την οποία έπρεπε άλλοι να δώσουν. Όμως, απ' ό,τι βλέπω από τον κατάλογο ομιλητών, ούτε καν όλοι οι Βουλευτές της Νέας Δημοκρατίας Α΄ και Β΄ Πειραιώς δεν έχουν γραφτεί σήμερα ομιλητές. Γιατί άραγε; Περιμένουμε να τους ακούσουμε. Κι εμείς τους δώσαμε και μία τελευταία ευκαιρία με την αίτηση ονομαστικής ψηφοφορίας να τοποθετηθούν, διότι υπάρχει η επόμενη μέρα. Μπορεί να μην υπάρχει πολιτικά επόμενη μέρα για κάποιους στον Πειραιά, αλλά εκεί θα κυκλοφορούν αναγκαστικά και υπάρχει η επόμενη μέρα για την κοινωνία του Πειραιά και τους πολίτες του Πειραιά. Καταλαβαίνουμε όλοι τον λόγο, διότι καταλαβαίνουμε ότι όσοι δεν συμφωνούμε στο πειρατικό ρεσάλτο, όσοι δεν συμφωνούμε στα σχέδια της «COSCO» και άλλων οικονομικών κύκλων, για το τι θέλουν να κάνουν στις επιχειρήσεις, στον Πειραιά, στο λιμάνι, στην πόλη, έχουμε ένα κόστος, ενώ όσοι συμφωνούν σ' αυτά τα σχέδια και εντάσσονται σε αυτή τη λογική έχουν ένα όφελος, πολιτικό ή οικονομικό. Έχουν ένα όφελος, το οποίο με διάφορους τρόπους αποδεικνύεται και καταγράφεται. Όπως είπα πριν, αυτό που συζητάμε σήμερα εδώ δεν υπάρχει σε εφημερίδες, σε περιοδικά, σε site, σε τηλεοράσεις! Ούτε καν τα ραδιόφωνα και οι τηλεοράσεις που έχουν την έδρα τους στην περιοχή του Πειραιά δεν αφιερώνουν έστω λίγα λεπτά ή οτιδήποτε άλλο. Εύλαλη σιωπή ή, για να το πω πιο λαϊκά, μούγκα! Μούγκα από επαΐοντες δημοσιογράφους, οικονομικούς αναλυτές, κ.λπ., για ευνόητους λόγους. Επειδή, μάλιστα, με αφορμή αυτό το νομοσχέδιο ανοίγει η συζήτηση από ορισμένους ένθεν κακείθεν του ΣΥΡΙΖΑ, για τις δήθεν ευθύνες του ΣΥΡΙΖΑ, θυμίζω αυτό που είπα και χτες, ότι δηλαδή δεν ξεκίνησε η ιστορία της χώρας όταν ο ΣΥΡΙΖΑ έγινε κυβέρνηση. Υπάρχει προϊστορία σε αυτή τη χώρα. Ο ΣΥΡΙΖΑ έπρεπε να διαχειριστεί πολύ δύσκολες υποθέσεις, όπως και τη σύμβαση με την «COSCO» που έκαναν άλλες κυβερνήσεις. Άρα, μη μας κουνούν κάποιοι το δάχτυλο! Και επειδή ορισμένοι θέλουν να συζητήσουμε γι' αυτό το θέμα, εμείς τους προκαλούμε. Μιας και βλέπω τον Υπουργό Οικονομικών, όπως τον προκαλούμε πολλές φορές - αλλά αρνείται να το κάνει ακόμα - να κάνουμε μια συζήτηση για τα θέματα φορολογικής πολιτικής και να αποκαλυφθεί η υπερφορολόγηση Νέας Δημοκρατίας - ΠΑΣΟΚ, ΠΑΣΟΚ - Νέας Δημοκρατίας στη χώρα και όχι αυτά που λέει η προπαγάνδα, έτσι τους καλούμε και όποτε θέλουν να κάνουμε μία συζήτηση σε επίπεδο Βουλής ή οπουδήποτε αλλού για το τι γίνεται στον Πειραιά. Επειδή μεγάλωσα εκεί, κατοικώ εκεί μαζί με την οικογένειά μου, τους φίλους μου, τις παρέες μου, τους συντρόφους μου, επειδή εργάστηκα δύο χρόνια στη ναυπηγοεπισκευαστική ζώνη στο Πέραμα, έχω δικαίωμα να καταγγέλλω αυτή σας τη στάση. Θα ήθελα, μάλιστα, εδώ να τονίσω και κάτι άλλο. Για πρώτη φορά η ελληνική Κυβέρνηση εγκαταλείπει την τακτική που είχε μέχρι τώρα, μέχρι χτες, ότι για όλα έφταιγαν οι Έλληνες πολίτες. Η ελληνική κυβέρνηση δεν έφταιγε για τίποτα. Έφταιγαν οι Έλληνες πολίτες για την πανδημία, για την ακρίβεια, για τα πάντα. Πήγε ο Αρχηγός σας σε ανέστιους ανθρώπους, σε ανθρώπους των οποίων έχουν καταστραφεί οι περιουσίες και τα σπίτια τους και τους καταλόγισε ευθύνες ακόμα και για το πώς έχτισαν τα σπίτια τους! Εκεί έχετε φτάσει. Για όλα φταίνε οι πολίτες! Βέβαια, δεν είναι για όλα, γιατί όταν έρχεται η ώρα της «COSCO», εκεί ανακαλύπτετε τις ευθύνες του ελληνικού δημοσίου! Βαρύτατο πολιτικό ατόπημα αυτό που κάνετε με αυτό το νομοσχέδιο και το οποίο δεν τελειώνει ούτε σήμερα ούτε αύριο. Θα σας βαρύνει και πολιτικά και με άλλους τρόπους που θα τους βρείτε μπροστά σας. Σας προκάλεσα και χτες να μας πείτε αν υπάρχει ένας δήμαρχος ή αντιπεριφερειάρχης - δεν είναι όλοι ΣΥΡΙΖΑ οι άνθρωποι, αλλά είναι λογικοί άνθρωποι και καταλαβαίνουν ότι πρέπει να περπατούν όρθιοι στον Πειραιά - που αναγνωρίζουν ότι με ευθύνες του ελληνικού δημοσίου έχουν καθυστερήσει οι επενδύσεις. Ούτε ένας! Ούτε ένας δήμαρχος ή αντιπεριφερειάρχης δεν αναγνώρισε κάτι τέτοιο. Το κάνετε εσείς. Γιατί το κάνετε; Διότι έχετε συγκεκριμένη πολιτική κατεύθυνση από την ηγεσία σας και εξυπηρετείτε οικονομικά συμφέροντα και όχι το δημόσιο συμφέρον. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σας κάλεσα χτες να μου πείτε από το Υπουργείο Οικονομικών ή από το Υπουργείο Ναυτιλίας αν υπάρχει κάποια υπηρεσία που σας ζήτησε αυτό το οποίο αποτυπώνετε στο νομοσχέδιο. Και σας ζήτησα αν υπάρχει κάποια υπηρεσία, να μας προσκομίσει το σχετικό έγγραφο, διότι έτσι ξεκινούν τα νομοσχέδια. Κάποια διεύθυνση ή κάποιο τμήμα προτείνει κάτι, προχωρά η διαδικασία και γίνεται νομοσχέδιο. Δεν υπάρχει, λοιπόν, αυτό το έγγραφο, γιατί είναι πολιτική απόφαση. Δεν μας προσκομίσατε κανένα τέτοιο έγγραφο. Και δεν το λέμε εμείς. Φιλικά διακείμενο στη Νέα Δημοκρατία site στις 30-7-2021, τότε που εγώ σας κατήγγειλα για πρώτη φορά εδώ μέσα για παράβαση καθήκοντος, αναφέρει ότι με πολιτική απόφαση έκλεισε η διαμάχη με την «COSCO», παρά το γεγονός ότι δεν έκαναν τις επενδύσεις των 293 εκατομμυρίων ευρώ. Λέει πιο κάτω, μάλιστα, «Μετά τη συναλλαγή και βάσει της συμφωνίας…», κ.λπ.. Σας το καταθέτω αυτό για τα Πρακτικά, για να καταλάβετε τι λένε ακόμα και οι δικοί σας. [[Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Φοβηθήκατε τον διάλογο με την κοινωνία, με την περιφέρεια, με τους δήμους, με τους παραγωγικούς φορείς, διότι ξέρετε ότι έχετε άδικο. Όμως, δεν φτάνουν αυτά. Εγώ θέλω να σας καταθέσω ερώτηση, όπως το έκανα και χθες. Για το πώς ξεκίνησε το νομοσχέδιο, το είπαμε. Ήταν πολιτική απόφαση κι έχετε πάρει εσείς την ευθύνη για ό,τι επακολουθήσει. Όμως, ρωτώ τον παριστάμενο Υπουργό Οικονομικών. Δεν ρωτάω τους επτά Βουλευτές της Νέας Δημοκρατίας Α΄ και Β΄ Πειραιώς, διότι πολλοί από αυτούς δεν είναι καν στην Αίθουσα. Ελπίζω να έρθουν και να μιλήσουν αργότερα. Ρωτάω λοιπόν τον Υπουργό Οικονομικών: Χθες εδώ δύο φορείς μάς κατέθεσαν επίσημα, έχει καταγραφεί στα Πρακτικά της Βουλής, καταγγελία για υπερτιμολόγηση, θα το διερευνήσετε αυτό το θέμα με τις αρμόδιες υπηρεσίες; Διότι αν έχει γίνει κάτι τέτοιο, είναι σίγουρα φορολογικό αδίκημα και, αν υπερβαίνει ένα όριο, είναι και ποινικό αδίκημα. Περιμένω λοιπόν την απάντηση από εσάς για αυτά τα ζητήματα. Και τέλος, κύριε Πρόεδρε, και ευχαριστώ για την ανοχή, επειδή εμείς μιλάμε και για το σήμερα, έχουμε καταθέσει μία τροπολογία για την οποία, κύριε Σταϊκούρα, κύριε Υπουργέ, αναμένουμε τη δική σας απάντηση. Μία τροπολογία που ευνοεί κυρίως τη μεσαία τάξη, τα φτωχά λαϊκά στρώματα για μειώσεις στον ειδικό φόρο κατανάλωσης ενεργειακών προϊόντων. Δώστε μία απάντηση λοιπόν αν θα αποδεχτείτε αυτή την τροπολογία με βάση την οποία θα ωφεληθεί όλη η χώρα, οι μικρομεσαίες επιχειρήσεις, η ανταγωνιστικότητα, ο τουρισμός, η χώρα ολόκληρη ή θα επιμένετε σε μια πολιτική η οποία ωφελεί τους έχοντες και κατέχοντες. Ευχαριστώ πολύ και για τον χρόνο.
Ευχαριστούμε και εμείς.
Κύριε Πρόεδρε, ζητώ τον λόγο.
Τον λόγο έχει Υπουργός Οικονομικών. Ζήτησε τον λόγο για δυο λεπτά.
Στην ώρα του θα μιλήσει, κύριε Πρόεδρε.
Γιατί διαμαρτύρεστε, δεν το κατάλαβα. Υπάρχει ένας Κανονισμός, όλοι τον παραβιάζουν για λίγα λεπτά ή άλλος περισσότερο. Δεν είδα να διαμαρτύρεστε.
Το κάνει συστηματικά.
Ο κύριος Υπουργός Οικονομικών παρίσταται εδώ. Ποιο είναι το πρόβλημα; Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Ένα λεπτό θα χρειαστώ. Δεν θα απαντήσω στα ερωτήματα περί φορολογικής πολιτικής. Είναι πάρα πολύ εύκολο να σας πω δείτε τη φορολογική σας δήλωση φέτος και πριν από δύο χρόνια και μετά ελάτε να συζητήσουμε. Δεν θα απαντήσω για την κυβίστησή σας, είναι συνηθισμένη, το 2016 με το 2021. Θα απαντήσω όμως σε ένα σημείο. Είπατε ότι αλλάξαμε τακτική εδώ και σε αυτό το νομοσχέδιο υποστηρίζουμε ότι δεν φταίνε οι πολίτες. Βρείτε τα μεταξύ σας. Ο εισηγητής χθες είπε «κάνετε κάτι χυδαίο, αποδίδετε ευθύνη στους πολίτες». Βρείτε τα μεταξύ σας και μετά κουνήστε το δάκτυλο σε εμάς.
Τον λόγο έχει ο Υπουργός κ. Γιάννης Πλακιωτάκης.
Ευχαριστώ, κύριε Πρόεδρε. Κύριοι συνάδελφοι, είναι γεγονός ότι στον κοινοβουλευτικό βίο υπάρχουν ορισμένα νομοσχέδια που συνιστούν διαχρονικά ορόσημα, τα οποία αξιολογούνται όχι απλά με βάση τα ποιοτικά νομοθετικά τους στοιχεία, αλλά κρίνονται με βάση τον τρόπο με τον οποίο καταγράφονται σε αυτά κρίσιμες πολιτικές και οικονομικές πολιτικές και στρατηγικές. Ακράδαντα πιστεύω ότι το Βήμα της Βουλής δίνει την ευκαιρία να αναπτύξουμε και να συνθέσουμε θέσεις και απόψεις με γνώμονα το κοινό συμφέρον, που συχνά υπερβαίνει το σχέδιο ενός νόμου. Πολλές φορές το αληθινό διακύβευμα μιας νομοθετικής πρωτοβουλίας κείται εκτός των στενών ορίων ενός κειμένου νόμου, διαχέεται και επιδρά σε ένα πολύ ευρύτερο φάσμα κοινωνικών και οικονομικών δράσεων που εν τέλει αφορά την ίδια τη χώρα. Το σχέδιο νόμου του Υπουργείου Ναυτιλίας και Νησιωτικής Πολιτικής για την κύρωση της συμφωνίας τροποποίησης της από 24-6-2016 σύμβασης παραχώρησης μεταξύ του ελληνικού δημοσίου και της «Οργανισμός Λιμένος Πειραιώς Α.Ε.», που σήμερα καλούμαστε να ψηφίσουμε, αναμφισβήτητα συγκαταλέγεται σε αυτά τα νομοσχέδια, που αποκαλύπτουν τη στάση ευθύνης που οφείλουν να έχουν τα εκλεγμένα κόμματα και όχι μόνο έναντι του ελληνικού λαού και το μέλλον της Ελλάδος γενικότερα. Είναι ένα νομοσχέδιο του οποίου το νομοθετικό αντικείμενο αφορά στην τροποποίηση της σύμβασης παραχώρησης της «ΟΛΠ Α.Ε.» του 2016, αλλά κανείς δεν αμφιβάλλει ότι το ουσιαστικό αντικείμενο εντοπίζεται τελικά στο μοντέλο διακυβέρνησης που επιθυμούμε να έχουμε ως όχημα για να εξυπηρετήσουμε το δημόσιο συμφέρον με τον καλύτερο δυνατό τρόπο. Επομένως, κυρίες και κύριοι συνάδελφοι, τα ερωτήματα που τίθενται σήμερα στην Εθνική Αντιπροσωπεία μπορούν να συνοψιστούν στα εξής: Θέλουμε ανάπτυξη σε αυτόν τον τόπο; Θέλουμε υγιείς επενδύσεις με ίσα, διαφανή και ξεκάθαρα βάρη, δικαιώματα και υποχρεώσεις για το δημόσιο και τον επενδυτή; Τι μήνυμα θέλουμε να εκπέμψουμε στην επενδυτική κοινότητα; Επιθυμούμε να λέμε δήθεν ναι στις επενδύσεις και ακολούθως να τις εγκαταλείπουμε στις σκοτεινές διελκυστίνδες και τα θολά μονοπάτια της αμφισβήτησης; Επειδή πράγματι η υπόθεση του Οργανισμού Λιμένος Πειραιώς έχει μακρά ιστορία, επιτρέψτε μου να προβώ σε μία σύντομη ιστορική αναδρομή και αμέσως μετά να τοποθετηθώ επί του περιεχόμενου των τροποποιήσεων της αρχικής σύμβασης. Το 1999 λοιπόν με τον ν.2688 ο ΟΛΠ μετατρέπεται σε ανώνυμη εταιρεία, που θα οδηγήσει τρία χρόνια μετά, το 2002, στην υπογραφή της πρώτης σύμβασης παραχώρησης μεταξύ «ΟΛΠ Α.Ε.» και του ελληνικού δημοσίου σύμφωνα με την οποία το ελληνικό δημόσιο παραχωρεί για σαράντα χρόνια το αποκλειστικό δικαίωμα χρήσης, εκμετάλλευσης των γηπέδων, κτηρίων και εγκαταστάσεων της χερσαίας λιμενικής ζώνης του λιμένος Πειραιώς. Το 2003 η «ΟΛΠ Α.Ε.» εισάγεται στο χρηματιστήριο με διάθεση στο κοινό ποσοστού 25,5% ενώ το 2008 επί κυβερνήσεως Κώστα Καραμανλή η παραχώρηση του ελληνικού δημοσίου προς την «ΟΛΠ Α.Ε.» επεκτείνεται στα πενήντα χρόνια. Ήδη από το 2009 η κινεζική εταιρεία «COSCO» ξεκινά τη μίσθωση μέρους του λιμένα από την «ΟΛΠ Α.Ε.» έναντι 100 εκατομμυρίων ευρώ ετησίως. Το 2014 και με τον ΣΥΡΙΖΑ να βρίσκεται στις πλατείες το ΤΑΙΠΕΔ αρχίζει τις διαδικασίες διάθεσης της συμμετοχής του ελληνικού δημοσίου στην «ΟΛΠ Α.Ε.». Όμως το 2016 με τον ΣΥΡΙΖΑ εδώ στη Βουλή και στα κυβερνητικά έδρανα εν μέσω λύπης και δακρύων τροποποιήθηκε η σύμβαση παραχώρησης του 2002 μεταξύ του ελληνικού δημοσίου και «ΟΛΠ Α.Ε.» με σκοπό την τμηματική πώληση του 67% των μετοχών του ελληνικού δημοσίου στην «COSCO», το 51%% άμεσα και το λοιπό 16% μετά από μία πενταετία, πράγματι υπό τον όρο ολοκλήρωσης των πρώτων υποχρεωτικών επενδύσεων. Τον Αύγουστο του 2021 έληξε η πρώτη πενταετία από τότε που ο ΣΥΡΙΖΑ προχώρησε στην υπογραφή της σύμβασης. Η «ΟΛΠ Α.Ε.» μέσα σε αυτήν την πενταετία είχε συμβατική υποχρέωση να έχει ολοκληρώσει έντεκα υποχρεωτικές επενδύσεις, που περιλαμβάνουν μεταξύ άλλων την επέκταση του επιβατικού λιμένα, την κατασκευή του νέου προβλήτα πετρελαιοειδών, τη βελτίωση υποδομών στη ναυπηγοεπισκευαστική ζώνη και την επέκταση του σταθμού διακίνησης αυτοκινήτων. Κατά την προχθεσινή συζήτηση στην κοινοβουλευτική Επιτροπή Παραγωγής και Εμπορίου κατέθεσα την έκθεση του ανεξάρτητου μηχανικού, που περιλαμβάνει τα έργα, το ποσοστό ολοκλήρωσης αυτών και το ποσοστό συμβασιοποίησης επίσης. Τι αποδεικνύεται με αυτή την έκθεση; Πρώτον, το ποσοστό ολοκλήρωσης των έργων στην πρώτη πενταετία - η πρώτη πενταετία αποτελείται από τρία έτη διακυβέρνησης ΣΥΡΙΖΑ και δύο έτη διακυβέρνησης Νέας Δημοκρατίας εκ των οποίων ο ενάμισης χρόνος σε κατάσταση πανδημίας και lockdown - το ποσοστό ολοκλήρωσης των έργων λοιπόν ανέρχεται συνολικά στο 33,9%. Το ποσοστό αυτό αντιστοιχεί σε περίπου 100 εκατομμύρια, για την ακρίβεια 99,6 εκατομμύρια ευρώ, από τα συνολικά 293,8 εκατομμύρια των πρώτων υποχρεωτικών επενδύσεων. Δεύτερον, από την άλλη πλευρά, και τονίζω την ουσιαστική του σημασία, το συμβασιοποιημένο κομμάτι είναι πολύ κοντά στο 90%, για την ακρίβεια 89,85%. Επομένως, συμπέρασμα πρώτο: Πράγματι δεν έχουν τηρηθεί τα συμφωνημένα της πρώτης πενταετίας για διάφορους λόγους για τους οποίους θα κάνω αναφορά στη συνέχεια. Ωστόσο οι προθέσεις του ΟΛΠ είναι αναντίρρητα αναφορικές με την ανάπτυξη του λιμένα, ανάπτυξη που επιβεβαιώνεται με έργα και όχι απλά λόγια. Οι αιτίες, λοιπόν, της καθυστέρησης είναι πολλές και σύνθετες και προφανώς, σε περίπτωση διαμάχης μεταξύ των δύο πλευρών, θα έκριναν τα δικαστήρια ποιες ήταν και κατά πόσο κάθε μία θα οφειλόταν σε υπαιτιότητα της μίας ή της άλλης ή και των δύο πλευρών. Σημειώνω ότι για την υποχρεωτική επένδυση που αφορά την επέκταση του επιβατικού σταθμού, που αντιστοιχεί στο 46,4% του συνόλου των υποχρεωτικών επενδύσεων - αδειοδότηση που εσείς δώσατε - η καθυστέρηση οφείλεται σε πλήθος αιτήσεων αναστολής, αιτήσεων ακύρωσης στο Σ.τ.Ε. και προσωρινών διαταγών. Προφανώς, κάθε πολίτης ή φορέας έχει το νόμιμο δικαίωμα να προσφύγει στη δικαιοσύνη. Είναι, όμως, γεγονός ότι αυτές οι δικαστικές εμπλοκές εμποδίζουν την υλοποίηση του μισού περίπου όγκου των υποχρεωτικών επενδύσεων. Ανάλογα ισχύουν και αναφορικά με το master plan, που ενώ έπρεπε να είχε εγκριθεί εντός ενενήντα ημερών από την υποβολή του, τελικά εγκρίθηκε από την Κυβέρνηση της Νέας Δημοκρατίας μόλις δύο μήνες αφού αναλάβαμε τη διακυβέρνηση της χώρας. Την ίδια στιγμή, επειδή ακούστηκαν οι εκτιμήσεις του ανεξάρτητου μηχανικού, με την ενδέκατη, δωδέκατη και δέκατη τρίτη έκθεση του ανεξάρτητου μηχανικού για τις υποχρεωτικές επενδύσεις «03, 04, 5,3, 07, 10 και 11β» η καθυστέρηση οφείλεται στο ελληνικό δημόσιο, αφού δεν είχε προχωρήσει η έκδοση απόφασης έγκρισης περιβαλλοντικών όρων, κάτι το οποίο έγινε τελικά στις 11 Δεκεμβρίου 2020. Αυτές οι επενδύσεις αντιστοιχούν στο 19,9% του συνόλου των υποχρεωτικών επενδύσεων. Είναι, συνεπώς, φανερό ότι μία δικαστική διαμάχη θα είχε εξαιρετικά αμφίβολο αποτέλεσμα, αφού ο ΟΛΠ θα προέβαλε αξιώσεις. Το πιο σημαντικό, όμως, είναι ότι η δικαστική διαμάχη θα σήμαινε αυτομάτως τη διακοπή της επένδυσης με τεράστια ζημιά για την ελληνική οικονομία, με τεράστια ζημιά για τους φορείς και την τοπική κοινωνία, με τεράστια ζημιά για τις σχέσεις της Ελλάδος με μία ισχυρή τρίτη χώρα, με τεράστια ζημιά για το επενδυτικό κλίμα, σε εποχή μάλιστα που μετά την πανδημία η προσέλκυση ξένων επενδύσεων αποτελεί σημαντική προϋπόθεση για τη μεσομακροπρόθεσμη ανάπτυξη. Προφανώς, η δικαστική διαμάχη, η διαιτησία, με άγνωστη κατάληξη μετά από χρόνια όχι μόνο δεν θα έδινε λύση, αλλά θα δημιουργούσε τεράστιο πρόβλημα. Αυτή την απολύτως προβληματική για τους λόγους που ήδη έχω αναλύσει προοπτική προτείνει ουσιαστικά ο ΣΥΡΙΖΑ. Το δήλωσε με τον πιο γλαφυρό τρόπο τόσο κατά τη διάρκεια της Επιτροπής Παραγωγής και Εμπορίου, το δήλωσε και σήμερα στην Ολομέλεια, «καταγγείλτε τη σύμβαση!» - που ο ίδιος ο ΣΥΡΙΖΑ υπέγραψε - «πάρτε τις ποινικές ρήτρες, ο ΟΛΠ φταίει, πέντε χρόνια δεν έκανε τίποτα».
Είπαμε «καταγγείλτε τη σύμβαση!»;
Έφτασε, μάλιστα, ο ΣΥΡΙΖΑ ακόμη στο σημείο να εκτοξεύει νομικά αστήρικτες απειλές ότι δήθεν αν δεν το κάνουμε, θα υπάρξουν ποινικές κυρώσεις για παράβαση καθήκοντος και απιστία. Ας κοιτάξουμε, όμως, πιο προσεκτικά την επιλογή του ΣΥΡΙΖΑ. Προσέξτε, σας το είπα και στην επιτροπή: Άλλο καταπίπτει η ποινική ρήτρα, άλλο εισπράττεται, άλλο κεφάλαιο η καταγγελία της σύμβασης, άλλο ποιος θα κληθεί πραγματικά να πληρώσει τα σπασμένα μίας τέτοιας επιλογής και οικονομικά, αλλά και στρατηγικά. Για να υφίσταται ποινική ρήτρα θα πρέπει η υπαιτιότητα της μη εκτελέσεως των έργων να βαρύνει τον ΟΛΠ. Στη σύμβαση που φέρατε το 2016 το γράφει στην παράγραφο 16.5. Το ξεχάσατε; Έρχεται, λοιπόν, ο ΣΥΡΙΖΑ και ουσιαστικά φορά τον μανδύα του δικαστή, δικάζοντας και καταδικάζοντας. Θεωρώ ότι κάποια στιγμή το κόμμα της Αξιωματικής Αντιπολίτευσης πρέπει να διακρίνει τις τρεις διακριτές εξουσίες του Συντάγματος. Ήταν σε σύγχυση επί διακυβερνήσεώς του, εξακολουθεί να τις συγχέει και σήμερα. Η σύμβαση προβλέπει ρητά ότι αρμόδιο για την απόφαση του ποιος είναι υπαίτιος είναι το διαιτητικό δικαστήριο. Κύριοι συνάδελφοι του ΣΥΡΙΖΑ, υπάρχει σίγουρη απόφαση; Το αποτέλεσμα της διαιτησίας θα είναι προς όφελος της ελληνικής πολιτείας και του δημοσίου συμφέροντος; Τις συνοδές συνέπειες τις έχετε λάβει υπ' όψιν; Διαιτησία για μήνες ή και χρόνο, δικαστικές διαμάχες κατόπιν για χρόνια. Και η επένδυση; Η επένδυση κατεστραμμένη, αυτό είναι το αποτέλεσμα. Το πλήγμα στη διεθνή αξιοπιστία της χώρας δεν το λαμβάνετε υπ' όψιν; Το πλήγμα στο λιμάνι, τους δήμους - που τόσο πολύ κόπτεσθε σήμερα - στους χρήστες, στην κοινωνία το λαμβάνετε υπ' όψιν; Τον αρνητικό αντίκτυπο και τα μηνύματα στους ξένους, αλλά και τους Έλληνες επενδυτές τον λαμβάνετε υπ' όψιν; Όχι μόνο δεν θα προσελκύσετε ξένους και Έλληνες επενδυτές, θα διώξετε με τη δικιά σας πολιτική και αυτούς που είναι σήμερα στην Ελλάδα. Κυρίες και κύριοι Βουλευτές, ο Κυριάκος Μητσοτάκης και η Κυβέρνηση της Νέας Δημοκρατίας έχει καταφέρει στη διετία της διακυβέρνησής μας να αναβαθμίσει και το επενδυτικό status της χώρας και αυτό βρίσκει ανταπόκριση στις αγορές. Η εμπιστοσύνη που έχει κερδίσει η Ελλάδα κατακτήθηκε με κόπο. Η επιλογή ΣΥΡΙΖΑ είναι μία καταστροφική επιλογή. Αντιθέτως, εμείς με καλή πίστη διαπραγματευτήκαμε με τον επενδυτή και φέρνουμε ενώπιον της Εθνικής Αντιπροσωπείας την τροποποίηση της σύμβασης παραχώρησης, που επιτυγχάνει δύο βασικούς στόχους, πρώτον, την ολοκλήρωση των επενδύσεων και δεύτερον, την ομαλή εκτέλεση της σύμβασης. Άλλωστε, οι τροποποιήσεις περιορίζονται στο απολύτως κατά τις περιστάσεις αναγκαίο μέτρο, ώστε να πετυχαίνουν τους σκοπούς τους και να μην ανατρέπεται η συμβατική ισορροπία που απορρέει από αυτές. Συγχρόνως, επιβεβαιώνουν την πρόθεση του κράτους για υγιή συνεργασία με την ιδιωτική πρωτοβουλία, επιδεικνύουν ισχυρά δείγματα γραφής του φιλοεπενδυτικού κλίματος που εκπέμπει η χώρα και κυρίως, αποτρέπουν τους κινδύνους ανώμαλης εξέλιξης της συμβατικής μας σχέσης με τον ΟΛΠ, αποτρέπουν την αβεβαιότητα και τις πιθανές δυσμενείς οικονομικές συνέπειες και διασφαλίζουν την επιτυχή ολοκλήρωση των επενδύσεων. Αυτό κάνουν, άλλωστε, οι υπεύθυνες διοικήσεις ανά την υφήλιο, οι υπεύθυνες κυβερνήσεις διασφαλίζουν και την υλοποίηση μιας μεγάλης και σημαντικής στρατηγικής σημασίας επένδυσης και τα συμφέροντα από την άλλη του ελληνικού δημοσίου. Ειδικότερα, λοιπόν, δίδεται παράταση έως πέντε ετών για την πλήρη ολοκλήρωση των πρώτων υποχρεωτικών επενδύσεων ύψους 293,8 εκατομμυρίων ευρώ εκ μέρους του Οργανισμού Λιμένος Πειραιώς. Είμαστε πεπεισμένοι και προσδοκούμε στην υλοποίηση πριν τη λήξη της πενταετίας. Δίδεται, όμως και η δυνατότητα παράτασης της πενταετίας αυτής - όχι πέραν των πέντε ετών - σε περίπτωση που προκύψουν γεγονότα αναστολής πέρα και εκτός του ευλόγου ελέγχου του ΟΛΠ. Τα γεγονότα αυτά είναι πλήρως και περιοριστικώς καταγεγραμμένα και συμφωνημένα από τα μέρη. Ενδεικτικά αναφέρω ότι τέτοια γεγονότα είναι μεταξύ άλλων δικαστικές αποφάσεις που προκαλούν μερική ή ολική αναστολή στην εξέλιξη των επενδύσεων, ανακάλυψη αρχαιοτήτων και ναυαγίων στις περιοχές των κατασκευών. Επειδή, όμως, πρέπει να αντιληφθούμε ότι οι επενδύσεις, που προβλέπονται στη σύμβαση παραχώρησης αποτελούν ένα πλέγμα, προβλέπουμε στην τροποποίηση άλλες δύο αλλαγές, που θα συστηματοποιήσουν την ολοκλήρωσή της, δηλαδή, πρώτον, παρέχεται η δυνατότητα έναρξης υλοποίησης των δεύτερων υποχρεωτικών επενδύσεων και πριν από τη δέκατη επέτειο της ημερομηνίας ενάρξεως ισχύος με κριτήριο τη διαλειτουργικότητά τους με τις πρώτες υποχρεωτικές επενδύσεις, εφ' όσον αυτό είναι δυνατό βάσει της προόδου υλοποίησης των τελευταίων και δεύτερον, οι μη υποχρεωτικές επενδύσεις πλέον θα δύνανται να κάνουν χρήση της ταχύρρυθμης διαδικασίας - fast track - που προβλέπει η σύμβαση παραχώρησης για την αξιοποίηση και αδειοδότηση των υποχρεωτικών επενδύσεων. Και αυτό κατ' αναλογία θα συμβάλλει στην πρόοδο υλοποίησης - απρόσκοπτα, βέβαια - και στην αποφυγή επιπλοκών που ενδέχεται να προκύψουν για την ολοκλήρωσή τους. Συνεπώς, επιγραμματικά: Έως πέντε χρόνια παράταση για την υλοποίηση των πρώτων υποχρεωτικών επενδύσεων, δυνατότητα παράτασης μέχρι επιπλέον πέντε χρόνια, εάν επέλθουν γεγονότα αυστηρά καταγεγραμμένα που είναι εκτός της σφαίρας επιρροής του ΟΛΠ και πρόνοιες για την ταυτόχρονη υλοποίηση πρώτων, δεύτερων και μη υποχρεωτικών επενδύσεων. Πέραν των ανωτέρω, μεταβιβάζεται το 16%των μετοχών του ΤΑΙΠΕΔ έναντι του ποσού των 88 εκατομμυρίων ευρώ, χρήματα που εισρέουν άμεσα στα ταμεία του κράτους. Αξίζει δε να σημειωθεί ότι αν δει κανείς τα οικονομικά στοιχεία των τελευταίων ετών, τα μερίσματα που εισπράττει το ελληνικό δημόσιο από τον ΟΛΠ κάθε χρόνο είναι κατά μέσο όρο 4 με 5 εκατομμύρια ευρώ. Συνεπώς, το ποσό που εισπράττεται άμεσα είναι το συνολικό μέρισμα δεκαέξι έως δεκαεπτά ετών. Εντούτοις, η συμφωνία αυτή συνοδεύτηκε από συμφωνίες εξασφάλισης των συμφερόντων του δημοσίου και κινητροδότησης του επενδυτή να ελαχιστοποιήσει τις καθυστερήσεις και να ολοκληρώσει όσο το δυνατόν ταχύτερα τα έργα. Στο πλαίσιο αυτό προστίθεται στην ήδη υπάρχουσα εγγυητική επιστολή καλής εκτελέσεως ύψους 15 εκατομμυρίων ευρώ, επιπλέον εγγύηση ύψους 29 εκατομμυρίων ευρώ ως κίνητρο στον παραχωρησιούχο για ολοκλήρωση των έργων και εξασφάλιση του δημοσίου. Το ποσό αυτό αντιστοιχεί στο ένα τρίτο της αξίας των ανεκτέλεστων πρώτων υποχρεωτικών επενδύσεων, αφαιρουμένων των συγχρηματοδοτούμενων ποσών. Το κίνητρο αυτό, όπως αντιλαμβάνεστε, ενισχύεται καθώς η εγγυητική απομειώνεται όσο ολοκληρώνονται τα έργα ετησίως, αλλά σε κάθε περίπτωση η μείωση δεν δύναται να υπερβεί το 10% της αξίας της πρόσθετης εγγυητικής επιστολής. Πιο σημαντικό, όμως, είναι η εισαγωγή της διαλυτικής αίρεσης δηλαδή το γεγονός ότι στην περίπτωση που οι πρώτες υποχρεωτικές επενδύσεις δεν υλοποιηθούν σε ποσοστό τουλάχιστον 98% του συνολικού τους προϋπολογισμού και 95% του προϋπολογισμού εκάστης πρώτης υποχρεωτικής επένδυσης, εντός του χρονικού διαστήματος των πέντε ετών από τη μεταβίβαση του 10% και σε κάθε περίπτωση εντός απώτατου χρονικού διαστήματος δέκα ετών με υπαιτιότητα της «COSCO» ή του ΟΛΠ, η κυριότητα των μετοχών επανέρχεται στο ΤΑΙΠΕΔ και το ΤΑΙΠΕΔ επιστρέφει το τίμημα των μετοχών στην «COSCO». Ακριβώς γι' αυτόν τον σκοπό τίθενται οι μετοχές υπό μεσεγγύηση σε συστημικό ελληνικό πιστωτικό ίδρυμα για την εξασφάλιση της επιστροφής των τίτλων χωρίς την ανάγκη διεκδίκησης αυτών σε περίπτωση πλήρωσης της διαλυτικής αίρεσης. Συγχρόνως, όμως, καταπίπτουν σε βάρος τους εγγυητικές επιστολές. Ταυτόχρονα, η «COSCO» εκδίδει νέα εγγυητική επιστολή υπέρ του ΤΑΙΠΕΔ που, όμως, μπορεί να εκχωρηθεί στο ελληνικό δημόσιο για ποσό, που αντιστοιχεί στο σύνολο της αξίας των ανεκτέλεστων πλέον πρώτων υποχρεωτικών επενδύσεων κατά τον χρόνο πλήρωσης της διαλυτικής αιρέσεως. Σε κάθε περίπτωση, όμως, και το τονίζω, διατηρείται η υποχρέωση του ΟΛΠ διά της «COSCO» να ολοκληρώσει τις πρώτες υποχρεωτικές επενδύσεις. Ετέθη το ερώτημα και συμφωνήθηκε από τα μέρη ότι υπάρχει ανάγκη ελέγχου της προόδου των έργων σε περιοδική βάση. Έτσι θεσπίζεται η ανά τρίμηνο εξέταση και αναφορά του ανεξάρτητου μηχανικού κατά ανεξάρτητη κρίση σύμφωνα με τις κρατούσες βέλτιστες πρακτικές και την εξέλιξη των επενδύσεων, ώστε να υφίσταται η απαιτούμενη ανάδραση και να ξεπερνιούνται τα προβλήματα που τυχόν προκύπτουν έγκαιρα και αποτελεσματικά. Ο ανεξάρτητος μηχανικός πέραν αυτών, επιφορτίζεται με την υποχρέωση και την αρμοδιότητα στην τριμηνιαία έκθεσή του να συμπεριλαμβάνει αναφορά για την πιθανή επέλευση του όποιου γεγονότος αναστολής και την εκτιμώμενη διάρκεια του γεγονότος αυτού. Προφανώς ανά τρίμηνο επικαιροποιείται η έκθεση αυτή σύμφωνα με τα νέα δεδομένα που θα προκύπτουν. Αυτή, λοιπόν, η διαδικασία θεωρούμε ότι θα είναι και γρήγορη και αποδοτική. Τελευταία δικλείδα προστασίας των συμφερόντων του δημοσίου είναι το δικαίωμα της αρνησικυρίας, το βέτο. Με την μεταβίβαση του 16% των μετοχών του ΟΛΠ η μείωση του ποσοστού του ΤΑΙΠΕΔ συμπαρασύρει και τον αριθμό των μελών του διοικητικού συμβουλίου που αυτό ορίζει. Αυτό, κυρίες και κύριοι συνάδελφοι, θα γινόταν και με την αρχική σύμβαση, που υπεγράφη από εσάς το 2016. Η διαφοροποίηση, όμως, που εισαγάγαμε στη συμφωνία των μετόχων ως αποτέλεσμα της παρούσας τροποποίησης είναι ότι το ΤΑΙΠΕΔ πλέον θα έχει το δικαίωμα - βέτο ως προς τις αποφάσεις τόσο σε επίπεδο στρατηγικής όσο και επί της πιστής τήρησης των υποχρεώσεων του ΟΛΠ επί των έργων και των υποχρεωτικών επενδύσεων. Για παράδειγμα, υφίσταται δικαίωμα - βέτο προς όφελος του δημοσίου σε περίπτωση πιθανής αύξησης μετοχικού κεφαλαίου με σκοπό την απομείωση του ποσοστού του ΤΑΙΠΕΔ στον ΟΛΠ. Έτσι προασπίζεται η απομένουσα συμμετοχή του ΤΑΙΠΕΔ στο μετοχικό κεφάλαιο του ΟΛΠ, επιδιώκεται η διατήρηση της επιχειρησιακής και οικονομικής επάρκειας του ΟΛΠ με σκοπό την ολοκλήρωση των πρώτων υποχρεωτικών επενδύσεων και ενισχύεται ταυτόχρονα η επιρροή του ΤΑΙΠΕΔ κατά τη λήψη αποφάσεων που άπτονται της υλοποίησης των πρώτων υποχρεωτικών επενδύσεων. Ενώ, λοιπόν, στη συμφωνία μετόχων θα μειωνόταν ούτως η άλλως σε ένα μέλος του διοικητικού συμβουλίου η συμμετοχή του ελληνικού δημοσίου, με την τροποποίηση αυτή το εναπομείναν μέλος προκύπτει και ενισχυμένο και με περισσότερα δικαιώματα. Κυρίες και κύριοι Βουλευτές, θα ήθελα επίσης να απαντήσω ειδικότερα για τις αιτιάσεις της Αντιπολίτευσης περί ύπαρξης δήθεν κρυφών συμφωνιών, που δεν έρχονται προς κύρωση ή δεν κατατίθενται, όπως η σύμβαση πώλησης των μετοχών ή η συμφωνία μετόχων. Όμως τη συμφωνία μετόχων του 2016, κυρίες και κύριοι συνάδελφοι του ΣΥΡΙΖΑ, ήρθε στη Βουλή; Κατατέθηκε τότε στην Εθνική Αντιπροσωπεία; Μήπως η σύμβαση για την εγγυητική επιστολή καλής εκτέλεσης, τροποποιούμενη σύμβαση παραχώρησης το 2016 ήρθε στη Βουλή; Μήπως η τότε Κυβέρνηση είχε υπογράψει ρήτρα εμπιστευτικότητας με το άρθρο 27 και το άρθρο 10 της σύμβασης πώλησης μετοχών και τη σύμβαση μετοχών του 2016 αντίστοιχα; Μήπως έρχεται υποκριτικά πάλι ο ΣΥΡΙΖΑ και μας λέει ότι δεν ζητήθηκε ποτέ; Δηλαδή αν είχε ζητηθεί, τις δύο συμβάσεις τότε μπορούσατε να τις δημοσιοποιήσετε; Κυρίες και κύριοι Βουλευτές, η τροποποίηση που έχετε ενώπιόν σας, όπως το 2016 έτσι και σήμερα συνδέεται με τις συμβάσεις αγοραπωλησίας και τη συμφωνία των μετόχων οι οποίες αποτελούν, όπως σας είπα και στην επιτροπή, ιδιωτικά έγγραφα και όχι δημόσια. Πράγματι η σύμβαση παραχώρησης έχει δύο μέρη. Το ελληνικό δημόσιο και την «ΟΛΠ Α.Ε.» και αυτό γιατί τα περιουσιακά στοιχεία του λιμένα ανήκουν στην ελληνική πολιτεία και ό,τι επενδύσεις γίνονται είναι περιουσία του ελληνικού δημοσίου. Αυτό θέλω να το καταλάβετε, διότι έχετε μία διαφορετική αντίληψη περί αξιοποίησης των λιμένων. Αυτός, λοιπόν, είναι και ο λόγος που υπογράφεται τόσο από τον Υπουργό Ναυτιλίας όσο και από τον παριστάμενο Υπουργό Οικονομικών. Αυτός είναι ο λόγος που έρχεται προς κύρωση στη Βουλή των Ελλήνων. Η συμφωνία για την πώληση των μετοχών της «ΟΛΠ Α.Ε.», στην οποία περιλαμβάνεται και η διαλυτική αίρεση, τα δικαιώματα αρνησικυρίας και η συμφωνία των μετόχων που περιλαμβάνει τις εξουσίες του μέλους που ορίζει το ΤΑΙΠΕΔ και την πρόσθετη εγγυητική επιστολή έχει υπογραφές του ΤΑΙΠΕΔ και της «COSCO». Ο ΣΥΡΙΖΑ όμως, μάλλον σκόπιμα, αποκρύπτει ότι η διεθνής πρακτική είναι αυτές οι ιδιωτικές συμφωνίες να παραμένουν εμπιστευτικές και μάλιστα η ρήτρα εμπιστευτικότητας και στις δύο συμβάσεις συμφωνήθηκε, κυρίες και κύριοι συνάδελφοι, επί ημερών δικών σας. Η αναφορά μας σε αυτές τις συμφωνίες γίνεται πρώτα απ' όλα με γνώμονα τον σεβασμό στην εμπιστευτικότητα, αλλά και σε συνάρτηση με την τεκμηρίωση ότι σε κάθε βήμα των συμφωνιών προστατεύεται, όπως είναι καθήκον μας, το δημόσιο συμφέρον. Με άλλα λόγια, οι εγγυήσεις που δίδει η «ΟΛΠ Α.Ε. - COSCO» απευθύνονται στο ΤΑΙΠΕΔ και ανακλαστικά στο ελληνικό δημόσιο. Και οι δύο αυτές συμβάσεις εγκρίθηκαν από το Ελεγκτικό Συνέδριο. Ως προς τους λόγους που οδήγησαν στην ανάγκη τροποποίησης, το Ελεγκτικό Συνέδριο αποφάνθηκε - όπως εντελώς αβάσιμα υποστηρίζει η Αντιπολίτευση - ότι υπήρχε υπαιτιότητα του ελληνικού δημοσίου, καθώς ένα τέτοιο ζήτημα ουσίας ουδέποτε αποτέλεσε και ούτε θα μπορούσε άλλωστε να αποτελέσει, θέμα αρμοδιότητας του Ελεγκτικού Συνεδρίου. Επ' αυτού ας προστεθεί ότι ούτε έμμεσα μπορεί να συναχθεί υπαιτιότητα του ελληνικού δημοσίου εξαιτίας της αναφοράς στην απόφαση του Ελεγκτικού Συνεδρίου της έλλειψης υπαιτιότητας της άλλης πλευράς. Το ότι δεν υπάρχει, δηλαδή, υπαιτιότητα του ΟΛΠ δεν σημαίνει αυτόματα ότι συντρέχει υπαιτιότητα του ελληνικού δημοσίου, όπως εσφαλμένα ισχυρίστηκε ο εισηγητής της Μειοψηφίας. Πρόκειται για ένα λογικό άλμα το οποίο έχει σαθρή νομική βάση και είναι ξεκάθαρα αποπροσανατολιστικό. Εξαιτίας, λοιπόν, αυτής της αβεβαιότητας τα μέρη αναμφίβολα θα οδηγούνταν σε διαιτησία με αμφίβολη έκβαση και σίγουρη καθυστέρηση και επιβάρυνση για το ελληνικό δημόσιο. Τι μας είπε επίσης ο κ. Ραγκούσης; Ότι γι' αυτήν την τροποποίηση της συμβάσεως που συζητάμε δεν έχουμε την έγκριση του Ελεγκτικού Συνεδρίου. Τι λέει, όμως, το Ελεγκτικό Συνέδριο για την τωρινή τροποποίηση της σύμβασης; Ότι απαραδέκτως εισάγεται για άσκηση προσυμβατικού ελέγχου νομιμότητας καθόσον ούτε το σχέδιο της αρχικής σύμβασης που συνήφθη στις 13 Φεβρουαρίου του 2002, ούτε οι μεταγενέστερες κατά τα έτη 2008 και 2016 επί ημερών σας τροποποιήσεις που δεν διήλθαν τον προσυμβατικό έλεγχο νομιμότητας. Κυρίες και κύριοι του ΣΥΡΙΖΑ, η προσπάθεια ποινικοποίησης της πολιτικής ζωής είναι έωλη και σε κάθε περίπτωση δεν μπορεί να αποτελεί άλλοθι για τον λαϊκισμό του ΣΥΡΙΖΑ. Καταλήγοντας θα ήθελα να κλείσω με δύο σκέψεις. Είναι εύκολη η ρητορική της καταγγελίας. Είναι εύκολη η κατηγορία της παράβασης καθήκοντος και της απιστίας. Δεν αντιλαμβάνεστε, όμως, κυρίες και κύριοι συνάδελφοι του ΣΥΡΙΖΑ, την έννοια της παράβασης καθήκοντος και της απιστίας. Παράβαση καθήκοντος είναι το πάγωμα της επένδυσης. Απιστία στη χώρα είναι η καταστροφή του επενδυτικού περιβάλλοντος που από την πρώτη μέρα προσπαθούμε και χτίζουμε. Παράβαση καθήκοντος είναι το να μην λαμβάνονται υπ' όψιν οι εργαζόμενες οικογένειες στο λιμάνι. Απιστία είναι το να θέσει η Κυβέρνηση την επένδυση σε κίνδυνο, χωρίς να λαμβάνει υπ' όψιν την πιθανότητα να συναντήσουν δυσκολίες οι κλάδοι που συνδέονται με την επένδυση, από την ακτοπλοΐα - που τόσο πολύ νοιάζεστε - μέχρι τα ρυμουλκά που συνδράμουν τα έργα, από την ναυπηγοεπισκευή μέχρι το τουριστικό αποτύπωμα της κρουαζιέρας. Πραγματικά αντιλαμβάνεστε την ουσία της πρότασής σας; Η προσφυγή στην πρόταση του ΣΥΡΙΖΑ είναι πράξη μείζονος ελλείμματος ευθύνης και τελικά συνιστά ενέργεια μη εξυπηρέτησης των συμφερόντων του δημοσίου. Η επίλυση της διαφοράς μέσω της συμφωνίας των μερών της κύρωσης από την Εθνική Αντιπροσωπεία και της εμπέδωσης σχέσης εμπιστοσύνης είναι αδιαμφισβήτητα επιλογή ευθύνης. Κύριε Πρόεδρε, καταλήγω και ευχαριστώ για την ανοχή. Η Κυβέρνηση διαπραγματεύτηκε με αποφασιστικότητα και μέτρο και πέτυχε η τροποποίηση της σύμβασης να υπηρετεί τον διπλό στόχο, υλοποίηση της επένδυσης και διασφάλιση των συμφερόντων του δημοσίου. Το ομολογήσατε άλλωστε εχθές: Δεν θέλετε την επένδυση. Δεν θέλετε επενδύσεις στα λιμάνια. Όσοι ενδεχομένως ποτέ δεν την ήθελαν, αλλά αναγκάστηκαν - δικές σας είναι οι δηλώσεις - να προχωρήσουν στην υπογραφή της σύμβασης το 2016 προσπαθούν για μια ακόμα φορά να τη δυναμιτίσουν. Για τον Πρωθυπουργό Κυριάκο Μητσοτάκη και για ολόκληρη την Κυβέρνηση η επένδυση στο λιμάνι του Πειραιά είναι κομβικής σημασίας για την πόλη, την τοπική κοινωνία, την εθνική οικονομία, τη γεωστρατηγική θέση της πατρίδας μας στην ευρύτερη περιοχή. Με την τροποποίηση της σύμβασης διασφαλίζουμε την εξέλιξή της, διασφαλίζουμε τα συμφέροντά μας, διασφαλίζουμε τα οφέλη για την τοπική κοινωνία. Στον μηδενισμό απαντάμε με έργο. Στην κινδυνολογία απαντάμε με σίγουρες κινήσεις. Στον λαϊκισμό απαντάμε με υπευθυνότητα. Γι' αυτό οι πολίτες εμπιστεύονται τη Νέα Δημοκρατία και τον Κυριάκο Μητσοτάκη. Γι' αυτό η πατρίδα μας αποτελεί επενδυτικό προορισμό και η οικονομία μας βαδίζει σταθερά σε δρόμους ανάπτυξης. Γι' αυτό η Ελλάδα, κυρίες και κύριοι συνάδελφοι, πηγαίνει μπροστά. Σας ευχαριστώ πολύ για την προσοχή σας. Κυρίες και κύριοι συνάδελφοι του ΣΥΡΙΖΑ καλοδεχούμενη η κατάθεση αιτήματος για ονομαστική ψηφοφορία. Θα επιβεβαιωθεί για μια ακόμα φορά και μάλιστα ονομαστικά η υπευθυνότητα της Νέας Δημοκρατίας και ο λαϊκισμός του ΣΥΡΙΖΑ.
Ευχαριστώ, κύριε Υπουργέ. Τον λόγο έχει για δύο λεπτά ο Κοινοβουλευτικός Εκπρόσωπος του ΣΥΡΙΖΑ ο κ. Ραγκούσης .
Δύο λεπτά είναι αρκετά για να απαντήσει κανείς σε αυτά τα λόγια που είναι φτώχεια. Κύριε Πλακιωτάκη, ειλικρινά ακούγοντάς σας επί μισή ώρα δεν ξέρω τι άλλο θα άκουγε η Εθνική Αντιπροσωπεία, αν σ' αυτό το Βήμα είχε ανέβει ο νομικός εκπρόσωπος της «COSCO». Ειλικρινά δεν ξέρω τι άλλο θα λέγανε. Τίποτα περισσότερο από αυτά που είπατε εσείς, μιλήσατε όχι ως Υπουργός της ελληνικής Κυβέρνησης. Και σας ρωτώ ευθέως για μια ακόμη φορά εκ μέρους όλων των συναδέλφων που σας έχουμε ρωτήσει κατ' επανάληψη ρητά για τους συναδέλφους σας, αυτούς σεβαστείτε, αφήστε εμάς, εννοώ τους Βουλευτές της Νέας Δημοκρατίας. Υπάρχει υποχρεωτική επένδυση που δεν έχει πραγματοποιηθεί και για τη μη πραγματοποίηση έχει υπαιτιότητα η «COSCO», ναι ή όχι, κύριε Πλακιωτάκη; Πείτε τώρα. Υπάρχει; Υπάρχει υποχρεωτική επένδυση για την οποία έχει υπαιτιότητα η «COSCO»; Γιατί δεν απαντάτε; Γιατί αποφεύγετε; Γιατί πήγατε στο Ελεγκτικό Συνέδριο και δηλώσατε ψευδώς ότι δεν έχει υπαιτιότητα η «COSCO»; Και έτσι εξαπατήσατε το Ελεγκτικό Συνέδριο και το οδηγήσατε στην απόφαση που το οδηγήσατε. Το ερώτημα που θα κληθείτε αναπόφευκτα να απαντήσετε, κύριε Πλακιωτάκη, είτε εδώ είτε στην κοινωνία, είναι αυτό που σας έκανα πριν από λίγο και το οποίο θα το έχετε συνέχεια μπροστά σας. Και επειδή μιλήσατε για το τι είναι παράβαση καθήκοντος και απιστία, παράβαση καθήκοντος και απιστία, κύριε Πλακιωτάκη, είναι να μην εφαρμόζεις τη σύμβαση του ελληνικού δημοσίου, είναι να μην επιβάλλεις τη ρήτρα που σου έχει αναθέσει την ευθύνη να επιβάλεις το ελληνικό Κοινοβούλιο σε κάποιον που αθέτησε τις δεσμεύσεις του για να είσαι δίκαιος - πέραν όλων των άλλων - απέναντι σε όλες τις επιχειρήσεις της χώρας, σε όλους τους επενδυτές που κάνουν τη δουλειά τους, όπως έχουν συμφωνήσει με το ελληνικό δημόσιο. Παράβαση καθήκοντος και απιστία, κύριε Πλακιωτάκη, είναι να αφήσεις να γίνει mall στον Πειραιά από τη «COSCO», είναι να αφήσεις να γίνει ναυπηγείο από την «COSCO» στον Πειραιά και να καταστρέψεις την ναυπηγοεπισκευή. Παράβαση καθήκοντος και απιστία είναι να αφήσεις να γίνει τέταρτος προβλήτας στο Κερατσίνι και να καταστρέψει το Κερατσίνι, είναι να αφήνεις να καταστρέφονται οι αρχαιολογικοί χώροι και το περιβάλλον. Σας ευχαριστώ, κύριε Πρόεδρε.
Κύριε Υπουργέ, έχετε τον λόγο.
Θα δώσω μια σύντομη απάντηση, αλλά ο κ. Ραγκούσης δεν με παρακολουθεί.
Στο ερώτημα παρακαλώ.
Βεβαίως. Το ποιος ευθύνεται δεν θα το αποφασίσω εγώ. Θα το αποφασίσουν…
Τους καλύπτετε, δηλαδή.
Θα με αφήσετε να ολοκληρώσω; Κύριε Ραγκούση, είστε νέος στον Πειραιά. Δεν με παρακολουθείτε.
Κύριε Ραγκούση, σας έδωσα τον λόγο. Δεν σας διέκοψε. Αφήστε να απαντήσει τώρα εκείνος. Θα σας πω και εγώ, εάν θέλετε, μετά νομικά πώς λειτουργεί αυτή η διαλυτική αίρεση. Στην ουσία είναι υπαναχώρηση που λειτουργεί υπέρ του δημοσίου, αλλά τέλος πάντων.
Δεν ρώτησα εσάς, κύριε Πρόεδρε.
Αυτός που θα αποφασίσει ποιος φταίει είναι η διαιτησία και στη συνέχεια οι δικαστικές διαμάχες. Τι δεν καταλαβαίνετε; Αυτό, όμως, που θα πρέπει εσείς να απαντήσετε είναι το εξής: Τελικά τι θέλετε; Να σταματήσει η επένδυση; Πείτε το ξεκάθαρα. «Εμείς θέλουμε να σταματήσει η επένδυση, δεν θέλουμε επενδυτές στη χώρα, θέλουμε να φορολογούμε τους πολίτες και να μοιράζουμε επιδόματα». Με προκάλεσε για μια ακόμα φορά ο κ. Ραγκούσης. Επειδή κόπτεται για τη ναυπηγοεπισκευαστική ζώνη τι θα γίνει και τι θα γίνει με τις επενδύσεις ευρύτερα στην περιοχή, το δήλωσα και χθες, κύριε Ραγκούση. Στο νέο αναθεωρημένο master plan που εγκρίθηκε από την Κυβέρνηση της Νέας Δημοκρατίας δεν περιλαμβάνεται η άδεια ίδρυσης ναυπηγείου. Τι δεν καταλαβαίνετε; Το έχω δηλώσει ευθαρσώς πάρα πολλές φορές στη Βουλή. Εμάς όμως, ως Κυβέρνηση, κύριε Ραγκούση, μας ενδιαφέρει να προχωρούν οι επενδύσεις. Μας ενδιαφέρει να διασφαλίζουμε τα συμφέροντα του ελληνικού δημοσίου και μ' αυτή την κύρωση τροποποίησης σύμβασης επιτυγχάνουμε και τα δυο. Εσείς όμως ξέρετε τι καταφέρατε με τη δικιά σας παρέμβαση; Όχι μόνο να μη δημιουργείτε κίνητρα για την προσέλκυση επενδύσεων από ξένους αλλά και Έλληνες επενδυτές αλλά με τη δική σας στάση κι αυτοί που δραστηριοποιούνται αυτή τη στιγμή στην πατρίδα μας θα φύγουν.
Κύριε Πρόεδρε, θα ήθελα τον λόγο.
Κύριε Ραγκούση, ακούστε. Δεν τελειώνουμε ποτέ. Είναι μια διαφορετική νομική προσέγγιση. Οι διαλυτικές αιρέσεις όταν ενεργοποιηθούν διαλύεται η σύμβαση εξ υπ' αρχής. Όπως είναι διατυπωμένα, όπως είπε ο Υπουργός, ενέχει την έννοια της υπαναχώρησης του δημοσίου και τα μέχρι τότε ωφελήματα παραμένουν υπέρ του δημοσίου. Αυτή είναι η ουσία. Το διάβασα με προσοχή. Όλα τα νομοθετήματα τα διαβάζω. Γι' αυτό το λέω. Έχετε τον λόγο.
Κύριε Πλακιωτάκη, αντιπαρέρχομαι για πολλοστή φορά αυτόν τον επενδυτικό λαϊκισμό για το ποιος δεν θέλει την επένδυση κ.λπ.. Θέλουμε τη νομιμότητα. Θέλουμε τον ανταγωνισμό, θέλουμε τη διαφάνεια, θέλουμε τους ίσους όρους που θα ισχύουν για όλους τους επενδυτές στη χώρα μας. Δεν θέλουμε την Ελλάδα Μπανανία. Πρώτον αυτό. Δεύτερον. Τι είπε, κύριε Πρόεδρε, πριν από λίγο ο κ. Πλακιωτάκης; «Εγώ», λέει, «δεν θα σας πω αν έχει ευθύνη η «COSCO»». Στην ομιλία σας, κύριε Πλακιωτάκη, ξέρετε πόσες φορές είπατε ότι έχει ευθύνη το ελληνικό δημόσιο; Πώς τολμάτε να έρχεστε εδώ και να λέτε ότι έχει ευθύνη το ελληνικό δημόσιο και να διστάζετε να πείτε ότι έχει ευθύνη η «COSCΟ»; Μετά σας φταίει κανείς όταν σας λέμε ότι δεν μιλάτε, δεν τοποθετείστε ως Υπουργοί της Κυβέρνησης, αλλά σαν νομικοί εκπρόσωποι της εταιρείας.
Κύριε Πρόεδρε, θα ήθελα τον λόγο.
Ένα λεπτό κι εσείς, κύριε Υπουργέ. Και σας παρακαλώ, να σταματήσει εδώ.
Ο κ. Ραγκούσης συστηματικά σε όλες τις συνεδριάσεις και κατά τη διάρκεια της Επιτροπής Παραγωγής και Εμπορίου και σήμερα διαστρεβλώνει συστηματικά τις τοποθετήσεις μου.
Εσείς τι κάνετε; Είπατε πράγματα που δεν είπαμε ποτέ.
Καταλαβαίνω τη δύσκολη θέση στην οποία βρίσκεστε σήμερα. Αναγκαστήκατε να κυρώσετε τη σύμβαση παραχώρησης του 2016. Δεν πιστεύετε στις επενδύσεις. Πείτε το ξεκάθαρα. Ποια είναι η δική σας θέση; Θέλετε να προχωρήσει η υλοποίηση της εκπαίδευσης;
Εμείς ναι, εσείς όχι.
Κόπτεστε για την τοπική κοινωνία και την τοπική επιχειρηματικότητα; Τι είπαν οι φορείς χθες; Οι φορείς επιθυμούν να προχωρήσουν.
Εσείς κόπτεστε μόνο υπέρ της «COSCO», όχι υπέρ της επένδυσης.
Ομολογήστε το, λοιπόν. Δεν είστε υπέρ της επενδύσεως. Σας απάντησα σε όλες σας τις τοποθετήσεις.
Σε τίποτα δεν απαντήσατε.
Κι αυτό που ανέφερα ήταν οι εκτιμήσεις του ανεξάρτητου μηχανικού. Εγώ ποτέ δεν έβγαλα κρίση για το ποιος φταίει. Γι' αυτό και είπα επειδή ακριβώς υπάρχει αυτή η θολούρα, φταίει η «COSCO», φταίει το ελληνικό δημόσιο γι' αυτό εμείς προχωρήσαμε σε φιλικό διακανονισμό προκειμένου να διασφαλίσουμε τα συμφέροντα του ελληνικού δημοσίου αλλά και να προχωρήσει η υλοποίηση της επένδυσης.
Ωραία. Αυτή είναι η τοποθέτηση του Υπουργού. Ο κ. Απόστολος Πάνας από το Κίνημα Αλλαγής έχει τον λόγο κι αμέσως μετά ο κ. Ιωάννης Τραγάκης από τη Νέα Δημοκρατία. Κύριε Πάνα, έχετε τον λόγο.
Κύριε Υπουργέ, κυρίες και κύριοι συνάδελφοι, δεν γίνεται να μην σχολιάσω το πόσο ανεπίτρεπτο είναι ένα νομοσχέδιο, όπως το σημερινό, να κατατίθεται στη Βουλή με διαδικασίες fast track. Όπως δεν γίνεται να μην αναφέρω για ακόμη μια φορά πως η παράταξή μας, το Κίνημα Αλλαγής, από την πρώτη στιγμή τάχθηκε υπέρ της παραχώρησης δραστηριοτήτων του λιμένος Πειραιά χωρίς όμως την πώληση του πλειοψηφικού πακέτου των μετοχών, έτσι ώστε να υπάρξει ένα αποτελεσματικό θεσμικό πλαίσιο για την εξασφάλιση συνθηκών υγιούς ανταγωνισμού, παρακολούθησης, τήρησης των όρων των συμβάσεων παραχώρησης και φυσικά για τη διασφάλιση της προστασίας του φυσικού περιβάλλοντος. Ήμασταν και συνεχίζουμε να είμαστε υπέρ των επενδύσεων που θα οδηγήσουν στη δημιουργία έργων υποδομών που τόσο έχει ανάγκη η χώρα μας και που θα δημιουργήσουν νέες θέσεις εργασίας διασφαλίζοντας πάντα τις ήδη υπάρχουσες, όπως φυσικά και της ποιότητας ζωής των κατοίκων. Ήδη η τροποποίηση της σύμβασης παραχώρησης που είχε υπογραφεί τον Ιούνιο του 2016 μεταξύ του ελληνικού δημοσίου και του Οργανισμού Λιμένος Πειραιά από την προηγούμενη κυβέρνηση προβλημάτισε, καθώς παραχωρήθηκε έξτρα περιοχή στην «COSCO» και μάλιστα μια περιοχή υψηλής αρχαιολογικής σημασίας. Επίσης, θέλω να υπενθυμίσω στους συναδέλφους της Αξιωματικής Αντιπολίτευσης πως με την κύρωσή της από 24-06-2016 τροποποίησης και κωδικοποίησης της από 13ης Φεβρουαρίου 2002 σύμβασης παραχώρησης μεταξύ ελληνικού δημοσίου και της ΟΛΠ διευθετήθηκε το ζήτημα των καθυστερήσεων στην υλοποίηση συγκεκριμένων επενδύσεων μετά τη μεταβίβαση του 51% των μετοχών του οργανισμού στην «COSCO». Αυτήν όμως τη στιγμή έχουμε μπροστά μας μια νέα κύρωση σύμβασης. Αντί, λοιπόν, να συζητάμε για τη σοβαρή βλάβη που έχει επιφέρει ο αντισυμβαλλόμενος ΟΛΠ στα νόμιμα συμφέροντα του δημοσίου μη έχοντας υλοποιήσει τις συμβατικές του υποχρεώσεις με τις επενδύσεις, παραδίδουμε την ασφαλιστική δικλίδα των αναβλητικών αιρέσεων για τη μεταβίβαση του επιπλέον ποσοστού 16% των μετοχών της «ΟΛΠ Α.Ε.» που θα πρέπει να παραδοθεί όταν ολοκληρωθούν οι υποχρεώσεις. Κύριε Υπουργέ, κυρίες και κύριοι συνάδελφοι, από την υφιστάμενη σύμβαση παραχώρησης υφίσταται η δυνατότητα επιβολής των προβλεπόμενων οικονομικών ρητρών της τάξης δεκάδων εκατομμυρίων ευρώ και μας ζητάτε να μην εκμεταλλευτούμε το νόμιμο δικαίωμά μας προκειμένου να διαπραγματευτούμε αν όχι καλύτερους όρους τουλάχιστον την εξασφάλιση της υλοποίησης αυτών το ταχύτερο δυνατό. Είναι απορίας άξιον σε τούτη η ρύθμιση που τροποποιεί την υφιστάμενη σύμβαση παραχώρησης μονομερώς υπέρ των συμφερόντων του αναδόχου και χωρίς κανένα απολύτως κέρδος για το ελληνικό δημόσιο. Έτσι, με την εν λόγω τροποποίηση το ελληνικό δημόσιο παραδίδει τα όποια ελάχιστα διαπραγματευτικά μας όπλα, όπως η μεταβίβαση του 16% των μετοχών της ΟΛΠ χωρίς έστω να εξασφαλίζει τις οφειλόμενες εδώ και πέντε έτη από την «COSCO» επενδύσεις. Κύριε Υπουργέ, ο ανάδοχος έχει ήδη αγνοήσει επιδεικτικά και με τη δική σας ανοχή τις όποιες ποινικές ρήτρες όρισε η υφιστάμενη σύμβαση. Γιατί, λοιπόν, να μην τις αγνοήσει και στο μέλλον που ήδη θα έχει πολλαπλασιάσει τα κέρδη του και θα έχει ισχυροποιήσει περαιτέρω τη δεσπόζουσα μονοπωλιακή του θέση; Η υποχωρητική στάση της ελληνικής κυβέρνησης δεν αποπνέει κανένα σεβασμό και αυτό μας θλίβει βαθύτατα. Η παρούσα σύμβαση μεταφέρει τις ευθύνες για το γεγονός ότι δεν υλοποιήθηκαν επί πέντε χρόνια οι επενδύσεις στο ελληνικό δημόσιο ενώ πριν λίγες μέρες ο εισηγητής της Πλειοψηφίας μετέθεσε τις ευθύνες στους πολίτες που διαμαρτύρονται για ένα έργο με το οποίο διαφωνούν. Τους ακούσαμε μάλιστα χθες να θέτουν τους έντονους προβληματισμούς στην επιτροπή παραγωγής και εμπορίου κατά τη διαδικασία ακρόασης των φορέων. Δεν θέλω να επεκταθώ περαιτέρω στο παράρτημα 7,2 και στον πίνακα γεγονότων αναστολής προ της επενδυτικής περιόδου. Δεν θα επεκταθώ επίσης περαιτέρω σε μία σύμβαση που ευνοεί τις επεκτατικές διευθύνσεις της όποιας εταιρείας, που πλήττει τα νόμιμα εθνικά συμφέροντα και τα δικαιώματα των πολιτών. Όπως, λοιπόν, η στάση μας ήταν ξεκάθαρη και στην κύρωση της επενδυτικής συμφωνίας μεταξύ της «ΕΛΛΗΝΙΚΟΣ ΧΡΥΣΟΣ» όπου εκεί νομοθετήσατε υπέρ μιας εταιρείας και εμείς καταψηφίσαμε τη σύμβαση, όπως σε εκείνη τη σύμβαση προσπαθήσαμε να καταλάβουμε πώς θα είναι αποτελεσματικός ο περιβαλλοντικός έλεγχος με την πρόσληψη ανεξάρτητου περιβαλλοντικού ελεγκτή από την εταιρεία, έτσι και σε αυτή τη σύμβαση προσπαθούμε να πιστέψουμε κατά πόσο αμερόληπτος θεωρείται και θα είναι ο γνωμοδοτημένος ανεξάρτητος μηχανικός ο οποίος θα στεγάζεται στα γραφεία του ΟΛΠ και θα αμείβεται από αυτόν. Τελειώνοντας, θέλω να πω ότι το συγκεκριμένο κείμενο που διαπραγματεύθηκε η Κυβέρνηση και το οποίο τροποποιεί την υφιστάμενη ρύθμιση δεν λαμβάνει υπ' όψιν του και όλα όσα είχαν προηγηθεί ούτε διασφαλίζει στην ουσία το δημόσιο συμφέρον από την άποψη των δικαιωμάτων του και των εσόδων του. Ευχαριστώ πολύ για τον χρόνο σας.
Ευχαριστούμε, κύριε συνάδελφε. Θα ήθελα να κάνω μια ανακοίνωση προς το Σώμα. Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας και Κοινωνικών Υποθέσεων: «Πρόληψη και αντιμετώπιση περιστατικών κακοποίησης και παραμέλησης ανηλίκων, Πρόγραμμα «ΚΥΨΕΛΗ» για την αναβάθμιση της ποιότητας των παρεχόμενων υπηρεσιών σε βρεφικούς, βρεφονηπιακούς και παιδικούς σταθμούς, διατάξεις για την προώθηση της αναδοχής και της υιοθεσίας, «Προσωπικός Βοηθός για τα Άτομα με Αναπηρία» και άλλες διατάξεις». Τον λόγο έχει ο κ. Τραγάκης.
Ευχαριστώ, κύριε Πρόεδρε. Υπομονετικά είμαστε εδώ από τις δέκα το πρωί οι συνάδελφοι της Νέας Δημοκρατίας, παρά τα όσα είπε ο κ. Αλεξιάδης. Εμείς, ήμασταν εδώ από την αρχή. Επιτρέψτε μου να κάνω ένα σχόλιο, γιατί αναφέρθηκε σε μένα ο Πρόεδρος της Ελληνικής Λύσης. Στις δεκαετίες που είμαι εδώ, έχω δει πολλά μικρά κόμματα, καταγγελτικά μικρά κόμματα. Η καταγγελία δεν ωφέλησε ποτέ. Κανένα από αυτά τα κόμματα δεν επιβίωσε πολιτικά. Αυτό να το λάβει πολύ σοβαρά υπ' όψιν του, όταν μόνο καταγγέλλει και απειλεί. Και μάλιστα, απείλησε και τον ίδιο τον κύριο Πρωθυπουργό. Θα πρέπει να το λάβει πολύ σοβαρά υπ' όψιν του για τη μετέπειτα πορεία του κόμματός του. Αναφερόμενος στους συναδέλφους της Μειοψηφίας, οι οποίοι είπαν ότι απουσιάζουμε, θα πω ότι ήμασταν παρόντες και δεν είμαστε τώρα παρόντες. Εγώ προσωπικά είμαι παρών από το 2002, από την αρχή που ξεκίνησε η υπόθεση της «COSCO». Διαχρονικά, η Νέα Δημοκρατία ήταν υπέρ της επένδυσης. Διαχρονικά. Δεν άλλαξε ποτέ πορεία. Άλλοι άλλαξαν πορεία, υποκριτικά, τελείως υποκριτικά. Και όλος ο καταγγελτικός τους λόγος, ο υποκριτικός τους λόγος κρύβει την αμηχανία τους σε αυτά τα οποία οι ίδιοι έλεγαν το 2016. Και πρέπει να πούμε το κυριότερο απ' όλα. Τότε, το 2016 αυτοί δεν έβαλαν τη διαλυτική αίρεση, η οποία είναι υπέρ του δημοσίου και σωστά το ανέφερε ο Πρόεδρος. Δεν έφεραν τίποτα επ' αυτού, για τη διαλυτική αίρεση. Το σημαντικότερο όπλο που έχουμε στα χέρια μας είναι η διαλυτική αίρεση σε αυτήν την περίπτωση. Κι εγώ θα ρωτήσω: Έκανε κάτι η «COSCO» για τον Πειραιά; Ναι, έκανε. Θα το πω ευθέως. Τα εξακόσιες χιλιάδες εμπορευματοκιβώτια τα έφτασε στα οκτώ εκατομμύρια με προοπτική να γίνουν δέκα, να πάνε έντεκα. Και να μην αναφέρω την έκθεση του ΙΟΒΕ, την οποίαν οι κύριοι συνάδελφοι δεν έλαβαν υπ' όψιν τους. Η έκθεση του ΙΟΒΕ λέει ότι μέσα σε χρόνο δεκαετίας το ελληνικό δημόσιο θα εισπράξει εμμέσως ή αμέσως 858 εκατομμύρια από αυτήν την επένδυση. Έχουν αντίρρηση γι' αυτό; Και επίσης, δεν διάβασαν την έκθεση της Επιστημονικής Υπηρεσίας της Βουλής, η οποία έκθεση αναφέρεται ρητά στο ότι η συμφωνία και η ρήτρα εμπιστευτικότητας ακολούθησε - κρατήστε το αυτό, διαβάστε την έκθεση προσεκτικά - όλες τις συμφωνίες που έχουν γίνει. Όλες οι συμφωνίες που έχουν γίνει. Όλες! Ακόμα και για την οδοποιία, για τους σιδηροδρόμους. Όλες οι συμφωνίες, ανέφερε η Επιστημονική Υπηρεσία της Βουλής. Θα ήθελα να αναφερθώ και στο νομοσχέδιο τώρα, εκτός από τη διαλυτική αίρεση που ένα πολύ σημαντικό θέμα. Νομίζω ότι πολύ σημαντικό θέμα επίσης, είναι τα οφέλη που αποκτά το ελληνικό δημόσιο από αυτήν τη συμβατική ρύθμιση. Εκτός από τα 88 εκατομμύρια, εκτός όλων των άλλων τα οποία θα γίνουν επενδύσεις, τους δίνει το δικαίωμα αυτά τα πέντε χρόνια παράτασης που προβλέπει η σύμβαση, το πλάνο το οποίο είχαν να το επισημοποιήσουν και να το εφαρμόσουν. Θα πείτε «η ολοκλήρωση όμως δεν έχει γίνει σε ορισμένα θέματα». Εδώ, κύριε Υπουργέ, θέλω λίγο την κατανόησή σας και την προσοχή σας. Αναφέρατε σωστά τα 293 εκατομμύρια κ.λπ.. Είπατε ότι η επέκταση του επιβατικού λιμένα - για την κρουαζιέρα δηλαδή είναι αυτό - είναι 136 εκατομμύρια, είναι σχεδόν τα μισά. Η ερώτησή μου είναι προς την Αξιωματική Αντιπολίτευση: Είναι υπέρ της κρουαζιέρας; Είναι υπέρ του να γίνουν προβλήτες κρουαζιέρας; Ρώτησαν τους ανθρώπους της κρουαζιέρας; Ρώτησαν τους εργαζόμενους στη ναυτιλία σε ό,τι αφορά την κρουαζιέρα; Ο Πειραιάς είχε αναδειχθεί πραγματικά σε ένα κέντρο κρουαζιέρας. Εμείς θέλουμε την κρουαζιέρα. Επιδιώκουμε την κρουαζιέρα. Το άλλο θέμα που έθεσαν είναι ένα θέμα το οποίο έχουμε λύσει και έχουμε ασχοληθεί διαχρονικά. Και το θέμα ότι δεν πρόκειται να γίνει ναυπηγοεπισκευή από την «COSCO», δεν πρόκειται να γίνει. Ακόμα και ο κύριος Πρωθυπουργός έχει αναφερθεί σε αυτό το θέμα για την προβλήτα 4, καθώς και ο Υπουργός επανειλημμένως. Αυτή είναι η πολιτική απόφαση. Εδώ ακούσαμε το πρωτόγνωρο ότι τους νόμους τους εισηγούνται οι γενικοί διευθυντές και οι διευθυντές των Υπουργείων. Αν είναι δυνατόν! Τέτοια ακούστηκαν εδώ. Αυτά είναι στα απολυταρχικά καθεστώτα. Στη δημοκρατία, τους νόμους τους φέρνει η αρμόδια πολιτική ηγεσία. Κανένας άλλος. Όμως, κύριε Υπουργέ, θέλω να κάνω μια αναφορά. Τα έκανε όλα καλά η «COSCO»; Όχι. Ασφαλώς όχι. Από τα 55 εκατομμύρια - αυτή είναι η έκθεση νομίζω του κ. Κόλλια από τη «HILL INTERNATIONAL» που είναι ο ανεξάρτητος μηχανικός - για τη βελτίωση υποδομών ναυπηγοεπισκευαστικής ζώνης συμπεριλαμβανομένων και των πλωτών δεξαμενών, τουλάχιστον τα 25 εκατομμύρια πήγαν στις πλωτές δεξαμενές. Εδώ καταγγέλλω την «COSCO» ότι δεν έκανε σχεδόν κανένα έργο εντός της ζώνης. Σχεδόν κανένα έργο. Εμείς που περπατάμε τη ζώνη, βλέπουμε ότι οι συνθήκες είναι ίδιες όπως ήταν και παλαιότερα. Και το χειρότερο; Δεν υπάρχει ρεύμα. Το ξέρετε ότι δεν μπορούν να πάρουν ρεύμα τα πλοία, τα οποία κάνουν χρήση της προβλήτας; Χρησιμοποιούν υποχρεωτικά όλοι μηχανισμούς τέτοιους, οι οποίοι επιβαρύνουν το κόστος κατασκευής. Αντιλαμβάνεστε λοιπόν, κύριε Υπουργέ, ότι εδώ πρέπει να πιεστούν και να δημιουργήσουν τις προϋποθέσεις. Τι μπορεί να τους πιέσει; Αυτό που είπατε εσείς. Τι μπορεί να τους πιέσει; Οι ποινικές ρήτρες. Πώς μπορούν να τους πιέσουν οι ποινικές ρήτρες; Όσο πηγαίνουν προς ολοκλήρωση τα ποσοστά των συμβασιοποιημένων έργων τόσο θα εκπίπτουν οι ποινικές ρήτρες. Άρα έχουν και οι ίδιοι οικονομικό κίνητρο να προχωρήσουν αυτά τα θέματα. Υπήρξε στην επιτροπή μία παρέμβαση από τους φορείς, στην οποία εγώ έλαβα θέση, που μιλούσαν για τις μη υποχρεωτικές επενδύσεις. Εδώ, κύριε Υπουργέ θα πρέπει να είμαστε όλοι πολύ προσεκτικοί για τις μη υποχρεωτικές επενδύσεις. Δηλαδή, γι' αυτές οι οποίες δεν είναι πρώτες υποχρεωτικές επενδύσεις. Υπήρξε ο φόβος ότι πιθανώς στις μη υποχρεωτικές επενδύσεις θα μπορούσαν να μπουν και άλλα. Η ασφαλιστική δικλίδα ότι για τις μη υποχρεωτικές επενδύσεις απευθύνονται στον γενικό διευθυντή - ο ίδιος κάνει την πρόταση, ο γενικός διευθυντής - , μας κατήγγειλαν επίσης ότι αναθέτουμε σε γενικό διευθυντή, κάτι το οποίο θα έπρεπε να υπάρχει στη διοίκηση. Όχι. Οι μη υποχρεωτικές επενδύσεις δεν αναφέρονται. Το αρχικό πλάνο θα είναι εκείνο το οποίο θα εφαρμοστεί μέχρι κεραίας. Αυτή είναι η πραγματικότητα. Θέλοντας, λοιπόν, να συνεχίσω και εγώ για τις επενδύσεις στις οποίες αναφέρθηκαν όλοι, κύριε Υπουργέ, είναι ευκαιρία να ρίξουμε μια ματιά σε τρεις επενδύσεις. Κατ' αρχάς είναι η αξιοποίηση των ναυπηγείων. Θα πρέπει να αξιοποιήσουμε στο έπακρον μέσω του νέου επενδυτή τα ναυπηγεία Σκαραμαγκά. Στα ναυπηγεία Σκαραμαγκά υπάρχουν υδατοδεξαμενές οι οποίες είναι μέχρι πεντακόσιες χιλιάδες τόνους, που θα μας δώσει το δικαίωμα να κάνουμε επισκευές μεγάλων πλοίων. Θα πρέπει να δούμε και τα ναυπηγεία της Ελευσίνας που βρίσκονται σε μια διαπραγμάτευση, αλλά όπως ξέρετε από όλους τους ναυπηγοεπισκευαστές, από το Βιομηχανικό Πάρκο Σχιστού υπάρχει η πρωτοβουλία, η πρόταση, η ελπίδα ότι θα λειτουργήσουν τα ναυπηγεία ώστε να έρχονται οι Έλληνες πλοιοκτήτες στα ελληνικά ναυπηγεία και να μην πηγαίνουν στα τουρκικά παράλια για επισκευές. Και ξέρετε ότι έχουμε το καλύτερο εργατοδυναμικό προσωπικό που υπάρχει σε ό,τι αφορά την επισκευή. Αντιλαμβάνεστε ότι ακόμα και στην Κορέα παίρνουν εργατοτεχνίτες από την Ελλάδα για να κάνουν τις επισκευές και ασχολούνται επαγγελματίες δικοί μας, οι οποίοι πηγαίνουν σε όλα αυτά τα μέρη. Θα ήθελα, λοιπόν, να ρίξουμε μια ματιά στο θέμα αυτό και σε ένα θέμα το οποίο έθεσε ο πρόεδρος της «ΒΙΠΑΣ», ο κ. Πολυχρονόπουλος. Ζητάνε μια επέκταση, κύριε Πρόεδρε, να έρθουμε σε επαφή με την εκκλησία, ώστε οι άνθρωποι αυτοί οι οποίοι έχουν επενδύσει εκεί, περίπου, 450 εκατομμύρια ιδιωτικά κεφάλαια και έχουν πελάτες από όλο τον κόσμο να μπορέσουν να επεκτείνουν τις δραστηριότητές τους. Ευχαριστώ για την ανοχή σας.
Ευχαριστώ, κύριε συνάδελφε. Τον λόγο έχει η κ. Παναγιώτα Δούνια από την Νέα Δημοκρατία.
Σας ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, ως Βουλευτής της πρώτης περιφέρειας του Πειραιά και των νησιών μας, αλλά και ως Πειραιώτισσα έχω ιδιαίτερο ενδιαφέρον για την ανάπτυξη της πόλης μου και την καλύτερη δυνατή αξιοποίηση του λιμανιού της, του μεγαλύτερου δηλαδή λιμένα της χώρας μας. Το ίδιο ενδιαφέρον έχει αδιαμφισβήτητα και συνολικά η Νέα Δημοκρατία, πράγμα που απέδειξε από την πρώτη στιγμή που ανέλαβε τη διακυβέρνηση της χώρας φροντίζοντας να δημιουργήσει ένα φιλικό περιβάλλον για τις επενδύσεις και την επιχειρηματικότητα και να διαμορφώσει ένα πλέγμα αντιμετώπισης των εμποδίων, που τυχόν εμφανιστούν, κατά την πραγματοποίηση των εκάστοτε επενδύσεων. Το τελευταίο κρίθηκε απαραίτητο, καθώς οι καθυστερήσεις στις υλοποιήσεις των επενδυτικών σχεδίων εκτός από το σημαντικό οικονομικό κόστος που έχουν, αμαυρώνουν τη διεθνή εικόνα της Ελλάδας ως τόπου προσέλκυσης επενδύσεων. Για να αποφύγουμε, λοιπόν, μια τέτοια πολύπλευρη ζημιά καλούμαστε σήμερα να κυρώσουμε τη συμφωνία τροποποίησης της σύμβασης παραχώρησης μεταξύ του ελληνικού δημοσίου και του Οργανισμού Λιμένος Πειραιώς, που έχει υπογραφεί το καλοκαίρι του 2016. Όπως θυμόμαστε όλοι με βάση τις αρχικές εκτιμήσεις το συγκεκριμένο έργο επρόκειτο να ολοκληρωθεί σε δυόμισι περίπου χρόνια από την υπογραφή της σύμβασης παραχώρησης. Η πρόοδος του έργου καθυστέρησε ωστόσο σημαντικά λόγω των αλλεπάλληλων διακοπών των εργασιών με αποτέλεσμα η τροποποίηση των διατάξεων της σύμβασης να καταστεί μονόδρομος. Το περιεχόμενο της τροποποιητικής συμφωνίας προήλθε μετά από εντατική διαπραγμάτευση μεταξύ του ελληνικού δημοσίου, του Ταμείου Αξιοποίησης Ιδιωτικής Περιουσίας του Δημοσίου και της «COSCO». Η διαπραγμάτευση ανάμεσα στους παραπάνω ήταν αναγκαία προκειμένου να αποτραπεί ο κίνδυνος νέων καθυστερήσεων και να αποφευχθεί μια παράταση της αβεβαιότητας στην περίπτωση που οι δύο πλευρές προσέφυγαν στη διαιτητική επίλυση των διαφορών τους. Και αυτό επειδή σε μία τέτοια περίπτωση το ελληνικό δημόσιο θα βρισκόταν αντιμέτωπο με δυσβάσταχτες οικονομικές συνέπειες λόγω της μη υλοποίησης των πρώτων υποχρεωτικών επενδύσεων, ενώ θα δεχόταν και ανταξιώσεις της «COSCO» λόγω της καθυστέρησης. Ας δούμε, όμως, πιο συγκεκριμένα τι προβλέπει η τροποποιημένη σύμβαση Με αυτήν διευθετείται το θέμα των καθυστερήσεων στην υλοποίηση συγκεκριμένων επενδύσεων μετά τη μεταβίβαση του 51% των μετοχών του οργανισμού στην «COSCO». Την ίδια στιγμή ανοίγει ο δρόμος για τη μεταβίβαση ενός επιπρόσθετου 16% των μετοχών του ΟΛΠ από το Ταμείο Αξιοποίησης Ιδιωτικής Περιουσίας του Δημοσίου στην «COSCO» έναντι τιμήματος 88 εκατομμυρίων ευρώ. Με τις τροποποιούμενες διατάξεις ακόμα παρατείνεται για πέντε χρόνια από τη μεταβίβαση του επιπρόσθετου 16% των μετοχών το χρονικό διάστημα για την ολοκλήρωση των υποχρεωτικών επενδύσεων της πρώτης περιόδου. Το χρονικό αυτό διάστημα μπορεί να παραταθεί μέχρι άλλα πέντε έτη μόνο όμως για συγκεκριμένους εξαιρετικούς λόγους. Ασφαλώς, επειδή η προβλεπόμενη από τη σύμβαση παραχώρησης μεταβίβαση του 16% πραγματοποιείται πριν την ολοκλήρωση των πρώτων υποχρεωτικών επενδύσεων λαμβάνεται ειδική πρόνοια για την προστασία των συμφερόντων του ελληνικού δημοσίου. Για την προστασία των συμφερόντων μας, λοιπόν, η μεταβίβαση αυτού του 16% τελεί υπό τη διαλυτική αίρεση της μη υλοποίησης των πρώτων υποχρεωτικών επενδύσεων με υπαιτιότητα της «COSCO» ή του ΟΛΠ μέσα στα επόμενα πέντε χρόνια ή μέσα στα επόμενα δέκα χρόνια αν προκύψουν λόγοι εκτός ελέγχου του ΟΛΠ και της «COSCO» και δοθεί περίοδος αναστολής. Η διαλυτική αίρεση σημαίνει ότι η μεταβίβαση των μετοχών γίνεται μεν αμέσως, αλλά ανατρέπεται και επανέρχεται αυτοδικαίως η προηγούμενη κατάσταση αν δεν υπάρξει η υλοποίηση των πρώτων υποχρεωτικών επενδύσεων. Με λίγα λόγια, κυρίες και κύριοι συνάδελφοι, εάν μέσα στο συγκεκριμένο μέγιστο χρονικό διάστημα δεν πραγματοποιηθούν οι επενδύσεις στο βαθμό που ορίζεται και γι' αυτό ευθύνεται η «COSCO» ή ο ΟΛΠ, τότε το ποσοστό των μετοχών επιστρέφεται αυτομάτως στο ΤΑΙΠΕΔ. Παράλληλα, όμως, διατηρείται η συμβατική υποχρέωση να ολοκληρωθούν όλες οι πρώτες υποχρεωτικές επενδύσεις που μέχρι τότε θα είναι σε εκκρεμότητα. Σαν ένα δεύτερο δίχτυ ασφαλείας τώρα εισάγεται στην τροποποίηση της αρχικής συμφωνίας η υποχρέωση κατάθεσης πρόσθετης εγγυητικής επιστολής της «COSCO» υπέρ του ΤΑΙΠΕΔ για τη μεταβίβαση του 16% των μετοχών ύψους 29 εκατομμυρίων ευρώ. Σε περίπτωση μη υλοποίησης των επενδύσεων τις πρώτες περιόδους στους προβλεπόμενους χρόνους και στα προβλεπόμενα ποσοστά με αποκλειστική ή έστω με ευθύνη πάνω από το 90% του ΟΛΠ και της «COSCO» η εγγυητική επιστολή καταπίπτει σε βάρος της «COSCO» και υπέρ του ΤΑΙΠΕΔ. Θυμίζω ότι η εν λόγω εγγυητική επιστολή έρχεται να προστεθεί στην εγγυητική επιστολή ύψους 15 εκατομμυρίων ευρώ, που έχει ήδη χορηγηθεί υπέρ του ελληνικού δημοσίου στο πλαίσιο της αρχικής σύμβασης παραχώρησης. Ταυτόχρονα με τα παραπάνω στην τροποποιημένη σύμβαση προβλέπεται αναστολή της περιόδου υλοποίησης των πρώτων υποχρεωτικών επενδύσεων. Η αναστολή θα δίνεται μόνο όταν συντρέχουν λόγοι εκτός της σφαίρας επιρροής του ΟΛΠ και της «COSCO», τα λεγόμενα γεγονότα αναστολής αναφορικά με ήδη αδειοδοτημένα έργα των πρώτων υποχρεωτικών επενδύσεων. Η παρακολούθηση ενός γεγονότος αναστολής, καθώς και η εκτίμηση και η αξιολόγηση της επίδρασής του στην υλοποίηση των επενδύσεων θα πιστοποιείται από ανεξάρτητο μηχανικό που θα συντάσσει σχετική αναφορά προκειμένου να επιλύονται τυχόν διαφωνίες. Τέλος, στην τροποποιημένη συμφωνία παρατηρείται μία ενίσχυση του ρόλου του ΤΑΙΠΕΔ στη λήψη αποφάσεων του ΟΛΠ. Ειδικότερα προβλέπεται δικαίωμα άσκησης βέτο του ΤΑΙΠΕΔ σε αποφάσεις που συνδέονται με την ολοκλήρωση των πρώτων υποχρεωτικών επενδύσεων και σε αποφάσεις που θα οδηγούσαν σε αποδυνάμωση της θέσης του ΤΑΙΠΕΔ στον ΟΛΠ λόγω της μείωσης της συμμετοχής του Ταμείου στο μετοχικό κεφάλαιο του οργανισμού. Κυρίες και κύριοι συνάδελφοι, όπως μπορούμε όλοι να καταλάβουμε οι τροποποιήσεις της αρχικής σύμβασης παραχώρησης μεταξύ του ελληνικού δημοσίου και του Οργανισμού Λιμένος Πειραιώς περιορίζονται στο απολύτως αναγκαίο μέτρο και δεν ανατρέπουν επ' ουδενί την ισορροπία του αρχικού κειμένου. Αποσκοπούν στην ταχύτερη δυνατή ολοκλήρωση του υποχρεωτικού επενδυτικού προγράμματος με αμοιβαίο, επωφελή για όλα τα εμπλεκόμενα μέρη τρόπο και έχουν ως βασικό ζητούμενο τη διασφάλιση των συμφερόντων του ελληνικού δημοσίου και την απρόσκοπτη συνέχιση ενός φιλόδοξου επενδυτικού προγράμματος στο μεγαλύτερο λιμάνι της χώρας, στον Πειραιά μας για τη μεγαλύτερη δυνατή αξιοποίηση του οποίου νοιαζόμαστε και μαχόμαστε όλοι οι Βουλευτές της Νέας Δημοκρατίας όχι με κορώνες και αιτιάσεις, όπως δυστυχώς έκανε ο συνάδελφός μας από τον ΣΥΡΙΖΑ, ο κ. Αλεξιάδης, προσπαθώντας να στοχοποιήσει για λόγους εντυπωσιασμού και μικροπολιτικής τόσο εμένα όσο και τους υπόλοιπους Βουλευτές της περιφέρειας του Πειραιά, αλλά ουσιαστικά με πράξεις, με αποφάσεις και κινήσεις που πάνε την πόλη μας μπροστά, που δίνουν στον Πειραιά την ώθηση και τη θέση που του αξίζει, μετατρέποντάς τον σε έναν πόλο έλξης επενδύσεων και πόλη πρότυπο για την τουριστική, αλλά και επιχειρηματική της ανάπτυξη. Σας ευχαριστώ πάρα πολύ για τον χρόνο σας.
Ευχαριστούμε, κυρία συνάδελφε. Τον λόγο έχει ο κ. Κωνσταντίνος Χήτας. Κύριε Χήτα, επειδή μίλησε και ο Αρχηγός σας, θα έχετε λιγότερο χρόνο με μία ανοχή.
Ευχαριστώ πολύ, κύριε Πρόεδρε. Κύριε Πλακιωτάκη, κυρίες και κύριοι συνάδελφοι, έζησα εδώ μέσα αυτό το θέατρο του παραλόγου. Είδα και πριν αυτό το ωραίο σόου που στήσατε. Μετά την ομιλία σας πήρε τον πύρινο λόγο ο Κοινοβουλευτικός Εκπρόσωπος του ΣΥΡΙΖΑ και απαντήσατε εσείς. Ξέρετε, το χειρότερο είναι ότι αν τα πιστεύετε κιόλας αυτά που κάνετε είναι πολύ πιο επικίνδυνο. Αν υπάρχει μια ομολογία ότι είναι μια ωραία θεατρική παράσταση, να πούμε ότι και εμείς συμμετέχουμε, έχουμε και δωρεάν θέαση από εδώ μέσα και μια χαρά. Αν τα πιστεύετε κιόλας, όμως, είναι πραγματικά ανατριχιαστικό. Γιατί; Γιατί δεν έχετε κανένα πεδίο αντιπαράθεσης. Αυτό είναι το πρόβλημα πλέον Νέας Δημοκρατίας και ΣΥΡΙΖΑ κυρίως. Για το Κίνημα Αλλαγής δεν ξέρω, έχει τα δικά του θέματα, δεν είναι εδώ, όποτε έρθει μπορεί να τα βρει. Αυτοί φέρνουν, εσείς υπογράφετε. Το κράτος έχει συνέχεια σε όλα. Αυτοί οι πολιτικά «φουκαράδες» δεν έχουν λόγο αντιπαράθεσης. Τι να πουν; Πού να αντιπολιτευτούν; Τι να πουν σε εσάς, αφού αυτοί τα φέρανε; Και μόνο και μόνο για το θεαθήναι στήνεται ένα ωραίο θεατράκι εδώ μέσα και φέρνουν αυτά που φέρνουν και τα ψηφίζετε εσείς και δεν θα ψηφίζουν αυτοί. Μα, αφού εσείς τα φέρατε; Είναι τρέλα. Δηλαδή, αν καταλάβει ο κόσμος και βλέπουμε αντιπαραθέσεις παράλογες και στημένες τι να πω πραγματικά; Πείτε μου, κύριε Πλακιωτάκη, μία χώρα, μία ευρωπαϊκή χώρα - εγώ δεν αναφέρομαι τώρα ούτε στη Νέα Δημοκρατία ούτε σε κανέναν - που έχει πουλήσει το νερό, το ρεύμα, το αέριο, τα αεροδρόμια, τα τρένα, τα λιμάνια, τις τηλεπικοινωνίες της. Πείτε μου μία! Μία που τα έχει πουλήσει όλα, όλα! Αυτή είναι η Ελλάδα, τα έχει κάνει η Ελλάδα. Τα έχει κάνει η Ελλάδα η δική σας κυβερνητικά των τριών κομμάτων που την κυβέρνησαν και την καταστρέψανε και την φέρανε εδώ. Κι έχετε το θράσος το πολιτικό όλοι σας και έρχεστε εδώ μέσα σήμερα και ξιφουλκείτε «έχουμε άλλη άποψη», αφού είστε ίδιοι! Πείτε μου τι να πούμε για το νομοσχέδιο σήμερα αυτό. Πείτε μου πραγματικά. Τι να πούμε; Τι αξία έχουν για εσάς, για όλους εσάς - αν έχουν κάποια αξία - θεμελιώδεις έννοιες και αξίες; Γιατί υπάρχουν αυτές οι λέξεις «θεμελιώδεις έννοιες και αξίες» για την προστασία του δημοσίου συμφέροντος, για την προάσπιση των δικαιωμάτων του ελληνικού λαού, για την αξιοποίηση της ελληνικής περιουσίας, για το καλό της χώρας, για το καλό των Ελλήνων. Έχουν για κάποιους από εσάς αυτά αξία, για την Κυβέρνησή σας, που επενδύετε; Πού επενδύετε; Εκεί που επένδυσαν και αυτοί. Πού επένδυσαν αυτοί; Γιατί για εσάς η λέξη «επένδυση» έχει άλλη έννοια. Επένδυση είναι ξεπούλημα. Απλά, ξεκάθαρα. Συνεχίζουν οι μνημονιακές υποχρεώσεις, τα νταβατζιλίκια του παρελθόντος που μας φόρτωσαν και πρέπει να είμαστε διεκπεραιωτές πλέον εμείς. Δεν κυβερνάμε. Διεκπεραιώνουμε. Αυτό κάνετε. Κυβερνάτε εδώ και δύο χρόνια - και παραπάνω - και η προτεραιότητά σας είναι να ικανοποιήσετε αυτά που έφεραν οι ξένοι, τα συμφέροντα των ξένων, των τρίτων, των δανειστών, των τραπεζών, τα ακαταδίωκτα, όλα αυτά που έχετε ψηφίσει εδώ μέσα και φυσικά να δώσετε και τα προνόμια στους μετανάστες, στους παράνομους που έρχονται, όλα αυτά. Γιατί όλα είναι οι ευρωπαϊκές εντολές. Α, η Ελλάδα δεν είναι αποκομμένη! Μιλάτε τόσο καιρό για επενδύσεις. Μιλάτε τόσο καιρό για αποκρατικοποιήσεις, για τα τεράστια οφέλη που θα έχει η χώρα μας από αυτές. Όμως, η αλήθεια είναι διαφορετική και την ξέρετε πάρα πολύ καλά, ότι εξυπηρετείτε συμφέροντα που καμμία σχέση δεν έχουν με το ελληνικό δημόσιο, με το ελληνικό συμφέρον. Τουλάχιστον να μη χάνουμε τον χρόνο μας. Φέρτε τα, ψηφίστε τα όλοι μαζί χέρι - χέρι και μη στήνετε εδώ καυγάδες πολιτικούς fake για τα μάτια του κόσμου. Εδώ πρέπει να έχει και ουσία. Και η ουσία, κύριε Πλακιωτάκη, κύριε Υπουργέ, που στο πρόσωπό σας σήμερα βλέπουμε και την Κυβέρνηση, είναι τα πολιτικά κόμματα, οι πολιτικές δυνάμεις να έχουν ένα σοβαρό λόγο με προτάσεις. Και νιώθουμε πολύ ικανοποιημένοι, όχι επειδή έχουμε αποδοχή από τον κόσμο, όχι μόνο αυτό, αλλά γιατί είμαστε μια φωνή λογικής που όλες οι προτάσεις της Ελληνικής Λύσης - και θα τις αριθμήσω τώρα εδώ, για να μείνουν και στα Πρακτικά της Βουλής για άλλη μια φορά - έχουν γίνει πράξη. Γιατί, κύριε Πλακιωτάκη και κύριοι της Νέας Δημοκρατίας, δικαιωθήκαμε. Δικαιωθήκαμε σε όλα. Δικαιωθήκαμε στο ότι ήμασταν οι πρώτοι και ο Αρχηγός μας πήρε τηλέφωνο τον Πρωθυπουργό και του είπε για τα Rafale και τα πήρατε. Είναι μια μεγάλη δικαίωση για εμάς και είμαστε ένα κόμμα με ουσιαστική Αντιπολίτευση και προτάσεις. Δικαιωθήκαμε με τις φρεγάτες που δώσαμε μάχη να μην πάρετε τελευταία στιγμή τα σαπάκια τα αμερικάνικα, αλλά να πάρετε τις Μπελχάρα ή Μπελαρά - όπως θέλετε πείτε τις - τις γαλλικές. Δικαιωθήκαμε στο «Ελλάς - Γαλλία συμμαχία». Ακόμα αντηχούν τα λόγια του Προέδρου της Ελληνικής Λύσης εδώ μέσα: «Ελλάς - Γαλλία συμμαχία». Όμως, προσέξτε τώρα. Αφ' ενός συμφωνούμε - αφού εμείς το προτείναμε - αλλά ό,τι λέμε πρέπει να το κάνετε σωστά. Δεν τα κάνετε όλα σωστά. Κάνετε λάθη, παραλείψεις. Ξέρετε, ο διάβολος κρύβεται στα ψιλά γράμματα και στα συμβόλαια και στις τράπεζες όταν πας και στις συμφωνίες όταν υπογράφεις. Στα ψιλά γράμματα! Σας τα είπε ο Πρόεδρος της Ελληνικής Λύσης πριν από λίγο που μίλησε εδώ. Τι σας είπε για τη συμφωνία αυτή; Τι κερδίζει η Ελλάδα; Προσέξτε είμαστε υπέρ. Ξαναλέμε, εμείς προτείναμε τις Belharra, η Ελληνική Λύση. Εμείς προτείναμε τα Rafale, η Ελληνική Λύση. Εμείς ήμασταν υπέρ του «Ελλάς - Γαλλία συμμαχία», η Ελληνική Λύση. Όμως, επισημαίνουμε το εξής: Τι λέει μέσα η συμφωνία; Ότι ουδέποτε η Γαλλία θα στραφεί εναντίον κράτους του ΝΑΤΟ. Άρα; Άρα; Ποιος είναι ο εχθρός μας; Η Τουρκία. Κούφια η ώρα, αν γίνει κάτι, τι θα πει η Γαλλία; «Μέρος του ΝΑΤΟ η Τουρκία, νίπτω τας χείρας μου». Καταλάβατε; Ναι μεν, αλλά. Τα ψιλά γράμματα. Φωνάζαμε για το τείχος στον Έβρο. Συνεχίζω. Πήγαμε μετά κάνατε έναν φράχτη, όχι τείχος, αλλά τουλάχιστον αντιληφθήκατε την αναγκαιότητα να το κάνετε. Φωνάζαμε από την αρχή. Εσείς κάνατε δήθεν κλειστά κέντρα για τους παράνομους, αλλά σε κατοικημένες περιοχές ενώ πρέπει να πάνε σε ακατοίκητα νησιά. Σας το λέμε. Θα πάτε πάλι στα λόγια μας. Πάτε σιγά - σιγά. Θα δείτε ότι θα οδηγηθείτε σε Το μεγάλο λάθος το οποίο καταψηφίσαμε: ΑΟΖ, που ψηφίσατε και υπογράψατε και συμφωνήσατε, μειωμένη επήρεια. Είναι η ΑΟΖ που ψήφισε η ελληνική Βουλή και η Νέα Δημοκρατία πλην της Ελληνικής Λύσης με Αίγυπτο και Ιταλία. Γιατί αυτό είναι έγκλημα, κύριε Πλακιωτάκη. Είναι και το Υπουργείο σας τέτοιο. Είναι έγκλημα η μειωμένη επήρεια στα νησιά μας. Κι εμείς οι ίδιοι, η χώρα μας να υπογράφει και να δίνει μειωμένη, κύριε Πρόεδρε, επήρεια στα νησιά μας και προς δυσμάς, με τη συμφωνία με την Ιταλία, αλλά και με τη συμφωνία με την Αίγυπτο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και πάνω εκεί πατάνε τώρα οι Τούρκοι, η οποία Τουρκία σήμερα δέσμευσε περιοχή από το Καστελόριζο μέχρι την κυπριακή ΑΟΖ με Navtex, περικλείει το Καστελόριζο, εκτείνεται εντός της κυπριακής ΑΟΖ. Η Κύπρος έχει αντιδράσει. Εμείς σιγή ασυρμάτου, τίποτα. Και πού βασίζεται και πατάει η Τουρκία, κύριε Βρούτση μου; Εδώ, στη συμφωνία αυτή με την Αίγυπτο. Και τι λέει; «Με βάση λοιπόν, τις συμφωνίες που κάνατε με την Αίγυπτο και την Ιταλία, με μερική επήρεια των νησιών σας, θα πάμε κι εμείς στη δική μας συμφωνία». Την πατήσαμε! Αυτό φωνάζαμε. Γι' αυτό δεν το κάναμε και δεν υπογράψαμε και δεν συμφωνήσαμε μαζί σας. Κι εμείς τι άλλο λέμε; Και πρέπει να τα κάνετε και θα τα κάνετε, με καθυστέρηση πάλι. Ελπίζουμε να μας ακούσετε και εδώ: Ενιαίο αμυντικό δόγμα με την Κύπρο, ΑΟΖ με Κύπρο, δώδεκα ναυτικά μίλια, θαλάσσιες ζώνες και προστασία της αλιείας. Τα λέμε. Θα τα κάνετε; Κάντε τα! Δικαιωνόμαστε σε όλα και είμαστε υπερήφανοι γι' αυτό, για το έργο μας, τη δουλειά μας, τις προτάσεις μας, το ήθος μας και το αποτέλεσμα της δουλειάς μας. Δεν μπορεί κανείς να βγει να πει το αντίθετο και χαιρόμαστε πολύ. Και δικαιωθήκαμε και σε άλλα θέματα και στα θέματα της υγείας. Από την πρώτη μέρα, η πιο σοβαρή, η πιο ξεκάθαρη στάση: Όχι στην υποχρεωτικότητα, ναι στη δημοκρατία. Τι άλλο είπαμε; Λάθος τα lockdown. Αποδείχτηκε. Τι άλλο είχαμε πει; Φάρμακα. Αποδείχτηκε. Ξηλώθηκε όλο το Υπουργείο Υγείας, κύριε Υπουργέ. Όλο το Υπουργείο Υγείας που χειρίστηκε ενάμιση χρόνο την πανδημία ξηλώθηκε και οι Υπουργοί έφυγαν και οι Γραμματείς έφυγαν και οι Φαρισαίοι έφυγαν. Και αυτό είναι ομολογία ήττας και αποτυχίας. Έχετε τρελάνει τον κόσμο και κλείνω, κύριε Πρόεδρε. Είχαμε μια συνάντηση προχθές, κύριε Πρόεδρε, με τους ανθρώπους του ΕΚΑΒ. Πιθανώς οι άνθρωποι να έχουν πάει σε όλους. Όμως, το δράμα που είδαμε ανθρώπους πενήντα, πενήντα πέντε, εξήντα χρονών να κλαίνε σαν μικρά παιδιά γιατί μετά από τριάντα χρόνια υπηρεσίας τα πληρώματα επάνω του ΕΚΑΒ, που έχουν σώσει ζωές, να είναι σε αναστολή επειδή δεν εμβολιάστηκαν και να μην πληρώνονται και να μην έχουν να ταΐσουν τα παιδιά τους, είναι πραγματικά ντροπιαστικό για την Ελλάδα, για τη δημοκρατία μας, για τη φιλοσοφία μας σαν χώρα, αλλά και για την Κυβέρνησή σας. Είναι ντροπή, πραγματικά ντροπή. Κάθε μέρα έχουμε τους τρομολάγνους να παρελαύνουν απ' τα κανάλια. Μαζέψτε τους, τους δημοσιογράφους τους καλοπληρωμένους. Βγήκε ο άλλος σήμερα ο Πορτοσάλτε και τι μας είπε; «Να μην παίρνουν σύνταξη οι ανεμβολίαστοι»! Καλά, είναι δυνατόν; Τα έχουμε χάσει τελείως; Έχουμε τρελαθεί; Έχουμε χαζέψει τελείως; «Να μην παίρνουν σύνταξη οι ανεμβολίαστοι»! Παπαγαλάκι, βγήκε και το είπε.
Ολοκληρώστε, κύριε συνάδελφε. Έχετε πάει στα δέκα λεπτά.
Τελειώνω, κύριε Πρόεδρε, αλλά είναι πραγματικά να τρελαίνεται κανείς. Κλείνω με το εξής και θα το λέμε κάθε φορά. Καταργείστε το ακαταδίωκτο στους γιατρούς για να πείσετε τους πάντες για το εμβόλιο. Και επειδή το καλοκαίρι φεύγει, οι τουρίστες φεύγουν, το lockdown έρχεται. Τώρα θυμηθήκαμε πάλι τα κόκκινα στις πόλεις - το καλοκαίρι ήταν όλα ανοιχτά - , τώρα που πλησιάζει ο Άη Δημήτρης, τώρα που πλησιάζουν οι παρελάσεις, τώρα που πλησιάζουν όλα αυτά. Θα κλείσετε και τα Χριστούγεννα. Θα τα κλείσετε πάλι όλα. Πολύ ωραία πολιτική. Κύριε Πρόεδρε, όλα έχουν και το όριό τους. Ευχαριστώ πολύ.
Να είστε καλά. Σας ευχαριστώ. Η κ. Χαρούλα Καφαντάρη από τον ΣΥΡΙΖΑ έχει τον λόγο.
Κύριε Πρόεδρε, ευχαριστώ. Κύριε Υπουργέ, κυρίες και κύριοι Βουλευτές, επιτρέψτε μου να κάνω μια αναφορά που αφορά και τον Υπουργό Οικονομικών. Έρχεται το εν λόγω σχέδιο νόμου, η κύρωση συμφωνίας σχετικά με τη χρήση και εκμετάλλευση ορισμένων χωρών περιουσιακών στοιχείων εντός του Λιμένος Πειραιώς μεταξύ του ελληνικού δημοσίου και του Οργανισμού Λιμένος Πειραιώς, μια σύμβαση που σαφώς θα υπογράψει και ο αρμόδιος Υπουργός Οικονομικών. Αυτή τη στιγμή έρχομαι από μία συνάντηση - απευθύνομαι στον κύριο Υπουργό Οικονομικών, μπορεί να μην είναι παρών, αλλά φαντάζομαι ότι παρακολουθεί - με απολυμένες καθαρίστριες του Υπουργείου Οικονομικών, οι οποίες δούλευαν δεκαοκτώ και είκοσι χρόνια και αυτή τη στιγμή βρίσκονται στον δρόμο και στις αίθουσες των δικαστηρίων για να διεκδικήσουν το αυταπόδεικτο, το δικαίωμα στη δουλειά. Ας σκύψει ο κ. Σταϊκούρας με σοβαρότητα στο συγκεκριμένο ζήτημα. Νομίζω ότι για εβδομήντα άτομα δεν είναι τόσο μεγάλο το πρόβλημα για να δώσει μία λύση. Την ίδια στιγμή, με το εν λόγω σχέδιο νόμου δικαιώματα του δημοσίου ουσιαστικά χαρίζονται και εκχωρούνται σε ιδιώτες. Εσείς ως Κυβέρνηση, κύριε Υπουργέ - εκπροσωπείτε την Κυβέρνηση αυτή τη στιγμή, μιλάω γενικότερα - πιστοί στις νεοφιλελεύθερες ιδεοληψίες σας συνεχίζετε ακάθεκτοι, σαν να σας κυνηγάει κάτι, να εκποιείτε τη δημόσια περιουσία, την περιουσία του ελληνικού λαού. Από το 2019 που βγήκατε στην Κυβέρνηση με την ψήφο του λαού - σαφώς και κανείς δεν το αμφισβητεί αυτό - έχετε δείξει έναν αξιολάτρευτο ζήλο στην εκποίηση και το ξεπούλημα. Τι να πούμε; Να πούμε για τα ζητήματα της ενέργειας; Να πούμε για τα ζητήματα του ΔΕΔΔΗΕ; Να πούμε για τη «ΔΕΠΑ ΥΠΟΔΟΜΩΝ»; Όλα αυτά πρόσφατα. Και το τελευταίο φυσικά, η εκποίηση ουσιαστικά και η ιδιωτικοποίηση της ΔΕΗ, της μεγαλύτερης ενεργειακής εταιρείας της χώρας. Θεοποιείτε την αγορά, η αγορά τα λύνει όλα, κατά τη δική σας λογική. Μάλιστα, ο τέως Υπουργός Περιβάλλοντος είχε πει ότι η απελευθέρωση της ενέργειας και ο ανταγωνισμός θα ρίξει τις τιμές. Και ερχόμαστε σήμερα και βλέπουμε ακριβώς το αντίθετο. Αυξάνονται οι τιμές της ηλεκτρικής ενέργειας. Ούτε η Κυβέρνηση ούτε οι αρμόδιοι φορείς, είτε ΡΑΕ είτε Επιτροπή Ανταγωνισμού είτε οτιδήποτε, παίρνουν μέτρα, πέραν του 20% που αυξήθηκε τον Σεπτέμβρη του ‘19 το ρεύμα και με βάση το ότι είμαστε πρωταθλητές στην ακριβή ενέργεια στην Ευρώπη. Λοιπόν, ποιους εξυπηρετείτε τελικά; Αυτά είναι πάρα πολύ σοβαρά ζητήματα και δεν πρέπει να τα ξεπερνάμε εύκολα και δεν τα ξεπερνάει ο κόσμος και δεν τα ξεπερνούν και τα συνδικάτα. Μάλιστα, πληροφορήθηκα ότι υπήρξε και μία ενέργεια από την πλευρά του αρμόδιου οικονομικού εισαγγελέα για το ζήτημα της ΔΕΗ σήμερα το πρωί. Από την άλλη μεριά, φέρνετε ένα καινούργιο μνημόνιο στη χώρα όταν η χώρα είναι εκτός μνημονίων. Και, όπως έλεγα εγώ προσωπικά, το μνημόνιο του κ. Μητσοτάκη υλοποιείτε αυτή τη στιγμή. Το έλεγα προεκλογικά. «Για όλα φταίει ο ΣΥΡΙΖΑ», γιατί δεν έχετε επιχειρήματα. Το ίδιο και γι' αυτή τη σύμβαση με τον ΟΛΠ και την «COSCO»: «Πάλι ο ΣΥΡΙΖΑ φταίει» γι' αυτά που είχε κάνει το '16 κ.λπ.. Όμως, τι ψηφίζετε εσείς με το εν λόγω σχέδιο νόμου; Για τις καθυστερήσεις που παρουσιάστηκαν κατά την εκτέλεση υποχρεωτικών επενδύσεων ευθύνεται το ελληνικό δημόσιο και όχι η ίδια η εταιρεία. Αυτό είναι το κεντρικό σας επιχείρημα, ώστε να τροποποιηθούν οι όροι της σύμβασης, να διασφαλιστεί δήθεν η ομαλή εκτέλεση, αλλά και η εκτέλεση των έργων των υποχρεωτικών επενδύσεων. Το λέτε καθαρά στο προοίμιο της σύμβασης: Ό,τι εκφεύγει από την αρμοδιότητά της «COSCO», οι λόγοι για τους οποίους δεν μπόρεσε να υλοποιήσει τις επενδύσεις της. Δηλαδή, το ελληνικό δημόσιο ευθύνεται για το γεγονός ότι δεν υλοποιήθηκαν επί πέντε χρόνια επενδύσεις ή φταίνε οι πολίτες; Να το πούμε και αυτό. Γνωρίζουμε ότι η «COSCO» για να πάρει το 16% των επιπλέον μετοχών του ΟΛΠ έπρεπε να έχει υλοποιήσει κάποιες υποχρεωτικές επενδύσεις. Απ' αυτά που η ίδια η «COSCO» με ίδια κεφάλαια έπρεπε να εισφέρει προκειμένου να πραγματοποιηθούν αυτές οι επενδύσεις δεν έχει εισφέρει παρά μόλις το 38% μέχρι και το τέλος της επενδυτικής περιόδου των πέντε ετών. Ευθύνεται ή δεν ευθύνεται ο ΟΛΠ ή η «COSCO» για τη μη πραγματοποίηση των υποχρεωτικών επενδύσεων; Πάνω από σαράντα ημέρες ένας επενδυτής έχει καταπατήσει τη σύμβαση με το ελληνικό δημόσιο και δεν ενεργοποιείται ούτε μία ποινική ρήτρα. Ενώ η περίοδος υλοποίησης των πρώτων υποχρεωτικών επενδύσεων έχει λήξει από τις πρώτες μέρες του Αυγούστου του '21, η ελληνική Κυβέρνηση, παρά τη δυνατότητα που της έδινε και της δίνει η κατοχυρωμένη από τη Βουλή σύμβαση του '16, ούτε έχει ενεργοποιήσει ποινικές ρήτρες ούτε έχει κάνει χρήση υπέρ της εγγυητική επιστολή ύψους 15.000.000 ευρώ. Αντίθετα, εσείς αποφασίζετε να βγάλετε λάδι τον επενδυτή από τις υποχρεώσεις του και να προκληθεί ζημιά και στο δημόσιο. Για σας είναι λογικό πάντα το δημόσιο, δηλαδή εμείς όλοι, ο ελληνικός λαός, οι πολίτες, να αποζημιώνει εταιρείες και ποτέ να μην πληρώνουν. Ποια είναι αυτή η ανάπτυξη και το μοντέλο που προτείνετε; Τι μήνυμα με αυτή την κίνηση δίνετε στους επενδυτές διεθνώς; «Ελάτε εδώ, ό,τι θέλετε γίνεται στην Ελλάδα, κάνει ο καθένας ό,τι θέλει»; Αυτό είναι ένα πολύ επικίνδυνο - επιτρέψτε μου να πω - μήνυμα το οποίο δίνετε στις διεθνείς αγορές. Για δέκα χρόνια θα έχουμε ένα λιμάνι το οποίο το δώσαμε για να γίνει καλύτερο και δεν θα υπάρχει ούτε το ελάχιστο επίπεδο παρεχόμενων υπηρεσιών. Τι γίνεται με τις περιβαλλοντικές μελέτες και την εφαρμογή τους; Τι γίνεται με τα σοβαρά προβλήματα αέριας ρύπανσης που υπάρχουν στο λιμάνι; Τι γίνεται με το θόρυβο, έναν σοβαρό περιβαλλοντικό ρύπο, τον οποίο δεν πρέπει να υποτιμάμε; Τι γίνεται με το κυκλοφοριακό στο λιμάνι; Πράγματι, εμείς ως ΣΥΡΙΖΑ πήραμε το 2016 μία σύμβαση που έδινε τα πάντα στον ΟΛΠ και την τροποποιήσαμε. Βάλαμε υποχρεωτικές επενδύσεις, για τις οποίες μιλάμε σήμερα. Βάλαμε ρήτρες για την υλοποίηση υποχρεωτικών επενδύσεων. Είχαμε την πρόνοια το 16% του μετοχικού κεφαλαίου να δοθεί μετά την ολοκλήρωση συμβάσεων. Παραχωρήσαμε χώρους στα λιπάσματα, το πέρασμα, την τοπική αυτοδιοίκηση. Μεριμνήσαμε για τη διασφάλιση συμφερόντων του δημοσίου. Διασφαλίσαμε εργασιακά δικαιώματα. Αναγνωρίστηκε ο δημόσιος χαρακτήρας ακτοπλοΐας και βάλαμε και τρεις φορείς δημοσίου να ελέγχουν τη σύμβαση. Δεν είναι τυχαίο ότι η τοπική αυτοδιοίκηση και στη δεύτερη συνεδρίαση της επιτροπής για το εν λόγω σχέδιο νόμου ήταν αρνητική, η τοπική αυτοδιοίκηση της ευρύτερης περιοχής και ο δήμαρχος Πειραιά κ.λπ.. Για να μην παρεξηγηθούμε, κυρίες και κύριοι Βουλευτές, εμείς είμαστε υπέρ των επενδύσεων, αλλά για επενδύσεις με κανόνες, με συγκεκριμένο πλαίσιο, να διασφαλίζεται το δημόσιο συμφέρον και η βιωσιμότητα στις τοπικές κοινωνίες, να εξασφαλίζεται δικαίωμα δράσης, λειτουργίας και ανάπτυξης των μικρομεσαίων επιχειρήσεων, να ζουν και να αναπνέουν οι κάτοικοι, όπως σήμερα πρέπει να γίνεται στο λιμάνι. Εσείς, όμως, τα δίνετε όλα στον ΟΛΠ. Όποιος δεν συμφωνεί θα βάλει λουκέτο. Σχετικά με αυτό, ο κ. Γεωργιάδης, ο Υπουργός Ανάπτυξης, το είπε: Ότι οι μικρομεσαίες επιχειρήσεις θα «τελειώσουν», αν δεν κάνουν αυτά που αυτός θεωρεί λογικά. Σήμερα το λιμάνι κινδυνεύει από την πολιτική σας, κινδυνεύει ο Πειραιάς. Θα έλεγα μάλιστα, κύριε Υπουργέ, ότι κινδυνεύει συνολικά ό,τι δημόσιο έχει απομείνει σ' αυτή τη χώρα από την επέλαση της Κυβέρνησης του κ. Μητσοτάκη. Ευχαριστώ.
Κι εμείς ευχαριστούμε. Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Ιωάννης Βρούτσης.
Κύριε Πρόεδρε, κυρίες και κύριοι συνάδελφοι, παρ' ότι το σημερινό νομοσχέδιο, κατά τη γνώμη τη δική μας, είναι ένα τυπικό νομοσχέδιο υπό την έννοια της αξιολόγησης της τροποποίησης μιας σύμβασης - αυτή είναι δική μας οπτική - πάντα με παρονομαστή τη διασφάλιση του δημοσίου συμφέροντος, εγέρθηκαν έντονες αντιθέσεις και διαφορετικές προσεγγίσεις, κυρίως από την πλευρά του ΣΥΡΙΖΑ, σε ζητήματα τα οποία πλέον ανάγουν το συγκεκριμένο νομοθέτημα σε άλλα κεφαλαιώδη πολιτικά ζητήματα: Πρώτο. Είμαστε υπέρ των επενδύσεων; Ναι ή όχι; Και πώς το εννοούμε αυτό; Δεύτερο. Διασφαλίζεται μέσα από τη συγκεκριμένη επένδυση το δημόσιο συμφέρον; Ναι και αν ναι, πώς; Ή αν όχι, πώς; Τρίτον, να κάνουμε μία ψύχραιμη αξιολόγηση, επειδή το οφείλουμε με όλα αυτά τα οποία ακούστηκαν, στο αν σωστά η πολιτεία από το 1999 επέλεξε την ιδιωτικοποίηση του λιμανιού του Πειραιά. Στην ιστορική πορεία μετά από είκοσι δύο χρόνια και στη μετεξέλιξή της να περάσει στα χέρια της «COSCO», ωφελήθηκε ή όχι το ελληνικό δημόσιο, οι Έλληνες εργαζόμενοι, η αγορά εργασίας, τα δημόσια έσοδα; Αυτά νομίζω πλέον πρέπει να απαντηθούν και στο κλείσιμο της διαδικασίας οφείλουμε όλοι, ψύχραιμα, να αποτυπώσουμε με νούμερα και στοιχεία την πραγματικότητα. Ξεκινώ με την ιστορική διαδρομή - την είπε και ο Υπουργός, θα είμαι πιο σύντομος - γιατί αξίζει μια τέτοια συζήτηση να αναδείξει και την ιστορική πορεία των πραγμάτων. Το 1999, κυρίες και κύριοι συνάδελφοι, με το ν.2688 ο Οργανισμός Λιμένος Πειραιώς έγινε ανώνυμη εταιρεία. Το 2002 ήταν η πρώτη υπογραφή σύμβασης παραχώρησης από το ελληνικό δημόσιο για σαράντα χρόνια στον Οργανισμό Λιμένος Πειραιώς ως ανώνυμη εταιρεία πλέον. Το 2003 ο «Οργανισμός Λιμένος Πειραιώς Α.Ε.» μπαίνει στο χρηματιστήριο. Σημαντική στιγμή. Το 2008, κυβέρνηση Κωνσταντίνου Καραμανλή, Νέας Δημοκρατίας, προχωράει η παραχώρηση για πενήντα χρόνια από σαράντα στον Οργανισμό Λιμένος Πειραιώς. Το 2009 η «COSCO» μισθώνει τμήματα του Οργανισμού Λιμένα Πειραιά Ανώνυμη Εταιρεία. Το 2014 το ΤΑΙΠΕΔ διαθέτει στον «ΟΛΠ Α.Ε.» τα περιουσιακά στοιχεία. Το 2016 επί ΣΥΡΙΖΑ, γίνεται σύμβαση παραχώρησης του 51%. Και το 2021 είναι αυτό το οποίο συζητάμε σήμερα το επίμαχο νομοσχέδιο με την τροποποίηση της σύμβασης παραχώρησης. Αυτή είναι η ιστορική διαδρομή. Εγείρεται ένα ερώτημα. Σε όλα αυτά τα είκοσι δύο χρόνια ποιος πολιτικός φορέας ήταν συνεπής και αξιόπιστος στα ιδεολογικά, αξιακά του πιστεύω και ποιοι ήταν οι κατά καιρούς, όπως τους λέμε στα νησιά «ανεμοδούρες» που πήγαιναν όπου και όταν τους σύμφερε το κύμα; Απαντώ. Ο πιο αξιόπιστος πολιτικός φορέας ήταν πάντα η Νέα Δημοκρατία. Σε όλες αυτές τις χρονικές στιγμές ορόσημα η Νέα Δημοκρατία, είτε ως Συμπολίτευση είτε ως αντιπολίτευση, ήταν πάντα υπέρ. Κύριε Σαντορινιέ, το 2016, επί ημερών σας, η Νέα Δημοκρατία ήταν εδώ στη Βουλή και ψήφισε την παραχώρηση που φέρατε στη Βουλή. Η Νέα Δημοκρατία επί ΠΑΣΟΚ τότε, το 2009, όταν γινόταν η μεταβίβαση των κτηρίων και των ακινήτων της «ΟΛΠ Α.Ε.» στην «COSCO», ήταν εδώ και σταθερά αξιόπιστα και με συνέπεια ψήφισε υπέρ. Το παράδοξο τώρα. Όποτε η Νέα Δημοκρατία ήταν κυβέρνηση κι έφερνε τροποποιήσεις, όπως αυτό που γίνεται σήμερα, όλο το σύστημα ήταν απέναντι. Αυτό τι δείχνει, κυρίες και κύριοι συνάδελφοι; Δείχνει ότι είμαστε ένας πολιτικός φορέας που με συνέπεια και αξιοπιστία, ανεξαρτήτως αν είμαστε Κυβέρνηση ή Αντιπολίτευση, δεν λειτουργούμε μικροκομματικά, αλλά κοιτάμε πάντα ψηλά, το εθνικό συμφέρον. Και το εθνικό συμφέρον ήταν όλη αυτή η ιστορική διαδρομή, μια ιστορική διαδρομή που διαπέρασε όλα τα κόμματα, που όταν ήταν κυβέρνηση το υποστήριζαν και όταν ήταν αντιπολίτευση ήταν απέναντι, με εξαίρεση τη Νέα Δημοκρατία. Άρα, λοιπόν, το πρώτο συμπέρασμα που βγάζει κάποιος είναι ότι αυτή η παράταξη που λέγεται Νέα Δημοκρατία - σήμερα στο τιμόνι της πολιτικής ηγεσίας του Υπουργείου Ναυτιλίας είναι ο Γιάννης Πλακιωτάκης - με αξιοπιστία και συνέπεια κάνει αυτό που ιδεολογικά και αξιακά πιστεύουμε. Πιστεύουμε στις επενδύσεις, πιστεύουμε στην ιδιωτική πρωτοβουλία και το αποδεικνύουμε άλλη μια φορά σήμερα. Το δεύτερο. Ας δούμε ψύχραιμα κάποια στοιχεία τα οποία είναι αναγκαία σήμερα πλέον, διότι η «COSCO» κατασυκοφαντήθηκε και με αυτά τα οποία ακούστηκαν εδώ πέρα όλο αυτό το διάστημα δείχνει ότι είναι ένα τερατούργημα, το οποίο υπονομεύει το δημόσιο συμφέρον, κατατρώει τα συμφέροντα των εργαζομένων, δημιουργεί ανεργία, είναι υπεύθυνη για πολλά πράγματα. Ας δούμε, λοιπόν, μερικά στοιχεία - η οικονομική μου δυνατότητα μου δίνει την ευχέρεια να προστρέχω και να βλέπω μερικά στοιχεία - τα οποία θα ακούσετε στη Βουλή για πρώτη φορά. Και εξηγούμαι. Από το 2016 έως και το 2020 είναι το χρονικό διάστημα που θα αποτυπώσουν τα στοιχεία. Το διάστημα αυτό των πέντε ετών ο μέσος όρος εργαζομένων που σταθερά βρίσκεται είναι περίπου τρεις χιλιάδες τριακόσιοι εργαζόμενοι στον Οργανισμό Λιμένος Πειραιώς και στο τμήμα των εμπορευματοκιβωτίων του Πειραιά. Μεσοσταθμικά, τρεις χιλιάδες τριακόσιοι εργαζόμενοι εργάζονται τα πέντε χρόνια. Κάθε χρόνο έχουμε αυτήν την απασχόληση. Δεν είναι και αμελητέο γεγονός. Η μισθοδοσία σε ετήσια βάση γι' αυτούς τους εργαζόμενους είναι μεσοσταθμικά 120 εκατομμύρια ευρώ ετησίως. Κάντε μια διαίρεση απλή για να δούμε ότι οι αμοιβές που υπάρχουν εδώ πέρα είναι πολύ υψηλότερες από τις αμοιβές οι οποίες υπάρχουν στην αγορά εργασίας ευρύτερα στη χώρα. Τρίτο στοιχείο. Το σύνολο των αμοιβών που έχουν καταβληθεί για μισθοδοσία τα πέντε αυτά χρόνια ξεπερνάει το 0,5 δισεκατομμύριο. Είναι 527.627.000 και κάτι υπόλοιπα ευρώ. Τέταρτο στοιχείο. Οι φόροι και οι δασμοί που έχουν καταβληθεί αυτά τα πέντε χρόνια ξεπερνάνε τα 77 εκατομμύρια. Είναι 77.061.959 ευρώ. Οι ασφαλιστικές εισφορές, τα έσοδα των ασφαλιστικών ταμείων που είναι για τις συντάξεις των εργαζομένων που έρχονται υπέρ του δημοσίου είναι 74.788.000 και οι καταβολές στους δήμους - ήταν οι δήμοι οι οποίοι εξεγέρθησαν εναντίον της «COSCO» - ξεπερνάνε τα 22 εκατομμύρια ευρώ τα πέντε αυτά χρόνια. Τι σημαίνει αυτό, κυρίες και κύριοι συνάδελφοι; Σημαίνει ότι η επιλογή της ελληνικής πολιτείας, των κομμάτων διαχρονικά και του ΣΥΡΙΖΑ, που επιλέξατε να στηρίξετε, να παραχωρήσετε το 51% κι εμάς που υπερασπιζόμαστε όχι μόνο σήμερα, ευκαιριακά, αλλά διαχρονικά, αξιόπιστα και με συνέπεια τη συγκεκριμένη επένδυση, ήταν σωστή. Η ελληνική πολιτεία επέλεξε σωστά από το 1999 μέχρι σήμερα, σταθερά, με προσανατολισμό υπέρ της ιδιωτικής πρωτοβουλίας, με αυτά τα συγκεκριμένα αποτελέσματα. Θα μου πείτε, θα μπορούσε να είναι καλύτερα; Πιθανόν, αν όλα αυτά τα χρόνια υπήρχε μια διαφορετική προσέγγιση στα οικονομικά. Επειδή, όμως, δεν μπορείς να μιλάς πάντα υπέρ του θεωρητικού, συγκρίνεις με το τι υπήρχε και το τι έφερε αυτή η επένδυση. Αυτά εδώ, κυρίες και κύριοι συνάδελφοι, είναι τα στοιχεία που μας καταμαρτυρούν μια σωστή επιλογή της πολιτείας και της παράταξής μας, της Νέας Δημοκρατίας, που σταθερά όταν και όποτε προκλήθηκε ψήφισε «ναι», θετικά υπέρ αυτής της επένδυσης. Πάμε τώρα στο συγκεκριμένο ζήτημα περί διασφάλισης του δημόσιου συμφέροντος ή όχι. Ακούστηκαν απόψεις οι οποίες έχουν να κάνουν ότι «COSCO», η εταιρεία, ο όμιλος, δεν προχώρησε στις συμβατικές υποχρεώσεις οι οποίες ήταν της τάξεως των 293,7 εκατομμυρίων ευρώ. Αυτή είναι μια πραγματικότητα. Δεν προχώρησε. Τι έπρεπε να πούμε στην περίπτωση αυτή; Έπρεπε να αξιολογήσουμε γιατί δεν προχώρησε. Έπρεπε να πάμε και να βάλουμε τσεκούρι και να πούμε σταματάμε την επένδυση κι όλα αυτά που διάβασα πριν να τιναχθούν στον αέρα; Έτσι λειτουργούν τα κράτη; Πρέπει να αξιολογήσουμε τους λόγους, τα αίτια τα οποία οδήγησαν στο να μην υλοποιηθεί αυτή η προγραμματική σύμβαση. Πριν πάμε, όμως, στα αίτια, εγώ θα επαναλάβω τα στοιχεία αυτού που συνολικά το πολιτικό σύστημα δέχτηκε ως αξιόπιστο, τον «Ανεξάρτητο Μηχανικό». Ο «Ανεξάρτητος Μηχανικός» - τα στοιχεία είναι εδώ καταγεγραμμένα - δηλώνει ότι η συμβατική υποχρέωση της εταιρείας ήταν πράγματι 293,7 εκατομμύρια ευρώ. Το είπε και ο Υπουργός, το είπαν όλοι. Δεν το αμφισβητεί κανένας. Από αυτά έχει υλοποιηθεί το 33,89% των επενδύσεων, ήτοι περίπου 100 εκατομμύρια έχουν γίνει πραγματικές επενδύσεις. Τι υπολείπεται; Υπολείπεται το 89,85%. Ερώτηση. Δεν έκανε τίποτα ο όμιλος της «COSCO» γι' αυτό το πράγμα; Όχι, έκανε. Τα έχει συμβασιοποιήσει. Μπορεί να μην έχουν υλοποιηθεί στη βάση των πραγματικών στοιχείων που εμπόδισαν να υλοποιηθούν, αλλά έχουν συμβασιοποιήσει, που υποδηλώνει, αφενός την πρόθεση και αφετέρου ότι πράγματι, αυτά τα χρήματα θα πέσουν ως επένδυση στην ελληνική οικονομία. Άρα, κυρίες και κύριοι συνάδελφοι, ένα στοιχείο είναι ότι δεν υποκρύπτεται κάτι το μοχθηρό, το υποχθόνιο όπως είπατε, κάτι το κρυφό, πίσω από τη συγκεκριμένη διαδικασία, αλλά πραγματικά περιστατικά που εμπόδισαν να υλοποιηθεί αυτό. Είναι η πρώτη φορά που βλέπουμε εδώ, όταν συζητάμε σε νομοσχέδια διάφορα ή όταν είμαστε έξω, τις δυσκολίες της γραφειοκρατίας, τα προβλήματα, τους δικαστικούς αγώνες που εμποδίζουν πολλά πράγματα να εξελιχθούν; Είμαστε από αλλού; Δεν γνωρίζουμε την ελληνική πραγματικότητα; Τι συνέβη στην πράξη; Πολύ απλά, δεκάδες αγωγές, που φτάνουν μέχρι το Συμβούλιο της Επικρατείας, από δήμους και από πολίτες εναντίον της οποιασδήποτε κίνησης, περιβαλλοντικής μελέτης, επένδυσης. Αυτά είναι ανασταλτικοί παράγοντες. Φυσικά, δεν είναι μόνο η «COSCO». Δεκάδες επιχειρήσεις στη χώρα μας υποφέρουν από αυτό το πράγμα όταν και όποτε θέλουν να βάλουν μπροστά μία επένδυση και να την προχωρήσουν. Εγώ δεν λέω ότι δεν έχουν το δικαίωμα. Βεβαίως και έχουν το δικαίωμα. Ας διαβάσω, όμως, τώρα κάποια πράγματα τα οποία αφορούν τα αίτια της αναστολής ή της μη εξέλιξης με ταχύτερο τρόπο της επένδυσης. Πρώτον, η υποχρεωτική επένδυση 0.1 που αντιστοιχεί σε ποσοστό περίπου 46,4% των υποχρεωτικών επενδύσεων βρίσκεται σε αναστολή εκτέλεσης, βάσει δικαστικών αποφάσεων για περισσότερο από δυόμιση χρόνια. Το γεγονός αυτό είναι αδιαμφισβήτητο και εκτός του ελέγχου της ΟΛΠ Α.Ε.. Ξεφεύγει, λοιπόν, από τη δυνατότητα της ίδιας της επιχείρησης να είναι συνεπής σε αυτά που έχει υπογράψει, με όχι δική της ευθύνη. Δεύτερον, οι υποχρεωτικές επενδύσεις 3, 4, 7, 10 και 11β΄ δεν μπορούσαν να υλοποιηθούν μέχρι το Δεκέμβριο του 2020, λόγω καθυστερήσεων από πλευράς του ελληνικού δημοσίου στην περιβαλλοντολογική αδειοδότηση. Οι εν λόγω επενδύσεις αντιστοιχούν σε ένα επιπλέον ποσοστό 19,9% των υποχρεωτικών επενδύσεων. Τρίτον, από τα παραπάνω -1 και 2- το συνολικό ποσοστό των έργων που δεν ήταν δυνατή η εκτέλεσή τους, για λόγους που δεν ανήκαν στην υπαιτιότητα του ΟΛΠ έως και τις αρχές του 2021, είναι 66,3%. Τέταρτον, με βάση την αναφορά του ανεξάρτητου μηχανικού, το ποσό των επενδύσεων του Οργανισμού Λιμένα Πειραιώς από το 2016 ως το Δεκέμβριο του 2020 ανέρχεται στο ποσό των 59,2 εκατομμυρίων ευρώ, μη λαμβάνοντας υπόψη το υλοποιημένο κόστος επένδυσης για την υποχρεωτική επένδυση 0.1 και το οποίο αντιστοιχεί σε ποσοστό 20,1% επί του συνόλου των επενδύσεων και το υπολειπόμενο 33,7% που ήταν στον έλεγχο του ΟΛΠ να υλοποιήσει. Αυτή είναι η πραγματικότητα. Είμαστε αδιάφοροι; Κλείνουμε τα μάτια και λέμε «αυτά δεν τα έκανες, δική σου η ευθύνη»; Εγώ δεν θα αφαιρέσω ότι μπορεί να υπάρχουν και στοιχεία που να αδράνησε και η ίδια η «COSCO». Όμως, με αυτά τα στοιχεία που περιέγραψα λίγο πριν, τα οποία είναι αδιαμφισβήτητα, επιβεβαιώνεται ότι ήταν χωρίς την ευθύνη της επιχείρησης, η όποια έδειξε την πρόθεσή της μέσα από τα στοιχεία του ανεξάρτητου μηχανικού - υπήρχε η βούληση, η πρόθεση - να προχωρήσει και εμποδίστηκε. Τι πρέπει να κάνουμε; Να διακόψουμε την επένδυση; Να σταματήσουμε εδώ αυτά τα στοιχεία τα οποία περιέγραψα πριν; Εγώ βλέπω τον κ. Σαντορινιό να λέει, «φυσικά όχι». Χαίρομαι, κύριε Σαντορινιέ.
Μα, ποιος το είπε αυτό;
Το 16% ήταν το πρόβλημα…
Το είπε κάποιος αυτό;
…στη συμβατική υποχρέωση της παραχώρησης του 16%; Καλοπροαίρετα το λέω, κύριε Σαντορινιέ. Επειδή σας βλέπω μπροστά μου, γι' αυτό το λέω. Στην ίδια πλευρά πιστεύω ότι είμαστε, όσον αφορά στο δημόσιο συμφέρον. Απλά, εσείς τώρα και για λόγους μικροκομματικούς πρέπει να πείτε και κάτι άλλο. Λογικό είναι. Η παραχώρηση του 16% που γίνεται με βάση τη συγκεκριμένη σύμβαση, ήρθε ανέξοδα; Όχι. Είναι 88.000.000 ευρώ - τόσα δεν είναι, κύριε Υπουργέ; - τα έσοδα στο δημόσιο ταμείο με την παραχώρηση του 16%. Προκαταλαμβάνεται το μέρισμα των 5.000.000, που έλεγε ο κ. Ραγκούσης, ως απώλεια του ελληνικού δημοσίου. Προκαταλαμβάνεται. Άρα, έχουμε μπροστά μας έναν καθαρό δρόμο, αλλά δύσκολο. Όλα τα πράγματα προχωράνε στην πατρίδα μας με δυσκολίες, όπως οι επενδύσεις. Το ξέρουμε. Πρέπει όμως, κύριε Υπουργέ, αυτό να το κρατάμε στο μυαλό μας. Τίποτα δεν είναι απόλυτα καθαγιασμένο και στον ιδιωτικό τομέα. Όλοι θέλουν τον έλεγχο του κράτους. Το κράτος πρέπει να είναι εκεί να ελέγχει, να παρατηρεί, να βάζει πρόστιμα, να ελέγχει συμβατικές υποχρεώσεις. Αυτός είναι ο ρόλος και του Υπουργείου Ναυτιλίας και της Κυβέρνησης - της κάθε κυβέρνησης - των Υπουργών και της συντεταγμένης πολιτείας. Αυτό είναι υποχρέωση της πολιτείας, όπως υποχρέωση της πολιτείας είναι να ανοίγει δρόμους για επενδύσεις. Γιατί είτε το θέλουμε είτε όχι, ο μόνος δρόμος που μπορεί να αλλάξει την Ελλάδα, ο μόνος δρόμος που μπορεί να βελτιώσει το βιοτικό επίπεδο των Ελλήνων, ο μόνος δρόμος που μπορεί να δημιουργήσει θέσεις εργασίας καλά αμειβόμενες είναι ο δρόμος των επενδύσεων και της ιδιωτικής πρωτοβουλίας, που πρέπει να τους εμπιστευτούμε και να τους δώσουμε χώρο να υπάρξουν, να έχουν οξυγόνο, πάντα υπό τον έλεγχο της νομιμότητας, γιατί αυτό αποτελεί και την ασφάλεια για το μέλλον για όλους μας. Ευχαριστώ πολύ.
Κι εγώ ευχαριστώ, κύριε Βρούτση.
Κύριε Πρόεδρε, θα ήθελα για μισό λεπτό τον λόγο επί προσωπικού.
Α, είστε Κοινοβουλευτικός Εκπρόσωπος.
Για μισό λεπτό επί προσωπικού ζητάω τον λόγο.
Ο κ. Ραγκούσης…
Αναφέρθηκε επανειλημμένως το όνομά μου.
Έχει μιλήσει ο κ. Ραγκούσης. Έχει εξαντλήσει όλο τον χρόνο.
Κύριε Πρόεδρε, έχει διαστρεβλώσει τα λεγόμενά μου.
Δεν υπάρχει προσωπικό. Ο κ. Θεοχάρης έχει τον λόγο.
Έχει διαστρεβλώσει τα λεγόμενά μου.
Μα, υπάρχει προσωπικό; Αν κάνουμε αυτή τη δουλειά τώρα…
Μία δήλωση, κύριε Πρόεδρε.
Ο κ. Ραγκούσης έχει…
Μισό λεπτό ζητάω, κύριε Πρόεδρε. Δεν ζητάω παραπάνω.
Ορίστε, έχετε τον λόγο, κύριε Σαντορινιέ.
Ευχαριστώ, κύριε Πρόεδρε. Κύριε Βρούτση - δεν απευθύνομαι κυρίως σε εσάς - έχει γίνει μια τεράστια διαστρέβλωση. Κανένας - κανένας! - και ιδίως εγώ, επειδή έχω αναλάβει κυρίως το βάρος από την Αξιωματική Αντιπολίτευση να τοποθετηθώ επί του νομοσχεδίου, δεν έχει πει να σταματήσει η επένδυση. Ίσα - ίσα λέμε ότι πρέπει να συνεχίσει η επένδυση, η σύμβαση είναι ισχυρή και υπάρχει συγκεκριμένος τρόπος που καθορίζεται το πώς θα συνεχιστεί η επένδυση.
Το θέμα αυτό δεν είναι προσωπικό.
Επομένως, μην καταλογίζετε σε εμάς πρόθεση να σταματήσει η επένδυση. Ευχαριστώ.
Ευχαριστώ πολύ. Ο κ. Θεοχάρης έχει τον λόγο.
Σας ευχαριστώ, κύριε Πρόεδρε, πάρα πολύ. Κυρίες και κύριοι συνάδελφοι, σήμερα είναι φανερό ότι έχουμε σύγκρουση δύο κόσμων. Δεν είναι μια απλή συζήτηση αυτή για μια σύμβαση του δημοσίου η οποία πρέπει να κυρωθεί άρον - άρον ή γιατί πρέπει για τυπικούς λόγους να περάσει από τη Βουλή. Η συζήτηση αυτή που κάνουμε - και νομίζω ότι φάνηκε και από τα στοιχεία που παρέθεσε τόσο παραστατικά ο Κοινοβουλευτικός μας Εκπρόσωπος κ. Βρούτσης, αλλά και από την αντιπαράθεση που ακούμε όλες αυτές τις μέρες και ακούσαμε και στην επιτροπή - αποδεικνύει πως έχουμε δύο κόσμους μπροστά μας. Έχουμε τον κόσμο της ανάπτυξης, της εργασίας, της ευημερίας, της ωφέλειας όλων και από την άλλη έχουμε τον κόσμο της μιζέριας, της οπισθοδρόμησης, της ανέχειας και του κατεβάσματος όλων προς τα κάτω. Αυτό πρέπει να είναι ξεκάθαρο και πρέπει να το ακούει ο ελληνικός λαός, διότι με αυτές τις επιλογές θα πάει και στις εκλογές, αυτές τις επιλογές θα έχει για να επιλέξει, μεταξύ αυτών των δύο κόσμων θα έχει να επιλέξει και να ψηφίσει. Θέλω να πω ότι αυτά δεν είναι απλά λόγια, διότι αποδεικνύονται από νούμερα. Όταν το 2009 διακινούνταν εξακόσιες χιλιάδες κιβώτια από τον ΟΛΠ, το 2018 4,9 εκατομμύρια και το 2019 ξεπέρασαν και τα πέντε, όταν το λιμάνι του Πειραιά καταφέρνει να πιάνει όλους τους στόχους και να είναι το πρώτο στην πραγματικότητα - να παλεύει πρώτο δεύτερο με τη Βαλένθια - στη Μεσόγειο και το πέμπτο στην Ευρώπη και κατακτάμε τέτοιους σημαντικότατους στόχους, όταν το 2009 είχαμε ζημιές σε 128.000.000 τζίρο - ζημιές στον ΟΛΠ, για πρώτη φορά στην ιστορία του μάλιστα - και το 2018 είχαμε σε 133.000.000 τζίρο - περίπου τον ίδιο -42.000.000 κέρδη, καταλαβαίνουμε ότι εδώ έχουμε να κάνουμε με μια ιστορία πολύ επιτυχημένη. Αυτή ακριβώς η ιστορία, είπα και πριν, είναι που συγκρούεται. Αυτές οι δύο εικόνες του 2009. Φυσικά, χρησιμοποιώ τα τελευταία στοιχεία πριν την πανδημία, γιατί προφανώς, στην πανδημία τα πράγματα αλλάζουν σημαντικά. Όμως, η χώρα μας ήδη έχει ανάψει τις μηχανές για μετά την πανδημία και θα δούμε ξανά να πιάνουμε αυτού του είδους τα νούμερα. Λέτε, λοιπόν, «όχι», κυρίες και κύριοι συνάδελφοι της Αντιπολίτευσης, γιατί δεν θέλετε ανάπτυξη, επειδή φοβάστε ότι αυτή η ανάπτυξη η οποία φτάνει στις τσέπες του ελληνικού λαού είναι αυτή η οποία θα αποκλείσει τη δυνατότητά σας να διεκδικήσετε την ψήφο του, όπως ακριβώς το βλέπαμε με την αντίθεσή σας όλο αυτό το διάστημα στο άνοιγμα του τουρισμού. Βλέπατε καταστροφές δεξιά και αριστερά και κατέληξε η χώρα μας να είναι ένα παγκόσμιο «success story», όταν η Ευρώπη είναι η πιο ανεπτυγμένη ήπειρος που ανέκτησε τον τουρισμό και η Ελλάδα είναι η πρώτη χώρα ανάκτησης στην Ευρώπη. Όμως, έχουμε και μια σύγκρουση, κυρίες και κύριοι συνάδελφοι, όχι μόνο μεταξύ αυτών των δύο κόσμων. Έχουμε και μια σύγκρουση μεταξύ δύο ΣΥΡΙΖΑ. Έχουμε τον ΣΥΡΙΖΑ της Αντιπολίτευσης εναντίον του ΣΥΡΙΖΑ της κυβέρνησης. Παλιά είχαμε ΚΚΕ εσωτερικού και ΚΚΕ εξωτερικού, τώρα έχουμε ΣΥΡΙΖΑ Αντιπολίτευση - ΣΥΡΙΖΑ κυβέρνηση. Εγώ προσωπικά, έχω ζαλιστεί με τις κωλοτούμπες. Από τότε που ανακοινώθηκε επί κυβέρνησης Καραμανλή αυτή η επένδυση, ήσασταν εναντίον αυτής της επένδυσης, με καταλήψεις, κλεισίματα, κ.λπ., ώστε να μη γίνει αυτή η επένδυση. Βέβαια, όταν κυβερνήσατε το 2016, φέρατε μια σύμβαση άρον - άρον στη Βουλή, γιατί είχαμε και τη συνάντηση του Πρωθυπουργού με τον Πρόεδρο της Κίνας και έπρεπε να λυθεί το ζήτημα αυτό, αλλιώς δεν θα μπορούσε να γίνει η επίσκεψη και η συνάντηση υψηλού επιπέδου. Άρα, είχαμε το φαινόμενο άρον - άρον να είστε υπέρ. Τώρα, ξανά πάλι. Πόσες φορές θα χορεύετε αυτόν τον πεντοζάλη; Θυμάμαι ότι οι αγορές θα χόρευαν πεντοζάλη, τελικά ο ΣΥΡΙΖΑ χορεύει πεντοζάλη με αυτές τις θέσεις, τις οποίες αλλάζει. Ίσως, λοιπόν, η πίεση με αυτές τις αλλαγές να εξηγεί και την προχειρότητα αυτής της σύμβασης, που είχατε φέρει τότε. Αυτήν την προχειρότητα αναγκαζόμαστε σήμερα να θεραπεύσουμε με το νομοσχέδιο, το οποίο φέρνει το Υπουργείο Ναυτιλίας και φυσικά το Υπουργείο Οικονομικών. Λέτε «όχι», λοιπόν, γιατί δεν μπορείτε να αποφασίσετε τι θέλετε. Θέλετε να κυβερνήσετε ή θέλετε να είστε μόνιμα στην Αντιπολίτευση; Νομίζετε, επίσης, ότι μπορείτε να λέτε τα ανάποδα απ' αυτά που λέτε όταν είστε Αντιπολίτευση, όταν είστε κυβέρνηση και να σας πιστέψει ο ελληνικός λαός; Αποφασίστε τι θέλετε ή χωριστείτε. Πηγαίνετε οι κυβερνητικοί από τη μια μεριά και οι αντιπολιτευτικοί από την άλλη, προκειμένου να δούμε ποιοι είναι ποιοι και πόσοι είναι από κάθε μεριά, για να έχετε μία κοινή γραμμή. Κυρίες και κύριοι συνάδελφοι, πάμε όμως να πούμε δυο λόγια επιγραμματικά για το ίδιο το ζήτημα της σύμβασης. Ακούστηκαν πολλά σχετικά με τον λόγο για τον οποίο βρισκόμαστε εδώ σήμερα, για τον λόγο που είναι αναγκασμένη η Κυβέρνηση να έρθει να τροποποιήσει αυτή τη σύμβαση. Άλλοι μιλούν για τις καθυστερήσεις, λόγω δικαστικών παρεμβάσεων, άλλοι λένε για τον κορωνοϊό που καθυστέρησε τα πράγματα. Ακούστηκαν πάρα πολύ λόγοι. Εγώ, λοιπόν, θα σας πω ότι είμαστε εδώ λόγω της προχειρότητας της προηγούμενης σύμβασης, που δεν είχε κανέναν μηχανισμό παρακολούθησης των καθυστερήσεων και ότι ερχόμαστε πέντε χρόνια μετά, χωρίς να έχουμε δει καμμία έκθεση προόδου από τον ανεξάρτητο μηχανικό κάθε τρεις μήνες, όπως προβλέπεται από αυτή τη σύμβαση, ώστε να προλαμβάνουμε τα προβλήματα και να μη χρειάζεται να έρθουμε να τα θεραπεύουμε μέσα στη Βουλή. [[Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή]] Γι' αυτό είμαστε εδώ. Είμαστε εδώ από τα λάθη της δικιάς σας κυβερνητικής αστοχίας στην προηγούμενη σύμβαση. Είμαστε εδώ γιατί η προηγούμενη σύμβαση πήγαινε από το άσπρο στο μαύρο. Πήγαινε από το «όλα πάνε καλά, μέλι - γάλα και προχωράμε στην υλοποίηση», στο «πάμε κατευθείαν στη διαιτησία», δηλαδή σε μια συγκρουσιακή εν τέλει διαδικασία και δεν προέβλεπε κανένα σταδιακό ανέβασμα της κουβέντας αρχικά του διακανονισμού και των υπόλοιπων σταδίων, τα οποία προβλέπονται από αυτή τη σύμβαση. Αυτή η σύμβαση που ψηφίζουμε σήμερα είναι η εγγύηση ότι δεν θα χρειαστεί να ψηφίσουμε ξανά. Βέβαια, υπάρχουν και πράγματα τα οποία δεν μπορούν να προβλεφθούν. Υπάρχουν και δικαστικές αποφάσεις. Υπάρχει και ο κορωνοϊός. Υπάρχει και μια παγκόσμια κρίση, η οποία έχει φέρει τα πάνω κάτω στην εφοδιαστική αλυσίδα. Καταλαβαίνετε ότι παρακολουθούμε τη Μεγάλη Βρετανία να μην έχει καύσιμα; Παρακολουθούμε ελλείψεις στα ράφια πολλών χωρών. Υπάρχει πραγματικά μία αναστάτωση. Επίσης, μια άλλη παρόμοια αναστάτωση που δεν μπορούμε να προβλέψουμε τώρα, μπορεί να συμβεί τα επόμενα χρόνια και να χρειαστεί να δοθεί κάποια συγκεκριμένη και επιμέρους παράταση. Και αυτό το προβλέπει αυτή η σύμβαση, ώστε να μη χρειάζεται να ερχόμαστε κάθε τρεις και λίγο εδώ. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Εδώ, λοιπόν, δεν συζητάμε με έναν αντισυμβαλλόμενο, ο οποίος είναι καινούργιος, νεοφώτιστος και ήρθε τώρα στη χώρα μας. Η «COSCO» έχει κάνει παραπάνω από 600 εκατομμύρια ευρώ επενδύσεων. Ξέρουμε ότι μπορεί να κάνει τις επενδύσεις. Ξέρουμε ότι θα κάνει τις επενδύσεις αυτές. Ξέρουμε ότι έχουν ήδη ξεκινήσει. Συνεπώς, ερχόμαστε εδώ να δώσουμε τον απαραίτητο χρόνο ώστε όλα τα προβλήματα του παρελθόντος που δεν ήταν φυσικά στον έλεγχο του ελληνικού δημοσίου σε πολλές περιπτώσεις, φυσικά ούτε και της «COSCO», να θεραπευτούν. Τέλος - κλείνω με αυτό - είναι αυτή η διαδικασία της παράτασης και το γεγονός ότι δίνουμε τις μετοχές και παίρνουμε το τίμημα η βέλτιστη δυνατή; Βεβαίως, είναι η βέλτιστη δυνατή, διότι αυτή τη στιγμή αυτό που συμβαίνει είναι ότι και τα χρήματα πηγαίνουν στο ΤΑΙΠΕΔ και οι μετοχές αυτές πάνε σε μεσεγγύηση και αυτόματα θα επανέλθουν στο ΤΑΙΠΕΔ, σε περίπτωση που δεν ολοκληρωθούν οι επενδύσεις με αυτόματο τρόπο, χωρίς διαιτησίες και χωρίς κανένα άλλο τέτοιο τρόπο. Τελειώνω, λοιπόν, λέγοντας ότι εδώ ήρθαμε να θεραπεύσουμε τις αδυναμίες και τις αντιφάσεις του ΣΥΡΙΖΑ Αντιπολίτευση και του ΣΥΡΙΖΑ κυβέρνηση. Η ελληνική κυβέρνηση διασφαλίζει τα συμφέροντα του ελληνικού δημοσίου με αυτήν εδώ τη σύμβαση. Μάλιστα, όχι απλώς διασφαλίζει, αλλά εξασφαλίζει ότι η ανάπτυξη θα έρθει σε κάθε νοικοκυριό μιας περιοχής, η οποία είναι πολύπαθη και έχει ανάγκη από αυτού του είδους την ανάπτυξη, για την οποία κατά τα άλλα μόνο στα λόγια κόπτεστε. Ευχαριστώ, κύριε Πρόεδρε.
Επόμενος ομιλητής είναι ο κ. Ιωάννης Μιχαήλ Λοβέρδος από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι Βουλευτές, το νομοσχέδιο που συζητούμε σήμερα δεν αφορά μόνο μια σύμβαση ανάμεσα στο ελληνικό δημόσιο και στην «COSCO». Για μένα είναι κάτι πολύ πιο σημαντικό και πιο σπουδαίο. Αφορά την ίδια τη φύση και τη λειτουργία της οικονομίας και της κοινωνίας μας στην Ελλάδα. Ξέρετε, αυτό το νομοσχέδιο είναι αφορμή για να βγουν στην επιφάνεια οι τεράστιες διαφορές, που χωρίζουν ιδεολογικά και πολιτικά τη δική μας παράταξη, τη Νέα Δημοκρατία η οποία έχει σήμερα την πλειοψηφία του ελληνικού λαού με το μέρος της και τις παρατάξεις της Αντιπολίτευσης. Είναι χαρακτηριστικό ότι όλα τα κόμματα της Αντιπολίτευσης έχουν ενστάσεις για την επένδυση της «COSCO», όχι τώρα, αλλά εδώ και πολλά χρόνια. Δεν ξεχνάω τι έλεγε ακόμα και το ΠΑΣΟΚ επί Γιώργου Παπανδρέου ή ακόμα και ο ΣΥΡΙΖΑ. Θα μιλήσει σε λίγο ο κ. Δρίτσας, που θα μας θυμίσει ότι ως Υπουργός Εμπορικής Ναυτιλίας ήταν κατά της «COSCO», αλλά υποχρεώθηκε κι αυτός να είναι υπέρ. Είναι μια εντελώς διαφορετική προσέγγιση των πραγμάτων. Εμείς είμαστε υπέρ των ιδιωτικών επενδύσεων. Είμαστε υπέρ της ελεύθερης αγοράς. Είμαστε υπέρ του να μη φορτώνουμε το ελληνικό δημόσιο με περίσσιο κόστος, εις βάρος των παιδιών μας και των μελλοντικών γενεών. Αυτό κάναμε όλοι μας - κακώς, κάκιστα - επί σαράντα χρόνια και υπονομεύσαμε το μέλλον της πατρίδας μας. Γι' αυτό χρεοκοπήσαμε πριν από δέκα χρόνια. Αυτό έπρεπε να αλλάξει και αλλάζει αργά, όχι εύκολα. Δύσκολα αλλάζει, γιατί υπάρχουν πολύ μεγάλες αντιστάσεις. Βλέπετε, ο κρατισμός και ο λαϊκισμός είναι πανίσχυροι και δεν αφορούν μόνο την Αριστερά. Έτσι; Υπάρχουν και δεξιοί, οι οποίοι είναι κρατιστές και λαϊκιστές. Επειδή, όμως, το θέμα της «COSCO» είναι πάρα πολύ ενδιαφέρον, είναι ενδιαφέρον το γεγονός ότι ενώ οι επενδυτές προέρχονται από μια χώρα που υποτίθεται πως είναι σοσιαλιστική, οι σοσιαλιστές είναι εναντίον της. Τέλος πάντων, είναι εναντίον κάθε ξένης ή εγχώριας επένδυσης ή του ιδιωτικού τομέα. Δεν θέλουν ιδιωτικές επενδύσεις στην Ελλάδα. Τι να κάνουμε; Το καταλαβαίνω απόλυτα. Είναι μια άλλη οπτική γωνία, είναι μια άλλη φιλοσοφία, μια άλλη ιδεολογία, εντελώς διαφορετικά πράγματα. Όμως, να θυμίσω, επειδή άκουσα πολλά και παράλογα, ότι ειπώθηκε - ας πούμε - από τον Κοινοβουλευτικό Εκπρόσωπο του ΣΥΡΙΖΑ κ. Ραγκούση, ότι θα κάνει ναυπηγείο η «COSCO» και θα υπονομεύσει τη ναυπηγοεπισκευαστική ζώνη του Περάματος. Ξέρετε ποιος υπονόμευσε τη ναυπηγοεπισκευαστική ζώνη του Περάματος και την κατέστρεψε ουσιαστικά; Η Αριστερά με τις συνεχείς, αναίτιες, απρόκλητες και αστείες απεργίες, που προκαλούσε κάθε τόσο. Ξέρετε ποιος οδήγησε σε καταστροφή τα ναυπηγεία, που ακόμα δεν μπορούμε να τα σώσουμε και δίνουμε αγώνες ετών για να σωθούν τα ναυπηγεία της Ελευσίνας, του Σκαραμαγκά, της Σύρου; Όλοι αυτοί οι κρατιστές που φόρτωναν τα ναυπηγεία με περίσσιο κόστος! Να φανταστείτε ότι για πρώτη φορά αποκρατικοποιήθηκε το ναυπηγείο της Ελευσίνας, το οποίο το είχε πάρει τότε, στη δεκαετία του 1980- αρχές 1990- αν θυμάστε καλά, η οικογένεια Περατικού. Μετά τους δολοφόνησαν τους ανθρώπους. Μέχρι εκεί είχαμε φτάσει, δολοφόνησαν επενδυτή. Τέλος πάντων. Τότε υπήρχαν περισσότεροι διοικητικοί υπάλληλοι στο ναυπηγείο από ό,τι ήταν οι εργαζόμενοι, οι εργάτες που έφτιαχναν τα πλοία και υπήρχε μέχρι και επίδομα κανονικότητας, δηλαδή ότι πηγαίνεις κάθε μέρα στη δουλειά σου. Έπαιρνες επίδομα επειδή πήγαινες στη δουλειά σου. Αυτό το κράτος είχαμε φτιάξει. Για να μην σας πω αυτά που γίνονταν στον ΟΛΠ επί σειράν ετών, που είχαν φτάσει κάποιοι λιμενεργάτες να παίρνουν περισσότερα από ό,τι έπαιρνε ο Πρόεδρος του Αρείου Πάγου. Αυτή ήταν η αλήθεια εις βάρος του κρατικού συνόλου, εις βάρος της εθνικής οικονομίας και εις βάρος των μελλοντικών γενεών. Αυτή την αλήθεια, που εμείς θεωρούμε ότι κακώς συνέβη, θέλουμε να την αλλάξουμε. Θέλουμε να κάνουμε μια χώρα ρεαλιστική, που να ζει από αυτά που βγάζει και όχι από δανεικά. Θέλουμε να κάνουμε μια χώρα παραγωγική και ανταγωνιστική, ώστε να έχουμε προϊόν που θα βγαίνει και θα το πουλάμε έξω. Θέλουμε μια χώρα, που να είναι η πύλη εισόδου στην Ευρωπαϊκή Ένωση κι αυτό θα πετύχουμε με το να γίνει ένα σπουδαίο λιμάνι, όπως είναι και πρέπει να είναι ο Πειραιάς. Δεν θα αφήσουμε στο έλεός της την «COSCO» να κάνει ό,τι θέλει, σε καμμία περίπτωση. Άλλωστε, σας εξήγησε και ο Υπουργός κ. Πλακιωτάκης και οι εκπρόσωποι της Νέας Δημοκρατίας σάς εξήγησαν ενδελεχώς και σαφώς ότι αντίθετα, με το νομοσχέδιο αυτό που σήμερα ψηφίζεται προστατεύονται και δεν υπονομεύονται τα συμφέροντα του ελληνικού δημοσίου. Όμως, εσείς έχετε διαφορετική αντιμετώπιση. Άκουσα πολύ καλά τον εισηγητή του ΣΥΡΙΖΑ κ. Σαντορινιό, τον οποίο εκτιμώ ιδιαίτερα, να λέει «υποχρεωθήκαμε να υπογράψουμε τη σύμβαση του 2016». Αυτό τα λέει όλα, «υποχρεώθηκαν», δεν το έκαναν επειδή ήθελαν, επειδή κάποιοι άλλοι - υποθέτω ότι εννοούσε τους δανειστές - τον υποχρέωσαν να την υπογράψει. Εμείς δεν υποχρεωνόμαστε να φτιάξουμε αυτό τον νόμο. Αυτό τον νόμο τον έφερε η Κυβέρνηση του Κυριάκου Μητσοτάκη με Υπουργό τον Γιάννη Πλακιωτάκη, για να προστατέψει τα συμφέροντα του ελληνικού δημοσίου και για να προχωρήσει την επένδυση στην «COSCO» με τον καλύτερο δυνατό τρόπο, ούτως ώστε το λιμάνι του Πειραιά να είναι η πύλη εισόδου στην Ευρωπαϊκή Ένωση και να είναι ένα λιμάνι που θα μας κάνει όλους περήφανους και δυνατούς για ένα καλύτερο μέλλον για την πατρίδα μας και τις επόμενες γενιές. Σας ευχαριστώ πολύ.
Επόμενος ομιλητής είναι ο κ. Δημήτριος Μαρκόπουλος από τη Νέα Δημοκρατία. Ορίστε, κύριε συνάδελφε, έχετε τον λόγο.
Κύριε Πρόεδρε, αγαπητοί συνάδελφοι, άκουσα πριν τον συνάδελφο Τρύφωνα Αλεξιάδη, ο οποίος είναι με τον κ. Συρμαλένιο οι δύο μοναδικοί Βουλευτές που αυτή τη στιγμή βρίσκονται από την πλευρά του ΣΥΡΙΖΑ στην Αίθουσα - τόσο κόπτεται ο ΣΥΡΙΖΑ γι' αυτό το σημαντικό νομοσχέδιο και μια συμφωνία θεμελιώδη! - να επικαλείται - και όντως - ότι είναι κάτοικος του Πειραιά και ως Πειραιώτης ξέρει τη ζώνη. Και εγώ Πειραιώτης είμαι, όπως ξέρετε πολύ καλά, κύριε Αλεξιάδη και γι' αυτό, λοιπόν, τον λόγο να ξηγηθούμε πειραιώτικα: Είστε εκτός θέματος και λυπάμαι που το λέω. Άκουσα πριν τον κ. Σαντορινιό, άκουσα τον κ. Ραγκούση, σας άκουσα εσάς να λέτε «έχετε θέσει θέμα τέταρτου προβλήτα, έχετε θέσει ζήτημα για τα ναυπηγεία, για τη δημιουργία ναυπηγείου στην “COSCO”». Διαβάσατε καθόλου τη συγκεκριμένη σύμβαση; Διαβάσατε το νομοσχέδιο; Έχετε διαβάσει για τι συζητάμε σήμερα; Είστε εκτός θέματος! Κανένας δεν συζητάει για ναυπηγείο. Η κόκκινη γραμμή έχει τεθεί από τον ίδιο τον Υπουργό ξεκάθαρα. Κανένας δεν συζητά για τέταρτο προβλήτα. Σε ό,τι αφορά το Κερατσίνι, άκουσα αυτά τα δάκρυα. Ξέρετε αυτό το στυλ, «στη Δραπετσώνα πια δεν έχουμε ζωή», τη Β΄ Πειραιά την έχει πάει πίσω, δεν την έχει πάει μπροστά. Άκουσα ότι θα γίνουν εκεί τα κοντέινερς και ο κόσμος θα ταλαιπωρηθεί και θα βλέπουν τα κοντέινερς. Έχει τεθεί τέτοιο ζήτημα σήμερα; Εκτός, κύριε Υπουργέ, αν συζητάμε κάτι άλλο, μήπως έχουμε κάτι άλλο και δεν έχουμε ενημερωθεί, γιατί νομίζω ότι τα έχουμε πάρει όλα τα έγγραφα. Είστε, λοιπόν, εκτός θέματος. Εχθές το πρωί στην αρμόδια Κοινοβουλευτική Επιτροπή Παραγωγής και Εμπορίου είχαμε μια πολύ γόνιμη, μια πολύ ενδιαφέρουσα και ειλικρινή συζήτηση. Ακούσαμε όλες τις απόψεις, ακούσαμε αλήθειες. Ακούσαμε - να το παραδεχθούμε, γιατί εδώ πέρα είπαμε ότι θα ξηγηθούμε σήμερα, κύριε Αλεξιάδη, πειραιώτικα - προβλήματα. Δεν είναι όλα ρόδινα στο λιμάνι, θα συμφωνήσουμε. Ποτέ δεν ήταν. Στη ζωή δεν είναι τα πράγματα πάντοτε ρόδινα. Από την άλλη πλευρά, όμως, θα πρέπει να είμαστε και ειλικρινείς, θα πρέπει να δούμε και το συνολικό αποτύπωμα αυτού του επενδυτή. Επίσης, θα σας πω να μην μας το παίζετε αντάρτες και μην κάνετε τους Κινέζους, μια και θέλετε να πάμε να μιλήσουμε λίγο και για τον επενδυτή. Ξέρετε, εσείς σήμερα βρίζετε αυτό για το οποίο τρέχατε το 2016 να προλάβετε. Πήγαινε - θυμάμαι - ο κ. Τσίπρας στην Κίνα και επισπεύδατε γρήγορα, άρον - άρον, να γίνει αυτή η συμφωνία εσείς. Μην «μας κάνετε τους Κινέζους» και μην μας λέτε ψέματα! Ξέρετε τι κάνατε στην «COSCO»; Τεμενάδες κάνατε! Είχατε και έναν Δρίτσα εκεί να λέει, κάτι να κάνει και στο τέλος πάντα τον μάζευε το Μαξίμου. Γι' αυτό, θα το επαναλάβω για τρίτη φορά: «Τους Κινέζους» σε εμάς εδώ «δεν θα τους κάνετε»! Νομοθετήσατε το 2016 με διαδικασίες - εξπρές και το παίζετε εδώ τιμητές; Η «COSCO», λοιπόν, αγαπητοί συνάδελφοι, για να εξηγούμαστε, επειδή εμείς τη ζούμε καθημερινά στον Πειραιά, είναι μία πραγματικότητα. Είναι μια πραγματικότητα, η οποία κρίνεται και η οποία είναι εδώ. Αφού είναι πραγματικότητα, αυτή την πραγματικότητα καλούμαστε να τη διαχειριστούμε. Δεν είναι εύκολο, είναι σύνθετο. Είναι ένας επενδυτής με μία άλλη φιλοσοφία, όπως όλοι οι επενδυτές. Όποιος έρχεται στην Ελλάδα μας δεν έχει την ελληνική νοοτροπία. Εδώ, λοιπόν, δίνει καθημερινά ο Υπουργός και το επιτελείο του μία μάχη και κρατάει μια ισορροπία, όπως γίνεται σε όλο τον πλανήτη και σε όλες τις επενδύσεις. Η επέκταση αυτής της σύμβασης δεν γίνεται στο πόδι. Είναι προϊόν διαπραγμάτευσης, όπως πάντοτε γίνεται - θα επαναλάβω - σε όλο τον πλανήτη. Έγινε διαβούλευση, γίνεται με περίσκεψη. Είναι σαφές πως η ρήξη με έναν μεγάλο επενδυτή με παγκόσμιο αποτύπωμα δεν αποτελεί επιλογή. Άκουσα και τον κ. Σαντορινιό - αν δεν κάνω λάθος - να το λέει, ότι «εμείς…», σήκωσε και τα χέρια. Η ρήξη, λοιπόν, δεν αποτελεί επιλογή. Δεν άκουσα, μάλιστα, να το λέει εχθές κανένας από τους θεσμικούς πειραϊκούς φορείς ούτε εσείς. Θέλετε ρήξη; Να μας το πείτε. Μια χώρα που θέλει κι άλλους επενδυτές, δεν μπορεί, λοιπόν, να στέλνει αντιφατικά μηνύματα. Βέβαια, επειδή είσαστε και μια δύναμη που διαρκώς επικαλείται τον εργαζόμενο στην εξίσωση σας - θα μπω και στην άλλη εξίσωση - θα πρέπει να συνυπολογίζεται και τους χιλιάδες εργαζόμενους που δουλεύουν στο λιμάνι και έχουν αυξηθεί οι θέσεις εργασίας. Πρέπει να μπει στην εξίσωση, γιατί είναι εργαζόμενοι και αυτοί. Αυτό φυσικά, αγαπητοί συνάδελφοι - το λέω και για τους συναδέλφους της Νέας Δημοκρατίας - δεν αποτελεί λευκή επιταγή. Έχουμε δείξει και θα το ξαναδείξουμε αν χρειαστεί, ότι είμαστε εδώ για να διαπραγματευτούμε και να διαπραγματευτούμε σκληρά με τον επενδυτή. Και αν θέλετε κιόλας, η «COSCO» οφείλει να ακούσει περισσότερο το λιμάνι. Πρέπει ως επενδυτής να σκύψει πάνω στα θέματα των χρηστών, να δει τις υποδομές, να επισπεύσει τις επενδύσεις, να φτιάξει - και γιατί όχι - καλύτερες σχέσεις με την τοπική κοινωνία και τους επαγγελματίες. Κανένας δεν είναι υπεράνω κριτικής και η Νέα Δημοκρατία και το Υπουργείο πάντοτε με γνώμονα το δημόσιο συμφέρον κινούνται. Πρέπει, λοιπόν, να βελτιωθούν τα επίπεδα ολοκλήρωσης των επενδύσεων. Πρέπει η «COSCO» να γίνει πιο κοινωνική και για να το πω και διαφορετικά, να γίνει και πιο πειραϊκή. Όμως, δεν είναι μικρό πράγμα αυτό, το οποίο έχει συντελεστεί τα τελευταία χρόνια στο λιμάνι μας. Έχουν αυξηθεί οι θέσεις εργασίας. Ο Πειραιάς είναι ανταγωνιστικό λιμάνι σε πανευρωπαϊκό επίπεδο. Έχει αυξηθεί η διακίνηση των κοντέινερς. Η Ελλάδα πλέον είναι ένα hub - για να πω κι εγώ τα αγγλικά μου - ένα κέντρο σε ό,τι αφορά τη διακίνηση. Ας μην μειώνουμε αυτές τις επιτυχίες, γιατί δεν μειώνουμε τον επενδυτή, μειώνουμε αυτούς που δουλεύουν στον επενδυτή και στον επενδυτή δουλεύουν Έλληνες. Όμως τα παραπάνω δεν μας αφαιρούν το δικαίωμα, ως πειραϊκή κοινωνία, να επιδιώκουμε και το καλύτερο, να ζητούμε σεβασμό. Μακριά, λοιπόν, από περιττές κορώνες. Προχωράμε σε μια σύμβαση, που θα επιτρέψει την ανάπτυξη του λιμανιού και τη συνέχιση μιας επένδυσης στη χώρα. Δεν θίγονται - το επαναλαμβάνω - οι κόκκινες γραμμές, που η κοινωνία και η τοπική επιχειρηματικότητα έχουν θέσει εδώ και καιρό. Υπάρχει σεβασμός στο παρόν νομοσχέδιο στις ανησυχίες της ναυπηγοεπισκευαστικής και του λαού του Κερατσινίου και του Περάματος. Μην εργαλειοποιείτε τον κόσμο της Β΄ Πειραιά, μην εργαλειοποιείτε τον εργαζόμενο. Γνωρίζει πολύ καλά και όπως πολύ εύστοχα είπε και ο συνάδελφος Γιάννης Λοβέρδος τον έχετε ταλαιπωρήσει με τις ιδεοληψίες σας. Μίκρυνε η ναυπηγοεπισκευαστική ζώνη και φέρει ευθύνη - θα το πω και αυτό - και το ΚΚΕ, εκτός από την Αριστερά συνολικά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα μου δώσετε ένα - δύο λεπτά, όπως σε όλους, κύριε Πρόεδρε. Μην ταλαιπωρήσετε ξανά το λιμάνι με περιττές κινητοποιήσεις. Το έχετε ταλαιπωρήσει. Φτώχυνε η Β' Πειραιά από τις ενέργειες αυτές. Υπάρχει διάθεση να τρέξουν οι επενδύσεις πιο γρήγορα; Ναι. Θα θέλαμε κάποια πράγματα να έχουν γίνει πιο γρήγορα; Σαφώς. Πιέζουμε ως Κυβέρνηση γι' αυτό; Προφανώς. όμως, ας μην ακυρώσουμε με τον λαϊκισμό μια συνολική προσπάθεια. Ας μην κινούμαστε αποσπασματικά. Όποιος έχει, στο κάτω - κάτω της γραφής, να προτείνει κάτι διαφορετικό, να το πει. Πείτε μας, κύριε Σαντορινιέ, να φύγει η «COSCO»; Περιμένω την απάντησή σας με ενδιαφέρον και ειλικρινά το λέω. Προτείνετε εσείς του ΣΥΡΙΖΑ ρήξεις και δικαστικούς αγώνες, εσείς οι οποίοι υπογράφατε τα πάντα. Η καταγγελία όταν είσαι αντιπολίτευση είναι εύκολη, όχι όμως καταγγελία γι' αυτά που ως κυβέρνηση προωθούσες. Να τα ξεκαθαρίσουμε αυτά. Δίνει, λοιπόν, η Κυβέρνηση - το είπε ξεκάθαρα ο Γιάννης Πλακιωτάκης - παράταση έως πέντε χρόνια για να υλοποιηθούν οι υποχρεωτικές επενδύσεις με δυνατότητα αναστολής, μόνο για κάποιες συγκεκριμένες περιπτώσεις. Γιατί το αλλάζετε αυτό; Γιατί λέτε κάτι το οποίο δεν υπάρχει; Μόνο για εξαιρετικούς λόγους θα γίνει. Θα ανοίξει ο δρόμος για να έρθουν 88 εκατομμύρια ευρώ στα κρατικά ταμεία και να ολοκληρωθούν πράγματα. Αγαπητοί συνάδελφοι, μπορώ να πω και άλλα για το λιμάνι του Πειραιά, γιατί το ζούμε καθημερινά. Γι' αυτή τη συμφωνία η Κυβέρνησή μας και ο Υπουργός διαπραγματεύτηκαν εντατικά, σκληρά, απόλυτα. Η προσφυγή σε διαιτησία μπορεί να ακούγεται ηρωική…
Κύριε Μαρκόπουλε, παρακαλώ ολοκληρώστε. Σας δώσαμε δύο λεπτά.
Ολοκληρώνω. Άλλοι συνάδελφοι πήραν παραπάνω.
Σας παρακαλώ πολύ. Δεν μπορείτε να καθορίζετε εσείς τον χρόνο σας.
Ξέρω ότι σας έθιξα λίγο το ΚΚΕ…
Τον χρόνο σας δεν θα τον καθορίζετε εσείς. Σας παρακαλώ, ολοκληρώστε τώρα.
Ολοκληρώνω, ολοκληρώνω. Γι' αυτό, λοιπόν, στηρίζουμε το παρόν νομοσχέδιο, γιατί είναι λειτουργικό. Προφανώς, λευκή επιταγή δεν δίνουμε πουθενά κι αυτό πρέπει να γίνει κατανοητό απ' όλες τις πλευρές. Όμως, δεν μπορούμε να επιλέξουμε νεφελώδεις και λαϊκίστικες λύσεις, που οδηγούν στο πουθενά, όπως είχαν οδηγήσει και στο παρελθόν την ναυπηγοεπισκευαστική ζώνη στο πουθενά, αγαπητέ Πρόεδρε που προέρχεστε από το ΚΚΕ. Ευχαριστώ πολύ.
Σας παρακαλώ πολύ, κλείστε την ομιλία σας.
Είστε απαράδεκτος. Η στάση σας είναι καθαρά επειδή αναφέρθηκα στο κόμμα σας. Δεν αντέχει αλήθειες το ΚΚΕ.
Επόμενος ομιλητής είναι ο κ. Μαραβέγιας Κωνσταντίνος από τη Νέα Δημοκρατία, μετά ο κ. Σταμενίτης Διονύσιος και μετά ο κ. Σκανδαλίδης Κοινοβουλευτικός Εκπρόσωπος του Κινήματος Αλλαγής. Θα παρακαλούσα πολύ όλους τους ομιλητές για την τήρηση του χρόνου.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η Κυβέρνηση εργάζεται εντατικά για την αξιοποίηση των μεγάλων εμπορικών και τουριστικών λιμένων της χώρας. Εργαλεία σ' αυτήν την προσπάθεια αποτελούν οι συμφωνίες με διεθνείς εταίρους για την παραχώρηση λιμανιών όπως του Πειραιά, την τροποποίηση της συμφωνίας, που συζητάμε σήμερα βέβαια. Βέβαια, Ελλάδα, κύριε Υπουργέ, δεν είναι μόνο η Αθήνα. Έτσι κι ο Πειραιάς δεν είναι το μόνο μεγάλο λιμάνι της χώρας. Στη Μαγνησία έχουμε το μεγαλύτερο λιμάνι της Κεντρικής Ελλάδας στον Βόλο, που ταυτόχρονα αποτελεί κι ένα από τα μεγαλύτερα λιμάνια της νότιας βαλκανικής. Αυτό το γεγονός αποτελεί πολύτιμο συγκριτικό πλεονέκτημα για την πατρίδα μας, που οφείλουμε να εκμεταλλευτούμε. Η χθεσινή στρατηγική συμφωνία Ελλάδας - Γαλλίας δημιουργεί καινούργια δεδομένα και για τον ευρύτερο θαλάσσιο χώρο, του οποίου έχει την ευθύνη η πατρίδα μας. Πρόκειται για μια πολύ μεγάλη εθνική επιτυχία, που ως αποτέλεσμα θα έχει τη διεύρυνση των ελληνικών ορίων ευθύνης σε αέρα και θάλασσα. Οι νέες αμυντικές μας δυνατότητες θα επιτρέψουν τη διασφάλιση συνθηκών ειρηνικής και εποικοδομητικής συνύπαρξής μας με όλους τους γείτονες, ακόμα και με εκείνους που δεν συνεργάστηκαν μέχρι τώρα με την Ευρωπαϊκή Ένωση με ειλικρινή διάθεση. Μια νέα εποχή ανατέλλει πλέον για την ανατολική μεσόγειο με ανεμπόδιστο διαμετακομιστικό εμπόριο, με ασφάλεια για τα υπό δημιουργία δίκτυα διασύνδεσης ενεργειακών πόρων και παράκτιων ζωνών διαφορετικών χωρών της περιοχής. Έτσι η Ελλάδα προετοιμάζεται για το μέλλον αυτό με τη διεύρυνση των θαλάσσιων δρόμων μεταφορών, που περνούν από τη χώρα μας. Βασικός πυλώνας αυτής της πολιτικής είναι η ενίσχυση των λιμενικών μας υποδομών με την προσέλκυση ξένων επενδύσεων και τη διευκόλυνση της υλοποίησής τους. Προς αυτή την κατεύθυνση, με τις τροποποιούμενες διατάξεις που συζητούμε παρατείνεται κατά πέντε έτη από τη μεταβίβαση του 16% του μετοχικού κεφαλαίου το χρονικό διάστημα ολοκλήρωσης από τον ΟΛΠ των πρώτων υποχρεωτικών επενδύσεων, που είχαν συμφωνηθεί το 2016. Υπογραμμίζω ότι η εν λόγω χρονική διευκόλυνση δεν αναιρεί καμμία από τις άλλες συνέπειες της υποχρεωτικότητας. Αντίθετα, βάζει και νέες ασφαλιστικές δικλείδες, προκειμένου η ανάπτυξη των υποδομών του λιμανιού του Πειραιά, όχι μόνο να γίνει σύντομα πραγματικότητα, αλλά να συνοδευτεί και από την επόμενη φάση υποχρεωτικών επενδύσεων και πριν τη δέκατη επέτειο της έναρξης ισχύος της τροποποιημένης σύμβασης παραχώρησης. Κύριε Υπουργέ, μιλάμε - πολύ σωστά - για έργα στο λιμάνι του Πειραιά, αλλά όπως προείπα πρέπει να πούμε δυο λόγια και για άλλα έργα σε άλλα μεγάλα λιμάνια, όπως αυτό της πόλης, που έχω την τιμή να εκπροσωπώ. Χαρακτηριστικό παράδειγμα είναι η μονάδα αποθήκευσης - αεριοποίησης υγροποιημένου φυσικού αερίου, που πήρε πριν από λίγες μέρες την πρώτη έγκριση από την Ρυθμιστική Αρχή Ενέργειας, μια επένδυση που εκτιμάται στα 400 εκατομμύρια δολάρια και θα αφορά μονάδα δυναμικότητας εκατόν ογδόντα χιλιάδων κυβικών μέτρων για την επαναεριοποίηση υγροποιημένου φυσικού αερίου στη Μαγνησία. Η εγκατάσταση αυτή θα συνοδεύεται από ηλεκτροπαραγωγή και μονάδα συνδυασμένου κύκλου ισχύος 300 MW, η οποία, αναμφίβολα, θα ενισχύσει την ενεργειακή ασφάλεια της περιοχής. Το σημαντικό στοιχείο, της χρηματοδότησης, βέβαια, εκτός του προφανούς, είναι ο χρόνος. Πρόκειται για μια παράμετρο, που στην Ελλάδα μέχρι πρότινος δεν τα πηγαίναμε και πολύ καλά. Όπως όμως απέδειξε η στρατηγική συμφωνία, που πέτυχε χθες η Κυβέρνηση του Κυριάκου Μητσοτάκη με τη Γαλλία, η χώρα μας μπορεί πλέον να κινείται ευέλικτα και κυρίως γρήγορα στο διεθνές προσκήνιο, να παίρνει πρωτοβουλίες και να ευθυγραμμίζει ξένα συμφέροντα με τα δικά της, να κινείται με αυτοπεποίθηση, τοποθετώντας την Ελλάδα στη θέση που της αξίζει στη διεθνή σκηνή. Στο ίδιο αυτό πνεύμα της γρήγορης αξιοποίησης των ραγδαίων εξελίξεων, που βλέπουμε και στην παγκόσμια οικονομία πρέπει να κινηθούμε και σε ό,τι αφορά τον χρονισμό των επενδύσεων, γιατί δεν αρκεί να δίνουμε κίνητρα ή να απλουστεύουμε τις αδειοδοτήσεις. Σημασία έχει και το πότε τα κάνουμε όλα αυτά. Το λιμάνι του Βόλου, λοιπόν, δεν έχει μόνο μέλλον. Έχει κι ένα πολύ ζωντανό παρόν με σειρά έργων, που ήδη γίνονται για τη βελτίωση του εξοπλισμού και των υποδομών. Μόλις προχθές, εντάχθηκε και στο ΕΣΠΑ η μεταφορά της δραστηριότητας διακίνησης scrap, ένα έργο προϋπολογισμού 2,9 εκατομμυρίων ευρώ που κάνει τον ΟΛΠ ένα περιβαλλοντικά υπεύθυνο εταίρο της τοπικής κοινωνίας, μειώνοντας τις επιπτώσεις από τη διακίνησή του στην πόλη. Στην κατεύθυνση μεγιστοποίησης του υπάρχοντος δυναμικού του λιμανιού κινείται και η πρόσφατη απόκτηση νέου αυτοκινούμενο γερανού φορτοεκφόρτωσης 125 τόνων του μεγαλύτερου που διαθέτει ο Οργανισμός Λιμένος Βόλου, κόστους 3 εκατομμυρίων ευρώ, αλλά και η περσινή προμήθεια μοναδικού οχήματος στοιβασίας εμπορευματοκιβωτίων, επενδύσεις που αλλάζουν τα δεδομένα στον μηχανολογικό εξοπλισμό του λιμένα Βόλου. Κλείνοντας, θέλω να αναφερθώ και σε ένα θέμα της επικαιρότητας, λόγω του Ταμείου Ανάκαμψης και όχι μόνο. Πρόκειται για το διαχρονικό αίτημα της σύνδεσης του λιμένα με το σιδηροδρομικό δίκτυο της χώρας που φυσικά, δεν αφορά μόνο το Υπουργείο Ναυτιλίας, αλλά και το Υπουργείο Υποδομών. Ο λιμένας του Βόλου, αν και είναι ο τρίτος μεγαλύτερος εμπορικός λιμένας της χώρας, δεν έχει μέχρι σήμερα αξιοποιήσει το σύνολο των δυνατοτήτων διασύνδεσης του τόσο με τις ΒΕΠΕ ΒΙΠΕ του Βόλου, όσο και με τη βιομηχανική συγκέντρωση στον Αλμυρό. Εκεί βρίσκονται πολλές εξωστρεφείς παραγωγικές επιχειρήσεις, που αναζητούν νέες αγορές για τα προϊόντα τους από επεξεργασμένα μέταλλα ως μεταποιημένα αγροτικά προϊόντα. Επίσης, στην ευρύτερη κεντρική Ελλάδα υπάρχουν οι βιομηχανικές περιοχές της Λάρισας, της Καρδίτσας και της Λαμίας, αλλά και αρκετές παραγωγικές μονάδες εκτός βιομηχανικών περιοχών, που χρησιμοποιούν τις υπηρεσίες του ΟΛΠ και φυσικά, θα επωφελούνταν και εκείνες από τη σιδηροδρομική πρόσβαση στο λιμάνι του Βόλου. Επομένως, κύριε Υπουργέ, η πλήρης σύνδεση με το εθνικό σιδηροδρομικό και οδικό δίκτυο καθώς και με το αεροδρόμιο της Νέας Αγχιάλου που καλύπτει όλη την κεντρική Ελλάδα οφείλει να παραμείνει βασικός μας στόχος, γιατί όχι μόνο θα μειώσει τα κόστη μεταφοράς προϊόντων και πρώτων υλών για τις παραγωγικές δυνάμεις της Θεσσαλίας, αλλά θα δημιουργήσει νέες προοπτικές και για τον ΟΛΒ, ως τον κύριο εμπορικό λιμένα της κεντρικής Ελλάδος. Σας ευχαριστώ.
Ευχαριστούμε και για τη συνέπεια στον χρόνο. Τον λόγο έχει τώρα ο κ. Νικόλαος Συρμαλένιος από τον ΣΥΡΙΖΑ.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, όταν ήμασταν κυβέρνηση από το 2015 έως το 2019 μας κατηγορούσατε ότι φορολογούσαμε ό,τι περπατάει και ό,τι πετάει, παραβλέποντας φυσικά ότι πολλά από τα μέτρα της διακυβέρνησης της περιόδου εκείνης ήταν προϊόντα καταναγκασμού για να χτυπηθεί εν τη γενέσει της η ενδεχόμενη στροφή προς τα αριστερά και να απειλήσει το νεοφιλελεύθερο μοντέλο της Ευρωπαϊκής Ένωσης. Να θυμίσω, όμως, ότι εμείς με αυτήν την πολιτική και των συμβιβασμών βγάλαμε τη χώρα από τα μνημόνια, ρυθμίσαμε το δημόσιο χρέος, αφήσαμε στα ταμεία της χώρας ένα πολύ υψηλό απόθεμα, το χρηματοδοτικό μαξιλάρι των 37 δισεκατομμυρίων ευρώ, το οποίο μας εξασφάλισε στον καιρό της πανδημίας υψηλή αξιοπιστία και χαμηλότοκο δανεισμό, δηλαδή διασφαλίσαμε το δημόσιο συμφέρον τόσο της χώρας όσο και των πολιτών. Εσείς αντίθετα, εδώ και δύο χρόνια, χωρίς δημοσιονομικούς καταναγκασμούς, χωρίς σύμφωνα σταθερότητας, τα οποία επιβάλλουν στις χώρες της Ευρωπαϊκής Ένωσης έναν στενό κορσέ, τι κάνετε; Ιδιωτικοποιείτε και παραδίδετε σε σκοτεινά και αδιαφανή συμφέροντα ό,τι διασφαλίζει το δημόσιο συμφέρον, δίκτυα ενέργειας, όπως το φυσικό αέριο και την ηλεκτρική ενέργεια, υποδομές, κοινωνικές υπηρεσίες και ό,τι έχει απομείνει υπό δημόσιο έλεγχο σε αυτήν τη χώρα, με τελευταίο κραυγαλέο παράδειγμα τη ΔΕΗ, ενώ δεν διασφαλίζετε ούτε αυτά που με σκληρή διαπραγμάτευση καταφέραμε εμείς να διασφαλίσουμε επί τα βελτίω στις συμβάσεις, που εσείς είχατε προλάβει να υπογράψετε, όπως αυτή με την «COSCO», που συζητάμε σήμερα. Αυτό που γίνεται σήμερα είναι ένα ατόπημα απιστίας, αφού απεμπολείτε θεμελιώδη δικαιώματα του δημοσίου συμφέροντος, χωρίς να έχουν εκπληρωθεί οι προϋποθέσεις της σύμβασης, δηλαδή ανειλημμένες υποχρεώσεις για συγκεκριμένες επενδύσεις, που έπρεπε να έχουν πραγματοποιηθεί σε συγκεκριμένα χρονικά όρια και δεν έγιναν, ούτε βεβαίως διεκδικείτε ρήτρες που σε αυτές τις περιπτώσεις προβλέπονται όταν αθετούνται σημεία των υπογεγραμμένων συμβάσεων. Ο εισηγητής μας, ο Κοινοβουλευτικός Εκπρόσωπος, αλλά και όλοι οι ομιλητές του ΣΥΡΙΖΑ - Προοδευτική Συμμαχία που προηγήθηκαν, ανέλυσαν και τεκμηρίωσαν με επάρκεια και πληρότητα τα τεκμήρια της απιστίας. Θα ήθελα μόνο συνοπτικά να επαναλάβω κάποια από αυτά που βγάζουν μάτι και στον πιο καλόπιστο και αντικειμενικό παρατηρητή. Η αναθεωρημένη σύμβαση του 2016 προέβλεπε επενδύσεις 294 εκατομμύρια από τον ΟΛΠ σε κρίσιμους κλάδους για την οικονομία, όπως σε οδικές συνδέσεις, κατασκευή προβλητών, έργα για υποβοήθηση ναυπηγοεπισκευής εντός πενταετίας από την έναρξη ισχύος της σύμβασης. Σύμφωνα με τα δεδομένα που έχουμε μέχρι σήμερα, η τελική παράδοση, η οποία έπρεπε να γίνει στις 11 Αυγούστου του 2021, δεν έγινε κατά τα δύο τρίτα τουλάχιστον - από ό,τι καταγράφηκε και από τα επίσημα στοιχεία - με αποτέλεσμα αυτό το οποίο είχαμε αφήσει εμείς και είχαμε διασφαλίσει με την αναθεωρημένη σύμβαση, αυτό που είχαμε πετύχει όσον αφορά το μετοχικό κεφάλαιο του ΟΛΠ να παραμείνει στο ελληνικό δημόσιο ως εγγύηση, προκειμένου η «COSCO» να υλοποιήσει εμπρόθεσμα τις υποχρεωτικές επενδύσεις. Έτσι καταφέραμε την καίριας σημασίας αλλαγή από την πώληση του 67% να είμαστε στο 51%. Επίσης, διασφαλίσαμε τις μικρομεσαίες επιχειρήσεις, που εμπλέκονται στη λειτουργία του ΟΛΠ. Τρίτον, αναγνωρίστηκε ο χαρακτήρας της δημόσιας υπηρεσίας για την ακτοπλοΐα, καθότι ο ΟΛΠ δεν μπορεί να αυξήσει τα λιμενικά τέλη και γενικά τα τιμολόγια στην ακτοπλοΐα, χωρίς τη σύμφωνη γνώμη του Υπουργείου Ναυτιλίας. Τέταρτον, διασφαλίσαμε στα εργασιακά τη δυνατότητα μετατάξεων των εργαζομένων του ΟΛΠ και επίσης, στον κυρωτικό νόμο της σύμβασης υπήρξε έγγραφη δέσμευση ότι η νέα ιδιοκτησία θα συμμορφώνεται με όλες τις απαιτήσεις των εφαρμοστέων νόμων και κανονισμών. Τέλος - λέω τα βασικά σημεία, γιατί υπάρχουν κι άλλα - ιδρύσαμε τη δημόσια αρχή λιμένων κατά τα πρότυπα της ευρωπαϊκής λιμενικής πολιτικής, όπου το φαινόμενο των παραχωρήσεων κυριαρχεί έναντι των ιδιωτικοποιήσεων. Θα έχετε ακούσει για τις «port authorities» και για τις «autorita del porto»,+ - όπως λέγονται στη γειτονική μας Ιταλία, με σκοπό τον θεσμικό έλεγχο της παροχής λιμενικών υπηρεσιών και με στόχο την προστασία του δημοσίου συμφέροντος. Επειδή εσείς είστε ακραιφνείς ευρωπαϊστές, αποφασίσατε μέσα σε μια νύχτα να καταργήσετε τη δημόσια αρχή λιμένων, αφήνοντας στον αέρα την επιτήρηση των δημόσιων υπηρεσιών στο λιμάνι. Υποβαθμίσατε τη ΡΑΛ και την ΕΣΑΛ και τις μετατρέψετε σε στενά κυβερνητικά όργανα. Τώρα, τι κάνετε με τη σημερινή σύμβαση; Με το άρθρο 1 αναλαμβάνει η Κυβέρνηση την ευθύνη ότι το ελληνικό δημόσιο ευθύνεται για τις καθυστερήσεις των υποχρεωτικών επενδύσεων και δεν ευθύνεται καθόλου η «ΟΛΠ Α.Ε.». Με το παραπλανητικό αυτό επιχείρημα προχωρά τώρα στην τροποποίηση των όρων της σύμβασης, ώστε να διασφαλιστεί δήθεν η εκτέλεση των έργων των υποχρεωτικών επενδύσεων. Η πράξη αυτή, η ανάληψη ευθύνης από το ελληνικό δημόσιο συνιστά καταχρηστική πράξη εκ μέρους της Κυβέρνησης και αποτελεί παράβαση καθήκοντος. Η «COSCO» προσπαθεί να επιρρίψει ευθύνες για καθυστερήσεις στην υλοποίηση των επενδύσεων είτε στο ελληνικό δημόσιο είτε σε πολίτες που προσφεύγουν δικαστικά. Σας απέδειξαν όμως όλοι οι ομιλητές, οι δικοί μας, οι προηγούμενοι ομιλητές, ότι ουδεμία ευθύνη υπάρχει για τις εγκρίσεις των περιβαλλοντικών μελετών ούτε για τις αδειοδοτήσεις από τις υπηρεσίες του δημοσίου. [[Στο σημείο αυτό κτυπάει το κουδούνι λήξης της ομιλίας του κυρίου Βουλευτή]] Κύριε Πρόεδρε, θα ήθελα ένα λεπτό. Επιπλέον δίνονται παρατάσεις στους χρόνους που ο ΟΛΠ πρέπει να παραδώσει τα έργα των υποχρεωτικών επενδύσεων. Η δεύτερη πιο σκανδαλώδης τροποποίηση, που περνάει με αυτή τη σύμβαση: η Νέα Δημοκρατία καταργεί τη δυνατότητα επιβολής των ποινικών ρητρών για τη μέχρι τώρα μη επίτευξη του ελάχιστου επιπέδου υπηρεσιών για ένα ακόμα χρόνο μετατρέποντας το χρονικό διάστημα ανοχής από τα τρία χρόνια, που προβλεπόταν στην αρχική σύμβαση, στα έξι χρόνια. Για το επόμενο διάστημα - άκουσον - άκουσον - ποινικές ρήτρες θα καταβάλλονται μόνο στην περίπτωση που ο ΟΛΠ δεν αποδείξει ότι έλαβε όλα τα μέτρα σχετικά με την επίτευξη των στόχων του ελάχιστου επιπέδου εργασιών. Φυσικά, δεν περιγράφεται σε ποιον και πώς θα το αποδείξει αυτό. Πρόκειται, λοιπόν, για πλήρη απεμπόληση των νόμιμων δικαιωμάτων του ελληνικού δημοσίου και παραίτησή του από στοιχειώδεις διασφαλίσεις. Κυρίες και κύριοι συνάδελφοι, μετά τα παραπάνω, γιατί άραγε διερωτάστε γιατί ένα σημαντικό πλέον κομμάτι του ελληνικού λαού σάς αποκαλεί, αντί για Κυβέρνηση της Νέας Δημοκρατίας «κυβέρνηση ανώνυμη εταιρεία», με στόχο τη διευθέτηση και εξυπηρέτηση των πιο ισχυρών ιδιωτικών οικονομικών συμφερόντων εγχώριων και ξένων; Αναρωτιέστε, λοιπόν. Ένα τελευταίο. Τι θα κάνετε, κύριε Σταϊκούρα - δεν είστε εδώ - με την τροπολογία που έχουμε καταθέσει για τη μείωση του φόρου κατανάλωσης των καυσίμων; Θα την ψηφίσετε ή θα την απορρίψετε; Ευχαριστώ.
Έχω την τιμή να ανακοινώσω στο Σώμα ότι η Διαρκής Επιτροπή καταθέτει την έκθεσή της στο σχέδιο νόμου του Υπουργείου Υγείας: «Κύρωση της από 26-7-2021 τροποποίησης και αντικατάστασης της από 3-6-2019 επιμέρους Σύμβασης Δωρεάς για το Έργο VI της από 6-9-2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας και των παραρτημάτων της και άλλες επείγουσες διατάξεις για την αντιμετώπιση της πανδημίας του κορωνοϊού COVID -19». Θα δώσουμε τον λόγο τώρα στον Κοινοβουλευτικό Εκπρόσωπο του Κινήματος Αλλαγής, τον κ. Σκανδαλίδη.
Κυρίες και κύριοι συνάδελφοι, θέλω να αλλάξω λίγο το κλίμα της συζήτησης και να δούμε με αφορμή και την ελληνογαλλική συμφωνία τη μεγάλη εικόνα και να τη συνδέσουμε με τα τεκταινόμενα στην περιοχή, τη στρατηγική της Κίνας και τη συγκεκριμένη συμφωνία. Είναι φανερό ότι αυτή την εποχή επιχειρούνται μεγάλες αλλαγές και ανακατανομές της πολιτικής ισχύος σε παγκόσμιο επίπεδο. Δεν είναι τυχαίο ότι η συμφωνία του Ειρηνικού της περιβόητης «AUKUS», που μεταφέρει το κέντρο βάρους από την Ευρώπη στην Κεντρική και Ανατολική Ασία και από τον Ατλαντικό στον Ειρηνικό έχει κατεύθυνση τη σύγχρονη αντιπαράθεση της Δύσης με την Κίνα. Επίσης, είναι μια στρατηγική, η οποία από την δεκαετία του 1990 έχει σχεδιαστεί στις Ηνωμένες Πολιτείες. Έχουν γραφεί συγγράμματα πολλά γι' αυτό από εγκεφάλους που χαράζουν αυτή τη στρατηγική. Δεν δικαιολογείται η ευρωπαϊκή ψευδαίσθηση, όταν ξαφνικά, δηλαδή, η Γαλλία χάνει ένα μεγάλο οικονομικό τίμημα, μια μεγάλη αγοραπωλησία και ανακαλύπτουμε ότι δεν έχει προχωρήσει η Ευρώπη στην ενιαία αμυντική της πολιτική και στην ενιαία εξωτερική της πολιτική, για να είναι παίχτης σε αυτή την παγκόσμια αντιπαράθεση στον νέο χάρτη που επιχειρείται να φτιαχτεί. Τώρα ξαφνικά και με τις πολιτικές αλλαγές που προμηνύονται και στην Ευρώπη είναι φανερό ότι τα θέματα θα τεθούν. Ελπίζω, όχι με τους μέχρι τώρα ρυθμούς, δηλαδή, θα συζητήσουμε σε δύο χρόνια για τις αλλαγές που πρέπει να γίνουν στην Ευρωπαϊκή Ένωση και από τώρα ανοίγουμε τη συζήτηση και θα φτάσουμε κάποτε το Ευρωπαϊκό Κοινοβούλιο και οι ευρωπαϊκοί θεσμοί να πάρουν κάποια απόφαση. Δεν κρίνω την ελληνογαλλική συμφωνία στο οικονομικό επίπεδο, με το οποίο μπορεί να έχουμε διαφωνίες. Κατά τη γνώμη μου, αποτελεί θετική εξέλιξη, από τη στιγμή που ενισχύει την αποτρεπτική δύναμη της χώρας και κυρίως, από τη στιγμή που κατοχυρώνει τη συμφωνία της αμοιβαίας συνδρομής. Είναι μια κρίσιμη όψη της εθνικής στρατηγικής αυτή η ενίσχυση της αποτρεπτικής ικανότητας της χώρας. Μεθαύριο θα υπογραφεί και η πενταετής συμφωνία αμυντικής συνεργασίας με τις ΗΠΑ. Αυτό σημαίνει ότι η Ελλάδα κάνει την επιλογή της ανάπτυξης της αποτρεπτικής της δύναμης σε μια κρίσιμη στιγμή και μετά τα προβλήματα που εμφανίστηκαν τα τελευταία χρόνια και την όξυνση της εξωτερικής απειλής, όπως επίσης και τα συμφέροντα που συγκρούονται στην ευρύτερη περιοχή της Ανατολικής Μεσογείου. Είναι φανερό ότι η χώρα πρέπει να επιδιώξει τη γεωστρατηγική της αναβάθμιση στην περιοχή και δεν αφορά μόνο την ενίσχυση της αποτρεπτικής της δύναμης, αλλά μια συνολική επαναδιαπραγμάτευση του ρόλου της στο πλαίσιο των συμμαχιών της. Πιστεύω ότι αυτός ο στόχος είναι ο σύγχρονος ελληνικός στόχος για τα επόμενα πολλά χρόνια, που θα έπρεπε να συνενώσει τις πολιτικές δυνάμεις της χώρας στη χάραξη μιας νέας πολύπλευρης εθνικής στρατηγικής, όχι μόνο με την ενεργητική διπλωματία και την ανάπτυξη της αποτρεπτικής δύναμης, αλλά και με ευρύτερες επιθετικές πρωτοβουλίες που έχουν σχέση με το ρόλο της Ελλάδας και στην Ευρωπαϊκή Ένωση και την Ανατολική Μεσόγειο. Ο ρόλος της Κίνας στην περιοχή είναι στρατηγικά αποφασισμένος εδώ και πάρα πολύ καιρό. Θέλει να γίνει γέφυρα εισόδου η Ελλάδα της Κίνας στο οικονομικό και εμπορικό επίπεδο και στις υποδομές προς την Ευρώπη. Νομίζω ότι είναι μια, κατά τη γνώμη μου, συνεπής στρατηγική για τα δικά της συμφέροντα κι εμείς πρέπει να την δούμε στο πλαίσιο μιας πολυδιάστατης πολιτικής, αλλά με σαφή επίγνωση των συσχετισμών, που υπάρχουν αυτή τη στιγμή στην περιοχή. Πού εγείρονται τα ερωτηματικά; Θα φέρω ένα παράδειγμα. Τα τελευταία χρόνια έχουν γίνει δύο ταξίδια Ελλήνων Πρωθυπουργών στην Ουάσιγκτον, κατά τη γνώμη μου χωρίς πολιτικά και οικονομικά ανταλλάγματα. Ο τρόπος διαπραγμάτευσης έφερε την καινούργια αμυντική συμφωνία, που θα υπογραφεί σε λίγο καιρό, έφερε διεύρυνση βάσεων και καινούργιες βάσεις στη χώρα. Η Ελλάδα είναι ένας συνεπής σύμμαχος, που όμως θα πρέπει και η ίδια να έχει οφέλη πολιτικά, όχι απλές διακηρύξεις για τις ευρύτερες περιοχές και το πόσο καλοί είμαστε με το Διεθνές Δίκαιο, αλλά και τα συμφέροντά μας, που διακυβεύονται. Θα πρέπει να έχει επίσης οικονομικά ανταλλάγματα, όπως για παράδειγμα θα ήταν μια επένδυση προστιθέμενης αξίας στην πολεμική βιομηχανία, σε τεχνολογική εξέλιξη κ.ο.κ.. Δηλαδή, σε επενδύσεις που δεν έχουν μόνο σχέση αγοραπωλησίας ανάμεσα σε εμάς και τους Αμερικανούς, αλλά ευρύτερες για την παραγωγική αναδιάρθρωση της χώρας και τις δυνατότητες, που ανοίγονται μπροστά μας. Άλλες χώρες διαπραγματεύονται και έχουν τέτοια ωφελήματα, όπως είναι η Τουρκία, για παράδειγμα. Άρα, αυτός ο τρόπος της διαπραγμάτευσης κατά τη γνώμη μου είναι λειψός. Έρχομαι στο συγκεκριμένο. Αυτό ο τρόπος δείχνει δυστυχώς, για μια ακόμα φορά, μια Κυβέρνηση συντηρητική να είναι υποχωρητική και να αδυνατεί να υπερασπίσει το δημόσιο συμφέρον, γιατί είναι σαφές ότι οι συμφωνίες υπογράφονται για να εφαρμόζονται. Στη Βουλή συνήθως έρχονται ρυθμίσεις, που στην ουσία απεμπολούν το αυτονόητο δικαίωμα της χώρας να απαιτήσει την εφαρμογή των οικονομικών όρων και των συνεπειών από τη μη εκπλήρωση των συμφωνηθέντων. Δεν είναι η πρώτη φορά που η περίπτωση της «COSCO» αφορά μια τέτοια διαπραγμάτευση. Το ίδιο έγινε με το αεροδρόμιο, το ίδιο έγινε με την Αττική Οδό, από παλιότερες διαδικασίες, οι οποίες ουσιαστικά, απεμπολούσαν πόρους που έπρεπε να εισπράξει η χώρα και αναπτυξιακές επιλογές που θα μπορούσε να υλοποιήσει, προκειμένου να συνεχιστεί μια συμφωνία ετεροβαρής. Για να μην παρεξηγούμαι, η «COSCO» είναι ευπρόσδεκτη, αλλά θα πρέπει να είναι συνεπής με τις υποχρεώσεις της. Θα σας πω και κάτι πιο ευρύ. Σήμερα η Κίνα έχει ρυθμούς ανάπτυξης τεράστιους σε σχέση με τη Δύση. Είτε αναφερόμαστε στο προϊόν της Ευρωπαϊκής Ένωσης είτε των Ηνωμένων Πολιτειών είναι τεράστιο το ποσοστό ανάπτυξης. Δεν μπορεί με αυτή τη σαφή υπεροπλία και ευχέρεια να μην ανταποκρίνεται σε βασικές μικρές επενδύσεις, που πρέπει να γίνουν, με βάση τις συμφωνίες. Αυτό έχει να κάνει με τη διαπραγμάτευση. Να σας πω και κάτι πιο «εξτρεμιστικό». Εγώ αδυνατώ - αφορά όλες τις κυβερνήσεις αυτό, όχι μόνο τη σημερινή - να καταλάβω, παρ' ότι τα κινεζικά προϊόντα είναι ευπρόσδεκτα παντού και έχουν κατακλύσει την Ευρώπη και τη χώρα μας, πως ας πούμε στο κέντρο της Αθήνας μπορεί να γίνεται ένα ουσιαστικό γκέτο, αφορολόγητης ουσιαστικά παρουσίας και εισροής προϊόντων και κάτω από τα άγρυπνα μάτια των ελληνικών αρχών να γίνεται το παραεμπόριο, χωρίς να υπάρχει κανενός τύπου έλεγχος. Δίνουμε την εικόνα μιας χώρας υποτελούς, που στο όνομα του να εισρεύσουν κάποιοι πόροι στο εσωτερικό της, δίνει γη και ύδωρ. Το να δώσει γη και ύδωρ σήμερα η Ελλάδα δεν την βοηθά να αποκτήσει τη δύναμη που απαιτείται για να παίξει τον ρόλο της στην ευρύτερη περιοχή και τον οικονομικό και αναπτυξιακό της ρόλο. Νομίζω λοιπόν - και εδώ ο Εισηγητής μας τα είπε πολύ αναλυτικά για τη συμφωνία, την οποία δεν μπορούμε να ψηφίσουμε - ότι πρέπει να πάψουμε να ταπεινωνόμαστε τόσο πολύ και να μην μπορούμε να λέμε ουσιαστικά - έμμεσα ή άμεσα, δεν έχει σημασία, αυτό βγαίνει από τα συμφραζόμενα - προς τις αρχές μας ότι έχει δίκιο η «COSCO», που δεν εφαρμόστηκε η συμφωνία και δεν έχουν γίνει οι επενδύσεις που έπρεπε να γίνουν. Αυτό δεν βοηθά ούτε τιμά τη χώρα. Πιστεύω ότι είναι καιρός να συζητήσουμε πολύ σοβαρά για όσα θα συμβούν από εδώ και πέρα στην περιοχή, σε ένα κλίμα συναίνεσης για να αποκτήσει η Ελλάδα τη στρατηγική που απαιτείται για τα επόμενα χρόνια.
Ευχαριστούμε τον κ. Σκανδαλίδη. Θα δώσουμε τώρα τον λόγο στον κ. Διονύσιο Σταμενίτη, από τη Νέα Δημοκρατία.
Ευχαριστώ πολύ, κύριε Πρόεδρε. Αγαπητές και αγαπητοί συνάδελφοι, πριν ξεκινήσει η τοποθέτησή μου θα ήθελα κι εγώ με τη σειρά μου να στείλω τις ευχές μου στους συμπολίτες μας στην Κρήτη, που χτυπήθηκε από ένα πολύ δυνατό σεισμικό φαινόμενο, είχαμε και σήμερα επανάληψη του φαινομένου, και να συλλυπηθώ την οικογένεια και τους οικείους του συμπολίτη μας, που έχασε τη ζωή του. Χθες όμως ήταν επίσης και μια πολύ σημαντική μέρα για τη χώρα μας, μια ιστορική μέρα για την Ελλάδα και τη Γαλλία. Αξίζουν συγχαρητήρια στον Πρωθυπουργό Κυριάκο Μητσοτάκη και στους Υπουργούς. Η Ελλάδα αναβαθμίζει σταθερά τα δύο τελευταία χρόνια το ρόλο της ως εγγυήτρια σταθερότητας και ασφάλειας στις περιοχές της Ανατολικής Μεσογείου. Και αυτό είναι προϊόν συντονισμένης και οργανωμένης δουλειάς, που όπως βλέπουμε φέρνει αποτέλεσμα. Εισερχόμενος τώρα στο θέμα της σημερινής συζήτησης που είναι η τροποποίηση της σύμβασης παραχώρησης σχετικά με τη χρήση και την εκμετάλλευση ορισμένων χώρων και περιουσιακών στοιχείων εντός του Λιμένα Πειραιώς, μεταξύ του ελληνικού δημοσίου και της Οργανισμός Λιμένος Πειραιώς Α.Ε., θα σταθώ αρχικά στον στόχο της, ο οποίος δεν είναι άλλος από την εξασφάλιση της ομαλής εκτέλεσης της σύμβασης και της διευθέτησης του ζητήματος της καθυστέρησης των υποχρεωτικών επενδύσεων της πρώτης περιόδου. Τροποποιήσεις αναγκαίες για την αποφυγή μελλοντικού κινδύνου, επιπλέον καθυστερήσεων και αβεβαιότητας, που θα έρχονταν ως αποτέλεσμα στην περίπτωση που τα συμβαλλόμενα μέρη προσέφευγαν στη δυτική επίλυση των διαφορών τους από τις τροποποιούμενες συμβάσεις. Δεν διαφωνεί κανένας ότι σε τέτοια περίπτωση το ελληνικό δημόσιο θα βρισκόταν αντιμέτωπο με δυσμενείς οικονομικές συνέπειες, εξαιτίας της μη υλοποίησης των πρώτων υποχρεωτικών επενδύσεων και θα ερχόταν αντιμέτωπο με ανταξιώσεις της «COSCO», λόγω της καθυστέρησης. Άλλωστε, όπως σαφώς προκύπτει από το κείμενο και όπως έχουν τονίσει και οι αρμόδιοι Υπουργοί, οι συγκεκριμένες τροποποιήσεις επικεντρώνονται και περιορίζονται στο απόλυτα αναγκαίο μέτρο για τις περιστάσεις, έτσι ώστε να μην ανατρέπεται η συμβατική του ισορροπία, που απορρέει από τις τροποποιημένες συμβάσεις. Τι έχουμε με λίγα λόγια; Έχουμε τη διασφάλιση της επένδυσης σε συνδυασμό με τη διασφάλιση των συμφερόντων του ελληνικού δημοσίου και κατ' επέκταση των Ελλήνων πολιτών. Προσωπικά, δεν θα σταθώ σε λεπτομέρειες της σύμβασης. Έχουν αναλυθεί επαρκώς και με καθαρότητα από τους Υπουργούς και από τον εισηγητή της πλειοψηφίας. Επιτρέψτε μου να σχολιάσω την πολιτική πλευρά της συζήτησης, που διεξάγεται με αφορμή το συγκεκριμένο σχέδιο νόμου. Κυρίες και κύριοι συνάδελφοι, ακούω αυτές τις ημέρες τοποθετήσεις συναδέλφων Βουλευτών του ΣΥΡΙΖΑ και μάλιστα, πρώην Υπουργών, που προφανώς προσπαθούν να δικαιολογήσουν την επιλογή τους το 2016, ώστε σήμερα να μπορούν να κάνουν τη γνωστή στείρα αντιπολίτευση. Από τα λεγόμενά τους διαπιστώνω ότι για μια ακόμα φορά αυτή είναι η διαφορά μας με τον ΣΥΡΙΖΑ. Εμείς στη Νέα Δημοκρατία πιστεύουμε σε επενδύσεις. Γι' αυτό και μπορούμε να είμαστε αποτελεσματικοί, προς όφελος πάντοτε του ελληνικού δημοσίου και των Ελλήνων πολιτών. Ο ΣΥΡΙΖΑ από την άλλη ούτε πιστεύει σε επενδύσεις ούτε όμως έχει κάποια εναλλακτική πρόταση για την ανάπτυξη της οικονομίας και την ευημερία της κοινωνίας. Καμμία εναλλακτική που να μπορεί να αναγνωστεί με τις σύγχρονες προκλήσεις, να απαντά σ' αυτές και εν τέλει να μπορεί να αποδώσει. Η περίοδος της διακυβέρνησης σας ήταν μια μαύρη σελίδα και στον τομέα αυτό, των επενδύσεων. Αναγκαστήκατε, όπως λέτε, να προχωρήσετε το 2006 σε μια συμφωνία, την οποία επί της ουσίας δεν στηρίξατε ποτέ στην πράξη. Βέβαια, από τα πεπραγμένα σας αποδείχθηκε ότι και εσείς αυτόν τον τρόπο αναγνωρίζετε ως τον κατάλληλο για την πρόοδο και την ανάπτυξη της χώρας. Γι' αυτό λοιπόν, αντί να έλθετε σήμερα εδώ, αλλά και τις προηγούμενες ημέρες, σε συνεδριάσεις της επιτροπής και να καταγγέλλετε, να δικάζετε και να ισοπεδώνετε τα πάντα, να αποδίδετε ευθύνες στους Υπουργούς με βαρύτατους χαρακτηρισμούς, καλό θα είναι να δείτε αν και με ποιον τρόπο μπορείτε να είστε χρήσιμοι ως Αντιπολίτευση. Εγκλωβίζεστε όμως μέσα στις ιδεοληψίες σας, που σε συνδυασμό με την αναποτελεσματικότητα σας, σας καθιστούν επιζήμιους για τα συμφέροντα της χώρας. Το αποδείξαμε ως κυβέρνηση, που αποτύχατε παταγωδώς. Τι να πρωτοθυμηθεί κανείς από τα πεπραγμένα σας. Να θυμηθούμε μήπως την «ΤΡΑΙΝΟΣΕ», που τη δώσατε για 50 εκατομμύρια ευρώ, ενώ η προσφορά επί κυβερνήσεως Σαμαρά ήταν τουλάχιστον 300 ή να θυμηθούμε το γνωστό θέμα, που έχει προκύψει τώρα με τη διαχείριση στο θέμα της ΔΕΗ; Θέμα για το οποίο τώρα σκίζετε τα ιμάτια σας ως δήθεν προστάτες του δημοσίου συμφέροντος. Αφού φτάσατε την επιχείρηση στο χείλος του γκρεμού, την οποία παραλάβατε με κέρδη 90 εκατομμύρια ευρώ, έρχεστε σήμερα να μας κατηγορήσετε για ξεπούλημα. Βλέπετε δηλαδή, ξεπούλημα στην αύξηση του μετοχικού κεφαλαίου και στο πολλαπλασιασμό της μετοχής της ΔΕΗ. Ενώ τα βλέπατε όλα εντάξει όταν το 2019 με τους δικούς σας χειρισμούς, τα έξοδα της ΔΕΗ ήταν οκτώ και εννέα φορές περισσότερα από τα έσοδα και η χρηματιστηριακή αξία ήταν κάτω από 300 εκατομμύρια από τα δισεκατομμύρια που ήταν το 2014. Να μην αναφερθώ αναλυτικά στα νούμερα και τα στοιχεία. Τα ξέρετε πολύ καλά, άσχετα αν και σήμερα ως Αντιπολίτευση εμφανίζετε ότι έχετε έρθει στη χώρα πριν από δύο χρόνια. Αγαπητοί και αγαπητές συνάδελφοι, ο ελληνικός λαός στις εκλογές στις 7 Ιουλίου 2019 εμπιστεύθηκε με την ψήφο του τη Νέα Δημοκρατία για τη διακυβέρνηση της χώρας, δίνοντας σαφή εντολή να επαναφέρει την ελληνική οικονομία σε τροχιά ανάπτυξης, να αμβλύνει τις κοινωνικές αδικίες και να εργαστεί, ώστε να ξεπεράσουμε οριστικά τις παθογένειες του παρελθόντος. Για την επίτευξη αυτών των στόχων ένας από τους βασικούς δρόμους, που επιβάλλεται να ακολουθήσουμε, είναι η προσέλκυση των ξένων επενδύσεων, αλλά και η διασφάλιση επιτυχούς εξέλιξης και υλοποίησης των υφιστάμενων. Αυτό πιστεύουμε στη Νέα Δημοκρατία. Αυτό εφαρμόζει η Κυβέρνηση και μέχρι σήμερα, παρά τις δυσκολίες και τις εξωγενείς κρίσεις, τα έχουμε καταφέρει πάρα πολύ καλά. Η βελτίωση του οικονομικού κλίματος στην Ελλάδα, τα στοιχεία για ρυθμό ανάπτυξης της οικονομίας που έφτασε το 16,2% το δεύτερο τρίμηνο του έτους, ο δανεισμός με μηδενικά επιτόκια, αλλά και η εκτίμηση για την ανάπτυξη στο 5,9% για το 2021, η οποία αναμένεται να είναι μεγαλύτερη, είναι αδιάσειστα στοιχεία που δικαιώνουν το μίγμα πολιτικής, που ακολουθεί η σημερινή Κυβέρνηση και το οποίο υπερασπίζεται στο Κοινοβούλιο και στην κοινωνία το σύνολο της Κοινοβουλευτικής Ομάδας της Νέας Δημοκρατίας. Κυρίες και κύριοι συνάδελφοι, η τροποποίηση της σύμβασης που καλούμε σήμερα να κυρώσουμε διασφαλίζει τη μεγάλη επένδυση στο λιμάνι του Πειραιά, μια εμβληματική επένδυση καίριας σημασίας για την χώρα και τοπική κοινωνία μέσα από τη δημιουργία χιλιάδων θέσεων εργασίας, αλλά και τη συνολική ανάκτηση της εικόνας της περιοχής. Είναι μια επένδυση σημαντική για την οικονομία της χώρας και τέλος, μια επένδυση ιδιαίτερης στρατηγικής σημασίας, καθώς βελτιώνει τη γεωστρατηγική θέση στην ευρύτερη περιοχή μας. Αυτό, λοιπόν, σήμερα είναι το μεγάλο ερώτημα. Είμαστε με μια τέτοια επένδυση; Θέλουμε να ολοκληρωθεί; Είμαστε με το συμφέρον του δημοσίου; Θέλουμε την Ελλάδα χώρα ισχυρή; Εμείς στη Νέα Δημοκρατία απαντούμε «ναι». Δυστυχώς, εσείς στο ΣΥΡΙΖΑ απαντάτε «όχι». Γι' αυτό ψηφίζουμε αυτήν τη συμφωνία. Σας ευχαριστώ.
Τον λόγο τώρα έχει ο κ. Καλαματιανός Διονύσιος από το ΣΥΡΙΖΑ.
Ευχαριστώ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Συζητάμε σήμερα άλλο ένα νομοσχέδιο με το οποίο παραχωρείτε περιουσιακά στοιχεία του ελληνικού λαού. Τώρα που δεν έχουμε οικονομικό στραγγαλισμό, τώρα που δεν έχουμε μνημόνια, αφού βγήκαμε απ' αυτά τον Αύγουστο του 2018, τώρα που πανευρωπαϊκά υπάρχει δημοσιονομική χαλαρότητα η Κυβέρνηση αποφασίζει και επιλέγει και προχωρά σε αθρόες ιδιωτικοποιήσεις, για να εξυπηρετήσει μεγάλα επιχειρηματικά συμφέροντα. Ξεπουλά την παραγωγή του ρεύματος στη ΔΕΗ, ξεπουλά τα δίκτυα ΔΕΔΔΗΕ, ΑΔΜΗΕ και το δίκτυο φυσικού αερίου, τη ΔΕΠΑ. Δεν επιλέγει προφανώς, την ενίσχυση του δημοσίου και των εργαλείων που έχει για να χαράσσει και να υλοποιεί αναπτυξιακές πολιτικές. Είναι προφανές ότι δεν λειτουργεί υπέρ του δημοσίου συμφέροντος και της μεγάλης κοινωνικής πλειοψηφίας. Ενεργεί με γνώμονα το συμφέρον των λίγων, το συμφέρον αυτών που θέλουν να υφαρπάξουν τη δημόσια περιουσία με μηδαμινό τίμημα. Και έρχομαι στο νομοσχέδιο. Επειδή ακούστηκαν πολλά θα επαναλάβω κάποια δεδομένα για να γίνει κατανοητό το πλαίσιο. Είναι ξεκάθαρο και δεδομένο για όποιον πραγματικά θέλει να δει την αλήθεια ότι το 2016 μέσα σε συνθήκες δημοσιονομικής ασφυξίας και υπό το βάρος των δεσμεύσεων που οι δικές σας κυβερνήσεις είχαν δέσει τη χώρα ο ΣΥΡΙΖΑ κατάφερε να διαπραγματευτεί και να φέρει μια τροποποιημένη συμφωνία μεταξύ ελληνικού δημοσίου και «COSCO», μια συμφωνία επωφελή για το κοινωνικό σύνολο και το δημόσιο συμφέρον. Αναφέρω ενδεικτικά ότι διασφαλίστηκε η υλοποίηση επενδύσεων 294 εκατομμυρίων ευρώ από τον ΟΛΠ σε κρίσιμους κλάδους της οικονομίας μεταξύ των οποίων η ναυπηγοεπισκευή. Για να διασφαλιστεί η υλοποίηση των επενδύσεων αυτών και των υποχρεώσεων της εταιρείας καταφέραμε να διατηρήσουμε ένα επιπλέον 16% του μετοχικού κεφαλαίου του ΟΛΠ στο ελληνικό δημόσιο. Η προηγούμενη κυβέρνηση, η δική σας κυβέρνηση είχε δεσμευτεί για την πώληση του 67% του ΟΛΠ. Εμείς καταφέραμε να παραμείνει το 16% από αυτό το ποσοστό στο δημόσιο για μία πενταετία και μετά την πάροδο αυτού να μεταβιβαστεί υπό όρους. Αυτό σημαίνει ότι το ελληνικό δημόσιο συνέχισε για πέντε χρόνια τουλάχιστον να εισπράττει 5 εκατομμύρια ευρώ τον χρόνο για ένα λιμάνι που εσείς είχατε δεσμευτεί για την ολική και άμεση πώληση. Καταφέραμε να εξασφαλίσουμε την εξαίρεση και παραχώρηση σημαντικών χώρων για την τοπική κοινωνία και οικονομία, για τους δήμους, για την τοπική αυτοδιοίκηση, το Δήμο Πειραιά, Κερατσινίου, Δραπετσώνας, για το Πέραμα και τη Σαλαμίνα. Καταφέραμε να διασφαλίσουμε χώρους και κτήρια, όπως το κτήριο της Σχολής Λιμενοφυλάκων. Καταφέραμε να διασφαλίσουμε θέσεις ελλιμενισμού των σκαφών του Λιμενικού Σώματος μέσα στο λιμάνι Πειραιά που για δεκαετίες χρησιμοποιούσε, αλλιώς υπήρχε ο κίνδυνος να πληρώνει το Λιμενικό ενοίκιο για να ελλιμενίζει τα σκάφη του. Επιπλέον, διασφαλίσαμε τα εργασιακά δικαιώματα των εργαζομένων. Αναγνωρίστηκε ο δημόσιος χαρακτήρας της ακτοπλοΐας και δεν μπορούσε ο επενδυτής να αυξάνει αλόγιστα και κερδοσκοπικά τα τιμολόγια. Και τι κάνετε τώρα εσείς; Παραχωρείτε αυτό το 16% και προκαλείτε σοβαρή βλάβη στα συμφέροντα του δημοσίου, στα συμφέροντα των κατοίκων του Πειραιά, στα συμφέροντα όλων των Ελλήνων πολιτών και των επιχειρήσεων. Ακούσατε τι είπαν οι φορείς, οι εκπρόσωποι της επιχειρηματικότητας και της τοπικής αυτοδιοίκησης που στέκονται απέναντι σε αυτές τις μεθοδεύσεις σας, αλλά εσείς συνεχίζετε να αδιαφορείτε. Και το κάνετε αυτό όταν ο ΟΛΠ δεν έχει υλοποιήσει τις συμβατικές υποχρεώσεις για τις υποχρεωτικές επενδύσεις που θα έπρεπε να είχαν ολοκληρωθεί έως τις 11-8-2021. Γνωρίζετε καλά ότι με βάση τη σύμβαση οφείλατε να καταλογίσετε ποινικές ρήτρες, να προχωρήσετε στην έκπτωση της εγγυητικής επιστολής κατά το μέρος της μη καλής εκτέλεσης της σύμβασης, να μεταφέρετε το ανεκτέλεστο αυτών των υποχρεωτικών επενδύσεων στη δεύτερη επενδυτική περίοδο. Αντί να κάνετε όλα αυτά, που προβλέπει βεβαίως η σύμβαση, πάτε και παραδίδετε τώρα το 16% του μετοχικού κεφαλαίου, ενώ γνωρίζετε ότι για να γίνει αυτό η εταιρεία όφειλε να έχει υλοποιήσει ένα σύνολο υποχρεωτικών επενδύσεων, ενώ γνωρίζετε ότι η εταιρεία μέχρι σήμερα έχει εισφέρει μόλις το 38% από όσα όφειλε να εισφέρει μέχρι το τέλος της επενδυτικής περιόδου των πέντε ετών με ίδια κεφάλαια, προκειμένου να πραγματοποιηθούν αυτές οι υποχρεωτικές επενδύσεις. Ενώ, λοιπόν, δεν τα έχει κάνει όλα αυτά έρχεστε εσείς και με τη σύμβαση παραδέχεστε ότι δεν είναι ευθύνη της εταιρείας η μη πραγματοποίηση όλων αυτών των υποχρεωτικών επενδύσεων επί πέντε χρόνια. Το κάνατε αυτό και ενώπιον του Ελεγκτικού Συνεδρίου, όπως περιγράφεται στην απόφαση του. Υιοθετείτε δηλαδή τους ισχυρισμούς της εταιρείας. Και αλήθεια μετά λέτε ότι προστατεύετε το δημόσιο συμφέρον, ότι φροντίζετε και αγωνιάτε για αυτό, ενώ ουσιαστικά έχετε υιοθετήσει τους ισχυρισμούς της εταιρείας και λέτε ότι θα πάει στη διαιτησία το θέμα, ενώ εσείς οι ίδιοι εκ των προτέρων έχετε ομολογήσει τους ισχυρισμούς αυτούς. Και το κάνετε αυτό ενώ γνωρίζετε ότι υπάρχει η έκθεση του ανεξάρτητου μηχανικού που περιγράφει τις υποχρεωτικές επενδύσεις της εταιρείας. Όταν γνωρίζετε ότι από την έκθεση αυτή προκύπτει ότι το βάρος της ευθύνης για την μη υλοποίηση τους, για την μη πρόοδό τους το έχει η εταιρεία. Κυρίες και κύριοι συνάδελφοι, είναι ξεκάθαρο ότι με το νομοσχέδιο αυτό δίνετε τα πάντα στον ΟΛΠ και τον κάνετε πανίσχυρο. Θα μπορούσατε να διατηρήσετε το ποσοστό που εκχωρείτε, να παρατείνετε τη σύμβαση, να υποχρεώσετε την εταιρεία να υλοποιήσει τις συμβατικές υποχρεώσεις της. Δεν το κάνετε αυτό. Απεμπολείτε το μεγάλο όπλο που έχει το δημόσιο για να αναγκάσει την εταιρεία να κάνει τις επενδύσεις που οφείλει, απεμπολείτε το μεγάλο όπλο που έχει το δημόσιο για να αναγκαστεί η εταιρεία να σεβαστεί την ποιότητα ζωής των κατοίκων και την πολιτιστική μας κληρονομιά, απεμπολείτε το μεγάλο όπλο που έχουμε για να προστατευθεί ο Πειραιάς, οι κάτοικοί του, οι εμπορικές επιχειρήσεις και οι ναυπηγοεπισκευαστικές επιχειρήσεις που δραστηριοποιούνται εκεί. Εμείς ενδιαφερόμαστε για την προάσπιση του δημοσίου συμφέροντος και το αποδείξαμε. Ενδιαφερόμαστε για την επιβίωση των επιχειρήσεων και των νοικοκυριών. Γι' αυτό προτείνουμε και με τροπολογία την μείωση των συντελεστών του ειδικού φόρου κατανάλωσης σε βασικά αγαθά. Εσείς ξεπουλάτε ό,τι έχει μείνει ως βασικό στρατηγικό εργαλείο στα χέρια του δημοσίου για την άσκηση αναπτυξιακής και επενδυτικής πολιτικής, ιδιωτικοποιείτε τα πάντα. Ακολουθείτε αυτή την ατζέντα που είναι αποτυχημένη και παρωχημένη. Πήρατε μια χώρα με γεμάτα ταμεία και θα παραδώσετε μια χώρα ρημαγμένη από συγκεκριμένα ιδιωτικά συμφέροντα. Οι πολίτες θα σας απαντήσουν.
Ευχαριστούμε. Θα δώσουμε τώρα τον λόγο στον κ. Ιωάννη Ανδριανό από τη Νέα Δημοκρατία. Θα ακολουθήσει στο Βήμα ο κ. Μπουτσικάκης και εν συνεχεία ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος. Κύριε Ανδριανέ, έχετε τον λόγο.
Ευχαριστώ, κύριε Πρόεδρε. Πράγματι, κύριε συνάδελφε, οι πολίτες θα απαντήσουν γιατί γνωρίζουν και θα ψηφίσουν τη Νέα Δημοκρατία και πάλι, μια και η σημερινή συζήτηση γίνεται την επαύριον της υπογραφής της ελληνογαλλικής συμφωνίας στρατηγικής εταιρικής σχέσης για τη συνεργασία στην άμυνα και την ασφάλεια. Πρόκειται λοιπόν για μια ιστορική συμφωνία, που έρχεται να επιβεβαιώσει την ισχυρότατη εταιρική και συμμαχική σχέση των δύο χωρών, αλλά και να επιβεβαιώσει ότι Ελλάδα και Γαλλία έχουν τη βούληση και την ικανότητα να πρωτοπορήσουν στην αναγκαία για την ήπειρό μας πορεία προς την ευρωπαϊκή στρατηγική αυτονομία, που δεν αντικαθιστά βεβαίως αλλά συμπληρώνει και ενισχύει τη διατλαντική συμμαχία. Σε μια λοιπόν συγκυρία τεράστιων γεωπολιτικών αλλαγών, η χώρα μας με σοβαρή προετοιμασία αναβαθμίζει διαρκώς τη θέση της στην ευρύτερη περιοχή, ενισχύει ουσιαστικά την αποτρεπτική ικανότητά της και διαμορφώνει ευρείες συμμαχίες στη βάση του Διεθνούς Δικαίου και των κοινών συμφερόντων απέναντι σε όσους τυχόν επιδιώκουν να εκμεταλλευτούν αυτή την παγκόσμια αναστάτωση εις βάρος της Ελλάδος βεβαίως και της διεθνούς νομιμότητας. Η Νέα Δημοκρατία υπό τον Κυριάκο Μητσοτάκη αποδεικνύει για μια ακόμη φορά ότι είναι η πολιτική δύναμη των μεγάλων εθνικών επιλογών, η πολιτική δύναμη που μπορεί να υπηρετεί με συνέπεια, στρατηγική και αποτελεσματικότητα τα συμφέροντα της χώρας και της κοινωνίας. Και στο σημείο αυτό, μια και μιλάμε για στρατηγική πολιτική, πολιτική η οποία έχει άμεση σχέση με τις στρατηγικές που ακολουθεί η χώρα μας, θέλω να επισημάνω τα εξής: Όταν η Κυβέρνηση της Νέας Δημοκρατίας και του Κώστα Καραμανλή προωθούσε στο πλαίσιο της πολύπλευρης εξωτερικής της πολιτικής τη στρατηγική σχέση Ελλάδας - Κίνας, που ως βασικό άξονα είχε την επένδυση της «COSCO» στον λιμένα του Πειραιά, βρήκε τότε ολόκληρη την Αντιπολίτευση απέναντι. Το ίδιο συνέβη και μετά, το 2014, όταν η προσπάθεια αυτή συνεχίστηκε από την κυβέρνηση με κορμό τη Νέα Δημοκρατία και Πρωθυπουργό τον Αντώνη Σαμαρά. Επιστρατεύτηκαν λοιπόν όλοι οι πιθανοί τρόποι, για να ακυρωθεί αυτή η επένδυση, με αρχηγούς κομμάτων της Αντιπολίτευσης να συμμετέχουν μέχρι και σε διαδηλώσεις. Βεβαίως έκτοτε, όταν τόσο το ΠΑΣΟΚ όσο και ο ΣΥΡΙΖΑ ανέλαβαν τη διακυβέρνηση της χώρας, δεν αμφισβήτησαν στην πράξη την ορθότητα της στρατηγικής αυτής επιλογής, με αποκορύφωμα βεβαίως την υπογραφή της σύμβασης το 2016 από την κυβέρνηση των ΣΥΡΙΖΑ - ΑΝΕΛ. Οφείλουμε λοιπόν πρώτα από όλα, εφόσον μάλιστα ακούστηκαν ξανά στο πλαίσιο της επεξεργασίας στην επιτροπή περίπου ίδιες κριτικές που διατυπώθηκαν και τότε, να θυμόμαστε και να θυμίζουμε τη διάσταση ανάμεσα στην αντιπολιτευτική πρακτική και τις επιλογές των ίδιων εκείνων πολιτικών δυνάμεων όταν βρέθηκαν στο τιμόνι της χώρας. Κυρίες και κύριοι συνάδελφοι, η σύμβαση την οποία καλούμαστε να κυρώσουμε απαντά σε ένα υπαρκτό ζήτημα. Από το 2016 μέχρι σήμερα έχουν προκύψει καθυστερήσεις στην υλοποίηση των πρώτων υποχρεωτικών επενδύσεων. Τα τελευταία δύο χρόνια από την Κυβέρνηση της Νέας Δημοκρατίας αναλήφθηκαν συγκεκριμένες ενέργειες για την καλύτερη πρόοδο στο πεδίο αυτό. Εγκρίθηκε το αναπτυξιακό master plan για τη διαχείριση του λιμένα. Εγκρίθηκε η μελέτη περιβαλλοντικών επιπτώσεων. Ορίστηκε το ΤΑΙΠΕΔ ως αρχή σχεδιασμού της στρατηγικής μελέτης περιβαλλοντικών επιπτώσεων, η οποία και υποβλήθηκε προς έγκριση. Ταυτόχρονα, εκκρεμεί μια σειρά από δικαστικές αποφάσεις που περιλαμβάνουν αιτήσεις αναστολής, προσφυγές, αιτήσεις αναστολής μετά την απόρριψη προσφυγών, αιτήσεις ακύρωσης κατά του διαγωνισμού, παρεμβάσεις, αιτήσεις ακύρωσης κατά της αδειοδότησης, αιτήσεις προσωρινής διαταγής, αιτήσεις ασφαλιστικών μέτρων και ούτω καθεξής. Βεβαίως, σε καμμία περίπτωση, δεν αμφισβητώ το συνταγματικά κατοχυρωμένο δικαίωμα της προσφυγής στη δικαιοσύνη. Όμως, υπογραμμίζω ότι η καθυστέρηση στην έκδοση αυτού του είδους των αποφάσεων είναι, σύμφωνα με τους σχετικούς διεθνείς δείκτες, το υπ' αριθμόν ένα πρόβλημα σε ό,τι αφορά την ελκυστικότητα της χώρας μας σε ξένες επενδύσεις. Η νέα λοιπόν συμφωνία είναι αποτέλεσμα της συνειδητής επιλογής των δύο μερών να αξιοποιήσουν τη δυνατότητα φιλικής διευθέτησης, αποφεύγοντας τη χρονοβόρα εμπλοκή σε διαιτησία. Ορίζεται γι' αυτό πενταετής παράταση για την εκτέλεση των υποχρεωτικών επενδύσεων και προσδιορίζονται τα συγκεκριμένα γεγονότα που αναστέλλουν την υλοποίησή τους. Ταυτόχρονα, διασφαλίζεται το δικαίωμα αρνησικυρίας του ΤΑΙΠΕΔ από το μέλος του που θα εκπροσωπείται στη διοίκηση του ΟΛΠ, ενώ το δημόσιο εισπράττει 88 εκατομμύρια από τη μεταβίβαση του 16% των μετοχών του ΤΑΙΠΕΔ στην «COSCO», σε συνδυασμό με την πρόσθετη εγγυητική επιστολή ύψους 15 εκατομμυρίων ευρώ που καταβάλλει η «COSCO» στο ΤΑΙΠΕΔ και την πρόβλεψη επιστροφής του 16% στο ΤΑΙΠΕΔ, σε περίπτωση μη υλοποίησης των υποχρεωτικών επενδύσεων με υπαιτιότητα της «COSCO» ή του ΟΛΠ, διασφαλίζοντας πλήρως και αποτελεσματικά τα συμφέροντα του δημοσίου, αλλά και τη στρατηγική σημασία της μεγάλης αυτής επένδυσης. Πρόκειται, με λίγα λόγια, για μια εύλογη και αναγκαία διαρρύθμιση, αναγκαία και βάσει του περιεχομένου του συμβατικού κειμένου του 2016 που διασφαλίζει την αναπτυξιακή πορεία του λιμένα και της ευρύτερης περιοχής, αποτρέποντας μια μακρά περίοδο αβεβαιότητας και δικαστικών διαμαχών που θα οδηγούσε σε βέβαιη τελμάτωση, αλλά και θα υπονόμευε σοβαρά τις περαιτέρω προσπάθειες να προσελκύσουμε μεγάλες επενδύσεις στη χώρα μας. Ευχαριστώ, κύριε Πρόεδρε.
Ευχαριστούμε τον κ. Ανδριανό και για τη συνέπεια στο χρόνο. Θα δώσουμε τώρα τον λόγο στον κ. Μπουτσικάκη Χριστόφορο από τη Νέα Δημοκρατία. Θα ακολουθήσει, όπως προείπαμε, ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος και εν συνεχεία θα πάρει το λόγο ο Υπουργός Οικονομικών, ο κ. Σταϊκούρας. Κύριε Μπουτσικάκη, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η Κυβέρνηση της Νέας Δημοκρατίας διαμορφώνει ένα κράτος, το οποίο είναι στραμμένο στο αύριο, ένα κράτος το οποίο είναι στραμμένο στο μέλλον, ένα κράτος που υπηρετεί τον πολίτη, στηρίζει την εργασία, προωθεί την επιχειρηματικότητα, τις επενδύσεις και την ανάπτυξη. Τα πρώτα δύο χρόνια της διακυβέρνησης αποκαταστήσαμε την αξιοπιστία της χώρας μας διεθνώς. Με τους νέους επενδυτικούς νόμους απλοποιήσαμε τις διαδικασίες, ενθαρρύναμε την ανάπτυξη της επιχειρηματικής δράσης, με στόχο τη δημιουργία νέων θέσεων εργασίας, την ανάκαμψη της εθνικής οικονομίας και τελικά την καλύτερη ζωή όλων των Ελλήνων. Χάρη σε αυτές τις πολιτικές μας, κερδίσαμε την εμπιστοσύνη των αγορών και ήδη γινόμαστε πόλος εμβληματικών επενδύσεων. Όπως ξέρετε, το Νοέμβριο του 2019 υπογράψαμε δεκαέξι νέες συμφωνίες για την προσέλκυση νέων επενδύσεων και κεφαλαίων από την Κίνα, κεφάλαια τα οποία δεν ερχόντουσαν όσο ήταν ο ΣΥΡΙΖΑ στην κυβέρνηση. Στο πλαίσιο αυτών των συμφωνιών λοιπόν, όλες οι πλευρές δεσμεύτηκαν να ξεπεράσουν τα εμπόδια για την υλοποίηση του επενδυτικού προγράμματος της «COSCO» για το λιμάνι του Πειραιά, ενώ επιπλέον δρομολογήσαμε έναν νέο κύκλο έργων. Όμως, η υπογραφή των συμφωνιών δεν έχει καμμία αξία από μόνη της, αν αυτές μένουν μόνο στα χαρτιά, όπως συνέβη το 2016 με τη διακυβέρνηση του ΣΥΡΙΖΑ. Η υπογραφή συμφωνιών πρέπει να συνοδεύεται από διαρκείς πρωτοβουλίες για τη συνολική και απρόσκοπτη υλοποίησή τους. Την καθυστέρηση στην υλοποίηση της δικής σας συμφωνίας ερχόμαστε τώρα εμείς και την αντιμετωπίζουμε, γιατί μαζί με τις συμφωνίες που εμείς μετέπειτα υπογράψαμε στόχος μας είναι να προχωρήσει και να ολοκληρωθεί αυτή η κολοσσιαία επένδυση. Αντί να αναρωτιέστε, κύριοι συνάδελφοι του ΣΥΡΙΖΑ, που δεν είστε εδώ ούτε από την Α΄ ούτε από τη Β΄ Πειραιά, όπως είμαστε εμείς, που ήμασταν εδώ στην Αίθουσα ή με τηλεδιάσκεψη και παρακολουθούσαμε τις συνομιλίες σας, καλό θα ήταν να μας πείτε τι κάνατε εσείς για τις επενδύσεις αυτές. Ξέρουμε πάρα πολύ καλά ότι δεν επιθυμείτε να γίνει κανένα μεγάλο έργο στη χώρα, δεν επιθυμείτε καμία ανάπτυξη και προφανώς ούτε την ευημερία του τόπου. Όπως αποδείξατε όσο ήσασταν στην κυβέρνηση, η πολιτική σας είναι ένας φτωχοποιημένος λαός ο οποίος θα ζει μόνο με επιδόματα. Άκουσα - αν μου επιτρέπετε - την κ. Αγαθοπούλου να λέει στην τηλεόραση ότι θα κρατικοποιήσουν, κύριε Υπουργέ, τις μεγάλες επενδύσεις τις οποίες προωθεί η Κυβέρνησή μας. Δηλαδή, αντί να πάμε μπροστά τον τόπο, αυτοί θα τον πάνε πενήντα χρόνια πίσω. Αυτά, όμως, τελειώνουν εδώ. Η οικονομία ανακάμπτει, το βιοτικό επίπεδο των Ελλήνων ανεβαίνει και εσείς ανήκετε οριστικά στο παρελθόν. Ο ιστορικός του μέλλοντος θα σας θυμάται μόνο ως παράδειγμα προς αποφυγή, με τα δημοψηφίσματα, τα κλεισίματα των τραπεζών, τα capital controls, την προσπάθεια χειραγώγησης των μέσων μαζικής ενημέρωσης, τις άδειες και το ακόλουθο φιάσκο και τον διασυρμό της χώρας στην Ευρωπαϊκή Ένωση και διεθνώς. Σήμερα αντιμετωπίζουμε, λοιπόν, το ζήτημα της καθυστέρησης των πρώτων υποχρεωτικών επενδύσεων στο λιμάνι, που προβλέπονται από τη σύμβαση παραχώρησης του 2016. Αν τα μέρη προσέφευγαν σε διαιτησία, το ελληνικό δημόσιο θα κινδύνευε να υποστεί δυσμενείς οικονομικές συνέπειες μετά από πολυετή αγώνα. Τα έργα θα καθυστερούσαν ακόμα περισσότερο, ενώ η συνολική υλοποίηση του master plan θα τίθετο υπό αμφισβήτηση. Ακριβώς για να αποφύγουμε τη διακύβευση αυτού του επενδυτικού σχεδίου προχωρήσαμε σε εντατικές διαπραγματεύσεις και καταλήξαμε σε λύσεις που διασφαλίζουν με τον καλύτερο δυνατό τρόπο τα συμφέροντα του ελληνικού δημοσίου. Λύσεις απόλυτα σύμφωνες με την εθνική και ευρωπαϊκή νομοθεσία. Λύσεις οι οποίες διασφαλίζουν ότι δεν θα υπάρξουν άλλες καθυστερήσεις και αβεβαιότητα. Διαμαρτύρεστε για τη μεταβίβαση του 16% του μετοχικού κεφαλαίου του ΟΛΠ. Μα, αυτό έχει συμφωνηθεί από εσάς ήδη από το 2016, κύριοι του ΣΥΡΙΖΑ. Και αν γίνεται πριν από την ολοκλήρωση των υποχρεωτικών επενδύσεων, αυτό γίνεται για να αποφύγουμε την άσκοπη προσφυγή στη διαιτησία. Τι κερδίζουμε, όμως, απ' αυτό; Κερδίζουμε πολλά πράγματα και αυτό έχει σημασία: Μεταφέρονται 87 εκατομμύρια ευρώ στο ΤΑΙΠΕΔ, διασφαλίζεται η επιτάχυνση και ολοκλήρωση των έργων από την «COSCO» και σε περίπτωση που τα έργα δεν ολοκληρωθούν μέσα σε πέντε χρόνια, οι μετοχές επιστρέφουν στο ελληνικό δημόσιο. Επιστρέφουν αυτομάτως, γιατί διασφαλίσαμε ότι μέχρι τότε θα τεθούν υπό μεσεγγύηση, ώστε να μην χρειάζεται το ΤΑΙΠΕΔ να μπει στη διαδικασία να τις διεκδικήσει. Δεν μένουμε, όμως, μόνο σε αυτά. Στη σύμβαση προβλέπουμε ότι ακόμα και με τέτοια εξέλιξη η «COSCO» διατηρεί την υποχρέωση να ολοκληρώσει τα έργα που δεν έχουν ακόμα εκτελεστεί. Επίσης, η «COSCO» υποχρεούται σε χορήγηση επιπλέον εγγυητικής επιστολής 29 εκατομμυρίων ευρώ. Τέλος, ενισχύουμε την επιρροή του ΤΑΙΠΕΔ στο διοικητικό συμβούλιο με το δικαίωμα βέτο στη λήψη των αποφάσεων. Είναι, λοιπόν, σαφές, ακόμα και για τον πιο κακόπιστο, ότι διασφαλίζουμε την υλοποίηση του επενδυτικού σχεδίου προστατεύοντας τα συμφέροντα του δημοσίου και του ελληνικού λαού. Κυρίες και κύριοι συνάδελφοι, η συμφωνία που ψηφίζουμε σήμερα αποδεικνύει την προσήλωση της Κυβέρνησης στην προώθηση των επενδύσεων. Αποδεικνύει την ικανότητά της να λύνει προβλήματα τα οποία είναι αναμενόμενο να ανακύπτουν στην υλοποίηση ενός τόσο μεγάλου επενδυτικού σχεδίου. Η ολοκλήρωση των έργων δεν θα αναβαθμίσει μόνο το λιμάνι του Πειραιά, αλλά συνολικά τον Πειραιά και την ποιότητα ζωής των ίδιων των Πειραιωτών. Η οικονομική ανάπτυξη του Πειραιά, η μετεξέλιξή του σε διεθνές ναυτιλιακό εμπορικό κέντρο θα διαδραματίσει καθοριστικό ρόλο στη συνολική ανάπτυξη της εθνικής οικονομίας της χώρας. Για τους λόγους αυτούς σας καλώ να υπερψηφίσουμε τη συμφωνία. Σας ευχαριστώ.
Κι εμείς ευχαριστούμε. Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νίκος Καραθανασόπουλος.
Ευχαριστώ, κύριε Πρόεδρε. Θα ξεκινήσω την ομιλία μου σχολιάζοντας το πλέον πολιτικά καινοφανές - για να χρησιμοποιήσω μία έκφραση όχι τόσο πολύ φορτισμένη - επιχείρημα το οποίο ακούστηκε από ορισμένους Βουλευτές της Νέας Δημοκρατίας, ότι σήμερα και εξαιτίας του συγκεκριμένου νομοσχεδίου συγκρούονται δύο κόσμοι: Ο κόσμος της Κυβέρνησης της Νέας Δημοκρατίας και ο κόσμος του ΣΥΡΙΖΑ. Καλό το παραμύθι σας, αλλά δεν έχει δράκο. Αυτή η λογική των δύο κόσμων που συγκρούονται, Νέας Δημοκρατίας και ΣΥΡΙΖΑ, εξυπηρετεί τον ΣΥΡΙΖΑ και το ξέρετε πολύ καλά. Ρίχνετε «νερό στον μύλο» του ΣΥΡΙΖΑ, στηρίζετε τον ΣΥΡΙΖΑ δίνοντάς του χαρακτηριστικά τα οποία δεν τα έχει και ούτε ποτέ τα είχε ο ΣΥΡΙΖΑ αυτά τα χαρακτηριστικά. Γιατί το κάνετε αυτό; Γιατί θέλετε να στηρίξετε «με νύχια και με δόντια» τον ΣΥΡΙΖΑ; Για να ισχυροποιήσετε τον άλλο πόλο του συστήματος, ούτως ώστε να διαμορφωθεί το διπολικό σύστημα και να εγκλωβίζεται η λαϊκή δυσαρέσκεια ανάμεσα στη «Σκύλλα και τη Χάρυβδη». Αλλά, είναι παραμύθι το οποίο έχει παιχτεί πάρα πολλές φορές και πλέον δεν βρίσκει ανταπόκριση στον κόσμο, γιατί ακριβώς γνωρίζει πολύ καλά, όχι μόνο τα λόγια, αλλά και τα έργα και της σημερινής Κυβέρνησης και της προηγούμενης κυβέρνησης του ΣΥΡΙΖΑ. Αλήθεια, συγκρούονται δύο κόσμοι, κύριοι Υπουργοί, ή αντίθετα συμφωνείτε με τις στρατηγικές επιλογές και η Νέα Δημοκρατία και ο ΣΥΡΙΖΑ, αλλά και το ΚΙΝΑΛ; Πιο συγκεκριμένα, σε σχέση με τα λιμάνια, συμφωνείτε όλα αυτά τα κόμματα, Νέα Δημοκρατία, ΣΥΡΙΖΑ, ΠΑΣΟΚ - ΚΙΝΑΛ, με την πολιτική της Ευρωπαϊκής Ένωσης, με την ενιαία ευρωπαϊκή λιμενική πολιτική; Βεβαίως συμφωνείτε. Καμμία αντίρρηση δεν υπάρχει από κανέναν σας. Κανένας αστερίσκος, ούτε υποσημείωση. Άλλωστε, όσον αφορά τον ΣΥΡΙΖΑ, συνασπισμός του το 2008 είχε ψηφίσει την ενιαία λιμενική πολιτική στην Ευρωπαϊκή Ένωση. Τι βάζει αυτή η ενιαία ευρωπαϊκή πολιτική για τα λιμάνια; Την απελευθέρωση των λιμενικών εργασιών. Δηλαδή, να καταργηθούν τα κρατικά μονοπώλια - τα λιμάνια ήταν κρατικά μονοπώλια - και να μπορέσει να γίνει δυνατή η είσοδος ιδιωτικών επιχειρήσεων στις λιμενικές εργασίες, ούτως ώστε να διαμορφωθούν και νέα πεδία κερδοφορίας για τα μονοπώλια. Αυτό γιατί το κάνει; Για να διευκολυνθεί ποιος; Η δημιουργία του ευρωπαϊκού δικτύου μεταφορών, ούτως ώστε να υπάρχει ενοποιημένη ευρωενωσιακή αγορά για να μεταφέρονται πολύ πιο εύκολα, χωρίς εμπόδια, χωρίς καθυστερήσεις, χωρίς υπερβάλλον κόστος τα εμπορεύματα των πολυεθνικών της Ευρωπαϊκής Ένωσης στο εξωτερικό, αλλά και για να εισάγονται οι πρώτες ύλες από το εξωτερικό. Άρα, λοιπόν, αυτή η ενιαία λιμενική πολιτική με την απελευθέρωση των λιμενικών εργασιών εξυπηρετούσε και θωράκιζε την ανταγωνιστικότητα των επιχειρηματικών ομίλων και την κερδοφορία τους και δεν είχε καμμία σχέση με την αναβάθμιση των λιμανιών και την ικανοποίηση των λαϊκών αναγκών, γιατί ακριβώς αυτή ήταν η στρατηγική επιλογή, η στρατηγική σημασία που είχαν τα λιμάνια για τη δημιουργία των διευρωπαϊκών δικτύων. Δεύτερο. Συμφωνείτε ή όχι και τα τρία κόμματα, Νέα Δημοκρατία, ΣΥΡΙΖΑ, ΠΑΣΟΚ, ότι η Ελλάδα πρέπει να μετατραπεί σε διαμετακομιστικό κόμβο στην ευρύτερη περιοχή; Και άρα οι υποδομές, και οι υπάρχουσες αλλά και οι μελλοντικές που θα δημιουργηθούν, πρέπει πιστά να υπηρετούν αυτόν τον στόχο. Δηλαδή, ποιον στόχο; Αφ' ενός, τα διευρωπαϊκά δίκτυα και, αφ' ετέρου, την υπόθεση της γεωστρατηγικής αναβάθμισης της άρχουσας τάξης στη χώρα μας στην ευρύτερη περιοχή. Και σε αυτό συμφωνείτε. Άρα, λοιπόν, δεν έχετε διαφορετικές επιλογές στρατηγικού χαρακτήρα ούτε και τρόπου με τον οποίον θα υλοποιηθούν αυτά. Πού οδηγεί η υπόθεση της γεωστρατηγικής αναβάθμισης στην ευρύτερη περιοχή, με τις αντίστοιχες υποδομές σε λιμάνια, αεροδρόμια και σιδηροδρόμους; Οδηγεί στη βαθύτερη, βεβαίως, εμπλοκή της χώρας μας στους γεωπολιτικούς ανταγωνισμούς, αλλά και στα παζάρια τα οποία γίνονται ανάμεσα στα μεγάλα ιμπεριαλιστικά κέντρα. Από τη μια μεριά στις Ηνωμένες Πολιτείες Αμερικής και την Κίνα και από την άλλη στις Ηνωμένες Πολιτείες και στη Ρωσία υπάρχουν σφοδρότατοι ανταγωνισμοί οι οποίοι εκδηλώνονται στην περιοχή. Οι Ηνωμένες Πολιτείες με την Κίνα για το ζήτημα του διεθνούς εμπορίου και τον έλεγχο της πολιτικής της Κίνας για τον νέο «Δρόμο του Μεταξιού» και ταυτόχρονα με τη Ρωσία για την περικύκλωση της Ρωσίας, την αποτροπή της ενεργειακής σχέσης της Ρωσίας με την Ευρωπαϊκή Ένωση και την στρατιωτική υποβάθμιση και περιορισμό της Ρωσίας. Σε αυτό το πλαίσιο η Ελλάδα συμμετέχει ενεργητικά. Η νέα συμφωνία η οποία υπογράφηκε με τη Γαλλία, για την οποία πανηγυρίζετε, η νέα στρατηγική εταιρική σχέση Ελλάδας - Γαλλίας και η αγορά των τριών φρεγατών και κάποιων ενδεχομένων κορβετών, εξυπηρετεί ακριβώς την υλοποίηση των σχεδιασμών του Ευρωατλαντικού Άξονα και τους ιμπεριαλιστικούς του σχεδιασμούς. Άλλωστε, η συμφωνία δεν είναι τυχαίο ότι μιλάει ξεκάθαρα για ισχυροποίηση της ενιαίας ευρωπαϊκής αμυντικής πολιτικής, αλλά και του ΝΑΤΟ στην ευρύτερη περιοχή. Άρα, λοιπόν, φωτογραφίζει τα νέα επιθετικά σχέδια, τις νέες ιμπεριαλιστικές επεμβάσεις στην περιοχή της Ανατολικής Μεσογείου, της Βόρειας Αφρικής, της Μέσης Ανατολής. Από αυτή την άποψη, τα υπέρογκα εξοπλιστικά προγράμματα στα οποία προβαίνει η Κυβέρνηση με τη στήριξη και των άλλων κομμάτων, δεν έχουν καμμία σχέση με την εξυπηρέτηση των αμυντικών αναγκών της χώρας μας, αλλά υπηρετούν ανοιχτά αυτούς τους ιμπεριαλιστικούς σχεδιασμούς. Γι' αυτόν ακριβώς τον λόγο δεν είναι τυχαίο ότι είναι μία συμφωνία την οποία βγήκαν να χαιρετήσουν οι Ηνωμένες Πολιτείες Αμερικής, τονίζοντας ταυτόχρονα ότι προωθείται περαιτέρω η εταιρική σχέση Ελλάδος - Ηνωμένων Πολιτειών με την επ' αόριστο ύπαρξη των αμερικάνικων βάσεων στην Ελλάδα. Έτσι, λοιπόν, η χώρα μας μετατρέπεται σε ορμητήριο των ιμπεριαλιστικών παρεμβάσεων στην περιοχή, αλλά και σε μαγνήτη προσέλκυσης αντιποίνων. Είναι αυτές οι επιλογές που δεν σχετίζονται με τη θωράκιση των κυριαρχικών δικαιωμάτων της χώρας μας, δεν υπηρετούν τις λαϊκές ανάγκες, αλλά αντίθετα αυξάνουν πολύ περισσότερο τους κινδύνους για τους λαούς στην περιοχή. Αυτός ο σφοδρός ανταγωνισμός ανάμεσα στα μεγάλα ιμπεριαλιστικά κέντρα αντανακλάται και στην υπόθεση ελέγχου των λιμανιών, ως στρατηγικές υποδομές. Είναι τυχαίο ότι από τη στιγμή που η «COSCO», η κινέζικη δηλαδή εταιρεία, έβαλε πόδι στο λιμάνι του Πειραιά, παίρνοντας το πλειοψηφικό πακέτο των μετοχών του ΟΛΠ, οι αμερικάνικες πιέσεις είναι σφοδρότατες, για να περιοριστεί η ανάπτυξη της «COSCO» στον Πειραιά, για να μην πάρει το Θριάσιο που το διεκδικούσε η «COSCO» ως εμπορευματικό κέντρο, για να απαγορευτεί η πρόσβαση στα ναυπηγεία της περιοχής γιατί τα ήθελαν οι αμερικανικές εταιρείες για τον 6ο Στόλο; Είναι τυχαία η προσπάθεια η οποία γίνεται ο ΟΛΘ, ο οποίος έχει περάσει σε επιχείρηση συμφερόντων Σαββίδη, να παραμείνει και να διατηρηθεί ως λιμάνι εξυπηρέτησης των στρατιωτικών υποδομών των Ηνωμένων Πολιτειών και της μεταφοράς στρατευμάτων από το λιμάνι της Θεσσαλονίκης αμερικανονατοϊκών; Είναι τυχαίο ότι το «γεράκι» των ΗΠΑ στην περιοχή μας, δηλαδή ο πρέσβης, κ. Πάιατ, θεωρεί το λιμάνι της Αλεξανδρούπολης ως έδαφος των Ηνωμένων Πολιτειών και το επισκέπτεται συχνά πυκνά, όχι μόνο για στρατηγικούς λόγους, αλλά και για ενεργειακούς λόγους και ότι θέλει και την Καβάλα; Δεν λέμε για τη Σούδα που είναι αμερικάνικο επί της ουσίας λιμάνι ή για τον το ενδιαφέρον το οποίο δείχνουν εταιρείες τόσο από τις Ηνωμένες Πολιτείες όσο και από το Ισραήλ να μπουν στο λιμάνι του Βόλου. Αν όλα αυτά ισχύουν - που ισχύουν, γιατί δεν τα αμφισβητεί κανείς - τότε καταλαβαίνουμε πάρα πολύ καλά πόσο σχέση έχουν αυτοί οι ανταγωνισμοί, αυτές οι σφοδρές αντιθέσεις οι οποίες ξεδιπλώνονται για τον έλεγχο των λιμανιών, με την ανάγκη ικανοποίησης των μεταφορικών αναγκών του λαού μας ή ακόμη και των παραγωγικών αναγκών της χώρας. Έχουν τόση σχέση όση έχει «ο φάντης με το ρετσινόλαδο». Γιατί, όπως λέει ο λαός μας, «όταν πλακώνονται τα βουβάλια, την πατάνε τα βατράχια». Βεβαίως, έχουμε πάρα πολλά παραδείγματα για το τι σημαίνει ιδιωτικοποίηση και στον τομέα της ενέργειας και των τηλεπικοινωνιών και σε μια σειρά άλλους κλάδους, όπως και στα λιμάνια. Ποιον εξυπηρετεί η ιδιωτικοποίηση των λιμανιών; Είναι σε βάρος των εργαζομένων. Ανατρέπονται εργασιακές σχέσεις, δεν υπάρχουν ωράρια, εργολαβικοί εργαζόμενοι, μειώσεις των μισθών, των συνδικαλιστικών τους δικαιωμάτων, διώξεις πρωτοπόρων συνδικαλιστών. Οι ιδιωτικοποιήσεις είναι σε βάρος των επαγγελματιών που δραστηριοποιούνται σε εργασίες και κλάδους που εξυπηρετούν τις λιμενικές ανάγκες. Συγκεντρώνεται η οικονομική δραστηριότητα μέσα στο λιμάνι, μέσα στην εταιρεία που ελέγχει το λιμάνι, όπως έγινε στον Πειραιά, άρα οδηγεί σε μια συγκέντρωση της οικονομικής δραστηριότητας. Και βεβαίως, η κάθε ιδιωτικοποίηση είναι προς όφελος των επιχειρηματικών ομίλων. Για ποιο δημόσιο συμφέρον μιλάτε αλήθεια; Δεν το ξέρετε ότι το αστικό κράτος πουλάει πολύ φτηνά στους επιχειρηματικούς ομίλους και αγοράζει πανάκριβα από τους επιχειρηματικούς ομίλους. Αυτοί είναι το διαχρονικό σκάνδαλο και η πηγή της διαφθοράς, γιατί με αυτό τον τρόπο το αστικό κράτος παίζει τον ρόλο του που δεν είναι άλλος παρά ως θεματοφύλακας των συμφερόντων των μονοπωλίων και όχι βεβαίως, των λαϊκών αναγκών. Έτσι, λοιπόν, όπως υπερασπιστήκατε το δημόσιο συμφέρον με το Ελληνικό, έτσι υπερασπίζεται και η Κυβέρνηση της Νέα Δημοκρατίας το δημόσιο συμφέρον με τον Οργανισμό Λιμένα Πειραιά. Τα έχετε δώσει όλα και η σημερινή Κυβέρνηση και οι προηγούμενες κυβερνήσεις και του ΣΥΡΙΖΑ μαζί, στο να ικανοποιηθούν οι ανάγκες των επιχειρηματικών ομίλων. Τα δίνετε όλα και με τη σημερινή σύμβαση την θεωρημένη την οποία φέρνετε εδώ. Δεν στέκεστε και δεν προβληματίζεστε ούτε καν σε ζητήματα που αφορούν την προστασία της δημόσιας υγείας, ούτε καν σε ζητήματα που αφορούν την προστασία της αρχαιολογικής μας κληρονομιάς. Όλα, ακόμη και τη δημόσια υγεία και την αρχαιολογική κληρονομιά, τα υποτάσσετε στο όνομα της κερδοφορίας των επιχειρηματικών ομίλων και των επενδυτικών τους σχεδίων. Έτσι, λοιπόν, από όλη αυτή τη διαδικασία είναι φανερό ότι οι ιδιωτικοποιήσεις είναι σε βάρος της ικανοποίησης των λαϊκών αναγκών και υποβαθμίζουν επί της ουσίας τις συνθήκες ποιότητας ζωής των λαϊκών στρωμάτων. Από μία ακόμη παράμετρο, αυτή της απελευθέρωσης των ιδιωτικοποιήσεων, κύριε Πρόεδρε, επιβεβαιώνεται ότι η ανάπτυξη στον καπιταλισμό ήταν, είναι και θα είναι ματωμένη για τους εργαζόμενους και για τους λαούς, ανεξάρτητα από το ποιος είναι μηχανοδηγός κάθε φορά στην κυβέρνηση. Γιατί η καπιταλιστική ανάπτυξη στον βωμό του καπιταλιστικού κέρδους και της ισχυροποίησης του καπιταλιστικού κέρδους θυσιάζει την ικανοποίηση των λαϊκών αναγκών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα πάρω και τον χρόνο της δευτερολογίας. Όλοι αυτοί από τη Νέα Δημοκρατία οι οποίοι αναφέρθηκαν στους δύο πόλους ταυτόχρονα, ζήλεψαν τον αγοραίο αντικομμουνισμό του κ. Βελόπουλου, τον οποίο ακούσαμε από το Βήμα αυτό σήμερα, ότι φταίνε τα κόμματα για τα επεισόδια στα σχολεία και η δράση των κομμάτων και ότι δεν φταίει η ύπαρξη πυρήνων της Χρυσής Αυγής μέσα στα σχολειά. Αθωώνει τη Χρυσή Αυγή και τη δράση της και ταυτόχρονα στοχοποιεί τη δράση των νεολαιίστικων οργανώσεων και των κομμάτων. Όχι όλους γενικά. Βεβαίως ξέρει πολύ καλά. Ταυτίζεται για ακόμη μια φορά και στην επιχειρηματολογία με την Χρυσή Αυγή. Μόνιμο σύνθημα της Χρυσής Αυγής ήταν «μακριά τα κόμματα από τα σχολεία». Το ίδιο σύνθημα έχει και ο κ. Βελόπουλος. Είναι τυχαίο άλλωστε; Όχι, γιατί έχουν αλλεργία. Σε ποιο πράγμα έχουν αλλεργία; Έχουν αλλεργία στην ανάγκη να ενημερώνονται οι μαθητές από τα κόμματα και από τις νεολαιίστικες οργανώσεις. Τους δίνετε το δικαίωμα να ψηφίζουν, αλλά τους απαγορεύετε να ενημερώνονται οι μαθητές του λυκείου; Πολύ ωραίο αυτό. Και δεν είναι μόνο ζήτημα ενημέρωσης. Πάνω απ' όλα αυτό που τους φοβίζει και τους προκαλεί αλλεργία, είναι η πρωτοπόρα δράση των κομμουνιστών μέσα στους μαθητές για την ανάπτυξη του μαθητικού κινήματος, για την προάσπιση της δημόσιας υγείας μέσα στα σχολεία, για την αναβάθμιση της δημόσιας παιδείας. Αυτό τους τρομοκρατεί. Και δεν είναι τυχαίο ότι ακριβώς αυτή την πρωτοπόρα δράση στοχοποίησαν και οι προαναφερόμενοι Βουλευτές της Νέας Δημοκρατίας για τη ζώνη του Περάματος. Ποιοι φταίνε, λέει, για την υποβάθμιση της ζώνης του Περάματος; Οι κομμουνιστές, τα συνδικάτα που διώχνουν τις δουλειές. Αυτό δεν έλεγε και η Χρυσή Αυγή; Και όχι μόνο το έλεγε η Χρυσή Αυγή για τη ζώνη του Περάματος, να πετάξουν έξω τους κομμουνιστές, αλλά έκαναν και τη βίαιη, εγκληματική ενέργεια απέναντι στους συνδικαλιστές στο Πέραμα. Τα ξεχάσατε αυτά; Αλήθεια, φταίνε οι αγώνες των εργαζομένων για την προάσπιση των δικαιωμάτων και της αξιοπρέπειας στο χώρο δουλειάς, για την προστασία, για τα μέτρα υγιεινής και ασφάλισης, για την υποβάθμιση της ναυπηγοεπισκευαστικής ζώνης; Αυτό είναι μια συκοφαντία, γιατί γνωρίζετε πολύ καλά όλοι ποιοι φταίνε για την υποβάθμιση της ζώνης του Περάματος. Φταίει καθαρά το εφοπλιστικό κεφάλαιο, γιατί έχει βρει ακριβώς άλλες περιοχές, άλλους χώρους όπου μπορεί, με πολύ μικρότερο κόστος, να υπηρετεί και να στηρίζει την κερδοφορία τόσο όσον αφορά την επισκευή, όσο και την ναυπήγηση των πλοίων. Δεν ξέρετε ότι οι Έλληνες εφοπλιστές επισκευάζουν τα πλοία τους σε ναυπηγοεπισκευαστικές ζώνες στην Τουρκία, παρά το ότι είμαστε αντίπαλοι, υποτίθεται, και καλά; Βεβαίως, διότι έτσι εξυπηρετούν τα συμφέροντά τους. Και απ' αυτή την άποψη, συνολικά και γενικά οι επιχειρήσεις στη χώρα μας έκλεισαν όχι από τους αγώνες των εργατών, αλλά γιατί ακριβώς οι επιχειρηματίες βρήκαν αλλού ή άλλα πεδία που θα τους διασφάλιζαν ακόμη μεγαλύτερο κέρδος. Και απ' αυτή την άποψη, κύριε Πρόεδρε, επιτρέψτε μου να τελειώσω, λέγοντας ότι αυτή η διαπάλη, την οποία βλέπουμε και σήμερα, είναι μια ψευδεπίγραφη διαπάλη, γιατί είναι ξένη προς τις λαϊκές ανάγκες. Έτσι, λοιπόν, εμείς λέμε καθαρά, ότι σήμερα αυτό που πρέπει να εκφραστεί από τους εργαζόμενους στο λιμάνι του Πειραιά, από τους επαγγελματίες του Πειραιά, από τα λαϊκά στρώματα μέσα στον Πειραιά, είναι η αντίθεση στην ίδια την ιδιωτικοποίηση, αλλά και στις βίαιες αντιλαϊκές και αντεργατικές επιπτώσεις τις οποίες έχει. Και σε αυτή τη βάση δίνουμε τη μάχη και στο λιμάνι για να προστατευθούν τα εργασιακά δικαιώματα, για να αναβαθμιστεί η θέση του εργαζόμενου, για μέτρα υγιεινής και ασφάλισης, για προστασία των συνδικαλιστικών δικαιωμάτων των εργαζομένων μέσα στο λιμάνι, για το ωράριο, ενάντια στην εντατικοποίηση της εργασίας. Σε αυτή τη βάση ως ΚΚΕ καταθέσαμε και μια συγκεκριμένη τροπολογία, που δείχνει τον πραγματικό εχθρό, ότι για την ακρίβεια και την υποβάθμιση του βιοτικού επιπέδου των λαϊκών στρωμάτων δεν φταίει γενικά και αόριστα μια κυβερνητική επιλογή, αλλά η συνολικότερη επίθεση η οποία ξεδιπλώνεται. Και απ' αυτή την άποψη δεν ζητάμε προσωρινά μέτρα περιορισμού του φαινομένου της ακρίβειας, αλλά μέτρα τα οποία θα ανακουφίσουν τα λαϊκά εισοδήματα μέσα από την κατάργηση των έμμεσων φόρων, του ΦΠΑ στα καύσιμα, στην ενέργεια, στις τηλεπικοινωνίες, στο νερό…
Στον ΕΝΦΙΑ…
Και τον ΕΝΦΙΑ στις κατοικίες. Από αυτή την άποψη, εμείς λέμε καθαρά, κύριε Υπουργέ - σας κάνουμε πρόταση - το εξής: Θέλετε να αντισταθμίσετε την απώλεια εσόδων την οποία θα έχετε; Βεβαίως. Φορολογήστε τους επιχειρηματικούς ομίλους, φορολογήστε τη μεγάλη ακίνητη περιουσία, πιάστε το μεγάλο πλούτο. Καταργήστε τις ΝΑΤΟϊκές δαπάνες και τους ΝΑΤΟϊκούς εξοπλισμούς. Αμέσως - αμέσως θα εξοικονομήσετε 5 δισεκατομμύρια από αυτή την κατάργηση. Ιδού η Ρόδος, ιδού και το πήδημα ως πρόκληση. Αυτοί είναι λοιπόν, κύριε Υπουργέ, οι δύο κόσμοι που συγκρούονται: ο κόσμος ανάμεσα σε αυτόν που υπηρετεί τα συμφέροντα της εργατικής τάξης, ο κόσμος, δηλαδή, των εργαζομένων, με τον κόσμο της άρχουσας τάξης και του κεφαλαίου. Δηλαδή, επί της ουσίας συγκρούονται ο καπιταλισμός που σαπίζει, με το σοσιαλισμό που αποτελεί το φωτεινό μέλλον, αλλά και την ελπίδα της ανθρωπότητας. Και σε αυτό το δρόμο καλούμε το λαό να περάσει στην αντεπίθεση, βάζοντας στο στόχαστρο αυτόν που πραγματικά ευθύνεται, δηλαδή το σύστημα το οποίο εσείς υπερασπίζεστε με νύχια και με δόντια, τις ανάγκες του κεφαλαίου. Ευχαριστώ πολύ.
Θα δώσουμε τώρα τον λόγο στον κ. Σταϊκούρα, τον Υπουργό Οικονομικών και θα ακολουθήσουν οι κ.κ. Κόνσολας, Σπανάκης, Δρίτσας και Αμμανατίδης. Αυτή είναι η τετράδα μετά τον κύριο Υπουργό. Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Αξιότιμε κύριε συνάδελφε, πράγματι συγκρούονται και σήμερα δύο κόσμοι και δύο πολιτικές αντιλήψεις. Τη μία πολιτική αντίληψη την εκφράζει η Κυβέρνηση της Νέας Δημοκρατίας. Είναι η αντίληψη της συνέπειας και της υπευθυνότητας, όπως αποτυπώνεται με τη διαχρονική στήριξη σε μία μεγάλη επένδυση στο λιμάνι του Πειραιά, τόσο ως Κυβέρνηση όσο και ως Αντιπολίτευση το 2008, το 2014, το 2016, το 2021. Την άλλη αντίληψη την εκφράζει η Αξιωματική Αντιπολίτευση, ο ΣΥΡΙΖΑ, την αντίληψη της ασυνέπειας και της ανευθυνότητας, όπως αποτυπώνεται μέσα από τις οβιδιακές μεταμορφώσεις της στην πορεία του χρόνου. Άλλα υποστηρίζει ως Αξιωματική Αντιπολίτευση το 2014 και το 2021 και άλλα υπέγραψε ως κυβέρνηση το 2016, βεβαίως με πόνο ψυχής! Και με θράσος σήμερα έβλεπα - δεν είχα την τύχη να είμαι εδώ - τον εισηγητή του ΣΥΡΙΖΑ δεκαπέντε λεπτά μετά από μια τεράστια κυβίστηση που έκανε πάλι, να κουνά το δάχτυλο στην κυβερνητική πλειοψηφία χωρίς καμμία αιδώ. Πόση υποκρισία ακόμα; Τελικά, οι δείκτες του ΣΥΡΙΖΑϊκού ρολογιού επιστρέφουν σήμερα και πάλι πίσω στο 2014. Αγκυλωμένοι στο παρελθόν εκφράζουν πολιτικά την οπισθοδρόμηση και τον τυχοδιωκτισμό. Κυρίες και κύριοι συνάδελφοι, από το 2016, όταν κυρώθηκε η σύμβαση για τον λιμένα του Πειραιά, προέκυψαν σημαντικές καθυστερήσεις στην υλοποίηση των πρώτων υποχρεωτικών επενδύσεων. Θα το επαναλάβω. Το είπε και ο Υπουργός. Μέχρι τον Ιούνιο του 2019, μέσα σε χρονικό διάστημα τριών ετών - και δεν είναι, κύριε συνάδελφε, το ΕΣΠΑ, είναι τι έκανε η κυβέρνησή σας για να μην γίνει η επένδυση, υπάρχουν αρκετά μέλη της κυβέρνησής σας σήμερα εδώ, που δεν ήθελαν την επένδυση - είχαν εκτελέσει επενδύσεις ύψους 51.000.000 ευρώ. Αντιθέτως, τη διετία καλοκαίρι 2019- καλοκαίρι 2021 εκτελέστηκαν επενδύσεις ύψους 48.000.000 ευρώ και έτσι αθροίζουμε στα 99.000.000 ευρώ που είπε ο κύριος Υπουργός. Το σημαντικότερο, όμως, είναι τι έγινε τη διετία 2019-2021 που δεν είχε γίνει στο παρελθόν. Όπως είπα και χθες, εγκρίθηκε από την Επιτροπή Σχεδιασμού και Ανάπτυξης Λιμένων το Αναπτυξιακό Πρόγραμμα Διαχείρισης Λιμένα, το master plan. Διατυπώθηκε από την Αντιπολίτευση - κυρίως από την Αξιωματική Αντιπολίτευση - ότι η έγκριση του master plan - η οποία καθυστέρησε, βεβαίως, από το ΣΥΡΙΖΑ για δύο χρόνια - δεν ήταν αναγκαία και, επομένως, η καθυστέρηση στερείται σημασίας. Όμως, οφείλατε να γνωρίζετε, αν ήσασταν υπέρ των επενδύσεων - αλλά μόνο επενδύσεις δεν θέλατε και δεν θέλετε, κυρίες και κύριοι της Αντιπολίτευσης - ότι η υποβολή master plan και η έγκριση αυτού αποτελεί διεθνή πρακτική που υπαγορεύεται και από το Ενωσιακό Δίκαιο. Επίσης εγκρίθηκε την τελευταία διετία η μελέτη περιβαλλοντικών επιπτώσεων η οποία αποτελεί αναγκαία προϋπόθεση για την αδειοδότηση των έργων και συνακόλουθα για την εκτέλεσή τους. Σημειώνεται ότι η εν λόγω μελέτη εγκρίθηκε τριάντα εννέα ολόκληρους μήνες μετά την κατάθεσή της που έγινε το 2017 και η ολοκλήρωση αυτή πιστώνεται στις συνεχείς προσπάθειες που κατέβαλε η παρούσα Κυβέρνηση, άλλως είναι πολύ πιθανόν ακόμα να εκκρεμούσε. Επίσης να μην ξεχνάμε τις παλινωδίες της κυβέρνησης του ΣΥΡΙΖΑ, που αρχικώς ζητούσε ξεχωριστές μελέτες περιβαλλοντικών επιπτώσεων για ορισμένες υποχρεωτικές επενδύσεις και όταν αυτές υποβλήθηκαν έκανε στροφή εκατόν ογδόντα μοιρών, κυβίστηση, και πλέον ζητούσε μια ενιαία μελέτη προκαλώντας σύγχυση και ανακολουθίες στην όλη πραγματοποίηση των επενδύσεων. Τέλος, με τον ν.4635/2019 ορίστηκε το ΤΑΙΠΕΔ ως αρχή σχεδιασμού της στρατηγικής μελέτης περιβαλλοντικών επιπτώσεων, της ΣΜΠΕ δηλαδή, η οποία υποβλήθηκε στις αρμόδιες αρχές προς έγκριση. Φυσικά οι συντονισμένες ενέργειες της παρούσας Κυβέρνησης δεν εξαντλούνται μόνο σε αυτά τα ζητήματα. Ωστόσο προτιμώ - το είπα και χθες - να επικεντρωθούμε στο από εδώ και πέρα και όχι στο παρελθόν. Άλλωστε τοποθετήθηκα γι' αυτό. Τα μέρη, λοιπόν, έκριναν σκόπιμη τη φιλική διευθέτηση του ζητήματος προς αποφυγή χρονοβόρας εμπλοκής τους σε διαιτησία. Αποτέλεσμα των διαπραγματεύσεων είναι η παρούσα συμφωνία, καθώς και η τροποποίηση των συμβάσεων μεταξύ ΤΑΙΠΕΔ και «COSCO» και συγκεκριμένα της σύμβασης αγοραπωλησίας μετοχών και της συμφωνίας μετόχων, οι οποίες εγκρίθηκαν από το Ελεγκτικό Συνέδριο. Ως προς τους λόγους που οδήγησαν στην τροποποίηση το Ελεγκτικό Συνέδριο δεν αποφάνθηκε, όπως εντελώς αβάσιμα υποστηρίζει η Αντιπολίτευση, ότι υπήρχε δήθεν υπαιτιότητα του ελληνικού δημοσίου. Ένα τέτοιο ζήτημα ουσίας ουδέποτε αποτέλεσε ούτε θα μπορούσε άλλωστε να αποτελέσει θέμα αρμοδιότητας του Ελεγκτικού Συνεδρίου. Επ' αυτού ας προστεθεί ότι ούτε έμμεσα μπορεί να συναχθεί υπαιτιότητα του ελληνικού δημοσίου εξαιτίας της αναφοράς στην απόφαση του Ελεγκτικού Συνεδρίου της έλλειψης υπαιτιότητας της άλλης πλευράς. Το ότι δεν υπάρχει, δηλαδή, υπαιτιότητα του ΟΛΠ, δεν σημαίνει ότι συντρέχει υπαιτιότητα του ελληνικού δημοσίου, όπως εσφαλμένα κάποιοι ισχυρίστηκαν. Πρόκειται για ένα άλμα, το οποίο έχει σαθρή νομική βάση και είναι ξεκάθαρα αποπροσανατολιστικό. Εξαιτίας αυτής της αβεβαιότητας τα μέρη αναμφίβολα θα οδηγούνταν σε διαιτησία με αμφίβολη έκβαση, ανεπιθύμητες πρόσθετες καθυστερήσεις, αναπόφευκτη διασάλευση των συμβατικών σχέσεων και άδηλες οικονομικές συνέπειες. Και κάτι ακόμα. Οι τροποποιήσεις τις οποίες φέρνουμε στη Βουλή είναι οι απολύτως αναγκαίες και βαδίζουν στις ράγες του συμβατικού κειμένου που ψηφίστηκε το 2016. Αυτό επιβεβαιώνει το Ελεγκτικό Συνέδριο επιλαμβανόμενο με αποκλειστική αρμοδιότητα στο πλαίσιο προσυμβατικού ελέγχου. Το Ελεγκτικό Συνέδριο, λοιπόν, υποστηρίζει ότι οι τροποποιήσεις δεν είναι ουσιώδεις, ότι η επιμήκυνση του χρόνου της επενδυτικής περιόδου δεν μεταβάλλει ουσιωδώς το κύριο αντικείμενο της συμφωνίας, ότι δεν επέρχεται μεταβολή του οικονομικού αντικειμένου των υφιστάμενων συμβάσεων, ότι δεν επεκτείνεται ανεπίτρεπτα το φυσικό αντικείμενο των αρχικών συμβάσεων, καθώς οι όροι που τροποποιούνται είχαν προβλεφθεί στις αρχικές συμβάσεις, και ότι δεν προκύπτει βούληση των μερών για επαναδιαπραγμάτευση ουσιωδών όρων των τροποποιημένων συμβάσεων με στόχο τη νόθευση του ανταγωνισμού, αλλά εισάγονται τροποποιήσεις που άπτονται ζητημάτων εκτέλεσης και, τέλος, ότι ο αγοραστής των μετοχών δεν αποκτά πλεονεκτήματα που ανατρέπουν δραματικά την οικονομική ισορροπία της σύμβασης, αφού η παροχή σε αυτόν της δυνατότητας να αποκτήσει άμεσα το υπόλοιπο 16% των μετοχών αφ' ενός μεν είχε προβλεφθεί για το χρονικό σημείο που θα λάβει χώρα, αφ' ετέρου δε η άρση των αναβλητικών αιρέσεων αντισταθμίζεται με τη θέσπιση διαλυτικής αίρεσης επί αθέτησης των συμφωνηθέντων, αναστροφής της πώλησης και μεταβίβασης των μετοχών με τη ρητή συμφωνία περί διατήρησης των ρητρών αποζημίωσης και κατάθεσης δύο επιπλέον εγγυητικών επιστολών. Αυτά λέει, προς σαφήνιση της αλήθειας. Συνεπώς, σκοπός της τροποποίησης είναι η διασφάλιση της ομαλής εκτέλεσής της, ιδίως δε η πλήρης εκτέλεση των έργων των υποχρεωτικών επενδύσεων με θεμελιώδη στόχο τη βιώσιμη ανάπτυξη του λιμένα Πειραιά. Να σημειωθεί ότι οι τροποποιήσεις προέκυψαν αξιοποιώντας την εμπειρία της εξέλιξης της συμβατικής θέσης και σχέσης που υπεγράφη, κατά τα άλλα με «πόνο ψυχής», από την τότε κυβέρνηση ΣΥΡΙΖΑ κατά τα τελευταία πέντε έτη και δρομολογήθηκαν διορθώνοντας ή συμπληρώνοντας τις διαδικασίες, με στόχο να υπάρχει ένα σαφές, αντικειμενικό και εκ των προτέρων ορισμένο πλαίσιο υλοποίησης των συμβατικών υποχρεώσεων. Ποια είναι τα κύρια μέρη της συμφωνίας; Πρώτον, χορηγείται χρονική παράταση πέντε ετών για την εκτέλεση των υποχρεωτικών επενδύσεων. Στο πλαίσιο αυτό ανακλαστικά αναδιαμορφώνονται και οι προβλέψεις της σύμβασης που αφορούν στα ελάχιστα επίπεδα υπηρεσιών, καθώς τα επίπεδα αυτά τελούν σε αντιστοιχία με την πρόοδο των υποχρεωτικών επενδύσεων. Δεύτερον, ταυτόχρονα προσδιορίζονται συγκεκριμένα γεγονότα τα οποία αναστέλλουν την υλοποίηση των υποχρεωτικών επενδύσεων. Πρόκειται για έναν αναλυτικό, έναν εξαντλητικό κατάλογο γεγονότων εκτός της σφαίρας ελέγχου του ΟΛΠ, τα οποία αφορούν σε ήδη αδειοδοτημένα έργα των υποχρεωτικών επενδύσεων που μπορεί να επιφέρουν μερική ή ολική αναστολή στην πορεία υλοποίησής τους. Τα εν λόγω γεγονότα είχαν σημείο εκκίνησης ζητήματα που προέκυψαν στην πράξη, αλλά δεν περιορίστηκαν στην αντιμετώπιση αυτών. Αντιθέτως αποσκοπούν στην οριζόντια επίλυση κάθε σχετικού λόγου εκτός σφαίρας ελέγχου του ΟΛΠ, που θα μπορούσε να παρακωλύσει την πρόοδο των έργων εις βάρος όμως της επένδυσης και του δημοσίου συμφέροντος μεσομακροπρόθεσμα. Για την ευχερή παρακολούθηση της συνδρομής και της επιρροής ενός γεγονότος αναστολής στην υλοποίηση των υποχρεωτικών επενδύσεων προβλέπεται η σύνταξη τριμηνιαίας αναφοράς από ανεξάρτητο μηχανικό. Ας σημειωθεί στο σημείο αυτό ότι ο ανεξάρτητος μηχανικός, αντίθετα με όσα αβάσιμα υποστηρίζει η Αντιπολίτευση, πληροί όλα τα εχέγγυα της αντικειμενικότητας και της αμεροληψίας. Συγκεκριμένα, η σύμβαση η οποία δεν έχει τροποποιηθεί στο σημείο αυτό, είναι όπως την υπέγραψε με «πόνο ψυχής» ο ΣΥΡΙΖΑ το 2016, εφαρμόζει τη διεθνή πρακτική και προβλέπει έναν αδιάβλητο μηχανισμό επιλογής, άσκησης καθηκόντων και καταβολής της αμοιβής του ανεξάρτητου μηχανικού. Παραπέμπω στο άρθρο 27 της σύμβασης το οποίο διατηρείται αναλλοίωτο και εξακολουθεί και μετά την τροποποίηση να θέτει ένα υψηλό επίπεδο παροχής υπηρεσιών από το πρόσωπο αυτό. Ταυτόχρονα για την επίλυση τυχόν διαφωνιών κατά την υλοποίηση των υποχρεωτικών επενδύσεων εξαιτίας του γεγονότος αναστολής προβλέπεται κλιμακούμενη διαδικασία διαβούλευσης, φιλικού διακανονισμού και διαιτησίας ανάμεσα στο ελληνικό δημόσιο και τον ΟΛΠ. Με αυτόν τον τρόπο συμπληρώνεται το κενό που υπήρχε στην προηγούμενη σύμβαση που ψηφίστηκε με «πόνο ψυχής» το 2016 και αναδείχθηκε από την εκτέλεσή της, ενώ παράλληλα οι υποκείμενες συμβατικές σχέσεις απαλλάσσονται από υποκειμενικές ερμηνείες και κρίσεις και εξοπλίζονται με ασφάλεια και αντικειμενικότητα. Επίσης, η δυνατότητα της αναστολής είναι χρονικά περιορισμένη, με απώτατο χρονικό όριο αυτό της πενταετίας. Επιπλέον, ας σημειωθεί ότι για την αντικατάσταση κάποιου έργου, σε περίπτωση διαπιστωμένης αδυναμίας υλοποίησης, ο ΟΛΠ δεν θα δρα μονομερώς, αλλά αντίθετα θα πρέπει να διαβουλεύεται με το ελληνικό δημόσιο για την εύρεση της βέλτιστης λύσης. Συνεπώς η υλοποίηση των έργων πάντα θα τελεί υπό τον έλεγχο και τη στενή εποπτεία εκ μέρους του ελληνικού δημοσίου. Διότι εντέλει ακόμα και η αντικατάσταση ενός έργου θα γίνεται για τη διασφάλιση του δημοσίου συμφέροντος, που εξυπηρετεί συνολικά η επένδυση. Τρίτον, η μεταβίβαση των μετοχών, δηλαδή του 16%, από το ΤΑΙΠΕΔ στην «COSCO» λαμβάνει χώρα υπό τη διαλυτική αίρεση της υπαίτιας μη υλοποίησης των υποχρεωτικών επενδύσεων. Το δημόσιο είτε εισπράττει το αντίτιμο των μετοχών, ύψους 87 εκατομμυρίων ευρώ, ενώ παραμένει ισχυρή και ήδη πολύ πιο σαφής και καθορισμένη η υποχρέωση του ΟΛΠ στην ολοκλήρωση των υποχρεωτικών επενδύσεων. Τέταρτον, η «COSCO» καταβάλλει στο ΤΑΙΠΕΔ πρόσθετη εγγυητική επιστολή, πλέον της αρχικής, που έχει ήδη εκδοθεί από τον ΟΛΠ για το ποσό των 15 εκατομμυρίων ευρώ, για ποσό που αντιστοιχεί στο ένα τρίτο της αξίας των ανεκτέλεστων υποχρεωτικών επενδύσεων, κατά το ποσοστό συμμετοχής του ΟΛΠ στη χρηματοδότηση αυτών, αφαιρουμένης της συγχρηματοδότησης από το δημόσιο. Η αξία των ανεκτέλεστων υποχρεωτικών επενδύσεων, κατά τα ανωτέρω, υπολογίζεται ότι ανέρχεται στα 87 εκατομμύρια ευρώ. Συνεπώς το ένα τρίτο αυτού του ποσού υπολογίζεται στα 29 εκατομμύρια ευρώ. Η πρόσθετη εγγυητική επιστολή καταπίπτει σε βάρος της «COSCO» στην περίπτωση συνδρομής, αποκλειστικής ή που υπερβαίνει το 90%, υπαιτιότητας της «COSCO» ή του ΟΛΠ ως προς τη μη ολοκλήρωση των υποχρεωτικών επενδύσεων. Με αυτές τις προβλέψεις καθιερώνεται ένας ισχυρός διασφαλιστικός μηχανισμός ως προς την εξέλιξη της συμβατικής σχέσης και αποφεύγεται η διατάραξη που θα προκαλούνταν στις σχέσεις μεταξύ των μερών σε περίπτωση εκκίνησης διαιτητικών διαδικασιών. Εξάλλου ας μη λησμονείται από την πλευρά της Αξιωματικής Αντιπολίτευσης, που τόσο επιφανειακά και καιροσκοπικά προσεγγίζει το ζήτημα, ότι μια τέτοια διατάραξη επίσης θα επηρέαζε αρνητικά τις σχέσεις των μερών. Διότι άλλως θα αποτελεί πρακτική των αντισυμβαλλομένων του ελληνικού δημοσίου να απέχουν από την εκπλήρωση των συμβατικών τους υποχρεώσεων κατά τη διάρκεια μιας εκκρεμούς διαδικασίας ή διαιτητικής διαδικασίας διευθέτησης διαφορών, εκτός, όπως είπε και ο Υπουργός, αν αυτό θέλετε τελικά. Πέμπτον, κατά το χρονικό διάστημα που εκκρεμεί η πλήρωση της διαλυτικής αίρεσης, τα δικαιώματα αρνησικυρίας του ΤΑΙΠΕΔ διευρύνονται. Χορηγείται στο ΤΑΙΠΕΔ δικαίωμα αρνησικυρίας από το ένα μέλος του διοικητικού συμβουλίου, που θα εκπροσωπεί το ΤΑΙΠΕΔ στη διοίκηση του ΟΛΠ - δεν άλλαξε αυτό από τη σύμβαση του 2016 και τη συμφωνία μερών - αναφορικά με τη λήψη αποφάσεων που έχουν ως αποτέλεσμα το dilution της συμμετοχής του ΤΑΙΠΕΔ ή σχετίζονται με την πιστή τήρηση από τον ΟΛΠ των υποχρεώσεών του περί εκπλήρωσης των υποχρεωτικών επενδύσεων με βάση τη σύμβαση παραχώρησης. Έκτον, στην περίπτωση που οι υποχρεωτικές επενδύσεις δεν υλοποιούνται στην προθεσμία που ορίζεται με την τροποποίηση με υπαιτιότητα της «COSCO» ή του ΟΛΠ, η κυριότητα των μετοχών, δηλαδή το 16%, επανέρχεται στο ΤΑΙΠΕΔ και το ΤΑΙΠΕΔ επιστρέφει το τίμημα στην «COSCO». Διατηρείται όμως η υποχρέωση του ΟΛΠ να ολοκληρώσει τις υποχρεωτικές επενδύσεις χωρίς χρονικό περιορισμό. Ταυτόχρονα, η «COSCO» εκδίδει νέα εγγυητική επιστολή υπέρ του ΤΑΙΠΕΔ, που όμως μπορεί να εκχωρηθεί στο ελληνικό δημόσιο για ποσό που αντιστοιχεί στο σύνολο της αξίας των ανεκτέλεστων υποχρεωτικών επενδύσεων κατά το χρόνο πλήρωσης της διαλυτικής αίρεσης. Αν δεν υλοποιηθούν οι υποχρεωτικές επενδύσεις χωρίς υπαιτιότητα της «COSCO» ή του ΟΛΠ, διατηρείται η υποχρέωση του ΟΛΠ να τις ολοκληρώσει και η «COSCO» εκδίδει νέα εγγυητική επιστολή υπέρ του ΤΑΙΠΕΔ, που όμως μπορεί να εκχωρηθεί στο ελληνικό δημόσιο για ποσό που αντιστοιχεί στο σύνολο της αξίας των ανεκτέλεστων υποχρεωτικών επενδύσεων, κατά τον χρόνο εκπνοής του διαστήματος των πέντε ετών που δεν ολοκληρώθηκαν οι υποχρεωτικές επενδύσεις ή - μόνο σε αυτή την περίπτωση - κατά την πάροδο της περιόδου δέκα ετών κατ' ανώτατο όριο, συμπεριλαμβανομένων των γεγονότων αναστολής. Συμπερασματικά, κυρίες και κύριοι συνάδελφοι, αξιοποιώντας, όπως είπα και προχθές, τη γνώση και την εμπειρία που προέκυψαν στην πράξη από την εκτέλεση της σύμβασης, εντοπίζοντας τα κενά και αρρύθμιστα σημεία της υφιστάμενης συμβάσεως, που δυσχεραίνουν και επηρεάζουν την ομαλή εκτέλεσή της, επιδιώκοντας να αποτυπώσουμε ένα αντικειμενικό και εκ των προτέρων καθορισμένο και προσδιορισμένο πλαίσιο, δίχως ερμηνευτικά κενά, δίχως αμφισβητούμενα σημεία, με απώτερο στόχο την πλήρη εκπλήρωση των συμβατικών υποχρεώσεων και την αναβάθμιση του λιμένα και σεβόμενοι τη συμβατική ισορροπία και το δικαιοπρακτικό θεμέλιο της υφιστάμενης σύμβασης, του 2016, προέβησαν σε συντονισμένες και περιορισμένες τροποποιήσεις, που καθιστούν την παρούσα σύμβαση λειτουργική. Έτσι αποσοβείται ο κίνδυνος μακροσκελών δικαστικών διαιτητικών διενέξεων αβέβαιης έκβασης, θέσεως του λιμένα σε μια ιδιότυπη κατάσταση ομηρίας και διατάραξης των συμβατικών σχέσεων και καταστρώνεται ένας σαφής οδικός χάρτης υλοποίησης και ολοκλήρωσης των συμβατικών υποχρεώσεων. Σας ευχαριστώ πολύ.
Καλώς, ευχαριστούμε τον κύριο Υπουργό. Κύριε Ραγκούση, θέλετε κάτι;
Ναι, κύριε Πρόεδρε, ένα λεπτό παρακαλώ. Κύριε Σταϊκούρα, ακούστε σας παρακαλώ πολύ δύο επισημάνσεις. Η πρώτη είναι η εξής, επειδή το υφάκι με το οποίο τοποθετηθήκατε και ειρωνευτήκατε πάρα πολλές φορές, τα περί «πόνου ψυχής» κ.λπ., δεν ξέρω με πόσο πόνο ψυχής ποια κυβέρνηση αναγκάστηκε να πάρει ποιες αποφάσεις κατά τη διάρκεια των μνημονίων. Ξέρω όμως, κύριε Σταϊκούρα, και το ξέρει όλος ο ελληνικός λαός ότι όλες οι λεγόμενες κυβερνήσεις της μνημονιακής περιόδου πράγματι αναγκάστηκαν να κάνουν πράγματα πέρα από τη θέλησή τους, τα οποία επιβλήθηκαν από την τρόικα, εξαιτίας, κύριε Σταϊκούρα, της χρεοκοπίας που εσείς και η παράταξή σας προκαλέσατε σ' αυτή εδώ τη χώρα. [[Χειροκροτήματα από την πτέρυγα του ΣΥΡΙΖΑ]] Θέλει λοιπόν πολύ μεγάλο θράσος, κύριε Σταϊκούρα, να έρχεστε εδώ με αυτό το υφάκι και να ειρωνεύεστε, γιατί είσαστε οι υπαίτιοι της χρεοκοπίας της χώρας, είσαστε οι υπαίτιοι που αναγκάσατε ένα σωρό κυβερνήσεις και βεβαίως κυρίως τον ελληνικό λαό να υποστεί τα δεινά των μνημονίων. Το δεύτερο που πρέπει να σας επισημανθεί, κύριε Σταϊκούρα, είναι πως είσαστε χειρότερος από τον κ. Πλακιωτάκη. Ήρθατε εδώ να αναφέρετε τις ευθύνες του δημοσίου για τη μη πραγματοποίηση των επενδύσεων της «COSCO» και δεν είχατε το σθένος, το θάρρος και την ευθύτητα να αναφέρετε μία ευθύνη της «COSCO». Άρα κύριε Σταίκούρα, επάξια κι εσείς είσαστε, άλλα αυτή τη φορά όχι ο νομικός, αλλά ο οικονομικός εκπρόσωπος της «COSCO». Αλλιώς δεν εξηγείται αυτή εδώ η τοποθέτηση Έλληνα Υπουργού Οικονομικών. Ευχαριστώ, κύριε Πρόεδρε.
Καλώς, κύριε Ραγκούση. Κύριε Υπουργέ, έχετε τον λόγο για μια σύντομη απάντηση σε ένα λεπτό, αλλά μην το πάμε τώρα παρακάτω, για να συνεχίσουμε τον κατάλογο των ομιλητών.
Είκοσι λεπτά μίλησε, κύριε Πρόεδρε, να μην κάνει κατάχρηση.
Αφήστε τον Υπουργό να απαντήσει. Παρακαλώ, ελάτε, κύριε Υπουργέ.
Κύριε Ραγκούση, υποθέτω ότι έχετε ξεχάσει ότι είστε από μεταγραφή από κάπου αλλού. Υποθέτω ότι έχετε ξεχάσει ότι έχετε υπηρετήσει κυβερνήσεις οι οποίες έβαλαν τη χώρα στο μνημόνιο και υποθέτω ότι έχετε ξεχάσει ποιες είναι οι ρίζες του προβλήματος, που έρχονται πολλές δεκαετίες πριν. Αλλά ας αφήσουμε αυτό στην άκρη. Δεν σας συμφέρει, ειδικά όταν είστε εκ μεταγραφής. [[Χειροκροτήματα από την πτέρυγα της Νέας Δημοκρατίας]] Δεύτερον, δεν είχα κανένα υφάκι. Τοποθετήθηκα με σαφήνεια και είπα ότι υπάρχουν δύο κόσμοι, ο κόσμος που εκφράζει η Νέα Δημοκρατία και ο πιο συνεπής κόσμος αυτός το 2008, το 2014, το 2016 ως Αντιπολίτευση και το 2021 στήριξε αυτή την επένδυση. Εσείς το 2014 ως ΣΥΡΙΖΑ λέγατε «όχι», το 2016 με πόνο ψυχής ψηφίζατε και το 2021 πάλι ως Αντιπολίτευση λέτε «όχι» και κουνάτε και το δάχτυλο. Μετά από τέτοια κυβίστηση κουνάτε το δάχτυλο. Και κάτι τελευταίο. Είπατε ότι εγώ και ο κ. Πλακιωτάκης εκπροσωπούμε τα συμφέροντα της «COSCO». Ίσως δεν ακούσατε καλά τους φορείς χθες. Ξέρετε τι είπαν δύο εξ αυτών; Ότι το 2016 από την επιτροπή μέχρι την ολομέλεια ήρθαν όλες οι νομοτεχνικές βελτιώσεις που έκαναν τη σύμβαση καλύτερη για την «COSCO»! Και λέτε για εμάς; Εσείς υπηρετούσατε τα συμφέροντα της «COSCO» το 2016 αποδεδειγμένα όχι από εμάς, αλλά από τους φορείς.
Καλώς. Τον λόγο έχει ο κ. Εμμανουήλ Κόνσολας από τη Νέα Δημοκρατία.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι Βουλευτές εγώ είμαι πολύ χαρούμενος σήμερα που διεξάγεται αυτή η συζήτηση. Η αλήθεια είναι ότι με ξενίζει προσωπικά να ακούω «εμείς και εσείς». Είμαστε όλοι μαζί σε αυτή τη συγκυρία. Και σε αυτή τη συγκυρία η χώρα είναι εξαιρετικά ενθουσιασμένη και κυρίως οι πολίτες της μετά από αυτήν τη συμφωνία του Πρωθυπουργού με τη σύμμαχο Γαλλία. Η σημερινή συνεδρίαση της Εθνικής Αντιπροσωπείας συμπίπτει και πραγματοποιείται στον απόηχο αυτής της κορυφαίας διπλωματικής και αμυντικής συμφωνίας για τη χώρα μας, ίσως της μεγαλύτερης στρατηγικής συμφωνίας σε γεωπολιτικό αποτύπωμα που έχει επιτευχθεί με πολύ σημαντικούς όρους. Μια σημαντική συμφωνία που τα τελευταία χρόνια την ξεχωρίζει. Αποτυπώνει το μέλλον της χώρας σε ό,τι αφορά στα γεωστρατηγικά αλλά και τα θέματα που σχετίζονται με την εθνική ασφάλεια. Είναι σημαντικό το γεγονός ότι το κείμενο αυτής της στρατηγικής συμφωνίας ανάμεσα στην ελληνική και στη γαλλική δημοκρατία δόθηκε στην δημοσιότητα και έχουν πρόσβαση σε αυτό όλοι - το τονίζω - οι πολίτες. Φωνές που ακούστηκαν από την Αξιωματική Αντιπολίτευση ότι πτυχές της συμφωνίας δεν έχουν γίνει γνωστές και πανηγυρίζει ο Πρωθυπουργός και η Κυβέρνηση, δεν ευσταθούν. Είναι γνωστές λοιπόν αυτές οι παράμετροι που έχουν συζητηθεί και έχουν δημοσιοποιηθεί και κανείς δεν μπορεί να μηδενίσει και να αμφισβητήσει αυτή την ξεκάθαρη διατύπωση του άρθρου 2 για την αμοιβαία αμυντική συνδρομή. Σε αυτό πρέπει να σταθούμε σήμερα, γιατί αυτό το σημείο μας ενώνει φαντάζομαι και δεν διαφωνεί κανείς, κυρίες και κύριοι συνάδελφοι. Αυτή η συμφωνία υπογράφηκε από τον Πρωθυπουργό και την Κυβέρνηση της Νέας Δημοκρατίας. Και όσοι δεν αρέσκονται να αναφέρονται σε αυτό, είναι γεγονός αναμφισβήτητο ότι έχει δυνητικά αλλά και δυναμικά στοιχεία και την υπογραφή των έντεκα εκατομμυρίων πολιτών αυτής της χώρας που αντιλαμβάνονται με όρους εθνικής ενότητας, εθνικού συμφέροντος αυτή τη σημαντική συμφωνία που - όπως είπα - είναι ένα ισχυρό γεωπολιτικό αποτύπωμα. Στοχεύει στην ειρήνη, στη σταθερότητα, στην κυριαρχία των κανόνων του Διεθνούς Δικαίου στην ευρύτερη περιοχή της Μεσογείου και όχι μόνο αλλά και εντάσσεται σε μια νέα αρχιτεκτονική του δυνητικού συστήματος ασφαλείας εντός του οποίου λειτουργεί η χώρα μας. Η αμήχανη αντίδραση της Αξιωματικής Αντιπολίτευσης λίγο έως ελάχιστα απασχολεί τους πολίτες της χώρας. Διαχρονικά άλλωστε είχε και έχει μια αδυναμία να αντιληφθεί το γεωπολιτικό πεδίο και η αλήθεια είναι, για να επανέλθουμε και στο νομοσχέδιο, ότι θα πρέπει να βρούμε σημεία ενότητας. Ο κύριος Υπουργός των Οικονομικών έκανε μια ξεκάθαρη αποσαφήνιση των όρων του ελληνικού δημοσίου, του Οργανισμού Λιμένος Πειραιώς με την «COSCO». Θέλω να σταθώ στην εισήγηση του κ. Γιόγιακα που πολύ ξεκάθαρα αναδεικνύει τις αρχές αυτής της συμφωνίας, της πρόσθετης συμφωνίας παραχώρησης για χρήση χώρων του Οργανισμού Λιμένος Πειραιώς από τον επενδυτή. Θέλω με αυτή την αφορμή της συζήτησης να συγχαρώ τον κύριο Υπουργό, τον Γιάννη Πλακιωτάκη και τους συνεργάτες του γιατί πραγματικά δούλεψαν πάρα πολύ συστηματικά. Γιατί δεν μιλάμε για άλλο λιμάνι. Οι πολίτες στην χώρα εστιάζουν την προσοχή τους στο λιμάνι Πειραιά που έχουν αξιοποιήσει οι ίδιοι. Και διαχρονικά το τελευταίο διάστημα και ο ΣΥΡΙΖΑ και η Νέα Δημοκρατία συμφωνήσαμε ότι προχωράμε στη στρατηγική συμφωνία με την «COSCO». Κανείς δεν το αμφισβητεί αυτό. Ωστόσο άκουσα με προσοχή τις αιτιάσεις που διατυπώνονται για το νομοσχέδιο και τη νέα σύμβαση για τον Οργανισμό Λιμένος Πειραιώς. Για να διατυπώσει κάποιος πολιτικό λόγο και πολιτική θέση πρέπει να διαθέτει αξιοπιστία και φαντάζομαι πως η επίκληση του θείου από τον κ. Δρίτσα και τον κ. Σαντορινιό προηγουμένως είχε να κάνει με την αναγνώριση, κύριε Υπουργέ, στην προσπάθειά σας για να έρθει σήμερα η συζήτηση εδώ. Εκτός εάν διαφωνείτε, κύριε Υπουργέ, για κάτι διαφορετικό, να το πείτε εδώ. Επιτρέψτε μου να ανακαλέσω από τη συλλογική μας μνήμη στοιχεία και να υπενθυμίσω ότι ο ΣΥΡΙΖΑ ως Αντιπολίτευση είχε χαρακτηρίσει ως ξεπούλημα τη σύμβαση πώλησης μετοχών του Οργανισμού Λιμένος Πειραιώς στην «COSCO». Τον Ιανουάριο 2015 ανακοίνωνε μάλιστα διά στόματος Υπουργών του την ακύρωση της σύμβασης. Ποιος δεν το θυμάται αυτό; Στις προγραμματικές δηλώσεις της τότε κυβέρνησης ο κ. Δρίτσας ως Υπουργός - ξέρετε την εκτίμησή μου, κύριε Υπουργέ - δήλωνε ότι οι ίδιοι εξαγγείλαμε τη δέσμευσή μας για το σταμάτημα της ιδιωτικοποίησης του ΟΛΠ και την κατοχύρωση του δημόσιου χαρακτήρα των λιμανιών της χώρας. Δεν θέλω να τα καταθέσω στα Πρακτικά. Τα στοιχεία αυτά τα γνωρίζουν όλοι οι Έλληνες πολίτες. Τι άλλαξε από τότε, κύριοι συνάδελφοι της Αντιπολίτευση Τι διαφορετικό συμβαίνει σήμερα; Το τι έγινε τελικά, δεν χρειάζεται να το επαναλάβω. Η σύμβαση παραχώρησης του 51% του ΟΛΠ στην «COSCO» υπογράφτηκε και με τη συμμετοχή του ίδιου του κ. Πιτσιόρλα που τότε ήταν πρόεδρος του ΤΑΙΠΕΔ, αν θυμάστε καλά. Με τη σύμβασή της η «COSCO» κατέβαλε 280,5 εκατομμύρια ευρώ, ενώ η σύμβαση παραχώρησης προέβλεπε πρόσθετο τίμημα ύψους 88 εκατομμυρίων ευρώ για την απόκτηση επιπλέον 16% του μετοχικού κεφαλαίου, εφόσον έχουν εκπληρωθεί οι όροι της συμφωνίας που αφορούν την ολοκλήρωση του προγράμματος της πρώτης περιόδου. Το είπε και ο κ. Σταϊκούρας πριν πολύ ξεκάθαρα. Θα ήθελα πρόσθετα να υπενθυμίσω, ότι η είσοδος της «COSCO» ως επενδυτής στο λιμάνι του Πειραιά ήταν μια στρατηγική επιλογή της κυβέρνησης του τότε πρωθυπουργού κ. Κώστα Καραμανλή το 2008. Ακούσατε τον κ. Ανδριανό προηγουμένως που ανέφερε τι συνέβαινε τότε στην ελληνική κοινωνία και τι συσπάσεις είχαμε από τα κόμματα της Αξιωματικής Αντιπολίτευσης τότε. Δεν χρειάζεται να τα επαναλάβω. Μια στρατηγική επιλογή τότε που και αυτή πολεμήθηκε από όσους αργότερα έβαζαν τη μία υπογραφή πίσω από την άλλη σε αυτές τις συμβάσεις. Γι' αυτό αναφέρθηκε ο κ. Σταϊκούρας στον κ. Ραγκούση, για να μην ξεχνιόμαστε. Το ζητούμενο, κυρίες και κύριοι συνάδελφοι, είναι το κατά πόσο βελτιώθηκε με όρους δημοσίου συμφέροντος αυτή η στρατηγική επιλογή. Το 2008 το λιμάνι του Πειραιά βρισκόταν στην τριακοστή έβδομη θέση της κατάταξης σε ό,τι αφορά τη διακίνηση των κοντέινερ. Και - ακούστε - το 2020 το λιμάνι του Πειραιά βρίσκεται στην τέταρτη θέση της κατάταξης αφού διακινήθηκαν πέντε εκατομμύρια τετρακόσια τριάντα επτά κοντέινερ και ταυτόχρονα αυξήθηκαν και τα έσοδα του ΟΛΠ. Συνεπώς το πρόσημο, κυρίες και κύριοι συνάδελφοι, είναι φανερό ότι είναι θετικό και μόνο όσοι έχουν ιδεοληψίες δεν το αναγνωρίζουν. Η νέα συμφωνία που έρχεται σήμερα προς ψήφιση στη Βουλή αντιμετωπίζει το ζήτημα των εγγενών δυσκολιών στην υλοποίηση των επενδύσεων που έπρεπε να είχαν πραγματοποιηθεί. Και όσοι υπηρετήσαμε και σε κυβερνητικές θέσεις ξέρουμε τι σημαίνει γραφειοκρατία κι όσοι είμαστε Βουλευτές γνωρίζουμε από τους πολίτες τι τραβάνε από τη γραφειοκρατία. Και γι' αυτό παρατείνεται κατά πέντε χρόνια από τη μεταβίβαση του 16% του μετοχικού κεφαλαίου, χρονικό διάστημα απαραίτητο για την ολοκλήρωση των επενδύσεων που προβλέπονταν στην αρχική συμφωνία. Παράλληλα κατοχυρώνονται πλήρως τα συμφέροντα του ελληνικού δημοσίου, αφού προβλέπεται ότι σε περίπτωση που δεν πραγματοποιηθούν οι προβλεπόμενες επενδύσεις εντός της πενταετίας με ευθύνη της «COSCO» ή του ΟΛΠ, τότε οι μετοχές που μεταβιβάζονται στη «COSCO» θα επιστρέψουν αυτοδίκαια στο ΤΑΙΠΕΔ. Μάλιστα η μεταβίβαση των μετοχών που αντιστοιχούν στο 16% πέρα από το τίμημα των 88 εκατομμυρίων ευρώ, συνοδεύονται από μια πρόσθετη εγγυητική επιστολή της «COSCO» ύψους 29 εκατομμυρίων ευρώ, που αντιστοιχεί στο ένα τρίτο του ποσού των επενδύσεων. Κυρίες και κύριοι συνάδελφοι, η τεκμηρίωση για το νομοσχέδιο που συζητάμε σήμερα ήρθε από την Κυβέρνηση, από τους δύο Υπουργούς, και από τον εισηγητή αλλά και από την πλειοψηφία των συναδέλφων που τοποθετήθηκαν σήμερα. Είναι μια ευκαιρία να προχωρήσουμε μπροστά. Και όπως είπα στην εισαγωγή μου, όλοι μαζί μπορούμε να τα καταφέρουμε. Σας καλώ να υπερψηφίσετε το νομοσχέδιο για να μην βρεθείτε σε δύσκολη θέση με την ιστορία σας, που η αναντιστοιχία λόγων και έργων αναδείχθηκαν σήμερα και στη Βουλή. Ευχαριστώ, κύριε Πρόεδρε.
Τον λόγο έχει τώρα ο κ. Βασίλειος - Πέτρος Σπανάκης από τη Νέα Δημοκρατία.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η Ελλάδα γίνεται μια ισχυρή χώρα. Και μετά την υπογραφή της συμφωνίας Ελλάδας - Γαλλίας για στρατηγική εταιρική σχέση σε άμυνα και ασφάλεια, γίνεται μια δύναμη όχι μόνο για τη Μεσόγειο, αλλά μια δύναμη σταθερότητας της ευρύτερης περιοχής και φυσικά, μια χώρα που υπάρχει το κλίμα εμπιστοσύνης, προκειμένου οι επενδυτές να έρθουν να επενδύσουν και η οικονομία μας να μπει σε μια τροχιά ανάπτυξης. Επομένως, για τον στόχο ανάπτυξης του 5,9%, οι εκτιμήσεις δείχνουν ότι θα είναι πολύ μεγαλύτερο, δείχνει ότι θα υπάρχουν καλύτερες μέρες, πραγματικά καλύτερες μέρες, όχι θεωρητικά, όχι σε συνθήματα, για τον ελληνικό λαό. Κυρίες και κύριοι συνάδελφοι, το ελληνικό Κοινοβούλιο κυρώνει σήμερα με το παρόν νομοσχέδιο την τροποποίηση της σύμβασης παραχώρησης μεταξύ ΤΑΙΠΕΔ και ΟΛΠ, η οποία έχει υπογραφεί τον Ιούνιο του 2016 και έχει κυρωθεί με τον ν.4401/2016. Με τη σύμβαση αυτή μεταβιβάστηκε το 51% των μετοχών της «ΟΛΠ Α.Ε.» στην «COSCO» με τίμημα 280,5 εκατομμύρια ευρώ. Στην ίδια σύμβαση παραχώρησης προβλέπεται και η μεταβίβαση επιπλέον 16% των μετοχών με πρόσθετο τίμημα 88 εκατομμύρια ευρώ, εφόσον θα έχουν εκπληρωθεί οι όροι για το πρόγραμμα της πρώτης επενδυτικής περιόδου. Με την παρούσα τροποποίηση δρομολογείται και η μεταβίβαση αυτή του επιπλέον 16%. Μάλιστα - και να την κρατήσουμε αυτή τη σημαντική λεπτομέρεια - για τη μεταβίβαση του 16% εισάγεται η υποχρέωση κατάθεσης της «COSCO» πρόσθετης εγγυητικής επιστολής υπέρ του ΤΑΙΠΕΔ, το ύψος της οποίας είναι στα 29 εκατομμύρια ευρώ. Η συμφωνία τροποποίησης υπεγράφη πριν από λίγες ημέρες, συγκεκριμένα στις 22 Σεπτεμβρίου. Τι φέρνει αυτή η τροποποίηση όμως και γιατί είναι τόσο σημαντική; Όπως αναφέρεται στην έκθεση του Γενικού Λογιστηρίου του Κράτους, δεν προκαλείται καμμία δαπάνη σε βάρος του κρατικού προϋπολογισμού. Καταλαβαίνουμε λοιπόν εύλογα πως μόνο πλεονεκτήματα μπορούν να υπάρξουν από αυτή την τροποποίηση. Δεύτερον, χωρίς την υπογραφή αυτής της συμφωνίας τροποποίησης, αν είχαμε ακολουθήσει διαφορετικό δρόμο, θα μπαίναμε σε πολλές περιπέτειες και μάλλον με υψηλό τίμημα. Για να καταλήξει το ελληνικό δημόσιο με την «ΟΛΠ Α.Ε.» στην παρούσα συμφωνία, υπήρξαν εντατικές διαπραγματεύσεις ευτυχώς με αίσια έκβαση. Η προσφυγή στη διαιτητική επίλυση διαφορών θα είχε πολύ δυσμενείς συνέπειες για το ελληνικό δημόσιο - όλοι το καταλαβαίνουμε αυτό - και οικονομικές, αλλά και επιπλέον καθυστερήσεις στην εκτέλεση των έργων. Όλα τα παραπάνω αποφεύγονται, αποσοβούνται με την προτεινόμενη τροποποίηση της σύμβασης παραχώρησης, με την οποία διασφαλίζεται η εκτέλεση και ολοκλήρωση των έργων των υποχρεωτικών επενδύσεων, καθώς επίσης και η αναβάθμιση του μεγαλύτερου λιμανιού μας και η συμβολή του στην ανάπτυξη της εθνικής, αλλά και της τοπικής οικονομίας. Φυσικά το πιο εμβληματικό έργο της επένδυσης είναι και ο προβλήτας κρουαζιέρας, η νότια επέκταση του επιβατικού λιμένα. Το έργο αυτό ανήκει στις πρώτες υποχρεωτικές επενδύσεις με χρονοδιάγραμμα ολοκλήρωσης την πρώτη πενταετία. Η χώρα μας έχει να κερδίσει πολλά από την κρουαζιέρα. Να σημειώσουμε μάλιστα πως είναι ένας από τους κλάδους που επλήγησαν όσο κανένας άλλος από την πανδημία. Ενδεικτικά μόνο να αναφέρω πως το 2020 είχαμε διακόσιες τέσσερις αφίξεις κρουαζιερόπλοιων στη χώρα μας, ενώ το 2019 είχαμε τρεις χιλιάδες οκτακόσιες ενενήντα εννέα. Μιλάμε για μια μείωση της τάξεως του 95%. Ειδικότερα, στο λιμάνι του Πειραιά είχαμε το 2020 εβδομήντα έξι αφίξεις και αντίστοιχα δεκαέξι χιλιάδες εξακόσιους σαράντα επιβάτες, ενώ το 2019 οι επιβάτες κρουαζιέρας που αφίχθησαν ανέρχονταν στο ένα εκατομμύριο ενενήντα οκτώ χιλιάδες, ενώ τα κρουαζιερόπλοια σε εξακόσια είκοσι δύο. Εξαιτίας δηλαδή μόνο της πανδημίας είχαμε 98% μείωση στους επιβάτες και 88% μείωση στα πλοία. Οπότε, πολύ εύκολα μπορούμε όλοι να καταλάβουμε και να συμφωνήσουμε σχετικά με τα περιθώρια ανάπτυξης που υπάρχουν στη χώρα μας και στον κλάδο της κρουαζιέρας. Ήδη τα πρώτα στοιχεία για τον κλάδο είναι ιδιαίτερα ελπιδοφόρα. Η χώρα μας ήταν από τις πρώτες στις οποίες επανεκκίνησε ο κλάδος. Είναι επίσης πολλά τα σημαντικά έργα και εκτός επενδύσεων του ΟΛΠ που αλλάζουν και αναβαθμίζουν τον Πειραιά, όπως το μετρό. Ήδη οι τρεις πρώτοι σταθμοί μέχρι τη Νίκαια λειτουργούν και όλα δείχνουν πως το επόμενο καλοκαίρι το μετρό θα φτάσει στο μεγάλο λιμάνι, συνδέοντάς το απευθείας με το αεροδρόμιο της Αττικής, ενώ το τραμ αναμένεται να λειτουργήσει μέσα στο επόμενο χρονικό διάστημα. Επί των επιμέρους τροποποιήσεων στη σύμβαση παραχώρησης που κυρώνεται με το σημερινό νομοσχέδιο, οι κυριότερες είναι οι εξής: Πρώτον, επιμήκυνση της διάρκειας της πρώτης επενδυτικής περιόδου. Είναι επιπλέον πέντε έτη από τη μεταβίβαση του 16% των μετοχών με δυνατότητα παράτασης για πέντε ακόμη, για συγκεκριμένους λόγους που σχετίζονται με τα λεγόμενα γεγονότα αναστολής. Κι αυτό είναι το δεύτερο βασικό σημείο της συμφωνίας: τα γεγονότα αναστολής. Η αναστολή δηλαδή της περιόδου υλοποίησης των πρώτων υποχρεωτικών επενδύσεων αποκλειστικά για λόγους εκτός της σφαίρας επιρροής του ΟΛΠ και της «COSCO» και για χρονικό διάστημα που δεν μπορεί να υπερβαίνει τα πέντε έτη. Για την καλύτερη παρακολούθηση ενός τέτοιου γεγονότος και για την επίδραση που μπορεί να έχει στο σύνολο της επένδυσης, προβλέπεται η σύνταξη τριμηνιαίας αναφοράς από ανεξάρτητο μηχανικό. Να σημειώσουμε επίσης πως η πενταετία για τα έργα της πρώτης επενδυτικής περιόδου έληγε τον Αύγουστο του 2021. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα την ανοχή σας για ένα λεπτό. Τρίτον, η μεταβίβαση του 16% των μετοχών γίνεται υπό τη διαλυτική αίρεση της μη υλοποίησης των πρώτων υποχρεωτικών επενδύσεων, με υπαιτιότητα του ΟΛΠ ή της «COSCO». Αυτό πρακτικά σημαίνει πως αν μέσα στο χρονικό διάστημα των πέντε ή των δέκα ετών που είναι το μέγιστο δεν πραγματοποιηθούν οι επενδύσεις, τότε οι μετοχές επιστρέφουν αυτόματα στο ΤΑΙΠΕΔ, ενώ παράλληλα παραμένει η υποχρέωση της ολοκλήρωσης των επενδύσεων αυτών. Τέταρτον, στην πρόσθετη εγγυητική επιστολή των 29 εκατομμυρίων ευρώ που προστίθεται στα 15 εκατομμύρια που ήδη έχουν χορηγηθεί ως εγγυητική στο ελληνικό δημόσιο αναφέρθηκα ήδη. Η πέμπτη αλλαγή αναφέρεται στον χρόνο έναρξης της δεύτερης επενδυτικής περιόδου που μπορεί να είναι και νωρίτερα από τη δεκαετία. Η έκτη: αλλάζουν επίσης οι όροι υλοποίησης των μη υποχρεωτικών επενδύσεων που μπορούν να γίνουν και με διαδικασίες φαστ τρακ. Τέλος, παρ' όλο που το ΤΑΙΠΕΔ θα εκπροσωπείται στο διοικητικό συμβούλιο του ΟΛΠ από ένα μέλος, αντί για τρία, που ισχύει σήμερα, ο ρόλος του αναβαθμίζεται και ειδικά ως προς τα δικαιώματα και την άσκηση βέτο επί καίριων, επί σημαντικών αποφάσεων. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Κυρίες και κύριοι συνάδελφοι, κλείνοντας θέλω να πω ότι η συμφωνία με την «COSCO» έχει φέρει τον ΟΛΠ σε πρωταγωνιστικό ρόλο στη Μεσόγειο, στην Ευρώπη - και γιατί όχι; - , σε παγκόσμιο επίπεδο. Η τροποποίηση της συμφωνίας δίνει ώθηση στη μεγάλη επένδυση, η οποία, μετά από μεγάλες καθυστερήσεις, θα προχωρήσει και θα μεταμορφώσει όχι μόνο το λιμάνι, αλλά ολόκληρη την περιοχή, σε συνδυασμό με τα έργα ανάπλασης που γίνονται σε όλη την πόλη του Πειραιά, αλλά και τη μεγάλη ανάπλαση του φαληρικού μετώπου και των νοτίων προαστίων. Και δεν μπορώ παρά να ρωτήσω τους συναδέλφους του ΣΥΡΙΖΑ που είπαν πως θα καταψηφίσουν: Θέλετε δηλαδή, κύριοι συνάδελφοι, να σταματήσει η επένδυση; Θέλετε να σταματήσει η επένδυση βάσει της συμφωνίας που εσείς υπογράψατε το 2016 και που βάζετε εμπόδια έκτοτε; Κυρίες και κύριοι συνάδελφοι, νομίζω ότι όλες οι πτέρυγες του Κοινοβουλίου πρέπει να υπερψηφίσουν αυτό το νομοσχέδιο που μιλάει με όρους μέλλοντος.
Καλείται στο Βήμα ο κ. Αλέξης Χαρίτσης από τον ΣΥΡΙΖΑ - Προοδευτική Συμμαχία.
Ευχαριστώ, κύριε Πρόεδρε. Θα μου επιτρέψετε να ξεκινήσω με δυο θέματα εκτός ημερήσιας διάταξης. Κατ' αρχάς, θα ήθελα να κάνω ένα σχόλιο για τις τελευταίες εξόχως ανησυχητικές και εξαιρετικά εξοργιστικές, θα έλεγα, εξελίξεις στη Σταυρούπολη Θεσσαλονίκης. Αυτό το οποίο συμβαίνει τις τελευταίες ημέρες είναι, δυστυχώς, να βλέπουμε μπροστά στα μάτια μας να επωάζεται για μια ακόμη φορά στη χώρα μας το αυγό του φιδιού. Και εδώ η ευθύνη όλων μας είναι πάρα πολύ μεγάλη. Δεν μπορούμε ως δημοκρατική συντεταγμένη κοινωνία, αλλά και ως πολιτεία, το ελληνικό κράτος να εθελοτυφλεί μπροστά σε αυτά τα φαινόμενα, τα οποία μάλιστα λαμβάνουν χώρα και σε σχολικούς χώρους. Βεβαίως, δεν μπορούν Υπουργοί της Κυβέρνησης να σχετικοποιούν αυτά τα οποία συμβαίνουν, μιλώντας απλώς και μόνο για μειοψηφίες και αρνούμενοι να ονοματίσουν το γεγονός ως αυτό που πραγματικά είναι… [[Χειροκροτήματα από την πτέρυγα του ΣΥΡΙΖΑ]] …δηλαδή νεοναζί, χρησιμοποιώντας ως ορμητήριο σχολικούς χώρους, να επιτίθενται σε πολίτες. Πρέπει όλοι, βεβαίως, αλλά πρωτίστως η Κυβέρνηση, να πάρουν κατηγορηματική θέση πάνω σε αυτό το ζήτημα. Δεύτερο θέμα εκτός ατζέντας. Κύριε Υπουργέ, μιας και είστε εδώ, θα ήθελα να έχω μια ενημέρωση από εσάς για ένα περιστατικό το οποίο συνέβη στην περιοχή μου πριν από μια εβδομάδα και ρωτώ πραγματικά καλοπροαίρετα. Δεν ξέρω εάν έχετε ενημερωθεί, αλλά υπήρξαν είκοσι πέντε πρόσφυγες οι οποίοι έφτασαν στο Βασιλίτσι της Κορώνης. Αφήνω στην άκρη το γεγονός ότι ο τοπικός επικεφαλής του Λιμενικού, καθώς εγώ από την πρώτη στιγμή προσπάθησα να επικοινωνήσω μαζί του, αρνήθηκε αυτή την επικοινωνία. Το θεωρώ απαράδεκτο, αλλά το αφήνω στην άκρη και μένω στην ουσία της υπόθεσης. Τι έχει γίνει με αυτούς τους ανθρώπους; Υπάρχουν μαρτυρίες κατοίκων της περιοχής, υπάρχουν φωτογραφίες. Οι άνθρωποι αυτοί έχουν εξαφανιστεί. Νομίζω ότι οφείλετε, οφείλει το Υπουργείο να δώσει μια ξεκάθαρη απάντηση, μια επίσημη ενημέρωση για το τι έχει συμβεί με την τύχη αυτών των είκοσι πέντε ανθρώπων οι οποίοι έφτασαν στο Βασιλίτσι της Κορώνης το βράδυ της προηγούμενης Τετάρτης. Έρχομαι τώρα στο ζήτημα το οποίο συζητούμε. Συζητούμε ένα ζήτημα το οποίο έχει απασχολήσει πολύ έντονα την κοινή γνώμη, τους παραγωγικούς φορείς και βεβαίως την τοπική κοινωνία του Πειραιά εδώ και δεκαπέντε χρόνια. Αφορά την παραχώρηση του μεγαλύτερου λιμανιού της χώρας. Πρόκειται για μια συμφωνία, η οποία ξεκινάει ήδη από το 2006 με τη στρατηγική συνεργασία Ελλάδας και Κίνας. Το 2015, μόλις δέκα μέρες πριν από την προκήρυξη των εκλογών, η ελληνική Βουλή ψήφισε τροπολογία με την οποία κύρωνε τη συμφωνία πώλησης, μεταφέροντας το πλειοψηφικό πακέτο του ΟΛΠ στην «COSCO». Επρόκειτο τότε μάλιστα για δέσμευση της τότε κυβέρνησης έναντι των θεσμών. Κάνω αυτή την πολύ μικρή ιστορική, εάν θέλετε, αναδρομή, για να περιγράψω το περιβάλλον μέσα στο οποίο κλήθηκε ο ΣΥΡΙΖΑ στη συνέχεια, μετά το 2015, να διαχειριστεί αυτή την υπόθεση και να προχωρήσει στη σύμβαση παραχώρησης. Σύμβαση, η οποία πράγματι υπογράφηκε το 2016 με τον ν.4404/2016. Σε αυτό το ασφυκτικό πλαίσιο, λοιπόν, σε δεδομένες πολύ δύσκολες δημοσιονομικές συνθήκες, η κυβέρνηση του ΣΥΡΙΖΑ τότε κατάφερε μέσω ουσιαστικής διαπραγμάτευσης να κερδίσει κάποια πολύ σημαντικά πράγματα. Επιτρέψτε μου να αναφέρω, σταχυολογώντας, μερικά από αυτά: Να διασφαλίσει την υλοποίηση επιπλέον επενδύσεων ύψους 300 εκατομμυρίων ευρώ από τον ΟΛΠ. Να ενισχύσει το δημόσιο όφελος από τη διακίνηση των εμπορευμάτων αυξάνοντας το ελάχιστο δυναμικό σε φορτία που υποχρεώνονταν να εξασφαλίσει ο επενδυτής από τη λειτουργία του λιμανιού. Να στηρίξει τις μικρομεσαίες επιχειρήσεις της περιοχής, απαγορεύοντας στον ΟΛΠ να είναι πάροχος υπηρεσιών για συγκεκριμένες δραστηριότητες, όπως για παράδειγμα στη Ναυπηγοεπισκευαστική και με την ισότιμη πρόσβαση των μικρομεσαίων στις υποδομές του λιμανιού. Να προστατεύσει τους εργαζόμενους υποχρεώνοντας με ρητή δέσμευση στον νόμο για τήρηση από τη μεριά της εταιρείας των συλλογικών συμβάσεων εργασίας. Να προωθήσει την παραχώρηση σημαντικών χώρων στην τοπική κοινωνία. Χαρακτηριστική περίπτωση η ακτογραμμή των λιπασμάτων. Να ιδρύσει τη Δημόσια Αρχή Λιμένων, με σκοπό το θεσμικό έλεγχο της παροχής λιμενικών υπηρεσιών, που δυστυχώς καταργήθηκε εν μια νυκτί από τη Νέα Δημοκρατία το 2020. Να αναβαθμίσει τη Ρυθμιστική Αρχή Λιμένων σε ανεξάρτητη αρχή. Και τέλος, παρά την αρχική δέσμευση που υπήρχε από τις προηγούμενες κυβερνήσεις για παραχώρηση του 67%, να προχωρήσει στη μεταβίβαση του 51% και την πώληση του υπόλοιπου 16% μετά από μια πενταετία βάσει συγκεκριμένων όρων και προϋποθέσεων. Αυτές ακριβώς οι πρωτοβουλίες της τότε κυβέρνησης του ΣΥΡΙΖΑ δείχνουν, κατά τη γνώμη μου, τι σημαίνει ουσιαστική πολιτική παρέμβαση που επιτρέπει τη βιώσιμη υλοποίηση μιας στρατηγικής επένδυσης που διασφαλίζει το δημόσιο συμφέρον και δίνει ουσιαστικές προοπτικές ανάπτυξης, που προβλέπει την αναβάθμιση και την ανάπτυξη όπως θέλουμε του λιμανιού, αλλά ταυτόχρονα και την προστασία των δικαιωμάτων των εργαζομένων και των μικρομεσαίων επιχειρήσεων της περιοχής. Πού βρισκόμαστε σήμερα; Παρήλθε η πενταετία. Από το 2016 φτάσαμε στο 2021, ο ΟΛΠ δεν έχει ολοκληρώσει, δεν έχει καν προχωρήσει τις περισσότερες από τις προβλεπόμενες υποχρεωτικές επενδύσεις ύψους 295 εκατομμυρίων ευρώ. Τα είπαμε, τα είπαν και ο εισηγητής μας και ο Κοινοβουλευτικός μας Εκπρόσωπος. Σύμφωνα με τα στοιχεία που εσείς δώσατε, κύριε Υπουργέ, στη Βουλή, το ποσοστό αυτό σήμερα φτάνει μόλις στο 33,89%. Και πώς, παρ' ότι αυτό αποτελεί προϋπόθεση, επιλέγετε να ξεπεράσετε αυτόν τον σκόπελο; Αποδέχεστε την ευθύνη του ελληνικού δημοσίου για τις όποιες καθυστερήσεις και απαλλάσσετε την «ΟΛΠ Α.Ε.» από οποιαδήποτε ευθύνη. Με αυτόν τον τρόπο χάνει η ελληνική πολιτεία το δικαίωμα ενεργοποίησης ποινικών ρητρών, αλλά και του δικαιώματος να μην προχωρήσει περαιτέρω η μεταβίβαση του 16%. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το βασικό επιχείρημα του επενδυτή, με το οποίο προχώρησε στο αίτημα στο ΤΑΙΠΕΔ, ήταν ότι οι καθυστερήσεις οφείλονται στο ελληνικό δημόσιο. Αναλυτικά, όμως, από τα χρονοδιαγράμματα προκύπτει ότι αυτό δεν ισχύει στην προκειμένη περίπτωση. Η ανταπόκριση των εμπλεκόμενων φορέων στις αδειοδοτήσεις ήταν άμεση, σε αντίθεση με τα αντανακλαστικά της εταιρείας που καθυστερούσε χαρακτηριστικά σε συμπληρωματικά στοιχεία που ζητήθηκαν από τις υπηρεσίες. Κύριε Υπουργέ, παρακολούθησα με μεγάλη προσοχή την ακρόαση των φορέων. Εάν ένα ζήτημα ήταν καθολικό και τέθηκε από τους πάντες, αυτό αφορούσε στην παντελή απουσία οποιασδήποτε διαβούλευσης με τους εμπλεκόμενους φορείς. Δεν είναι δυνατόν να προχωρούν τέτοιες σημαντικές τροποποιήσεις χωρίς διαβούλευση με την τοπική αυτοδιοίκηση και τους παραγωγικούς φορείς της περιοχής. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Την ανοχή σας για δύο λεπτά, κύριε Πρόεδρε, γιατί είχα και κάποια ζητήματα στην αρχή τα οποία έπρεπε να θίξω. Πώς νοείται ανάπτυξη του λιμανιού, εάν δεν συνοδεύεται από ανάπτυξη της ευρύτερης περιοχής; Πώς θα επωφεληθεί η τοπική κοινωνία; Από τις κινήσεις σας μέχρι σήμερα, δυστυχώς, δεν υπάρχει καμμία μέριμνα προς αυτή την κατεύθυνση. Κυρίες και κύριοι συνάδελφοι, η Κυβέρνηση του ΣΥΡΙΖΑ κλήθηκε να υπογράψει μία συμφωνία μέσα σε ένα ασφυκτικό πράγματι πλαίσιο. Παρ' όλα αυτά, κατάφερε σε συνεργασία με την τοπική κοινωνία, με τους φορείς της περιοχής, με την τοπική αυτοδιοίκηση να υπογράψει αυτή τη δύσκολη συμφωνία, διασφαλίζοντας όμως συγκεκριμένα οφέλη για το ελληνικό δημόσιο. Η Κυβέρνηση της Νέας Δημοκρατίας έρχεται σήμερα και επιλέγει να προχωρήσει, καταπατώντας ουσιαστικά το δημόσιο συμφέρον με την ηχηρή απουσία των τοπικών κοινωνιών από τη συζήτηση. Αυτό, εάν θέλουμε να είμαστε ειλικρινείς, δεν αποτελεί, κύριοι της Κυβέρνησης, φιλοεπενδυτική πολιτική. Αυτό παραπέμπει σε χώρες και εποχές που οι πλουτοπαραγωγικές πηγές και οι στρατηγικές υποδομές μιας χώρας γίνονταν και γίνονται αντικείμενο ληστρικής εκμετάλλευσης, όχι επένδυσης και ανάπτυξης. Και ερωτώ: Έτσι αντιλαμβάνεστε τη δημιουργία κλίματος φιλικού προς τις επενδύσεις, στέλνοντας το σήμα ότι η χώρα έχει μία Κυβέρνηση που δεν προστατεύει το οικονομικό, κοινωνικό, περιβαλλοντικό της συμφέρον, αλλά φτάνει στο σημείο να αθετήσει μία σύμβαση, επειδή έτσι βολεύει τον επενδυτή; Πρέπει επιτέλους - και νομίζω ότι αυτή είναι μία πολύ σοβαρή συζήτηση που πρέπει να κάνουμε - να συζητήσουμε τι εννοούμε επένδυση σε αυτή τη χώρα, πώς αντιλαμβανόμαστε τον ρόλο των στρατηγικών επενδύσεων. Θέλουμε επενδύσεις που σέβονται την εργατική και περιβαλλοντική νομοθεσία; Θέλουμε επενδύσεις που είναι συμβατές με τις εγχώριες παραγωγικές και εμπορικές δραστηριότητες, των ελληνικών δηλαδή επιχειρήσεων; Θέλουμε επενδύσεις που δημιουργούν τεχνογνωσία για το παραγωγικό σύστημα της χώρας μας; Θέλουμε, εν ολίγοις, επενδύσεις που παράγουν εγχώρια προστιθέμενη αξία ή θέλουμε παραχωρήσεις ή εκποιήσεις καλύτερα δημόσιας περιουσίας που βρίσκονται σε σύγκρουση με τα οικονομικά, κοινωνικά, περιβαλλοντικά συμφέροντα της ελληνικής κοινωνίας και της εθνικής παραγωγικής μας βάσης; Αυτό είναι, κατά τη γνώμη μου, το δίλημμα. Σας περιέγραψα, νομίζω, όσο μπορούσα πιο συνοπτικά, πώς εμείς καταφέραμε να διασφαλίσουμε το δημόσιο συμφέρον σε αυτές τις πολύ δύσκολες συνθήκες. Δυστυχώς, η σημερινή Κυβέρνηση επιλέγει ξεκάθαρα μία άλλη λύση, τη λογική της εκποίησης και αυτό είναι εξαιρετικά επικίνδυνο για την κοινωνική συνοχή και την αναπτυξιακή προοπτική της χώρας. Κλείνω, κύριε Πρόεδρε, σε τριάντα δευτερόλεπτα. Μία αναφορά μόνο να κάνω στην τροπολογία που καταθέσαμε χθες σύσσωμη η Κοινοβουλευτική Ομάδα του ΣΥΡΙΖΑ - Προοδευτική Συμμαχία. Αφορά το φλέγον ζήτημα των εκρηκτικών ανατιμήσεων που απασχολεί όλη την ελληνική κοινωνία. Έχουμε επισημάνει εδώ και πολύ καιρό ότι απαιτούνται συγκεκριμένα μέτρα, προκειμένου να δημιουργήσουμε δίχτυ προστασίας για τους καταναλωτές, για τα νοικοκυριά και τις επιχειρήσεις. Με την τροπολογία αυτή ζητάμε τη μείωση του ειδικού φόρου κατανάλωσης σε ενεργειακά προϊόντα και συγκεκριμένα στα βασικά είδη ευρείας κατανάλωσης, όπως το φυσικό αέριο, τη βενζίνη και το πετρέλαιο κίνησης μέχρι την άνοιξη, τους δύσκολους αυτούς μήνες του χειμώνα δηλαδή. Οι αυξήσεις στην ενέργεια αυτήν τη στιγμή συμπαρασύρουν όλη την ελληνική οικονομία. Με αυτή την τροπολογία διασφαλίζουμε την άμβλυνση, κατά το δυνατόν, των επιπτώσεων στα ελληνικά νοικοκυριά και επιχειρήσεις. Καλούμε την Κυβέρνηση να σταματήσει επιτέλους μετά από όλους αυτούς τους μήνες να αδρανεί και να αποδεχθεί αυτήν την πολύ σημαντική τροπολογία. Ευχαριστώ, κύριε Πρόεδρε. Ευχαριστώ και για την ανοχή σας.
Παρακαλώ. Καλείται στο Βήμα ο κ. Θεόδωρος Δρίτσας από τον ΣΥΡΙΖΑ - Προοδευτική Συμμαχία. Να ετοιμάζεται ο κ. Αμανατίδης από τη Νέα Δημοκρατία. Ορίστε, κύριε Δρίτσα.
Ευχαριστώ, κύριε Πρόεδρε. Επιτρέψτε μου, κυρίες και κύριοι Βουλευτές, επικαλούμενος και την ιδιότητά μου ως Τομεάρχης Άμυνας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, να σχολιάσω και να διαμαρτυρηθώ γιατί μόλις πριν λίγες ώρες ο κ. Μητσοτάκης ανακοίνωσε ότι θα υπάρξει πενταετής ανανέωση της αμυντικής συμφωνίας με τις Ηνωμένες Πολιτείες. Η πενταετής ανανέωση είναι ήδη ακραία ρύθμιση, αντί για την παραδοσιακή ετήσια ανανέωση που δίνει δυνατότητα στο κυρίαρχο ελληνικό κράτος να επαναδιαπραγματεύεται κάθε φορά. Δεν φτάνει αυτό. Το Στέιτ Ντιπάρτμεντ διέψευσε τον κ. Μητσοτάκη κατηγορηματικά, ανακοινώνοντας ότι επίκειται επ' αόριστον ανανέωση της αμυντικής συμφωνίας. Απαιτείται άμεση απάντηση, τώρα, σήμερα. Την επ' αόριστον εκχώρηση κυριαρχικών δικαιωμάτων σε ελληνικό έδαφος δεν την έχει αποδεχθεί ποτέ καμμιά μεταπολιτευτική κυβέρνηση. Αυτό δείχνει και πόσο αναξιόπιστη κυβέρνηση είναι, εάν επιβεβαιωθούν όλα αυτά. Δεν μπορεί να είναι στον αέρα. Είναι επίσημες ανακοινώσεις αυτές. Προχωρώ στο νομοσχέδιο. Θα καλούσα τους κυρίους Υπουργούς, τον κ. Σταϊκούρα, τον κύριο Υπουργό Ναυτιλίας και τους συνεργάτες τους που ενδεχομένως συντάσσουν τις ομιλίες τους να μην κουράζονται τόσο πολύ με αναλυτικά επιχειρήματα ότι δήθεν κατοχυρώνεται για το μέλλον η εγγυημένη εφαρμογή της σύμβασης παραχώρησης και υπάρχουν ασφαλιστικές δικλείδες για αυτά που τα περιέγραψε και ο ένας Υπουργός και ο άλλος. Μα, υπάρχει παράδοση. «Φιλικός διακανονισμός». Και η τωρινή σύμβαση, από τον ίδιο τον Υπουργό Ναυτιλίας, έτσι ονομάστηκε. Την έχετε την παράδοση αυτή από τον σταθμό εμπορευματοκιβωτίων, την «COSCO» τότε, από το 2008. Δύο φορές έχει αποδειχθεί επενδυτής κατά συρροή, κατ' εξακολούθηση και καθ' υποτροπή αναξιόπιστος σε σχέση με τις συμβατικές του υποχρεώσεις. Και στον σταθμό εμπορευματοκιβωτίων οι τότε Υπουργοί και η τότε κυβέρνηση της Δεξιάς «φιλικό διακανονισμό» κάνανε εναντίον της νομιμότητας, λες και οι υποχρεώσεις οι συμβατικές των επενδυτών είναι για να γελάμε, αν και ψηφίζονται και ισχυροποιούνται και με νόμο στη Βουλή. Εκτός και αν είναι μονομερής η σχέση αυτή και δεν είναι αμφοτεροβαρής. Για σας, δεν είναι. Γιατί υπάρχει «φιλικός διακανονισμός». Είναι κάτι που είναι υπερβολή δική μου; Είναι κάτι που δεν το ξέρουμε στον Πειραιά και σε όλη την Ελλάδα; Γιατί, λοιπόν, να μας λένε τόσες ώρες πράγματα που δεν έχουν νόημα; Αφού και αν ακόμα συμβούν όλες αυτές οι ανάγκες για να ενεργοποιηθούν οι ασφαλιστικές δικλείδες, εάν είναι στο χέρι τους, πάλι φιλικό διακανονισμό θα κάνουν. Και για να ξεκαθαρίζουμε ορισμένα πράγματα, ποιος θέλει και ποιος δεν θέλει επενδύσεις. Το πρώτο κραυγαλέο, πέρα από τα μεγάλα λόγια, είναι ότι εμείς σε αυτήν τη συμφωνία για την παραγωγική δραστηριοποίηση, εκμετάλλευση και ανάπτυξη του λιμανιού του Πειραιά επιβάλαμε δεσμευτικές επενδύσεις. Αυτό κάναμε. Η Κυβέρνηση της Νέας Δημοκρατίας, του Μητσοτάκη και όλων των «φιλικών διακανονισμών» των Υπουργών, έρχεται αυτές τις επενδύσεις να τις αρνηθεί και να δικαιολογήσει γιατί δεν έγιναν. Λέω πάλι καμμία υπερβολή; Λέω κάτι παράλογο; Λέω κάτι εκτός πραγματικότητας; Περί αυτού πρόκειται. Ακούσαμε ότι έγινε «σκληρή διαπραγμάτευση, πολύ σκληρή». Έχουμε τρεις μήνες τώρα που διαβάζουμε στη «ΝΑΥΤΕΜΠΟΡΙΚΗ», στην «ΚΑΘΗΜΕΡΙΝΗ», στα «ΝΕΑ», παντού, ακριβώς τις ρυθμίσεις που επρόκειτο να έρθουν και που ήρθαν. Τις ξέρουμε τόσο καιρό. Τόσο «σκληρή διαπραγμάτευση»! Και αν μεν τη διαρροή δεν την έδινε η Κυβέρνηση, αλλά την έδινε η «COSCO», η «COSCO» δικαιώθηκε. Αυτά που ήθελε τα πήρε. Τόσο σκληρή διαπραγμάτευση του φιλικού διακανονισμού κόντρα στη νομιμότητα! Ας μην γελιόμαστε. Μία είναι η απάντηση που οφείλει να δώσει η Κυβέρνηση και οι αρμόδιοι Υπουργοί, πώς είναι δυνατόν με έναν νόμο να νομιμοποιούν μία παρανομία και μία αντισυμβατική συμπεριφορά. Δεν μπόρεσαν να αποδείξουν σε κανένα επίπεδο - και το απέφυγαν πάρα πολύ συστηματικά - το ποιος ευθύνεται για τις καθυστερήσεις. Όλα όσα ειπώθηκαν - δεν έχω τον χρόνο - είναι στη σφαίρα του αστείου. Ζήσαμε την υποχρέωση της «COSCO» να φέρει το master plan που το επικαλούνται και είναι - υποτίθεται - ισχυρό επιχείρημα. Ξέρετε τι έφερε πολλούς μήνες μετά την υποχρέωσή της; Ένα σημείωμα εννιά σημείων ή επτά, δεν θυμάμαι καλά. Αυτό ήταν το master plan, χωρίς μελέτη, χωρίς σχέδιο, χωρίς εξηγήσεις, χωρίς τίποτα. Και όταν η Γραμματεία Λιμένων και η ΕΣΑΛ τους είπε ότι δεν είναι master plan αυτό, έκαναν άλλους έξι μήνες να φέρουν κανονικό. Δεν θέλουν να κάνουν επενδύσεις, γιατί θέλουν να κάνουν επενδύσεις μόνο αυτές που αφορούν τη δική τους κερδοφορία και όχι την επένδυση που θα φέρει προστιθέμενη αξία για την ελληνική οικονομία, για την κοινωνία και για όλα τα άλλα προσδοκώμενα από μια αναπτυξιακή επενδυτική διαδικασία. Ειδική οικονομική ζώνη επεδίωξαν να κάνουν και μέχρι ένα σημείο το κατάφεραν τότε με τον Καραμανλή και τον Κεφαλογιάννη και όλους τους άλλους, αλλά εξεγέρθηκαν οι εργαζόμενοι, χωρίς πολιτική επιρροή, μέσα σε μια νύχτα και απέκτησαν σωματείο. Ειδική οικονομική ζώνη θέλουν να κάνουν και το λιμάνι. Ο φιλικός διακανονισμός της Νέας Δημοκρατίας θα τους το δώσει κάποια στιγμή, γιατί υπάρχουν πολλοί τρόποι για να γίνει αυτό, δεν χρειάζεται να κηρυχθεί διά νόμου ειδική οικονομική ζώνη. Αυτή είναι όλη η ιστορία. Και αντί γι' αυτά να απαντήσουν ευθέως στις επιχειρήσεις του Πειραιά, στους δήμους του Πειραιά και στους δημάρχους, μας είπε το Ναυτικό Επιμελητήριο ότι μέχρι τώρα με την «COSCO» το λιμάνι του Πειραιά δεν είναι ανταγωνιστικό. Μας είπαν άλλοι εκπρόσωποι παραγωγικών φορέων και της ναυπηγικής ζώνης ότι τα πλοία φεύγουν εξαιτίας της πολιτικής της «COSCO», γιατί η «COSCO» θέλει τα δικά της πλοία. Αν μιλάμε τώρα για αναπτυξιακή προοπτική των λιμένων, είστε πολύ βαθιά νυχτωμένοι, ακριβώς γιατί για εσάς οι επενδύσεις είναι deal, είναι φιλικός διακανονισμός. Να μην κάνω σχόλια τι προσδοκίες μπορεί να υπάρχουν από το κόμμα σας ή και από άτομα ακόμα για αυτές τις επενδύσεις. Εν πάση περιπτώσει, είναι της λογικής του deal και όχι της επενδυτικής.
Κύριε Δρίτσα, κατανοώ ότι είναι η περιοχή σας. Σας παρακαλώ, ολοκληρώστε.
Ναι, ναι. Στρατηγικός τομέας τα λιμάνια της Ελλάδας και όλου του κόσμου, παντού, τον θεωρούν παράγοντα παραγωγικό και αναπτυξιακό στο πλαίσιο των συνδυασμένων μεταφορών, χερσαίων, θαλασσίων και εναερίων. Στο πλαίσιο αυτό σχεδιάζεται κάθε επιλογή και κάθε στρατηγική. Είχε υποσχεθεί η «COSCO» επενδύσεις στο «Θριάσιο». Είχε υποσχεθεί η «COSCO» ένα σωρό άλλα πράγματα που θα τα έβαζε στις μη υποχρεωτικές επενδύσεις και στις άλλες προοπτικές. Αυτή τη στιγμή δεν υπάρχει προστιθέμενη αξία. Τα κέρδη της «COSCO» είναι μόνο για την ίδια και για τους φόρους για το ελληνικό κράτος. Μόνο για την ίδια.
Ευχαριστούμε, κύριε Δρίτσα.
Από αυτή την άποψη, μην γελιέστε. Θα συνεχιστεί ο αγώνας και η παρανομία που διαπράττετε σήμερα και την οποία αποκαλύπτει - δεν έχω τον χρόνο - και η Επιστημονική Επιτροπή της Βουλής, αναφερόμενη στην οδηγία 21423, λέει ότι τέτοιου είδους ρυθμίσεις απαιτούν όλες τις ακόλουθες προϋποθέσεις - η μία από τις τρεις δεν μας αφορά.
Σας παρακαλώ.
Τελείωσα με αυτό, κύριε Πρόεδρε. Η τροποποίηση να μην μεταβάλλει τη συνολική φύση της παραχώρησης. Αυτό παίζεται και συζητιέται. Αλλά «η ανάγκη τροποποίησης να προέκυψε, λόγω περιστάσεων που δεν ήταν δυνατόν να προβλεφθούν από επιμελή αναθέτουσα αρχή ή αναθέτοντα φορέα». Δεν υπάρχει πουθενά τέτοιο προαπαιτούμενο που η υποχρεωτική και δεσμευτική οδηγία, ψηφισμένη από το ελληνικό Κοινοβούλιο, το επιβάλλει. Το επισημαίνει και η Επιστημονική Επιτροπή της Βουλής. Παρανομείτε. Και παρανομείτε νομιμοποιώντας με έναν νόμο την παρανομία και την αντισυμβατική συμπεριφορά. Δεν θέλουμε να διακοπεί η επένδυση. Το λιμάνι του Πειραιά πρέπει να συνεχίσει και θα μπορούσε να συνεχίσει, εάν εφαρμοζόταν ο νόμος.
Κύριε Δρίτσα, κλείστε με αυτό.
Τι θα εμπόδιζε τη συνέχιση της λειτουργίας του Πειραιά με την «COSCO», εάν εφαρμοζόταν ο νόμος και οι συμβατικές υποχρεώσεις; Τα υπόλοιπα είναι για να λέμε.
Ευχαριστούμε πολύ. Πώς με καταφέρνετε κάθε φορά στο δεκάλεπτο; Όλο αυτό μου κάνετε. Τον λόγο έχει ο κ. Γεώργιος Αμανατίδης από τη Νέα Δημοκρατία. Να ετοιμάζεται ο κ. Φίλιππος Φόρτωμας, επίσης, από τη Νέα Δημοκρατία. Κοιτάξτε σύμπτωση, μου έστειλαν μήνυμα ότι μας παρακολουθεί το Σωματείο Βετεράνων ο «ΦΙΛΙΠΠΟΣ».
Αγαπητέ, κύριε Πρόεδρε, κύριοι Υπουργοί, κυρίες και κύριοι συνάδελφοι, σήμερα καλούμαστε να κυρώσουμε την τροποποίηση της από 24-6-2016 συναφούς σύμβασης παραχώρησης, όπως αυτή υπογράφηκε στις 22 Σεπτεμβρίου 2021 και επί της ουσίας, επιτρέψτε μου να πω, να την προσαρμόσουμε στα νέα δεδομένα. Βασικό ζητούμενο, βέβαια, αποτελεί η συνομολόγηση μιας επικαιροποιημένης σχέσης μεταξύ των συμβαλλόμενων, που είναι το ελληνικό δημόσιο και ο Οργανισμός Λιμένος Πειραιώς. Και γιατί αυτό; Γιατί στο διάστημα που μεσολάβησε ενέκυψαν ζητήματα και κυρίως καθυστερήσεις στην εκτέλεση των έργων - ποιον έργων; - , των πρώτων υποχρεωτικών επενδύσεων, για λόγους που βρίσκονται έξω από τα όρια του εύλογου ελέγχου του Οργανισμού Λιμένος Πειραιώς. Οι βασικές προβλέψεις της αρχικά υπογραφείσας συμφωνίας, όπως είναι φυσικό, δεν ακυρώνονται, καθόσον αποτέλεσαν προϊόν κοινά αποδεκτό έπειτα από διαγωνιστική διαδικασία. Για τον λόγο αυτό, οποιεσδήποτε αιτιάσεις ακούστηκαν από προηγούμενους ομιλητές επί του θέματος δεν είναι βάσιμες. Αυτό που θα έπρεπε να αντιμετωπιστεί, και αυτό επιχειρείται με το παρόν σχέδιο νόμου, είναι οι δυσλειτουργίες αυτής της συμφωνίας και η διαμόρφωση όρων ομαλής εκτέλεσής της, έτσι ώστε να συμβάλει στον στόχο για βιώσιμη ανάπτυξη του λιμένα Πειραιά και να συμβάλει, επίσης, στην τόνωση της εθνικής και τοπικής οικονομίας. Οποιαδήποτε, επομένως, κριτική, που ακούστηκε και προηγούμενα - όταν αυτή διατυπώνεται - , αφορά πρώτιστα και κύρια όχι το παρόν σχέδιο νόμου, αλλά την από 24-6-2016 υπογραφείσα αρχική σύμβαση παραχώρησης. Η δε κριτική θα πρέπει να μην είναι γενική και αόριστη. Θα πρέπει να εδράζεται στο αν μέσα από την τροποποιημένη αυτή σύμβαση επιτυγχάνεται καλύτερα, αποδοτικότερα και ασφαλέστερα ο βασικός στόχος της συμφωνίας και κατ' επέκταση ο στόχος του ΟΛΠ, που αποτελεί και εθνική προτεραιότητα. Με την έννοια αυτή και με σκοπό την πλήρη και σύμφωνα με τη στόχευση υλοποίηση της σύμβασης, τροποποιούνται συγκεκριμένες διατάξεις, με έμφαση - και έγινε αρκετός λόγος για αυτό - στη διάρκεια της επενδυτικής περιόδου. Προστίθενται νέοι ορισμοί που συμβάλλουν στην καλύτερη οριοθέτηση των όρων, καθώς και στην απόδοση σαφέστερης εικόνας, τόσο κατά τη σύνταξη της τροποποιητικής συμφωνίας όσο και κατά την εκτέλεσή της. Αν διαβάσει κανείς αναλυτικά, προκύπτει αβίαστα το συμπέρασμα αυτό. Έννοιες όπως «γεγονός αναστολής», «διαμεσολαβητής», «διμερής επιτροπή», «πιστοποιητικό ουσιώδους ολοκλήρωσης», «μέτρο αναφοράς», καθώς και τροποποίηση υφιστάμενων εννοιών, αποτυπώνουν και ξεκαθαρίζουν με συγκεκριμένο και πιο εστιασμένο τρόπο το περιεχόμενο της σύμβασης και συμβάλλουν στην καλύτερη παρακολούθηση της πορείας και στη λήψη των αναγκαίων μέτρων και αποφάσεων. Στην περίπτωση δε αυτή θα πρέπει να αξιολογήσει κανείς τις επιπτώσεις από τη μη διακοπή μιας σύμβασης, σε σχέση με μία βελτιωμένη και - επιτρέψτε μου να πω την έκφραση - επικαιροποιημένη συνέχισή της. Αυτό, δηλαδή, ακριβώς που κάνει το παρόν σχέδιο νόμου. Για τον λόγο αυτό οποιαδήποτε κριτική θα πρέπει να παίρνει υπ' όψιν όχι μόνον τη νομική αλλά και την οικονομική και τη χρονική διάσταση. Η πρόβλεψη, παραδείγματος χάριν, της παράτασης για πέντε έτη της πρώτης επενδυτικής περιόδου θα πρέπει να εδράζεται σε γεγονότα αναστολής, όπως αυτά περιγράφονται και συνομολογούνται, και όχι σε μη σαφώς προσδιορισμένες αιτίες. Και μην πει κανείς ότι η παράταση προτείνεται, για να καλυφθούν καθυστερήσεις της τελευταίας διετίας. Άλλωστε, όσοι ακούσαμε τον Υπουργό Οικονομικών νωρίτερα, νομίζω ότι έχουμε πειστεί για το ακριβώς αντίθετο. Η πρόβλεψη του ανεξάρτητου μηχανικού ενισχύει την ασφάλεια στη λήψη αποφάσεων. Κάθε γεγονός αναστολής θα προσδιορίζεται και θα περιγράφεται ρητά, ενώ θα υποβάλλονται προτάσεις είτε για την αντικατάσταση τμήματος του έργου είτε για την εξεύρεση κοινά αποδεκτής λύσης. Σε κάθε περίπτωση, το ελληνικό δημόσιο διατηρεί το δικαίωμα να υποδείξει με καλή πίστη την καλύτερη λύση μεταξύ των περιπτώσεων είτε μεταφοράς του φυσικού αντικειμένου είτε καλύτερης διευθέτησής του. Σημαντική δικλίδα ασφαλείας αποτελεί ο τρόπος επιλογής του ανεξάρτητου διαμεσολαβητή, στην περίπτωση βέβαια προσφυγής σε αυτόν, όταν τα μέρη είτε δεν συμφωνούν από μόνα τους είτε δεν συμφωνεί το έτερο μέρος στην πρόταση του ελληνικού δημοσίου. Και βέβαια, ο χρόνος διαμεσολάβησης και διευθέτησης τυχόν διαφωνιών λογίζεται ως χρόνος αναστολής των εργασιών. Δεν υπολογίζεται, δηλαδή, στο χρονοδιάγραμμα υλοποίησης των έργων της πρώτης ή της δεύτερης φάσης. Το ελληνικό δημόσιο διατηρεί τη δυνατότητα, το δικαίωμα απόρριψης πιθανών προτάσεων που γίνονται από τον ΟΛΠ, λαμβάνοντας πάντα το σχέδιο ανάπτυξης του λιμένα, το οποίο, από ό,τι κατάλαβα, και αυτό αμφισβητήθηκε νωρίτερα. Επιπρόσθετα, προβλέπεται κάτι πολύ σημαντικό. που μπορεί από μόνο του να οδηγήσει σε επιτάχυνση υλοποίησης της σύμβασης. Η δεύτερη επενδυτική περίοδος μπορεί να ξεκινήσει πριν από την ολοκλήρωση της πρώτης, με τη μορφή λειτουργικών φάσεων, που η υλοποίησή της μίας δεν επηρεάζει την ομαλή υλοποίηση της άλλης. Η λειτουργική, ασφαλής και ολοκληρωμένη υλοποίηση των επενδυτικών περιόδων είναι σημαντική. Πώς επιτυγχάνεται; Επιτυγχάνεται με το προβλεπόμενο σχέδιο οριστικής μελέτης που συντάσσεται με ευθύνη του ΟΛΠ και ελέγχεται από ανεξάρτητο μηχανικό. Και βέβαια, το σχέδιο αυτό δεν είναι μία έκθεση. Θα έχει ένα ελάχιστο περιεχόμενο, το οποίο επίσης περιγράφεται. Προβλέπεται επίσης με την εφαρμογή συγκεκριμένης διαδικασίας η υποβολή από τον ΟΛΠ και η έγκριση από τον αρμόδιο κυβερνητικό φορέα έργων που δεν εντάσσονται στις υποχρεωτικές επενδύσεις. Γι' αυτές συντάσσεται επίσης σχέδιο οριστικής μελέτης που αξιολογείται από τον ανεξάρτητο μηχανικό εντός τριών μηνών. Η τροποποίηση που συζητάμε προβλέπεται και υπεισέρχεται και στη φάση υλοποίησης της σύμβασης, σύμφωνα με την οποία ο ΟΛΠ δημοπρατεί και αναθέτει και μάλιστα προβλέπεται ειδική εξαίρεση από τις υφιστάμενες διαδικασίες ανάθεσης και υλοποίησης δημοσίων έργων με στόχο την επιτάχυνσή τους. Επιταχύνονται επίσης και οι χρόνοι για την παραγωγική αξιοποίηση των έργων με την έκδοση, όπως προβλέπεται, πιστοποιητικού προσωρινής παραλαβής και ουσιώδους ολοκλήρωσης όταν στο σύνολο το έργο υλοποιείται πάνω από 98% και κατά μέρος πάνω από 95%. Επίσης, προβλέπονται ρητά ρήτρες ολοκλήρωσης των υποχρεωτικών επενδύσεων, καθώς επίσης ναι μεν επιτρέπεται η παράταση της πρώτης φάσης, δηλαδή στην πρώτη εξαετία, όμως τα πράγματα γίνονται πολύ δυσκολότερα όταν κανείς θέλει να επεκτείνει το χρονοδιάγραμμα εργασιών πάνω από τα δέκα έτη. Εκεί ενεργοποιούνται και οι ρήτρες που ανέφερα νωρίτερα. Αγαπητοί συνάδελφοι, από τα παραπάνω προκύπτει ότι η τροποποίηση της από 24-6-2016 σύμβασης παραχώρησης ήταν αναγκαία όχι μόνο γιατί παρατηρήθηκαν καθυστερήσεις, αλλά γιατί προστίθενται ρυθμίσεις που την καθιστούν πιο λειτουργική, πιο ελέγξιμη, με στόχους, με διαδικασίες και άρα τελικά πιο αποτελεσματική. Από την αποτελεσματικότητα των ρυθμίσεων θα αξιολογηθεί η χρησιμότητά της και η συμβολή της στην εθνική οικονομία και στην οικονομία της περιοχής ενδιαφέροντος. Δεν προσφέρει ερείσματα για αμφισβήτηση και θα κριθεί βέβαια, όπως η αρχική σύμβαση, μέχρι και σήμερα για την πρόοδό της. Με τις σκέψεις αυτές υπερψηφίζω το παρόν σχέδιο νόμου και εφόσον θέλουμε να έχουμε συνέπεια σ' όσα λέγαμε πριν από μερικά χρόνια και σ' όσα λέμε και πράττουμε τώρα, καλώ και τους συναδέλφους από τις λοιπές παρατάξεις - και κυρίως από τον ΣΥΡΙΖΑ - να το ψηφίσουν, γιατί επί της ουσίας δίνει υπεραξία σ' αυτό το οποίο είχε εγκριθεί το 2016. Σας ευχαριστώ.
Ευχαριστούμε κι εμείς τον κ. Αμανατίδη. Καλείται στο Βήμα ο κ. Φίλιππος Φόρτωμας από τη Νέα Δημοκρατία και ακολουθεί ο κ. Γιαννούλης από τον ΣΥΡΙΖΑ - Προοδευτική Συμμαχία. Ορίστε, κύριε Φόρτωμα, έχετε τον λόγο.
Ευχαριστώ πολύ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Κύριε Υπουργέ, κυρίες και κύριοι συνάδελφοι, ακούσαμε πολλά και στην επιτροπή και στην Ολομέλεια σήμερα. Ας αρχίσουμε, όμως, και ας πούμε μερικά πράγματα για την επένδυση. Η επένδυση στο λιμάνι του Πειραιά αποτελεί μια από τις πιο σημαντικές επενδύσεις στη χώρα. Ξεκίνησε επί κυβέρνησης Κώστα Καραμανλή, συνεχίστηκε επί πρωθυπουργίας Αντώνη Σαμαρά, για να φτάσουμε το 2016 όπου η τότε κυβέρνηση ΣΥΡΙΖΑ υπέγραψε τη σύμβαση παραχώρησης μεταξύ του ελληνικού δημοσίου και του ΟΛΠ, την οποία σήμερα εμείς τροποποιούμε και φέρνουμε προς κύρωση. Όπως είπε και ο εισηγητής της Μείζονος Αντιπολίτευσης, υποχρεώθηκαν να την υπογράψουν, άρα προφανώς και δεν πιστεύουν στις επενδύσεις, αλλά ιδιαίτερα σ' αυτή την επένδυση. Πρόκειται, λοιπόν, για μια τροποποίηση κάποιων άρθρων της αρχικής συμφωνίας, η οποία έρχεται να επιλύσει προβλήματα τα οποία προκλήθηκαν από τις καθυστερήσεις στην υλοποίηση των πρώτων υποχρεωτικών επενδύσεων, όπως αρχικώς οριζόταν. Ερχόμαστε, λοιπόν, με τη σημερινή κύρωση να επιδιορθώσουμε, αλλά και να διασφαλίσουμε την ομαλή εξέλιξη των έργων των υποχρεωτικών επενδύσεων, με στόχο φυσικά τη βιώσιμη ανάπτυξη του λιμένα Πειραιώς και εν συνεχεία την ανάπτυξη και της τοπικής, αλλά και της εθνικής μας οικονομίας. Επειδή ακούσαμε πολλά κυρίως στην επιτροπή αλλά και σήμερα και από τον εισηγητή και από τον Κοινοβουλευτικό Εκπρόσωπο του ΣΥΡΙΖΑ, μου έκανε εντύπωση ότι μας κουνάγατε το δάχτυλο. Εγώ προσωπικά λόγω και της ιδιότητάς μου ως ιστορικός θα ήθελα να κάνω μια ιστορική αναδρομή, γιατί ακούσαμε πολλά για το 2016, για όλα αυτά που κάνατε εσείς. Εγώ προσωπικά θα σας συνιστούσα μεγάλη προσοχή, ειδικά όταν υπάρχουν καταγεγραμμένα και δημόσια όλα αυτά τα οποία εσείς λέγατε και το 2014 και το 2016, όταν είχατε φέρει στην Ολομέλεια προς ψήφιση τη σύμβαση παραχώρησης. Δεν θα σταθώ στο τι έχει συμβεί. Θα σταθώ μόνο σε κάποια πράγματα που έλεγε ο τότε Υπουργός Ναυτιλίας το 2014 και το 2016. Το 2014 είχε προφανώς άλλη γνώμη ο κ. Δρίτσας γι' αυτή την επένδυση. Τελικά είναι υπέρ, είναι κατά; Εγώ προσωπικά δεν έχω καταλάβει από την τοποθέτηση που έκανε πριν. Δήλωνε δημόσια το 2014 από το Βήμα αυτό ότι η επιλογή της κυβέρνησης να φέρει προς συζήτηση το θέμα του ΟΛΠ - έλεγε - είναι ενδεικτική της επιλογής της να προχωρήσει χωρίς την κοινωνία. Η ιδιωτικοποίηση του ΟΛΠ - έλεγε - σημαίνει καταδυνάστευση της πόλης, δηλαδή του Πειραιά. «Το λιμάνι ανήκει στους πολίτες, είναι περιουσία του λαού». Αυτά έλεγε το 2014. Το 2016 ως Υπουργός Ναυτιλίας δεν τον ενόχλησε προφανώς καθόλου να υπογράψει αυτή τη συμφωνία και να μεταβιβάσει το 67% του ΟΛΠ στην «COSCO». Το 2016 προφανώς ήταν καλή η συμφωνία. Το 2015 εσείς, κύριοι του ΣΥΡΙΖΑ, κλείνατε τους δρόμους και φωνάζατε περί δήθεν ξεπουλήματος του λιμανιού στους Κινέζους, αλλά και το ΠΑΣΟΚ παλιότερα, και λίγους μήνες μετά φυσικά είχατε κάμψει τις δικές σας εσωτερικές αντιδράσεις. Φυσικά ο κ. Δραγασάκης τότε ήταν υπέρ της επένδυσης ως κυβέρνηση. Δεν θα σταθώ μόνο σ' αυτό. Θα σταθώ και στο 2017 και αυτό έχει πολύ μεγάλο ενδιαφέρον. Τότε είχατε προχωρήσει στην ιδιωτικοποίηση που αρχικώς δεν τη θέλατε - να το θυμόμαστε αυτό - και αγνοώντας το 2017 παντελώς το όλο καταστατικό της εταιρείας, σύμφωνα με την οποία η ίδια αποφάσιζε για τις τυχόν προσλήψεις, προσπαθήσατε να περάσετε - και το κάνατε - με βουλευτική τροπολογία - γιατί εσείς κόπτεσθε για το καλώς νομοθετείν - δικά σας ρουσφέτια. Θα καταθέσω μια τροπολογία που έγινε δεκτή από τον κ. Σαντορινιό και από τον κ. Δρίτσα τότε - αν δεν κάνω λάθος - που φέρει τις υπογραφές και του κ. Δρίτσα και του κ. Συρμαλένιου, άνθρωποι που σήμερα μίλησαν. [[Στο σημείο αυτό ο Βουλευτής κ. Φίλιππος Φόρτωμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έτσι, λοιπόν, τότε, το 2017, εσείς φροντίσατε για τις δικές σας πελατειακές σχέσεις, χωρίς να σέβεστε τα τότε συμφωνηθέντα, αλλά και το καταστατικό της εταιρείας. Τώρα, λοιπόν, για ποιον λόγο φωνάζετε και αντιδράτε για όλα αυτά; Προφανώς για να συσπειρώσετε τους δικούς σας οπαδούς, αλλά και το δικό σας ακροατήριο. Ο ελληνικός λαός, όμως, ευτυχώς, κυρίες και κύριοι συνάδελφοι, δεν ξεχνά τόσο εύκολα. Κυρίες και κύριοι συνάδελφοι της Μείζονος Αντιπολίτευσης, εσείς πολεμούσατε, αλλά και πολεμάτε την ανάπτυξη, κάθε τι προοδευτικό γι' αυτόν τον τόπο. Εσείς ενώ τότε είχατε κάνει πορείες διαμαρτυρίας για την παραχώρηση του ΟΛΠ, μετά υπογράψατε τη σύμβαση του 2016. Οποία υποκρισία! Εσείς που μέχρι τελευταία στιγμή παίζατε με την αξιοπιστία της χώρας, αλλά και λειτουργούσατε με τρόπο τυχοδιωκτικό, θα έλεγα, απέναντι στους ξένους τότε επενδυτές της COSCO, στη συνέχεια φέρατε μονομερή τροποποίηση για το περιεχόμενο της σύμβασης, το οποίο είχατε φέρει στην επιτροπή και αμέσως μετά στην Ολομέλεια, γιατί εσείς κόπτεσθε για το καλώς νομοθετείν. Φέρατε νομοτεχνικές βελτιώσεις αλλάζοντας ουσιωδώς, παντελώς το δικό της περιεχόμενο. Να μη σταθώ βέβαια και στην επιστολή της «COSCO» μεταξύ της επιτροπής και της Ολομέλειας το 2016. Άλλο κείμενο είχατε φέρει τότε προς συζήτηση στις επιτροπές. Μετά είχατε φέρει αλλαγές μόνοι σας μετά από παρότρυνση και της «COSCO» στη δισέλιδη αυτή επιστολή, μια εταιρεία με την οποία συμβαλλόταν το ελληνικό δημόσιο και αμφισβητούσε και την εντιμότητά σας όχι μόνο ως κυβέρνησης, αλλά υπάρχει συνέχεια και στη δημόσια διοίκηση και για την ελληνική κυβέρνηση, αλλά και για την ίδια την Ελλάδα. Σ' αυτό το σημείο είχατε φέρει τη χώρα με τις δικές σας επιλογές, κυρίες και κύριοι συνάδελφοι του ΣΥΡΙΖΑ, και τώρα ζητάτε και τα ρέστα. Ξέρετε, είναι οξύμωρο κάθε φορά που γίνεται σοβαρή προσπάθεια να πάμε τη χώρα μπροστά, εσείς να βγαίνετε και να μιλάτε για δήθεν ξεπούλημα. Δεν μπορείτε πια να πείσετε κανέναν. Με την κύρωση, λοιπόν, αυτή, κυρίες και κύριοι συνάδελφοι, πετυχαίνουμε τι; Δίνουμε μια πενταετή - δεκαετή παράταση - αν θέλετε - για την ολοκλήρωση των υποχρεωτικών επενδύσεων της Σύμβασης Παραχώρησης, η οποία κυρώθηκε με τον ν.4404/2016, επενδύσεων ύψους 290 εκατομμυρίων ευρώ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα λίγο την ανοχή σας, κύριε Πρόεδρε. Με στόχο, λοιπόν, τη διασφάλιση των συμφερόντων και του ελληνικού δημοσίου, για το οποίο κόπτεστε και εσείς, η παράταση αυτή δίνεται έναντι παροχής πρόσθετων εγγυήσεων από την «ΟΛΠ Α.Ε.» Κυρίες και κύριοι συνάδελφοι, η Κυβέρνηση της Νέας Δημοκρατίας και του Κυριάκου Μητσοτάκη ανέκαθεν προσπαθούσε, αλλά και προσπαθεί, ώστε η χώρα μας να έχει αναπτυξιακή πορεία, αλλά και να αποτελεί πόλο επενδύσεων. Για να καταστεί αυτό σαφές, αλλά και δυνατό, απαραίτητη προϋπόθεση αποτελεί και η ασφάλεια δικαίου. Έτσι, λοιπόν, αυτήν την εμπιστοσύνη εμείς κερδίζουμε μέρα με τη μέρα και θα καταστήσουμε τη χώρα μας κυρίως πόλο επενδύσεων, αλλά θα τη φέρουμε και στις πρώτες θέσεις των πιο ελκυστικών προορισμών. Ευχαριστώ πολύ, κύριε Πρόεδρε.
Παρακαλώ. Καλείται στο Βήμα ο κ. Χρήστος Γιαννούλης από τον ΣΥΡΙΖΑ - Προοδευτική Συμμαχία.
Από την «κόκκινη» Θεσσαλονίκη.
Από την «ασπρόμαυρη» Θεσσαλονίκη. «Κόκκινη» δεν υπάρχει Θεσσαλονίκη.
Εκτός από το «ασπρόμαυρη», κύριε Πρόεδρε, θα προσθέσω και «από την κόκκινη Θεσσαλονίκη», εφόσον πλέον χαρακτηρίστηκε επιδημιολογικά και η δεύτερη μεγάλη πόλη, συνέπεια των αποτελεσματικών μέτρων και της Κυβέρνησης.
Έτσι το θέσατε.
Κύριε Φόρτωμα, εγώ ιστορικός δεν είμαι, αλλά ειλικρινά με εκπλήσσει το γεγονός ότι στην κατάδυση την ιστορική ξεχάσατε χαρακτηριστικές πτυχές της νεότερης ελληνικής πολιτικής ιστορίας, όπου σήμερα στα κυβερνητικά έδρανα κάθεται με την ιδιότητα του Υπουργού Ανάπτυξης ο κ. Γεωργιάδης, ο οποίος είπε δημόσια - και έχει καταγραφεί, επειδή κάνετε κριτική στο τι έχει πει στο παρελθόν κάποιος πολιτικός άνδρας - την πιο βαριά φράση, ότι «όσοι ψηφίζουν Νέα Δημοκρατία και ΠΑΣΟΚ ψηφίζουν κλέφτες». Και μας κάνετε χρηστομάθειες για το τι έχει ειπωθεί στο πολιτικό πεδίο; Μας κάνετε χρηστομάθειες για πελατειακό κράτος, κύριε Φόρτωμα, όταν ο πρώην Υπουργός Τουρισμού, ο κ. Θεοχάρης, παραιτήθηκε από Γενικός Γραμματέας Δημοσίων Εσόδων γιατί δεν άντεχε τα φαξ και τα αιτήματα για διορισμούς και μεταθέσεις εφόρων σε όλη την Ελλάδα; Και το κατήγγειλε και στη Βουλή και παραιτήθηκε. Και μας κάνετε χρηστομάθεια για πελατειακό κράτος και δηλώσεις, όταν ο σημερινός Υπουργός Υγείας, ο κ. Πλεύρης, αντιτάσσεται σε εμβολιασμούς για άλλη ασθένεια, εμφανίζεται ως αντισημίτης, ζητάει συγγνώμη και ο κ. Βορίδης, ο τρίτος Υπουργός εκ μεταγραφής, - που είχατε το θράσος να επιτεθείτε και στον κ. Ραγκούση - είχε ζητήσει την πολιτική κληρονομιά του Γεωργίου Παπαδόπουλου; Και μας κάνετε εσείς μαθήματα; Σας παρακαλώ, σταματήστε να μας σώζετε. Σταματήστε να μας σώζετε μήπως και υπάρξει ελπίδα να επιβιώσουμε. Και θέλω παρακαλώ ειλικρινά να ακούσετε, επειδή έφτασα πριν από λίγο από τη Θεσσαλονίκη. Αναφέρθηκε και ο κ. Χαρίτσης νωρίτερα. Αυτά που περιέγραψα ίσως είναι και η αιτία της αφωνίας σας για τα όσα συμβαίνουν - όχι τα επεισόδια, όχι τα γεγονότα - από την επίθεση νεόκοπων φασιστών, παιδιά που, δυστυχώς, χαιρετούν σηκώνοντας το χέρι τους με τον ναζιστικό χαιρετισμό και κανείς δεν παίρνει θέση από τη Συμπολίτευση και από την Κυβέρνηση. Η κ. Κεραμέως ζήτησε απλά εισαγγελική παρέμβαση. Για ποιο πράγμα; Να το πούμε με το όνομά του; Με το γεγονός που καταγγέλλουν οι ίδιοι οι καθηγητές και οι μαθητές; Ένας πυρήνας όψιμων νεόκοπων χρυσαυγιτών, που προφανώς εκλαμβάνουν τα μηνύματα ανοχής, που είναι και ενοχής της πολιτείας, επιτίθενται σε ανθρώπους που είναι κατά της βίας. Αυτό συμβαίνει στη Θεσσαλονίκη. Δεν είναι γεγονότα. Δεν είναι επεισόδια. Και το Υπουργείο Παιδείας κρύβεται. Το καταγγέλλουν οι ίδιοι οι καθηγητές, οι ίδιοι οι μαθητές. Σταματήστε να μας σώζετε ειλικρινά. Είναι η έκκληση. Δεν θέλουμε να μας σώσετε. Θέλουμε να δώσετε σε αυτήν τη χώρα την ελπίδα να ορθοποδήσει και να μπορεί να κοιτά τους ανθρώπους στα μάτια, γιατί, από ό,τι καταλαβαίνω, δεν προσπαθείτε να πείσετε εμάς για το τι είναι αυτό το νομοσχέδιο. Τον εαυτό σας προσπαθείτε να πείσετε, τους συναδέλφους σας στην Α΄ και Β΄ Πειραιώς. Αυτούς προσπαθείτε να πείσετε ότι δεν συμβαίνει αυτό που όλοι καταλαβαίνουμε. Τι καταλαβαίνουμε; Ότι προτιμάτε να ενοχοποιήσετε το ελληνικό δημόσιο, το οποίο συστηματικά προσπαθείτε να αποδομήσετε στον τομέα υγείας, παιδείας, εσόδων, ανάπτυξης, για να κάνετε τα χατίρια της «COSCO». Απλές κουβέντες είναι. Είναι τόσο δύσκολο να μιλήσουμε απλά ελληνικά; Τόσο δύσκολο είναι; Είστε και πολιτικά αμετροεπείς. Ξέρετε γιατί;
Εγώ προσωπικά;
Όχι εσείς, κύριε Φόρτωμα, η Κυβέρνηση, την οποία στηρίζετε. Άκουγα με υπομονή τον κ. Σταϊκούρα να λέει ειρωνικά και σκωπτικά για τον πόνο ψυχής. Ξέρετε πραγματικά ο πόνος ψυχής και σε αυτό το νομοσχέδιο και σε ό,τι προηγήθηκε στην περίοδο 2015-2019 έχει το στοιχείο το οποίο υπερκαλύπτει όλες αυτές τις κουτοπονηριές όπου επιχειρείτε να απομονώσετε το πολιτικό σας παρελθόν από την ιστορία του τόπου, έχει τον χαρακτήρα της πιο έντιμης κυβέρνησης από τη Μεταπολίτευση και μετά. Είναι, επίσης, απλή κουβέντα. Όμως, να σας πω κάτι. Επειδή ειρωνεύεστε τον πόνο ψυχής, τη δυσκολία να ασκείς την εξουσία κάτω από τα απότοκα της χρεοκοπίας που εσείς προκαλέσατε, είναι πολύ διαφορετικό από την πολιτική αναισθησία, από την πολιτική αναισθησία να έχεις βυθίσει τη χώρα στο χρέος, να έχεις βυθίσει τη χώρα σε αδιέξοδα και σήμερα το σχέδιο της Κυβέρνησης Μητσοτάκη να είναι ένα. Ξέρετε ποιο είναι; Να γυρίσετε στη γραμμή του Αντώνη Σαμαρά. Όλα αυτά που συμβαίνουν τους τελευταίους μήνες είναι στην ουσία η πολιτική Αντώνη Σαμαρά. Και σας το λέει στα μούτρα σας με συνέντευξή του στα «ΝΕΑ». Τι από όλα αυτά που συμβαίνουν δεν έχει το πολιτικό στίγμα του πρώην Πρωθυπουργού; Πείτε μου: η ΔΕΗ, το λιμάνι, η ανάπτυξη, η φτωχοποίηση, οι αυξήσεις; Ο κ. Σταϊκούρας αύριο ετοιμάζεται να καταθέσει προσχέδιο προϋπολογισμού. Στη Θεσσαλονίκη, η οποία μπήκε στο «κόκκινο», η θερμοκρασία πέφτει. Θεσσαλονίκη και Αθήνα είναι εξαρτημένες πόλεις από το φυσικό αέριο. Τι θα κάνει; Θα το σκεφτεί; Όταν θα κρυώνει ο κόσμος, όπως όταν δεν είχε ρεύμα και ενάμισι εκατομμύριο νοικοκυριά ήταν στα «κόκκινα» και δημιούργησαν ένα οξύ οικονομικό πρόβλημα στη ΔΕΗ, θα το σκεφτεί τώρα ο κ. Σταϊκούρας; Δεν υπάρχει απάντηση; Δεν γνωρίζετε τις αυξήσεις; Δεν γνωρίζετε τι πρόκειται να γίνει και θα το σκεφτείτε; Το μόνο που σκεφτήκατε, όμως, ήταν να επιδοτήσετε την αισχροκέρδεια και την αύξηση, όχι τους πολίτες. Άρα, μη μιλάτε για σχοινί στο σπίτι του κρεμασμένου. Τα τεσσεράμισι χρόνια διακυβέρνησης του ΣΥΡΙΖΑ έφεραν την ισορροπία που εσείς θέλατε με δόλο να ανατρέψετε με βάση τη χρεοκοπία και τη μνημονιακή δέσμευση των επόμενων τριών ετών. Δεν δικαιούστε διά να ομιλείτε. Σας ευχαριστώ πολύ.
Και εμείς ευχαριστούμε, κύριε Γιαννούλη, και για την τήρηση του χρόνου. Δεύτερη φορά που με εκπλήσσετε. Θα δώσω τον λόγο στον Υφυπουργό Ναυτιλίας και Νησιωτικής Πολιτικής, τον κ. Κωνσταντίνο Κατσαφάδο. Στη συνέχεια θα πάρει τον λόγο η Κοινοβουλευτική Εκπρόσωπος από το ΜέΡΑ25, η κ. Φωτεινή Μπακαδήμα. Μετά θα πάμε πάλι σε Υφυπουργό, αυτή τη φορά στον Υφυπουργό Οικονομικών, στον κ. Απόστολο Βεσυρόπουλο.
Σας ευχαριστώ, κύριε Πρόεδρε. Περίμενα τον κ. Γιαννούλη να μιλήσει για να του απαντήσω, αλλά δεν είπε κάτι για το νομοσχέδιο, οπότε δεν έχω να του απαντήσω κάτι, γιατί η συζήτηση είναι επί του νομοσχεδίου.
Για τη Σταυρούπολη να μας πείτε. Έλληνες είναι και αυτοί.
Σας παρακαλώ! Είπα ψυχραιμία από αριστερά. Είπε στο ξεκίνημα για το νομοσχέδιο.
Απλά κάνουμε μία συζήτηση, κύριε Γιαννούλη, για το νομοσχέδιο του Υπουργείου Εμπορικής Ναυτιλίας στο οποίο δεν είπατε τίποτα…
Τους χρυσαυγίτες στη Σταυρούπολη τους καταδικάζετε;
Είπατε μόνο, γιατί προφανώς…
Κύριε Γιαννούλη, σας παρακαλώ.
Με ακούτε; Τους χρυσαυγίτες τους αποδοκιμάζετε;
Σας ακούω, σας ακούω. Κατά τη διάρκεια της πτήσης σας δεν παρακολουθήσατε τις τοποθετήσεις των Βουλευτών της Α΄ και Β΄ Πειραιά. Παραπληροφορηθήκατε. Ήρθαν και μίλησαν όλοι οι Βουλευτές, εκτός από τον κ. Μελά που περιμένει στο τέλος, είναι μετά από εμάς. Οπότε μπορείτε να μπείτε να δείτε…
Κι αυτό τι σημαίνει;
Γιατί είπατε ότι προσπαθούμε να πείσουμε τους Βουλευτές. Να ακούσετε τι είπαν οι Βουλευτές Α΄ και Β΄ Πειραιά, για να καταλάβετε αν τους πείσαμε ή μας έπεισαν.
Μη με προκαλείτε.
Σε ό,τι έχει να κάνει με τους μαθητές της Σταυρούπολης, κύριε Γιαννούλη…
Να ακούσουμε μια φωνή!
Δεν χρειάζεται. Είναι καθολική η στάση της Νέας Δημοκρατίας. Όλα αυτά τα φαινόμενα τα καταδικάζουμε και είμαστε κάθετα απέναντι σε όλα αυτά τα φαινόμενα, είτε είναι αυτοί που χαιρετούν ναζιστικά είτε είναι αυτοί που φοράνε κουκούλες και πετάνε μολότοφ. Καταδικάζουμε τη βία…
Φασίστες είναι. Θα τους καταδικάσετε;
Τους φασίστες;
Σας παρακαλώ, σας παρακαλώ, κύριε Σαντορινιέ.
Απλά σας παρακαλώ να κρατήσετε τον χρόνο μου.
Σας παρακαλώ! Δεν είναι μόνο θέμα χρόνου.
Αυτοί που είναι στη φυλακή, χρυσαυγίτες είναι…
Σας παρακαλώ, κύριε Σαντορινιέ!
Ξεχνάτε, κύριε Σαντορινιέ, ποιος πήγε και έβαλε τη Χρυσή Αυγή στη φυλακή; Ξεχνάτε, κύριε Σαντορινιέ, ποιοι ήταν αυτοί οι οποίοι έδωσαν τη μάχη τους απέναντι στο φασιστικό μόρφωμα της Χρυσής Αυγής και ποιοι ψήφιζαν μαζί με τη Χρυσή Αυγή! Αυτά ξεχνάτε!
Και πάμε στο νομοσχέδιο, σας παρακαλώ.
Οπότε μαθήματα μέσα σε αυτήν εδώ την Αίθουσα δεν θα κάνετε. Καταδικάζουμε λοιπόν κάθε μορφή βίας απ' όπου κι αν προέρχεται. Αυτό είναι το δημοκρατικό μας καθήκον. Εσείς ψαχτείτε μεταξύ σας, να δείτε ποια βία, την κόκκινη ή τη μαύρη, θα καταδικάσετε.
Θα σας μαλώσει ο Μπαλτάκος!
Σας παρακαλώ, σας παρακαλώ, κύριε Γιαννούλη.
Κύριε Γιαννούλη, δεν σας κάλυψε η απάντησή μου;
Όχι.
Τον έχετε διακόψει τρεις φορές από την ώρα που ανέβηκε, σας παρακαλώ.
Πάμε τώρα στο νομοσχέδιο…
Σας κρίνει ο λαός.
Προφανώς και μας κρίνει. Ας πάμε τώρα στο νομοσχέδιο. Κυρίες και κύριοι συνάδελφοι, πρέπει να καταλάβει και ο ελληνικός λαός, που μας παρακολουθεί, τι συζητάμε όλες αυτές τις μέρες στην επιτροπή και σήμερα στην Ολομέλεια. Το 2016, με πόνο ψυχής, χωρίς πόνο ψυχής, με την τρόικα πάνω από το κεφάλι τους, χωρίς την τρόικα πάνω από το κεφάλι τους, η κυβέρνηση ΣΥΡΙΖΑ ψήφισε να παραδοθεί το λιμάνι, να ιδιωτικοποιηθεί το λιμάνι και να το πάρει η «COSCO». Έγινε ένας διεθνής διαγωνισμός. Και πραγματικά απορώ - γιατί άκουσα τον κ. Δρίτσα που είπε ότι είναι αφερέγγυος επενδυτής η «COSCO» - γιατί τότε επί ημερών σας δώσατε σε έναν αφερέγγυο επενδυτή το σύνολο του λιμανιού; Αυτά είπε πριν από λίγο ο κ. Δρίτσας από το Βήμα. Τέλος πάντων, έγινε ένας διεθνής διαγωνισμός και μια εταιρεία πήρε την «ΟΛΠ Α.Ε.» Να κάνω μια μικρή ιστορική αναδρομή, γιατί εγώ ζω στον Πειραιά από την ώρα που γεννήθηκα, γιατί βγήκε κάποιος άλλος συνάδελφος από τον ΣΥΡΙΖΑ και είπα «εγώ μένω στον Πειραιά» και μας προκάλεσε να περπατήσουμε μαζί στον Πειραιά. Όποτε θέλει να περπατήσουμε μαζί. Στήθηκαν πολιτικές καριέρες σχετικά και γύρω από το λιμάνι του Πειραιά. Το 2009, όταν πρωτοπολιτεύτηκα με τη Νέα Δημοκρατία, θυμάμαι τον τότε Αρχηγό της Αξιωματικής Αντιπολίτευσης, τον Πρόεδρο του ΠΑΣΟΚ, τον Γιώργο Παπανδρέου να έρχεται και να κλαίει στο λιμάνι του Πειραιά και να δίνει τον λόγο του ότι δεν θα πουληθεί το λιμάνι. Ήρθε μετά ο Γιώργος Παπανδρέου και έγιναν όλα αυτά τα οποία έγιναν με το λιμάνι και την κυβέρνηση ΠΑΣΟΚ. Το 2012 στη συγκυβέρνηση Σαμαρά - Βενιζέλου, η Νέα Δημοκρατία έμεινε πιστή στην απόφασή της να παραχωρηθεί το λιμάνι σε ιδιώτη. Δεν λέγαμε αν είναι η «COSCO» ή κάποια άλλη εταιρεία. Πιστεύαμε ότι πρέπει να παραχωρηθεί το λιμάνι σε κάποιον ιδιώτη. Νομίζαμε ότι θα υπήρχαν καλύτεροι όροι ανάπτυξης και θα είχε και τα απαραίτητα κεφάλαια για να μπορέσει να επενδύσει και να αναπτύξει τις δραστηριότητες γύρω από το λιμάνι. Τότε ήταν που μας καταγγείλατε μέσα στο Κοινοβούλιο - τα θυμάται ο κ. Σαντορινιός, γιατί ο κ. Γιαννούλης δεν ήταν - ότι πουλάμε τα χρυσά και τα ασημικά της χώρας. Αυτό, τον ΟΠΑΠ, τα αεροδρόμια με τη «FRAPORT». Ο κ. Τσίπρας από αυτό εδώ το Βήμα προειδοποιούσε τους επενδυτές και τους έλεγε «προσέξτε καλά, τελειώνει η κυβέρνηση Σαμαρά - Βενιζέλου. Θα έρθει ο ΣΥΡΙΖΑ και θα τα πάρει πίσω». Φυσικά ήρθατε και δεν πήρατε τίποτα πίσω. Δώσατε ακόμα περισσότερα. Γιατί αυτά που λέτε για «Γερούν, γερά» και όλα αυτά και οι παραχωρήσεις στο λιμάνι του Πειραιά δεν ήταν μέσα στις μνημονιακές υποχρεώσεις της κυβέρνησης ΣΥΡΙΖΑ. Υπήρχε μια μνημονιακή υποχρέωση να υπάρξει ένα ποσοστό αποκρατικοποιήσεων. Το ποιες θα ήταν οι αποκρατικοποιήσεις, θα αποφασίζατε εσείς. Δεν σας είχαν πει ούτε για το λιμάνι Θεσσαλονίκης, που με δική σας υπογραφή, του κόμματός σας, κύριε Γιαννούλη, το λιμάνι της Θεσσαλονίκης ιδιωτικοποιήθηκε…
Τυφλό το έχετε από ΟΣΕ και δρόμο…
Κύριε Υπουργέ, μην απευθύνετε τον λόγο στους συναδέλφους.
Το λιμάνι της Θεσσαλονίκης, κύριε Γιαννούλη, με υπογραφή της κυβέρνησης ΣΥΡΙΖΑ ιδιωτικοποιήθηκε. Δεν το καταλαβαίνετε αυτό που λέω, καταλαβαίνετε κάτι άλλο.
Το έχετε τιμωρία, το ξέρετε;
Μην κάνετε διάλογο, κύριε Υπουργέ, γιατί ο κ. Γιαννούλης θα σας απαντήσει.
Ο κ. Σαντορινιός ήταν στην Αίθουσα και επειδή είναι και τώρα στην Αίθουσα, τον επικαλούμαι. Θέλετε να σας θυμίσω τις παλινωδίες τις οποίες βιώσαμε, όταν φέρατε την υπογραφή της ιδιωτικοποίησης του ΟΛΠ; Θέλετε να σας θυμίσω πόσο κάτω έπεσε η χώρα και η κυβέρνηση όταν διακόπηκε η συνεδρίαση; Τη συνεδρίαση των οργάνων διακόψατε τότε, κύριε Σαντορινιέ.
Θα ήθελα τον λόγο, κύριε Πρόεδρε.
Διακόπηκε η συνεδρίαση για να δώσετε εξηγήσεις στην εταιρεία και να αλλάξετε το κείμενο. Φέρατε άλλο κείμενο, μετά το αλλάξατε, το τροποποιήσατε. Έτσι θεωρείτε, κύριε Σαντορινιέ, ότι θα πρέπει να συμπεριφέρεται μια υπεύθυνη κυβέρνηση και έτσι είστε απέναντι από τα συμφέροντα και απέναντι από το επιχειρείν, τους επιχειρηματίες; Συρθήκατε τότε και η δικαιολογία δεν ήταν η τρόικα, ήταν το ταξίδι του τότε πρωθυπουργού στην Κίνα την επόμενη εβδομάδα. Ξέρατε ότι δεν μπορούσε να πάει στο Πεκίνο αν δεν είχατε φέρει στη Βουλή αυτά τα οποία είχατε συμφωνήσει πιο πριν με την «COSCO». Η πολιτική απάντηση ποια ήταν τότε, κύριε Σαντορινιέ; Η απομάκρυνση του κ. Δρίτσα από το Υπουργείο Εμπορικής Ναυτιλίας. Αυτό δεν ήταν; Δεν έγινε ανασχηματισμός μετά και έφυγε ο κ. Δρίτσας; Αυτά λέει η ιστορία, κύριε Σαντορινιέ. Και εδώ θα έρθουμε και θα πούμε αλήθειες. Τι γίνεται λοιπόν τώρα, κυρίες και κύριοι συνάδελφοι; Είχε για πέντε χρόνια την υποχρέωση ο ΟΛΠ να κάνει κάποιες υποχρεωτικές επενδύσεις και όντως αυτές δεν τις έχει κάνει. Στα πέντε χρόνια, αν είχε ολοκληρώσει τις υποχρεωτικές επενδύσεις, θα έπρεπε να πάρει ένα 16%, το υπόλοιπο 16% από το ΤΑΙΠΕΔ. Γι' αυτό συζητάμε, δεν συζητάμε για κάτι άλλο γύρω από τους όρους της σύμβασης.
Συζητάμε για πολλά άλλα.
Δεν συζητάμε για τίποτα άλλο. Αυτά τα οποία ακούω για να αλλάξουν οι υπόλοιποι όροι της σύμβασης, δεν υπάρχουν. Συζητάμε μόνο για αυτό, μόνο για την τροποποίηση ούτως ώστε ο ΟΛΠ να πάρει το 16% χωρίς να έχει κάνει το σύνολο των υποχρεωτικών επενδύσεων που έπρεπε να είχε κάνει μέσα στην πενταετία. Και έρχεται η Κυβέρνηση στο εξής δίλημμα. Έρχεται μια κυβέρνηση και λέει το εξής: Έχω μια επιχείρηση, έχω την «ΟΛΠ Α.Ε.», η οποία είχε την υποχρέωση να κάνει αυτές τις υποχρεωτικές επενδύσεις και δεν τις έχει κάνει. Τι μπορώ να κάνω πάνω σ' αυτήν την περίπτωση; Μπορώ να συγκρουστώ μαζί της, μπορώ να πάω στη διαδικασία της διαιτησίας. Από τη διαδικασία της διαιτησίας να ζητήσω να πάρω τις εγγυητικές, να ζητήσω να πάρω τις ποινικές ρήτρες, από τη διαδικασία της διαιτησίας να πάω στα δικαστήρια. Μέχρι να τελειώσει όλο αυτό να έχουν παγώσει τα πάντα, να θίγεται η αξιοπιστία και της χώρας, να φαίνεται ότι η χώρα δεν είναι φιλική απέναντι στο επιχειρείν και να μπούμε σε έναν φαύλο κύκλο αντιπαραθέσεων. Αντιθέτως, λοιπόν, μετά την απόφαση την οποία πήρε και το Ελεγκτικό Συνέδριο - το οποίο γύρισε και είπε ότι δεν πλήττονται τα συμφέροντα του δημοσίου - έρχεται η ελληνική Κυβέρνηση και τι κάνει; Παραχωρεί το 16% βάζοντας ακόμα πιο αυστηρούς όρους για να μπορέσουν να γίνουν αυτές οι υποχρεωτικές επενδύσεις μέσα στην επόμενη πενταετία, αυξάνοντας την εγγυητική επιστολή από 15 εκατομμύρια για το σύνολο των έργων, που υπήρχε το 2016, κατά 29 εκατομμύρια. Αποκτά και το δικαίωμα, σε περίπτωση που τα επόμενα πέντε χρόνια δεν έχουν γίνει αυτά τα έργα, να πάρει πίσω και το 16%, όταν είναι συμβασιοποιημένο το σύνολο σχεδόν των υποχρεωτικών επενδύσεων. Άρα, ποιος διασφαλίζει καλύτερα τα συμφέροντα της χώρας; Εμείς με αυτή την κίνηση ή με την κίνηση την οποία μας προτρέπει και μας κατηγορεί ο ΣΥΡΙΖΑ ότι δεν κάνουμε, να τινάξουμε το λιμάνι στον αέρα; Αυτή είναι η πραγματικότητα και σε αυτή την πραγματικότητα, αντί να έρθουμε και να συζητήσουμε με επιχειρήματα και να πούμε αν θα μπορούσαμε να διεκδικήσουμε κάτι παραπάνω, έρχεται ο ΣΥΡΙΖΑ και βάζει ένα σωρό πράγματα τα οποία είναι είτε αναληθή είτε γίνονται μόνο για επικοινωνιακούς λόγους. Μας είπε ο ΣΥΡΙΖΑ ότι το Ελεγκτικό Συνέδριο δεν έχει υπογράψει τη σύμβαση την οποία θέλουν. Απαντήσαμε στον κ. Ραγκούση. Ούτε το 2016 τη σύμβαση μεταξύ του δημοσίου της ελληνικής Κυβέρνησης και της εταιρείας η οποία πήρε τον διαγωνισμό την είχε υπογράψει. Αλήθεια ή ψέματα; Έρχεται ο ΣΥΡΙΖΑ και μας κατηγορεί και μας λέει φέρτε τον διακανονισμό τον οποίο είχε κάνει το ΤΑΙΠΕΔ μαζί με την «ΜΟΡΦΑ Α.Ε.». Τους λέμε ότι δεσμευόμαστε από τους όρους εμπιστευτικότητας τους οποίους εσείς έχετε ορίσει το 2016 και δεν μας είχατε φέρει εσείς το 2016 τη συμφωνία ανάμεσα στο ΤΑΙΠΕΔ και στην «COSCO». Μα δεν μας την είχατε ζητήσει τότε. Είναι επιχειρήματα αυτά; Μιλάμε σοβαρά; Με αυτά τα επιχειρήματα νομίζετε ότι μπορείτε να πείσετε τον κόσμο ή να απαλλαγείτε από τις ερινύες που μπορεί να νομίζετε ότι σας κυνηγάνε από την καριέρα την οποία στήσατε, λέγοντας ότι δεν θα πουλήσετε το λιμάνι και εσείς το πουλήσατε;
Για τις ποινικές ρήτρες θα πείτε;
Κύριε Σαντορινιέ, σας παρακαλώ.
Κύριε Σαντορινιέ, καταλαβαίνω ότι σας δημιουργώ ένταση, αλλά να σας ενημερώσω και για κάτι άλλο. Κυρίες και κύριοι συνάδελφοι, στον Πειραιά υπάρχει μια δημοτική παράταξη. Αυτή η δημοτική παράταξη έχει όνομα και λέγεται «το Λιμάνι της Αγωνίας» και δημιουργήθηκε για να μην πουληθεί το λιμάνι, ενώ επικεφαλής αυτής της παράταξης, η οποία ανήκει στον ΣΥΡΙΖΑ, ήταν ο κ. Δρίτσας ο οποίος υπέγραψε την πώληση του λιμανιού. Ε, αυτό είναι το πρόβλημα το οποίο αντιμετωπίζουμε τώρα, τα ψυχολογικά προβλήματα που έχει ο ΣΥΡΙΖΑ!. Ε, δεν θα τα λύσουμε εμείς! Δεν θα τα λύσουμε εμείς! Εμείς, αυτά τα οποία πρέπει να λύσουμε είναι τα προβλήματα τα οποία αντιμετωπίζει η χώρα, κύριε Σαντορινιέ. [[Χειροκροτήματα από την πτέρυγα της Νέας Δημοκρατίας]] Και, ναι, θεωρούμε ότι αυτή η επένδυση πρέπει να προχωρήσει με όρους, με κανόνες, προσπαθώντας να διασφαλίσουμε ακόμα περισσότερο τα συμφέροντα του ελληνικού δημοσίου μέσα από αυτή τη διαδικασία. Και εσείς κάθεστε απέναντι, προκειμένου να ικανοποιήσετε, όπως σας είπα, τα εσώψυχά σας ή τις ιδεοληψίες σας και κατηγορείτε την Κυβέρνηση γιατί; Γιατί δεν ακυρώνεται η σύμβαση την οποία υπογράψατε εσείς. Ξέρετε κάτι; Μέχρι και το 2014 τα λέγατε αυτά. Ξεκινήσατε από το 2019 και μετά να τα λέτε αυτά. Υπάρχει μια διαφορά. Εσείς μπορείτε να το κάνετε. Ο λαός δεν σας ακολουθεί για έναν και μόνο λόγο, ότι από το 2015 μέχρι το 2019 κυβερνήσατε και κάνατε ακριβώς τα ανάποδα από αυτά τα οποία λέγατε. Κυρίες και κύριοι συνάδελφοι, θα ήθελα να πω και αρκετά άλλα γύρω από τον ΣΥΡΙΖΑ και να μας πει πότε πήρε ποινικές ρήτρες τα τεσσεράμισι χρόνια τα οποία ήταν κυβέρνηση και σε ποια έργα, για τα χρονοδιαγράμματα κ.λπ.. Δεν θέλω να μιλήσω για το ποιος έχει την ευθύνη, δεν είμαι δικαστής, δεν μπορώ να κρίνω για το ποιος έχει την ευθύνη που δεν εκτελέστηκαν τα έργα και αυτό προσπαθούμε να αποφύγουμε. Και γι' αυτόν τον λόγο, για να μην υπάρξει ξανά αυτό το πρόβλημα, φτιάχνουμε αυτόν τον κατάλογο, ούτως ώστε να μην υπάρχει δικαιολογία από κανέναν επενδυτή και αυτό το οποίο θα ήθελα να εισηγηθώ είναι ότι σε όλες αυτές τις διαδικασίες θα πρέπει να υπάρξει ένας τέτοιος κατάλογος, ούτως ώστε να μην υπάρχει η δικαιολογία από κανέναν επενδυτή να χρησιμοποιεί τις κωλυσιεργίες ή τη γραφειοκρατία ή τυχόν άλλα προβλήματα της κρατικής μηχανής και να τα εκμεταλλεύεται. Γι' αυτό φτιάχνουμε αυτόν τον κατάλογο, ούτως ώστε μετά από πέντε χρόνια και τις επενδύσεις να έχουμε και ένα λιμάνι το οποίο θα πρωταγωνιστεί σε όλη την Ευρώπη να έχουμε. Σας ευχαριστώ πολύ.
Και εμείς σας ευχαριστούμε, κύριε Υφυπουργέ.
Κύριε Πρόεδρε, τον λόγο παρακαλώ επί προσωπικού.
Όχι, κύριε Σαντορινιέ, σεβαστείτε τη διαδικασία.
Για ένα λεπτό ζητώ τον λόγο, κύριε Πρόεδρε, επί προσωπικού.
Στη δευτερολογία σας θα σας δώσω όσο θέλετε.
Σας παρακαλώ, για μισό λεπτό.
Στη δευτερολογία σας, γιατί θα πρέπει να απαντήσει μετά.
Για τριάντα δευτερόλεπτα, κύριε Πρόεδρε.
Ναι, τριάντα δευτερόλεπτα, αλλά θα πρέπει να απαντήσει μετά. Σας παρακαλώ, δεν είπε κάτι, γιατί μου το κάνετε αυτό; Δεν ειπώθηκε κάτι. Σας παρακαλώ, στη δευτερολογία σας θα σας αφήσω όσο θέλετε.
Δεν θα αμαυρώσω τη δευτερολογία μου για φληναφήματα.
Κύριε Σαντορινιέ, θα πρέπει να απαντήσει και το ξέρετε πολύ καλά, γιατί με τυραννάτε τώρα; Θα πρέπει να απαντήσει και δεν είπε κάτι. Δεν σας είπε κάτι.
Για μισό λεπτό.
Γιατί με σκάτε και ίσως να είμαι σε ηλικία που μπορεί να έχω πρόβλημα καρδιάς και να μην το ξέρω;
Κύριε Πρόεδρε, έχουν αναφερθεί πολλοί Βουλευτές σε εμένα, αλλά ο κ. Κατσαφάδος ξεφεύγει. Κύριε Κατσαφάδο, δεν θα αναφερθώ …
Κύριε Πρόεδρε, τον λόγο παρακαλώ.
Όχι, κύριε Δρίτσα, ακούσατε και μπήκατε; Τι λέμε τώρα;
Τον Κανονισμό επικαλούμαι, κύριε Πρόεδρε.
Όχι, κύριε Δρίτσα.
Είναι επί προσωπικού, κύριε Πρόεδρε.
Δεν είπε κάτι, ένα γεγονός είπε.
Επικαλούμαι τον Κανονισμό!
Πρώτον, διακόπτετε τον κ. Σαντορινιό και, δεύτερον, ήσασταν όπου ήσασταν και ήρθατε να απαντήσετε; Τι μου λέτε τώρα; Σας παρακαλώ. Όχι.
Τι όχι; Δεν έχετε δικαίωμα.
Κύριε Σαντορινιέ, για χάρη σας γίνεται τώρα αυτό, να το ξέρετε. Έχετε τον λόγο για τριάντα δευτερόλεπτα, σας παρακαλώ πολύ.
Κύριε Πρόεδρε, παραχωρώ τη θέση μου στον κ. Δρίτσα.
Δεν γίνονται αυτά τα πράγματα. Καλείται στο Βήμα η κ. Μπακαδήμα.
Ακούστε με, ακούστε με. Κύριε Υφυπουργέ, δεν θα μιλήσω για την ουσία του νομοσχεδίου, γιατί ούτως ή άλλως εκφεύγει των αρμοδιοτήτων σας, για να ξέρουμε και τι λέμε. Αυτό που θα σας πω - γιατί η αρμοδιότητά σας, ως γνωστόν, δεν περιλαμβάνει αυτόν τον χαρτοφύλακα, είναι γνωστό αυτό - είναι πολύ να μιλάτε εσείς για τη διακοπή που είχε γίνει για να κληθούν οι φορείς τρεις ώρες εκείνη την ημέρα. Να μιλάτε, λοιπόν, εσείς για τροποποιήσεις στη σύμβαση, όταν χαρίζετε αυτή τη στιγμή 90 εκατομμύρια και ο Υπουργός που βρίσκεται δίπλα σας κάνει τρία αδικήματα: παράβαση καθήκοντος, απιστία κατά του δημοσίου και βλάβη κατά του δημοσίου! Αυτά να τα λέτε σε άλλους. Ευχαριστώ πολύ.
Κύριε Πρόεδρε, τον λόγο παρακαλώ.
Ε, να αυτό ήθελα να αποφύγω. Ορίστε, κύριε Κατσαφάδο, και εδώ θα σταματήσει.
Κύριε Πρόεδρε, τον λόγο παρακαλώ, επί προσωπικού.
Κύριε Δρίτσα, είπε για τα ψυχολογικά προβλήματα του ΣΥΡΙΖΑ, δεν είπε για τα δικά σας. Σας παρακαλώ πολύ.
Όχι, δεν είπα…
Ελάτε, τώρα, κύριε Πρόεδρε, δεν είμαστε μικρά παιδιά.
Είπε του ΣΥΡΙΖΑ, πάρτε τα Πρακτικά. Παρακολουθώ τη συζήτηση πολύ καλά. Όλους σας, δεν μου ξεφεύγει κανένας.
Κατ' αρχάς, επειδή ο κ. Δρίτσας μπορεί…
Πείτε ό,τι θέλετε, αλλά αυτά που είπατε ήταν χυδαία.
Δεν είπα για σας.
Ήταν χυδαία!
Όχι, σας παρακαλώ, για του ΣΥΡΙΖΑ είπε. Δείτε τα Πρακτικά, κύριε Δρίτσα, σας πληροφόρησαν λάθος, γιατί δεν ήσασταν μέσα. Δείτε τα Πρακτικά. Αν ήταν διαφορετικά, θα ζητούσα να το σβήσει.
Κύριε Πρόεδρε, δώστε μου τον λόγο να υπερασπιστώ τη τιμή μου. Δεν γίνεται.
Κύριε Δρίτσα, σας παρακαλώ, δεν είπε για σας. Θα ζητούσα να το αποσύρει. Είπε του ΣΥΡΙΖΑ.
Δεν έχετε δικαίωμα, κύριε Πρόεδρε, να μη μου δώσετε τον λόγο.
Ο κύριος Υφυπουργός έχει τον λόγο.
Κύριε Πρόεδρε, όταν είπα τα «ψυχολογικά», του ΣΥΡΙΖΑ είπα.
Ακριβώς.
Να το ξεκαθαρίσουμε αυτό.
Δεν είπατε το όνομα του κ. Δρίτσα ότι είναι επικεφαλής του «Λιμανιού της Αγωνίας»;
Αυτό το είπα και το λέω, δεν είναι; Ποιο; Ότι είναι επικεφαλής και ιδρυτής του «Λιμανιού της Αγωνίας»; Το είπα και το λέω.
Είναι γεγονός, κύριε Σαντορινιέ. Δεν τον έβρισε, σας παρακαλώ. Δεν τον έθιξε σε κάτι.
Ακούστε, να σας πω. Εγώ βεβαίως και είπα για τα «ψυχολογικά» του ΣΥΡΙΖΑ.
Εδώ δεν είπατε εντός εισαγωγικών, τώρα το λέτε.
Και για τον κ. Δρίτσα έκανα πολλές αναφορές, γιατί ήταν ο ιδρυτής του «Λιμανιού της Αγωνίας».
Ως εδώ πάμε καλά!
Και Υπουργός ήταν και ο άνθρωπος ο οποίος υπέγραψε. Αν είναι δυνατόν!
Βλέπετε ότι το επιβεβαιώνει;
Ε, αυτό είπε.
Εσείς δεν τα επιβεβαιώνετε αυτά, κύριε Δρίτσα;
Δεν υπάρχει περίπτωση, έχω δικαίωμα…
Μισό λεπτό, να ακούσουμε τον κ. Κατσαφάδο.
Αν θα επιβεβαιώσω ότι ο κ. Δρίτσας είναι ο Υπουργός ο οποίος υπέγραψε την παραχώρηση του λιμανιού; Αν είναι δυνατον! Αν θα επιβεβαιώσω ότι ο κ. Δρίτσας είναι ο ιδρυτής του δημοτικού συνδυασμού «Το Λιμάνι της Αγωνίας», που είχε βασικό του θέμα τη μη πώληση του λιμανιού; Αν είναι δυνατόν. Βεβαίως και τα επιβεβαιώνω. Μπορεί να με διαψεύσει ο κ. Δρίτσας γι' αυτά; Δεν μπορώ να το πιστέψω. Κάποια στιγμή, κύριε Σαντορινιέ, ξεφεύγουμε!
Εσείς ξεφεύγετε.
Γυρνάτε και μου λέτε…
…ως Υπουργός ή ως Βουλευτής;
Κύριε Γιαννούλη, μην μπαίνετε στο παιγνίδι και σεις. Σας παρακαλώ.
Κάνατε μία τοποθέτηση και μιλήσατε για τον Υπουργό κ. Πλακιωτάκη και σας έχω ακούσει από την πρώτη συνεδρίαση της επιτροπής που μιλάτε για 50 εκατομμύρια, για 60 εκατομμύρια και καταλήγουμε στα 90 εκατομμύρια.
Όχι, ενενήντα από την αρχή.
Λέτε 50 και 40, όλα μαζί 90.
Αν δεν ξέρετε μαθηματικά, 50 και 40, 90 κάνει.
Μα, το ίδιο πράγμα λέμε. Μην τσακωνόμαστε. Από εκεί και πέρα μου απαντήσατε ότι πρέπει ο κ. Πλακιωτάκης…
Όταν φέρνετε μία τέτοια σύμβαση…
Κύριε Σαντορινιέ, αφήστε τον να απαντήσει, δεν σας διέκοψε.
Άρα, κύριε Σαντορινιέ, επιβεβαιώνετε αυτό το οποίο είπατε; Επιβεβαιώνετε δηλαδή ότι διεκόπη η συνεδρίαση…
Ότι διεκόπη η συνεδρίαση για να έρθουν οι φορείς στις επιτροπές, κύριε Κατσαφάδο.
Αυτό λέτε;
Αυτό συνέβη.
Και μετά γιατί είχατε άλλα φέρει και άλλα έγιναν; Οι φορείς σάς είπαν να τα φέρετε;
Όχι διάλογο, κύριε Υπουργέ. Πείτε αυτό που θέλετε να πείτε!
Και ανατρέξτε στα χθεσινά πρακτικά της επιτροπής, κύριε Κατσαφάδο. Επισκέπτες είστε, ούτως ή άλλως!
Κύριε Σαντορινιέ, εκμεταλλεύεστε την καλοσύνη μου! Αυτό κάνετε τώρα!
Κύριε Σαντορινιέ, την πραγματικότητα και την αλήθεια τη γνωρίζουν και όσοι είναι μέσα σ' αυτήν εδώ την Αίθουσα και όσοι είναι έξω από αυτήν εδώ την Αίθουσα.
Ακριβώς!
Κύριε Πρόεδρε, θέλω τον λόγο επί προσωπικού.
Κύριε Δρίτσα, να μου πείτε πρώτα πού συνίσταται το προσωπικό θέμα, γιατί αυτά που είπε είναι γεγονότα.
Εξηγώ. Ζητώ τον λόγο, κύριε Πρόεδρε, επί προσωπικού ως έχω δικαίωμα, διότι ο κ. Κατσαφάδος αναφερόμενος διαρκώς στο όνομά μου και στις ιδιότητές μου, κατέληξε σε αυτή την αποστροφή του λόγου του, οργίλος κιόλας, ότι δεν θα λύσουμε εδώ μέσα τα ψυχολογικά προβλήματα του ΣΥΡΙΖΑ. Αν αυτό δεν συνιστά προσωπική…
Αυτό είπα!
Αυτό το είπε.
Ζητώ, λοιπόν, τον λόγο επί προσωπικού για δύο λεπτά.
Μα, δεν αναφέρθηκε στον Δρίτσα. Του ΣΥΡΙΖΑ είπε.
Μην το αποκόπτετε, κύριε Πρόεδρε!
Κύριε Δρίτσα, ξέρετε πολύ καλά ότι σ' αυτό μπορεί να απαντήσει μόνο ο κ. Ραγκούσης.
Για μένα μίλαγε!
Δεν μίλαγε!
Ε, πώς δεν μίλαγε;
Είπε «…τα ψυχολογικά προβλήματα του ΣΥΡΙΖΑ».
Κύριε Πρόεδρε, σας παρακαλώ! Είναι θέμα ηθικής τάξης. Σας παρακαλώ!
Ναι, αλλά με στενοχωρείτε τώρα! Δεν είπε για εσάς!
Να μη σας στενοχωρώ! Είναι θέμα ηθικής τάξης! Θα το καταλάβετε!
Με στενοχωρείτε, πώς να το κάνουμε; Λάθος πληροφόρηση είχατε. Ήρθατε εδώ και μου είπατε ότι είπε για τον Δρίτσα, αλλά δεν είπε για τον Δρίτσα. Σας λέω ότι είπε για τον ΣΥΡΙΖΑ.
Το άκουσα με τα αυτιά μου, κύριε Πρόεδρε.
Το επιβεβαιώνετε κι εσείς ότι είπε για τον ΣΥΡΙΖΑ. Σας λέω ότι είπε για τον ΣΥΡΙΖΑ.
Κύριε Πρόεδρε, θα είχε τελειώσει τώρα!
Το άκουσα με τα αυτιά μου, κύριε Πρόεδρε!
Ας απαντήσει ο Κοινοβουλευτικός σας Εκπρόσωπος. Γιατί το κάνετε τώρα αυτό;
Δώστε μου δύο λεπτά, κύριε Πρόεδρε. Θα είχαμε τελειώσει.
Δεν θα κρατήσει δύο λεπτά και το ξέρετε.
Δώστε μου ένα λεπτό, κύριε Πρόεδρε.
Κύριε Δρίτσα, έχετε τριάντα δεύτερα από σεβασμό και μόνο.
Πρώτον, δεν ξέρω πόσο ενημερωμένος είναι ο κ. Κατσαφάδος - και δεν είναι υποχρεωμένος να είναι ενημερωμένος - , αλλά στον Πειραιά η Δημοτική Κίνηση «Το Λιμάνι της Αγωνίας» ιδρύθηκε το 1998, όταν δεν υπήρχε καν ζήτημα ιδιωτικοποιήσεων του λιμανιού κ.λπ., κ.λπ.. Τον τίτλο του τον πήρε για άλλους λόγους, για την παρακμή τής τότε δημοτικής αρχής Πειραιά. Αυτό είναι το ένα. Δεύτερον, η αναφορά στην ευθύνη μου για το ότι διεκόπη η συνεδρίαση και στην επιτροπή και στην Ολομέλεια οφείλεται, κύριε Κατσαφάδο - και αναλάβετε επιτέλους ως παράταξη τις ευθύνες σας - στο ότι δέχτηκα ως Υπουργός στην ακρόαση φορέων, κατά παράβαση του Κανονισμού, να κληθεί και η «COSCO» με πρόταση Βουλευτή του ΚΙΝΑΛ - οργίλος και εκείνος! - τότε. Και ενώ δέχτηκα, λοιπόν, να έρθει και εκλήθη η «COSCO», αντί να έρθει στο Κοινοβούλιο να μιλήσει και να εξηγήσει τη θέση της, προτίμησε να στείλει μία επιστολή εναντίον μου λέγοντας όλα αυτά τα ψέματα στην «ΚΑΘΗΜΕΡΙΝΗ», όπως ότι εγώ άλλαζα τον νόμο, με αποτέλεσμα να το πάρουν στα χέρια τους όλοι οι Βουλευτές της Νέας Δημοκρατίας και να ζητάνε την κεφαλή μου επί πίνακι. Και αυτό, ενώ παραβίασε όλους τους κανόνες που της είχαμε δώσει. Και την άλλη μέρα, πραγματικά έφευγε ο τότε Πρωθυπουργός, ο κ. Τσίπρας, για την Κίνα και δεν πήγε καθόλου στην «COSCO». Αντίθετα, απαγόρευσε στον Διευθύνοντα Σύμβουλο της «COSCO», της ΣΕΠ τότε, τον κ. Καρακώστα, να είναι στο αεροπλάνο μαζί του, ακριβώς γιατί αυτός ήταν ο εγκέφαλος όλης αυτής της προσβολής, όχι απέναντι σε μένα, αλλά απέναντι στο ελληνικό Κοινοβούλιο.
Να είστε καλά, κύριε Δρίτσα!
Για να καταλαβαίνουμε πώς είχαν τα πράγματα.
Τι είναι αυτά που λέτε;
Κύριε Φόρτωμα, σας παρακαλώ!
Κύριε Πρόεδρε, θα ήθελα τον λόγο.
Ορίστε, κύριε Κατσαφάδο, έχετε τον λόγο.
Κατ' αρχάς μπορεί να διαφωνώ απείρως πολιτικά με τον κ. Δρίτσα, αλλά...
Αντίπαλοι είστε, δεν είστε και εχθροί!
...τον σέβομαι, τον τιμώ και τον εκτιμώ και νομίζω ότι κατάλαβε πως ποτέ δεν είπα κάτι για ψυχολογικά θέματα. Σε καμμία περίπτωση! Όμως, από εκεί και πέρα, κύριε Δρίτσα, αυτό το οποίο ξέρω εγώ είναι ότι ήρθε ένα κείμενο της συμφωνίας στην επιτροπή και ψηφίστηκε άλλο κείμενο. Και το κείμενο που ψηφίστηκε ήταν με βάση την επιστολή που σας έστειλε η «COSCO», που γι' αυτό έγινε η διακοπή. Αυτή είναι η πραγματικότητα.
Μιλήστε λίγο πιο δυνατά, γιατί δεν σας ακούω.
Λέω, κύριε Δρίτσα, ότι αυτό το οποίο γνωρίζω, και εγώ και οι υπόλοιποι συνάδελφοι, γιατί ήμασταν μέλη του Κοινοβουλίου και εκείνη την κοινοβουλευτική περίοδο, είναι ότι το κείμενο το οποίο είχατε φέρει στη Βουλή για επεξεργασία και ψήφιση άλλαξε μετά από την επιστολή την οποία σας έστειλε η «COSCO» και συμπεριλάβατε μέσα στο τελικό κείμενο τις απόψεις της «COSCO».
Δεν ισχύει!
Αφήστε με να ολοκληρώσω.
Σας παρακαλώ!
Δεν ισχύει!
Όσο για το «Λιμάνι της Αγωνίας», επιτρέψτε μου να σας πω ότι το «Λιμάνι της Αγωνίας», αυτή η κίνηση και αυτή η πρωτοβουλία, ιδρύθηκε το 1998 στον Πειραιά, όπως πολύ σωστά είπατε. Και, ναι, δηλώνω ότι δεν γνώριζα πότε ήταν το έτος ίδρυσης, γιατί, όπως καταλαβαίνετε δεν είχα και ιδιαίτερες σχέσεις. Όμως, η βασική δέσμευση και η βασική του πολιτική τοποθέτηση γύρω από τα πράγματα του Πειραιά είναι μία: Δεν πωλείται το λιμάνι!
Βεβαίως!
Ε, και το πουλήσατε. Αυτό λέω!
Γιατί, το είχαμε κρύψει;
Μα, αυτό λέω!
Δείτε τις προγραμματικές δηλώσεις! Αναγκαστήκαμε! Το έχουμε δηλώσει.
Μα, αυτό λέω. Εντάξει!
Ευχαριστούμε πολύ, κύριε Υπουργέ. Τον λόγο έχει τώρα η Κοινοβουλευτική Εκπρόσωπος του ΜέΡΑ25 κ. Φωτεινή Μπακαδήμα. [[Θόρυβος στην Αίθουσα]] Ησυχία, σας παρακαλώ! Έχει ανέβει η συνάδελφος στο Βήμα.
Σας ευχαριστώ πολύ, κύριε Πρόεδρε.
Παρακαλώ και συγγνώμη για την αναμονή!
Είναι πάντα εξαιρετικά ενδιαφέρον να παρακολουθεί κανείς τα δύο μεγάλα κόμματα που μόνο επικοινωνιακή αντιπολίτευση κάνει το ένα στο άλλο, όταν τα έχουν συμφωνήσει, όταν είναι οι δύο όψεις του ίδιου νομίσματος. Ας μπούμε, όμως, στο σημερινό θέμα.
Σας παρακαλώ, κύριοι συνάδελφοι, σας παρακαλώ! Κυρία Μπακαδήμα, αρχίστε πάλι από την αρχή, σας παρακαλώ.
Σας ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, δεν είναι η πρώτη φορά που βρισκόμαστε σ' αυτή την Αίθουσα να μιλήσουμε για τον ΟΛΠ και την «COSCO». Έχουμε συζητήσει επίκαιρη για το θέμα της δημιουργίας ναυπηγείου από την «COSCO» στο Πέραμα, έχω μιλήσει αρκετές φορές για το 16% και την παραχώρησή του, ενώ σας έχω μεταφέρει και την αγωνία των φορέων και των πολιτών του Περάματος, του Κερατσινίου, της Δραπετσώνας και ολόκληρης της Β΄ Πειραιά για τον προνομιακό τρόπο που αντιμετωπίζετε την «COSCO». Ναι, δεν το κάνετε μόνο εσείς, το έκανε και η προηγούμενη κυβέρνηση. Όμως, ένα ακόμα δείγμα αυτής της μεταχείρισης είναι και η σημερινή συζήτηση για την τροποποίηση της σύμβασης παραχώρησης σχετικά με τη χρήση και την εκμετάλλευση χώρων και περιουσιακών στοιχείων εντός του λιμένος Πειραιώς μεταξύ ελληνικού δημοσίου και ΟΛΠ, μία τροποποίηση που πραγματικά έρχεται να συνεχίσει την εγκληματική εκποίηση βασικών υποδομών της χώρας, προχωρώντας στην επιπλέον παραχώρηση του 16% του ΟΛΠ στην «COSCO». Με τον τρόπο αυτόν η Κυβέρνηση του Κυριάκου Μητσοτάκη συνεχίζει να βαδίζει, εντείνοντας μάλιστα τον ρυθμό της, στον δρόμο όχι της ανάπτυξης αλλά του ξεπουλήματος και της εκποίησης, έναν δρόμο που φυσικά έστρωσε και η προηγούμενη μνημονιακή κυβέρνηση του κ. Τσίπρα, δείχνοντας την αγαστή σύμπνοια όλου του μνημονιακού τόξου, ανεξάρτητα από το ποιο κόμμα έχει τελικά τη διακυβέρνηση της χώρας στα χέρια του. Δυστυχώς, διαχρονικά, μοναδικοί χαμένοι και ζημιωμένοι βγαίνουν οι πολίτες που βλέπουν τις επιχειρήσεις τους να μαραζώνουν, τα μαγαζιά τους να κλείνουν, την ανεργία να τους χτυπάει την πόρτα, τις αυξήσεις να βαραίνουν το καλάθι της καθημερινότητας και την υπερχρέωση να τους αγγίζει. Πριν μπούμε στην πολιτική και κοινωνική διάσταση του ζητήματος, θα μου επιτρέψετε να κάνω μία αναφορά σε δύο πράξεις, δύο αποφάσεις του Ελεγκτικού Συνεδρίου, την 381 και την 382. Η απόφαση 381 ακολούθησε την εξέταση της νομιμότητας τροποποίησης του σχεδίου σύμβασης αγοραπωλησίας και του σχεδίου σύμβασης μεταξύ ΤΑΙΠΕΔ και «COSCO» και η απόφαση 382 τον έλεγχο νομιμότητας του σχεδίου σύμβασης τροποποίησης της σύμβασης παραχώρησης. Αν τις διαβάσει κάποιος, θα δει στην πρώτη να σημειώνεται πως σχετικά με τον έλεγχο νομιμότητας της τροποποίησης, σύμφωνα με τα οριζόμενα στον 4700/2020, τα σχέδια συμβάσεων με αντισυμβαλλόμενο το ΤΑΙΠΕΔ που αφορούν σε τροποποίηση υφιστάμενων ελεγχθεισών συμβάσεων δεν υπάγονται σε προσυμβατικό έλεγχο, παρά μόνο εφόσον περιέχουν ουσιώδεις τροποποιήσεις σε σχέση με το αρχικό συμβατικό κείμενο. Στη δεύτερη θα δει αναφορά πως απαραδέκτως εισάγεται για άσκηση προσυμβατικού ελέγχου το υπό κρίση σχέδιο σύμβασης το οποίο αφορά την τροποποίηση της κυρωθείσας σύμβασης παραχώρησης καθόσον τόσο το σχέδιο της αρχικής σύμβασης όσο και οι μεταγενέστερες κατά το 2008 και 2016 τροποποιήσεις δεν διήλθαν του προσυμβατικού ελέγχου. Καταθέτω στα Πρακτικά και τις δύο πράξεις σε περίπτωση που κάποιος ή κάποια συνάδελφος θέλει να λάβει γνώση, ώστε να έχει καλύτερη εικόνα. [[Στο σημείο αυτό η Βουλευτής κ. Φωτεινή Μπακαδήμα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το συμπέρασμα, λοιπόν, είναι πως δυστυχώς το Ελεγκτικό Συνέδριο κλήθηκε να γνωμοδοτήσει ξεκάθαρα για έναν επικοινωνιακό λόγο. Επίσης να σημειώσω πως σήμερα κατέθεσα μέσω του κοινοβουλευτικού ελέγχου αίτηση κατάθεσης εγγράφου, ώστε να μας χορηγηθεί εισήγηση του ελληνικού δημοσίου προς την «COSCO» αναφορικά με την τροποποίηση. Θεωρώ πως πιθανότατα θα την έχουμε το διάστημα. Φυσικά επανέρχομαι στο θέμα του Ελεγκτικού Συνεδρίου. Οι λόγοι για τους οποίους ενεπλάκη είναι ξεκάθαρο πώς μόνο επικοινωνιακοί μπορεί να είναι, μονάχα για να προσδώσει έναν μανδύα νομιμότητας στο έγκλημα που κάνετε σε βάρος των πολιτών και της χώρας. Και ένα έγκλημα στο οποίο προχωράτε όταν δεν έχει διασφαλιστεί η ολοκλήρωση των έντεκα σημαντικών συμβατικών υποχρεωτικών επενδύσεων με ευθύνη της ίδιας της εταιρείας, γεγονός που διαφαίνεται και από τις εκθέσεις του ανεξάρτητου μηχανικού αλλά και από τις επιστολές του ίδιου του ΤΑΙΠΕΔ προς τον ΟΛΠ. Σερβίρετε, δηλαδή, στο πιάτο, για να χρησιμοποιήσω μια έκφραση που χρησιμοποιούμε συχνά, το 16% μετοχών του λιμανιού χωρίς η «COSCO» να έχει ολοκληρώσει τα υποχρεωτικά επενδυτικά έργα. Αγνοείτε δε επιδεικτικά το γεγονός πως η μη ολοκλήρωση αυτών συνιστά παραβίαση συμβατικών υποχρεώσεων και ενεργοποίηση ποινικών ρητρών κατά της «COSCO». Αντ' αυτού το ΤΑΙΠΕΔ και τα Υπουργεία Οικονομικών και Ναυτιλίας δρομολόγησαν την απώλεια εσόδων από μερίσματα αλλά και δύο εκπροσώπων του δημοσίου από το διοικητικό συμβούλιο. Η τροποποίηση της σύμβασης επιφέρει επίσης τον οικονομικό στραγγαλισμό σειράς επαγγελμάτων, αφού οι επενδύσεις ήταν ζωτικής σημασίας για τους κατοίκους του Πειραιά και των παρακείμενων δήμων. Σύσσωμοι οι τοπικοί φορείς διαμαρτύρονται και καταγγέλλουν πως σύντομα θα κλείσουν και οι λίγες επιχειρήσεις ναυπηγικής βιομηχανίας που έχουν κατορθώσει να μείνουν ανοιχτές. Φυσικά όμως, κυρίες και κύριοι της Συμπολίτευσης, δεν σας νοιάζει για τις μεσαίες και μικρομεσαίες και μικρές επιχειρήσεις. Είναι προφανές πως δεν σας νοιάζει ούτε για τους εργαζόμενους. Αντί να φροντίσετε να τροποποιηθεί η σύμβαση παραχώρησης στην κατεύθυνση της προστασίας της μισθωτής εργασίας με ουσιαστικές ρυθμίσεις που θα αντιμετωπίσουν τις ανισότητες και το μοντέλο της εργολαβικής εργασίας, δυστυχώς φροντίζετε να ικανοποιήσετε τα συμφέροντα του κινεζικού κολοσσού - αποικιοκράτη που βρίσκεται στο λιμάνι. Οι εργολαβικές σχέσεις συνεχίζουν να κυριαρχούν, οι εργαζόμενοι συνεχίζουν να βλέπουν τις εργασιακές σχέσεις να χειροτερεύουν. Φυσικά ας είμαστε ειλικρινείς, δεν θα περίμενε κανείς τίποτα διαφορετικό από μία Κυβέρνηση που έχει καταστήσει το Υπουργείο Εργασίας «υπουργείο ανεργίας και κοινωνικής ανασφάλισης», από μια Κυβέρνηση που έχει λειτουργήσει ως νομοθετικός οδοστρωτήρας εργασιακών δικαιωμάτων και κεκτημένων. Παρ' όλα αυτά οφείλω, κυρίες και κύριοι της Συμπολίτευσης, να αναγνωρίσω πως παραμένετε συνεπείς στο ιδεολογικό σας πρόσημο και στην άποψή σας υπέρ της ολιγαρχίας και των συμφερόντων των λίγων σε βάρος των πολλών. Τι σας νοιάζει αν κλείσουν οι επιχειρήσεις της ναυπηγοεπισκευαστικής; Τι σας νοιάζει αν οδηγηθούν εκατοντάδες οικογένειες στην ανεργία και την ανασφάλεια για την επιβίωση; Δεν σας νοιάζει. Δικό σας μέλημα είναι, δική σας φροντίδα είναι ο αποικιοκράτης της «COSCO» να πάρει επιπλέον 16% των μετοχών, ώστε να είναι ο μόνος κυρίαρχος στο λιμάνι. Εξάλλου, κύριε Υπουργέ, έχω θέσει σε γνώση σας πολλές φορές στο πλαίσιο του κοινοβουλευτικού ελέγχου φαινόμενα αυτής της αποικιοκρατικής συμπεριφοράς. Να σας θυμίσω μια πρόσφατη ερώτηση τον περασμένο Μάρτιο, έπειτα από καταγγελία που έλαβα επί του θέματος. Τότε, λοιπόν, ο Σύνδεσμος Επιχειρήσεων Ναυπηγικής Βιομηχανίας με εξώδικη διαμαρτυρία προς την «ΟΛΠ Α.Ε.» ζητούσε να τηρηθούν οι συμβατικές υποχρεώσεις και να υποπαραχωρηθούν στις επιχειρήσεις της ναυπηγοεπισκευαστικής τα κενά κτήρια που βρίσκονται στη ζώνη του Περάματος. Ο ΣΕΝΑΒΙ στο εν λόγω εξώδικο ανέφερε χαρακτηριστικά πως αν και η σύμβαση παραχώρησης είναι σαφέστατη επ' αυτού και επειδή υπάρχουν κακές γλώσσες που αφορούν τα δύο κτήρια υπό παραχώρησης στη ΝΑΖΩ που έχουν χηρεύσει, θα ήταν πρέπον αύριο κιόλας να βγάλει σε δημοπρασία τα κτήρια αυτά όπως προβλέπει η σύμβαση παραχώρησης. Η εκπρόσωπος της ΟΛΠ τότε φέρεται να είχε δηλώσει πως το θέμα της μη υποπαραχώρησης των δύο κτηρίων απαιτεί κάποια άλλη διαδικασία και δεν μπορεί να διευθετηθεί από τη μία μέρα στην άλλη. Στη δική σας απάντηση, κύριε Υπουργέ, σημειώνατε πως το θέμα της υποπαραχώρησης κτηρίων από τον ΟΛΠ σε επιχειρήσεις ναυπηγοεπισκευής είναι υπό διερεύνηση από τις αρμόδιες αρχές του Υπουργείου Ναυτιλίας και Νησιωτικής Πολιτικής, σύμφωνα με τα προβλεπόμενα στο άρθρο 16 της σύμβασης παραχώρησης και τα λοιπά. Φαντάζομαι πως σήμερα μιας και έχουν περάσει αρκετοί μήνες από τότε και συζητάμε την παραχώρηση του 16% θα είχε ολοκληρωθεί ο έλεγχος τον οποίο αναφέρεται στην απάντησή σας. Ως εκ τούτου θα μπορείτε να μας να δώσετε μια απάντηση σήμερα για το τι έχει δείξει αυτό ο έλεγχος και ποιο είναι το αποτέλεσμα αυτού. Παρ' όλα αυτά θα πρέπει να είμαι, κυρίες και κύριοι συνάδελφοι, δίκαιη. Ο ΣΥΡΙΖΑ ήταν εκείνος που ξεκίνησε το ξεπούλημα δίνοντας το 67%. Η Νέα Δημοκρατία έρχεται απλώς να το ολοκληρώσει. Το είπα και χθες από αυτό εδώ το Βήμα πως Νέα Δημοκρατία και ΣΥΡΙΖΑ είστε οι δύο όψεις του ίδιου νομίσματος. Είναι κάτι που το λέω και θα συνεχίσω πραγματικά να το λέω γιατί αυτή είναι η πραγματικότητα.
Ανιστόρητα πράγματα!
Κυρία Κασιμάτη, μην τη διακόπτετε. Σας παρακαλώ!
Κυρία Κασιμάτη, ό,τι και εάν λέτε ότι με πολύ βαριά καρδιά υπογράψατε, τελικά υπογράψατε!
Δεν είπα για «βαριά καρδιά». Είπα ανιστόρητα!
Όχι εσείς, συνάδελφοί σας, κυρία Κασιμάτη.
Συνεχίστε, κυρία Μπακαδήμα.
Δεν θα μπω σε διάλογο. Έχετε τον χρόνο να τοποθετηθείτε μετά. Μπορείτε να προσπαθήσετε να ξεπλύνετε το ξεπούλημα του λιμανιού όσο θέλετε. Συνεχίζω λοιπόν. Ο ρόλος και οι ευθύνες του ΣΥΡΙΖΑ είναι σημαντικότατες. Δεν παραγράφονται. Έχουν καταγραφεί στην πολιτική ιστορία αυτού του τόπου. Δεν παραγράφεται ό,τι έγινε από το 2016 με ανακοινώσεις ούτε και με τις προσπάθειες που πραγματικά κάνουν συνάδελφοι της Β΄ Πειραιά. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα πάρω και τη δευτερολογία μου, κύριε Πρόεδρε. Εξάλλου παρά τις παρεμβάσεις των καλών συναδέλφων της Β΄ Πειραιά του ΣΥΡΙΖΑ, η πραγματικότητα δεν αλλάζει. Το λιμάνι παραχωρήθηκε από τον ΣΥΡΙΖΑ. Φανταστείτε, λοιπόν, κυρίες και κύριοι συνάδελφοι, να είχε υπογράψει μνημόνιο ο Γιάνης Βαρουφάκης το 2015 και εγώ σήμερα να σας έλεγα για το πόσο κακό είναι το μνημόνιο που είχε υπογράψει. Βέβαια θα μου πείτε ότι αν το είχε υπογράψει, θα είχε παραμείνει, θα ήταν Υπουργός Οικονομικών τής τότε κυβέρνησης, θα είχε μείνει στη θέση του, δεν θα ήμασταν εδώ σήμερα και δεν θα μας χωρίζει άβυσσος από τον ΣΥΡΙΖΑ, όπως μας χωρίζει. Κάπως έτσι, λοιπόν, είναι και σήμερα οι αντιδράσεις Βουλευτών του ΣΥΡΙΖΑ όταν το κόμμα τους νομοθέτησε την παραχώρηση του 67% ανοίγοντας τον δρόμο για το υπόλοιπο 16%. Ας είμαστε σαφείς και ξεκάθαροι απέναντι κυρίως στους πολίτες αλλά και την ελληνική κοινωνία. Για εμάς, για το ΜέΡΑ25 οι υποχρεωτικές επενδύσεις ήταν στη λάθος κατεύθυνση στη συντριπτική τους πλειοψηφία. Και οι ελάχιστες που κινούνταν στο πραγματικό νόημα των υποχρεωτικών επενδύσεων έγιναν με τέτοιον τρόπο, ώστε να εξωτερικευτεί το κόστος και να εξασφαλίσει η «COSCO» το μέγιστο κέρδος Δεν θα έφερναν καμμία ανάπτυξη για τους πολλούς και καμμία βελτίωση της κατάστασης, παρά μόνο κέρδη για την «COSCO». Είπα στην αρχή πως η Νέα Δημοκρατία αδιαφορεί για τους εργαζόμενους νομοθετώντας κάθε αντιλαϊκό και κάθε αντεργατικό μέτρα που μπορείτε. Εξίσου αδιάφοροι είστε και απέναντι στο περιβάλλον, γιατί πέρα από τα περιβαλλοντοκτόνα νομοσχέδιά σας, κλείνετε με χαρά τα μάτια στον περιβαλλοντικό αντίκτυπο της δράσης της «COSCO». Ούτε μία, ούτε δύο, αλλά πολλές φορές κάτοικοι και φορείς του Πειραιά έχουν αναδείξει ακόμη και κινηθεί δυναμικά ενάντια σε αυτές με τα αρμόδια Υπουργεία να κοιτούν από την άλλη. Ενδεικτικό παράδειγμα η καταγγελία του Παρατηρητηρίου της Πειραϊκής πως μετά από αυτοψία του Τμήματος Περιβάλλοντος της Περιφέρειας διαπιστώθηκε διαρροή μέσα στη θάλασσα των μπάζων και βυθοκορημάτων που προορίζονται για την πλήρωση των τσιμεντοκιβωτίων, διασκορπισμός τους στον αέρα, ρύπανση της θάλασσας κατά μήκος των τσιμεντοκιβωτίων - κεσόν, δημιουργία νέας παραλίας από επιχωματώσεις νοτιοανατολικά του μνημείου του Θεμιστοκλή, που δικαιώνει την προσφυγή του Παρατηρητηρίου της Πειραϊκής και των κατοίκων, καθώς και την προσωρινή διαταγή για παύση των εργασιών που είχαμε στις 16 Δεκεμβρίου του 2020. Δεν έχουμε όμως μόνο αυτό το εργοτάξιο. Έχουμε και το τεράστιο εργοτάξιο της «COSCO» πολύ κοντά στα σπίτια του Κερατσινίου και της Δραπετσώνας, εργοτάξιο που έρχεται να επιβαρύνει ακόμη περισσότερο περιβαλλοντικά μια περιοχή που είναι ήδη επιβαρυμένη από τα σκουπίδια στο Σχιστό και με τα καζάνια του έτερου αγαπημένου σας ολιγάρχη, που δεν είναι άλλος από τον κ. Μελισσανίδη της «OIL ONE». Καταθέτω στα Πρακτικά ορισμένες φωτογραφίες από το εργοτάξιο της «COSCO» στο Kερατσίνι, ώστε να υπάρχουν τουλάχιστον κατατεθειμένες στα Πρακτικά της σημερινής συνεδρίασης. [[Στο σημείο αυτό η Βουλευτής κ. Φωτεινή Μπακαδήμα καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, κλείνοντας να πω ότι το ΜέΡΑ25 δεν αφήνει τίποτα σε κανέναν ολιγάρχη. Δεν έχει κανένα γραμμάτιο να ξεπληρώσει. Μοναδικό του χρέος είναι να αγωνιστεί για το συμφέρον των συμπολιτών μας. Προσωπικά έχω χρέος και απέναντι στους πολίτες της Β΄ Πειραιά, τους οποίους και εκπροσωπώ σε αυτό εδώ το Κοινοβούλιο. Τα δικά τους συμφέροντα ενστερνίζομαι, το δικό τους καλό υπηρετώ. Αυτό και θα συνεχίσω να κάνω με κάθε ευκαιρία και από κάθε βήμα. Ως ΜέΡΑ25 θα αγωνιστούμε δίπλα στους πολίτες, μαζί με τους πολίτες, εντός και εκτός Βουλής για την ανατροπή όλων των αποικιοκρατικών συμβάσεων που ψήφισαν οι μνημονιακές κυβερνήσεις ΣΥΡΙΖΑ - ΑΝΕΛ και Νέας Δημοκρατίας. Ευχαριστώ.
Και εμείς ευχαριστούμε την κ. Μπακαδήμα. Καλείται στο Βήμα ο Υφυπουργός Οικονομικών ο κ. Απόστολος Βεσυρόπουλος. Λίγη προσοχή γιατί θα αναφερθεί στις δύο τροπολογίες.
Ευχαριστώ, κύριε Πρόεδρε. Κυρίες και κύριοι συνάδελφοι, λαμβάνω τον λόγο για να αναφερθώ στην τροπολογία με γενικό αριθμό 1077 και ειδικό αριθμό 22 που κατατέθηκε από το κόμμα της Αξιωματικής Αντιπολίτευσης. Μία πρώτη παρατήρηση είναι ότι, ενώ ο ΣΥΡΙΖΑ ως κυβέρνηση ακολουθούσε μια πολιτική ακραίας υπερφορολόγησης, ξαφνικά ανακάλυψε την πολιτική μείωσης των φόρων κάπως όψιμα, αλλά και υποκριτικά. Να υπενθυμίσω ότι ως κυβέρνηση ο ΣΥΡΙΖΑ, μεταξύ άλλων, πρώτον, αύξησε τον ειδικό φόρο κατανάλωσης σε όλα σχεδόν τα καύσιμα ενώ ειδικά στο πετρέλαιο θέρμανσης η αύξηση άγγιξε το 22% μέσα στο 2017. Δεύτερον, αύξησε τον ΦΠΑ μέσα στο 2016 από το 23% στο 24%. Παράλληλα σε πάρα πολλά προϊόντα ευρείας κατανάλωσης αύξησε τον ΦΠΑ από τον μειωμένο συντελεστή 13% στο 24%. Τρίτον, μείωσε το ποσό για το επίδομα θέρμανσης με αποτέλεσμα τη συρρίκνωση του αριθμού των δικαιούχων κατά 50%. Επίσης κατήργησε την προκαταβολή του επιδόματος θέρμανσης. Αντίθετα, η κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη τους πρώτους μήνες της θητείας της και συγκεκριμένα τον Οκτώβριο του 2019 με κοινή υπουργική απόφαση προχώρησε στην αύξηση του επιδόματος θέρμανσης. Μισό εκατομμύριο νοικοκυριά έλαβαν προσαυξημένο επίδομα θέρμανσης, ενώ προβλεπόταν και επιπλέον αύξηση του επιδόματος κατά 10% για κάθε προστατευόμενο τέκνο. Για πρώτη φορά το επίδομα θέρμανσης καταβλήθηκε σε όλους μέχρι το τέλος του χρόνου, σε αντίθεση με την περίοδο της κυβέρνησης ΣΥΡΙΖΑ - ΑΝΕΛ, που για να λάβουν το επίδομα θέρμανσης οι πολίτες θα έπρεπε πρώτα να έχουν αγοράσει το πετρέλαιο και μετά να περιμένουν τον Ιανουάριο ή και τον Ιούνιο της επόμενης χρονιάς για να πάρουν το επίδομα. Η πρόβλεψη που υπήρχε σε αυτή την πρώτη παρέμβαση της Κυβέρνησής μας ήταν σαφής. Συγκεκριμένα, ο κάθε δικαιούχος μπορούσε να λάβει το επίδομα θέρμανσης αρκεί να πραγματοποιούσε αγορές πετρελαίου θέρμανσης με αξία ίση με το διπλάσιο του επιδόματος ή μεγαλύτερη. Με τον τρόπο αυτό η επιδότηση αυξήθηκε στο 50% επί του σχετικού κόστους που καταβάλλει ο δικαιούχος για τις αγορές μέχρι αυτό το ύψος. Οφείλω, επίσης, να επισημάνω ότι η Κυβέρνηση του Κυριάκου Μητσοτάκη επέκτεινε τη χορήγηση του επιδόματος θέρμανσης και σε άλλες μορφές καύσιμων υλών, όπως το πέλετ, τα καυσόξυλα και το φυσικό αέριο. Από εκεί και πέρα, όμως, έχουμε και τη δεύτερη παρέμβαση που εξήγγειλε ο Πρωθυπουργός στην 85η Διεθνή Έκθεση Θεσσαλονίκης για τη φετινή χρονιά. Αναφέρομαι στη νέα αύξηση του επιδόματος θέρμανσης κατά 20%. Μάλιστα αυτή η αύξηση της τάξης του 20% θα ισχύσει και θα εφαρμοστεί, τόσο για τα κατώτερα όσο και για τα ανώτερα όρια επιδόματος. Οφείλω ακόμη να επισημάνω ότι η Κυβέρνηση επιδοτεί μέρος του λογαριασμού των καταναλωτών ηλεκτρικής ενέργειας από την 1η Οκτωβρίου και με αναδρομική ισχύ από την 1η Σεπτεμβρίου. Να παρατηρήσω επίσης ότι το δημοσιονομικό κόστος από το περιεχόμενο της τροπολογίας, που κατέθεσε όψιμα και παραπλανητικά ο ΣΥΡΙΖΑ, ανέρχεται στα 2 δισεκατομμύρια ευρώ. Ξαναζούμε προφανώς εποχές του αλήστου μνήμης «Προγράμματος της Θεσσαλονίκης», τότε που εξαγγέλθηκαν διαγραφές οφειλών, κατάργηση του ΕΝΦΙΑ, αυξήσεις μισθών και συντάξεων και κατάργηση του μνημονίου με έναν νόμο και ένα άρθρο. Τελικά, όμως, ήρθαν πολλοί νόμοι και πολλά άρθρα που επέβαλαν συνολικά είκοσι εννέα φορολογικές επιβαρύνσεις. Στην πολιτική το ζητούμενο και το εχέγγυο είναι η αξιοπιστία. Αυτό το στοιχείο ο ΣΥΡΙΖΑ το έχει απολέσει οριστικά. Η τροπολογία αυτή όπως ανέφερα εξυπηρετεί σκοπιμότητες, δεν βασίζεται σε πραγματικά δεδομένα και αναδεικνύει την έλλειψη αξιοπιστίας της Αξιωματικής Αντιπολίτευσης. Αντίθετα, η νομοθετική εργασία απαιτεί τεκμηρίωση και αξιοπιστία. Οφείλει να κινείται εντός της πραγματικότητας και όχι να καθοδηγείται από την ανάγκη ανάκαμψης της διαρκώς μειούμενης επιρροής του ΣΥΡΙΖΑ, που καταγράφεται άλλωστε στις μετρήσεις της κοινής γνώμης. Κυρίες και κύριοι συνάδελφοι, θα ήθελα να αναφερθώ και στην τροπολογία με γενικό αριθμό 1085 και με ειδικό αριθμό 23 που κατατέθηκε από τους συναδέλφους του Κομμουνιστικού Κόμματος Ελλάδας. Για τον ειδικό φόρο στα καύσιμα, αλλά και για τα μέτρα που έλαβε η Κυβέρνησή μας για την αύξηση του επιδόματος θέρμανσης και των δικαιούχων απάντησα στην τοποθέτησή μου για την τροπολογία που κατέθεσε ο ΣΥΡΙΖΑ. Όπως ξέρετε οι ειδικοί φόροι κατανάλωσης αποτελούν εναρμονισμένους φόρους σε ενωσιακό επίπεδο. Αυτό σημαίνει ότι υπάρχει ευρωπαϊκή οδηγία που ρυθμίζει τόσο το πλαίσιο και τους όρους επιβολής ειδικού φόρου κατανάλωσης στα καύσιμα, όσο και τους ελάχιστους συντελεστές τους οποίους οφείλει κάθε κράτος - μέλος της Ευρωπαϊκής Ένωσης να επιβάλει. Σημαίνει, επίσης, ότι κανένα κράτος δεν μπορεί να επιβάλει ειδικό φόρο κατανάλωσης στα καύσιμα κατώτερο των ελάχιστων ορίων που ορίζει η οδηγία, πόσω μάλλον να τους καταργήσει. εσείς, βεβαίως, το Κομμουνιστικό Κόμμα Ελλάδας, είστε εναντίον της Ευρωπαϊκής Ένωσης. Η συντριπτική πλειοψηφία όμως του ελληνικού λαού βλέπει το παρόν και το μέλλον της Ελλάδας μέσα στην Ευρωπαϊκή Ένωση. Σε ό,τι αφορά στον ΕΝΦΙΑ να υπενθυμίσω ότι οι Έλληνες πολίτες είδαν για πρώτη φορά μειώσεις στα εκκαθαριστικά του ΕΝΦΙΑ με την Κυβέρνηση του Κυριάκου Μητσοτάκη. Ένα από τα πρώτα μέτρα που λάβαμε τον Ιούλιο του 2019 είναι η μείωση του ΕΝΦΙΑ μεσοσταθμικά κατά 22%. Συγκεκριμένα, ισχύουν τα εξής: Πρώτον, για ακίνητη περιουσία συνολικής αξίας μέχρι 60.000 ευρώ το ποσοστό της μείωσης είναι 30%. Δεύτερον, για ακίνητη περιουσία συνολικής αξίας μέχρι 70.000 ευρώ το ποσοστό της μείωσης είναι 27%. Τρίτον, για ακίνητη περιουσία συνολικής αξίας μέχρι 80.000 ευρώ το ποσοστό της μείωσης είναι 25%. Τέταρτον, για ακίνητη περιουσία συνολικής αξίας μέχρι 1 εκατομμύριο ευρώ το ποσοστό της μείωσης είναι 20%. Πέμπτον, για ακίνητη περιουσία συνολικής αξίας άνω του 1 εκατομμυρίου ευρώ το ποσοστό της μείωσης του ΕΝΦΙΑ είναι 10%. Συνοπτικά, για το 2019 το συνολικό όφελος για τα φυσικά πρόσωπα ανήλθε σε 673 εκατομμύρια ευρώ και ειδικά για τους φορολογούμενους με ακίνητη περιουσία συνολικής αξίας έως 80.000 ευρώ ανήλθε σε 318 εκατομμύρια ευρώ. Για το 2020, το συνολικό όφελος για τα φυσικά πρόσωπα ανήλθε σε 665 εκατομμύρια ευρώ και ειδικά για τους φορολογούμενους με ακίνητη περιουσία συνολικής αξίας έως 80.000 ευρώ, το όφελος ανήλθε σε 312 εκατομμύρια ευρώ. Συνεπώς αντιλαμβάνονται όλοι ότι από τη μείωση που έγινε στον ΕΝΦΙΑ ωφελήθηκαν όλοι οι φορολογούμενοι και κυρίως αυτοί με μικρή και μεσαία ακίνητη περιουσία. Κυρίες και κύριοι συνάδελφοι, η περίοδος της κατάργησης με έναν νόμο και ένα άρθρο πέρασε ανεπιστρεπτί, ευτελίστηκε, την πλήρωσαν πολύ ακριβά οι πολίτες. Αυτό που πρέπει όλοι να ξέρουν και το έχουμε αποδείξει στην πράξη είναι πως όταν υπάρχει διαθέσιμος δημοσιονομικός χώρος, η πρώτη επιλογή της Κυβέρνησής μας είναι και θα είναι η μείωση των φόρων. Σας ευχαριστώ.
Κι εμείς ευχαριστούμε. Καλείται στο Βήμα ο κ. Ιωάννης Μελάς από τη Νέα Δημοκρατία, ο Πειραιώτης που πρόλαβε να πει ο κ. Κατσαφάδος.
Σας ευχαριστώ, κύριε Πρόεδρε. Πειραιώτης κι εγώ, Πειραιώτες οι περισσότεροι συνάδελφοι που βρίσκονται αυτή τη στιγμή στην Αίθουσα, γιατί σήμερα στη Βουλή συζητάμε ένα νομοσχέδιο πολύ σημαντικό για την Ελλάδα, είναι μια από τις μεγάλες επενδύσεις που έχει γίνει στη χώρα μας και ένα ιδιαίτερα σημαντικό νομοσχέδιο και για τον Πειραιά και την ευρύτερη περιοχή του Πειραιά, καθώς είναι μία από τις μεγάλες επενδύσεις που έχει γίνει στη δική μας περιοχή. Δεν θα μπορούσε μια τέτοια συζήτηση να μην έχει και πειραιώτικα χαρακτηριστικά, να μην έχει χαρακτηριστικά στα οποία η συζήτηση γίνεται και του λιμανιού αλλά και του σαλονιού! Το είδαμε και νωρίτερα, το ακούσαμε καθ' όλη τη διάρκεια της συζήτησης. Μια τέτοια συζήτηση με πειραιώτικα χαρακτηριστικά δεν μπορεί να μην έχει μέσα αλήθειες. Ποιες είναι οι αλήθειες αυτές; Στις 8 Απριλίου 2016 η υπογραφή της σύμβασης για τον ΟΛΠ μεταξύ του ΤΑΙΠΕΔ και της «COSCO» πραγματοποιείται στο Μέγαρο Μαξίμου. Πρωθυπουργός Αλέξης Τσίπρας, κυβέρνηση ΣΥΡΙΖΑ, Αριστερά. Ο Αλέξης Τσίπρας τότε ως Πρωθυπουργός χαρακτήριζε τη σύμβαση αυτή ως κίνηση που θα καταστήσει τον δρόμο του μεταξιού συντομότερο και σημείωνε ότι η επένδυση αυτή θα αποτελέσει αφετηρία για την προσέλκυση και άλλων επενδύσεων στη χώρα. Τον Ιούνιο του 2016 ο ΣΥΡΙΖΑ φέρνει τη σύμβαση αυτή προς κύρωση σε αυτήν εδώ την Αίθουσα, στο ελληνικό Κοινοβούλιο. Η Νέα Δημοκρατία τι κάνει τότε; Υπερψηφίζει την κύρωση της σύμβασης παραχώρησης, γιατί η παράταξη της Νέας Δημοκρατίας διαχρονικά ήταν συνεπής και ήταν υπέρ της αξιοποίησης του λιμανιού του Πειραιά. Εσείς στον ΣΥΡΙΖΑ και πολλοί άλλοι σύντροφοι δικοί σας κάτω στο λιμάνι, την ίδια ώρα που στη Βουλή περνούσε και υπήρχε η συζήτηση για την παραχώρηση του πλειοψηφικού πακέτου των μετοχών του ΟΛΠ στην «COSCO», βρισκόσασταν στα κάγκελα του λιμανιού και διαμαρτυρόσασταν γι' αυτή την κυβερνητική επιλογή. Με τη δική σας, λοιπόν, υπογραφή πραγματοποιήθηκε η μεταβίβαση του 51% του ΟΛΠ στην «COSCO», με τη δική σας υπογραφή προβλεπόταν τότε η μεταβίβαση και του 16% στην «COSCO», εφόσον πραγματοποιηθούν οι υποχρεωτικές επενδύσεις. Κι έρχεστε τώρα, πέντε χρόνια μετά, και είστε τι; Είστε ξανά εναντίον της επένδυσης που εσείς διαπραγματευτήκατε, εσείς υπογράψατε και εμείς συνεπείς απέναντι στη δική μας πολιτική ψηφίσαμε επί κυβερνήσεως ΣΥΡΙΖΑ τη σύμβαση παραχώρησης του ΟΛΠ; Αντιδράτε στην τωρινή συμφωνία και τρεις μέρες τώρα στη Βουλή μάς κατηγορείτε ότι διαπράττουμε παράβαση καθήκοντος και απιστία κατά του δημοσίου, ότι προκαλούμε ζημία και βλάβη στα συμφέροντα του δημοσίου, ότι χαρίζουμε τα πάντα στον ΟΛΠ εις βάρος της επένδυσης των τοπικών επιχειρήσεων και των κοινωνιών, ότι καταστρέφουμε εμείς το λιμάνι, μέχρι ότι εξαπατήθηκε το Ελεγκτικό Συνέδριο από την Κυβέρνηση. Μα, είναι δυνατόν; Γιατί αντιδράτε όμως σε αυτή τη ρύθμιση, στον φιλικό διακανονισμό, όπως είπαν και οι Υπουργοί νωρίτερα, που ερχόμαστε να κάνουμε για να σώσουμε την επένδυση; Τελικά, πρέπει να μας πείτε, είσαστε υπέρ ή κατά αυτής της επένδυσης που έχει γίνει στο λιμάνι του Πειραιά; Πάμε να δούμε όμως τι κάνουμε πραγματικότητα. Στην πραγματικότητα, φέρνοντας αυτή την τροποποίηση σήμερα στο ελληνικό Κοινοβούλιο, χορηγείται χρονική παράταση πέντε ετών για την εκτέλεση των υποχρεωτικών επενδύσεων, προσδιορίζονται συγκεκριμένα γεγονότα για τα οποία δεν ευθύνεται ο ΟΛΠ και τα οποία έχουν αναστείλει την υλοποίηση των υποχρεωτικών επενδύσεων, μεταβιβάζεται το 16% των μετοχών από το ΤΑΙΠΕΔ στην «COSCO», που εσείς - σας το είπα και νωρίτερα - υπογράψατε, και το δημόσιο έτσι εισπράττει το αντίτιμο των μετοχών ύψους 88 εκατομμυρίων ευρώ. Εάν δεν ολοκληρωθούν οι υποχρεωτικές επενδύσεις στον χρόνο που προβλέπεται με υπαιτιότητα του ΟΛΠ ή της «COSCO», τότε το 16% θα επιστραφεί στο ΤΑΙΠΕΔ και το ΤΑΙΠΕΔ θα επιστρέψει το τίμημα στην «COSCO». Με αυτόν, λοιπόν, τον τρόπο γίνεται πιο σαφής η υποχρέωση του ΟΛΠ για την ολοκλήρωση των υποχρεωτικών επενδύσεων. Προβλέπεται πρόσθετη εγγυητική επιστολή ύψους 29 εκατομμυρίων ευρώ για τη μεταβίβαση του 16% των μετοχών. Τα 29 εκατομμύρια ευρώ αντιστοιχούν στο ένα τρίτο του προϋπολογισμού των ανεκτέλεστων πρώτων υποχρεωτικών επενδύσεων. Η εγγυητική των 29 εκατομμυρίων ευρώ με την πρώτη εγγυητική των 15 εκατομμυρίων ευρώ, δηλαδή εγγυήσεις συνολικού ύψους 44 εκατομμυρίων ευρώ, είναι ισόποσες με αυτές των ποινικών ρητρών που προβλέπονταν για τα ανεκτέλεστα έργα. Διευρύνεται το δικαίωμα αρνησικυρίας για τον εκπρόσωπο του ΤΑΙΠΕΔ στη διοίκηση του ΟΛΠ. Τι σημαίνει αυτό; Ο εκπρόσωπος του ΤΑΙΠΕΔ στον ΟΛΠ θα μπορεί να ασκεί βέτο σε αποφάσεις που θα έχουν ως αποτέλεσμα τη μείωση της συμμετοχής του ΤΑΙΠΕΔ στο μετοχικό κεφάλαιο του ΟΛΠ ή σχετίζονται με την πιστή τήρηση των υποχρεώσεων που έχει αναλάβει ο ΟΛΠ. Θα μου επιτρέψετε να σταθώ και λίγο στο Ελεγκτικό Συνέδριο, το οποίο ασκεί τον προσυμβατικό έλεγχο και ακούσαμε πολλά και διάφορα αυτές τις μέρες και νομίζω αξίζει να σχολιαστούν. Το Ελεγκτικό Συνέδριο, όπως ανέφερε και ο Υπουργός Οικονομικών, λέει για τη συγκεκριμένη τροποποίηση της σύμβασης ότι οι τροποποιήσεις δεν είναι ουσιώδεις, ότι η επιμήκυνση του χρόνου της επενδυτικής περιόδου δεν μεταβάλλει ουσιωδώς το κύριο αντικείμενο της συμφωνίας, ότι δεν επέρχεται μεταβολή του οικονομικού αντικειμένου των υφιστάμενων συμβάσεων και ότι δεν επεκτείνεται ανεπίτρεπτα το φυσικό αντικείμενο των αρχικών συμβάσεων. Κυρίες και κύριοι συνάδελφοι, εμείς με τη συγκεκριμένη τροποποίηση της σύμβασης διασφαλίζουμε τα συμφέροντα του ελληνικού δημοσίου. Στοχεύουμε στην ολοκλήρωση των επενδύσεων και των έργων που έχει αναλάβει η κινεζική εταιρεία να υλοποιήσει στο λιμάνι του Πειραιά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, επειδή είναι θέμα που αφορά την περιφέρειά μας, θα ήθελα λίγο την ανοχή σας.
Ναι, βεβαίως.
Είναι, λοιπόν, σημαντικό να ολοκληρωθούν οι συγκεκριμένες επενδύσεις, καθώς θα είναι προς όφελος της κοινωνίας και της οικονομίας και ολόκληρης της πόλης και της ευρύτερης περιοχής του Πειραιά. Δυστυχώς σήμερα από τις υποχρεωτικές επενδύσεις ύψους 293 εκατομμυρίων ευρώ έχει πραγματοποιηθεί μόνο το 34% και αυτό σίγουρα δεν μας κάνει περήφανους. Κάποιοι εκτός «COSCO» έχουν ευθύνη γι' αυτό. Μάλιστα κάποιους από αυτούς που έχουν την ευθύνη γι' αυτό εκεί στον ΣΥΡΙΖΑ τους γνωρίζετε πολύ καλά, γιατί κινείστε πολλά χρόνια στα ίδια πολιτικά μονοπάτια. Επειδή μας κατηγορήσατε ότι δεν συζητήσαμε με τους φορείς, να σας πω ότι έγινε εχθές στην επιτροπή μια αρκετά γόνιμη συζήτηση, ήταν ο εισηγητής μας με τους φορείς και ακούστηκαν πολλά και ενδιαφέροντα πράγματα. Αυτό που έχει αξία να σημειώσουμε είναι ότι πάμε να φτιάξουμε μια σύμβαση, η οποία στην εκτέλεσή της ήταν ελλιπής, δηλαδή τα μέτρα που είχε λάβει τότε η κυβέρνηση του ΣΥΡΙΖΑ. Δεν είναι όλα καλά στο λιμάνι του Πειραιά και είπαμε ότι θα πούμε αλήθειες. Χρειάζεται να γίνουν πολλά πράγματα ακόμη, πολλά βήματα, ώστε η επένδυση αυτή να έχει σημαντικό και ουσιαστικό αποτύπωμα στην κοινωνία του Πειραιά. Υπάρχουν προβλήματα τα οποία οι Πειραιώτες γνωρίζουμε πολύ καλά και θα πρέπει να δοθούν λύσεις. Θα σταθώ σε δύο σημεία. Εσείς εκεί στον ΣΥΡΙΖΑ λέτε συνέχεια ότι είστε οι θεματοφύλακες της εργατικής τάξης. Τι κάνατε για τις συνθήκες εργασίας στον ΟΛΠ; Πώς εξασφαλίσατε στην πρώτη σύμβαση που διαπραγματευτήκατε και φέρατε τις συνθήκες για τους εργαζόμενους; Άκουσα πριν τον κ. Χαρίτση να λέει: «Στη συμφωνία εμείς, στη διαπραγμάτευση που κάναμε, καταφέραμε και πετύχαμε ο ΟΛΠ να μην παρέχει υπηρεσίες και να παίρνει υπηρεσίες από τις επιχειρήσεις τις τοπικές». Τι κάνατε ώστε να το εξασφαλίσετε αυτό στην πράξη; Τίποτα. Και ξέρετε τι συμβαίνει; Οι τοπικές επιχειρήσεις του Πειραιά, που σχετίζονται με τη ναυτιλιακή δραστηριότητα, δεν έχουν λάβει αυτά που θα έπρεπε να λάβουν από την επένδυση αυτή και γι' αυτό δεν φροντίσατε τότε, το 2016, που υπογράψατε τη σύμβαση αυτή, να κάνετε τίποτα. Εμείς ερχόμαστε να σώσουμε αυτή τη μεγάλη επένδυση. Εμείς δεν επιλέξαμε τον δρόμο της σύγκρουσης και τον κίνδυνο να τιναχτεί αυτή η επένδυση στον αέρα, αλλά μπήκαμε σε μια διαδικασία φιλικού διακανονισμού, σε μια διαδικασία διαπραγμάτευσης, μια διαδικασία συζήτησης, γιατί σίγουρα το μήνυμα που πρέπει να περάσει η χώρα προς τα έξω δεν είναι ότι η Ελλάδα είναι μια χώρα μη φιλική στις επενδύσεις. Δεν πρέπει να περάσουμε λάθος μηνύματα. Η Ελλάδα είναι μια χώρα φιλική στις επενδύσεις. Θέλουμε επενδύσεις, θέλουμε να δημιουργήσουμε νέες και καλύτερα αμειβόμενες θέσεις εργασίας και φυσικά σε μια περιοχή, όπως είναι ο Πειραιάς, η Δραπετσώνα, η Νίκαια, όλοι οι παραλιμένιοι δήμοι, που δεν είναι οι πιο πλούσιοι δήμοι της χώρας. Οι άνθρωποι εκεί πέρα είναι άνθρωποι του μεροκάματου και πρέπει να δημιουργούμε τέτοιες επενδύσεις για να υπάρχουν δουλειές. Έτσι λοιπόν, κλείνοντας, κύριε Πρόεδρε και κύριοι συνάδελφοι, ένας συνάδελφος του ΣΥΡΙΖΑ πριν είπε «μην προσπαθείτε να μας σώσετε». Δεν προσπαθούμε να σας σώσουμε, ειλικρινά. Και διάβασα πριν από λίγο για το «Λιμάνι της Αγωνίας», τη δημοτική παράταξη που ήταν επικεφαλής ο κ. Δρίτσας - το είπε πριν ο Υφυπουργός κ. Κατσαφάδος - κάνει αυτή τη στιγμή συγκέντρωση στο Πασαλιμάνι και διαμαρτύρεται και αγωνίζεται για να μη γίνει αυτή η επένδυση. Δεν προσπαθούμε να σας σώσουμε, γιατί δεν σώζεστε με τίποτα! Το ψέμα έχει κοντά ποδάρια. Σας ευχαριστώ.
Κι εμείς ευχαριστούμε, κύριε Μελά. Τον λόγο έχει ο κ. Βασίλειος Βασιλειάδης από τη Νέα Δημοκρατία και να ετοιμάζεται ο κ. Δημήτριος Κωνσταντόπουλος από το Κίνημα Αλλαγής.
Ευχαριστώ, κύριε Πρόεδρε. Κύριοι Υπουργοί, αγαπητές και αγαπητοί συνάδελφοι, θα είμαι ιδιαίτερα σύντομος, καθώς νομίζω πως, όπως προέκυψε κι από τη συζήτηση στην αρμόδια επιτροπή, τα πράγματα είναι αρκετά ξεκάθαρα, εάν είμαστε διατεθειμένοι να κοιτάξουμε την πραγματικότητα κατάματα. Τι εννοώ με αυτό; Η πραγματικότητα, κυρίες και κύριοι συνάδελφοι, είναι ότι έχουμε μπροστά μας το επόμενο βήμα μιας επένδυσης, η οποία υλοποιείται μέσα από τη στρατηγική σχέση της χώρας μας με μια αναμφισβήτητα σημαντική χώρα, την Κίνα. Καλό είναι, λοιπόν, να μην αποσιωπούμε τον γεωπολιτικό χαρακτήρα της επένδυσης αυτής και παρ' ότι κάποιος θα περίμενε ότι για λόγους, αν μη τι άλλο, ιδεολογικής συγγένειας με τη Λαϊκή Δημοκρατία της Κίνας ο ΣΥΡΙΖΑ θα στήριζε την επένδυση αυτή, στην πραγματικότητα βλέπουμε τη θεμελιώδη αποστροφή του κόμματος της Αξιωματικής Αντιπολίτευσης για οποιαδήποτε ιδιωτική πρωτοβουλία και άμεση ξένη επένδυση. Αυτό το βλέπουμε διαχρονικά, καθώς ακόμη και από το 2011 η στάση της σημερινής Αξιωματικής Αντιπολίτευσης για οποιαδήποτε ιδιωτική πρωτοβουλία και άμεση ξένη επένδυση είναι συγκεκριμένη. Από το 2011, λοιπόν, η στάση της σημερινής Αξιωματικής Αντιπολίτευσης στην προοπτική ιδιωτικοποίησης του ΟΛΠ ήταν ένα αφοριστικό «όχι σε όλα». Ωστόσο, το 2016 ως κυβέρνηση, κυρίες και κύριοι του ΣΥΡΙΖΑ, υπογράψατε αντιλαμβανόμενοι ότι οι πάντες στήριζαν την επένδυση αυτή, από την τοπική κοινωνία, τους εθνικούς φορείς, τους Ευρωπαίους εταίρους μας, μια σύμβαση η οποία, όπως φάνηκε κι από την ακρόαση των φορέων, υπήρξε μάλλον προβληματική και πάντως λειτούργησε ως τροχοπέδη για την επένδυση. Ερχόμαστε, όμως, στο σήμερα, όπου, όπως προείπα, οφείλουμε να αντιμετωπίσουμε μια πραγματικότητα. Ποια είναι αυτή; Η επένδυση οδηγείται, παρά τις προσπάθειες της Κυβέρνησης τα τελευταία δύο χρόνια και το καλό κλίμα που καλλιέργησε στις σχέσεις της με τον ΟΛΠ και την «COSCO», σε αδιέξοδο, ως προς το πρόγραμμα των υποχρεωτικών επενδύσεων της πρώτης περιόδου. Άρχισε να αχνοφαίνεται στον ορίζοντα η προοπτική κάποιας μορφής διαιτησίας, με καταστροφικές συνέπειες για την οικονομία της τοπικής κοινωνίας αλλά και της χώρας, λόγω της σημασίας του λιμένος του Πειραιά. Η επένδυση θα πάγωνε, τα έργα θα αναβάλλονταν επ' αόριστον, το λιμάνι θα ρήμαζε, οι σχέσεις Ελλάδας και Κίνας θα δοκιμάζονταν, μια προοπτική που πραγματικά δεν νομίζω ότι θα συνέφερε κανέναν. Έρχεται, λοιπόν, η Κυβέρνηση και με οδηγούς τα Υπουργεία Ναυτιλίας και Οικονομικών επιλέγει τον δρόμο της διαπραγμάτευσης της αναθεώρησης της σύμβασης. Εξασφαλίζουμε ότι θα προχωρήσει η εκτέλεση της σύμβασης, διασφαλίζοντας πάντα τα συμφέροντα του ελληνικού δημοσίου αλλά και την υλοποίηση της επένδυσης. Έχουμε μπροστά μας, κυρίες και κύριοι συνάδελφοι, μια αναθεωρημένη σύμβαση, η οποία ναι μεν παραχωρεί την κυριότητα του 16% του ΟΛΠ έναντι του προβλεπόμενου τιμήματος προς το ΤΑΙΠΕΔ, πριν την υλοποίηση του προγράμματος υποχρεωτικών επενδύσεων, από την άλλη όμως δημιουργεί ισχυρά κίνητρα για την ολοκλήρωσή του, κυρίως μέσω της προοπτικής πλήρωσης της διαλυτικής αίρεσης και της επιστροφής των μετοχών στο ΤΑΙΠΕΔ σε αντίθετη περίπτωση, εντός του χρονικού διαστήματος πέντε συν πέντε ετών. Επιπλέον, η μεταβίβαση των μετοχών συνδυάζεται με τη χορήγηση από την «COSCO» πρόσθετης εγγυητικής επιστολής υπέρ του ΤΑΙΠΕΔ, ποσού 29 εκατομμυρίων ευρώ. Η εν λόγω εγγυητική επιστολή έρχεται να προστεθεί στην εγγυητική επιστολή που έχει ήδη χορηγηθεί υπέρ του ελληνικού δημοσίου, ύψους 15 εκατομμυρίων, στο πλαίσιο της σύμβασης παραχώρησης. Ενισχύεται επίσης η επιρροή του ΤΑΙΠΕΔ και στη λήψη αποφάσεων του ΟΛΠ, που άπτονται της υλοποίησης των πρώτων υποχρεωτικών επενδύσεων και της προστασίας των μετοχικών δικαιωμάτων του, καθώς στη νέα αναθεωρημένη σύμβαση προβλέπεται δικαίωμα αρνησικυρίας του ΤΑΙΠΕΔ επί των αποφάσεων αυτών. Τέλος, η κλιμακούμενη διαδικασία επίλυσης κάθε διαφωνίας χωριστά περιορίζει την πιθανότητα γενικευμένης αντιδικίας, ενώ διατηρείται η υποχρέωση του ΟΛΠ και της «COSCO» για την υλοποίηση των πρώτων υποχρεωτικών επενδύσεων, σε κάθε περίπτωση, ανεξάρτητα αν πληρωθεί ή όχι η διαλυτική αίρεση που προανέφερα. Με άλλα λόγια, η αναθεώρηση της σύμβασης που καλούμαστε να ψηφίσουμε σήμερα εξασφαλίζει τη βιωσιμότητα της επένδυσης και την απρόσκοπτη λειτουργία του λιμένος Πειραιώς, με ό,τι αυτό συνεπάγεται για τους όμορους δήμους αλλά και την ίδια την εθνική μας οικονομία. Δίνεται η δυνατότητα και το χρονικό περιθώριο στην «COSCO» να υλοποιήσει τις συμβατικές της υποχρεώσεις. Με ρεαλισμό, λοιπόν, και μεθοδικότητα η Κυβέρνηση βγάζει την επένδυση από το αδιέξοδο και υπερασπίζεται αποτελεσματικά το γόητρο της χώρας έναντι ενός στρατηγικής σημασίας διεθνούς εταίρου μας. Για όλους αυτούς τους λόγους, λοιπόν, υπερψηφίζουμε το υπό συζήτηση σχέδιο νόμου. Σας ευχαριστώ.
Κι εμείς ευχαριστούμε, κύριε Βασιλειάδη. Τον λόγο τώρα έχει ο κ. Δημήτριος Κωνσταντόπουλος από το Κίνημα Αλλαγής και να ετοιμάζεται ο κ. Παναγιώτης Κουρουμπλής από τον ΣΥΡΙΖΑ - Προοδευτική Συμμαχία.
Ευχαριστώ, κύριε Πρόεδρε. [[Χειροκροτήματα από την πτέρυγα του ΣΥΡΙΖΑ]] Κυρίες και κύριοι συνάδελφοι, θέλω να μου επιτραπεί να πω δυο λόγια για την πολύ σημαντική αμυντική συμφωνία Ελλάδας - Γαλλίας. Και τούτο, όχι μόνο γιατί ενισχύει την ασφάλεια της χώρας, αλλά γιατί δείχνει την κατεύθυνση και τον προσανατολισμό που Ελλάδα και Γαλλία θέλουμε να έχει η Ευρωπαϊκή Ένωση και συγκεκριμένα προς τη στρατηγική αυτονομία, την άμυνα και ασφάλεια της Ευρωπαϊκής Ένωσης και των κρατών της. Όμως, αγαπητοί συνάδελφοι, χρειάζεται διευκρίνιση ως προς το τι γίνεται με την υφαλοκρηπίδα και την ΑΟΖ, που δεν συνιστούν φυσικά επικράτεια, στην οποία ασκείται εθνική κυριαρχία. Είναι ένα σημείο, αγαπητοί συνάδελφοι, στο οποίο πρέπει να εστιάσει και να διευκρινίσει η Κυβέρνηση, ώστε η συμφωνία να λαμβάνει υπ' όψιν και τις ειδικές καταστάσεις. Θετική, λοιπόν, η αμυντική συμφωνία Ελλάδος - Γαλλίας. Έρχομαι στο παρόν νομοσχέδιο. Συζητούμε, κύριε Υπουργέ, ένα μεγάλο ζήτημα που ανακύπτει από τον τρόπο νομοθέτησης. Θα έλεγα ότι αναφέρθηκε σε αυτό με τον καλύτερο τρόπο και εμπεριστατωμένα ο εισηγητής μας κ. Μπιάγκης. Δεν χρειάζεται να πω περισσότερα και να επεκταθώ, καθώς αναφέρθηκε εμπεριστατωμένα και διεξοδικά ο κ. Μπιάγκης. Ωστόσο, αγαπητοί συνάδελφοι, το ΠΑΣΟΚ, το Κίνημα Αλλαγής, έχει ταχθεί από την πρώτη στιγμή υπέρ της σύμβασης παραχώρησης σχετικά με τη χρήση και εκμετάλλευση ορισμένων χώρων και φυσικά περιουσιακών στοιχείων εντός του λιμένος Πειραιώς και μάλιστα χωρίς πώληση του πλειοψηφικού πακέτου μετοχών. «Αλλά με τι;», θα αναρωτηθεί κάποιος. Με θεσμικό πλαίσιο, είναι η απάντηση. Θέλουμε, λοιπόν, ένα θεσμικό πλαίσιο. Και θέλουμε ένα θεσμικό πλαίσιο που θα διασφαλίζει τον υγιή ανταγωνισμό, την τήρηση των όρων των συμβάσεων παραχώρησης και, φυσικά, την προστασία του φυσικού περιβάλλοντος. Θεσμικό πλαίσιο, λοιπόν, για να υπάρχει μια ισχυρή Ρυθμιστική Αρχή Λιμένων. Μια ανεξάρτητη αρχή, λοιπόν, με ρυθμιστικές και ελεγκτικές αρμοδιότητες, επιφορτισμένη να παρακολουθεί την αγορά και τις λιμενικές δραστηριότητες. Μια ανεξάρτητη αρχή, κύριε Υπουργέ, που θα λειτουργεί συμβουλευτικά προς την πολιτεία, αλλά παράλληλα θα είναι μια ανεξάρτητη αρχή που θα μπορεί να παρακολουθεί πιστά την εφαρμογή των συμβάσεων της παραχώρησης και να επιβάλει, όπου χρειάζεται, ρήτρες και κυρώσεις. Μια ανεξάρτητη αρχή, που η Κυβέρνησή σας, η Κυβέρνηση της Νέας Δημοκρατίας, αφόπλισε με το πρόσχημα ότι δεν λειτουργεί σωστά και ένα πολύ μεγάλο ερώτημα, για το οποίο θα θέλαμε μια απάντηση, είναι: γιατί το πράξατε; Σήμερα, λοιπόν, κύριε Υπουργέ, φέρνετε μια τροποποίηση της σύμβασης, η οποία προκαλεί την κριτική όλων των κομμάτων και όλων των εμπλεκόμενων φορέων. Λέτε, κύριε Υπουργέ, να υπήρξε συνεννόηση μεταξύ των κομμάτων; Όχι, βέβαια, διότι η συζήτηση επικεντρώνεται στο εάν η τροποποίηση είναι ή όχι προς όφελος του δημοσίου. Αυτό, κύριε Υπουργέ, ας κρατηθεί. Υπάρχει, μάλιστα, ένας κοινός προβληματισμός σήμερα από όλες τις πτέρυγες της Βουλής και η Κυβέρνηση οφείλει να απαντήσει. Μπήκαν ερωτήματα που πρέπει να απαντηθούν. Τροποποιείται η σύμβαση μεταξύ του ΟΛΠ και του δημοσίου, ώστε να διευθετηθούν ζητήματα που ανέκυψαν λόγω του ΟΛΠ. Και τούτο, μάλιστα, για καθυστερήσεις στην εκτέλεση των έργων και των πρώτων υποχρεωτικών επενδύσεων, υποχρεώσεις δηλαδή που δεν έχουν υλοποιηθεί από τον ανάδοχο και αφορούν την ολοκλήρωση των βασικών επενδύσεων και υποδομών. Για τις καθυστερήσεις αυτές, αγαπητοί συνάδελφοι, ευθύνονται συνολικά και οι πρόσφατες κυβερνήσεις, αλλά ιδίως η Κυβέρνηση της Νέας Δημοκρατίας. Κύριε Υπουργέ, ζητώ την προσοχή σας. Ο ΟΛΠ από τις επενδύσεις των 290 εκατομμυρίων ευρώ έχει υλοποιήσει 90 εκατομμύρια και τούτο μέσα σε πέντε χρόνια. Και αυτό ας κρατηθεί. Δηλαδή, εδώ τι βλέπουμε; Βλέπουμε ότι υπάρχει ο ορισμός της ολιγωρίας, όταν μάλιστα τα 130 εκατομμύρια ευρώ προέρχονται από το ΕΣΠΑ. Και μιλάμε για κρίσιμες επενδύσεις, για υποδομές στο λιμάνι που είναι απολύτως αναγκαίες. Εδώ πρέπει να τονιστεί ότι, ενώ υπήρχε πρόβλεψη για τη μεταβίβαση του επιπλέον ποσοστού 16% των μετοχών του ΟΛΠ λόγω μη υλοποίησης των δεσμεύσεων, καθώς φυσικά και πρόβλεψη για την υποβολή οικονομικών ρητρών, η Κυβέρνηση της Νέας Δημοκρατίας, χωρίς επαρκή αιτιολόγηση, κύριε Υπουργέ, επιμένει στο να μην αξιοποιηθεί το παρόν πλαίσιο για να πετύχει καλύτερους όρους ή έστω καλύτερους χρόνους. Παραβλέπει, δηλαδή, την ευθύνη του ΟΛΠ για τη μη υλοποίηση των υποχρεωτικών επενδύσεων, επενδύσεων που το ελληνικό δημόσιο έχει ζητήσει ρητά να υλοποιηθούν, γιατί διαφορετικά δεν θα υπήρχε η σύμβαση. Και τι κάνει σήμερα, αγαπητοί συνάδελφοι, η Κυβέρνηση; Μεταφέρει την ευθύνη της στο δημόσιο, στις υπηρεσίες, ακόμη και στους πολίτες και ισχυρίζεται ότι αυτοί είναι υπαίτιοι που δεν υλοποιήθηκαν οι επενδύσεις. Καθένας, λοιπόν, ας βγάλει τα συμπεράσματά του. Ωστόσο, αγαπητοί συνάδελφοι, η σημερινή τροποποίηση προβλέπει σαφώς ευνοϊκότερους όρους, παρά τις ήδη σοβαρές καθυστερήσεις, χωρίς να θέτει στο επίκεντρο το δημόσιο συμφέρον. Πολλές οι απορίες, κύριε Υπουργέ, για το παρόν νομοσχέδιο, στις οποίες ουσιαστικά δεν απαντήσετε. Μάλιστα, πιο συγκεκριμένα, προβλέπεται η επιμήκυνση της διάρκειας της πρώτης επενδυτικής περιόδου κατά μια πενταετία και επιπλέον παράταση πέντε ετών. Περιγράφονται γεγονότα που μπορούν να προκύψουν, για να καθυστερήσουν την ολοκλήρωση των έργων. Προβλέπεται η έναρξη δεύτερων υποχρεωτικών επενδύσεων με ταχύρρυθμη διαδικασία και τούτο φυσικά ακόμη και στις μη υποχρεωτικές επενδύσεις. Ρυθμίζονται, κύριε Υπουργέ, ζητήματα τροποποίησης των συμβάσεων παραχώρησης και επίλυσης των διαφορών. Όμως, αγαπητοί συνάδελφοι, υπάρχει ηθικό ζήτημα, ζήτημα χρηστής διακυβέρνησης. Βέβαια, αν λειτουργούσε η Ρυθμιστική Αρχή Λιμένων, θα όφειλε να καταθέσει σχετική γνωμοδότηση. Αν! Αυτά, βέβαια, φρόντισε η Κυβέρνηση να μην υφίστανται. Και ομιλώ για την ανεξάρτητη αρχή. Επίσης, κύριε Υπουργέ, έχετε καταργήσει όλες τις κανονιστικές και εποπτικές αρμοδιότητες, για να είναι ο δρόμος ανοιχτός για εξωθεσμικές παρεμβάσεις. Ακούστηκε χθες μέσα στην επιτροπή - και ας κρατηθεί - ότι η Ρυθμιστική Αρχή Λιμένων δεν έχει καταστεί γνώστης ή αποδέκτρια του εισαγόμενου κειμένου και συγκεκριμένα της τροποποίησης της σύμβασης παραχώρησης. Αν μη τι άλλο, ανήκουστο! Ισχυρίζεται σήμερα η Κυβέρνηση ότι από τη ρύθμιση δεν προκαλείται δαπάνη σε βάρος του κρατικού προϋπολογισμού. Αυτό αναφέρεται μέσα στην έκθεση του Γενικού Λογιστηρίου του Κράτους, εκθέτοντας φυσικά τον ίδιο τον κρατικό φορέα. Και όλα αυτά, όταν η τροποποίηση δεν φέρνει κανένα, μα κανένα, κέρδος για το ελληνικό δημόσιο. Αντίθετα, αγαπητοί συνάδελφοι, το οδηγεί να χάσει κάθε χαρτί διαπραγμάτευσης, όπως είναι φυσικά η μεταβίβαση του 16% των μετοχών του ΟΛΠ, χωρίς ωστόσο να διασφαλίζεται ότι οι εκκρεμείς επενδύσεις θα υλοποιηθούν το συντομότερο δυνατό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Συμπερασματικά, λοιπόν, για να κλείσω, πρόκειται για μια χαμένη ευκαιρία, αγαπητοί συνάδελφοι, ευκαιρία επαναδιαπραγμάτευσης της σύμβασης παραχώρησης με καλύτερους όρους, αλλά και μια σημαντική ολιγωρία που επιφέρει η παράταση. Μια ολιγωρία, θα έλεγα, χτύπημα για την ανάπτυξη και τη βιωσιμότητα των επιχειρήσεων, επιχειρήσεων μάλιστα που τα τελευταία χρόνια βιώνουν διαδοχικές κρίσεις. Για όλα τα παραπάνω και για όσα διεξοδικά και τεκμηριωμένα περιέγραψε ο εισηγητής μας, ο κ. Μπιάγκης, το Κίνημα Αλλαγής λέει «όχι» στο παρόν νομοσχέδιο. Γι' αυτό και καλούμε την Κυβέρνηση, έστω και την τελευταία στιγμή, να πάρει πίσω αυτές τις απαράδεκτες ρυθμίσεις. Σας ευχαριστώ.
Και εμείς σας ευχαριστούμε, κύριε Κωνσταντόπουλε. Κύριε Κουρουμπλή, από τη θέση σας θα μιλήσετε;
Μάλιστα.
Μπορείτε να ξεκινήσετε, έχετε τον λόγο.
Οπότε, θα μου δώσετε και λίγο χρόνο παραπάνω. Κύριε Πρόεδρε, θα μου επιτρέψετε, πριν ξεκινήσω να τοποθετηθώ για το υπό συζήτηση σχέδιο νόμου που αφορά τη συγκεκριμένη σύμβαση, να αναφερθώ σε μία αμετροέπεια και σε μια αποθρασυσμένη συμπεριφορά του κυρίου Υπουργού, όταν τόλμησε κάτι που σπάνια τολμά πολιτικός να πει για πολιτικό του αντίπαλο. Και το λέω, γιατί από το 1996 είμαι σε αυτή τη Βουλή, είναι γνωστή η τοποθέτησή μου απέναντι στη Δεξιά, ποτέ όμως δεν αμφισβήτησα συνάδελφο για τα πατριωτικά του συναισθήματα και μάλιστα Βουλευτή ενός δημοκρατικού κόμματος, όπως η Νέα Δημοκρατία. Διανοήθηκε ένα ανθρωπάκι - γιατί περί αυτού πρόκειται - να αμφισβητήσει τον πατριωτισμό του Θοδωρή Δρίτσα και του Παναγιώτη Κουρουμπλή. Ας μάθει τι ιστορία έχει και η μία και η άλλη οικογένεια...
Πότε έγινε αυτό, κύριε Κουρουμπλή;
Να τον ρωτήσετε τον ίδιο, κύριε Πρόεδρε, γιατί αυτό δεν συνάδει με ένα Κοινοβούλιο δημοκρατικό, όπου υπάρχουν και κάποια όρια ανάμεσά μας. Να κοντραριστούμε, να συγκρουστούμε, βεβαίως! Αυτό απαιτεί η δημοκρατία, αυτή είναι και η ομορφιά της, αλλά…
Θα συμφωνήσω μαζί σας, αλλά…
…όμως, το να αμφισβητηθεί ο πατριωτισμός δύο πολιτικών με μία τόσο σημαντική πορεία είναι ντροπή και αίσχος! Και έπρεπε η Νέα Δημοκρατία η ίδια, γιατί κουβαλάει τέτοια ιστορία, να αποδοκιμάσει αυτού του είδους τη συμπεριφορά.
Ας προχωρήσουμε στο νομοσχέδιο, θα το δω.
Κύριε Πρόεδρε, εξακολουθεί σε αυτή την Αίθουσα η κυβερνώσα παράταξη να παραπληροφορεί και να μην πληροφορεί. Και πραγματικά θα μου επιτρέψετε να κάνω μια αναφορά που δεν ήθελα να την κάνω. Φοβάμαι ότι υπάρχει ή σκοπιμότητα τόσο μεγάλη ή έλλειμμα νοητικής αντίληψης. Παρακολουθώ όλες τις συνεδριάσεις. Μπορεί να βγει κάποιος και να πει ότι υποστήριξε η παράταξη του ΣΥΡΙΖΑ την άποψη να μη γίνει η επένδυση και να μη συνεχιστεί; Αυτό κατάλαβαν οι Βουλευτές της Νέας Δημοκρατίας ή αυτό τούς βολεύει να λένε παραπληροφορώντας τον ελληνικό λαό; Για δύο πράγματα διαφωνούμε, κύριε Πρόεδρε. Διαφωνούμε για την αυταρχική πατερναλιστική συμπεριφορά που επέδειξε η «COSCO». Και πρέπει να σας πω - γιατί ξέρω πρόσωπα και πράγματα και να το ακούσουν οι άνθρωποι της «COSCO» - ότι ακόμα και οι πιο ένθερμοι υποστηρικτές αυτής της επένδυσης έχουν απογοητευτεί από τη συμπεριφορά, την απληστία και την ασυδοσία που έχει επιδείξει και στους εργαζόμενους αλλά και στην κοινωνία την τοπική. Όχι μόνο δεν έχει υλοποιήσει τις συμβατικές της υποχρεώσεις και ερχόμαστε σήμερα να της δώσουμε παράταση, παρά μόνο έχει περιοριστεί το έργο της όλο στα κοντέινερ και στα εμπορευματοκιβώτια. Αυτό τη συμφέρει, αυτό την εξυπηρετεί. Τα υπόλοιπα έργα όπου τη βολεύει. Επεχείρησε να πλήξει τη ναυπηγοεπισκευαστική ζώνη. Δεν θα πω τι σημαίνει για την περιοχή η ναυπηγοεπισκευαστική ζώνη. Επεχείρησε να δημιουργήσει την τέταρτη προβλήτα. Επεχείρησε ουσιαστικά να απαξιώσει τους αρχαιολογικούς χώρους. Γι' αυτά τα πράγματα διαφωνούμε, κύριε Πρόεδρε. Δεν είμαστε κατά των επενδύσεων. Είμαστε κατά των μεσαιωνικού τύπου επενδύσεων που θέλουν να θεωρούν ότι εδώ ήρθαν…, για να μην πω καμμιά κουβέντα, κύριε Πρόεδρε, που χρησιμοποιεί ο λαός. Ε, λοιπόν, δεν είμαστε Κίνα εδώ. Μπορεί να είναι μεγάλη χώρα, μπορεί να είναι οικονομικός γίγαντας, αλλά εδώ υπάρχει δημοκρατία. Είμαστε κάτι διαφορετικό. Μπορεί να έμαθαν άλλα από τον δικό τους πολιτισμό. Εδώ εμείς μάθαμε άλλα από τον δικό μας πολιτισμό και αυτό έχει τη δική του αξία και τη δική του σημασία. Δεν αντισταθήκαμε. Αντιθέτως, τους εξασφαλίσαμε στη δική μας διακυβέρνηση - πιστεύω και η σημερινή Κυβέρνηση - όλες τις προϋποθέσεις, κύριε Πρόεδρε, για να υλοποιήσουν τις συμβατικές τους υποχρεώσεις. Δεν θέλουν να τις υλοποιήσουν. Είχαν όλη την ευχέρεια. Δώσαμε την ευχέρεια και στον μηχανικό να τους δώσει τις βεβαιώσεις προκαταβολικά. Έχω μιλήσει ότι πρέπει να προχωρήσουν προς εμπροσθοβαρή έργα και ως Υπουργός αρμόδιος, αλλά όχι αυτό που ήθελαν. Μου ζητούσαν να σπάσω, κύριε Πρόεδρε, - θα το πω τώρα - την απεργία που έκαναν οι εργαζόμενοι και τους είπα ότι θα χυθεί αίμα. Το καταλαβαίνετε τι σημαίνει αυτό; Υπέγραψα την παραχώρηση των βαρέων και ανθυγιεινών χαρακτηρίζοντας τις λιμενικές εγκαταστάσεις, που επί δεκατέσσερα χρόνια που ήσασταν κι εσείς κυβέρνηση κανένας δεν τολμούσε να το κάνει και το έκανε η κυβέρνηση του ΣΥΡΙΖΑ. Σήμερα δεν υλοποιούνται και λυπάμαι για τον εκπρόσωπο των εργαζομένων που ήρθε στην επιτροπή και δεν είπε μία κουβέντα γι' αυτό το πράγμα. Τόση δουλοφροσύνη; Έλεος, δηλαδή! Κύριε Πρόεδρε, προχωρεί η Κυβέρνηση, αφού δυστυχώς διέπραξε μέγα λάθος - δεν θέλω να πω μεγαλύτερη κουβέντα - λέγοντας στο Ελεγκτικό Συνέδριο ότι ευθύνεται το δημόσιο γι' αυτό που έγινε. Ε, λοιπόν, αυτό ήταν πολύ μεγάλο λάθος. Τι καινούργιο θα προστεθεί στη σύμβαση για να παραιτηθούμε από όλα αυτά τα δικαιώματα και να τους δώσουμε, κύριε Πρόεδρε, τις παρατάσεις αυτές; Και δεν τους έφταναν πέντε χρόνια; Θα τους δώσουμε άλλα πέντε και πάει λέγοντας; Εγώ σας λέω, λοιπόν, ότι ποτέ δεν θα υλοποιήσουν αυτές τις συμβατικές τους υποχρεώσεις. Και τι έγινε; Τι κάναμε άλλο, κύριε Πρόεδρε; Τους δώσαμε την παράταση. Να το δεχτώ και αυτό. Παραιτηθήκαμε και από τα δικαιώματά μας, από τις ρήτρες. Να το δεχτώ και αυτό. Είχαμε ένα όπλο ισχυρό, το 16%. Γιατί δεν το δώσαμε στη σύμβαση του '16 το 16% με όρο την υλοποίηση των υποχρεώσεών τους; Αξιότιμοι κύριοι συνάδελφοι της Νέας Δημοκρατίας που πήρατε τον λόγο, αυτό γίνεται τώρα; Δηλαδή κρατήσαμε το 16% ως Ελλάδα, για να τους πιέσουμε να αναλάβουν και να υλοποιήσουν τις υποχρεώσεις τους; Κύριε Πρόεδρε - για να μην τρώω τον χρόνο, είναι πολλά αυτά που μπορεί να πει κανείς - , υπάρχει επίσης ένα ζήτημα αν το Υπουργείο έστειλε αυτή τη σύμβαση στην Ευρωπαϊκή Ένωση, στην αρμόδια επιτροπή, αν την έστειλε στη ΡΑΛ. Όχι, δεν την έστειλε στη ΡΑΛ, αλλά πήρε από τη ΡΑΛ τις αρμοδιότητες του κανονισμού 352 και τις ανέλαβε ο κύριος Υπουργός, ο οποίος είναι και ως εκπρόσωπος του ελληνικού δημοσίου μέτοχος στο λιμάνι. Άρα, λοιπόν, πώς θα ασκήσει αυτή την αρμοδιότητα; Δεν υπήρξε έστω ένας νομικός σύμβουλος με στοιχειώδη γνώση του πρώτου έτους της Νομικής να του πει ότι αυτό είναι λάθος; Κατήργησε τη ΔΑΛ. Μάλιστα. Ερωτώ: Δύο χρόνια έγινε κάποια ανέλκυση; Και να προσέξετε, κύριε Πλακιωτάκη. Εάν οδηγήσετε τα πράγματα σε σημείο να πληρώσει το ελληνικό δημόσιο τα 40 εκατομμύρια προκειμένου να ανελκύσει τα βυθισμένα σκάφη στο λιμάνι η «COSCO», θα έχετε διαπράξει άλλο ένα μεγάλο έγκλημα εις βάρος του ελληνικού δημοσίου.
Και κλείστε, κύριε συνάδελφε.
Κλείνω, κύριε Πρόεδρε. Δυστυχώς με αυτόν τον τρόπο και με αυτή τη λογική δεν υπηρετείται το δημόσιο συμφέρον. Εμείς αυτό τονίζουμε. Δεν είμαστε απέναντι στην επένδυση. Είμαστε απέναντι σε αυτού του είδους τις λογικές, σε μια λογική που υποτάσσεται στη λογική της αποικιοκρατικής αντίληψης που έχουν οι Κινέζοι και εκδηλώνει δουλοφρονητικές συμπεριφορές. Ευχαριστώ, κύριε Πρόεδρε.
Κι εμείς ευχαριστούμε, κύριε Κουρουμπλή. Καλείται στο Βήμα η κ. Νίνα Κασιμάτη από τον ΣΥΡΙΖΑ - Προοδευτική Συμμαχία.
Ευχαριστώ πολύ, κύριε Πρόεδρε. Κυρίες και κύριοι Βουλευτές, κύριοι Υπουργοί, συζητούμε για την αποικιοκρατική συμφωνία μεταβίβασης του υπολοίπου 16% που κατέχει το ΤΑΙΠΕΔ στον «ΟΛΠ - COSCO» και τις ολέθριες συνέπειές της για την Ελλάδα, που δυστυχώς δεν είναι μόνο οικονομικές, αλλά αφορούν τη θέση της σε παγκόσμια κλίμακα, άρα και τη συνολική προοπτική της, οικονομική και πολιτισμική. Σύμφωνα με κάποιους ορισμούς, γενεσιουργός αιτία της αποικιοκρατίας είναι η δοσμένη υπανάπτυξη και καθυστέρηση της αποικιοκρατούμενης χώρας. Αλλά επειδή σέβομαι αρκούντως τον εαυτό μου, τον ελληνικό λαό και την Ολομέλεια της Βουλής, δεν θα αποδεχθώ το ιστορικό αιτιατό ως ιστορικό αίτιο, όπως διδάσκει ο Νίκος Ψυρούκης στην «Ιστορία της Αποικιοκρατίας». Δηλαδή υπάρχει ένα σύστημα - πλαίσιο, καπιταλιστικό λέγεται, που διαρθρώνει τις παραγωγικές σχέσεις κατά τρόπο που παράγει ανισότητες. Σε αντίθεση με όσα διακηρύσσει ο Πρωθυπουργός, δεν είναι δοσμένες. Δημιουργούνται με εκμεταλλευτικές σχέσεις και αναπαράγονται. Αυτό το σύστημα έχει υποκείμενα, παίκτες, μεγάλους, μικρούς και λίγους, ουτιδανούς. [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Ειδικώς για την Ελλάδα, η οποία διαμορφώνεται ως κυρίαρχο κράτος ουσιωδώς κυριαρχούμενο, παίκτες λίγοι και ουτιδανοί είναι μια ψευδοαστική τάξη βασικά κομπραδόρων - ένας νόθος αστισμός, για να το πω κομψά κατά Παναγιώτη Κονδύλη και κατά Βασίλη Φίλια - , και η παράταξη που τους εκπροσωπεί. Έχετε από κοινού εγγενή χαρακτηριστικά εκποιητών του έθνους με την υλική έννοια, αναπαράγοντας την εσωτερική ισχύ σας εις βάρος της χώρας, προβάλλοντας τα κόμπλεξ κατωτερότητάς σας σε έναν ολόκληρο λαό ως υφιστάμενοι διεθνώς. Καθιστάτε τη χώρα χωριό για να είστε εδώ πρώτοι, γιατί στη μεγάλη πόλη, στην κόσμο - πόλη που ορέγεστε για πατρίδα, είστε σαφώς τελευταίοι. Και στο επετειακό έτος των διακοσίων χρόνων από την Εθνική Παλιγγενεσία και την Επανάσταση του 1821- θα το επαναλαμβάνω σε κάθε νομοσχέδιο, για να καταγράφεται το ιστορικό πλαίσιο των πολιτικών καθυπόταξης του έθνους που εφαρμόζετε, κυρίες και κύριοι της Νέας Δημοκρατίας, ενώ παράλληλα ψευδοεορτάζετε με την αγγλοσαξονική ιδεολογική γραμμή ότι οι ξένοι αποτίναξαν τον τουρκικό ζυγό και όχι οι Έλληνες, «επειδή σπαράσσονταν» οι Έλληνες - παράλληλα, αποσιωπάτε τη γραμμή Καποδίστρια για τη δημιουργία ενός όντως ανεξάρτητου κράτους, ο οποίος, όχι τυχαία, δολοφονείται από μέλη μιας οικογένειας που ανήκε στην άρχουσα τάξη της εποχής, με δεδομένες τις σχέσεις που είχε με τον διεθνή παράγοντα. Έκτοτε, σε αυτό το πεδίο αναμετρώνται οι δυνάμεις του οράματος για εθνική ανεξαρτησία και κοινωνική πρόοδο, ενάντια στο μεταπρατικό κεφάλαιο και τις πολιτικές μαριονέτες του. Εν όψει αυτού, λοιπόν, τώρα, εν έτει 2021, παραδίδετε κυριολεκτικά, μεταξύ άλλων καίριων πλουτοπαραγωγικών πόρων, τα εναπομείναντα και πολύ σημαντικά συμβατικά δικαιώματα του ελληνικού δημοσίου στο λιμάνι του Πειραιά σε μια ξένη εταιρεία και βασικά σε μια ξένη χώρα. Όχι μόνοι σας, βέβαια, για να είμαστε δίκαιοι. Η ιδεολογικοπολιτική γραμμή και πρακτική σας διαπερνά οριζόντια το πολιτικό σύστημα εξουσίας, όπως ειδικότερα διαμορφώθηκε σε κόμμα - καρτέλ από τα μέσα της δεκαετίας του '90, οδηγώντας στη χρεοκοπία και το μνημόνιο του 2010, που θεσμοποίησε τον διεθνή οικονομικό έλεγχο επί της χώρας. Έτσι, λοιπόν, η μετοχοποίηση του ΟΛΠ ξεκινάει από το 1999 επί εκσυγχρονισμού, μιας που πρέπει να μιλήσουμε για ιστορία, όπως αποδείχτηκε, σε αυτή την Αίθουσα, όταν η χώρα τότε χάνει τον δρόμο της, χάνει την προοπτική του να έχει έναν κεντρικό ρόλο στις διεθνείς μεταφορές, όπως προηγουμένως είχε χάσει και τη δυνατότητα, μέσα από τα κονδύλια που απώλεσε, για τους σιδηροδρόμους και αυτή είναι μια πολύ επίκαιρη συζήτηση εν όψει και του Ταμείου Ανάκαμψης και τον τρόπο με τον οποίο η Κυβέρνησή σας το διαχειρίζεται. Το 2008 επί Νέας Δημοκρατίας παραχωρείται στην «COSCO PACIFIC» ο σταθμός εμπορευματοκιβωτίων. Το 2009 η κυβέρνηση του ψευδώνυμου ΠΑΣΟΚ αναδέχεται - προ μνημονίου - την ιδιωτικοποίηση του ΟΛΠ, στο όνομα της νεοφιλελεύθερης πια ορθοδοξίας του, που θα το διαλύσει μαζί με τη χώρα. Και το 2010, για την ταχύτερη προώθηση του προγράμματος ιδιωτικοποιήσεων, αποφασίστηκε από το τότε Υπουργικό Συμβούλιο η δημιουργία του Ταμείου Δημόσιας Περιουσίας, ανακοινώνοντας τότε την ιδιωτικοποίηση του ΟΛΠ και του ΟΛΘ εντός του 2011. Μετά την πτώση στις εκλογές του 2012, τη σύμβαση παραχώρησης την καταρτίζει η κυβέρνηση Νέας Δημοκρατίας - ΠΑΣΟΚ. Ο κύκλος αυτός κλείνει ως ιλαροτραγωδία και γι' αυτό παρατηρούμε και το κωμικό φαινόμενο όλοι οι πρωταγωνιστές και υπαίτιοι, προκειμένου να αποποιηθούν τις ευθύνες των επιλογών τους, να νοιάζονται οψίμως για τις συνέπειες των μοιραίων και συνειδητών τους αποφάσεων. Εξαιρείται, σαφώς, η κυβέρνηση του ΣΥΡΙΖΑ, η μόνη που είχε γνήσια βούληση επαναδιαπραγμάτευσης των επαχθών μνημονίων που κληρονόμησε και εν προκειμένω και της σύμβασης παραχώρησης, που με την τήρηση της δέσμευσης του Αλέξη Τσίπρα στον λαό του Κερατσινίου, της Δραπετσώνας, του Περάματος, της Σαλαμίνας και όλου του Πειραιά, εξασφάλισε εξαιρέσεις χώρων που αποδόθηκαν στους παραλιμένιους δήμους, τα εμβληματικά λιπάσματα της Δραπετσώνας και εκτάσεις που αφορούν τη ναυπηγοεπισκευή, τις αρχαιότητες και τον νεότερο πολιτισμό στον Πειραιά, στο Κερατσίνι, στο Πέραμα, στη Σαλαμίνα. Εξασφάλισε τη βιωσιμότητα της ναυπηγοεπισκευαστικής ζώνης Περάματος και γενικότερα της ναυπηγοεπισκευής και των συναφών μικρομεσαίων επιχειρήσεων της περιοχής, άρα και τις θέσεις εργασίας, βεβαίως τα εργασιακά δικαιώματα εντός του ΟΛΠ, καθώς και δημιούργησε θεσμικές δικλίδες διασφάλισης του δημοσίου συμφέροντος με την ίδρυση της ΔΑΛ, την αναβάθμιση της ΡΑΛ και τη λειτουργία της ΕΣΑΛ, καθώς επίσης όρισε και υποχρεωτικές επενδύσεις για τον επενδυτή. Πάμε τώρα σε αυτό, γιατί είναι η πέτρα του σκανδάλου, αφού η μη εκτέλεση αυτών των υποχρεωτικών επενδύσεων, ενεργοποιεί ποινικές ρήτρες. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Αφού εσείς κάνετε ότι δεν καταλαβαίνετε, κύριε Υπουργέ και κύριοι Υπουργοί, θα απευθυνθώ στα μέλη του Διοικητικού Συμβουλίου του ΤΑΙΠΕΔ. Θα τους πω ότι σύμφωνα με τον ν.4389/2016 και το άρθρο 7, το ακαταδίωκτο ισχύει υπό προϋποθέσεις: πρώτον, έλλειψη δόλου ή βαριά αμέλεια. Στην προκειμένη περίπτωση, εφόσον καταργούνται συμβατικές υποχρεώσεις, επέρχεται βλάβη σε βάρος του δημοσίου, και δεύτερον, απόφαση του Ελεγκτικού Συνεδρίου δεσμευτική για κάθε δικαστήριο. Ωστόσο, η διάταξη με πολλή προσοχή αναφέρει ότι η δέσμευση αφορά μόνο τα θέματα που κρίθηκαν σε συνάρτηση με τα στοιχεία που υποβλήθηκαν. Τυχόν αποσιώπηση πραγμάτων από το Ελεγκτικό Συνέδριο μπορεί να στοιχειοθετήσει τουλάχιστον βαρεία αμέλεια του διοικητικού συμβουλίου, που ενδέχεται να οδηγήσει σε άρση της προστασίας των μελών του διοικητικού συμβουλίου. Επομένως χωρεί περαιτέρω έρευνα για αναζήτηση ευθυνών για όλους σας. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού]] Χθες, λοιπόν, στην ακρόαση των φορέων ρώτησα τον Πρόεδρο της Επιτροπής Παραγωγής και Εμπορίου, κ. Βλάχο, ποιοι δεν ανταποκρίθηκαν στην πρόσκληση. Από τους θεσμικούς, ο κ. Άγγελος Καρακώστας, Πρόεδρος του Διοικητικού Συμβουλίου της Ένωσης Λιμένων Ελλάδος. Δεν μας εξέπληξε. Όμως, αρνήθηκε να παραστεί και ο εκτελών χρέη Προέδρου της Ρυθμιστικής Αρχής Λιμένων, της ΡΑΛ, κ. Αθανάσιος Τορουνίδης, ο οποίος, όμως, έστειλε υπόμνημα, το οποίο ζήτησα και πράγματι μου εστάλη από τις υπηρεσίες. Στη συνέχεια εστάλη και σε όλη την επιτροπή. Κύριοι Υπουργοί, θα καταθέσω για τα Πρακτικά τις δύο επιστολές του, γιατί ο άνθρωπος λέει τρομερά πράγματα. Πρώτα απ' όλα, ότι η ΡΑΛ μέχρι χθες δεν είχε καταστεί γνώστης ή αποδέκτρια του κειμένου της συμφωνηθείσης τροποποίησης συμβάσεως παραχώρησης, αλλά ούτε και σχετικό ερώτημα έχει παραληφθεί από την Αρχή, σύμφωνα με τα άρθρα 112 και 132 του ν.4389/2016 για την έκφραση γνώμης επί των προβλέψεών της. Γενικότερα, θα προέκυπτε πόσο κακόπιστος εταίρος είναι η «COSCO», για να προχωράτε σε φιλικό διακανονισμό, όταν εντός του λιμανιού έχουμε κατάφωρες μονοπωλιακές πρακτικές στη διαχείριση των στερεών και υγρών αποβλήτων. Σας έκανα ερώτηση. Δεν καταθέσατε τα έγγραφα που σας ζήτησα, κύριε Πλακιωτάκη. Όταν βάζει διόδια στους ναυπηγοεπισκευαστές, σας έκανα ερώτηση. Παραπέμψατε το ερώτημά μου στη ΡΑΛ και μπράβο σας. Η ΡΑΛ έβγαλε απόφαση. Θα την καταθέσω. Επικαλείται την ερώτησή μου. Την αναφέρει και αποφαίνεται υπέρ των ναυπηγοεπισκευαστών. Αλλά η παρανομία συνεχίζεται και, βέβαια, οι περιβαλλοντικές παραβιάσεις και η διάθεση επεκτατισμού της «COSCO» στο Κερατσίνι, στο Πέραμα, στη Σαλαμίνα, στην Πειραϊκή. Επανέρχομαι στην επιστολή του κ. Τορουνίδη. Λέει, λοιπόν: «Σε κάθε περίπτωση, η Ρυθμιστική Αρχή Λιμένων είχε καταστεί αποδέκτης καταγγελιών..». «…Μετά τη συμπλήρωση της προθεσμίας του άρθρου 7.2 της σύμβασης παραχώρησης, η Αρχή επρόκειτο να κινήσει τις σχετικές προβλεπόμενες διαδικασίες, σύμφωνα με τις υφιστάμενες προβλέψεις». Εξάλλου η Αρχή με την υπ' αριθμόν 188/2020 απόφασή της εξέδωσε κανονισμό, δυνάμει της εξουσιοδοτικής διάταξης του άρθρου 112 του ν.4389/2016. Παρ' όλο που αυτό καταργήθηκε, ο κανονισμός, τον οποίο εξέδωσε η Αρχή, ισχύει και δύναται να τύχει εν μέρει εφαρμογής ως προς τα οριζόμενα και τη διαδικασία επιβολής ποινικών ρητρών επί παραβάσεων διατάξεων, όπως τούτες τροποποιούνται με την παρούσα σύμβαση τροποποίησης.». Καταλαβαίνετε τι λέει η Ρυθμιστική Αρχή Λιμένων, κύριε Υπουργέ; Ότι και αυτή τη στιγμή που μιλάμε μπορούν οι ποινικές ρήτρες να επιβληθούν, αλλά η Ρυθμιστική Αρχή Λιμένων δεν έχει λάβει από εσάς καμμία ειδοποίηση για το τίποτα. Θα σας πω και παρακάτω. «Η ΡΑΛ ασκεί το σχετικό δικαίωμα ή προβαίνει στη σχετική ενέργεια μόνο εφόσον έχει προηγηθεί προηγούμενη σύμφωνη γνώμη του Υπουργού Ναυτιλίας και Νησιωτικής Πολιτικής ή του Υπουργού Οικονομικών». Θα μου πείτε, δεν θέλατε. Ωστόσο, «μετά την 29-1-2021 και την έναρξη ισχύος του ν.4770/2021, η Ρυθμιστική Αρχή Λιμένων είναι αρμόδια για την εισήγηση προς τους αρμόδιους Υπουργούς Οικονομικών και Ναυτιλίας αναφορικά με την άσκηση των συμβατικών δικαιωμάτων του ελληνικού δημοσίου που απορρέουν από συμβάσεις παραχώρησης στο όνομα και για λογαριασμό του», όπως ισχύει μετά και την τροποποίηση του άρθρου άρθρου 112 ν.4389/2016 δυνάμει του άρθρου 48 του ν.4770/2021. Άρα κακώς, κάκιστα, δεν έχει ερωτηθεί η ΡΑΛ και δεν της έχει δοθεί το κείμενο της τροποποιηθείσης σύμβασης. Μάλιστα, ο εκτελών χρέη προέδρου λέει ότι μπορεί ακόμα και τώρα να θέσετε τα ερωτήματα και αναλόγως να εισηγηθεί και διατηρείται η δυνατότητα υποβολής γνώμης μετά από σχετικό αίτημα των κατά περίπτωση αρμοδίων Υπουργών. Θα τα δούμε αυτά. Θα πρέπει να τα διαβάσετε, γιατί δεν τα έχετε αναφέρει. Χθες αυτό αποσιωπήθηκε. Τελειώνω. Ευχαριστώ, κύριε Πρόεδρε, για τον χρόνο.
Ολοκληρώστε, όμως.
Τελειώνω αμέσως.
Είδα ότι στους Πειραιώτες δόθηκε σε όλους ανοχή στον χρόνο, άρα και σε εσάς, για να μη διαμαρτύρονται οι υπόλοιποι.
Ευχαριστώ πολύ. Θέλω ενάμισι λεπτό, κύριε Πρόεδρε.
Όχι ενάμισι λεπτό. Κλείστε, παρακαλώ.
Και μιλώντας, ξέρετε ότι η μεταβίβαση του ποσοστού 16% από το ελληνικό δημόσιο μέσω του ΤΑΙΠΕΔ στον «ΟΛΠ - COSCO» χωρίς τη συμφωνηθείσα αντιπαροχή, τα έργα υποδομών, μπορεί υπό προϋποθέσεις να στοιχειοθετήσει κρατική ενίσχυση. Ίσως να υποχρεωθούμε να αποζημιώσουμε την Ευρωπαϊκή Ένωση με διπλή ζημία του δημοσίου. Σας ερωτώ, κύριε Υπουργέ: Έχετε στείλει ερώτημα σε αρμόδιες υπηρεσίες της Ευρωπαϊκής Ένωσης πριν από τη μεταβίβαση - το ρώτησε και ο κ. Κουρουμπλής - ή θα βρεθούμε διπλά χρεωμένοι; Διότι θα μπορούσατε - και όλοι πρέπει να το γνωρίζουν αυτό - να ζητήσετε από τον ΟΛΠ κάποιο άλλο αντάλλαγμα ή ακόμη και να διατηρήσετε τους ισχύοντες όρους με απλή χρονική παράταση της εκπλήρωσής τους και αντίστοιχη σταδιακή μεταβίβαση του 16%. Εσείς, όμως, τα δίνετε όλα εδώ και τώρα και δεν παίρνετε τίποτα, παρά μόνο δημιουργείτε ένα κακό προηγούμενο εις βάρος της χώρας για κάθε νέα επένδυση, λέγοντας ότι η διαιτησία είναι χρονοβόρα διαδικασία. Άρα το δημόσιο αποποιείται τη διεθνή πρακτική της διαιτησίας και κάθε νυν επενδυτής που έχει ήδη συμβάσεις με το δημόσιο θα επιδιώκει ικανοποίηση των αξιώσεών του, παρά την παραβίαση των όρων από την πλευρά του και χωρίς να προβαίνει το ελληνικό κράτος σε διαιτησία; Τι μας επιφυλάσσετε;
Βάλτε τελεία, κυρία Κασιμάτη.
Τελείωσα, κύριε Πρόεδρε. Μισό λεπτό.
Όχι μισό λεπτό.
Κύριοι Υπουργοί, έχετε χρόνο μέχρι αύριο που θα κυρωθεί αυτή η συμφωνία με την ψήφο της Πλειοψηφίας να αναστείλετε τη διαδικασία και οι Βουλευτές της Νέας Δημοκρατίας οφείλουν να δείξουν και να καταψηφίσουν αν τελικά προχωρήσετε. Να μη μεταβιβάσετε το 16% του ελληνικού δημοσίου στον «ΟΛΠ - COSCO», να ζητήσετε και να λάβετε τη γνώμη από τη ΡΑΛ επί των παραβιάσεων και των όρων που συμφωνήσατε με την Κίνα …
Ωραία. Σας ευχαριστούμε.
…και να αναμένετε να αποφανθεί η ελληνική δικαιοσύνη κατόπιν της εκδίκασης των υποβληθεισών προσφυγών - μισό λεπτό, κύριε Πρόεδρε - από πολίτες και θεσμικούς φορείς, καθώς και να περατωθούν οι σχετικές ποινικές διαδικασίες εις βάρος του «ΟΛΠ - COSCO» που είναι σε εξέλιξη. Είστε υποχρεωμένοι να το κάνετε αυτό …
Όχι άλλο. Κυρία Κασιμάτη, έχετε μιλήσει περισσότερο από τους εισηγητές.
…και αφού σας απέδειξα αυτό μέσα στην Ολομέλεια, αν παρά ταύτα προχωρήσετε, διαπράττετε συνειδητά απιστία κατά του δημοσίου και επιτρέπετε παραβιάσεις της ελληνικής και κοινοτικής νομοθεσίας…
Κλείστε, λοιπόν. Δεν θέλω να σας αφαιρέσω τον λόγο.
Μισό λεπτό, κύριε Πρόεδρε, τρεις γραμμές. Συγγνώμη.
Έχω κλείσει και τον χρόνο. Σας παρακαλώ.
Σας παρακαλώ…
Κυρία Κασιμάτη!
Καταλαβαίνω τη δύσκολη θέση στην οποία έχετε βρεθεί…
Ούτε ο Υπουργός δεν μίλησε τόσο!
Ούτε οι Υπουργοί μίλησαν, αλλά εγώ είμαι Βουλευτής Β΄ Πειραιά και εκπροσωπώ πάρα πολύ λαό και θα με ακούσετε για δέκα ακόμα δευτερόλεπτα. Κύριε Γιόγιακα, ασχοληθείτε με τη Θεσπρωτία και αφήστε το λιμάνι του Πειραιά ήσυχο, γιατί ούτε το γνωρίζετε ούτε το σέβεστε.
Εσείς να σέβεστε εμάς!
Κλείσατε, κυρία Κασιμάτη! Δεν έχετε άλλον χρόνο.
Αν προχωρήσετε, αυτό θα έχει συνέπειες για το περιβάλλον, για τη ναυπηγοεπισκευή, για τη γεωοικονομική επιρροή της χώρας λόγω της βαρύτητας του λιμανιού του Πειραιά και μάλιστα υπέρ της Τουρκίας λόγω του περιφερειακού ανταγωνισμού. Σας ευχαριστώ.
Δεν μιλάνε, όμως, για τόσο χρόνο. Απευθυνθήκατε στο Προεδρείο και εγώ εφήρμοσα τον χρόνο που πήραν και ο κ. Δρίτσας και ο κ. Μελάς, αλλά εσείς έχετε υπερβεί κάθε όριο. Με συγχωρείτε. Οι εισηγητές δεν μίλησαν τόσο. Γίνεται γνωστό στο Σώμα ότι οι Υπουργοί Δικαιοσύνης, Οικονομικών, Εργασίας και Κοινωνικών Υποθέσεων, Πολιτισμού και Αθλητισμού, Εσωτερικών, Ναυτιλίας και Νησιωτικής Πολιτικής, Επικρατείας, καθώς και ο Αναπληρωτής Υπουργός Οικονομικών κατέθεσαν στις 29-9-2021 σχέδιο νόμου: «Ταχεία πολιτική δίκη, προσαρμογή των διατάξεων της πολιτικής δικονομίας για την ψηφιοποίηση της πολιτικής δικαιοσύνης, άλλες τροποποιήσεις στον Κώδικα Πολιτικής Δικονομίας και λοιπές διατάξεις του Υπουργείου Δικαιοσύνης». Παραπέμπεται στην αρμόδια Διαρκή Επιτροπή. Τον λόγο έχει ο κ. Μάριος Κάτσης, Βουλευτής του ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, η Κυβέρνηση της Δεξιάς από τα παλιά επιχειρεί με την παρούσα τροποποίηση της σύμβασης παραχώρησης να καλύψει τις ευθύνες του «ΟΛΠ - COSCO» για τη μη εκπλήρωση των συμβατικών υποχρεώσεων της εταιρείας, οι οποίες έχουν υλοποιηθεί μόλις στο 38%. Την απαλλάσσει για τη μη υλοποίηση των επενδύσεων ύψους 300 εκατομμυρίων ευρώ που είχαν συνομολογηθεί, καθιστώντας τη ταυτόχρονα κυρίαρχο του λιμανιού του Πειραιά εις βάρος της τοπικής οικονομίας, των εργαζομένων, των μικρομεσαίων επιχειρήσεων και των κατοίκων των οικείων δήμων. Της παραδίδει το 16% των μετοχών που αποτελούσαν εγγύηση για την εκτέλεση των έργων, με το δημόσιο να στερείται τα έσοδα από τα αντίστοιχα μερίσματα, ενώ την απαλλάσσει και από την καταβολή ποινικών ρητρών για τις καθυστερήσεις στις εκτελέσεις έργων αλλά και για τη μη παροχή των ελάχιστου επιπέδου υπηρεσιών. Είναι σαφές κατόπιν όλης αυτής της συζήτησης που διεξήχθη - οι συνάδελφοι από τον ΣΥΡΙΖΑ το ανέδειξαν με τον πιο αποκρυσταλλωμένο τρόπο και στον πιο καλόπιστο πολίτη που ψήφισε Νέα Δημοκρατία - ότι η δήθεν Κυβέρνηση των επενδύσεων κάνει τα πάντα για να μη γίνουν επενδύσεις με την ουσιαστική έννοια του όρου. Πρόκειται για «αρπαχτές», για έργα «αέρα», για γη και ύδωρ σε φιλικά επιχειρηματικά συμφέροντα και αυτή είναι η Ελλάδα του κ. Μητσοτάκη και οι πολίτες που μας παρακολουθούν μέρα με τη μέρα το βλέπουν και το κρίνουν. Πραγματικά για να επιβεβαιώσω ακόμα παραπάνω το γεγονός ότι η Νέα Δημοκρατία δεν κόπτεται για τις επενδύσεις, θέλω να κάνω μια αναφορά, μιας και είμαι ο τελευταίος ομιλητής, στο τι βλέπουν οι συμπολίτες μου στον νομό που εκλέγομαι, στη Θεσπρωτία, γιατί και εκεί πέρα ακολουθείται η διαδικασία της πώλησης, του ξεπουλήματος του λιμανιού της Ηγουμενίτσας, της «ΟΛΗΓ Α.Ε.», με τουλάχιστον το 67% του ποσοστού των μετοχών του τρίτου μεγαλύτερου λιμανιού της χώρας που επί της ουσίας δίνεται «προίκα» ολόκληρο το παράκτιο μέτωπο, ολόκληρη η χερσαία ζώνη στον ιδιώτη επενδυτή, με ό,τι αυτό σημαίνει για την αλλαγή της καθημερινότητας των πολιτών, των επιχειρηματιών, των ελεύθερων χώρων πρόσβασης κ.ο.κ.. Οι δήμοι που πρόσκεινται στην παράταξη της Νέας Δημοκρατίας, οι δήμοι Ηγουμενίτσας και Φιλιατών, όλο το προηγούμενο διάστημα μέσα στο καλοκαίρι είχαν ξεκινήσει κινητοποιήσεις με μόνιμες αποφάσεις δημοτικών συμβουλίων, αποκλεισμό του λιμανιού του εσωτερικού, του εξωτερικού, πορεία στο κέντρο της πόλης και αυτοί πρόσκεινται στην παράταξη της Νέας Δημοκρατίας. Όμως, μήπως για το λιμάνι της Ηγουμενίτσας, που πωλείται τουλάχιστον το 67% του, υπάρχει δέσμευση στην προκήρυξη που έχει βγει από το ΤΑΙΠΕΔ με εντολή της Κυβέρνησης της Νέας Δημοκρατίας ότι ο επενδυτής και ο ιδιώτης και ο ανάδοχος που θα προκύψει να το αγοράσει θα κάνει καμμία επένδυση; Δεσμεύεται για τίποτα; Απολύτως τίποτα. Το παίρνει «μπιρ παρά», ένα λιμάνι με πάρα πολλά έσοδα, το τρίτο λιμάνι σε κίνηση στη χώρα, με είσοδο - έξοδο δυτικής πύλης της χώρας, ενταγμένο στο δίκτυο συνδυασμένων μεταφορών, με δύο οδικούς άξονες - Εγνατία και Ιόνια - και με τεράστια επιβατική και εμπορευματική κίνηση και ενώ είναι σε ανάπτυξη και η τρίτη φάση του λιμανιού, αξίας 80 και 90 εκατομμυρίων ευρώ. Τι βλέπουμε; Ήλθε ο Υπουργός Ναυτιλίας τον περασμένο Ιούλιο, μέσα στο καλοκαίρι, συναντήθηκε με τους τοπικούς φορείς και τους δημάρχους και έταξε ότι μέχρι τέλος Αυγούστου, κύριε Πλακιωτάκη, θα δώσετε τη χερσαία ζώνη στους δημότες, στους πολίτες. Έχουμε φτάσει 29 Σεπτέμβρη. Είναι η απόλυτη κοροϊδία. Είναι ο απόλυτος εμπαιγμός. Δεν είστε συνεπείς σε ό,τι εξαγγέλλετε στον θεσπρωτικό λαό. Ο λόγος που έχει μπει ο συνάδελφός μου από τη Νέα Δημοκρατία εισηγητής, ο Βασίλης Γιόγιακας, για το λιμάνι του Πειραιά, είναι μπας και σας καλοπιάσει δήθεν - έχει μπερδευτεί κι αυτός - ότι θα του δώσετε τη χερσαία ζώνη. Ποια χερσαία ζώνη θα δώσετε; Βγάζετε από την άλλη ανακοινώσεις. Σας ευχαριστεί ο εισηγητής στην επιτροπή, «ευχαριστώ τον Υπουργό Οικονομικών και τον Υπουργό Ναυτιλίας ότι θα παραδώσει στην τοπική κοινωνία τη χερσαία ζώνη». Για ποιον λόγο σάς ευχαριστεί; Φέρατε κάποια τροπολογία με την οποία να αλλάζετε τη σύμβαση παραχώρησης; Εξαιρείτε κάποια τμήματα, αυτά που διεκδικούν οι δήμοι και οι τοπικές κοινωνίες; Ή μήπως η διορισμένη «γαλάζια» διοίκηση του ΟΛΗΓ βοηθάει σ' αυτή τη διαδικασία του ξεπουλήματος να μη γίνει με την «προίκα» μέσα; Με την «προίκα» μέσα θέλει να γίνει η «γαλάζια» διοίκηση. Αυτό φαίνεται από το γεγονός ότι για πρώτη φορά στα χρονικά ένα λιμάνι με 5,5 εκατομμύρια ευρώ ετήσιο τζίρο και 11 εκατομμύρια αποθεματικό είχε ιστορικό χαμηλό στα κέρδη και στα έσοδα με «πάρτι» απευθείας αναθέσεων και διασπάθιση δημοσίου χρήματος. Όσα αναφέρω από το Βήμα της Βουλής σάς τα έχω καταθέσει, κύριε Πλακιωτάκη και κύριε Σταϊκούρα, και μέχρι στιγμής ή δεν λαμβάνω απάντηση ή σε όσες απαντήσεις λαμβάνω δηλώνετε αναρμόδιοι. Είναι ντροπή να μιλάτε για επενδύσεις εσείς, που το μόνο που σας ενδιαφέρει είναι το ξεπούλημα κρίσιμων υποδομών, εθνικών υποδομών εθνικής και στρατηγικής σημασίας και να είστε αναντίστοιχοι με τη βούληση των τοπικών κοινωνιών και να εμπαίζετε τους τοπικούς φορείς. Κλείνω με το εξής: Το τελευταίο «απαύγασμα» για την «Κυβέρνηση των αρίστων» ήταν το γεγονός ότι αποκαλύφθηκε ότι η διορισμένη διοίκηση, ο Διευθύνων Σύμβουλος της «ΟΛΗΓ Α.Ε.» δεν έχει σύννομο διορισμό, γιατί το πτυχίο με βάση τον νόμο για τον ορισμό διοίκησης όφειλε να είναι πτυχίο ΑΕΙ, ενώ το πτυχίο του διευθύνοντος συμβούλου είναι πτυχίο ΤΕΙ. Και σας έκανα ερώτηση, κύριε Πλακιωτάκη, αν είναι σύννομος ο διορισμός και δηλώσατε αναρμόδιος. Αναρμόδιος, λοιπόν, είστε για τη χερσαία ζώνη και μη συνεπής να τη δώσετε τέλος Αυγούστου, όπως εσείς τάξατε, όταν ήλθατε στην Ηγουμενίτσα, αναρμόδιος για τη διασπάθιση και το πάρτι απευθείας αναθέσεων, αναρμόδιος για το πτυχίο, αναρμόδιος για τα αποθεματικά και το γεγονός ότι έχουν εξαφανιστεί όλα τα έσοδα του λιμανιού - ιστορικά δεν έχει γίνει ξανά, είναι πρωτοφανές - και μας λέτε τώρα εσείς ότι θα φέρετε επενδύσεις και ότι είστε η φιλοεπενδυτική Κυβέρνηση και ότι αυτή η σύμβαση που φέρνετε με την «COSCO» είναι προς το συμφέρον του ελληνικού λαού. Σας έχει καταλάβει ο ελληνικός λαός. Δεν έχει τίποτα να περιμένει από εσάς και, πραγματικά, το μόνο που έχετε να κάνετε είναι να δεσμευθείτε, αν όχι σήμερα, με μία τροπολογία μέχρι τη λήξη της συνεδρίασης να αποδώσετε τη χερσαία ζώνη, να δεσμευθείτε πότε θα φέρετε στη Βουλή την τροποποίηση της σύμβασης παραχώρησης για την απόδοση του χερσαίου μετώπου της πόλης Ηγουμενίτσας και του Δήμου Φιλιατών στην τοπική κοινωνία. Δεν θα έχουμε δύο δερβέναγες στην πόλη, και τον νέο ιδιοκτήτη και τους αιρετούς δημάρχους. Μόνο οι αιρετοί θα είναι αυτοί που θα μπορούν να καθορίζουν την πορεία των πραγμάτων μέσα από τις εκλογές στην αυτοδιοίκηση και όχι αυτός που θα αγοράσει το λιμάνι και θα έχει και προίκα και ιδιοκτησία ολόκληρη την πόλη. Ευχαριστώ πολύ, κύριε Πρόεδρε, και συγγνώμη για την κατάχρηση.
Ευχαριστούμε και εμείς τον κ. Κάτση. Αν και όπως βλέπω όλοι οι εισηγητές, με εξαίρεση τον κ. Γιόγακα που ήταν στον χρόνο του, πήρατε αρκετό χρόνο κατά την πρωτολογία σας. Παρ' όλα ταύτα, θα δώσω από τέσσερα λεπτά στους εισηγητές.
Εγώ έχω περισσότερα.
Εγώ βλέπω ότι όλοι πήρατε περισσότερο χρόνο. Ξεκινάω από εσάς, κυρία Μανωλάκου.
Θα έλθω στο Βήμα, κύριε Πρόεδρε.
Ελάτε στο Βήμα, αλλά χάνουμε χρόνο.
Έχω περισσότερα λεπτά, κύριε Πρόεδρε.
Δεν θα αναπτύξετε την πρωτολογία σας. Η δευτερολογία λέει και μόνη της τι είναι. Είναι τελικές παρατηρήσεις πάνω στο γενικό κλίμα της ολοήμερης συνεδρίασης. Κυρία Μανωλάκου, έχετε τον λόγο για τέσσερα λεπτά.
Κύριε Υπουργέ, ξεκινήσατε με το ρητορικό ερώτημα εάν θέλουμε επενδύσεις. Φυσικά εννοείτε επενδύσεις για να κερδίζουν οι καπιταλιστές και να χάνουν οι εργαζόμενοι και ο λαός συνολικά, γιατί ουσιαστικά εννοείτε την καπιταλιστική ανάπτυξη που πιστεύετε και υλοποιείτε. Όλες οι κυβερνήσεις - Νέα Δημοκρατία, ΣΥΡΙΖΑ, ΠΑΣΟΚ - δίνετε, χαρίζετε δημόσια περιουσία και, μάλιστα, τους δίνετε και χρήματα από πάνω, τσάμπα, από τους αναπτυξιακούς νόμους, ευρωπαϊκά χρήματα, λεφτά των λαών, για να αυξάνει η κερδοφορία και τα προνόμιά τους. Αυτό κάνατε και με την «COSCO», όλες οι κυβερνήσεις, και εσείς και εσείς και εσείς. Αυτά ούτως ή άλλως που υλοποιείτε είστε υποχρεωμένοι και από την οδηγία απελευθέρωσης των λιμενικών υπηρεσιών της Ευρωπαϊκής Ένωσης. Είναι η ίδια κλωστή που σας ενώνει. Ταυτόχρονα, εξασφαλίζετε και φθηνό εργατικό δυναμικό με όσο το δυνατόν λιγότερα δικαιώματα. Κατακρεουργείτε και οι δύο κυβερνήσεις - και η σημερινή και η προηγούμενη - ακόμα και το τελευταίο όπλο των εργαζομένων, το δικαίωμα στην απεργία. Όλα γίνονται για τα αφεντικά και την καπιταλιστική ανάπτυξη. Αυτή η πολιτική ακριβώς δεν σας επιτρέπει ούτε να καταργήσετε τον ειδικό φόρο κατανάλωσης για μια ανακούφιση στον λαό από την ακρίβεια σήμερα, αυτό που προτείναμε στην τροπολογία μας και μας απάντησε αρνητικά ο Υφυπουργός Οικονομικών. Όμως, και εδώ με την «COSCO» τι καλλιεργήσατε και εσείς και οι προηγούμενοι; Ότι θα αναπτυχθεί, ότι θα αφήνει χρήμα στη χώρα, ακόμα και οι μικροεπαγγελματίες και η εγχώρια αστική τάξη θεωρούσε ότι κάτι θα πάρει, κάποιο όφελος θα έχει. Μα, τι μονοπώλιο θα ήταν αν δεν καταβρόχθιζε τα πάντα στο διάβα του; Ούτε ψίχουλο δεν αφήνει. Όλα τα μαζεύει. Μου έλεγε ένας μικροεπαγγελματίας που έχει γερανούς ότι χρειάστηκε η «COSCO» για ένα σπίτι έναν μικρό γερανό. Τον έφερε από την Κίνα. Ο μικροεπαγγελματίας αυτός ο ντόπιος και αυτός αγόραζε από την Κίνα. Αυτές είναι οι καπιταλιστικές σχέσεις αλλά και οι αυταπάτες. Μας είπατε πάλι με ρητορικό ερώτημα ότι θέλουμε συνέπεια στον επενδυτή. Ναι, αλλά όσον αφορά την «COSCO» σαν ανέκδοτο ακούγεται. Μόνο στην κερδοφορία της είναι συνεπής και της στρώνετε τον δρόμο όλες οι αστικές κυβερνήσεις. Επιτέλους, όμως, μας είπατε και ποιος φταίει για τις καθυστερήσεις των υποχρεωτικών έργων. Φταίει το δημόσιο. Ρωτάμε: Εννοείτε το Μονομελές Πρωτοδικείο, το Συμβούλιο Επικρατείας, το Μετσόβιο Πολυτεχνείο και το ΕΛΚΕΘΕ, που ανέδειξαν τη ρύπανση και τα δικαστήρια που επέβαλαν ασφαλιστικά μέτρα για την προστασία της δημόσιας υγείας, του περιβάλλοντος, των πολιτιστικών τους μνημείων; Και να σας πω κάτι: Εκεί που δημιουργήθηκε καθυστέρηση στην παράδοση κοντέινερ ήταν η απεργία των εργαζομένων, προκειμένου να πιέσει την «COSCO» να υπογράψει συλλογική σύμβαση. Για αυτό θέλετε να φιμώσετε και τους εργαζόμενους από το δικαίωμα της απεργίας. Δεν θα περάσει, όπως δεν θα περάσει και ο νόμος Χατζηδάκη. Όμως, είναι υπερβολικό και δεν είναι πιστευτό να λέτε ότι «αν δεν δίναμε τα επιπλέον προνόμια και απαλλαγές στην “COSCO”, θα ερχόταν ο κατακλυσμός του Νώε», όταν για το κινέζικο μονοπώλιο το «φιλέτο» του Πειραιά είναι χρυσοφόρος φλέβα και φαίνεται στη συνεχώς αυξανόμενη κερδοφορία της. Συνεπώς είναι ψέμα και υποκρισία να λέτε Νέα Δημοκρατία και ΣΥΡΙΖΑ ότι υπογράψατε τέτοιες συμφωνίες και ιδιωτικοποιήσεις για το δημόσιο συμφέρον, ταυτίζοντας τα συμφέροντα των μονοπωλίων, του κεφαλαίου, με αυτά του λαού. Μόνο δεινά θα έχουν τα λαϊκά στρώματα. Και τελειώνω λέγοντας για την εγκληματική επίθεση χρυσαυγίτικων ναζιστικών ομάδων με ξύλα, λοστάρια, πέτρες, ακόμα και βόμβες μολότοφ μέσα από το ΕΠΑΛ Σταυρούπολης ενάντια σε γονείς, μαθητές και φοιτητές. Είναι απαράδεκτη η στάση της Αστυνομίας. Την ώρα της επίθεσης των φασιστικών ομάδων οι αστυνομικές δυνάμεις απωθούσαν ρίχνοντας χημικά και δακρυγόνα στους γονείς, τους μαθητές, τους φοιτητές και έκαναν πλάτη στις φασιστικές δυνάμεις. Το καταγγέλλουμε.
Κλείστε τη δευτερολογία.
Τελειώνω, κύριε Πρόεδρε. Απαράδεκτη, επίσης, είναι η γενικόλογη διατύπωση του Υπουργείου Παιδείας, που ταυτίζει τους αγώνες των νέων ενάντια στον φασισμό με τα εγκληματικά, φασιστικά στοιχεία. Όμως, να ξέρετε ότι ο φασισμός δεν θα περάσει. Αυτή τη στιγμή είναι σε εξέλιξη μαχητική αντιφασιστική συγκέντρωση στους δρόμους της Σταυρούπολης, όπως σε εξέλιξη είναι και συλλαλητήρια στο Πασά Λιμάνι ενάντια στην παραχώρηση μετοχών στον «ΟΛΠ - COSCO» που οργανώνουν τα συνδικάτα και το Εργατικό Κέντρο Πειραιά με κύριο μήνυμα: «Όχι στο master plan της “COSCO”. Όχι στους αντιλαϊκούς σχεδιασμούς των επιχειρηματικών ομίλων και της Κυβέρνησης». Ο νους και η καρδιά μας είναι μαζί τους.
Είπαμε τέσσερα λεπτά και όχι έξι, κυρία Μανωλάκου. Εν πάση περιπτώσει, δεν ξέρω αν πρέπει να κλείνω τον ήχο και το μικρόφωνο και, μάλιστα, εγώ σεβάστηκα γιατί είπατε «ολοκληρώνω στα τέσσερα» και δεν σας διέκοψα. Κάνω παράκληση θερμή όσοι μπορείτε να μιλήσετε από τη θέση σας, εκτός αν υπάρχει ιδιαίτερος λόγος, και όχι από το Βήμα στη δευτερολογία.
Είναι θέμα μάσκας, κύριε Πρόεδρε.
Τον λόγο τώρα έχει για τέσσερα λεπτά ο ειδικός αγορητής από το Κίνημα Αλλαγής, ο κ. Μπιάγκης.
Προσπαθώντας να κερδίσουμε χρόνο, κύριε Πρόεδρε, τρεις κουβέντες και μόνο θα πω. Το Κίνημα Αλλαγής, κύριε Υπουργέ, είναι ξεκάθαρο. Είναι αντίθετο με την άποψη της Κυβέρνησης και της Νέας Δημοκρατίας για ολική παραχώρηση του λιμένος και ειδικά σε αυτή την περίπτωση του λιμένος του Πειραιά. Το Κίνημα Αλλαγής έχει συγκεκριμένη θέση, η οποία έχει να κάνει με παραχώρηση χρήσης του λιμένος και ανάλογα αξιοποίηση και έλεγχος της λειτουργίας από εκεί και στο εξής. Ένα - ένα για να τα τελειώνουμε αυτά τα θέματα. Λέμε «ναι», δηλαδή στην παραχώρηση των λιμενικών δραστηριοτήτων και, μάλιστα, με έλεγχο και παρακολούθηση από ανεξάρτητη αρχή, την οποία εσείς την καταργήσατε ουσιαστικά στην πράξη. Επίσης, σε μια σύμβαση, κάνοντας χρήση των δικαιωμάτων που πηγάζουν μέσα από αυτή έχουμε, λοιπόν, το δικαίωμα τόσο εμείς όσο και οι αντισυμβαλλόμενοι είτε να προχωρήσουμε, αν θέλετε, σε καταγγελία της σύμβασης, κάτι το οποίο ποτέ δεν αναφέραμε εμείς, είτε, αν θέλετε, να προσφύγουμε στη διαιτησία. Προσφεύγοντας στη διαιτησία, σε καμμία περίπτωση δεν θέλουμε να πούμε ότι καταγγέλλουμε τη σύμβαση. Δικονομικά είναι ξεκαθαρισμένο αυτό εδώ και πάρα πολύ καιρό και όχι από εμάς. Προσφεύγοντας στη διαιτησία, σε καμμία περίπτωση δεν σταματά να λειτουργεί η επένδυση. Προσφεύγοντας στη διαιτησία, διεκδικούμε τα δικαιώματα για την τοπική κοινωνία και το ελληνικό δημόσιο. Σας λέμε, κύριε Υπουργέ, πως είχατε όλον τον χρόνο, με δεδομένο το ότι η αντισυμβαλλόμενη και δη η εταιρεία της «COSCO» δεν έκανε τα προβλεπόμενα και μέσα στο χρονοδιάγραμμα που προβλεπόταν στη σύμβαση, αφ' ενός να συνομιλήσετε με τους φορείς και την κοινωνία - και δεν το κάνατε - , αφ' ετέρου να έρθετε και να διαβουλευθείτε με τον κόσμο αλλά και με τα κόμματα που βρίσκονται σήμερα στη Βουλή. Σας λέμε, κύριε Υπουργέ, πως, αν είχατε αξιοποιήσει τους θεσμοθετημένους φορείς, όπως αυτόν της Ρυθμιστικής Αρχής Λιμένος, θα είχατε και μια γνωμοδότηση για το συγκεκριμένο θέμα και τεκμηριωμένες απόψεις, που θα σας βοηθούσαν σε έναν πιθανό διάλογο. Θα μπορούσατε τότε και αφού είχατε πράξει όλα αυτά που σας προτείνουμε, να καθίσετε στο τραπέζι των διαπραγματεύσεων, αλλά θα καθόσασταν με μια άλλη δυναμική, γιατί πίσω σας θα είχατε όλη αυτή τη δυναμική που απορρέει από τη διαβούλευση και από τον διάλογο με τα υπόλοιπα κόμματα. Δεν το κάνατε. Θα μπορούσατε, επίσης, μέσα σε αυτό το διάστημα των πέντε ετών να είχατε ελέγξει και να είχατε μελετήσει τα κακώς κείμενα και ανάλογα να προτείνετε και κάποιες τροποποιήσεις, αξιοποιώντας αυτό που η «COSCO» δεν είχε κάνει μέχρι σήμερα, δηλαδή δεν είχε φέρει εις πέρας τις προϋποθέσεις τις οποίες όφειλε να φέρει σύμφωνα με τη σύμβαση. Μέσα σε αυτό θα έπρεπε να δείτε τα κακώς κείμενα και να προτείνετε αλλαγές. Μέσα σε αυτό θα μπορούσατε βεβαίως να αλλάξετε και να βρείτε τον τρόπο, έτσι ώστε να εκφραστεί ο κεντρικός Δήμος του Πειραιά, μέσα από το Διοικητικό Συμβούλιο του ΟΛΠ. Είναι αλήθεια ότι με τη σύμβαση του 2016, χρονικά βλέποντάς τη και μελετώντας τη, λογικά θα φτάναμε εδώ που φτάσαμε σήμερα. Δεν είναι δικό σας αποτέλεσμα αυτό. Είναι όμως ένα κακό αποτέλεσμα που θα μπορούσατε να το διαπραγματευθείτε, με δεδομένη τη μη ολοκλήρωση των εργασιών από τη μεριά της «COSCO». Ούτε αυτό κάνατε. Αντί αυτού, επιλέξατε να μην αξιοποιήσετε ούτε καν τα όπλα που είχατε στη φαρέτρα σας, προκειμένου οι επενδύσεις να γίνουν το γρηγορότερο δυνατό, με αποτέλεσμα να δώσετε χρόνο - πέντε συν πέντε χρόνια - στην αντισυμβαλλόμενη εταιρεία. Και, δεύτερον, δεν αξιοποιήσατε τις ποινικές ρήτρες και ό,τι αυτό συνεπάγεται, πράγμα που θα έβαζε την «COSCO» σε μια πραγματική άλλη λειτουργία, σε άλλη διάσταση προς όφελος της τοπικής κοινωνίας και της τοπικής οικονομίας και όχι μόνο. Ευχαριστώ, κύριε Πρόεδρε.
Κι εγώ ευχαριστώ, γιατί ήσασταν και συνεπής στον χρόνο. Τον λόγο έχει ο εισηγητής του ΣΥΡΙΖΑ - Προοδευτική Συμμαχία κ. Νεκτάριος Σαντορινιός για τέσσερα λεπτά.
Ευχαριστώ, κύριε Πρόεδρε. Δεν θα έπαιρνα καν τον λόγο, γιατί τα έχουμε πει όλα και δεν προσέθεσαν και τίποτα καινούργιο, κύριε Υπουργέ. Συνεχίζουν να υποστηρίζουν τις θέσεις τους, χωρίς να καταλαβαίνουν ότι με αυτόν τον τρόπο ουσιαστικά καθυστερούν την επένδυση και δεν τη βοηθούν. Αυτά που σας προτείνουμε εμείς στην εφαρμογή της σύμβασης θα έφερναν πιο γρήγορα και τις υποχρεωτικές επενδύσεις και θα έδιναν πραγματικές λύσεις στο λιμάνι. Άρα στο ερώτημα «τι επενδύσεις θέλουμε;», απαντάμε ότι θέλουμε επενδύσεις με κανόνες, θέλουμε επενδύσεις για τις πόλεις, θέλουμε επενδύσεις για τον λαό, θέλουμε επενδύσεις για τις μικρομεσαίες επιχειρήσεις και όχι επενδύσεις όπου ο αντισυμβαλλόμενος συνέχεια θα παραβιάζει τους κανόνες και η Κυβέρνηση θα του χαρίζεται. Είπατε κάτι για το master plan, κύριε Υπουργέ. Είπατε ότι εσείς εγκρίνατε το master plan. Το master plan δεν το εγκρίνατε εσείς. Το master plan εγκρίθηκε τον Φεβρουάριο του 2019 με όλες τις υποχρεωτικές επενδύσεις. Έχω εδώ την απόφαση και θα την καταθέσω στα Πρακτικά. Είχαμε ζητήσει κάποιες διευκρινίσεις και κάποιες τροποποιήσεις, προκειμένου να εγκριθούν και οι μη υποχρεωτικές επενδύσεις. Τότε, επειδή πλησίαζαν οι εκλογές, είχατε τάξει στον ΟΛΠ προφανώς ότι θα εγκρίνετε ό,τι θέλει. Και γι' αυτό έφερνε δικαιολογίες, «δεν μπορούμε τώρα, θα το φέρουμε σε λίγο». Κλασική ιστορία του ΟΛΠ. Αμέσως μετά τις εκλογές κατέθεσε το master plan. Τι είχε μέσα; Τον Προβλήτα 4 και το mall. Πανηγύριζε ο κ. Υπουργός ότι κατατέθηκε το master plan με επιπλέον επενδύσεις. Ευτυχώς τότε δεν είχατε προλάβει να καταργήσετε την ΕΣΑΛ και να τη μετατρέψετε σε κυβερνητικό όργανο και η ΕΣΑΛ έκανε αυτό που έπρεπε, δεν δέχθηκε ούτε τον Προβλήτα 4 ούτε το mall. Μου κάνατε μια ερώτηση, κύριε Υπουργέ. Είπατε: «Για να υφίσταται ποινική ρήτρα, θα πρέπει η υπαιτιότητα της μη εκτέλεσης των έργων να βαρύνει τον ΟΛΠ. Στη σύμβαση που φέρατε το 2016 το γράφει στην παράγραφο 16.5. Το ξεχάσατε;». Αυτό με ρωτήσατε. Κύριε Υπουργέ, εσείς τη διαβάσατε την παράγραφο 16.5; Γιατί, αν τη διαβάσετε και παραπλανάτε έτσι το Κοινοβούλιο, τότε υπάρχει μεγάλο πρόβλημα. Θα σας τη διαβάσω, γιατί αν δεν ξέρετε τι λέει η παράγραφος 16.5 και συρθήκατε σε αυτή τη διαπραγμάτευση χωρίς να γνωρίζετε τι λέει, τότε πραγματικά το μόνο αποτέλεσμα που μπορούσατε να φέρετε είναι αυτή η σύμβαση. Θα σας τη διαβάσω για να καταλάβετε. Παράγραφος 16.5: «Οι ποινικές ρήτρες δεν θα λογίζονται για παράβαση - προφανώς - εφόσον ο ΟΛΠ βρίσκεται σε θέση να αποδείξει ότι η εν λόγω παράβαση έλαβε χώρα αποκλειστικά ή ουσιωδώς αποκλειστικά ως άμεση συνέπεια γεγονότος ανωτέρας βίας ή άλλου πέραν του ελέγχου του ΟΛΠ.». Ήταν ανωτέρα βία, κύριε Υπουργέ; Ειλικρινά, έτσι διαπραγματευθήκατε; Γι' αυτό φέρατε τα αποτελέσματα που φέρατε δυστυχώς. Ευχαριστώ.
Κι εμείς ευχαριστούμε για τη συνέπεια στον χρόνο. Κλείνουμε τις δευτερολογίες των εισηγητών και ειδικών αγορητών με τον εισηγητή της Νέας Δημοκρατίας κ. Γιόγιακα, ο οποίος στην πρωτολογία του μίλησε ακριβώς στον χρόνο του, τα δεκαπέντε λεπτά και έντεκα δευτερόλεπτα, όπως βλέπω ότι σημείωσε ο Προεδρεύων. Κύριε Γιόγιακα, έχετε τον λόγο.
Κύριε Υπουργέ, κατ' αρχάς θέλω να σας ευχαριστήσω για μια ακόμη φορά που με δική σας πρωτοβουλία και με μεγάλη προσπάθεια ήρθατε στην Ηγουμενίτσα δύο και τρεις και τέσσερις φορές για ένα πρόβλημα που απασχολούσε την τοπική κοινωνία, τον Δήμο της Ηγουμενίτσας, τον Δήμο Φιλιατών και όλη την τοπική κοινωνία, κάτι που σχεδιάστηκε επί κυβέρνησης ΣΥΡΙΖΑ, με ανθρώπους που τοποθετήθηκαν από τη δική σας κυβέρνηση στη διοίκηση του Οργανισμού Λιμένος Ηγουμενίτσας. Οι αντιδράσεις, οι αντιρρήσεις, οι επιθυμίες των κατοίκων της Ηγουμενίτσας και όλων των κατοίκων της Θεσπρωτίας ήταν κάποια συγκεκριμένα τμήματα που ήταν υπό παραχώρηση να βγουν από τη σύμβαση παραχώρησης. Αυτό ο κ. Υπουργός, ο κ. Πλακιωτάκης το άκουσε με ιδιαίτερη προσοχή, όπως και ο κ. Σταϊκούρας, και μετά την αρμόδια επιτροπή ήταν πραγματικά συνεπείς στις ημερομηνίες που έθεσαν μέχρι τα τέλη Αυγούστου. Αυτά τα τμήματα, είτε ήταν το πάρκινγκ στο λιμάνι της Ηγουμενίτσας, τα τραπεζοκαθίσματα στα Σύβοτα, στην Πλαταριά, στη Σαγιάδα, το αλιευτικό καταφύγιο στη Σαγιάδα, όλα αυτά εξαιρέθηκαν από την υπό παραχώρηση σύμβαση που θα γίνει ώσπου να ολοκληρωθεί αυτή η διαδικασία. Περιμένουμε, λοιπόν, τις δεσμευτικές προσφορές των ενδιαφερομένων για ένα λιμάνι που είναι πραγματικά πολύ σημαντικό και με μεγάλο επενδυτικό ενδιαφέρον, ώστε να εκφράσουν μέσω της διαγωνιστικής διαδικασίας το ενδιαφέρον τους. Είναι πράγματι ο κ. Πλακιωτάκης αυτός που βοήθησε να απαλλαγούμε και να ικανοποιήσουμε την τοπική κοινωνία. Και πάλι, κύριε Πλακιωτάκη, ειλικρινά σας ευχαριστούμε για τη βοήθεια που μας δώσατε. Όσον αφορά τώρα, την απόδοση της χερσαίας ζώνης στον Δήμο Ηγουμενίτσας, είναι κάτι που είναι και αυτό αυτονόητο. Έρχονται οι φίλοι μας και συνάδελφοί μας, ο κ. Κάτσης από τον Νομό Θεσπρωτίας, να αμφισβητήσει και να πει ότι δήθεν ο Υπουργός δεν το έχει υλοποιήσει. Για να γίνει αυτή η διαδικασία, που θα γίνει όταν θα γίνει και η παραχώρηση προς τον επενδυτή, θα έχουν ολοκληρωθεί όλες οι διαδικασίες νομιμοποίησής των χερσαίων τμημάτων, κάτι που είχαν καθυστερήσει διαχρονικά και στο χρονικό αυτό διάστημα υλοποιούνται και θα ολοκληρωθούν, έτσι ώστε με τη σύμβαση παραχώρησης ταυτόχρονα να αποδοθεί και η χερσαία ζώνη στον Δήμο Ηγουμενίτσας. Θέλω, λοιπόν, να είμαστε ειλικρινείς και ρεαλιστές. Θέλουμε να γίνουν οι επενδύσεις; Θέλουμε να αξιοποιηθούν τα λιμάνια μας; Θέλουμε να προχωρήσουμε ένα βήμα παραπέρα, έτσι ώστε ο τόπος μας να αποκτήσει αυτά που πρέπει να αποκτήσει; Φεύγοντας από το λιμάνι της Ηγουμενίτσας να πάω στο νομοσχέδιο που είχαμε προς συζήτηση, τη σύμβαση αυτές τις τρεις ημέρες που συζητήσαμε στις επιτροπές και στην Ολομέλεια της Βουλής. Άκουσα με προσοχή τις τοποθετήσεις των συναδέλφων της αντιπολίτευσης και θα μου επιτρέψετε να κάνω κάποια σχόλια σε συνέχεια της αρχικής μου τοποθέτησης. Πρώτα απ' όλα έχουμε ακούσει αυτές τις ημέρες επιχειρήματα που δεν έχουν καμμιά σχέση με το αντικείμενο του νομοσχεδίου, αλλά αναφέρονται στην παραχώρηση του πλειοψηφικού πακέτου μετοχών του ΟΛΠ αυτή καθ' αυτή. Φτάσαμε στο σημείο ο αγαπητός εισηγητής του ΣΥΡΙΖΑ να δηλώνει ότι η ιδιωτικοποίηση του ΟΛΠ ήταν λάθος και, για να χρυσώσει το χάπι της μετάνοιας, είπε ότι στην Αξιωματική Αντιπολίτευση πιστεύουν ότι τα λιμάνια δεν πρέπει να παραχωρούνται εν συνόλω. Είτε διαφωνείτε με την παραχώρηση είτε με τον τρόπο που έγινε, είναι ένα τετελεσμένο γεγονός επτά χρόνων, που μάλιστα κυρώθηκε από τη Βουλή με ευρεία διακομματική πλειοψηφία. Προς τι, λοιπόν, η συζήτηση γι' αυτό; Ελέχθη επίσης, ότι η παράταση είναι δώρο στον ΟΛΠ και τον επενδυτή. Όχι, κυρίες και κύριοι συνάδελφοι, δεν είναι. Γιατί για να επανέλθει ο ΟΛΠ στις ράγες της ανταγωνιστικότητας, όπως δήλωσε ο κ. Σαντορινιός, είναι αναγκαία η παράταση των απαραίτητων υποχρεωτικών επενδύσεων, διότι η μη ολοκλήρωσή τους θα πλήξει την ανταγωνιστικότητα του λιμανιού του Πειραιά. Ή μήπως δώρο το ότι προσδιορίζεται με σαφήνεια τι μπορεί να αποτελεί λόγο καθυστέρησης και όχι να αφήνεται να αποτελεί αντικείμενο αμφισβήτησης και διαφορετικής ερμηνείας από την κάθε πλευρά; Και κάτι ακόμα, κυρίες και κύριοι συνάδελφοι. Η ενεργοποίηση των ρητρών και η προσφυγή στη διαιτησία έχει σαφώς αυξημένο ρίσκο για το ελληνικό δημόσιο σε σχέση με αυτό που αναλαμβάνεται με τη συμβιβαστική λύση, στην οποία υπάρχουν περισσότερες ασφαλιστικές δικλίδες και περισσότερα κίνητρα, για να ολοκληρωθούν εμπρόθεσμα οι υποχρεωτικές επενδύσεις. Πώς προεξοφλείτε ότι οι αποφάσεις του διαιτητικού δικαστηρίου θα δικαίωναν το ελληνικό δημόσιο και θα είναι υπέρ του δημοσίου συμφέροντος; Πως προεξοφλείτε την είσπραξη των ποινικών ρητρών, ταυτίζοντάς τες μάλιστα με την κατάπτωσή τους; Έχετε υπολογίσει το οικονομικό κόστος από το πάγωμα της επένδυσης ενόσω διαρκούσε η δικαστική διαμάχη; Έχετε αναλογιστεί το πολλαπλό κόστος για τις διεθνείς σχέσεις και τη διεθνή εικόνα της χώρας μας; Ακόμα και αν πάρουμε ως σωστό τον υπολογισμό του ποσού των ρητρών που έκαναν κάποιοι συνάδελφοι, που δεν είναι σωστός, ακόμα και αν δεχθούμε ότι χάνεται το αντάλλαγμα παραχώρησης για την επόμενη δεκαετία, που επίσης δεν ισχύει, η όποια απώλεια είναι ασύγκριτη σε σχέση με το οικονομικό, πολιτικό, διπλωματικό και επικοινωνιακό κόστος από τη διακοπή της επένδυσης. Άραγε τα έχετε βάλει αυτά στη ζυγαριά, κύριοι της Αντιπολίτευσης; Μήπως βγάζετε το ιδεολογικό σας γινάτι εναντίον των ιδιωτικοποιήσεων γενικά ή νομίζετε ότι θα πείσετε τους πολίτες με εύκολες και μαγικές λύσεις; Κλείνω με ένα τελευταίο σχόλιο. Η αναζήτηση της ευθύνης για το ποιος, εάν και κατά πόσο ευθύνεται για τις καθυστερήσεις δεν βοηθάει τη συγκεκριμένη συζήτηση, γιατί αναπόφευκτα οδηγεί στο ίδιο μονοπάτι που ανέφερα πριν, αυτό της σύγκρουσης, της αμφισβήτησης, της αβεβαιότητας, με όλες τις επιπτώσεις. Ευχαριστώ.
Και εμείς σας ευχαριστούμε, κύριε συνάδελφε. Και κλείνουμε την ολοήμερη συνεδρίαση με τον Υπουργό Ναυτιλίας και Νησιωτικής Πολιτικής, τον κ. Πλακιωτάκη. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, δεν θα ασχοληθώ με τις απαράδεκτες και ανάξιες λόγου αναφορές και τους χαρακτηρισμούς που ακούστηκαν πριν από λίγο στην Αίθουσα του Κοινοβουλίου από Βουλευτές του ΣΥΡΙΖΑ. Η συζήτηση είναι σοβαρή και δεν έχουν θέση οι αστειότητες. Κυρίες και κύριοι Βουλευτές, απ' όλη αυτή τη συζήτηση, η οποία όλη τη σημερινή μέρα μάς απασχόλησε και όλοι είχαν τη δυνατότητα να εκφράσουν την άποψή τους, προέκυψαν πολύ σαφή συμπεράσματα. Η Κυβέρνηση έχει αποδείξει με στοιχεία ότι η τροποποίηση της σύμβασης διασφαλίζει και την υλοποίηση της στρατηγικής επένδυσης στο λιμάνι του Πειραιά, όπως επίσης διασφαλίζει και τα συμφέροντα του ελληνικού δημοσίου. Ακριβώς γι' αυτό δεν επιλέξαμε τον δρόμο της διαιτησίας, της δικαστικής διαμάχης που προτείνει η Αντιπολίτευση, γιατί θα είχαμε ακριβώς τα αντίθετα αποτελέσματα. Μία διαιτησία και μία δικαστική διαμάχη έχουν εξαιρετικά αμφίβολο αποτέλεσμα. Η κάθε πλευρά θα προβάλει τους δικούς της ισχυρισμούς, όπως γίνεται σε κάθε τέτοια διαδικασία. Δεν μπαίνουμε εμείς στη διαδικασία κρίσης, δεν δικάζουμε, όπως δικάσατε εσείς, δεν είναι αρμοδιότητά μας. Το πιο σημαντικό, όμως, είναι ότι η δικαστική διαμάχη θα σήμαινε αυτομάτως τη διακοπή της επενδύσεως με τεράστια ζημιά για τους χρήστες, τους φορείς, την τοπική κοινωνία, για την οποία τόσο κόπτεστε, με τεράστια ζημιά στις σχέσεις της Ελλάδος με μία ισχυρή τρίτη χώρα, με τεράστια ζημιά για το επενδυτικό κλίμα, με τεράστια ζημιά για την ελληνική οικονομία, εν τέλει. Η τροποποίηση της σύμβασης, με τους όρους και τις διασφαλίσεις που τη συνοδεύουν, επιταχύνει την εξέλιξη του επενδυτικού προγράμματος, ενισχύει τον έλεγχο από τον ανεξάρτητο μηχανικό, δίνει δικαίωμα του βέτο στο ΤΑΙΠΕΔ, κατοχυρώνει την επιστροφή του 16% των μετοχών, εάν οι επενδύσεις δεν ολοκληρωθούν σε ποσοστό 98%. Την ίδια στιγμή, η τροποποίηση της σύμβασης διασφαλίζει τα οφέλη για την ελληνική οικονομία αλλά και την τοπική κοινωνία και δίνει ισχυρό μήνυμα - αυτό μάς ενδιαφέρει, ισχυρό μήνυμα - στους επενδυτές ότι η Ελλάδα τούς αντιμετωπίζει δίκαια και υπεύθυνα. Τώρα δεν θα σταθώ περισσότερο στις θέσεις και τις αιτιάσεις του ΣΥΡΙΖΑ. Οι απαντήσεις δόθηκαν και είναι αποστομωτικές. Άλλωστε, το ακούσαμε επισήμως. Ο ΣΥΡΙΖΑ δεν θέλει την επένδυση στο λιμάνι του Πειραιά. Δεν θέλει επενδύσεις στα λιμάνια μας. Επιχειρεί για μία ακόμη φορά να δυναμιτίσει το εξαιρετικό επενδυτικό κλίμα που πέτυχε να διαμορφώσει η Κυβέρνηση του Κυριάκου Μητσοτάκη τα τελευταία δύο χρόνια. Ευτυχώς, οι επενδυτές γνωρίζουν αυτό που γνωρίζουν και οι πολίτες, ότι η Κυβέρνηση λειτουργεί υπεύθυνα και γι' αυτό απολαμβάνει της εμπιστοσύνης των πολιτών και βεβαίως γνωρίζουν ότι ο ΣΥΡΙΖΑ και στις επόμενες εκλογές θα είναι αντιπολίτευση. Κυρίες και κύριοι συνάδελφοι, η επένδυση στο λιμάνι του Πειραιά προχωρά, μία επένδυση κομβικής σημασίας για την πόλη, την τοπική κοινωνία, την εθνική οικονομία, αλλά και τη γεωστρατηγική θέση της πατρίδας μας στην ευρύτερη περιοχή. Τέλος, κύριε Πρόεδρε, η τροπολογία με γενικό αριθμό 1077 και η τροπολογία με γενικό αριθμό 1085 δεν γίνονται αποδεκτές.
Κύριε Υπουργέ, θα απαντήσετε για το υπόμνημα του Προέδρου της ΡΑΛ; Αγνοείτε και την Αντιπολίτευση και τον Πρόεδρο της ΡΑΛ!
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση συμφωνίας τροποποίησης της από 24.6.2016 Σύμβασης Παραχώρησης που τιτλοφορείται “Σύμβαση Παραχώρησης σχετικά με τη χρήση και την εκμετάλλευση ορισμένων χώρων και περιουσιακών στοιχείων εντός του Λιμένος Πειραιώς” μεταξύ του Ελληνικού Δημοσίου και της “ΟΡΓΑΝΙΣΜΟΣ ΛΙΜΕΝΟΣ ΠΕΙΡΑΙΩΣ Α.Ε.”». Έχουν κατατεθεί αιτήσεις διεξαγωγής ονομαστικής ψηφοφορίας από Βουλευτές της Κοινοβουλευτικής Ομάδας του ΣΥΡΙΖΑ καθώς και από τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας και τους Βουλευτές του κόμματός του, η οποία θα διεξαχθεί αύριο Πέμπτη 30 Σεπτεμβρίου 2020 και ώρα 12.00΄ το μεσημέρι, πριν από τη συζήτηση του σχεδίου νόμου του Υπουργείου Εργασίας και Κοινωνικών Υποθέσεων. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.52΄ λύεται η συνεδρίαση για αύριο, ημέρα Πέμπτη 30 Σεπτεμβρίου 2021 και ώρα 10.00΄, με αντικείμενο εργασιών του Σώματος: α) ειδική εκδήλωση της Βουλής των Ελλήνων προς τιμήν των Ελλήνων Ολυμπιονικών στους Ολυμπιακούς Αγώνες του Τόκιο 2020 και β) νομοθετική εργασία, 1) ψήφιση του σχεδίου νόμου του Υπουργείου Ναυτιλίας και Νησιωτικής Πολιτικής; «Κύρωση συμφωνίας τροποποίησης της από 24.6.2016 Σύμβασης Παραχώρησης που τιτλοφορείται "Σύμβαση Παραχώρησης σχετικά με τη χρήση και την εκμετάλλευση ορισμένων χώρων και περιουσιακών στοιχείων εντός του Λιμένος Πειραιώς" μεταξύ του Ελληνικού Δημοσίου και της "ΟΡΓΑΝΙΣΜΟΣ ΛΙΜΕΝΟΣ ΠΕΙΡΑΙΩΣ Α.Ε."» και 2) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Πρόληψη και αντιμετώπιση περιστατικών κακοποίησης και παραμέλησης ανηλίκων, Πρόγραμμα "Κυψέλη" για την αναβάθμιση της ποιότητας των παρεχόμενων υπηρεσιών σε βρεφικούς, βρεφονηπιακούς και παιδικούς σταθμούς, διατάξεις για την προώθηση της αναδοχής και της υιοθεσίας, "Προσωπικός Βοηθός για τα Άτομα με Αναπηρία" και άλλες διατάξεις», σύμφωνα με τη συμπληρωματική ημερήσια διάταξη που θα διανεμηθεί.